
I 

Mărturisirea credinţei ortodoxe. 

în ea, Cuviosul Maxim îi înştiinţează, în Hristos Domnul, pe toţi preoţii şi cnejii 

ortodocşi, că este un călugăr ortodox adevărat care ţine întru totul credinţa ortodoxă fără 

vreo schimbare sau vătămare*. 

Nu fiţi piatră de poticnire nici iudeilor, nici elinilor, nici Bisericii lui Dumnezeu (1 Cor. 
10, 32), spune dumnezeiescul şi vrednicul de cinstire cuvânt al Apostolului. în ce mod poate fi 
îndeplinit de noi acest lucru dacă nu prin dreapta credinţă ortodoxă şi, de asemenea, printr-o 
viaţă cinstită şi plăcută lui Dumnezeu şi prin împlinirea cu râvnă a dumnezeieştilor porunci ale 
Domnului şi Mântuitorului nostru Iisus Hristos? Căci, după cuvântul dumnezeiescului Iacov, 
fratele Domnului, „credinţa fără de fapte moartă este" (Iacov 2, 20); de asemenea şi faptele, 
fără dreapta credinţă, sunt nefolositoare. După cuvântul Sfântului Vasile cel Mare, omul lui 
Dumnezeu trebuie să fie desăvârşit şi într-una şi în celelalte. 

Dar pentru că unii - nu ştiu din ce cauză - nu se tem să mă numească pe mine, care sunt 
om nevinovat, eretic, vrăjmaş şi trădător al stăpânirii ruseşti celei păzite de Dumnezeu, cred că 
este necesar şi drept să dau răspuns pentru mine pe scurt şi să îi mustru pe cei ce mă clevetesc 
şi îmi aduc o asemenea învinuire nedreaptă; căci, prin harul adevăratului Dumnezeului nostru 
Iisus Hristos, eu sunt din toate punctele de vedere şi creştin ortodox şi supus binevoitor al 
stăpânirii ruseşti celei păzite de Dumnezeu şi rugător sârguincios înaintea Domnului. 

Aşadar, îl rog pe fiecare preot ortodox şi cneaz binecredincios să asculte răspunsul meu 
cu înţelepciunea creştină cuvenită şi cu blândeţea cea asemenea lui Hristos, alungând de la sine 
orice mânie nedreaptă şi orice înverşunare. Căci mânia omului nu lucrează dreptatea lui 
Dumnezeu - spune dumnezeiescul Iacov, fratele Domnului (Iacov 1, 20). Căci unde stăpâneşte 
mânia şi înverşunarea, acolo este şi neorânduiala sufletească şi urâţenia şi necinstirea părţii 
raţionale a sufletului. De ce? Deoarece mintea este orbită şi întunecată de furtuna mâniei. De 
aceea, luminându-vă mintea voastră cu obişnuita pace a ortodocşilor, care vine din iubirea şi 
blândeţea cea sfântă, dovediţi dacă eu mă abat în ceva de la credinţa cea ortodoxă - din 
greşeală ori din uitare ori din cauza minţii şi raţiunii mele înapoiate - îndreptându-mă cu duhul 
blândeţii, după cuvântul dumnezeiescului Apostol (Gal. 6, 1). Nu mi-e ruşine de îndreptare şi nu 
o refuz, ci o doresc foarte mult şi o primesc cu dragoste, ca pe una care mă îndrumă cu nădejde 
spre împărăţia cerească râvnită de cei credincioşi. 

Aşadar: cred din tot sufletul şi cu limba îl mărturisesc pe Dumnezeul Cel de Sus, pe 
Creatorul tuturor, Cel fără de început, pururea fiitor, fără de sfârşit, în trei Persoane, Tatăl, Fiul 
şi Sfântul Duh, trei Persoane distincte şi nedespărţite - Tatăl: izvor şi Părinte fără de început al 
Fiului şi al Sfântului Duh; Fiul: Unul născut din El, fără de început şi pururea fiitor şi închinat 
şi preaslăvit în Persoana Sa, şi Sfântul Duh: Care purcede din Tatăl şi este crezut şi mărturisit 
în Persoana Sa - un singur Dumnezeu în Treime, o singură fiinţă, o singură dumnezeire, o 
singură împărăţie, o singură domnie, trei Persoane distincte şi nedespărţite şi unite, fără 
contopire, de fiinţa cea dumnezeiască şi pururea fiitoare. Aşa înţeleg şi susţin eu, pe scurt, cele 
despre Sfânta şi Una în fiinţă şi nedespărţita Treime. 

De asemenea, cred şi mărturisesc că Cel născut fără de început şi mai înainte de toţi vecii 
din Dumnezeu Tatăl fără de început, Fiul şi Dumnezeu Cuvântul, prin bunăvoinţa Tatălui şi 
umbrirea Sfântului Duh, S-a zămislit în preacuratul pântece al Preasfintei şi Pururea Fecioarei 
Măria, Maica lui Dumnezeu. S-a născut din preacuratele sângiuiri ale sfântului ei trup - om 
desăvârşit şi, în acelaşi timp, Dumnezeu desăvârşit, Care există într-un singură Persoană şi în 



* 
Acestea sunt scrise de Cuviosul Maxim în temniţa din mănăstirea Tverski Otroci, după anul 1534. 



două firi, puteri şi voinţe, astfel încât nici dumnezeirea Lui nu se ascunde în omenitatea Lui, 
nici omenirea nu se ascunde în dumnezeire. 

De asemenea, cred şi mărturisesc că El, pentru mântuirea noastră, a îndurat Crucea, 
patimile, moartea şi îngroparea de trei zile. Toate acestea a binevoit să le îndure în trupul Său, 
în care dumnezeirea Lui a fost complet străină de suferinţă, căci Fiinţa dumnezeiască este mai 
presus de orice stricăciune şi durere; însă a treia zi a înviat din morţi cu puterea lui Dumnezeu 
Tatăl, Care L-a ridicat şi L-a înălţat la ceruri cu trupul Său cel sfânt, care s-a făcut nestricăcios 
şi nepătimitor, şi a şezut cu trupul de-a dreapta lui Dumnezeu Tatăl, şi iarăşi va să vină cu slavă 
să judece viii şi morţii, răsplătind fiecăruia după faptele sale. De asemenea, cred în Sfântul Duh 
şi mărturisesc că El este Dumnezeu adevărat în Persoana Sa şi închinat, Cel ce purcede numai 
din Tatăl, aşa cum ne-a propovăduit şi ne-a învăţat în chip tainic glasul cel dumnezeiesc în 
Sfânta Evanghelie a lui Ioan. 

Mai mult decât această învăţătură sfântă şi tainică referitoare la Sfântul Duh, eu nu adaug 
şi nu învăţ pe nici un om, însă mă aflu cu tot sufletul în toate dogmele şi părerile teologice, aşa 
cum ne-au propovăduit Apostolii şi robii lui Dumnezeu-Cuvântul, şi după ei toate Sinoadele 
ecumenice ale Părinţilor inspiraţi de Dumnezeu care nu au adăugat nimic la acestea şi nici nu 
au micşorat, nici nu au schimbat vreo iotă sau o cirtă. 

Păzesc în inima mea, în întregime şi neschimbată, toată credinţa ortodoxă şi învăţătura 
lor despre Dumnezeu. De asemenea şi tradiţiile bisericeşti pe care ei le-au rânduit: cele despre 
închinarea la cinstitele icoane, despre posturi şi despre cinul şi rânduielile călugăreşti şi ceea ce 
ei au scris şi au predat Bisericii celei Sfinte, Apostolice şi Soborniceşti despre slujbele 
dumnezeieşti - toate acestea eu le încuviinţez şi le mărturisesc şi le păzesc cu toată inima mea. 

In acelaşi timp, o mărturisesc şi o propovăduiesc tuturor credincioşilor ortodocşi pe 
Stăpâna mea Preabinecuvântată, Născătoarea de Dumnezeu, Mijlocitoarea şi Apărătoarea 
tuturor creştinilor ortodocşi, şi spun că ea este Sfântă şi Preacurată şi Neîntinată şi Pururea 
Fecioară, ceea ce înseamnă că şi înainte de naşterea dumnezeiască şi fără de sămânţă a Fiului 
lui Dumnezeu, Unuia Născut, Care S-a întrupat din ea şi în ea, şi în timpul naşterii şi după 
naştere a fost Fecioară Preacurată. Şi precum înaintea zămislirii celei fără de sămânţă a lui 
Emanuel nu a cunoscut ispitirea bărbătească, tot aşa şi după naşterea Lui. Să nu se întâmple ca 
cineva dintre creştini să îşi îngăduie să gândească ceva hulitor cu privire la acest lucru despre 
Fecioara Preasfântă şi Neîntinată, care este mai cinstită decât Heruvimii şi mai slăvită fără de 
asemănare decât Serafimii! Despre aceasta am spus destul, pentru ca să nu se tulbure auzul 
vostru binecredincios din pricina vorbelor multe. 

Aceasta este, în mare, învăţătura mea dreaptă şi corectă despre sfânta şi neîntinata 
credinţă creştină, pe care o port în inimă şi o mărturisesc cu limba. Din ce pricină nu se tem 
unii oameni să mă numească eretic - să spună şi să dovedească limpede, să mă dea în vileag şi 
să mă învrednicească de îndreptare. Nu mă feresc de îndreptare şi nu mi-e ruşine de divulgare 
atunci când ele provin din dragoste părintească, cu pace şi blândeţe. Cu harul lui Hristos în 
toate scrierile mele, în toate traducerile făcute de mine şi prin toate îndreptările aduse cărţilor 
voastre dumnezeieşti, eu îl învăţ pe fiecare om să cugete drept la Dumnezeu-Cuvântul întrupat, 
adică să nu îl numească numai om, aşa cum se întâlneşte în Ceasloavele voastre, ci să îl 
recunoască Dumnezeu desăvârşit şi Om desăvârşit într-o singură Persoană, un singur 
Dumnezeu-Om. 

De asemenea, mărturisesc cu tot sufletul că Acest Dumnezeu-Om a înviat din morţi a 
treia zi, dar nu a murit cu moarte fără de sfârşit, aşa cum propovăduiesc despre El pretutindeni 
Evangheliile tâlcuite pe care le aveţi voi. Eu vă învăţ să credeţi şi să propovăduiţi că El - 
după dumnezeire - este necreat, nu este creat şi nici făcut, precum a hulit ticălosul Arie şi cum 
propovăduiesc despre El pretutindeni Triodurile voastre de a căror îndreptare nu vă îngrijiţi. 

Eu recunosc şi mărturisesc că El este Unul născut din Tatăl, fără mamă şi mai înainte de 
toţi vecii, aşa cum învaţă dumnezeiescul Apostol şi toţi teologii inspiraţi de Dumnezeu, dar nu 
se spune la fel şi despre Tatăl. Tatăl fără mamă nicăieri în Sfânta Scriptură nu este numit; 

căci Tatăl nu este născut şi nu provine din vreo altă fiinţă mai mare decât El. Să se îndepărteze 
de la ortodocşi o asemenea hulă! Tatăl este fără de început, nenăscut şi fără de sfârşit şi nu El 
S-a adus pe Sine în fiinţa Sa dumnezeiască şi în Persoană, aşa cum învaţă în chip greşit unii 
neînţelepţi. Căci dacă îngăduim acest lucru, atunci trebuie să spunem că, înainte ca El să Se 
aducă pe Sine întru fiinţă, nu a existat şi astfel El va fi socotit creatură şi se va socoti că este 
pentru Sine cauză şi început şi, prin urmare, este supus timpului, începutului şi sfârşitului - 
Acela Care este singur necreat, fără de început, pururea fiitor, mai înainte de veci şi fără de 
sfârşit, împreună cu Fiul Cel Unul Născut din El şi Sfântul Duh Care purcede din El. 
Ceasloavele pe care le aveţi voi, propovăduiesc că El este în taină Fiu fără mamă, iar voi nu 
daţi atenţie la o asemenea hulă şi nu o îndreptaţi. 

In scrierile mele, dau în vileag toată erezia latină şi toată hula iudaică şi păgână, le înfrunt 
şi le îndepărtez, precum mărturisesc despre aceasta chiar ele însele . în ele, eu mă povăţuiesc 
pe mine însumi şi pe orice călugăr evlavios spre a ne duce traiul şi a ne orândui viaţa după 
sfintele lui Dumnezeu porunci, după tradiţiile şi rânduielile Apostolilor şi ale Sfinţilor Părinţi. 
Mai sfătuiesc să ne lepădăm de orice cămătărie şi luare a dobânzilor, de nedreptate şi de răpirea 
averilor şi bunurilor străine, deoarece, după învăţătura Sfintelor Evanghelii şi a tuturor 
scrierilor sfinte, cei care săvârşesc asemenea fapte nu sunt primiţi în împărăţia lui Dumnezeu ci 
sunt trimişi de către înfricoşătorul Judecător în chinurile veşnice. 

Oare nu din această pricină am devenit eu pentru voi nesuferit şi am fost numit eretic? 
Gândiţi-vă, este drept ca eu să îndur şi să aud de la voi aceasta, fiind un om cu totul nevinovat 
în lucrarea credinţei ortodoxe? După viaţa şi fărădelegile mele nu există nimeni mai păcătos 
decât mine. Martor îmi este Domnul nostru Iisus Hristos, adevăratul Dumnezeu, că, în afară de 
mulţimea fărădelegilor mele, nimic nu ştiu cu privire la mine - nimic hulitor nu am săvârşit cu 
privire la sfânta şi neîntinata credinţă creştină; de asemenea, nu am născocit nici o viclenie şi 
nici un rău faţă de vreun om credincios, deşi cel ce m-a asuprit mai înainte sau acum, după cât 
se pare, mă asupreşte în continuare. Căci eu cunosc porunca Mântuitorului care spune: Iubiţi pe 
vrăjmaşii voştri, binecuvântaţi pe cei ce vă blestemă, faceţi bine celor ce vă urăsc şi rugaţi-vă 
pentru cei ce vă vatămă şi vă prigonesc, ca să fiţi fiii Tatălui vostru Celui din ceruri (Mat. 5, 44- 
45). 

Este limpede că cei ce lucrează şi învaţă împotriva acestei porunci nu sunt fiii Celui de 
Sus, ci ai celui ce se luptă cu Dumnezeu şi îi urăşte pe oameni: sunt fiii diavolului şi plăcuţii 
lui. Dar pentru că unii, fiind conduşi de vrajbă împotriva mea, îmi aduc ca învinuire o oarecare 
expresie luată de ei din traducerea Triodului făcută de mine, şi cu această expresie încearcă să 
mă înfăţişeze drept eretic, eu socotesc că este necesar să răspund pe scurt la aceasta ca ceilalţi 
să nu cadă asemenea lor în păcatul osândirii nedrepte a unui om nevinovat. 

Voi începe astfel. în stihirile din ziua slăvitei înălţări cu trupul la cer a Domnului 
Dumnezeului şi Mântuitorului nostru Iisus Hristos, clevetitorii mei au găsit o oarecare expresie 
nepotrivită - precum li s-a părut: „a şezut" şi o alta: „şezând". Şi spun ei: „iată, Maxim îl 
îndepărtează în mod clar de la şederea de-a dreapta lui Dumnezeu şi Tatăl pe Fiul Lui Cel de o 
fiinţă şi veşnic. Căci aceste expresii „a şezut" şi „şezând" se referă la timpul trecut, spun ei, iar 
nu la cel prezent şi continuu. Din acestea reiese că Maxim, prin gândirea lui, îl îndepărtează pe 
Cel Unul Născut de la şederea de-a dreapta lui Dumnezeu şi Tatăl". Iată care sunt minciunile şi 
învinuirile, pe care le ridică împotriva mea clevetitorii mei. 

Eu însă, chemându-L ca martor pe Dumnezeu, Singurul Care cunoaşte inima şi înaintea 
Căruia nici o făptură nu se poate tăinui, vă răspund vouă aşa, celor iubitori de Dumnezeu, cu 
toată dreptatea: dacă eu am gândit vreodată ceva hulitor, sau gândesc acum, sau am de gând ca 
pe viitor să învăţ împotriva Domnului nostru Iisus Hristos - aşa cum mă învinuiesc clevetitorii 
mei în chip nedrept - atunci să nu îmi dea Domnul să mă învrednicesc de comuniunea viitoare 
a credincioşilor şi de şederea de-a dreapta înfricoşătorului Judecător când va veni să judece viii 
şi morţii, ci să fiu alungat de la feţele lor şi lipsit de slava veşnică şi de bucurie, şi să fiu osândit 
cu ticălosul Arie în focul cel mai din afară! 



Eu propovăduiesc la fel ca dumnezeiescul Apostol Pavel şi grăiesc cu tot sufletul şi cu 
limba: Care, fiind strălucirea slavei şi chipul fiinţei Lui şi Care ţine toate cu cuvântul puterii 
Sale, după ce a săvârşit, prin El însuşi, curăţirea păcatelor noastre, a şezut de-a dreapta 
slavei, întru cele prea înalte (Evr. 1, 3). De asemenea, în fiecare zi şi în fiecare noapte, cânt şi 
grăiesc împreună cu toţi ortodocşii: „şi S-a ridicat la ceruri şi sade de-a dreapta Tatălui"; în 
slavoslovia de fiecare zi eu cânt, binecuvântez, slavoslovesc şi grăiesc: „Doamne Dumnezeule, 
Mieluşelul lui Dumnezeu, Fiul Tatălui, Cela ce ridici păcatul lumii, miluieşte-ne pe noi, Cela 
ce ridici păcatele lumii primeşte rugăciunea noastră, Cel ce şezi de-a dreapta Tatălui, miluieşte- 
ne pe noi", şi aşa mai departe. 

în acelaşi timp, să vă fie cunoscut vouă, iubitorilor de Dumnezeu Episcopi şi 
prealuminaţilor cneji şi boieri, că atunci când eu, păcătosul, am săvârşit îndreptarea Triodului, 
am comunicat traducătorilor voştri, Dimitrie şi Vlasie, cuvintele în limba latină deoarece nu 
învăţasem pe deplin limba voastră. Dacă voi găsiţi ceva hulitor în expresiile pomenite: „a 
şezut" şi „şezând", atunci dreptatea cere ca vinovaţii unei asemenea greşeli necuviincioase să 
fie recunoscuţi ei, nu eu; căci eu atunci nu am ştiut diferenţa dintre aceste expresii. Dacă aş fi 
ştiut-o, atunci nicidecum nu aş fi trecut-o sub tăcere, ci aş fi îndreptat prin toate mijloacele 
această necuvioşie. Căci ce folos voi avea eu de la aceste veşminte negre, de la rugăciuni, de la 
vieţuirea călugărească şi de la aceste suferinţe îndelungate ale mele dacă sunt hulitorul 
Domnului şi Dumnezeului şi Mântuitorului meu Iisus Hristos, în Care mi-am pus nădejdea încă 
din tinereţea mea? 

Aşadar, vă rog pe voi, cei dreptmăritori: nu ascultaţi aceste clevetiri nedrepte şi, ca nişte 
urmaşi binecredincioşi ai Milostivului şi Iubitorului de oameni Hristos, cercetaţi lucrarea mea 
şi arătaţi-mi mila voastră, celui sărman, care mă rog pentru voi. Eu, fiind luminat şi povăţuit de 
harul Domnului nostru Iisus Hristos, mă rog neîncetat, cu tot sufletul, Stăpânului şi Făcătorului 
tuturor pentru milostivire, viaţă, sănătate şi mântuire, pentru traiul liniştit şi păzirea stăpânirii 
date de Dumnezeu binecredinciosului şi marelui cneaz al Rusiei, Ioan Vasilievici, şi pentru 
fratele său, cneazul Gheorghe, şi în fiecare zi îmi plec în rugăciune genunchii mei pentru ei, 
înaintea Domnului nostru Iisus Hristos, Care domneşte în ceruri şi pe Care II pun martor al 
faptului că spun adevărul. Pe ce temei mă clevetesc unii oameni în chip nedrept, numindu-mă 
trădătorul şi duşmanul stăpânirii păzite de Dumnezeu a Rusiei? Să nu îi găsească Domnul 
Dumnezeu în acest păcat! 

însă nu e bine şi nici cuviincios pentru preoţii Celui ce este Preot în cele de sus, ai 
Domnului Iisus Hristos, Fiul lui Dumnezeu, să se lase biruiţi de furie, mânie şi pomenirea 
răului, să îi urască pe nedrept şi să îi alunge cu duşmănie pe cei nevinovaţi şi, cu atât mai mult, 
pe cei care se roagă neîncetat pentru ei şi care, după râvna dumnezeiască, se luptă şi se 
nevoiesc pentru adevărul evanghelic şi cinstea vieţuirii monahale. Dacă vouă nu vă este plăcută 
râvna mea pentru Dumnezeu şi îndrăzneala pentru adevăr, cu care eu cutez de dragul lui 
Dumnezeu, nădăjduind în credinţa ortodoxă şi dragostea voastră, atunci de ce mă ţineţi aici cu 
forţa? Cine vă poate sili pe voi la ceva? Voi înşişi sunteţi liberi să alegeţi (să cercetaţi 
adevărul); însă eu, după porunca lui Dumnezeu, am datoria de a propovădui, atât cât este cu 
putinţă, celor care mă întreabă despre adevărul Evanghelic şi Apostolic şi despre vieţuirea şi 
rânduiala călugărească cunoscută, pe care le-am primit de la Părinţi. Căci împăratul Ceresc, 
Iisus Hristos, spune: Ceea ce vă grăiesc la întuneric, spuneţi la lumină şi ceea ce auziţi la 
ureche, propovăduiţi de pe case (Mat. 10, 27); şi iarăşi: căci cel ce se ruşinează de cuvintele 
Mele în neamul acesta..., iar mai departe ştiu domnii mei. 

Pentru ce, însă, m-aţi chemat aici de la Sfântul Munte şi, mai ales, pentru ce mă ţineţi aici 
cu forţa, dacă nu vă puneţi nădejdea în cunoaşterea Sfintei Scripturi însuşite, în parte, de mine? 
însă vă rog să nu vă tulburaţi de cele spuse de mine - că adică sunt ţinut cu forţa la voi! Eu 
aduc această lămurire numai înaintea judecătorilor şi cnejilor ortodocşi şi binecredincioşi. Voi 
înşivă cunoaşteţi bine pravila întâiului Sinod ecumenic de la Niceea, căreia i se supun cu 
străşnicie toţi Preasfinţiţii Episcopi de pretutindeni, aceea de a nu judeca pe nimeni care nu 

aparţine ţării şi ţinutului lor. De aceea, dacă eu sunt drept în credinţa mea ortodoxă sau dacă 
greşesc cu ceva, mă supun judecăţii şi cercetării Patriarhului Ecumenic şi nu Mitropolitului 
binecredincioasei ţări ruseşti. De ce? Pentru că eu sunt grec şi pe pământ grecesc m-am născut, 
am crescut şi am fost tuns în monahism. De aceea eu sunt supus Episcopilor de pe pământul 
grecesc, conform cu pravilele şi rânduielile Sfintelor Sinoade. 

Voi, ca nişte dreptcredincioşi, trebuie să daţi ascultare şi să vă supuneţi în toate 
dumnezeieştilor Pravile şi rânduieli ale Sfintelor Sinoade ca să vă arătaţi în toate drepţi înaintea 
lui Dumnezeu şi să vă bucuraţi de cinste şi laudă din partea oamenilor. Dacă se adevereşte că 
eu am supărat cu ceva aici pe cineva sau am urzit rele împotriva binecredinciosului, slăvitului 
şi marelui cneaz al Rusiei - şi cei ce mă învinuiesc dovedesc acestea! - atunci nu mă voi opune 
nici unei torturi de moarte şi cu bucurie voi primi orice pedeapsă vremelnică, pentru ca astfel 
să mă izbăvesc de chinurile cele veşnice. Insă nădăjduiesc la mila nespusă a lui Dumnezeu ca, 
pe cei ce m-au clevetit şi m-au ponegrit în toate, Dumnezeu să îi ierte, oricine ar fi fost ei. 

Un asemenea cuvânt privitor la acuzaţiile care mi se aduc cred că este de ajuns. în ceea 
ce mă priveşte pe mine personal, deşi nu sunt superior în cunoaşterea şi înţelegerea 
dumnezeieştii Scripturi, să se ştie că am fost trimis aici de la Sfântul Munte la rugămintea şi 
prin scrisoarea binecredinciosului şi pururea pomenitului marelui cneaz Vasili Ioanovici al 
întregii Rusii, din partea căruia m-am învrednicit de mare cinste în decursul a nouă ani. Dând 
ascultare poruncii lui, eu am tradus din limba greacă în limba rusă nu numai Tâlcuirea Psaltirii, 
care are o importanţă deosebită şi este plină de tot folosul şi încântarea duhovnicească, dar şi 
alte cărţi inspirate de Dumnezeu, stricate în multe feluri de către copişti. Eu, cu ajutorul harului 
lui Hristos şi cu împreună-lucrarea Sfântului Duh Mângâietorului, am îndreptat aceste cărţi aşa 
cum trebuia şi cred că şi voi, domnii mei, ştiţi acest lucru. 

Dacă eu nu am cercetat ceva anume din uitare sau din oricare altă pricină şi, aşa cum aţi 
observat, nu este tradus bine, atunci cauzele acestui lucru pot fi diferite, căci ele apar în fiecare 
ceas în mintea omului datorită nedesăvârşirii ei: uitarea o întunecă, necazul o tulbură şi se 
întâmplă ca şi furia, mânia şi beţia să o strice. De aceea, din cauza atâtor frământări care 
cuprind neputincioasa minte omenească, dacă ceva anume este necercetat de cineva, atunci nu 
trebuie să vă miraţi şi să vă tulburaţi de acest lucru sau să îl învinuiţi de erezie! Dimpotrivă, 
trebuie să vă purtaţi faţă de el cu milă şi să îi arătaţi iubire creştină, iar ceea ce este neîndreptat 
de el - fie din uitare, fie din oricare altă pricină, trebuie să îndreptaţi împreună cu el. Căci nu 
există nimeni dintre oameni care să fie pe deplin desăvârşit, ci toţi suntem supuşi uitării şi 
neştiinţei - unii într-o măsură mai mare, alţii într-o măsură mai mică - şi toţi nădăjduim în 
sfatul şi ajutorul celorlalţi. 

în vederea tuturor acestora, ar fi drept şi cinstit din partea voastră să urmaţi exemplul 
Bunului Păstor Care, lăsându-le pe cele nouăzeci şi nouă de oi în munţi, a pornit să o caute pe 
oaia cea rătăcită şi, găsind-o, a luat-o pe umerii Săi şi S-a întors, bucurându-Se pentru ea mai 
mult decât pentru cele nouăzeci şi nouă de oi nerătăcite. Urmând milostivirii şi blândeţii Lui, 
daţi la o parte şi voi, ca nişte preoţi demni de cinste ai Lui şi îndrumători de taină ai oilor Lui 
cuvântătoare, orice gând necuviincios al părţii raţionale a sufletului şi puneţi capăt răutăţii 
îndelungate, ca să nu spun urii faţă de mine, cel sărman, şi arătaţi-mi mie, blestematului, 
iubirea şi blândeţea poruncite de Dumnezeu şi proprii Mântuitorului nostru Iisus Hristos. 

Aceasta faceţi ca să vă arătaţi şi voi în toate urmaşii Lui, grabnici către mântuirea celor 
rătăciţi şi păzitorii puternici şi sârguincioşi ai Sfintei Lui porunci, adică a iubirii celei sfinte şi 
dumnezeieşti care este împlinirea legii, după cum spune dumnezeiescul Apostol, singura prin 
care se poate dobândi veşnica împărăţie a Stăpânului Ceresc Care a venit pe pământ să 
mântuiască, iar nu să piardă sufletele oamenilor. A Lui este slava în vecii vecilor. 

Amin. 

II 

Cuvânt la Naşterea Domnului şi Dumnezeului şi Mântuitorului nostru Iisus Hristos; tot 

aici şi împotriva iudeilor 

Iată peştera şi ieslea, iar în ele Pruncul Nou-născut, aşezat de Maica Sa cea neispitită de 
bărbat. Iată şi magii care îl cinstesc cu daruri însemnate, fiind călăuziţi de o stea neobişnuită de 
sus, şi chipul îngerului care vesteşte: Slavă întru cei de sus, lui Dumnezeu, şi pe pământ pace, 
între oameni bunăvoire! şi păstorii care aud: Bucuraţi-vă, că vi s-a născut azi Mântuitor, Care 
este Hristos Domnul, în cetatea lui David! 

într-adevăr, toate acestea sunt lucruri minunate care mărturisesc limpede că Pruncul 
acesta este Dumnezeu Care domneşte peste toţi. Căci nimeni nu poate spune că toate acestea s- 
au produs întâmplător. Din timpuri străvechi s-au proorocit despre El acestea, ale căror martori 
nemincinoşi sunt cărţile inspirate de Dumnezeu ale bărbaţilor sfinţi - ale Proorocilor. Să se 
facă de ruşine neamul cel îndărătnic al iudeilor, care se împotriveşte cu obrăznicie unor 
asemenea fapte vădite! Sau să îl preamărească împreună cu noi pe Iisus, ca Dumnezeu, văzând 
că tot ceea s-a proorocit despre El, cu mulţi ani înainte, de Sfinţii Prooroci, s-a săvârşit 
întocmai: că El cu un singur cuvânt îi curăţă pe cei leproşi, orbilor le dă vedere, pe cei morţi îi 
ridică din morminte. Dar, fiind înverşunaţi în răutatea lor, să ştie că ei nu ascultă de Sfinţii 
Prooroci, ca şi cum aceştia ar minţi despre Hristos, şi să nu aştepte venirea altuia deoarece 
vremea hotărâtă pentru arătarea Lui a trecut de mult pe lângă ei de trei ori. 

îl recunosc ei vrednic de crezare pe Acela Care i-a spus proorocului ce dorea să afle 
vremea încetării sărăciei poporului său: Şaptezeci de săptămâni sunt hotărâte pentru poporul 
tău şi pentru cetatea ta cea sfântă... până ce dreptatea cea veşnică va veni, vedenia şi 
proorocia se vor pecetlui şi se va unge Sfântul Sfinţilor (Dan. 9, 24)? Această proorocie s-a 
împlinit în mod văzut, căci după Hristos nu li s-a mai arătat nici unul care să le prezică viitorul. 
Dacă ei cred în Prooroci, ca în cei ce spun adevărul şi ca în prietenii lui Dumnezeu, şi se 
străduiesc să îi asculte, atunci să îl preamărească fără îndoială pe Hristos Dumnezeul nostru, 
căci numai în El s-au împlinit întocmai toate proorociile şi ele îl preamăresc ca pe un 
Dumnezeu tare, biruitor, Domn al păcii, înger de mare sfat - precum cântă Isaia (9, 6). 

însă dacă El a îndurat şi suferinţe, atunci ce reiese din acestea? Faptul că El nu a suferit 
cu dumnezeirea ci cu trupul, trup pe care şi 1-a însuşit din marea Sa milostivire; a suferit de 
bună-voie, din bunăvoinţa Tatălui Celui fără de început Care a vrut ca printr-o astfel de cale să 
mântuiască neamul omenesc, lucru despre care s-a vestit cu mulţi ani înainte de Proorocii 
inspiraţi de Dumnezeu. Trebuie să ne închinăm înaintea harului lui Dumnezeu ca înaintea 
darului dumnezeiesc, iar nu să ocolim calea vindecării şi, oricând, oriunde şi oricum porunceşte 
Dumnezeu, trebuie să ne supunem Lui, aşa cum copiii se supun părinţilor lor, cu deplină 
încredinţare că El, fiind Atotînţelept, Atotbun şi Dreptatea însăşi, nu ne porunceşte nimic 
împotriva legii sau necuviincios sau peste puterile noastre, iar dacă porunceşte ceva, atunci 
aceasta este pentru a ne curăţa de orice patimă şi a ne împodobi cu virtuţile slavei 
dumnezeieşti. 

Să dovedească prin celelalte proorocii că Mesia cel ce vine trebuie să fie străin de 
suferinţe şi de moarte, să stăpânească slava şi bogăţia şi înălţimea împărăţiei fără de sfârşit 
numai cu firea cea omenească, aşa cum cred ei, stând pe tronuri împărăteşti pentru a stăpâni 
toate ţările pământului. Sau, neputând să dovedească aceasta, să se închine Lui împreună cu noi 
şi cu Sfinţii Prooroci, care mărturisesc luminos că El este în două firi, Dumnezeu desăvârşit şi 
Om desăvârşit, Care cu trupul Său a îndurat moartea şi în a treia zi a înviat din morţi, S-a arătat 

prietenilor Săi, S-a înălţat şi S-a aşezat pe tron de-a dreapta Părintelui Său Celui fără de 
început, ca un Dumnezeu şi Domn al tuturor. 

Ce poate spune la aceasta neamul cel nesupus şi îndărătnic? Nu se cuvine, spun ei, şi nu 
este firesc să se gândească astfel despre Cel Care este mai presus de toată făptura cea văzută şi 
nevăzută. O, cei ce sunteţi plini de neascultare, de toată nebunia şi mândria, mai mult decât toţi 
oamenii! Dacă acest lucru vi se pare necuviincios, atunci, după părerea voastră, nu trebuie să 
îngăduiţi nici faptul că El 1-a creat pe Adam din pământ, după Chipul Său nemuritor; că Lui, 
după obiceiul omenesc, l-au fost spălate picioarele; că El a stat într-un cort sărac (al lui 
Avraam); că S-a arătat ca un mâncător de carne şi sare şi le-a prezis celor doi soţi bătrâni 
naşterea unui fiu; că a dus luptă (cu Iacov) şi a lovit în chip iscusit coapsa piciorului 
potrivnicului său; că a vorbit cu Moise printr-un rug aprins cu foc scânteietor; că a coborât sub 
înfăţişarea îngerului la tinerii cei cuvioşi pentru a preface în rouă flacăra cuptorului care ardea. 

Dacă El a binevoit să primească toate acestea asupra Sa, precum este scris, ca să 
mântuiască făptura Sa de dragul căreia a creat totul şi pe care, aşa cum auzim, a făcut-o stăpâna 
tuturor celor ce sunt pe pământ, atunci pentru ce - o, nesăbuiţilor! - tăgăduiţi fără minte iubirea 
Lui nespusă de oameni şi plină de milostivire pentru neamul omenesc, de dragul căruia a primit 
de bunăvoie patimile şi îngroparea? Dacă împăratul tuturor nu ar fi iubit în chip deosebit 
creaţia Sa - omul creat de El din pământ, fiinţă raţională - atunci nu l-ar fi făcut după Chipul 
Său dumnezeiesc şi după asemănare şi, când el a păcătuit, nu l-ar fi cruţat deloc, ci ori l-ar fi 
nimicit imediat, ori l-ar fi închis în lanţurile puternice ale chinurilor din cele mai de jos ale 
pământului. 

De asemenea, nu ar fi început să cureţe de dragul lui tot pământul cu o cantitate 
nemăsurată de apă, cu care a înecat tot neamul omenesc şi cel al animalelor necuvântătoare, 
lăsând numai o familie mică într-o arcă de lemn; nici Egiptul nu ar fi început să îl pedepsească 
prin plăgile distrugătoare şi nu l-ar fi înecat pe Faraon împreună cu toată oastea lui. De 
asemenea, nu ar fi săvârşit pentru noi atâtea minuni pe care le-a arătat neamurilor din vechime, 
dovedind luminat prin acestea câtă grijă şi dragoste dumnezeiască are El faţă de creaţia Sa. De 
aceea s-a cuvenit şi a trebuit ca împăratul tuturor, pentru creaţia Sa cea atât de nobilă, amăgită 
de ticăloşii demoni, să îndure tot ceea ce El a binevoit să sufere cu trupul Său omenesc - nu 
numai pentru a arăta ce dragoste nemăsurată a avut El de la început pentru neamul omenesc, ci 
şi pentru ca dumnezeirea, care este prin esenţa ei cu totul nepătrunsă şi nevăzută, să o facă 
văzută pentru Cuvioşii Lui, în chip omenesc, şi astfel să le aducă bucuria cea nepământească 
pe care ei urmau să o trăiască la vederea Domnului lor Care strălucea cu raze ce se răspândeau 
neîncetat din lumina cea dumnezeiască şi pururea fiitoare. 

Pentru acest lucru a şi primit înfăţişare omenească. Căci fără această vedere, desfătarea 
bunătăţilor celor veşnice dată celor drepţi nu ar fi deplină ci ar fi ca şi cum un anumit împărat 
vestit i-ar invita pe prietenii săi la ospăţ şi le-ar oferi diferite mâncăruri foarte gustoase, dar nu 
i-ar învrednici de vederea feţei lui împărăteşti şi de împreună-vorbirile cu el; atunci, tot ospăţul 
nu li s-ar părea prietenilor mai bun decât lăturile sau pleava, şi ei s-ar afla într-o mare tulburare, 
chiar dacă mâncărurile şi băuturile servite ar fi cele mai bune. Eu v-am înfăţişat acest lucru în 
măsura puterii pe care o are neputincioasa minte omenească, pentru a crede în adevăr. 

Adevărata pricină a iubirii Lui de oameni, datorită căreia El a binevoit să primească 
chinurile, moartea şi îngroparea, este cunoscută pe deplin numai de El, căci nimeni nu a înţeles 
raţiunea Domnului, aşa cum adevereşte cuvântul lui Dumnezeu (Rom. 11, 34). Nu este umilitor 
acest lucru, aşa cum credeţi voi, ci este foarte demn de laudă şi încuviinţat de toţi cei înţelepţi - 
ca să cugetăm ,potrivit cu Proorocii inspiraţi de Dumnezeu, despre marea iubire a lui 
Dumnezeu, a cărei dovadă şi lucrare preaînţeleaptă este moartea pe cruce, primită de bunăvoie 
de El. Prin această moarte El Şi-a arătat omenitatea Sa, iar prin învierea din morţi Şi-a dovedit 
firea Sa cea dumnezeiască. 

în schimb, nu ar fi drept să gândim că pentru El, la al Cărui semn atotputernic se supun 
toate, s-a folosit un asemenea mijloc umilitor de vindecare [a păcatului strămoşesc] deoarece 

nu a avut alte mijloace pentru acest lucru. Neputinţa şi slăbiciunea Lui erau mai înţelepte decât 
toată înţelepciunea şi mai puternice decât toată puterea. însă, dorind să ne înveţe să cugetăm 
smerit, să dispreţuim cu putere însăşi viaţa şi nimic să nu socotim mai presus şi mai bun decât 
iubirea Sa cea dumnezeiască, a binevoit să pătimească pe cruce şi să fie îngropat, înfăţişându- 
Se pe Sine ca model şi exemplu de vieţuire desăvârşită înaintea tuturor celor care doresc să 
dobândească bunătăţile viitoare; căci se spune că slava, cinstea şi cununile cele luminoase 
trebuie dobândite cu mare trudă. Oare ce cinste mai mare poate fi pentru cel care judecă cum că 
viaţa veşnică şi împărăţia fără de sfârşit a lui Dumnezeu nu se poate altfel a le dobândi decât 
numai prin multe nevoinţe şi mari osteneli? Şi aceasta cu adevărat aşa este! 

în ceea ce vă priveşte pe voi, pentru că nimic altceva nu vă poate convinge să îl slăviţi pe 
Hristos ca Dumnezeu şi împărat, fie ca mânia lui Dumnezeu, care a venit asupra voastră timp 
de mulţi ani şi care, împrăştiindu-vă în toate popoarele, v-a dus în crunte nenorociri şi în toată 
necinstea, fie ca această mânie a lui Dumnezeu, zic, să convingă cugetul vostru neînţelept că 
voi nu pe ispititorul şi potrivnicul poruncilor lui Dumnezeu - aşa cum huliţi voi, ticăloşilor! - ci 
pe însuşi Fiul lui Dumnezeu, Cel preaslăvit şi preaiubit, L-aţi lipsit de această viaţă prin 
moartea cea ruşinoasă. Şi iată că Sângele Lui cel nevinovat, pe care voi l-aţi luat asupra 
capetelor voastre şi ale copiilor voştri, vă urmăreşte neîncetat. Dacă voi aţi fi omorât un 
ispititor şi un ticălos, aşa cum huliţi, atunci Dumnezeu pentru aceasta v-ar fi proslăvit mai mult, 
v-ar fi trimis Prooroci nenumăraţi, mai mulţi decât înainte, şi ar fi întărit regatul vostru; căci nu 
minte făgăduinţa Lui care glăsuieşte: Eu preamăresc pe cei ce Mă preaslăvesc pe Mine, iar cei 
ce Mă necinstesc vor fi ruşinaţi (1 Regi 2, 30). Acest lucru voi l-aţi simţit pe pielea voastră 
fiind timp de mulţi ani lipsiţi de toate: de patrie, de regat, de vestitul vostru templu şi chiar de 
harul proorociei care vă era trimis de sus de Dumnezeu. în lipsa acestui har v-aţi făcut locaşuri 
ale răutăţii şi ale vicleniei diavoleşti. 

Şi mai trebuie să judecăm cu minte trează şi să cercetăm cu sârguinţă şi cu judecată 
înţeleaptă şi aceasta că dacă acesta nu ar fi fost Mesia cel proorocit şi dacă, aşa cum huliţi voi, 
acesta ar fi fost un ispititor şi nu Dumnezeu Cel puternic, atunci toate proorociile cele insuflate 
de Dumnezeu nu s-ar fi împlinit întocmai în El, şi El nu ar fi putut, aşa cum a prezis, să dărâme 
templul vostru şi cetatea voastră şi pe voi să vă predea pieirii celei îngrozitoare; nu ar fi putut 
să atragă la dreapta credinţă, la credinţa în El, popoare de diferite limbi şi să alunge negura 
idolatriei. Acestea putea să le facă numai Dumnezeu şi nu sunt cu putinţă la nici unul dintre 
oameni. 

Oricât de des şi oricât de mulţi oameni s-au arătat, plini de toată înţelepciunea şi învăluiţi 
de înalta putere împărătească, oameni care s-au străduit să îi supună pe compatrioţii lor legilor 
pe care ei înşişi le-au alcătuit cu înţelepciunea lor, abia au putut să atragă un popor sub jugul 
acestora şi pentru un foarte scurt timp. însă Hristos, împăratul meu, fiind prigonit de toţi şi 
fugind de urmărirea lor, murind după ce a fost osândit, având numai doisprezece ucenici 
neînvăţaţi, care nu ştiau nimic altceva decât meseria de pescar, a atras la lumina dreptei- 
credinţe şi la săvârşirea faptelor bune nu numai un popor, nici două, ci toate popoarele care 
trăiesc pretutindeni pe pământ şi pe care numai acest soare arzător le luminează şi oceanul le 
înconjoară. Pe acestea le-a slobozit de la slujirea cea idolească şi din toată răutatea, fără să 
folosească pentru aceasta nici sabia, nici suliţa, nici scutul, nici armura, fără să îi atragă în vreo 
cursă vicleană, ci, prin cuvinte sincere şi prin minuni, le-a arătat tuturor adevărul despre 
dreapta credinţă. Iar ceea ce este mai mult decât orice vrednic de toată uimirea este faptul că - 
înfăţişându-le astfel cele mai aspre reguli ale traiului desăvârşit şi făgăduindu-le viaţa veşnică 
şi împărăţia cerească celor care le vor păzi negreşit, iar pe cei care le vor încălca, ameninţându- 
i cu focul cel nestins - El nu numai că nu i-a înspăimântat pe oameni, ci, dimpotrivă, i-a 
prefăcut în supuşi atât de devotaţi ai poruncilor Lui încât ei au hotărât să îşi predea trupurile lor 
chinurilor celor mai cumplite. Şi atunci se înfăţişa o privelişte înduioşătoare şi, în acelaşi timp, 
minunată: prigonitorii lui Hristos, ca nişte fiare întrupate ale iadului, se năpusteau asupra 
credincioşilor, iar credincioşii erau chinuiţi şi arşi în foc pentru Hristos, fără diferenţă de 

vârstă, şi parte femeiască şi parte bărbătească, astfel încât şi copiii mici şi fecioarele îndrăzneau 
să se predea chinurilor cumplite şi chiar morţii, fiind îndemnaţi de cea mai sinceră râvnă pentru 
Hristos. 

Dacă Hristos nu ar fi fost Dumnezeu atotputernic, atunci cum ar fi putut El să provoace 
atât de repede o asemenea schimbare pe tot pământul? Cum s-ar fi putut nimici, pierde şi 
dezrădăcina peste tot înşelăciunea cea idolească? în ce mod s-ar fi făcut astăzi obiect de 
închinare şi cinstire lemnul Crucii care fusese până atunci dispreţuit, blestemat şi urât, ca un 
instrument al torturii de moarte? însă el este cinstit pentru că dă viaţă şi bunătăţi nenumărate: 
semnul crucii, fiind făcut cu credinţă, îi ridică imediat pe cei morţi, vindecă orice boală şi 
suferinţă, alungă departe cetele diavolilor ticăloşi şi este cea mai puternică armă în vreme de 
luptă. Cine i-a dat o asemenea putere de neînvins şi a făcut-o atât de tare pentru toţi 
credincioşii, astfel încât înşişi împăraţii o primesc cu mare râvnă atunci când semnul ei este 
făcut de mâna slujitorilor lui Dumnezeu pe capetele lor? Nimeni altul decât numai însuşi Fiul 
cel atotputernic al lui Dumnezeu, Iisus Hristos, Care a murit cu trupul pe ea ca un om, şi al 
Cărui nume înfricoşător, fiind chemat, alungă imediat tot răul împreună cu semnul Crucii. 

Să fie preaslăvit şi închinat Acela Care, domnind asupra tuturor ca Dumnezeu, este 
totodată şi Om desăvârşit. Astfel înţelegem că nici firea omenească nu s-a prefăcut în 
dumnezeire, nici firea dumnezeiască nu s-a prefăcut în omenitate, ci din ambele firi este 
alcătuit Unul singur, într-o unire fără amestecare, om adevărat şi Dumnezeu adevărat, Care 
domneşte în cele de sus, care este Cuvântul lui Dumnezeu, Care a dat naştere tuturor şi Care 
este mai presus de orice minte şi cuvânt şi pe Care noi trebuie să îl aşteptăm ca pe un Judecător 
înfricoşător al faptelor, gândurilor şi cuvintelor noastre! Să alungăm din inimile noastre orice 
neascultare nebună şi orice poftă iubită de trup. Să îl înduplecăm pe Judecătorul cu pocăinţă 
sinceră, lepădându-ne de toată răutatea noastră, păzind cu tărie dragostea, mila şi dreptatea cea 
sfântă şi curăţia cea bună; căci credinţa care nu are fapte bune este moartă - precum am auzit 
(Iac. 2, 20) - asemenea trupului lipsit de suflet. 

III 

Sfat către Sinodul ortodox împotriva vrăjitorului şi înşelătorului evreu Isaac 



Purtarea blândă şi paşnică şi îngăduitoare faţă de toate fărădelegile omeneşti le este foarte 
necesară tuturor credincioşilor, dar, mai ales, preoţilor Celui de Sus, precum spune glasul cel 
dumnezeiesc: Luaţi jugul Meu asupra voastră şi învăţaţi-vă de la Mine, că sunt blând şi smerit 
cu inima (Mt. 11, 29). însă împotriva celor care contrazic şi se împotrivesc dreptei credinţe şi 
se silesc să o rănească prin cuvânt şi faptă şi îi atrag pe cei crescuţi în ea la înşelăciunea lor, 
împotriva unora ca aceştia suntem foarte îndreptăţiţi să ne înarmăm din tot sufletul cu râvna cea 
dumnezeiască demnă de laudă pentru buna-credinţă, după cuvântul proorocului: Oare, nu pe 
cei ce Te urăsc pe Tine, Doamne, am urât şi asupra vrăjmaşilor Tăi m-am mâhnit? Cu ură 
desăvârşită i-am urât pe ei şi mi s-au făcut duşmani (Ps. 138, 21-22). 

Cine este atât de blând ca Moise, cel ce L-a văzut pe Dumnezeu? Cu toate acestea şi el, 
când i-a văzut pe oameni săvârşind fărădelegi şi, în nebunia lor, mâniindu-L pe Cel de Sus, 
lăsând de-o parte blândeţea lui, nu i-a cruţat nici pe cei bătrâni, nici pe cei tineri, nici pe 
bătrâne, nici pe fecioarele cele tinere, ci fără milă le-a poruncit slujitorilor legii - leviţilor - să 
îi ucidă cu sabia pe toţi la rând, fie că le erau rude, bătrâni sau tineri, deoarece ei, uitând 
mulţimea marilor binefaceri şi minuni ale lui Dumnezeu, s-au închinat idolilor. De asemenea, 
să cinstim râvna pentru Dumnezeu, cea vrednică de laudă, a lui Finees, care i-a străpuns cu 
lancea sa pe Zimri, prinţul israelitean, şi pe femeia madianită chiar în timpul fărădelegii lor 
ticăloase (Numeri 25, 7). Dar a stat Finees şi L-a îmblânzit şi a încetat bătaia (Ps. 105, 30), 
ceea ce înseamnă că s-a oprit nimicirea adusă de mânia lui Dumnezeu asupra poporului iudeu 
după ce într-o singură zi au pierit douăzeci şi trei de mii de-ai lor, toţi numai din cauza 
păcatului desfrâului. O, cât de uimitoare este râvna acestui bărbat minunat, râvnă prin care el 
nu numai că a întors mânia cea mare şi dreaptă a lui Dumnezeu de la poporul israelit, ci i s-a 
socotit lui întru dreptate, din neam în neam până în veac (Ps. 105, 31). 

Nu voi începe să vorbesc despre minunatul Ilie şi despre Elisei, despre câte au făcut ei 
din râvnă dumnezeiască pentru slava lui Dumnezeu şi pentru mântuirea neamului iudeu. Insă 
cine nu ştie fapta fericitului Arhiepiscop Leon al Cataniei cu privire la ticălosul vrăjitor 
Eleodor sau cine, auzind despre aceasta, nu se îngrozeşte? Nu puţină vreme a îndurat el toate 
faptele vrăjitorului cu care acesta tulbura sfânta turmă a Mântuitorului Hristos şi îi aducea 
ocări. în cele din urmă, când l-a văzut că suferă de o boală fără putinţă de vindecare, [boala 
facerii de rău], nu l-a mai răbdat. Şi când Eleodor, în timpul slujbei Vecerniei, a produs 
buimăceală prin vrăjitoriile satanice, sfinţitul lui Dumnezeu, minunatul Leon, arzând de râvnă 
dumnezeiască, a ieşit în grabă din altar şi a înfăşurat cu omoforul său gâtul lui Eleodor, l-a târât 
până în mijlocul târgului şi aici, la porunca lui, s-a făcut un foc foarte mare şi l-a târât pe 
vrăjitor în el, aşezându-se împreună cu el în flacără. Şi a stat aşa arhiereul lui Dumnezeu, 
ţinându-1 pe vrăjitor cu omoforul, până când acest ticălos ucenic şi slujitor al diavolilor a ars 
tot. Sfântul lui Dumnezeu şi preaînţeleptul luptător pentru buna-credinţă, Leon, a ieşit din foc 
nevătămat, astfel încât nici măcar un fir de păr de-al lui nu a fost pălit de foc. 

Să mergeţi pe urmele lui şi voi, ca nişte urmaşi ai acelor bărbaţi şi păzitori ai aceloraşi 
taine, să arătaţi aceeaşi râvnă ca şi ei şi să vă însuşiţi cu tot sufletul aceeaşi nevoinţă de dragul 
evlaviei, iar faţă de cei care vă tulbură, oricine ar fi ei, nu vă ruşinaţi şi nu vă sfiiţi, ci staţi 
împotriva lor ca Apostolii, într-un singur cuget şi într-un singur suflet, cu îndrăzneala cuvenită 
Sfinţilor ortodocşi ai lui Dumnezeu. Şi pe cei ce tulbură turma lui Hristos lăsaţi-i în seama 
puterii din afară pentru chinurile meritate ca şi alţii să se înveţe minte să nu tulbure pe viitor 

oile cele cuvântătoare în pământul nostru ortodox. Căci ce au în comun credincioşii cu cei 
necredincioşi? Ei L-au răstignit pe Acela Căruia noi ne închinăm, în Care credem şi prin Care 
ne mântuim; ei II blestemă neîncetat pe Acela pe Care noi II binecuvântăm şi II slăvim zi şi 
noapte împreună cu Tatăl şi cu Sfântul Duh. Păstraţi pământul nostru curat şi nevătămat de 
aceşti câini turbaţi. Fiţi părtaşii luptătorilor din vechime ca să vă învredniciţi şi voi, ca şi ei, de 
aceleaşi cununi şi laude în veacul ce va să vină, în Hristos Iisus, Domnul nostru, Căruia I se 
cuvine slava în vecii vecilor, împreună cu Tatăl Cel fără de început şi cu Sfântul Duh. Amin. 

IV 
Observaţie împotriva articolelor evreului Samuel 

Articolele evreului Samuel sunt traduse din limba latină în limba rusă de către Nicolae 
neamţul. Din aceste articole reiese că Samuel a trăit la o mie patruzeci de ani după înălţarea lui 
Hristos. Pentru că, după înălţarea lui Hristos, regatul evreu a fost nimicit definitiv de către 
romani, şi evreii s-au răspândit în toate ţările, unii dintre ei au lăsat compatrioţilor lor, evreilor 
din generaţiile următoare, scrieri în care se spune că peste o mie de ani ei se vor întoarce iarăşi 
în Ierusalim. Aceste scrieri au fost respectate de ei şi le-au întărit nădejdea. Când a trecut o mie 
de ani de la robia lor, Samuel a înţeles că împrejurările lor nu înclină spre întoarcerea acasă, ci 
înclină spre mai rău. învinuindu-se pe sine însuşi şi pe toţi evreii pentru faptul că ei se află de 
atâţia ani în robie nu pentru o simplă încălcare a legii ci pentru răstignirea lui Hristos, el a 
adunat din cărţile Proorocilor capitolele despre întruparea lui Hristos şi despre chemarea 
neamurilor şi despre încetarea jertfelor Vechiului Testament*. 

Iată care sunt acestea: 

Articolul 1. Veţi fi poporul lui Dumnezeu şi veţi fi mântuiţi de El atunci când, 
lepădându-vă de toată credinţa voastră cea rea, de îndărătnicie şi de neascultare, II veţi chema 
cu credinţă şi cu dragoste împreună cu fiii lui Dumnezeu: Binecuvântat este cel ce vine întru 
numele Domnului; Dumnezeu este Domnul şi S-a arătat nouă (Ps. 1 17, 26; 27) şi veţi începe să 
trăiţi după poruncile Lui, botezându-vă în Numele Tatălui şi al Fiului şi al Sfântului Duh, 
precum este scris: Al Tău sunt eu, mântuieşte-mă - şi pentru aceasta aduce motivul: că 
îndreptările Tale am căutat (Ps. 118, 94). Voi însă tăgăduiţi dumnezeirea Lui, mărturisind 
înaintea lui Pilat: Nu avem împărat, decât pe Cezarul (Ioan 19, 15); şi iarăşi: Sângele Lui 
asupra noastră şi asupra copiilor noştri (Mt. 27, 25); şi nu primiţi îndreptările Lui atunci când 
El spune: Cel ce va crede şi se va boteza se va mântui; iar cel ce nu va crede, se va osândi 
(Marcu 16, 16). Cum spui tu: „eu sunt al lui Dumnezeu, în orice stare m-aş afla"? Sau nu l-ai 
auzit pe Proorocul care spune: Instrăinatu-s-au păcătoşii de la naştere, rătăcit-au din pântece, 
grăit-au minciuni (Ps. 57, 3)? 

Articolul 2. Acum, voi nu mai sunteţi ai lui Dumnezeu, după cum v-am arătat, şi 
nădejdea voastră nu este neclintită, căci este scris: Jertfiţi jertfa dreptăţii şi atunci să nădăjduiţi 
în Domnul (Ps. 4, 5). Voi însă, omorându-L, aţi devenit duşmanii şi ucigaşii Lui, nu fiii, nici 
prietenii şi nici poporul turmei Lui. Cum să nădăjduiţi voi în El? Deşartă este nădejdea voastră 
şi urâtă de Dumnezeu. 

Articolul 3. Dacă voi vă aflaţi sub mânia lui Dumnezeu, atunci, prin urmare, îi sunteţi 
vrăjmaşi şi ticăloşi. Cum să vă numiţi voi poporul Lui când Scriptura spune: Fiii străini m-au 
minţit pe mine. Fiii străini au îmbătrânit şi au şchiopătat din cărările lor (Ps. 17, 49). El vă 
numeşte pe voi străini, deci cum poţi tu, Samuel, să spui că: „voi sunteţi ai Lui"? 

Articolul 4. Dacă însă, aşa cum mărturiseşte cuvântul adevărului şi cum afirmi şi tu, 
părinţii voştri au păcătuit şi au rătăcit, fără să cunoască venirea lui Hristos, atunci, prin urmare, 



însă, în acelaşi timp, în aceste articole Samuel afirmă că evreii, în orice stare s-ar afla, continuă să rămână 
poporul lui Dumnezeu. împotriva acestui lucru şi împotriva celorlalte rătăciri ale lui Samuel stau aceste articole 
(n. tr.). 

şi voi înşivă aţi păcătuit şi aţi rătăcit împreună cu ei, şi de aceea aţi şi pierit, după cum s-a zis: 
Că iată cei ce se depărtează de Tine vor pieri (Ps. 72, 26). 

Articolul 5. Tu, Samuel, spui neadevărul despre drepţii din vechime care s-au aflat în 
pământ străin. Moise şi ceilalţi prooroci au umblat în toate poruncile, rânduielile şi îndreptările 
lui Dumnezeu, trăind în dreptate şi curăţie; ei au aşteptat cu credinţă neîndoielnică şi cu dorinţă 
arzătoare venirea lui Hristos, a lui Mesia, au nădăjduit în El şi au proorocit despre El. Voi, însă, 
nu numai că nu umblaţi în toate poruncile lui Dumnezeu, precum au umblat ei, dar, 
împotrivindu-vă proorociilor lor, L-aţi omorât pe Hristos Dumnezeu Care a fost trimis către voi 
pentru izbăvirea voastră şi a întregului neam omenesc. Dacă şi ei, ca nişte oameni, au greşit 
cândva din neştiinţă şi uitare - fie cu gândul, fie printr-un păcat neînsemnat - atunci s-au 
îndreptat imediat şi nu au stat împotriva poruncilor lui Dumnezeu, nu s-au aruncat în 
desfătările trupeşti cele ticăloase şi nelegiuite, aşa cum faceţi voi şi cum facem şi noi. Aşadar, 
tu, Samuel, ai minţit şi ai adus hulă împotriva acelor drepţi. 

Articolul 6. Şi următorul tău cuvânt, Samuel, mi se pare urât, ca să nu spun, nebunesc. 
Dacă tu ai crezut cu adevărat că Hristos este acel Mesia, despre Care toţi Proorocii au scris atât 
de minunat, atunci pentru ce spui cu părere de rău: „O, dacă noi, atunci când L-am omorât, am 
fi putut şterge din cartea lui Isaia proorocia despre acest lucru!". Ar fi fost mai potrivit pentru 
tine să spui: „O, dacă noi l-am fi ascultat atunci pe Prooroc şi ne-am fi pocăit înaintea lui 
Dumnezeu şi nu l-am fi omorât [pe Isaia] şi nu am fi fost lepădaţi de Dumnezeu!". De 
asemenea, şi dacă voi aţi fi şters din cartea lui Isaia proorocia despre lucrul acesta, nici atunci 
nu aţi fi putut nimici dumnezeiasca slavă a lui Hristos, căci scris este de Proorocul Avacum: 
Slava Lui acoperă cerurile şi tot pământul este plin de slava Lui! (Avac. 3, 3); şi iarăşi: Dacă 
Domnul Savaot a hotărât, cine II va putea împiedica? Şi dacă mâna Lui stă întinsă, cine o va 
întoarce la loc? (Isaia 14, 27). 

Articolul 7. Nu pune pe aceeaşi treaptă, domnule Samuel, înălţarea lui Hristos cu răpirea 
lui Enoh sau cu luarea la cer a lui Ilie în carul de foc şi cu caii de foc. Ei au fost doar nişte 
oameni sfinţi şi drepţi şi de aceea unul a fost răpit, probabil, de un înger, nu de el însuşi şi nu în 
văzduh, iar celuilalt i s-au trimis un car şi cai de foc. Nici Scriptura nu spune că Enoh a fost 
răpit la cer; aceasta tu o spui. De asemenea, nici Ilie nu a fost luat la cer, ci în vârtej de vânt la 
cer spune Scriptura (4 Regi 2, 11). 

însă Hristos, fiind Dumnezeu în trup, Creatorul tuturor şi Domnul lui Enoh şi al lui Ilie şi 
al lui Moise, nu prin uşurinţa aerului ci cu putere dumnezeiască s-a ridicat la cer, iar nu în 
vârtej de vânt la cer, precum Ilie. El a adus de la nefiinţă la fiinţă, în chip minunat, un nor 
luminos care, după relatarea lui Luca, nu L-a ridicat pur şi simplu, ci în ochii ucenicilor Lui. Şi 
acest lucru s-a întâmplat nu pentru că El nădăjduia în ajutorul norului pentru înălţarea Sa - să 
nu aduceţi o asemenea hulă! - căci El toate le duce şi le ţine în mâna Lui, însă prin aceasta El 
numai a împlinit o veche proorocie care spune despre Creatorul însuşi: Cel ce întinzi cerul ca 
un cort; Cel ce acoperi cu ape cele mai de deasupra ale lui; Cel ce pui norii suirea Ta; Cel ce 
umbli peste aripile vânturilor (Ps. 103, 3, 4), şi în alt loc: Şi s-a suit pe heruvimi şi a zburat; 
zburat-a pe aripile vântului (Ps. 17, 12). 

Dar ce spui tu că şi Matusalem a fost luat cu trupul la cer, de asemenea şi Moise - 
acestea nu se văd nicăieri în Sfânta Scriptură. Dimpotrivă, se spune că Matusalem a trăit cam 
atâţia ani şi a murit, dar nu se spune că a fost răpit sau luat la cer. Nici despre Moise nu se 
spune că el s-a ridicat la cer, ci că a murit şi a fost îngropat, evident, de către Arhanghelul 
Mihail, care s-a certat cu diavolul pentru trupul lui Moise. Arhanghelul l-a oprit pe diavol, 
spunându-i: Să te certe pe tine Domnul! (Iuda 1, 9), şi astfel, când diavolul s-a îndepărtat, 
trupul lui Moise a fost îngropat pe acel munte sau în alt loc ştiut numai de Dumnezeu, însă 
Scriptura nu a lămurit acest lucru. 

Aceasta o spun eu cu privire la vremea de până la venirea lui Mesia, adică până la 
întruparea lui Hristos, răstignirea şi pogorârea Lui la iad. Căci atunci când Hristos S-a pogorât 
acolo cu sufletul Său cel preasfânt, i-a scos din iad, din întunericul şi din umbra morţii, nu 
numai pe Matusalem, ci şi pe Moise şi pe toţi drepţii cei din veac, şi i-a dus în vechiul rai 
dumnezeiesc şi acum ei se află împreună cu împăratul şi Mântuitorul lor în rai şi în cer, precum 
este zis: Căci unde va fi stârvul, acolo se vor aduna vulturii (Mt. 24, 28). 

Dar ce spui tu despre trecerea fiilor lui Israel [prin Marea Roşie] că apa a purtat trupurile 
lor? Aceasta nu e potrivită cu Sfânta Scriptură, căci Scriptura spune clar aşa: Strânsu-s-au la un 
loc apele ca un perete şi s-au închegat valurile în inima mării (Exod 15, 8). Din aceasta se 
vede clar că între aceşti doi pereţi de apă s-a format pentru ei un drum uscat cu puterea lui 
Dumnezeu Care i-a condus, aşa cum se spune mai sus: Fiii lui Israel însă au trecut prin mare 
ca pe uscat şi apa le-a fost perete la dreapta şi stânga lor (Exod 14, 29). Aşadar, nu spune că 
au trecut fiind duşi de apă, precum afirmi tu. 

Şi de ce spui că focul care a coborât din cer (în timpul lui Ilie) a ridicat trupurile boilor şi 
vitelor la cer? Aceasta este o minciună şi joacă copilărească, deoarece tu vorbeşti nepotrivit cu 
Scriptura. în Scriptură se spune clar că acel foc care a coborât din cer a ars şi a mistuit totul: 
carnea, lemnele, apa, pietrele, chiar şi pământul, dar nu spune că unele au ars, iar trupurile 
boilor şi vitelor s-au ridicat în înălţime. Nu se cuvine, bunule Samuel, să spui sau să judeci 
ceva în afara Scripturii: Toate câte vă poruncesc - i-a spus Domnul lui Moise - siliţi-vă să le 
împliniţi şi nici să adaugi şi nici să laşi ceva din ele (Deut. 12, 32). 

Articolul 8. Până când nu îl veţi mărturisi pe Hristos Dumnezeu adevărat şi nu vă veţi 
lepăda de necredinţa voastră, nu îi vor fi plăcute lui Dumnezeu nici rugăciunea voastră, nici 
postul, nici jertfele, nici tăierea împrejur, nici sâmbetele. Pe toate acestea le urăşte sufletul 
Meu, a spus El prin proorocul Isaia (1, 14). Şi chiar dacă voi aţi avea nădejdi nenumărate în El 
şi aţi alerga la El - toate acestea sunt în zadar şi nefolositoare pentru voi. De ce? Pentru că staţi 
sub mânia lui Dumnezeu, precum se spune clar în proorocie: Află-se mâna Ta peste toţi 
vrăjmaşii Tăi, dreapta Ta să afle pe toţi cei ce Te urăsc pe Tine. îi vei pune pe ei ca un cuptor 
de foc în vremea arătării Tale (Ps. 20, 8-9). Din ce pricină? Că au gândit rele împotriva Ta, au 
cugetat sfaturi care nu vor putea să stea. Că îi vei pune pe ei pe fugă (Ps. 20, 12-13). Tu îi vei 
birui şi îi vei pune pe fugă şi vor fi bătuţi, adică pentru aceia care vor rămâne în necredinţă şi 
înverşunare, vei pregăti arcul Tău, adică mânia Ta. Aşadar, degeaba te lauzi şi repeţi mereu: 
„cu toate acestea noi suntem ai lui Dumnezeu şi la El alergăm". 

V 
Cuvânt de acuzare împotriva rătăcirii elene 

Divulgând, cu ajutorul lui Dumnezeu, nebunia iudaică împotriva Mântuitorului Hristos, 
ne îndreptăm acum, suflete, împotriva cugetului rău al elinilor şi împotriva cuvântărilor lor 
obraznice. Căci şi ei, nu mai puţin decât iudeii, aruncă săgeţi hulitoare de Dumnezeu împotriva 
credinţei noastre creştine. Şi dacă cineva i-ar întreba: „de ce urâţi voi atât de tare cinstita 
credinţă creştină şi o ponegriţi întotdeauna din pricina ocărilor, scuipărilor, loviturilor în faţă, 
crucii şi morţii ruşinoase (pe care le-a îndurat Hristos)"?, atunci ei ne-ar ocărî şi ne-ar 
batjocori, spunând că prin toate acestea se dovedeşte neputinţa Dumnezeului nostru. Sunt 
vrednici de milă, într-adevăr, şi neînţelepţi şi nu înţeleg că tocmai prin ceea ce gândesc ei 
nimicesc slava Lui dumnezeiască şi domnia Lui asupra lor, tocmai prin aceasta ei, împotriva 
voinţei lor, îl recunosc în El pe unicul împărat, pe Dumnezeul Cel atotputernic şi preaînţelept. 
De ce? Pentru că îndurând asemenea chinuri şi moartea cea ruşinoasă, precum spun ei, El a 
putut ca într-un timp atât de scurt să detroneze semeţia şi cutezanţa zeilor vestiţi, să nimicească 
pe tot pământul slujirea lor şi să distrugă definitiv şi pretutindeni templele lor vrăjite. 

Şi, mai mult decât atât, El nu a făcut acestea nici cu ajutorul unei armate numeroase, nici 
cu ostaşi înarmaţi şi nici cu ajutorul trăsnetelor şi fulgerelor din cer, ci, prin cuvinte blânde şi 
învăţături plăcute, i-a scos pe toţi din înşelăciunea întunecată a slujirii la idoli şi i-a atras la 
adevărata lumină a bunei Lui credinţe. Şi în acest timp le-a făgăduit nu slavă pământească, nici 
desfătarea cu hrană şi nimic altceva minunat în această viaţă, ci, dimpotrivă, precum ştie 
fiecare, le-a proorocit necazuri şi o mulţime de alte neplăceri. Dar, ca cinstire şi răsplată pentru 
acestea, le-a făgăduit împărăţia lui Dumnezeu! 

Şi dacă vei căuta, vei afla că de dragul acestei împărăţii, mulţime nenumărată de oameni, 
de diferite slujiri şi stări sociale de pe tot pământul, a renunţat la avere, unii dintre ei şi-au 
petrecut toată viaţa în chip demn de laudă în pustiuri, iar alţii au fost trecuţi prin foc şi sabie şi 
multe alte chinuri, şi astfel au plecat din această viaţă. însă care dumnezeu dintre cei pe care îi 
aveţi voi sau împărat puternic sau retor sau învăţător preaînţelept al legii, de la începutul 
veacului [şi până acum] a putut vreodată să facă ceva asemănător, chiar şi printre cei de acelaşi 
neam, şi să îi îndemne să nu râvnească toate plăcerile acestei lumi, astfel încât să îndrăznească 
să meargă chiar la moarte şi să se bucure de necazurile îndurate pentru dreapta-credinţă? Nu 
vei găsi nici unul, oricât de mult te-ai trudi să îl cauţi, căci acest lucru este cu neputinţă pentru 
puterea şi înţelepciunea omenească. 

Cel Răstignit însă a putut să facă acest lucru într-un timp scurt pe tot pământul, lucrând 
prin câţiva oameni neînvăţaţi. Şi ceea ce este mai minunat decât toate este faptul că o asemenea 
schimbare grabnică s-a produs în ciuda prigoanelor puternice la care a fost supusă credinţa 
noastră pretutindeni din partea celor mai cruzi călăi; de asemenea, ea a fost cuprinsă şi atacată 
de nenumăratele necazuri ale ereziilor. Cu toate acestea a stat neclintită până acum, asemenea 
celei mai înalte stânci sau muntelui nemişcat, iar vrăjmaşii ei şi ticăloşii prigonitori au avut 
parte de un sfârşit rău al vieţii lor. 

Dacă tu, într-adevăr, râvneşti după această înţelepciune sfântă şi ai dobândit o minte 
fermă şi trează, atunci, chiar dacă nici o altă scriere insuflată de Dumnezeu nu ar putea să te 
convingă să te lepezi de îndărătnicia necurată de care suferi, cel puţin zdrobirea şi pieirea 
definitivă a celor cinstiţi de tine, pe care îi socoteşti mari - dar în esenţă sunt dumnezei 
mincinoşi, şi întoarcerea bruscă a tuturor popoarelor de la slujirea idolilor la sfânta credinţă în 
Hristos să îţi dovedească puterea de neînvins a Celui Răstignit şi să te determine să renunţi la 
toată îndărătnicia-ţi nebună. însuşindu-ţi raţiunea cea curată, să nu îi socoteşti lui Hristos ca 

ponegrire şi ruşine chinurile primite de El, ci să le cinsteşti ca pe voia cea preaînţeleaptă a 
Preabunului Dumnezeu, care întrece orice minte şi orice cuvânt al omului. Să judeci cu 
înţelepciune că, dacă prin moarte şi asemenea chinuri ruşinoase, pe care a binevoit să le 
primească, El a săvârşit grabnic pe tot pământul astfel de fapte mari şi minunate, atunci este 
evident că El, ca Dumnezeu, ar fi putut să săvârşească toate acestea pe tot pământul printr-un 
singur semn de-al Său. Dacă, suferind pe cruce, El a clătinat tot pământul şi a prefăcut în 
întuneric adânc lumina soarelui din mijlocul zilei, a făcut pietrele să se sfărâme şi i-a înviat pe 
morţii îngropaţi de mult, atunci cu atât mai mult El, ca Dumnezeu, ar fi putut ca printr-un semn 
dumnezeiesc şi atotputernic de-al Său să prefacă în lumina bunei credinţe negura întunecată a 
slujirii nebune la idoli şi sufletele oamenilor, omorâte de şarpele cel răufăcător şi vătămător al 
iadului, le-ar fi înviat cu Duhul Său cel Sfânt şi le-ar fi ridicat, ca din mormânt, din reaua 
credinţă idolească. 

însă, recunoscând în El, datorită faptelor pe care le-a săvârşit grabnic şi dumnezeieşte pe 
tot pământul prin intermediul câtorva bărbaţi neînvăţaţi, pe atotputernicul Dumnezeu - Care nu 
prin fulgere mistuitoare, nici prin puterea armatei, nici prin năzuinţe viclene şi nici prin 
ameninţări care să îi înfricoşeze pe oameni şi să îi determine să se supună, ci prin sfânta 
blândeţe şi pace i-a chemat pe toţi la lumina bunei Sale credinţe - primiţi cu bună ascultare şi 
cu nerăutate chinurile Lui mântuitoare, asemenea bolnavului care primeşte doctoriile şi, chiar 
dacă ele i s-ar părea că sunt rele, nu caută prea mult să afle conţinutul lor şi, cu atât mai mult, 
nu le aruncă dacă doreşte să dobândească vindecare. Arătaţi şi voi atâta supunere lui 
Dumnezeu câtă are bolnavul faţă de doctorul cel pământesc, şi atunci veţi înţelege care este 
folosul Crucii şi veţi afla că ea bucură foarte mult şi, în acelaşi timp, sfinţeşte sufletele 
credincioşilor, făcându-i prietenii Celui de Sus, prieteni care vor merge la cer şi se vor sătura 
de bunătăţile Lui cele veşnice. 

în ea [în Cruce] sunt puse de sus puterea şi harul dumnezeiesc: harul este pus pentru ca să 
bucure şi, în acelaşi timp, să sfinţească sufletele credincioşilor, iar puterea pentru a le face 
curajoase pentru lupta neîncetată cu vrăjmaşii nevăzuţi. înarmându-se cu ea, Cuvioşii care au 
iubit vieţuirea pustnicească au scăpat cu bine de ispitele trupului şi de cursele răufăcătoare ale 
ticăloşilor diavoli, şi acum se bucură în locaşurile cereşti împreună cu îngerii a căror curăţie au 
urmat-o în viaţa lor pe pământ. Cetele nenumărate de mucenici care s-au înarmat cu Crucea, 
nevoindu-se pentru dreapta credinţă ce era prigonită şi supunându-şi trupurile lor torturilor cu 
focul şi sabia şi tuturor chinurilor, nu s-au temut ci, dispreţuind mânia necredincioşilor, au 
mărturisit cu sângele lor înaintea tuturor despre Cel Răstignit, Care a binevoit să primească 
moarte pe cruce, înviind după trei zile, că El este şi Dumnezeul Cel de Sus şi veşnic şi om 
desăvârşit. 

Aşadar, Crucea nu este dovada umilinţei, ci arătarea atotputerniciei lui Dumnezeu, aşa 
cum tratamentul bolilor puternice cu ierburi simple este dovada înţelepciunii suprafireşti a 
doctorului. Dacă prin toate acestea tu nu te convingi şi mai continui, din pricina nebuniei tale 
nemăsurate, să prigoneşti cinstitele noastre Taine, atunci nu este nimic ciudat în ceea ce faci. 
Şi învăţătura voastră grecească spune că cel neînvăţat, auzind o învăţătură preaînţeleaptă, nu o 
poate înţelege. Şi iar zice că racul niciodată nu poate învăţa să meargă înainte şi nici etiopianul 
nu poate deveni alb, oricât de mult s-ar spăla. Exact aşa este şi mintea închinătorului la idoli 
care se desfată cu fărădelegi şi pofte ticăloase: ea niciodată nu se poate supune legilor drepte şi 
binecredincioase şi învăţăturii evlaviei sfinte. 

Recunoaşteţi, o oamenilor, credinţa creştină, şi străduiţi-vă să cercetaţi cu mintea curată 
învăţătura atotsfântă despre Cel de Sus, alungând din inima voastră orice defăimare, căci în 
această învăţătură nu veţi găsi nimic hulitor sau necurat sau ceva demn de ocară şi ură. Aici nu 
este Zeus care se aprinde în pofta desfrâului şi se preface în lebădă sau în vultur sau în aur 
scump ca, tăinuindu-se, să corupă femeile străine. Nu este Zeus care, fiind tăiat în cap cu o 
secure cu două tăişuri, a născut pe Pallas [Atena], fecioara cu ochi frumoşi, şi care a coborât în 
scânteierea fulgerului şi a ars-o cu el pe Semela şi 1-a ascuns pe pruncul născut din ea în coasta 

sa; nu sunt aici nici zeiţele, care s-au certat din cauza mărului de aur; nu este nici Afrodita, cea 
care trăia în desfrâu cu Ares; nu sunt nici zeii care provoacă lupte între ei şi se străpung unul pe 
altul cu suliţele. In toată învăţătura creştină nu veţi găsi nimic asemănător, ci aici este preamărit 
un singur Dumnezeu în trei Persoane, Care nu are nici început, nici sfârşit, Domnul 
Atotţiitorul, Care pe toate le ţine şi are grijă de toată creaţia Sa văzută şi nevăzută, Cel ce este 
atotînţelept, atotbun, atotdarnic, Lumina, Dorinţa, Viaţa şi Râvna neîncetată, Care îi urăşte 
foarte mult pe cei rău-credincioşi, pe cămătarii nedrepţi, care trăiesc urât, pe cei desfrânaţi şi pe 
toţi cei mândri, pe care îi şi osândeşte la chinurile nesfârşite în focul de dedesubt şi la viermii 
cei neadormiţi. 

Dumnezeu îi laudă pe cei care păzesc dreapta credinţă şi năzuiesc spre toate virtuţile, dar 
mai ales îi fericeşte pe aceia care se apleacă spre lacrimile săracilor. Pe unii ca aceştia, ca 
răsplată pentru virtuţile lor, după moarte îi va face locuitorii [împărăţiei] Lui celei cereşti, 
luminându-i întotdeauna în chip minunat cu lumina cea dumnezeiască şi dăruindu-le desfătarea 
bunătăţilor Sale nespuse, pe care niciodată ochiul nu le-a văzut, nici urechea nu le-a auzit şi la 
inima omului nu s-au suit; acolo sunt veselia şi bucuria dumnezeiască, viaţa care nu 
îmbătrâneşte şi cunoaşterea nesfârşită a înţelepciunii. Acestea nu le spun şi nu le cuget eu 
singur - o cinstiţi bărbaţi! - ci chiar şi acei începători ai înţelepciunii voastre cugetă astfel 
despre Domnul tuturor, şi despre dreapta şi înfricoşătoarea Lui judecată, şi despre chinurile 
iadului. Ei au scris despre acestea în cărţi, deşi nu le-au înţeles pe deplin. 

Dumnezeu nu poate exista fără Cuvântul şi Duhul, care Ii sunt egali şi de o fiinţă, aşa 
cum soarele nu poate exista fără căldură şi raze sau sufletul raţional fără minte şi cuvânt. Aşa 
cum trebuie să credem că El este Unul în fiinţă, aşa trebuie să mărturisim că este întreit în 
Persoane, care sunt distincte, dar nedespărţite, iar în fiinţă este unit, dar necontopit. Această 
unire întrece orice judecată omenească şi orice cuvânt. De asemenea, se cuvine să judecăm şi 
despre fericirea cea de după moarte, că nu sufletele goale se vor desfăta cu ea şi nu sub pământ 
pe o pajişte înflorită, aşa cum afirmă legenda lui Kalliop, ci, aşa cum a poruncit însuşi Stăpânul 
tuturor, în locaşurile cele cereşti şi în Edenul înfloritor, şi după ce sufletele se vor uni iarăşi în 
slavă cu trupurile lor care, după porunca lui Dumnezeu, vor deveni luminoase, nestricăcioase. 
Când va fi aceasta? Atunci când, pogorându-Se din cer, El îi va judeca pe toţi oamenii. însă 
trebuie să credem tare cu inima şi să propovăduim vitejeşte cu gura că Stăpânului tuturor şi 
Atotmilostivului Domn Care, în bunătatea Lui, singur a adus totul de la nefiinţă la fiinţă, 
făcându-I-se milă de sărmanul neam omenesc care pierea din pricina înşelăciunii slujirii la idoli 
şi a necurăţiei şi a fărădelegilor nenumărate, asemănându-se astfel cu animalele cele 
necuvântătoare, a trimis pe însuşi Fiul Său Cel Unul Născut, pe Dumnezeu-Cuvântul, egal cu 
El în fiinţa cea dumnezeiască şi în puterea cea negrăită, pentru ca, slobozindu-i pe oameni de 
toată necurăţia urâtă de Dumnezeu şi de ticăloşii idoli, să îi călăuzească spre adevărata raţiune 
şi să îi ducă la lumina dreptei credinţe. Căci se cuvenea ca nemăsurata bunătate a lui 
Dumnezeu să nu dispreţuiască chipul Său, ci să îl ajute pe el care pierea în mod jalnic din 
pricina tuturor înşelăciunilor diavolilor ticăloşi. 

Din toate cele ce există, tot ceea ce este bun şi preţios şi folositor pentru hrană, desfătare, 
înfrumuseţare şi pentru vindecarea bolilor - pe pământ, în mare, în lacuri - însuşi soarele, luna 
şi stelele, toate acestea le-a făcut El, Preabunul, din iubire de oameni, cinstind chipul Său, prin 
toate acestea nefăcând altceva decât să-1 atragă la iubirea şi la cunoaşterea Lui. Din aceasta 
reiese că făptura este alcătuită din ţărână şi suflet, ceea ce înseamnă că omul este pentru El o 
comoară foarte cinstită. Din această pricină, când, din invidia răufăcătorului şi ticălosului 
diavol, omul a fost amăgit şi doborât de nenumăratele lui viclenii în cumplită necurăţie, 
Creatorul nu a îndurat să îl vadă pierind într-un mod atât de jalnic ci, fiind biruit de bunătatea 
Lui cea nespusă şi aplecându-Se părinteşte cu milostivirea Lui - o iubire dumnezeiască! - S-a 
repezit El însuşi în urmărirea creaţiei Sale, primind cu totul înfăţişarea noastră în care a şi trăit 
cu sfinţenie şi curăţie şi, ca om, a dobândit în chip preaînţelept în pustiu biruinţa împotriva 
vrăjmaşului şi începătorului răutăţii, fiind de trei ori ispitit de el cu trei patimi mari, din care 

27 



iau naştere celelalte patimi: lăcomia pântecelui, slava deşartă şi iubirea de argint, cu care toţi 
oamenii sunt înrobiţi. 

De asemenea, El le-a dat ucenicilor Săi tainele adevăratei evlavii şi teologii, şi a 
statornicit legile vieţuirii desăvârşite pentru ca, înarmându-se cu ele, ei să îl poată doboară 
întotdeauna fără greutate pe şarpele răufăcător care îi luptă. Primind de bunăvoie moartea, ca 
om, El i-a ridicat cu Sine din morţi, prin puterea Sa dumnezeiască, pe toţi credincioşii adevăraţi 
care erau întemniţaţi în iad, şi i-a dus în Edenul dorit. Iar El însuşi, înălţându-Se cu trupul Său 
la cer, ca un biruitor al morţii şi învingător al iadului, S-a aşezat de-a dreapta Tatălui pe tronul 
slavei Sale, de unde, precum aşteptăm, va veni să judece viii şi morţii. 

Acestea sunt - o cinstiţi bărbaţi! - vorbind pe scurt, cele mai mari şi mai cunoscute 
învăţături pe care le avem noi, creştinii, şi care sunt scrise nu cu litera obişnuită a cărţii, ci cu 
adevărul şi puterea, care sunt cele mai luminoase raze ale soarelui. Căci Domnul, fiind izvorul 
milei şi bunătăţii pentru toţi, dorind ca toţi oamenii - şi cei înţelepţi şi cei neînţelepţi - să 
primească deopotrivă şi negreşit folos în mintea lor, a binevoit ca toate acestea să fie scrise 
simplu. Să nu batjocoriţi simplitatea acestor scrieri pentru motivul că nu sunt scrise cu 
elocvenţa atenienilor, ci, cunoscând temeinicia, dreptatea, sinceritatea, dumnezeirea şi 
înţelepciunea lor, să îl preamăriţi pe Domnul Care, în iubirea Lui de oameni, a rânduit totul 
spre folosul fiecărui om. 

Desăvârşirea înţelepciunii nu constă în a avea din belşug cugetări elocvente şi 
întortocheate, în a risipi cu limba elocvenţa şi a spune pe de rost discursuri lungi, împrumutate 
de la bărbaţii proslăviţi în vechime. Nu! Căci toate acestea împreună cu sfârşitul acestei vieţi 
pier repede, la fel ca şi celelalte frumuseţi grabnic trecătoare. Fericirea adevărată şi 
desăvârşirea înseamnă ca, alături de aceste daruri, să ai din belşug până la sfârşit credinţă 
sinceră, obiceiuri cinstite şi vieţuire demnă de laudă, împodobită cu curăţia şi dreptatea, cu 
sfânta blândeţe şi smerita înţelepciune. Acestea pot să ne unească cu dorinţa cea mai arzătoare, 
adică cu Dumnezeu, la Care nu se poate ajunge altfel decât numai prin dragostea înflăcărată 
pentru credinţa cea adevărată şi prin însuşirea unei vieţi cinstite şi a tuturor virtuţilor care sunt 
puternic întărite pe credinţa cea curată. Pe aceasta să vă străduiţi, o bărbaţi cinstiţi, să o 
dobândiţi, lepădând toată mândria pe care a căpătat-o mintea voastră prin intermediul 
învăţăturii elene, al cărei sfârşit este moartea cea veşnică în cele mai de jos ale pământului. 

Chiar dacă înţelepciunea grecească pare a fi îndrumătoare a tuturor virtuţilor şi 
obiceiurilor cinstite, totuşi, prin relatările despre faptele ruşinoase ale zeilor săi, care se aprind 
de pofta desfrâului cu tineri şi femei de alt neam, aşa cum s-a zis mai sus, şi se antrenează în 
lupte şi războaie, în ucideri de oameni şi în vicleşuguri şi care se veselesc foarte mult cu vinul 
în beţii - prin toate acestea, înţelepciunea grecească îi îndeamnă iarăşi pe oameni să iubească 
toate patimile şi să şi le însuşească. Oare nu cu astfel de povestiri ruşinoase sunt pline, o 
bărbaţi cinstiţi, cărţile voastre slăvite, pe care le respectaţi şi din care, dacă scoatem elocvenţa 
şi vorbirea cu tâlc, nu rămâne nimic ci trebuie să le aruncăm departe de noi, nu din altă pricină 
ci pentru că aceste minunate cărţi ale celor mai mari înţelepţi ai voştri vor fi atunci gunoi urât 
mirositor. Având în ele asemenea exemple din toate viciile, cum va putea cineva să aleagă 
viaţa cea curată şi cuvioasă? Căci nimeni nu se aşteaptă ca cineva să îl judece pentru viaţa lui 
petrecută în necinste, deoarece zeii lui cei mari sunt preamăriţi de toţi bărbaţii voştri înţelepţi, 
deoarece ei fac acelaşi lucru. 

înţelepciunea voastră poate să dezvolte numai mândria cea nemăsurată în cei ce o 
urmează. Ea îi învaţă că slava deşartă, dată după merit oamenilor, este mai presus decât 
fericirea şi îi determină prin toate mijloacele să atingă această desfătare. Să spună Hrisip şi 
Epicur - şi toţi ceilalţi bărbaţi slăviţi ai voştri, care numai prin elocvenţă au preamărit sfintele 
virtuţi - ceea ce reiese din aceste scrieri care conţin desfrâul în plinătatea lui. Pe unul dintre ei, 
deşi urmaşii scrierilor elocvente s-au străduit să îl facă cunoscut generaţiilor viitoare, totuşi 
grecii - o, blestemaţii şi nebunii! - prin înţelepciunea lor vestită, l-au înfăţişat generaţiilor 
următoare ca pe un model de toată răutatea. Mai bine ar fi fost pentru ei dacă ar fi plecat din 

această viaţă fără învăţătură decât, învăţând mult, să devină povăţuitorii tuturor relelor pentru 
toţi ascultătorii lor. Căci, prin scrierile lor, ei atrag neîncetat cu sine mulţime nenumărată de 
oameni în prăpastia pierzării. 

Este bine, şi chiar foarte bine, o bărbaţilor, să vă împodobiţi cu toată raţiunea şi 
cunoaşterea şi sfânta înţelepciune. Trebuie însă, ca pe lângă acestea, să vă îmbogăţiţi şi cu 
dreapta credinţă şi să vă împodobiţi cu bunele obiceiuri, făcând acest lucru nu de dragul 
plăcerii omeneşti şi nici pentru dobândirea de slavă deşartă şi de laude, aşa cum gândesc unii 
oameni cu caracter rău şi fără minte, robi ai pântecelui lor şi ai slavei deşarte, ci de dragul 
slavei celei pururea fiitoare şi a desfătării neîncetate cu nespusa bunătate dumnezeiască. 

Desăvârşirea celui ce râvneşte sfânta înţelepciune constă, într-adevăr, în a se uni cu ţelul 
final al dorinţei lui (cu Dumnezeu). Dar această unire nu trebuie să se facă prin cunoaşterea 
poveştilor josnice, care nu sunt bune de nimic, nici prin înalta gândire academică, ci prin 
păzirea cu sârguinţă a poruncilor insuflate de Dumnezeu şi prin cugetul smerit, nerăutăcios al 
sufletului, prin sfânta curăţie, prin blândeţea îndelung-răbdătoare şi iubirea nefăţarnică pentru 
toţi oamenii. Prin toate aceste virtuţi, omul, creat de mâna lui Dumnezeu după chipul Său, 
poate să ajungă iarăşi în scurt timp la slava lui dintru început. Răsplata pentru acest lucru nu 
este omenească, trecătoare, ci este lauda nesfârşită din partea Celui de Sus, iar scopul este 
desfătarea cu însăşi bunătatea lui Dumnezeu în sfintele locaşuri ale drepţilor. Aşadar, să nu ne 
lăsăm ademeniţi, fără minte, de dulceaţa elocvenţei greceşti - ca să rămânem în întunericul relei 
credinţe - ci să urâm din tot sufletul vicleşugul neruşinat, care se ascunde în ea. Să cercetăm 
adevărul evanghelic şi nefăţarnic şi, cunoscându-L în el pe Unicul şi Preabunul Dumnezeu, Cel 
fără de început şi veşnic şi Care domneşte peste toate, să plecăm genunchii la pământ şi să ne 
rugăm Lui, zicând: „Ai milă, împărate, de robii Tăi!". 

VI 

Cuvânt de acuzare împotriva rătăcirii agarenilor şi împotriva lui Mahomed, câinelui ticălos, 

care a născocit-o 



în măsura în care locuieşte în mine buna credinţă şi pe cât a lucrat harul Sfântului Duh, 
eu am dat în vileag şi credinţa cea rea a iudeilor şi rătăcirea grecilor şi ereziile latinilor*. Dacă 
voi lăsa fără acuzare credinţa cea rea a agarenilor, urâţi de Dumnezeu, şi vicleşugul lor cel 
diavolesc, atunci nimeni nu mă va lăuda pentru aceasta ci, dimpotrivă, toţi mă vor osândi 
pentru cumplita nepăsare şi împuţinarea râvnei dumnezeieşti faţă de buna credinţă. De aceea, 
chemând harul nemăsurat al dumnezeiescului Mângâietor, al Sfântului Duh, voi începe cu 
ajutorul lui Dumnezeu să grăiesc în apărarea credinţei celei neîntinate, iubite de Dumnezeu şi 
mântuitoare. 

Există multe semne diferite care dovedesc credinţa cea adevărată şi mântuitoare în 
Dumnezeu, însă dintre ele doar trei sunt necesare, mai mult decât toate celelalte, pentru 
dovedirea bunei credinţe celei neîntinate şi mântuitoare. Ele sunt: primul însuşi Dumnezeu, 
Creatorul şi Stăpânul tuturor, a statornicit o credinţa; a doua: acela prin Care Dumnezeu, 
Creatorul şi Stăpânul, a adus credinţa în viaţa oamenilor, este drept şi preacuvios şi 
binecredincios şi plin de toată înţelepciunea şi raţiunea; şi a treia: legile credinţei sunt 
corespunzătoare în toate cu dogmele şi poruncile Proorocilor, Apostolilor, Părinţilor Sinoadelor 
ecumenice şi învăţătorilor inspiraţi de Dumnezeu, care au existat din veac. Martorii cei mai 
vrednici de crezare ai acestor cuvinte sunt Avraam şi Moise şi toţi Proorocii dumnezeieşti care 
au trăit după ei în diferite vremuri, şi însuşi Hristos, Care i-a ales pe aceştia pentru virtuţile 
dobândite de ei şi pentru evlavia lor şi i-a umplut de toată înţelepciunea şi raţiunea şi i-a făcut 
legiuitorii vieţii celei plăcute lui Dumnezeu, împlinind El însuşi cele rânduite de ei, chiar dacă 
erau nedesăvârşite datorită neputinţei oamenilor de atunci, şi pecetluindu-le în chip 
dumnezeiesc şi cu putere. 

L-a ales pe Avraam, pe care 1-a lăudat şi 1-a binecuvântat, pentru că el, cu raţiune 
cucernică şi râvnă demnă de laudă, l-a acuzat pe tatăl său deoarece devenise învăţător al relei 
credinţe pentru ceilalţi oameni şi a zdrobit idolii făcuţi de el, recunoscându-L singur pe unicul 
Dumnezeu şi mărturisindu-L ca fiind Creatorul şi Proniatorul cerului şi al pământului şi al 
tuturor celor ce sunt în ele, înţelegând din frumuseţea creaţiei că El este Artistul ei cel minunat. 
Pentru o asemenea evlavie, Domnul l-a răsplătit prin faptul că i S-a arătat El însuşi sub 
înfăţişarea a trei bărbaţi, a stat sub acoperişul cortului său şi a primit ca un om ospăţul lui, 
făcându-i cele mai mari făgăduinţe: că îl va face tatăl multor popoare şi că soţia lui, Sarra, care 
era deja bătrână, îi va naşte un fiu. Astfel, prin seminţia lui se vor binecuvânta toate popoarele 
pământului şi se va înmulţi ca nisipul care este pe malul mării şi ca stelele cerului. După ce i-a 
făcut aceste făgăduinţe, Creatorul şi Stăpânul tuturor i-a dat o lege nescrisă: Taina tăierii 
împrejur, spunându-i: Să faci ce e bine plăcut înaintea Mea şi să fii curat şi neîntinat. Toate 
acestea le-a primit cu credinţă fericitul bărbat şi le-a păzit şi le-a împlinit fără lipsă atât el, cât 
şi urmaşii lui, chiar până la Moise. Acestea sunt arătările şi făgăduinţele lui Dumnezeu, 
Creatorului şi Stăpânului tuturor, date acelui bărbat cucernic şi fericit, patriarhului Avraam, 
după cum reiese din Dumnezeiasca Scriptură. 

Dar arătările faţă de Moise sunt mult mai mari şi mai înfricoşătoare! Ele sunt, într- 
adevăr, înfricoşătoare şi întrec orice cuvânt şi orice gând. Dumnezeu însuşi i S-a arătat lui sub 



Acest cuvânt este scris de Cuviosul Maxim după cuvântul: Despre cele trei mari erezii latine. 

înfăţişarea focului care lumina, însă nu ardea rugul, şi 1-a chemat pe nume pe acest bărbat 
dumnezeiesc şi i S-a descoperit ca fiind Dumnezeul părinţilor lui: al lui Avraam, Isaac şi Iacov, 
şi 1-a trimis în Egipt să îi scoată din robia cea îndelungată şi din asuprire pe urmaşii lui 
Avraam, adică pe poporul israelit. Acolo, El 1-a proslăvit înaintea Faraonului şi înaintea 
întregului Egipt prin multe minuni, iar apoi şi la Marea Roşie, pe care a despărţit-o cu puterea 
Sa dumnezeiască şi a uscat drumul, iar numerosul poporul israelit a trecut prin ea cu picioarele 
uscate. Insă nu vă voi plictisi cu povestiri despre ceea ce ştiţi deja şi nu voi enumera toate 
minunile mai presus de fire care s-au făcut acolo, ci voi încheia cu pogorârea lui Dumnezeu pe 
vârful muntelui Sinai pentru a vorbi faţă către faţă cu Moise. în Sinai, El i S-a arătat lui Moise 
atât cât a fost cu putinţă firii omeneşti să perceapă arătarea lui Dumnezeu. A vorbit cu el aşa 
cum un prieten vorbeşte cu prietenul său şi i-a dat Legea scrisă pe tăbliţe de piatră de safir, 
scriind pe ele cu degetul Său dumnezeiesc cele zece porunci ca, trăind potrivit cu ele şi 
călăuzindu-se după ele, oamenii să-I fie bineplăcuţi lui Dumnezeu. 

Despre faptul că aceşti fericiţi bărbaţi au fost atât de minunaţi şi că însuşi Creatorul şi 
Stăpânul tuturor, după nemăsurata Sa iubire de oameni, a adus prin ei Legea Sa în viaţa 
oamenilor, s-a spus destul. Iar despre Mântuitorul nostru, despre Hristos Dumnezeu, Care a 
luminat toată creaţia cea văzută şi nevăzută cu propovăduirea Evangheliei sau cu lumina cea 
neapusă a cunoaşterii lui Dumnezeu şi a evlaviei, este de prisos să vorbim. Despre aceasta 
spune Proorocul: Slava Lui acoperă cerurile şi tot pământul este plin de slava Lui! Izbucnire 
de lumină ca la răsărit de soare, raze vii din mâna Lui pornesc! (Avac. 3, 3-4). 

începând de la învălmăşeala de după potopul care a fost în timpul lui Noe, când oamenii 
s-au înmulţit pe tot pământul şi neamul omenesc s-a întunecat din pricina răutăţii şi a relei 
credinţe şi a slujirii la idoli, cine a putut, până la întruparea lui Dumnezeu-Cuvântul, Care este 
mai presus de orice minte şi cuvânt, să izbăvească pe deplin neamul nostru de rătăcire şi să 
sădească iarăşi în noi marea taină a evlaviei, numită de Prooroc strălucire şi lumină? Este 
numită strălucire pentru că înainte ea a fost într-un singur popor şi într-o singură ţară, cea 
iudaică, şi a luminat numai ţinuturile iudeilor. Este însă numită lumină, deoarece s-a răspândit 
de acolo şi a luminat pe deplin toate neamurile prin Fericiţii Apostoli, precum se spune în 
Scriptură: luminat-au fulgerele Tale lumea (Ps. 76, 17). Această proorocie poate fi înţeleasă şi 
altfel: strălucirea este Legea dată de Moise care nu este desăvârşită, după cuvântul 
dumnezeiescului Apostol, care spune: Căci legea n-a desăvârşit nimic (Evr. 7, 19), sau cum a 
explicat însuşi Dătătorul ambelor legi, spunând despre Legea lui Moise: Să nu socotiţi că am 
venit să stric Legea sau proorocii; n-am venit să stric, ci să împlinesc (Mt. 5, 17). Aceasta 
înseamnă: să o desăvârşească, deoarece nu este desăvârşită. Căci Legea lui Moise pedepseşte 
doar păcatele făcute cu fapta, zicând: să nu săvârşeşti adulter, să nu ucizi, să nu furi şi aşa mai 
departe. Iar Legea Evangheliei Noului Testament, aduce face cunoscute rădăcinile păcatelor 
pomenite şi le supune osândirii înfricoşătoare, zicând: Eu însă vă spun vouă: Că oricine se uită 
la femeie, poftind-o, a şi săvârşit adulter cu ea în inima lui (Mt. 5, 28). Şi iarăşi: Că oricine se 
mânie pe fratele său vrednic va fi de osândă; şi cine va zice fratelui său: netrebnicule, vrednic 
va fi de judecata sinedriului; iar cine va zice: nebunule, vrednic va fi de gheena focului (Mt. 5, 
22); la fel şi despre celelalte. Căci începutul şi pricina uciderii sunt furia nemăsurată şi mânia, 
iar cauza desfrâului este privirea vicleană şi poftitoare. Aşadar, Legea cea veche, pentru că 
arată numai faptele păcătoase, se aseamănă cu strălucirea - căci strălucire se numeşte, de 
obicei, lumina dimineţii în zori, care nu este a soarelui, iar lumina cea desăvârşită este Legea 
Evangheliei, deoarece ea îl face pe om desăvârşit în Dumnezeu şi îl ridică la bunătatea cea 
dintâi a Preabunului Dumnezeu, Care 1-a creat după chipul şi asemănarea Sa. 

După ce am spus cât a trebuit despre Mântuitorul Hristos şi despre credinţa cea adevărată 
rânduită de El, să ne îndreptăm, cu ajutorul lui Dumnezeu, către descoperirea relei credinţe a 
ticălosului Mahomed. La începutul acestui cuvânt am spus că mai ales trei însuşiri definesc cel 
mai mult participarea necesară la credinţa în Dumnezeu, cea mântuitoare şi neîntinată: faptul că 
ea este rânduită de însuşi Dumnezeu, că Acela prin care Stăpânul tuturor a adus-o în viaţa 

oamenilor este drept, cuvios, evlavios şi plin de toată înţelepciunea şi raţiunea insuflată de 
Dumnezeu şi faptul că ea este întru toate împreună-glăsuitoare cu dogmele şi învăţăturile 
Proorocilor şi Apostolilor insuflaţi de Dumnezeu. Lăsându-le acum pe prima şi ultima dintre 
aceste însuşiri, să o cercetăm mai întâi pe cea din mijlocul lor. Căci, atunci când această 
însuşire va fi descoperită, va fi mai uşor să le dezvălui şi pe celelalte. 

Voi începe cu următorul lucru: acest linguşitor ticălos şi premergător al necuratului 
Antihrist, dintru început nu a fost părtaş nici al evlaviei, nici al vreunei înţelepciuni şi nu a avut 
nici un fel de pregătire ştiinţifică, iar acest lucru îl dovedeşte clar o povestire despre el, pe care 
eu am auzit-o de la nişte bărbaţi vrednici de crezare care cunosc totul referitor la el. Ei mi-au 
povestit că el era angajatul unui ismaelitean bogat din Arabia, era vizitiul lui, şi deseori mergea 
în Palestina şi în Siria cu negustori ismaeliţi şi sirieni. Când stăpânul lui a murit, stăpâna lui, 
pentru că 1-a îndrăgit, 1-a făcut ibovnicul ei şi moştenitorul tuturor averilor ei. Dobândind o 
mare bogăţie şi având vechime în neamul său arăbesc, el şi-a dorit să întocmească o nouă lege 
şi pe neamul arăbesc, cel înrudit cu el, care pe atunci slujea idolilor, să îl îndepărteze de 
idolatrie şi să îl aducă la o credinţă bună. Când se gândea la aceasta, izvorul tuturor relelor, 
diavolul, care întotdeauna luptă şi atacă binecinstitorul neam creştin, a adus la el o unealtă 
potrivită răutăţii şi ticăloşiei lui, pe un oarecare iudeu cu numele Ilie, care fusese alungat de 
iudeii care locuiau în Ierusalim pentru o erezie de-a lui. Acesta, fiind primit cu bunăvoinţă de 
ticălosul Mahomed, 1-a învăţat pe arab o credinţă şi o erezie iudaică: 1-a învăţat să cunoască un 
singur Dumnezeu într-o singură Persoană, nu în trei Persoane; de asemenea, 1-a învăţat să se 
taie împrejur, să nu mănânce carne de porc, să se cureţe des cu apă de păcatele săvârşite în 
fiecare zi şi multe altele păzite de iudei, iar femei să îşi ia câte vrea şi poate să întreţină fiecare. 
Toate acestea, pe care el mai înainte nu le ştia deloc, 1-a învăţat iudeul. 

Un alt învăţător al relei credinţe, i 1-a înfăţişat diavolul, tocmai pentru o mai mare 
amăgire a neamului omenesc, în persoana unui oarecare călugăr alungat din Constantinopol 
pentru erezia ariană şi pentru alte hule ticăloase de-ale lui. Acesta, venind la Mahomed şi 
înţelegând slăbiciunea minţii lui şi faptul că el nu este deloc priceput în lucrurile dumnezeieşti, 
nu a hulit învăţăturile ce i-au fost date mai înainte de iudeu şi nu le-a respins, ci, dimpotrivă, 1-a 
întărit în ele. Dar a mai adăugat la ele toată erezia ariană, învăţându-1 că Hristos cel cinstit de 
creştini nu trebuie numit Dumnezeu, ci numai om plin de toată sfinţenia care întrece sfinţenia 
tuturor Proorocilor din veac, dar să nu îl mărturisească pe El ca Dumnezeu şi nici ca Fiu al lui 
Dumnezeu ci ca robul lui Dumnezeu şi făptura lui Dumnezeu, iar nu ca pe Creator. L-a învăţat 
să citească şi să respecte cartea cea dumnezeiască a Sfintelor Evanghelii ca fiind pogorâtă din 
cer, şi alte câteva asemenea acesteia i le-a dat spre a le cerceta, lucru pentru care s-a şi 
învrednicit din partea lui de mare cinste, mai mult decât iudeul. Fiind invidios pe el pentru 
acestea, iudeul şi-a pus în gând să îi facă rău călugărului-arian şi şi-a dus la împlinire gândul în 
felul următor. Odată, ticălosul Mahomed a plecat să se plimbe pe câmp, avându-i împreună cu el 
şi pe cei doi învăţători. După ce au mers şi s-au desfătat destul cu plimbarea, s-au aşezat la 
masă. Aici, s-au săturat de mâncare şi au băut vin, apoi s-au întins să se culce, iar în ambele 
părţi ale ucenicului s-au aşezat învăţătorii lui. Mahomed şi călugărul au adormit şi au avut un 
somn adânc, însă iudeul nu a dormit. Ridicându-se de la locul lui şi luând sabia lui Mahomed, i-a 
tăiat cu ea capul călugărului blestemat, iar el însuşi s-a întins şi s-a prefăcut că doarme. La 
scurt timp după aceea, Mahomed s-a trezit şi, văzându-1 cu capul tăiat pe călugărul care stătea 
culcat lângă el, s-a tulburat foarte mult, l-a trezit pe iudeu şi a început să se certe cu el din 
pricina uciderii călugărului. însă iudeul, împotrivindu-i-se cu înflăcărare şi îndreptăţindu-se, i-a 
spus lui Mahomed: „Să vedem a cui sabie este însângerată şi după aceasta vom şti cine i-a tăiat 
capul". Când amândoi şi-au scos din teacă săbiile lor, sabia lui Mahomed era însângerată. 
Atunci iudeul i-a spus lui Mahomed: „Iată, sabia ta a alungat îndoiala şi îmi este martoră că eu 
nu sunt vinovat de sângele acestui om". Atunci, precum se povesteşte, Mahomed s-a ruşinat 
puternic de fapta sa şi a dat o lege pentru toţi urmaşii necredinţei lui: să nu bea nicidecum vin, 
deoarece el este pricina omorului. 

însă acum să ne întoarcem la faptele meschine dinainte ale călugărului ucis şi la ceea ce a 
făcut el pentru întărirea noii amăgiri diavoleşti a ticălosului Mahomed. Spunând la început 
despre acestea, voi trece la relatarea despre celelalte necinstiri ale lui, pe cât mă va ajuta Iisus 
Hristos Cel ce vede adevărul şi Care este Dumnezeu peste toţi. 

Soţia acestui ticălos [a lui Mahomed] se mâhnea puternic pentru că soţul ei suferea 
cumplit de fiecare dată când era lună nouă şi, ca un lunatic, făcea spumă la gură, cădea la 
pământ şi îndura chinuri cumplite din partea demonului viclean, şi din această pricină vroia să 
se despartă de el. Ticălosul Mahomed i-a dezvăluit toate acestea călugărului şi 1-a rugat să îl 
ajute dacă poate. Acela i-a spus: „Să nu te întristezi deloc pentru aceasta: eu te voi izbăvi de 
acest necaz, numai să îmi îngădui să stau de vorbă cu soţia ta". Cu îngăduinţa lui Mahomed, 
călugărul a intrat la ea, a vorbit cu ea mult despre Prooroci şi despre descoperirile pe care le-au 
avut ei de la Dumnezeu prin îngeri şi despre faptul că, uneori, Proorocilor lui Dumnezeu li se 
întâmplă ceva înfricoşător din partea îngerilor trimişi lor de Dumnezeu şi deseori, nefiind în 
stare să îndure vedenia lor înfricoşătoare, ei cad cu groază la pământ. „Ceva asemănător se 
întâmplă şi cu soţul tău atunci când coboară din cer la el Arhanghelul Gavriil, descoperindu-i 
poruncile şi sfaturile lui Dumnezeu. De aceea tu trebuie să te bucuri, doamnă, şi să te lauzi că 
te-ai învrednicit să fii soţia unui asemenea bărbat" - i-a spus călugărul. Cu asemenea vorbe 
viclene, ispititorul acela, călugărul, a convins-o pe femeie şi prin ea 1-a proslăvit în scurt timp 
pe Mahomed ca pe un prooroc în mijlocul poporului arab - căci soţia lui se lăuda fără sfială 
fiecărei femei, numindu-se pe sine: „soţia proorocului lui Dumnezeu". 

Atunci când s-a răspândit această slavă în necinstitul neam al arabilor, care se ocupau cu 
creşterea vitelor şi trăiau ca vitele, toţi au început să îl cinstească ca pe un prooroc nou şi ca pe 
un adevărat învăţător. Folosindu-se de aceasta şi fiind stăpânit de trufie deplină, acest om 
ticălos a început să le scrie oamenilor legi. Avându-1 pe însuşi diavolul, care locuia în el şi care 
spunea prin el ceea ce ducea la veşnica pieire a celor ce ascultau, el le îngăduia orice plăcere şi 
tot ceea ce putea desfăta laringele, pântecele şi cele de sub pântece, spunând că pentru aceasta 
am şi fost noi creaţi la început de Făcătorul tuturor şi că de aceea în raiul făurit pentru ei, după 
cuvântul acestui ticălos, Creatorul le-a pregătit trei râuri cu miere, vin şi lapte şi o mulţime de 
tinere minunate cu care ei se vor uni toată ziua şi în ziua următoare vor fi din nou fecioare. 

Dându-le asemenea făgăduinţe pentru viaţa de după moarte şi înşelând-i cu asemenea 
vorbe amăgitoare, ticălosul acesta a devenit pentru ei un călăuzitor drag spre veşnica lor pieire. 
însă i-a amăgit definitiv şi i-a convins să primească cu tot sufletul legile şi făgăduinţele 
introduse de el în felul următor (după cum mi-au spus în scrisoare cei ce ştiu bine acest lucru). 

Gândindu-se prin ce mijloc ar putea să îi convingă pe adepţii lui de legile lui cele urâte de 
Dumnezeu, iar pe el să îl proslăvească şi să îl socotească egal cu ucenicii lui Hristos, care au 
primit Duhul Sfânt în chip de limbi de foc, necinstitorul acesta a născocit următorul vicleşug. A 
învăţat un porumbel domestic să i se aşeze pe umăr şi să ia din urechea lui mâncarea pusă acolo 
dinainte. Acest lucru a avut loc în momentul în care a stat de vorbă cu barbarii. Prin acest 
mijloc, el i-a convins de faptul că, fiind învăţat de Duhul Sfânt, le propovăduieşte legile şi 
învăţăturile de folos. Prin acest vicleşug iscusit, el i-a înrobit şi mai mult pe acei barbari 
asemănători cu vitele şi i-a întărit în credinţa lui cea rea. Dar aşa cum în fiecare popor sunt şi 
câţiva oameni mai raţionali şi mai înţelepţi, din rândul acestui popor unii ca aceştia s-au 
apropiat de ticălosul Mahomed şi i-au spus: „învăţătorul nostru! Noi am auzit că Moise, care a 
fost trimis de Dumnezeu în Egipt să îi izbăvească pe urmaşii lui Avraam de robia îndelungată a 
Faraonului, a făcut multe minuni în Egipt şi la Marea Roşie şi în pustiul Sinai; de asemenea şi 
Proorocii lui Dumnezeu, care au fost după el, a făcut fiecare la vremea lui minuni. însă mai 
mult decât toţi, însuşi Hristos, Care este cinstit astăzi de către toţi creştinii, ca Dumnezeu, a 
făcut minuni mai presus de fire. Tu însă ce minune faci, pe care noi, văzând-o, să putem crede 
că eşti, într-adevăr, trimis de însuşi Cel de Sus să fii în viaţa aceasta îndrumătorul nostru către 
mântuire?". însă el le-a răspuns la aceasta cu obrăznicie şi mândrie, zicând: „Moise şi cei ce au 
fost după el, aşa numiţii Prooroci, precum şi însuşi Hristos, au fost trimişi de Dumnezeu cu 

minuni şi diferite semne, iar eu sunt trimis cu sabia, şi am porunca de a-i ucide pe cei care nu 
se supun cuvintelor mele". 

Din acest răspuns obraznic, la fel ca şi din multe alte fapte ale lui, reiese că acest ticălos 
nu a fost trimis de Dumnezeu - căci Preabunul Dumnezeu nu ucide pe nimeni - ci de cel ce 
luptă şi urăşte neamul omenesc - de diavolul - spre veşnica pieire a ucenicilor lui. Diavolul, 
dintru început a fost ucigător de oameni şi, ca un călău, se bucură de vărsarea sângelui 
omenesc, căci el este vrăjmaşul neîmpăcat al neamului nostru, şi se sileşte prin toate 
mijloacele, ticălosul, să îi ducă pe toţi împreună cu el în focul gheenei. Dar Cel de Sus este 
iubitor de oameni, darnic, milostiv, drept şi nu vrea moartea păcătosului, ci să se întoarcă şi să 
fie viu, şi pe nimeni nu obligă şi nu porunceşte nimănui să ucidă, ci, cu blândeţe şi iubire de 
oameni, îi cheamă pe toţi la El, zicând: Veniţi la Mine toţi cei osteniţi şi împovăraţi şi Eu vă voi 
odihni pe voi (Mt. 11, 28). Şi iarăşi: Dacă vrea cineva să vină după Mine, să se lepede de sine, sa- 
şi ia crucea şi să-Mi urmeze Mie (Mt. 16, 24). De aceea, când fiii lui Zevedeu s-au lăudat că îi vor 
arde cu foc pogorât din cer pe cei care nu L-au primit în localitatea lor pe Domnul, El i-a oprit, 
zicând: Nu ştiţi, oare, fiii cărui duh sunteţi? Căci Fiul Omului n-a venit ca să piardă sufletele, 
ci ca să le mântuiască (Mt. 9, 55) şi să-Şi dea sufletul răscumpărare pentru mulţi (Mt. 20, 28). 

Aşadar, în ceea ce priveşte reaua credinţă, obrăznicia şi nebunia acestui om şi faptul că el 
nu a fost câtuşi de puţin cucernic sau părtaş al înţelepciunii şi că niciodată nu s-a învrednicit de 
nici o arătare dumnezeiască, aşa cum s-au învrednicit Proorocii lui Dumnezeu, am spus destul 
pentru cei raţionali şi înţelepţi în Dumnezeu. Căci ce trebuinţă am să dovedesc prin învinuiri 
prea multe celor raţionali, că întunericul nu este lumină, ci întuneric, şi minciuna nu este 
adevăr, ci minciună? Acum, însă, trebuie să arăt că legile nedrepte şi dogmele acestui om 
ticălos nu numai că nu sunt deloc potrivite cu legile şi poruncile Proorocilor şi Apostolilor din 
trecut, dar sunt născocite de el spre deplina osândire şi răstălmăcire a poruncilor şi dogmelor 
dumnezeieşti ale Evangheliei. Deşi în multe locuri cărţile lui blestemate, numite „Coran", 
preamăresc în cuvinte dumnezeiasca şi Sfânta Evanghelie a Mântuitorului Hristos, numind-o 
dreaptă şi cinstită, totuşi în realitate nu este deloc aşa, pentru că acest ticălos a introdus 
pretutindeni legi potrivnice ei. Faptul că el nu o respinge verbal ci o preaslăveşte, nu trebuie să 
vă mire. Diavolul care s-a sălăşluit în el, fiind viclean şi ştiind că altfel oamenii nu vor primi 
legea lui nedreaptă, deoarece lumina Evangheliei lumina din belşug tot pământul, a lăudat 
Sfânta Evanghelie numind-o dreaptă, când el însuşi era cel mai nedrept şi mai strâmb şi străin 
de tot adevărul şi dreptatea. 

Cineva poate să i se adreseze la un moment dat şi să-i spună: „Dacă tu socoteşti 
dumnezeiasca şi cinstita Evanghelie a lui Hristos ca fiind pogorâtă din cer şi o numeşti dreaptă 
şi adevărată, atunci de ce i te împotriveşti când ea mărturiseşte atât de limpede despre 
dumnezeirea lui Hristos, zicând: La început era Cuvântul şi Cuvântul era la Dumnezeu şi 
Dumnezeu era Cuvântul. Acesta era întru început la Dumnezeu (Ioan 1, 1-2). Auzi tu, oare, că 
Acela Care a fost întru început la Dumnezeu este Cuvântul, este Dumnezeu la fel ca şi 
Dumnezeu-Tatăl, Care L-a născut? însă tu, o rău credinciosule, de ce respingi dumnezeirea Lui 
şi îl numeşti numai om sfânt, puţin mai sus decât ceilalţi Prooroci? Cuvântul este nu numai 
Dumnezeu, ci şi Creatorul tuturor. 

Ascultă cu înţelepciune ceea ce spune despre El, puţin mai departe, dumnezeiasca 
Evanghelie: Toate prin El s-au făcut; şi fără El nimic nu s-a făcut din ce s-a făcut (Ioan 1, 3). 
Dacă prin El au venit la fiinţă toate cele văzute şi nevăzute, atunci cum îl socoteşti şi îl numeşti 
om creat, spune-mi? - tu cel care eşti mai întunecat şi mai nebun decât animalele 
necuvântătoare. Poate, oare, un om să creeze cerul şi pământul şi tot ce este în ele: mările, 
lacurile, puterile vânturilor şi, mai înainte de toate, mii şi mii de îngeri şi Puteri cereşti? Dacă, 
într-adevăr, crezi că dumnezeiasca Evanghelie este pogorâtă din cer şi că ea este dreaptă şi 
cinstită, aşa cum spui în multe locuri şi aşa cum credem şi noi, atunci încetează să rosteşti hule 
împotriva lui Hristos, numindu-L şi socotindu-L simplu om pe Cel ce există dintru început la 
Dumnezeu, pe Dumnezeu-Cuvântul, şi mărturiseşte-L Dumnezeu desăvârşit, la fel ca şi 

Dumnezeu-Tatăl Care L-a născut. Să îl mărturiseşti, de asemenea, şi om desăvârşit, Care s-a 
întrupat în vremurile din urmă din Duhul Sfânt şi Pururea Fecioara Măria, ieşind din seminţia 
lui David, iar nu din cea a lui Mariam, sora lui Moise, aşa cum sporovăieşti tu, blestematule, în 
marea ta prostie şi obrăznicie. De la Moise şi sora lui, Mariam, au trecut 1480 ani până la 
naşterea cu trup a lui Iisus Hristos, care este Dumnezeu peste toţi şi Care S-a născut cu trup în 
vremea cezarului Augustus şi S-a botezat în al cincisprezecelea an al domniei cezarului 
Tiberiu, aşa cum relatează dumnezeiasca Evanghelie după Luca. 

Iar Evanghelia după Ioan spune limpede aşa: Şi Cuvântul S-a făcut trup şi S-a sălăşluit 
între noi (Ioan 1, 14). Auzi tu, oare, neruşinatule, cum Cuvântul lui Dumnezeu, Care până 
atunci a fost fără trup, S-a făcut trup mai târziu, ceea ce înseamnă că a devenit om desăvârşit în 
toate, afară de păcat. Şi S-a sălăşluit între noi, ceea ce înseamnă că a locuit şi a trăit împreună 
cu noi, oamenii, ca un om desăvârşit, primind mâncare şi băutură şi stând de vorbă cu ceilalţi. 
Şi am văzut slava Lui, slavă ca a Unuia-Născut din Tatăl, plin de har şi de adevăr. Când am 
văzut slava Lui? Atunci când, cu puterea Sa dumnezeiască, El a izgonit demonii din cei ce erau 
stăpâniţi de ei, când i-a curăţat pe leproşi cu un singur cuvânt, când le-a dat orbilor vedere, 
şchiopilor putinţa de a merge, când i-a vindecat pe slăbănogi, i-a făcut sănătoşi pe cei uscaţi, i- 
a înviat pe cei morţi ca şi cum i-ar fi sculat din somn, când pe muntele Taborului le-a arătat 
ucenicilor Săi frumuseţea slavei dumnezeieşti şi a primit de sus mărturie de la Tatăl, Care a 
glăsuit: Acesta este Fiul Meu Cel iubit, în Care am binevoit; pe Acesta ascultaţi-l (Mt. 17, 5). 

Făcătorul tuturor şi Dumnezeu îl numeşte de sus Fiul Său Cel iubit şi dă această mărturie 
despre El, iar tu îl numeşti numai om şi robul lui Dumnezeu? Şi dacă Fiul Cel Unul Născut al 
lui Dumnezeu este rob, precum huleşti tu, rău credinciosule, iar nu Fiul Cel iubit şi Dumnezeu 
de o fiinţă cu Dumnezeu-Tatăl Care L-a născut, atunci înseamnă că izvorul adevărului şi al 
dreptăţii, Făcătorul tuturor şi Domnul a minţit, după părerea ta, numindu-L Fiul Său Cel iubit. 
Şi a făcut aceasta nu o dată sau de două ori, ci în multe locuri ale Scripturii insuflate de 
Dumnezeu în Vechiul şi Noul Testament! Iată care este credinţa ta cea rea, credinţă 
diavolească, turbare şi mândrie drăcească în cuvinte, blestematule! 

Ascultă, însă, următorul lucru: Plin de har şi de adevăr. Pentru că legea prin Moise s-a 
dat, iar harul şi adevărul au venit prin Iisus Hristos (Ioan 1, 14; 17). Dacă prin Iisus Hristos 
harul şi adevărul au venit, aşa cum spune dumnezeiasca Evanghelie, atunci cum îndrăzneşti tu, 
o ticălosule, să răstălmăceşti învăţăturile harului şi adevărului dumnezeiesc şi poruncile date de 
Dumnezeu, prin înţelepciunea şi poruncile tale, date de tine nenumăraţilor părtaşi ai hulelor 
tale, alese de tine în Coranul tău sub insuflare diavolească? Dar se poate ca în marea ta 
neruşinare şi nebunie să îndrăzneşti să îi cleveteşti pe creştini, spunând că ei înşişi au scris 
acestea despre Hristos în Evanghelie? 

Este cu putinţă ca noi să fi stâlcit şi acele cărţi ale Proorocilor, pe care le au şi evreii, care 
îl propovăduiesc limpede pe Hristos ca Dumnezeu, ca Fiu al lui Dumnezeu şi Creator al 
tuturor? Primul care mărturiseşte aceasta este Moise: La început a făcut Dumnezeu cerul şi 
pământul. înţelegi tu, oare, că el îl numeşte Dumnezeu pe Cuvântul lui Dumnezeu, prin Care 
Tatăl a întărit cerurile, după cuvintele dumnezeiescului David, care spune: Cu cuvântul 
Domnului cerurile s-au întărit (Ps. 32, 6)? Iar Ieremia (Baruh) şi poruncitorul Isaia, îl 
propovăduiesc nu pe ghicite, ci limpede, ca Dumnezeu şi om desăvârşit. Ieremia (Baruh) spune 
aşa: Acesta este Dumnezeul nostru, şi nimeni altul nu este asemenea Lui. Aflat-a toată calea 
ştiinţei şi a dat-o lui Iacob, sluga Sa, şi lui Israel, cel iubit de Dânsul. După aceasta pe pământ 
S-a arătat şi cu oamenii împreună a locuit (Baruh 3, 36-38). înţelegi tu, oare, nebunule, că pe 
Cel pe Care L-a mărturisit el ca Dumnezeu, Acela, după cuvintele lui, S-a arătat pe pământ şi 
cu oamenii împreună a locuit, ceea ce înseamnă că El, în iubirea Lui de oameni, S-a făcut om? 

îl auzi tu, o neruşinatule, pe Isaia, care spune mai clar despre El: Iată, Fecioara va lua în 
pântece şi va naşte fiu şi vor chema numele lui Emanuel (Isaia 7, 14); apoi spune puţin mai jos 
despre acelaşi Emanuel Care S-a născut din Fecioară: Căci Prunc s-a născut nouă, un Fiu s-a dat 
nouă, a Cărui stăpânire e pe umărul Lui şi se cheamă numele Lui: înger de mare sfat, Sfetnic 

minunat, Dumnezeu tare, biruitor, Domn al păcii, Părinte al veacului ce va să fie (Isaia 9, 5)? 
Auzi tu, oare, că el îl propovăduieşte pe Fiul-Prunc, Cel nou născut şi dat nouă, ca fiind 
Dumnezeu tare, biruitor, Domn al păcii şi Părinte al veacului ce va să fie? Iar că Hristos este 
Dumnezeu şi om desăvârşit, despre aceasta ascultă-1 cu atenţie pe fericitul Prooroc şi împărat 
David care spune despre Hristos aşa: Dumnezeu este Domnul şi S-a arătat nouă; Binecuvântat 
este cel ce vine întru numele Domnului (Ps. 1 17, 27; 26), adică în numele Tatălui Care L-a şi 
trimis pentru răscumpărarea neamului omenesc. II recunoaşte şi îl numeşte 

Dumnezeu şi Domn pentru că Lui, ca unui om, I-a fost dată de Tatăl puterea în cer şi pe 
pământ, aşa cum El însuşi le-a spus ucenicilor Săi după învierea din morţi, zicând: Datu-Mi-s-a 
toată puterea, în cer şi pe pământ (Mt. 28, 18). 

Această putere a Lui a proorocit-o cu mult timp înainte şi David Proorocul în Psalmul al 
doilea, spunând limpede din partea lui Dumnezeu-Tatăl, Care I-a vorbit Cuvântului şi Fiului 
Său Celui de o fiinţă cu El, astfel: Domnul a zis către Mine: Fiul Meu eşti Tu, Eu astăzi Te-am 
născut! Cere de la Mine şi-Ţi voi da neamurile moştenirea Ta şi stăpânirea Ta, marginile 
pământului. Le vei paşte pe ele cu toiag de fier; ca pe vasul olarului le vei zdrobi! (Ps. 2, 7-9), 
adică pe aceia care tăgăduiesc dumnezeirea Lui şi nu se supun adevărului dumnezeieştii 
propovăduiri a Evangheliei. 

O, dacă El te-ar fi zdrobit şi pe tine, ticălosule şi hulitorule, imediat după naşterea ta! Mai 
bine ţi-ar fi fost ţie dacă nu te-ai fi născut deloc în lume sau, născându-te, să fi fost imediat 
zdrobit cu acest toiag cu care paşte animalele cele însufleţite şi îi duce la apa odihnei pe cei 
care se supun dreptăţii şi adevărului propovăduirii evanghelice, iar pe cei care nu se supun lor, 
îi zdrobeşte veşnic şi îi închide în chinurile nesfârşite, cărora tu, ticălosule, te-ai făcut deja 
mare moştenitor împreună cu toţi cei care primesc credinţa ta cea rea. 

Pentru dovedirea dumnezeirii Mântuitorului Hristos şi a puterii şi stăpânirii Lui 
dumnezeieşti asupra tuturor, s-a spus destul până aici. Acum mă voi îndrepta către celelalte 
defăimări ale ticălosului Mahomed şi, cu ajutorul lui Dumnezeu, îl voi da în vileag, dovedind 
că el, într-adevăr, este un amăgitor şi un lup îmbrăcat în piele de oaie şi premergătorul şi 
propovăduitorul luptătorului lui Dumnezeu ce va să vină - al lui Antihrist. 

Spune-mi tu, cel mai ticălos decât toţi ticăloşii: dacă lauzi Sfânta carte a Evangheliei, 
atunci de ce nu porunceşti credincioşilor tăi să se Boteze în numele Tatălui şi al Fiului şi al 
Sfântului Duh, aşa cum a poruncit Iisus Hristos, Dumnezeul tuturor, Care spune în Evanghelia 
după Matei ucenicilor Săi: Drept aceea, mergând, învăţaţi toate neamurile, botezându-le în 
numele Tatălui şi al Fiului şi al Sfântului Duh, învăţându-le să păzească toate câte v-am 
poruncit vouă (Mt. 28, 19-20). De asemenea, şi în Evanghelia după Marcu spune: cine are 
credinţă şi se va boteza, se va mântui. însă tu, în marea ta neruşinare, spui: „Şi eu le poruncesc 
cu asprime ucenicilor mei să se spele de câteva ori pe zi cu apă curată". 

împotriva poruncii tale urâte de Dumnezeu eu spun, mai întâi, următorul lucru: cine eşti 
tu, ticălosule, sau cine te consideri, de îndrăzneşti să răstălmăceşti această a doua rânduială a 
neîntinatei credinţe evanghelice şi a curăţirii tainice? Oare tu eşti mai mare decât Ioan 
Botezătorul care a fost trimis de însuşi Dumnezeu să propovăduiască poporului iudeu botezul 
pocăinţei spre iertarea păcatelor şi care le-a spus celor botezaţi: Eu unul vă botez cu apă spre 
pocăinţă, dar Cel ce vine după mine este mai puternic decât mine; Lui nu sunt vrednic să-I duc 
încălţămintea; Acesta vă va boteza cu Duh Sfânt şi cu foc (Mt. 3, 11). Tu, însă, de cine eşti 
trimis? E limpede că de însuşi diavolul, pentru a răstălmăci propovăduirea evanghelică. De ce? 
Deoarece el urăşte această propovăduire pentru că ea distruge uneltirile lui împotriva 
binecinstitorilor creştini şi face complet neputincioasă puterea lui cu care vatămă oamenii. 
Pentru aceasta ai fost tu trimis de el! Tu speli numai cu apă fără putere de câteva ori pe zi vasul 
pe dinafară, iar interiorul lui este plin de toată necurăţia şi fărădelegea, aşa cum spune 
Dumnezeul tuturor şi Mântuitorul Iisus Hristos despre fariseii şi cărturarii asemănători ţie. 

Şi Ioan a botezat, însă numai cu apă, iar Hristos cu Duhul Sfânt şi cu foc, dar nu cu acest 
foc material pe care îl avem noi, ci cu focul iubirii dumnezeieşti care curăţă sufletele şi inimile 

credincioşilor de toată murdăria cea păcătoasă a trupului şi a duhului şi le dă puterea de a-L 
vedea pe Dumnezeu. Dacă botezul lui Ioan, care a fost mai mare decât toţi Proorocii şi trimis 
de însuşi Cel de Sus, a fost săvârşit numai cu apă şi nu le-a adus celor botezaţi nici iertarea 
păcatelor, nici pe Duhul Sfânt, aşa cum reiese din cuvintele spuse de însuşi Hristos ucenicilor 
Săi: Că Ioan a botezat cu apă, iar voi veţi fi botezaţi cu Duhul Sfânt, nu mult după aceste zile 
(Fapte 1, 5), atunci cum gândeşti tu, ticălosule, că numai cu apă fără putere te cureţi pe tine şi 
pe ucenicii tăi de necurăţia inimilor voastre, fără să fii trimis de Dumnezeu şi fără să botezi în 
numele Tatălui şi al Fiului şi al Sfântului Duh? Cum vă curăţiţi de necurăţia voastră dacă nu 
credeţi cu tot sufletul că Iisus Hristos, Cel răstignit de bunăvoie, este Fiul şi Cuvântul Tatălui 
fără de început şi a venit în lume să îi mântuiască pe cei păcătoşi? 

însuşi Fiul Cel Unul Născut şi Cuvântul lui Dumnezeu lămureşte clar acest lucru în 
Evanghelia după Ioan, zicând: Căci Dumnezeu aşa a iubit lumea, încât pe Fiul Său Cel Unul- 
Născut L-a dat ca oricine crede în El să nu piară, ci să aibă viaţă veşnică (Ioan 3, 16). Şi puţin 
mai jos spune: Cel ce crede în El nu este judecat, iar cel ce nu crede a şi fost judecat, fiindcă 
nu a crezut în numele Celui Unuia-Născut, Fiul lui Dumnezeu (Ioan 3, 18). Acelaşi lucru spune 
despre El şi Botezătorul Ioan în aceeaşi Evanghelie: Cel ce crede în Fiul are viaţă veşnică, iar 
cel ce nu ascultă de Fiul nu va vedea viaţa, ci mânia lui Dumnezeu rămâne peste el (Ioan 3, 
36). Datorită acestui cuvânt nemincinos, o, tu, cel care eşti mai mare decât toţi ceilalţi eretici 
dinaintea ta, va fi peste tine mânia lui Dumnezeu, deoarece tu nu numai că respingi 
dumnezeirea Celui Unuia Născut, dar răstălmăceşti toată propovăduirea evanghelică în chip 
nedrept şi lupţi prin toate mijloacele împotriva credinţei creştine şi te asmuţi asupra ei. Ce 
nedreptate, ce fapte neruşinate şi ce fărădelegi nu sunt în scrierile şi povestirile tale cele urâte 
de Dumnezeu? Dar, ca să nu strecor în mintea binecinstitorilor tina cea nesecată a necurăţiei 
tale rele dacă enumăr toate defăimările tale, voi propune două sau trei dintre ele şi, după ce le 
voi da în vileag, voi încheia cuvântul. 

Dacă dumnezeiasca Evanghelie este socotită de tine dreaptă şi cinstită şi pogorâtă din 
cer, atunci de ce tu, rău credinciosule, dai legi potrivnice ei? Ea le spune saducheilor: Vă 
rătăciţi neştiind Scripturile, nici puterea lui Dumnezeu. Căci la înviere, nici nu se însoară, nici 
nu se mărită, ci sunt ca îngerii lui Dumnezeu în cer (Mt. 22, 29-30). Tu însă, ticălosule, dai 
legi potrivnice, făgăduindu-le adepţilor tăi o mulţime de tinere minunate, pregătite de 
Dumnezeu după înviere şi petrecerea continuă în desfrâul cel dezgustător şi dobitocesc, iar 
aceasta chiar înaintea lui Dumnezeu. O, ce defăimare! într-adevăr, „mormânt deschis" este 
laringele tău, ticălosule, cel ce varsă toate ticăloşiile, necurăţia dobitocească, murdăria de 
neîndurat şi hulele diavoleşti împotriva lui Dumnezeu prin care, batjocorindu-L, spui, 
ticălosule, că Dumnezeu se desfată cu faptele lor ruşinoase. într-adevăr, diavolul cel rău şi 
luptător cu Dumnezeu, duhul cel necurat, sălăşluindu-se în ticălosul tău suflet, călăuzeşte limba 
ta vătămătoare să spună şi să scrie asemenea hule spre amăgirea şi veşnica pieire a acelora care 
se supun credinţei tale celei rele. 

Dacă dumnezeiasca Evanghelie este dreaptă şi cinstită, aşa cum spui tu însuţi şi cum 
credem şi noi şi mărturisim, atunci de ce le porunceşti credincioşilor tăi să nu se dea în lături de 
la nici un fel de jurământ pentru amăgirea creştinilor, învăţându-i împotriva poruncii 
Evangheliei care spune să nu ne jurăm nicidecum, nici pe cer, nici pe pământ, nici pe orice 
altceva? Pentru ce ai poruncit tu acest lucru, ticălosule, ucenicilor tăi? Este evident că pentru 
nimic altceva decât numai pentru ca să nimiceşti definitiv puterea împăraţilor, domnitorilor şi 
cnejilor creştini, care s-a răspândit pe tot pământul. 

Numeroase şi felurite sunt viclenia şi turbarea ta sau, mai bine zis, a diavolului celui 
ticălos care s-a sălăşluit în tine, împotriva noastră, a binecinstitorilor creştini,. Dacă cineva ar 
vrea să dezvăluie în întregime şi să divulge toate acestea, atunci ar fi obligat să alcătuiască o 
carte uriaşă. De aceea, pentru că nu vreau să îmi pângăresc mintea mea cu murdăria nesuferită 
a făgăduinţelor şi poveştilor tale dobitoceşti, voi lăsa acest lucru în seama altuia care are darul 
cuvântului şi este mai priceput decât mine. Această făgăduinţă a ta o laud şi, în acelaşi timp, o 

învinuiesc. Tu porunceşti credincioşilor tăi, zicând: „Dacă cineva dintre voi va fi vreodată silit 
de creştini să se lepede de mine şi este supus pentru aceasta chinurilor, atunci nu vă daţi în 
lături de la această tăgăduire chiar dacă i s-ar întâmpla cuiva de mai multe ori. Eu nu voi 
învinui deloc acest lucru, căci eu sunt darnic şi milostiv, nu ca Hristos Care este nemilostiv şi îl 
alungă definitiv de la Sine pe acela care s-a lepădat o dată de El". împotriva acestei porunci a 
ta eu îţi voi răspunde astfel: dacă tu te socoteşti pe tine drept şi prieten al lui Dumnezeu şi 
legiuitor trimis de El către oameni, atunci de ce te contrazici pe tine însuţi şi le îngădui 
ucenicilor tăi să se lepede de tine dacă sunt supuşi diferitelor chinuri? Mai sus ai spus că eşti 
trimis de Dumnezeu să îi ucizi cu sabia şi cu arma fără cruţare pe toţi cei care te resping pe tine 
şi cuvintele tale. Totuşi, pentru această făgăduinţă, meriţi a fi lăudat căci eşti vrednic şi cu totul 
vrednic nu numai ca ei să se lepede de tine, ci şi să fii de toţi blestemat, scuipat şi defăimat, ca 
un rău credincios şi luptător împotriva lui Dumnezeu şi premergător al lui Antihrist, cel ce va 
să vină, şi prooroc mincinos (cum se spune în Scriptură). Căci scrierile, poruncile şi născocirile 
tale, sunt pline de toată defăimarea, necurăţia şi fărădelegea. 

Cum îndrăzneşti tu, unealta însufleţită şi locaşul diavolului, să te socoteşti mai milostiv 
decât însuşi Hristos, Care este Dumnezeu asupra tuturor, şi să minţi în aceasta, ca şi în multe 
altele, împotriva Mântuitorului Hristos? Căci Hristos nu îl alungă pe acela care numai s-a 
lepădat de El, ci pe acela care, după lepădare, nu se pocăieşte, ci trăieşte în defăimare, nedorind 
să se îndrepte. Ca dovadă a acestui lucru slujeşte cel mai mare ucenic al Lui, Sfântul Apostol 
Petru, care s-a lepădat de trei ori de El în timpul judecării Lui, dar s-a pocăit şi a plâns cu amar 
pentru aceasta, pentru care Hristos nu numai că 1-a primit, dar 1-a şi învrednicit de cinste mai 
mare decât cea dinainte, întărind de trei ori pentru el întâietatea asupra celorlalţi ucenici şi 
făcându-1 păstor adevărat. 

Tu nu eşti decât un mincinos şi un amăgitor, un luptător împotriva lui Dumnezeu, trimis 
de Satana însuşi pentru răstălmăcirea dumnezeieştii Evanghelii a lui Hristos spre pieirea multor 
popoare care te urmează. La acestea te dă în vileag însuşi Hristos, ticălosule, în dumnezeiasca 
Lui Evanghelie, zicând: Cine nu este cu Mine este împotriva Mea şi cine nu adună cu Mine 
risipeşte (Mt. 12, 30). Dacă tu ai fi fost cu Hristos, aşa cum au fost dumnezeieştii Prooroci 
trimişi de El şi Sfinţii Lui Ucenici şi Apostoli, iar apoi Părinţii şi învăţătorii noştri apostolici de 
pe tot pământul care, precum stelele strălucitoare, au luminat Biserica lui Dumnezeu şi a 
Mântuitorului nostru Hristos, atunci nu te-ai fi ridicat nicidecum împotriva lui Hristos, ci ai fi 
fost în toate de acord cu El şi cu Ucenicii Lui şi astfel ai fi adunat împreună cu El şi nu ai fi 
risipit, ticălosule, cele adunate de El. 

Se poate însă să spui, în marea ta necredinţă, că şi tu ai adunat atâtea popoare şi aduni 
neîncetat pentru a urma credinţa ta cea rea. într-adevăr, şi tu aduni - şi noi recunoaştem acest 
lucru - însă nu cu Hristos şi nu aşa ca Hristos, ci contrar Lui. El, prin neîntinata cunoaştere a 
lui Dumnezeu, adună pe calea cea îngustă şi dureroasă, care duce la viaţa veşnică, grâul cel 
curat, adică sufletele sfinte care îl văd pe Dumnezeu, în jitniţele Lui cereşti, adică pentru viaţa 
cea veşnică şi împărăţia cea neclintită. Tu însă, o ticălosule, prin legea ta dobitocească primită 
de la diavol, aduni pe calea cea largă ce duce la pieirea veşnică, nu grâul curat, ca Hristos, ci 
pleava şi neghina care, precum spun cuvintele Evangheliei, vor arde în focul cel veşnic 
împreună cu tine şi cu tatăl tău, diavolul, începătorul şi culegătorul şi învăţătorul cel tainic al 
defăimărilor tale. Dacă tu ai aduna împreună cu Hristos, atunci nicidecum nu ai respinge, 
ticălosule, Botezul lui Hristos, care se săvârşeşte în numele Tatălui şi al Fiului şi al Sfântului 
Duh şi curăţă toată murdăria păcatului, iar pe cei botezaţi, care au primit botezul cu credinţă 
dreaptă şi dorinţă sinceră, îi face asemenea lui Dumnezeu. 

Dacă tu ai aduna împreună cu Hristos, atunci nu ai respinge deloc Taina Sfintei Treimi 
care întrece orice minte şi cuvânt, ci ai mărturisi împreună cu noi pe Tatăl Cel fără de început 
şi pururea fiitor, pe Fiul Cel de o fiinţă cu Tatăl şi împreună fără de început şi pe Duhul Sfânt 
Cel de o fiinţă cu Ei şi împreună fără de început, Dumnezeu Unul în fiinţă şi întreit în 
Persoane, Persoane distincte şi nedespărţite, unite şi necontopite. Dacă tu ai fi cu Hristos şi ai 

aduna împreună cu El, atunci i-ai învăţa pe ucenicii tăi să ştie că după înviere nici nu se 
însoară, nici nu se mărită, ci vor petrece ca îngerii lui Dumnezeu în ceruri, aşa cum învaţă 
dumnezeiasca lui Hristos Evanghelie (Mt. 22, 30) şi nu le-ai făgădui după moarte şi după 
învierea din morţi tinere minunate şi râuri de vin, lapte şi miere şi raiul cel pângărit şi lepădat 
din pricina desfătărilor nesăţioase şi dobitoceşti ale tale şi ale ucenicilor tăi, ci le-ai spune şi tu 
împreună cu Hristos şi cu preaînţeleptul Pavel: Căci împărăţia lui Dumnezeu nu este mâncare 
şi băutură, ci dreptate şi pace şi bucurie în Duhul Sfânt (Rom. 14, 17). 

Dacă tu ai sta lângă Hristos şi ai aduna împreună cu El, atunci le-ai porunci ucenicilor tăi, 
zicând: dacă vrea cineva să meargă după Hristos, adică să intre în împărăţia cea cerească, acela 
să se lepede de sine, adică de poftele trupului şi sufletului său, şi să îşi ia crucea sa, prin care se 
înţelege omorârea de bunăvoie a simţurilor, şi să îi urmeze Lui, adică să îşi petreacă viaţa după 
Sfintele Lui porunci. Tu însă poruncind şi dând legi potrivnice acestui lucru, dovedeşti clar că 
eşti trimis de luptătorul lui Dumnezeu, de Satana însuşi, ca un înainte-mergător al lui Antihrist, 
spre pieirea multor popoare care duc o viaţă dobitocească. 

Ar trebui ca eu, cunoscând din toate scrierile insuflate de Dumnezeu înşelăciunea 
diavolească şi credinţa ta cea rea, să închei aici cuvântul referitor la adevăr şi să nu mă mai 
ostenesc să dovedesc în zadar cu vorbe multe şi de prisos că întunericul nu este lumină, ci 
întuneric, şi că bălegarul nu este pâine, ci gunoi greu mirositor, căci astfel sunt, ticălosule, 
legile şi făgăduinţele şi poveştile tale. Cu adevărat dobitocesc a fost obiceiul tău şi plin de toată 
răutatea şi viclenia diavolească! Dar pentru că tu, în marea ta nebunie diavolească şi slavă 
deşartă, ai îndrăznit să spui despre tine că te-ai urcat la cer şi că ai văzut acolo numele tău cel 
urât de Dumnezeu întipărit pe partea din dreapta a tronului dumnezeiesc şi că L-ai văzut pe 
însuşi Dumnezeu, pe Care nimeni niciodată nu L-a văzut, aşa cum a mărturisit Fiul lui 
Dumnezeu Cel Unul Născut, Care spune în Evanghelia după Ioan: Pe Dumnezeu nimeni nu L-a 
văzut vreodată; Fiul Cel Unul-Născut, Care este în sânul Tatălui, Acela L-a făcut cunoscut 
(Ioan 1, 18), mi se pare necesar să continui cuvântul despre adevărul Evangheliei şi să te dau în 
vileag cu privire la acest lucru şi la multe altele, căci minţi şi te trufeşti şi te lauzi asemenea 
diavolului. însă te dă în vileag nu un simplu înţelept al acestei lumi, ci însuşi Hristos, 
înţelepciunea lui Dumnezeu-Tatăl, Care a creat şi ocroteşte tot ceea ce există. 

în Evanghelia după Ioan, El vorbeşte astfel către Nicodim, unul dintre conducătorii 
iudeilor, care a venit la El în timpul nopţii: Adevărat, adevărat zic ţie: De nu se va naşte cineva 
de sus, nu va putea să vadă împărăţia lui Dumnezeu (Ioan 3, 3). Şi iarăşi: Adevărat, adevărat 
zic ţie: De nu se va naşte cineva din apă şi din Duh, nu va putea să intre în împărăţia lui 
Dumnezeu (Ioan 3, 5). Şi la acestea adaugă, zicând: Şi nimeni nu s-a suit în cer, decât Cel ce S- 
a coborât din cer, Fiul Omului, Care este în cer (Ioan 3, 13). Acestea sunt cuvintele vrednice 
de cinstire ale Dumnezeului tuturor şi Mântuitorului Iisus Hristos, spuse lui Nicodim. Tu însă, 
rău credinciosule, socotind toate acestea ca pe nimic, spui despre tine că te-ai urcat la cer deşi 
nu te-ai născut de sus, nu te-ai botezat cu apă şi Duh Sfânt în numele Tatălui şi al Fiului şi al 
Sfântului Duh şi nu îl mărturiseşti pe Hristos Dumnezeu adevărat şi Creator al tuturor. 

Cine te crezi tu, cel ce eşti mai ticălos decât toţi ereticii urâţi de Dumnezeu din trecut? 
Stăpânul tuturor şi Dumnezeu spune: nimeni nu s-a suit în cer, iar tu, răstălmăcind acest cuvânt 
dumnezeiesc, spui despre tine că ai urcat la cer. Oare tu eşti mai mare decât Avraam şi Isaac şi 
Iacov, decât Moise şi Aaron, Ilie şi Elisei şi ceilalţi Prooroci insuflaţi de Dumnezeu, care au 
fost după ei, dintre care nimeni nu s-a suit la cer, după cuvântul dumnezeiesc al Dumnezeului 
tuturor şi Mântuitorului Hristos? Pentru care virtute de-a ta sau pentru care bună-credinţă, 
pentru care dreptate şi adevăr şi râvnă faţă de Evanghelie, te-ai învrednicit tu de un asemenea 
urcuş din partea lui Dumnezeu? O, ce hulă cumplită şi ce defăimare! Aceia s-au născut după 
făgăduinţa lui Dumnezeu şi se socotesc fii ai seminţiei binecuvântate a lui Avraam, Isaac şi 
Iacov, şi au dus o viaţă curată, după sfintele porunci ale lui Dumnezeu, şi nu se laudă că au 
urcat la cer, însă tu, care te-ai născut din Ismael, fiul roabei Agar, cel alungat, după porunca lui 
Dumnezeu, de la moştenirea lui Avraam şi socotit urmaş al lui Esau cel urât de Dumnezeu, 

care răstălmăceşti şi respingi învăţătura dată de Dumnezeu şi poruncile lui Iisus Hristos, Care 
S-a născut cu trup din seminţia binecuvântată a acelora, te-ai urcat, oare, la cer şi L-ai văzut tu 
pe însuşi Dumnezeu, pe Care nimeni niciodată nu L-a văzut şi nici nu poate să îl vadă, aşa cum 
spune Apostolul, şi ai văzut numele tău, cel urât de Dumnezeu, întipărit pe partea dreaptă a 
tronului Stăpânului!? 

într-adevăr, tu eşti ucenicul şi urmaşul tatălui tău, al diavolului, care s-a lăudat cândva, 
zicând: Ridica-mă-voi în ceruri şi mai presus de stelele Dumnezeului celui puternic voi aşeza 
jilţul meu! Sui-mă-voi deasupra norilor şi asemenea cu Cel Preaînalt voi fi (Isaia 14, 13; 14). 

în templul Lui, care este în Ierusalim, Dumnezeu le-a interzis cu asprime, prin Legea lui 
Moise, moabiteanului şi amonitului să intre. Oare ţie, ticălosule, care provii din neamul lor, ţi-a 
îngăduit El să urci la cer? Dar ce au în comun lumina cu întunericul sau ce legătură există între 
Hristos şi Veliar? Hristos este Lumina cea tainică, ce luminează pe tot omul care vine în lume, 
aşa cum însuşi spune despre Sine: Eu sunt Lumina lumii; cel ce îmi urmează Mie nu va umbla 
în întuneric, ci va avea lumina vieţii (Ioan 8, 12); şi iarăşi: Cât aveţi lumina, credeţi în Lumină, 
ca să fiţi fii ai Luminii (Ioan 12, 36). Cel ce crede în Hristos şi se botează în numele Tatălui şi 
al Fiului şi al Sfântului Duh, aşa cum a poruncit Hristos, şi îl urmează, adică trăieşte după 
poruncile Lui mântuitoare, acela are lumina vieţii, care este adevărata raţiune a cunoaşterii lui 
Dumnezeu, şi nu merge în întunericul înşelăciunii tale diavoleşti şi al necredinţei tale, 
ticălosule. Hristos este Lumina Care a venit în lume şi Care este numită în Sfânta Scriptură: 
Soarele Dreptăţii, Ce a luminat tot pământul cu razele pururea strălucitoare ale vederii lui 
Dumnezeu şi ale Legii Evangheliei. 

Tu însă, rău credinciosule, eşti întunericul şi lupul cer rău, pierzător de suflete, diavol în 
trup şi amăgitor, care ai venit în lume să îi amăgeşti în tot chipul pe oamenii ce trăiesc 
dobitoceşte, prin faptul că le îngădui orice fărădelege şi orice nedreptate. Despre Hristos 
Mântuitorul şi despre dumnezeirea Lui, despre vederea lui Dumnezeu, adevărata evlavie şi 
împărăţia cea veşnică, şi despre faptul că El avea să vină în această lume şi să Se întrupeze de 
la Duhul Sfânt şi din Preacurata Fecioară, şi să îndrume pe calea vederii lui Dumnezeu şi a 
evlaviei şi a dreptăţii firea omenească cea sărmană şi căzută, despre acestea vorbesc şi arată nu 
numai scrierile Proorocilor insuflate de Dumnezeu, dar şi mulţi dintre înţelepţii elini au prezis, 
fiind învăţaţi de Dumnezeu, şi au aşezat în scrierile lor - unii mai nedesluşit, alţii clar şi 
deschis - despre aceasta. 

Dintre ei, primul este Orfeu - poet înţelept grec din antichitate, care spune despre Hristos 
că El trebuie să Se nască din Fecioara (Măria). Iar proorociile înţelepte ale prezicătoarei Sibila, 
despre arătarea Mântuitorului Hristos, despre chinurile Lui mântuitoare, despre învierea Lui 
din morţi şi a tuturor morţilor dintru început, pe care inimă împietrită şi pe care suflet 
necredincios nu vor fi în stare să le înmoaie şi să le convingă să îl mărturisească pe Iisus 
Hristos, Cel răstignit în timpul lui Ponţiu Pilat, ca fiind unicul, adevăratul şi atotputernicul 
Dumnezeu? Cum a putut ea să rostească asemenea proorocii despre Hristos? Este evident că a 
fost luminată de Dumnezeu pentru ca taina întrupării lui Hristos să aibă dovadă nu numai din 
scrierile insuflate de Dumnezeu ale evreilor, ci şi din partea elinilor înstrăinaţi de Dumnezeu. 

Dar despre tine, ticălosule, care scriere insuflată de Dumnezeu a pomenit vreodată ca 
despre un prooroc bun trimis de către Dumnezeu? Ca despre un prooroc bun - nici una, dar ca 
despre o fiară sălbatică, un porc şi un mistreţ care smulg şi mănâncă mlădiţa aleasă a 
Domnului, pe care a sădit-o dreapta Celui de Sus, despre acestea toate scrierile insuflate de 
Dumnezeu pomenesc şi arată turbarea ta potrivnică lui Dumnezeu, cu care tu te înfurii 
împotriva adevărului Evangheliei, silindu-te să îl stârpeşti definitiv de pe faţa pământului. 

Tu, într-adevăr, eşti acea fiară pomenită în Evanghelie, care vine, fură şi ucide. Prin 
vorbele tale amăgitoare şi făgăduinţele pentru calea cea largă, tu furi sufletele oamenilor şi, 
prinzându-le în credinţa ta rea, în chip tainic le aduci jertfă tatălui tău celui potrivnic lui 
Dumnezeu, diavolului, şi le pierzi veşnic, ducându-le cu tine în fundul cel mai întunecat al 
iadului. Tu, într-adevăr, eşti acel porc sălbatic şi acel mistreţ din pădure, adică din desişul 

nenumăratelor tale erezii, care strică şi paşte (Ps. 79, 14), mai bine zis, smulge şi mănâncă 
mlădiţa cea aleasă, pe care a sădit-o dreapta Celui de Sus (Ps. 79, 16). Tu eşti acel lup tainic 
(Ioan 10, 12) care răpeşte din binecinstitoarea turmă oile cuvântătoare ale Mântuitorului 
Hristos şi le risipeşte - vai! - din pricina nepăsării păstorilor lor (Ioan 10, 13). Tu, fără 
îndoială, eşti acea fiară care se ridică de la pământ, adică din viaţa cea dobitocească, şi are două 
coarne şi stă de vorbă cu prima fiară, adică cu Antihrist, lucrând împreună cu el la amăgirea 
multor popoare neîntărite în credinţă şi pregătindu-le căi strâmbe, care duc la veşnica pieire. 

Cele două coarne îţi atribuie descoperirea dumnezeiască, dovedind prin aceasta în chip 
luminos purtarea ta făţarnică şi plină de răutate, căci tu ai împrumutat unele obiceiuri şi reguli 
din ambele Testamente ale lui Dumnezeu. Căci, urmându-i pe iudei, tu recunoşti în Dumnezeu 
o singură Persoană, nu trei, cum învaţă dumnezeiasca Evanghelie a lui Hristos şi toţi teologii 
inspiraţi de Dumnezeu din trecut, şi le porunceşti credincioşilor tăi să se taie împrejur, să nu 
mănânce carne de porc şi să se cureţe prin spălări dese şi le rânduieşti multe alte obiceiuri 
iudaice deşarte şi nefolositoare. 

Aceste fapte viclene ale tale sunt în legătură cu iudeii; cu privire la creştini, arăţi faptul că 
nu te-ai îndepărtat pe deplin de Hristos, aşa cum au făcut iudeii, ci II mărturiseşti pe jumătate, 
numindu-L Proorocul cel Sfânt al lui Dumnezeu, care este cu mult mai presus decât toţi 
Prorocii, însă nu Dumnezeu şi nici Fiul lui Dumnezeu, ci II socoteşti şi II numeşti robul lui 
Dumnezeu. Dumnezeiasca Evanghelie o lauzi puternic, o preamăreşti şi o mărturiseşti ca pe o 
carte sfântă, pogorâtă din ceruri, care conţine în ea dogmele dumnezeieşti, dar încâlci toate 
poruncile, ticălosule, şi te străduieşti din toate puterile să le dobori. 

însă răutatea nu va învinge pe deplin virtuţile, şi reaua credinţă nu va birui raţiunea cea 
neîntinată a lui Dumnezeu. Căci însuşi Dumnezeu Iisus Hristos a spus în dumnezeiasca 
Evanghelie: Cine va cădea pe piatra aceasta se va sfărâma, iar pe cine va cădea îl va strivi 
(Mt. 21, 44). Este vorba despre piatra aceea pe care a văzut-o dumnezeiescul Prooroc Daniel 
prăvălindu-se în chip tainic din munte, fără mână bărbătească, şi zdrobind trupul cel alcătuit 
din diferite părţi, arătat în vis lui Nabucodonosor, împăratului Babilonului, iar piatra s-a 
prefăcut într-un munte şi a acoperit tot pământul. Această piatră tainică te va zdrobi şi pe tine 
când vei cădea definitiv pe ea şi te va da adâncurilor uitării pe tine şi pe toţi prigonitorii şi 
tiranii asemănători ţie, care s-au mâniat împotriva ei. Căci nemincinos, înfricoşător şi 
atotputernic este Dumnezeu şi Tatăl Fiului Celui Unuia Născut şi Cuvântului Său, Iisus 
Hristos, Care este Dumnezeu asupra tuturor, în Care şi pentru Care a făcut aceste făgăduinţe, 
zicând prin gura Proorocului şi împăratului David: Dat-am ajutor celui puternic, înălţat-am pe 
cel ales din poporul Meu. Aflat-am pe David, robul Meu; cu untdelemnul cel sfânt al Meu l-am 
uns pe el; pentru că mâna Mea îl va ajuta şi braţul Meu îl va întări (Ps. 88, 19-20-21 şi mai 
departe). 

De aceea, ca cineva să nu creadă că acestea sunt zise despre David, fiul lui lesei, adaugă, 
zicând: Nici un vrăjmaş nu va izbuti împotriva lui şi fiul fărădelegii nu-i va mai face rău. 
împotriva lui David a avut putere vrăjmaşul, adică diavolul, care este numit şi fiul fărădelegii, 
atrăgându-1 în păcatul adulterului şi uciderii lui Urie. Asupra Dumnezeu-omului însă, şi 
Cuvântului, nu a avut putere nicicum, deşi L-a ispitit de trei ori când El a postit în pustiu, dar, 
fiind de trei ori umilit de El, a plecat de la El ruşinat. 

Mai departe se spune: Şi voi tăia pe vrăjmaşii săi de la faţa lui şi pe cei ce-l urăsc pe el îi 
voi înfrânge. Şi adevărul Meu şi mila Mea cu el vor fi şi în numele Meu se va înălţa puterea 
lui. Şi voi pune peste mare mâna lui şi peste râuri dreapta lui; Acesta Mă va chema: Tatăl meu 
eşti Tu, Dumnezeul Meu şi sprijinitorul mântuirii Mele. Şi îl voi face pe el întâi-născut, mai 
înalt decât împăraţii pământului. Toate acestea arată ocrotirea dumnezeiască, puterea, slava şi 
împărăţia Dumnezeu-omului şi Cuvântului, după firea sa cea omenească, căci El este 
Dumnezeul şi împăratul tuturor celor ce sunt pe pământ, Domnul atotputernic şi Atotţiitorul. 

Iar faptul că Testamentul Evanghelic, pe care El l-a dat Sfinţilor Săi ucenici, şi prin ei 
tuturor celor ce cred în El, va fi nestrămutat până la sfârşit şi nu se va schimba, la fel ca cel 

vechi, şi că seminţia Lui, adică neamul creştinesc, va dăinui în veci, auzi în ceea ce spune mai 
departe Dumnezeu Tatăl: In veac îi voi păstra mila Mea şi legământul Meu credincios îi va fi, 
adică neclintit şi nestrămutat, şi voi pune în veacul veacului seminţia lui, adică pe cei ce cred în 
El, şi scaunul lui, adică împărăţia Lui, ca zilele cerului, adică fără de sfârşit, după cum spune 
puţin mai jos: O dată M-am jurat pe sfinţenia Mea: Oare, voi minţi pe David? Seminţia lui în 
veac va rămâne şi scaunul lui ca soarele înaintea Mea şi ca luna întocmită în veac. Apoi 
adaugă, zicând: şi martor credincios în cer, ceea ce înseamnă: „Eu însumi, Creatorul tuturor, 
sunt martor Hristosului Meu, că toate acestea vor fi aşa cum Eu am jurat pe Sfinţenia Mea, că 
nu îl mint pe David, adică pe Hristos, Care se trage după firea omenească din seminţia lui 
David, fiul lui lesei". 

Dacă Fericitul Prooroc şi împărat David a scris aşa despre Hristos, ca fiind zise din 
partea lui Dumnezeu Tatăl însuşi, şi s-a împlinit astfel, tu, ticălosule, care răstălmăceşti toată 
Evanghelia lui Hristos şi tăgăduieşti dumnezeirea Lui şi puterile Domnului, încălcând toate 
poruncile Lui cele sfinte şi neprimind dogmele despre Sfânta Treime, ridicându-te împotriva 
Evangheliei lui Hristos şi prigonind prin toate mijloacele neamul creştinesc, străduindu-te să îl 
nimiceşti definitiv, nu eşti tu, oare, înainte-mergătorul şi proorocul mincinos al lui Antihrist, 
chiar dacă în prezent încă nu îţi este dat să săvârşeşti minuni şi semne mincinoase, aşa cum 
scrie despre acela, şi nu ai adus tu chipul primei fiare, adică al lui Antihrist, şi nu îi obligi tu, 
oare, pe cei înşelaţi să se închine la chipul şarpelui? 

Deşi nu pui încă pecete pe fruntea şi mâna lor dreaptă, astfel încât cei ce nu au această 
pecete să nu poată vinde, nici cumpăra - căci nu a început încă vremea acestei înşelăciuni şi nu 
a apărut încă fiul pierzării - totuşi, la vremea lor, toate acestea vor fi împlinite, prin judecăţile 
negrăite ale lui Dumnezeu, de către urmaşul tău şi lucrătorul ticăloşiei tale. Dacă, aşa cum s-a 
spus mai sus, Creatorul tuturor a făgăduit cu jurământ că seminţia Hristosului Lui, adică 
neamul creştinesc, va dăinui în vecii vecilor şi scaunul Lui va fi ca soarele înaintea lui 
Dumnezeu-Tatăl, atunci înseamnă că seminţia ta cea rău credincioasă, fiind potrivnică lui 
Hristos, va fi nimicită pe veci, aşa cum spune Sfânta Scriptură: Că păcătoşii vor pieri, iar 
vrăjmaşii Domnului, îndată ce s-au mărit şi s-au înălţat, s-au stins, ca fumul au pierit (Ps. 36, 
20). Dar să auzi şi pricina fericirii veşnice a binecinstitorilor: Că cei ce-L binecuvântează pe 
El, adică pe Hristos, vor moşteni pământul (Ps. 36, 22), adică Ierusalimul de Sus, prin care vor 
merge picioarele celor blânzi; iar cei ce-L blestemă pe El, adică pe Hristos, de tot vor pieri, 
precum se spune puţin mai jos: Iar cei fără de lege vor fi izgoniţi şi seminţia necredincioşilor 
va fi stârpită. Iar drepţii vor moşteni pământul şi vor locui în veacul veacului pe el. Şi iarăşi 
spune puţin mai jos: Păzeşte nerăutatea şi caută dreptatea, că urmaşi are omul făcător de 
pace. Iar cei fără de lege vor pieri deodată şi urmaşii necredincioşilor vor fi stârpiţi. Iar 
mântuirea drepţilor de la Domnul (Ps. 36, 28; 29; 37; 38). 

Iar ţie, rău credinciosule, care nu păzeşti şi nu vezi nici nerăutatea, nici dreptatea, ci, 
dimpotrivă, ai adus în viaţa aceasta toată răutatea, fărădelegea, desfrâul şi răstălmăcirea bunei 
credinţe, şi te veseleşti cu ostaşii tăi împotriva binecinstitorilor, bucurându-te de înrobirea şi 
vărsarea sângelui lor, ţie nu îţi va rămâne nici o rămăşiţă pământească, adică nu vei avea după 
moarte nici o părtăşie cu drepţii, ca unul care nu L-a binecuvântat împreună cu ei pe împăratul 
şi Mântuitorul lor, pe Iisus Hristos. Unirea ta va fi cu cei ce L-au blestemat, cu iudeii potrivnici 
lui Dumnezeu, şi moştenirea ta va fi împreună cu tatăl tău, diavolul, în gheena focului nestins, 
pentru că eşti ucenicul lui şi grabnic hulitor împotriva lui Hristos. Avându-1 pe însuşi diavolul, 
care locuieşte în ticălosul tău suflet şi în inima ta, ajutător, şi respingând prin toate mijloacele 
dumnezeirea pururea fiitoare a lui Hristos şi domnia Lui, nu te-ai oprit să îi aduci şi această 
hulă: tu spui că, atunci când El S-a înălţat la cer, Dumnezeu L-a întrebat: „E adevărat că Tu pe 
pământ Te-ai numit pe Tine însuţi Dumnezeu?" şi că la aceasta El a răspuns: „Nu, Doamne! 
Oamenii au născocit împotriva Mea acest neadevăr". O, ce răutate neasemuită şi ce viclenie ai 
tu, fiu al diavolului! 

Ajungând până în acest loc, eu am fost cuprins de o mare nedumerire şi m-am întrebat: 
voi putea să dau în vileag, aşa cum se cuvine, reaua ta credinţă şi nebunia ta? Totuşi, 
chemându-L în ajutor pe Mântuitorul Hristos, de dragul Căruia am depus tot acest efort, după 
măsura puterilor mele nu mă voi da în lături de la această divulgare, ci voi dovedi că tu şi în 
aceasta minţi şi rosteşti hulă împotriva dumnezeirii Celui Unuia Născut, ca şi împotriva tuturor 
Sfinţilor Prooroci şi Apostoli ai lui Dumnezeu şi împotriva Arhanghelului Gavriil, trimis de 
Dumnezeu către Fecioara Măria, care se trăgea din seminţia lui David. Dar ce vorbesc eu 
despre Arhanghel şi Prooroci? Tu chiar şi împotriva Celui de Sus, Care ştie toate faptele 
dinainte, ai ascuţit limba ta cea ticăloasă. 

Dacă tu lauzi dumnezeiasca Evanghelie întru adevăr, iar nu în chip făţarnic, după viclenia 
diavolească, atunci Evanghelia spune clar: Iar în a şasea lună a fost trimis îngerul Gavriil de 
la Dumnezeu, într-o cetate din Galileea, al cărei nume era Nazaret, către o fecioară logodită 
cu un bărbat care se chema Iosif din casa lui David; iar numele fecioarei era Măria. Şi 
intrând îngerul la ea, a zis: Bucură-te, ceea ce eşti plină de har, Domnul este cu tine. 
Binecuvântată eşti tu între femei (Luca 1, 26-28). Dacă Dumnezeu 1-a trimis pe Gavriil să 
binevestească Sfintei Fecioare venirea Domnului sau să o anunţe că Dumnezeu a binevoit să Se 
sălăşluiască în ea, căci numai Dumnezeu este Domnul, Creatorul şi Stăpânul tuturor după 
dumnezeire, atunci cum spui tu, ticălosule, că Dumnezeu L-a întrebat pe Hristos când El S-a 
înălţat la cer dacă este adevărat că El pe pământ S-a numit pe Sine însuşi Dumnezeu? Oare 
Dumnezeu a trimis un om sau un înger din cer în pântecele fecioarei? 

Dacă Arhanghelul ar fi ştiut că în ea (spre întrupare) va fi trimis de Dumnezeu un om sau 
un înger, atunci nu L-ar fi numit Domn şi nu ar fi spus: pentru aceea şi Sfântul care Se va 
naşte din tine, Fiul lui Dumnezeu se va chema; de asemenea nu L-ar fi numit împărat Veşnic, 
zicând: Şi va împăraţi peste casa lui Iacov în veci şi împărăţia Lui nu va avea sfârşit. Aşadar, 
Domnul L-a trimis în Fecioară pe Fiul Său Cel Unul Născut şi Cuvântul, Care este Domn şi 
Stăpân al tuturor, după cum spune şi El însuşi despre Sine prin Proorocul Isaia: Şi acum, 
Domnul Dumnezeu Mă trimite cu Duhul Său! (Isaia 48, 16). Sfânta Scriptură nu numai pe 
Dumnezeu Tatăl îl numeşte Domn, ci şi pe Fiul Cel Unul Născut al lui Dumnezeu. Ascultă cu 
atenţie ce spune despre Amândoi Fericitul Prooroc şi împărat David: Zis-a Domnul Domnului 
Meu: Şezi de-a dreapta Mea, până ce voi pune pe vrăjmaşii Tăi aşternut picioarelor Tale (Ps. 
109, 1). Iată doi Domni - Tatăl şi Fiul. Şi iarăşi: Din pântece mai înainte de luceafăr Te-am născut 
(Ps. 109, 3). Dumnezeu Tatăl îi spune aceasta Fiului Celui Unuia Născut şi Cuvântului Său. 

Oare un om naşte Dumnezeu? Ca un Dumnezeu şi Domn, Tatăl îl naşte din pântece, 
adică din fiinţa Sa dumnezeiască, pe Dumnezeu şi Domnul, asemănător Lui în toate. Ce mai 
spune după aceea? Juratu-S-a Domnul şi nu-I va părea rău. Pentru ce S-a jurat? Tu eşti preot 
în veac, după rânduiala lui Melchisedec (Ps. 109, 4). Şi iarăşi spune în alt loc acelaşi împărat 
şi Prooroc: Domnul din cer a privit, adică Fiul lui Dumnezeu Tatăl. Pentru ce a privit? Ca să 
audă suspinul celor înlănţuiţi, să îi învieze pe fiii omorâţi şi să vestească în Sion numele 
Domnului şi lauda lui în Ierusalim. Iată, Domnul Care priveşte din cer pe pământ este Fiul. De 
asemenea, Domn este şi Acela al Cărui nume El a venit să îl vestească în Sion. 

Dacă Dumnezeu Tatăl, ca Domn, numit astfel de toţi Proorocii dumnezeieşti, L-a trimis 
în lume pe Domnul, adică pe Fiul Său Cel Unul Născut, ca toţi să îl cinstească pe Fiul aşa cum 
îl cinstesc pe Tatăl şi cum spune despre Sine Cel Unul Născut: Şi aceasta este viaţa veşnică: Să 
Te cunoască pe Tine, singurul Dumnezeu adevărat, şi pe Iisus Hristos pe Care L-ai trimis 
(Ioan 17, 3) - atunci cum spui tu că Dumnezeu L-a întrebat cu supărare pe Hristos dacă este 
adevărat că El S-a numit pe Sine însuşi Dumnezeu înaintea oamenilor şi că Hristos i-a răspuns 
cu frică: „Nu, Stăpâne, nu Eu am îndrăznit să spun aceasta, ci oamenii au minţit despre Mine"? 
Chiar de ar fi şi aşa, cum huleşti tu, ticălosule? Chiar dacă Ucenicii Lui, care au scris Sfânta 
Evanghelie, au minţit despre El, este cu putinţă ca şi dumnezeieştii Prooroci, trimişi de însuşi 
Cel de Sus cu mulţi ani înainte de întruparea Lui mai presus de fire, care, sub insuflarea 

Sfântului Duh, îl numesc Dumnezeu, să fi minţit şi ei? O, ce hulă urâtă de Dumnezeu, ce 
defăimare din partea ta, ticălosule! 

Dacă şi aceştia au minţit, atunci înseamnă, după marea ta nebunie, că însuşi Cel de Sus a 
minţit când le-a descoperit taina cea ascunsă din veac, care întrece orice minte şi orice cuvânt, 
a întrupării Fiului Celui Unuia Născut şi Cuvântului Său. Căci de unde au putut ei, oameni 
muritori, să ştie dinainte această taină mare şi înfricoşătoare care nu era cunoscută nici de 
Sfinţii îngeri, dacă nu le-ar fi descoperit-o însuşi Dumnezeu? 

Dacă Dumnezeu le-a descoperit-o, atunci cum spui tu că El nu o ştia? Căci faptul de a 
întreba cu supărare despre ceea ce el însuşi a mărturisit mai înainte prin Proorocii săi, este tipic 
unui necunoscător. Este evident că un asemenea nebun este tocmai acela care te-a învăţat să 
rosteşti aceste hule împotriva lui Dumnezeu şi a Sfinţilor Lui Prooroci şi Apostoli. Şi acela nu 
este altul decât tatăl tău, diavolul. El nu a înţeles niciodată corect - şi nici nu poate înţelege! - 
nici o faptă bună a lui Dumnezeu şi nici o taină, căci şi-a pierdut minţile şi inima atunci când s- 
a ridicat împotriva Stăpânului şi Creatorului său. De aceea, văzându-L întrupat, petrecând 
patruzeci de zile şi patruzeci de nopţi în post, şi neînţelegând Taina întrupării Sale celei mai 
presus de fire şi fiind în nedumerire, s-a apropiat de El cu viclenie, zicând: De eşti Tu Fiul lui 
Dumnezeu, zi ca pietrele acestea să se facă pâini (Mt. 4, 3). 

înţelege dar, nebunule şi nesimţitorule mai ceva decât pietrele, ticălosule Mahomed: tatăl 
şi învăţătorul tău, diavolul, chiar şi împotriva voinţei lui mărturiseşte că El este Fiul lui 
Dumnezeu, Dumnezeu-Cuvântul întrupat. Căci el, fără îndoială, a auzit cum, la Iordan, Tatăl a 
mărturisit de sus despre El, ca despre Fiul lui Dumnezeu, zicând: Acesta este Fiul Meu Cel 
iubit întru Care am binevoit. Iar tu, ticălosule, respingi dumnezeirea Lui şi îi învinuieşti pe toţi 
Proorocii lui Dumnezeu din veac şi pe ucenicii şi Apostolii Lui şi chiar pe Cel de Sus şi pe Fiul 
Său Cel Unul Născut. Şi dacă se admite, după necredinţa şi hula ta, că ei toţi mint, atunci cum 
poate fi Evanghelia dumnezeiască, cinstită şi dreaptă şi pogorâtă din cer, precum mărturiseşti 
tu în repetate rânduri şi precum credem şi noi? 

Dacă nu îi crezi pe Proorocii şi pe Evangheliştii care mărturisesc că El este Fiul lui 
Dumnezeu şi Dumnezeu, de dragul Căruia cu bunăvoinţă şi-au plecat capetele lor sub sabie 
mulţime nenumărată de Mucenici, atunci să îl crezi pe tatăl tău, diavolul, care îl numeşte pe El 
Fiu al lui Dumnezeu şi Dumnezeu. Căci el ştia că numai Dumnezeu poate să săvârşească 
această mare minune, adică să prefacă firea tare a pietrei în pâine moale. Iar dacă nu îi dai 
ascultare nici tatălui tău, diavolului, atunci ce altceva se poate spune şi crede despre tine decât 
faptul că eşti mai ticălos şi decât diavolii înşişi şi mai nebun şi mai rău decât animalele 
neraţionale? 

După ce te-am înfăţişat aşa cum eşti în realitate, a venit timpul ca să rostesc despre tine 
cunoscuta cugetare dumnezeiască a Fericitului Prooroc şi împărat David: Zis-a cel nebun în 
inima sa: Nu este Dumnezeu! (Ps. 13, 1) De aceea, eşti vrednic să te numeşti ateu, potrivit cu 
dumnezeiescul cuvânt al Evangheliei, care spune: Cel ce Mă urăşte pe Mine urăşte şi pe Tatăl 
Meu (Ioan 15, 23). Deşi pari că îl mărturiseşti pe Unicul Dumnezeu, totuşi nu faci aşa cum le-a 
descoperit El despre Sine prin Cel Unul Născut şi prin Duhul Sfânt - dintru început - 
Proorocilor şi apoi Sfinţilor lui Hristos ucenici şi Apostoli, ci propovăduieşti şi dai legi 
potrivnice lor, ticălosule, străduindu-te prin toate mijloacele să răstălmăceşti Taina Evangheliei 
despre Sfânta Treime, respingând toate dogmele, toată propovăduirea şi toată Legea 
apostolească a Noului Testament. însă nicicum nu le vei birui definitiv. Chiar dacă în prezent, 
pentru păcatele noastre, prin îngăduinţa lui Dumnezeu şi judecăţile Lui cele nepătrunse, tu, 
după cât se pare, ai putere şi năvăleşti asupra binecinstitorilor, tu, ticălosule şi necredinciosule, 
totuşi, vei fi zdrobit cândva, iar numele tău va pieri cu zarvă, aşa cum au pierit cei mai cruzi 
prigonitori dinaintea ta: iudeii, romanii şi grecii. 

Gura nemincinoasă a Atotţiitorului Dumnezeu, a lui Iisus Hristos, i-a spus ucenicului 
Său, Petru: Şi Eu îţi zic ţie, că tu eşti Petru şi pe această piatră voi zidi Biserica Mea şi porţile 
iadului nu o vor birui (Mt. 16, 18). El i-a numit porţile iadului pe împăraţii potrivnici lui 

Dumnezeu şi pe tiranii şi prigonitorii cruzi ca fiarele, care se vor ridica din când în când 
împotriva credinţei creştine pe tot pământul, dintre care unul eşti tu, ticălosule, cel ce îi 
prigoneşti şi îi înşeli în chip puternic şi viclean pe cei credincioşi, cum nu a mai făcut nici unul 
dintre prigonitorii dinaintea ta: pe unii - prin chinuri şi mucenicie, pe alţii - prin făgăduinţele 
multor daruri şi ranguri înalte, iar pe alţii - prin făţărnicie, sub pretextul bunei credinţe şi al 
dreptăţii. Dar, mai mult decât toate, îi înşeli prin faptul că le îngădui supuşilor tăi să meargă pe 
calea cea largă ce duce la veşnica pieire, aşa cum spune cugetarea dumnezeiască a 
înfricoşătorului şi nemitarnicului Judecător, a Mântuitorului Hristos, Care este peste toţi 
Dumnezeu. Lui I se cuvin slava şi puterea în vecii vecilor. Amin. 

VII 

Al doilea cuvânt, tot către cei binecredincioşi, împotriva câinelui Mahomed; tot aici şi 

cuvânt despre sfârşitul acestui veac 



Atât cât m-a ajutat harul lui Dumnezeu care mă învaţă de sus să lupt cu acest 
necredincios hulitor al lui Hristos şi diavol văzut, adică împotriva ticălosului Mahomed, eu am 
luptat. Acum, însă, mă voi îndrepta cu cuvântul către cei binecinstitori, nu ca un învăţător care 
este mai presus de ei sau ca unul ce este pus peste ei de sus, ci ca cel mai mic şi mai 
neputincios frate al lor şi împreună cu ei păzitor al dogmelor neîntinatei credinţe creştine date 
de Dumnezeu. Şi le voi aminti lor şi, în parte, şi mie însumi, ceea ce ne poate întări şi menţine 
în credinţa în Hristos, adevăratul Dumnezeu şi Mântuitorul nostru, în nădejdea şi dragostea 
Lui, şi ceea ce ne poate păzi nevătămaţi de neorânduielile care ne lovesc în aceste vremuri şi, 
ca să spun aşa, de întunericul cel cumplit şi lipsit de lumină. Astăzi, mai mult ca oricând, se 
cuvine ca eu să spun împreună cu Fericitul Prooroc şi împărat David: Tu, Doamne, ne vei păzi 
şi ne vei feri de neamul acesta în veac (Ps. 11, 8). De ce? Pentru că nelegiuiţii mişună 
pretutindeni (Ps. 11,9). 

Oriunde îţi aţinteşti privirea pe pământ, pretutindeni vezi că întunericul relei credinţe a 
ismaelitenilor potrivnici creştinismului se înmulţeşte şi îi întunecă pe toţi. începând din vremea 
lui Heracle, regele grec, el a continuat până în vremurile acestea şi cu siguranţă va continua şi 
în vremurile următoare, precum am aflat din dumnezeiasca Scriptură, până la arătarea lui 
Antihrist, luptătorul de Dumnezeu, care nu este foarte departe, ci se află oarecum la uşă, 
precum ne învaţă Scriptura, care spune clar că în veacul al optulea va fi orânduirea tuturor, 
adică va înceta puterea grecească, va începe chinul adus de Antihrist, potrivnicul lui 
Dumnezeu, şi va avea loc a doua venire înfricoşătoare a Mântuitorului Hristos pe pământ*. 

Iar faptul că această orânduire a tuturor credincioşilor este aproape, reiese atât din 
multele lămuriri şi dovezi clare ale Scripturii cât, mai ales, din ceea ce scrie Fericitul Apostol 
Pavel în a doua Epistolă către Tesaloniceni, arătând ce semne vor fi înainte de a doua venire a 
Domnului: Să nu vă amăgească nimeni, cu nici un chip; căci ziua Domnului nu va sosi până ce 
mai întâi nu va veni lepădarea de credinţă şi nu se va da pe faţă omul nelegiuirii, fiul pierzării. 
Potrivnicul, care se înalţă mai presus de tot ce se numeşte Dumnezeu, sau se cinsteşte cu 
închinare, aşa încât să se aşeze el în templul lui Dumnezeu, dându-se pe sine drept dumnezeu 
(2 Tes. 2, 3-4). 

Lepădarea de credinţă, adică prăbuşirea popoarelor din neîntinata şi dreapta credinţă 
creştină în diferitele erezii urâte de Dumnezeu şi în necredinţa agarenilor potrivnică lui Hristos, 
poate fi aşteptată, văzută sau auzită, vreodată mai mult decât astăzi? Unde sunt astăzi cei care 
strălucesc prin buna credinţă şi cinstire dumnezeiască? Unde sunt frumuseţea şi slava 
credincioşilor: în Ierusalim, în Alexandria, în Egipt, în Libia şi în Antiohia? Unde este acea 
înflăcărare şi acea râvnă dumnezeiască a Părinţilor noştri purtători de Dumnezeu şi întocmai cu 
îngerii, care străluceau prin post în Tebaida de Sus şi în diferite ţări şi munţi? Unde sunt 
înălţimea de neatins a bunei credinţe şi lauda tuturor popoarelor apusene? Unde este Sfânta şi 
Apostoleasca Biserică a vechii Rome? Astăzi toate acestea, precum vedem, fie se află în 
stăpânirea agarenilor necredincioşi, fie sunt pustiite de ei, altele au devenit nepotrivite şi cu 



* După gândirea Sfântului Dimitrie Rostov, prin veacul al optulea trebuie să înţelegem opt mii de ani, la jumătatea 
cărora trebuie să aşteptăm a doua venire a lui Hristos, căci se spune: la miezul nopţii va veni Mirele. Dumnezeu, 
poate, însă, după cuvintele aceluiaşi Sfânt, să prelungească venirea Sa şi după miezul nopţii [n. trj. 

totul nefolositoare din pricina diferitelor erezii urâte de Dumnezeu, a căror căpetenie este chiar 
acea veche Romă care a fost înainte cea mai strălucitoare şi mai vestită în buna credinţă şi în 
toată înţelepciunea şi vieţuirea vrednică de cinstire, iar după ea şi toată Italia. 

Mergi cu privirea cea tainică, suflete, în India, în Etiopia şi în toate colţurile lumii. 
Pretutindeni vei găsi urâţenia şi ticăloşia tuturor ereziilor. In unele locuri vei vedea şi reaua 
credinţă a agarenilor, care a ademenit popoarele de acolo şi le-a atras la sine. Pe cine? Pe acele 
popoare credincioase din Răsărit, în care s-a aprins de la început, prin dumnezeieştii Apostoli, 
lumina bunei credinţe, care a ajuns şi până la noi, europenii. Oare nu pe toate acestea 
întunericul agarean fie le-a atras la sine, fie le-a făcut netrebnice, le-a strâmtorat şi le-a 
pervertit sufleteşte şi le perverteşte neîncetat prin diferite feluri? Oare pot să spun mai mult 
decât toate schimbările şi întâmplările însemnate care au avut loc înainte pe pământ? Unde 
sunt înălţimea şi slava neasemuită a împăraţilor creştini care s-au aflat la putere, slăviţi prin 
toată înţelepciunea, virtutea, legile cele bune şi credinţa cea ortodoxă, care au domnit în slăvită 
cetate a marelui Constantinopol? Unde este acea lumină catolicească a bunei credinţe care, 
asemeni soarelui, a luminat tot pământul prin arhiereii cei întocmai cu îngerii? Nu au fost, oare, 
toate acestea înrobite şi supuse acum mulţi ani de ismaeliteni? 

Şi nu există pentru noi nici o izbăvire de nicăieri, ci, dimpotrivă, tot ce ne priveşte pe noi 
merge spre mai rău, iar tăria lor devine tot mai puternică şi mai mărită. Să înţelegem aşadar cât 
de rele au devenit lucrurile pentru noi, sărmanii greci, cum am pierdut noi toate acele bunătăţi. 
Unde sunt astăzi acele minuni ale Preacuratei Născătoare de Dumnezeu, care întrec orice minte 
şi cuvânt, care s-au săvârşit în această cetate, izbăvind-o, mai presus de orice nădejde, de 
atacurile dese ale barbarilor? De ce s-au stins acum toate acestea? De ce nu se mai ridică astăzi 
Ocrotitoarea cetăţii şi Stăpâna ei în apărarea şi izbăvirea ei? Este evident că din pricina 
fărădelegilor neîndreptate pe care au îndrăznit să le facă înainte, în această cetate, strămoşii 
noştri. 

Oare nu aşa spune dumnezeiescul Psalm despre iudeii care trăiau în necinste asemenea 
nouă: într-adevăr pe drumuri viclene i-ai pus pe ei şi i-ai doborât când se înălţau. Cât de iute 
i-ai pustiit pe ei! S-au stins, au pierit din pricina nelegiuirii lor. Ca visul celui ce se deşteaptă, 
Doamne, în cetatea Ta chipul lor de nimic l-ai făcut (Ps. 72, 18-20)? Insă, încetând să plâng necazurile 
noastre, mă voi întoarce la cele înfăţişate înainte şi vom înţelege din alte cugetări dumnezeieşti 
că orânduirea tuturor, adică sfârşitul acestui veac, nu este departe, ci aproape, şi că ticălosul 
Mahomed este chiar proorocul cel mincinos pomenit în dumnezeiasca Apocalipsă şi 
premergătorul lui Antihrist - potrivnicul lui Dumnezeu. Să ne îndreptăm atenţia asupra 
următorului lucru: 

Domnul nostru Iisus Hristos, precum se spune în Sfânta Evanghelie, când i-a învăţat pe 
ucenicii Lui şi i-a întărit în credinţa şi iubirea Lui, iar prin ei pe toţi credincioşii şi a fost 
întrebat de ei: Spune nouă când vor fi acestea şi care este semnul venirii Tale şi al sfârşitului 
veacului?, El, după ce le-a proorocit nenorocirile şi neorânduielile care vor lovi omenirea 
înainte de venirea Lui înfricoşătoare şi de sfârşitul acestui veac, a adăugat, zicând: Atunci mulţi 
se vor sminti şi se vor vinde unii pe alţii; şi se vor urî unii pe alţii. Şi mulţi prooroci mincinoşi 
se vor scula şi vor amăgi pe mulţi (Mt. 24, 10-11). Prin acestea Stăpânul i-a arătat pe 
începătorii diferitelor erezii care au apărut în Biserica Lui şi care au fost: Simon vrăjitorul, 
Marchion, Manent, Origen, Arie, Macedonie, Nestorie, Serghie şi ticăloşii iconoclaşti; toţi 
aceştia au pricinuit, prin diferite mijloace, necazuri şi suferinţe Bisericii Soborniceşti a lui 
Hristos şi au atras o mulţime nenumărată de ortodocşi la ereziile lor. Apoi a adăugat, zicând: Şi 
se va propovădui această Evanghelie a împărăţiei în toată lumea spre mărturie la toate 
neamurile; şi atunci va veni sfârşitul (Mt. 24, 14). Pentru ce se va propovădui spre mărturie"? 
Pentru ca cei ce aud şi cred să se mântuiască, iar cei ce nu cred să fie osândiţi la dreapta 
judecată, neavând nici o îndreptăţire pentru necredinţa lor. 

Iar Evanghelia împărăţiei lui Dumnezeu s-a propovăduit demult în toată lumea şi 
martorul credincios al acestui lucru este Apostolul Pavel, care spune despre ceilalţi Apostoli - 

spre osândirea iudeilor celor necredincioşi: Dar întreb: Oare n-au auzit? Dimpotrivă: în tot 
pământul a ieşit vestirea lor şi la marginile lumii cuvintele lor (Rom. 10, 18), adică ale 
Apostolilor lui Hristos. 

Apoi, după ce le-a proorocit cele despre întunecarea soarelui şi a lunii, căderea stelelor şi 
clătinarea puterilor cereşti, le-a făcut cunoscut momentul sfârşitului veacului şi cel al venirii 
Sale printr-o pildă, zicând: învăţaţi de la smochin pilda: Când mlădiţa lui se face fragedă şi 
odrăsleşte frunze, cunoaşteţi că vara este aproape. Asemenea şi voi, când veţi vedea toate 
acestea, să ştiţi că este aproape, la uşi (Mt. 24, 32-33). 

Vorbind despre smochin, Stăpânul, după cum mi se pare mie, nu se referă la acest pom 
roditor; căci ramurile acestui pom sunt moi, fac roade şi odrăslesc frunze în tot timpul anului. 
Ci, prin smochin, El numeşte în chip tainic Biserica Lui cea Sfântă, Sobornicească şi 
Apostolească, care s-a răspândit pe tot pământul. Prin mlădiţa cea roditoare numeşte cuvântul 
de învăţătură sau propovăduirea Evangheliei, prin care binecredincioşii creştini de pretutindeni 
se luminează şi învaţă de la împuterniciţii Bisericii lui Hristos, de la arhierei, prin care acest 
smochin tainic devine purtătorul de roade al Pomicultorului său ceresc, şi pentru aceasta 
primeşte întotdeauna binecuvântare duhovnicească de sus şi nădăjduieşte neîncetat spre mai 
bine. 

Dacă această mlădiţa va fi moale, adică învăţătura nu va avea tărie şi statornicie şi 
nepărtinire, după cuvântul dumnezeiescului Apostol, care spune: Propovăduieşte cuvântul, 
stăruieşte cu timp şi fără de timp, mustră, ceartă, îndeamnă, cu toată îndelunga-răbdare şi 
învăţătura. ...fă lucru de evanghelist (2 Tim. 4, 2; 5), atunci ramurile ei vor odrăsli numai 
frunze, ceea ce înseamnă că nu vor aduce rod de fapte bune sau, mai bine zis, vor dispreţui şi 
vor încălca dumnezeieştile porunci ale Evangheliei din pricina nepăsării totale a păstorilor şi nu 
vor primi de sus binecuvântare duhovnicească, ci, dimpotrivă, vor auzi: De acum înainte să nu 
mai fie rod din tine în veac! (Mt. 21, 19). 

In ce altă vreme a fost mlădiţa acestui smochin tainic şi dumnezeiesc mai moale şi a 
odrăslit mai multe frunze decât acum, când nu există nimeni care să îi mustre şi să îi înveţe aşa 
cum se cuvine pe cei neobrăzaţi, să îi încurajeze pe cei fricoşi, să îi apere pe cei neputincioşi şi 
să aibă grijă de ei, când nu există nimeni care să îi dea în vileag pe cei ce se împotrivesc 
cuvântului bunei credinţe, să îi oprească pe cei neruşinaţi, să îi întoarcă pe cei rătăciţi la adevăr 
şi la cinstita vieţuire creştinească. 

Nu există nimeni care de dragul curăţiei desăvârşite să se îndepărteze de rangurile 
preoţeşti sau care să caute aceste ranguri după râvna dumnezeiască pentru a-i îndrepta pe 
oamenii care trăiesc în fărădelegi şi necuviinţe. Dimpotrivă, astăzi găseşti mulţi care îndrăznesc 
să capete ranguri. Toţi sunt gata să cumpere aceste ranguri ca să trăiască mereu în mulţumire, 
slavă şi în toată liniştea. Vremurilor de astăzi li se cuvine cel mai mult cugetarea 
dumnezeiască: Toţi s-au abătut, adică s-au ferit de calea cea mântuitoare a poruncilor 
Evangheliei şi a învăţăturilor Apostolilor şi Părinţilor; împreună netrebnici s-au făcut (Ps. 13, 
3), adică au devenit netrebnici şi cu viaţa şi cu cuvintele şi cu faptele. Despre ceea ce urmează 
eu tac, cruţându-i pe cei ce se mânie împotriva cuvântului şi a curajului şi a râvnei pentru 
adevăr. 

O, cum va putea cineva să plângă cu vrednicie această întunecime în care a căzut neamul 
nostru? Nelegiuiţii mişună pretutindeni ca leii care urlă, şi îi amăgesc prin orice mijloc şi îi 
răpesc de la Dumnezeu pe cei binecredincioşi, ducându-i tatălui lor, diavolului, în dar, ceea ce 
iubeşte el cel mai mult. Păstorii noştri au devenit mai nesimţitori decât pietrele, socotind că 
pentru ei este de ajuns să răspundă la vremea încercării cu faptul că au putut să se mântuiască 
pe ei înşişi. Ei dispreţuiesc cu bună ştiinţă şi nu înţeleg glasul cel dumnezeiesc, care spune: Eu 
sunt păstorul cel bun. Păstorul cel bun îşi pune sufletul pentru oile sale. Iar cel plătit şi cel 
care nu este păstor, şi ale cărui oi nu sunt ale lui, vede lupul venind şi lasă oile şi fuge; şi lupul 
le răpeşte şi le risipeşte, iar sângele lor îl voi cere din mâinile păstorilor. înfricoşătoare este 
această ameninţare pentru voi, o cinstiţi păstori, şi plină de toată groaza! 

Ascultaţi-1 şi pe Sfântul Apostol Pavel care vorbeşte clar despre voi şi despre răspunsul 
pe care va trebui să îl daţi nemitarnicului Judecător: Ascultaţi pe mai-marii voştri şi vă supuneţi 
lor, fiindcă ei privegheată pentru sufletele voastre, având să dea de ele seamă, ca să facă 
aceasta cu bucurie şi nu suspinând, căci aceasta nu v-arfi de folos (Evr. 13, 17). 

Dar să ne întoarcem iarăşi la cele dinainte. Căderea popoarelor, proorocită de 
dumnezeiescul Apostol, din propovăduirea evanghelică în diferite erezii ticăloase şi în credinţa 
cea rea a urmaşilor agarenilor, în parte a avut loc deja, iar în parte vedem că se întâmplă în 
fiecare zi; de asemenea, vedem că mlădiţa smochinului tainic a devenit mai moale decât uleiul, 
precum se spune în proorocie, şi nu aduce roade, ca înainte, ci odrăsleşte frunze. Văzând 
aceasta, ce altceva să mai aşteptăm dacă nu sfârşitul tuturor, după cuvântul dumnezeieştii 
Scripturi. 

Cu deosebire vedem că asuprirea agarenilor, care a început din vremea regelui Heraclie, a 
supus o mare parte şi cele mai bune ţări ale lumii şi le supune neîncetat prin îngăduinţa 
judecăţilor nepătrunse ale lui Dumnezeu, iar împărăţia împăraţilor ortodocşi s-a împărţit în 
multe părţi şi a fost nimicită de agareni deja de mulţi ani, neprimind nici un ajutor de nicăieri. 
Dimpotrivă, rămăşiţele stăpânirii romane din Apus, împărţindu-se în multe regate şi state, 
trăiesc neîncetat în duşmănie între ele şi regii apuseni luptă unul împotriva altuia, asemenea 
împăraţilor, domnitorilor şi cnejilor noştri europeni dinainte, grecilor, bulgarilor şi sârbilor, pe 
care i-a zdrobit în întregime, cu îngăduinţă de sus, ismaeliteanul cel rău şi necredincios. Şi s-a 
împlinit cuvântul Apostolului, care spune: Iar dacă vă muşcaţi unul pe altul şi vă mâncaţi, 
vedeţi să nu vă nimiciţi voi între voi (Gal. 5, 15). 

Acelaşi Apostol arată şi dumnezeiescul glas al Stăpânului, zicând: Orice împărăţie care 
se dezbină în sine se pustieşte (Mt. 12, 25). Căci, aşa cum mulţi oameni îşi urează unul altuia 
pace în Dumnezeu şi buna înţelegere II sădeşte şi II ţine în ei pe Hristos, Care este Pacea însăşi 
şi Care îi educă şi îi binecuvântează şi îi înmulţeşte, după dumnezeiasca cugetare care spune: 
Că unde sunt doi sau trei, adunaţi în numele Meu, acolo sunt şi Eu în mijlocul lor (Mt. 18, 20), 
tot aşa, dacă mulţi oameni se află în discordie şi luptă unul împotriva altuia din pricina 
mândriei, a iubirii de stăpânire şi a iubirii de argint, dezbinarea îl sădeşte în ei pe însuşi 
luptătorul de Dumnezeu şi ucigătorul de oameni, diavolul. Iar ei, îndrumaţi în chip nevăzut de 
el, nu mai încetează să lupte cu îndârjire unul împotriva altuia, ca fiarele sălbatice, până când 
unii vor fi nimiciţi definitiv de alţii. Aşa au fost toate acestea şi aşa se săvârşesc în fiecare zi 
prin judecăţile nepătrunse ale lui Dumnezeu. 

De aceea este bine şi mântuitor pentru noi şi bineplăcut Celui de Sus să alungăm din 
gândurile noastre orice slăbiciune şi deznădejde dăunătoare sufletului, dar mai ales speranţele 
deşarte care ne amăgesc şi potrivit cărora aşteptăm să se statornicească din nou puterea 
împărătească în Constantinopol. Trebuie ca noi să ne trezim din somnul cel îndelungat al 
nepăsării şi trândăviei noastre celei mari şi să dăm ascultare cuvântului propovăduitorului care 
spune: Deci luaţi seama cu grijă, cum umblaţi, nu ca nişte neînţelepţi, ci ca cei înţelepţi. 
Răscumpărând vremea, căci zilele rele sunt (Efes. 5, 15). Şi tot el spune iarăşi: căci noaptea e 
pe sfârşite, adică întunericul îndelungat al amăgirii viclenilor diavoli, care a stăpânit neamul 
omenesc până la venirea în trup a Domnului nostru Iisus Hristos, a trecut şi a pierit definitiv la 
arătarea Vieţii şi Luminii Pururea Fiitoare, iar ziua este aproape (Rom. 13, 12), adică a 
strălucit lumina cea neapusă a neîntinatei vederi a lui Dumnezeu, când a strălucit Soarele 
dreptăţii, şi s-a răspândit pe tot pământul şi 1-a luminat. 

De aceea să lepădăm lucrurile întunericului, care sunt adulter, desfrânare, toată 
necurăţia trupească, destrăbălarea, nedreptatea, cămătăria şi orice încălcare a poruncilor 
dumnezeieşti ale Mântuitorului Hristos (Gal. 5, 19). Le numeşte lucrurile întunericului nu 
pentru că ele se săvârşesc în întuneric, căci şi în timpul zilei oamenii desfrânează, fură şi fac 
fărădelegi prin diferite alte mijloace, ci pentru că ele ne aruncă pe noi, săvârşitorii lor, în 
întunericul veşnic din cele mai de jos ale pământului. Şi să ne îmbrăcăm cu armele luminii 
(Rom. 13, 12), ceea ce înseamnă cu cele patru mari virtuţi sufleteşti, care sunt (înţ. lui Sol. 8, 

7): chibzuinţă, dreptatea, bărbăţia - nu aceea care nimiceşte trupurile şi tăria cetăţilor, ci 
puterea sufletească şi răbdarea în diferitele necazuri şi suferinţe pricinuite nouă de diavoli şi de 
oamenii vicleni - şi curăţia care ne păzeşte în toată sfinţenia şi cuviinţa şi ne uneşte cu Sfinţii 
îngeri. De asemenea, să ne îmbrăcăm şi cu celelalte fapte bune, care se nasc din ele: cu 
înfrânarea, blândeţea, smerita înţelepciune, credinţa, nădejdea şi dragostea, care este împlinirea 
legii. ^ 

înarmându-ne cu aceste arme duhovniceşti, să pornim la luptă împotriva relei credinţe a 
agarenilor, al cărei începător şi născocitor este chiar ticălosul diavol, care urăşte binele şi care 
s-a sălăşluit cu totul în ticălosul Mahomed. Să nu ne lăsăm înşelaţi de fericirea lor, de biruinţele 
vestite şi de prosperitatea lor (exterioară). Nu în acestea şi nici în cele asemănătoare lor constă 
adevărul credinţei în Hristos Dumnezeu! Mult mai slăviţi şi minunaţi decât ei şi mai fericiţi în 
biruinţe vestite au fost Alexandru Macedon şi cezarul August, care a fost stăpânul întregii lumi, 
de asemenea şi ceilalţi împăraţi romani care au trăit după el; însă din aceasta nu reiese că ei au 
fost binecredincioşi, căci ei au fost slujitorii viclenilor diavoli şi ai idolilor lor. 

Prigonitorii lui Hristos au fost nişte fiare, la fel ca şi ticălosul Mahomed de astăzi, care ne 
prigoneşte prin orice mijloc şi ne înrobeşte lui, însă acest lucru se săvârşeşte cu îngăduinţa lui 
Dumnezeu, pentru păcatele noastre, iar nu din pricina vreunei bune-credinţe de-a lui. 
Nicidecum să nu înţelegem aşa! Căci cum poate fi socotit binecredincios acela care pe însuşi 
Dumnezeu, Cel ce L-a trimis pe Fiul Său Unul Născut, Iisus Hristos, nu vrea a-L cunoaşte, aşa 
cum vesteşte dumnezeiescul glas, zicând: Cel ce nu cinsteşte pe Fiul, nu cinsteşte pe Tatăl 
Care L-a trimis. Acesta înseamnă că cel ce îl respinge pe Fiul, îl respinge şi pe Tatăl Care L-a 
trimis şi răstălmăceşte mântuitoarele Lui porunci şi mărturiseşte că Hristos nu este Fiul lui 
Dumnezeu şi nu este Dumnezeu, ci îl numeşte robul şi făptura lui Dumnezeu. 

Aşadar, nu pentru vreo bună-credinţă s-a ridicat el la o asemenea înălţime a slavei 
pământeşti şi se ridică neîncetat, tot aşa cum nu din această pricină s-au şi înălţat împăraţii 
greci şi romani pomeniţi mai sus, ci acest lucru se săvârşeşte după judecăţile nepătrunse ale lui 
Dumnezeu, Care a creat şi călăuzeşte în chip preaînţelept toate cele văzute şi cele nevăzute. Să 
nu ne îngrozim, pentru Dumnezeu, de acest lucru şi să nu ne întristăm pentru că ne aflăm de 
atâţia ani în robia lor şi nu există nici o apărare de nicăieri pentru noi, nici ajutor, şi să nu ne 
socotim părăsiţi de Dumnezeu, Mântuitorul nostru. Căci nici creştinii care au trăit înaintea 
noastră, aflându-se timp de 318 ani sub stăpânirea tiranilor potrivnici lui Hristos, a grecilor, 
romanilor şi iudeilor, şi care au fost prigoniţi de ei şi prin toate mijloacele asupriţi şi chinuiţi, 
nu s-au întristat şi nu s-au descurajat, ci, dimpotrivă, s-au bucurat şi s-au veselit că au îndurat 
prigoniri pentru Hristos şi pentru credinţa în El şi că şi-au sleit trupurile lor prin toate chinurile. 
Ei s-au întărit prin credinţa în El şi prin nădejde şi prin dragoste, amintindu-şi cu credinţă 
fermă şi neîndoielnică făgăduinţele Domnului şi Dumnezeului nostru Iisus Hristos, care spune: 
Fericiţi cei prigoniţi pentru dreptate, că a lor este împărăţia cerurilor. Fericiţi veţi fi voi când 
vă vor ocări şi vă vor prigoni şi vor zice tot cuvântul rău împotriva voastră, minţind din 
pricina Mea. Bucuraţi-vă şi vă veseliţi, că plata voastră multă este în ceruri (Mt. 5, 10-12). De 
asemenea, au înţeles şi porunca Fericitului Iacov, fratele Domnului, care spune: Mare bucurie 
să socotiţi, fraţii mei, când cădeţi în felurite ispite (Iac. 1, 2). 

Păstrând aceste făgăduinţe dumnezeieşti, fericiţii creştini dinainte, fiind prigoniţi de cei 
rău credincioşi, chinuiţi în diferite feluri şi asupriţi şi lipsiţi de bunuri şi de averi, nu s-au 
întristat, ci, dimpotrivă, l-au mulţumit Mântuitorului Hristos pentru că i-a învrednicit să sufere 
pentru slava Lui cea dumnezeiască. De aceea şi Hristos, la rândul Lui, i-a proslăvit nu numai în 
ceruri, făcându-i egali cu sfinţii îngeri şi încununându-i cu cununile slavei veşnice, ci şi pe 
pământ a proslăvit cinstitele lor moaşte prin darul tuturor vindecărilor şi prin diferite minuni. 
Astfel le-a şi făgăduit Dumnezeul şi Stăpânul lor prin Proorocul Său, zicând: pe cei ce Mă 
preamăresc îi voi preamări, iar cei ce Mă necinstesc vor fi ruşinaţi. însă Psalmul duhovnicesc 
a glăsuit cu mult timp înainte despre ei: Iar eu am cinstit foarte pe prietenii Tăi, Dumnezeule, 

şi foarte s-a întărit stăpânirea lor. Şi-i voi număra pe ei şi mai mult decât nisipul se vor înmulţi 
(Ps. 138, 17-18). 

De aceea şi noi, fraţilor, ca urmaşi ai acelor fericiţi creştini şi moştenitori ai credinţei lor 
în Hristos, adevăratul nostru Dumnezeu, fiind părtaşi ai aceloraşi prigoniri şi suferinţe pe care 
ei le-au îndurat, să nu începem să ne tânguim şi să ne descurajăm când suntem prigoniţi de cei 
rău credincioşi şi asupriţi în diferite feluri pentru credinţa în Hristos. Ci, urmând râvna 
credinţei în Hristos, dragostea fierbinte şi dorinţa bunurilor veşnice a acelor bărbaţi întocmai cu 
îngerii, să ne bucurăm şi să ne veselim cu tot sufletul şi să îi mulţumim Mântuitorului Hristos 
pentru toate suferinţele noastre pe care le îndurăm pentru slava Sfântului Său nume. 

Să îl ascultăm pe cel mai mare Apostol care spune: Iubiţilor... întrucât sunteţi părtaşi la 
suferinţele lui Hristos, bucuraţi-vă, pentru ca şi la arătarea slavei Lui să vă bucuraţi cu 
bucurie mare. De sunteţi ocărâţi pentru numele lui Hristos, fericiţi sunteţi, căci Duhul slavei şi 
al lui Dumnezeu se odihneşte peste voi; de către unii El se huleşte, iar de voi se preaslăveşte (1 
Petru 4, 12-14). 

Să spunem şi noi împreună cu aceia care, asemenea nouă, sunt lăsaţi în voia necazurilor 
prin judecăţile cele drepte ale Stăpânului tuturor: De către glasul celui ce ocărăşte şi 
cleveteşte, de către faţa vrăjmaşului şi prigonitorului. Acestea toate au venit peste noi şi nu Te- 
am uitat şi n-am călcat legământul Tău. Şi nu s-a dat înapoi inima noastră; iar paşii noştri nu 
s-au abătut de la calea Ta, că ne-ai smerit pe noi în loc de durere şi ne-a acoperit pe noi 
umbra morţii. De am fi uitat numele Dumnezeului nostru şi am fi întins mâinile noastre spre 
Dumnezeu străin, oare, Dumnezeu n-ar fi cercetat acestea? Că El ştie ascunzişurile inimii. Că 
pentru Tine suntem ucişi toată ziua, socotiţi am fost ca nişte oi de junghiere. Deşteaptă-Te, 
pentru ce dormi, Doamne? Scoală-Te şi nu ne lepăda până în sfârşit. Pentru ce întorci faţa 
Ta? Uiţi de sărăcia noastră şi de necazul nostru? Că s-a plecat în ţărână sufletul nostru, 
lipitu-s-a de pământ pântecele nostru. Scoală-Te, Doamne, ajută-ne nouă şi ne izbăveşte pe noi, 
pentru numele Tău (Ps. 43, 18-28). 

Să îl preamărim pe pământ prin toate faptele cele drepte, prin vieţuire demnă de laudă şi 
prin răbdarea în necazurile ce vin peste noi, ca şi El, la rândul Lui, să ne preamărească pe noi în 
ceruri. Să nu stăm departe de nevoinţele şi cununile muceniceşti, ci să ne aflăm chiar în arena 
mărturisirii lui Hristos, dacă cugetăm drept. Prin multe necazuri ni se cuvine nouă să intrăm în 
împărăţia cea cerească. Căci nimeni, stând şi dormitând, nu capătă biruinţă, precum spune 
Sfântul Vasile cel Mare. Şi Sfântul Apostol Pavel spune: Iar când se luptă cineva, la jocuri, nu 
ia cununa, dacă nu s-a luptat după legile jocului (2 Tim. 2, 5). Iată acum vreme 

potrivită, iată acum ziua mântuirii (2 Cor. 2, 6). Fraţilor, nu fiţi copii la minte. Fiţi copii când 
e vorba de răutate. La minte însă, fiţi desăvârşiţi (1 Cor. 14, 20). 

Să ne învrednicim şi noi de desăvârşirea acelor bărbaţi fericiţi, de slava lor nepieritoare şi 
de cununile lor, în Hristos Iisus, Domnul nostru, Căruia I se cuvine toată slava, cinstea şi 
închinăciunea, împreună cu Tatăl Său fără de început şi cu Preasfântul şi Preabunul şi de Viaţă 
Făcătorul Său Duh, acum şi pururea şi în vecii vecilor. Amin. 

VIII 

Răspunsurile creştinilor împotriva agarenilor care hulesc credinţa noastră creştin- 

ortodoxă 



în ceea ce priveşte credinţa noastră ortodoxă, de multe ori vi se întâmplă să vă luptaţi cu 
ismaelitenii care îi duşmănesc pe creştini. De ce? Deoarece aceşti duşmani ai creştinilor nu 
numai că nu vor să II mărturisească pe Hristos ca Dumnezeu adevărat şi Fiu al lui Dumnezeu, 
ci ne şi ocărăsc pentru că noi II mărturisim ca Fiu al lui Dumnezeu şi Dumnezeu. 

Dacă vreţi să le închideţi gurile şi să îi faceţi de ruşine, atunci nu le aduceţi dovezi din 
nici o altă scriere insuflată de Dumnezeu, decât numai din Evanghelie, căci cartea lor cea 
insuflată de diavol, numită la ei „Coran", în multe locuri laudă Sfânta Evanghelie şi o numeşte 
cinstită şi sfântă şi o socoteşte ca fiind pogorâtă din cer. Pentru a le dovedi faptul că Hristos 
este şi Dumnezeu adevărat şi Fiul lui Dumnezeu, pe Care noi, cei ce credem în El, îl 
mărturisim şi ne închinăm Lui, spuneţi-le cu toată blândeţea şi cu buna înţelegere aşa: dacă şi 
voi mărturisiţi că Evanghelia noastră este dreaptă şi adevărată, atunci de ce nu o ascultaţi când 
ea vorbeşte atât de clar despre dumnezeirea lui Hristos? Căci în Evanghelia după Ioan se spune 
clar aşa: La început era Cuvântul şi Cuvântul era la Dumnezeu şi Dumnezeu era Cuvântul 
(Ioan 1,1). Vezi, oare, cât de clar este numit Dumnezeu Cuvântul lui Dumnezeu Tatăl şi că de 
la început Cuvântul a fost întotdeauna la Tatăl, ceea ce înseamnă că a fost nedespărţit de 
Dumnezeu şi că El este Creatorul tuturor? 

Toate prin El s-au făcut, adică toate cele văzute şi nevăzute. Şi fără El nimic nu s-a făcut 
din ce s-a făcut. Iar pentru ca noi să nu credem că Iisus Hristos, Cuvântul lui Dumnezeu-Tatăl, 
este la fel ca şi cuvântul nostru, străin de viaţă şi care se răspândeşte în văzduh şi se stinge, 
Sfânta Evanghelie ne învaţă, zicând: Intru El era viaţă, ceea ce înseamnă că în însuşi Cuvântul 
lui Dumnezeu constă viaţa şi că El este viaţa şi lumina omului care crede în El. Cuvântul lui 
Dumnezeu-Tatăl a venit în această lume şi S-a făcut om desăvârşit, fără păcat, iar despre acest 
lucru aceeaşi Sfântă Evanghelie spune mai departe: In lume era şi lumea prin El s-a făcut, dar 
lumea nu L-a cunoscut. Intru ale Sale a venit, dar ai Săi nu L-au primit, adică necredinciosul 
popor iudeu. Apoi spune: Şi Cuvântul S-a făcut trup, ceea ce înseamnă că S-a îmbrăcat în trup 
omenesc şi S-a arătat în lumea aceasta ca om desăvârşit şi, în acelaşi timp, ca Dumnezeu 
desăvârşit. Mai departe spune: Şi celor câţi L-au primit, adică celor care au crezut în El şi îl 
mărturisesc ca Dumnezeu desăvârşit şi om desăvârşit şi nădăjduiesc în El, le-a dat putere ca să 
se facă fii ai lui Dumnezeu. Cei care îl resping şi nu îl mărturisesc ca Fiul lui Dumnezeu, aceia 
nu pot fi, nici nu se pot numi fiii lui Dumnezeu, după cuvântul aceleiaşi Evanghelii 
dumnezeieşti. 

Iată, Sfânta Evanghelie arată că Hristos este Cuvântul lui Dumnezeu-Tatăl, şi Creatorul 
tuturor făpturilor văzute şi nevăzute. Arată că El este viaţa şi lumina oamenilor, care cred în El, 
că a venit în lume, S-a întrupat, a mâncat şi a băut cu oamenii şi a fost om desăvârşit. Şi acestea 
sunt adevărate, nu sunt vedenii după cum mint unii eretici. 

Acum să observăm şi faptul că Sfânta Evanghelie îl numeşte Fiul lui Dumnezeu. Oare 
nu este drept ca noi, creştinii, să îl mărturisim şi să îl numim Fiu al lui Dumnezeu? El se 
numeşte pe drept Fiul lui Dumnezeu şi acest lucru reiese din faptul că Dumnezeu-Tatăl, în 
Sfintele Evanghelii, îl numeşte Fiul Său Cel iubit şi mărturiseşte despre El cu glas de sus, glas 
ce a fost auzit când El a fost botezat în râul Iordan de către Ioan înaintemergătorul. Acest glas 
s-a mai auzit şi a doua oară, când S-a schimbat la faţă înaintea Ucenicilor Săi pe muntele 



55 



Taborului. Atunci s-a auzit din cer glasul lui Dumnezeu, care a spus: Acesta este Fiul Meu Cel 
iubit, întru Care am binevoit, pe Acesta să II ascultaţi. 

Dacă Sfânta Evanghelie arată că Dumnezeu-Tatăl îl numeşte pe Hristos Fiul Său Cel 
iubit, atunci voi, agarenilor, de ce îi tăgăduiţi calitatea de Fiu şi dumnezeirea Lui şi ne ocărâţi 
pe noi, cei ce îl mărturisim ca Fiu al lui Dumnezeu şi Dumnezeu? Dacă socotiţi Sfânta 
Evanghelie dreaptă şi adevărată, atunci credeţi şi voi şi, împreună cu noi, mărturisiţi că Hristos 
este cu adevărat Fiul lui Dumnezeu. Având o asemenea mărturie a lui Dumnezeu-Tatăl însuşi, 
mărturie ce a coborât din cer, noi, creştinii, dându-i crezare, cu dreptate mărturisim că Hristos 
este Fiul lui Dumnezeu, iar nu rob sau simplu om, precum îl numiţi voi şi vă dovediţi a fi astfel 
duşmanii Lui. 

Să mai auzim şi alte mărturii şi dovezi evanghelice despre Hristos, cum că El este, într- 
adevăr, Fiul lui Dumnezeu. Un iudeu de neam bun, cu numele Nicodim, a venit în timpul nopţii 
la Hristos, dorind să audă de la El învăţătură înaltă şi minunată. Lui i-a răspuns Hristos aşa: 
Căci Dumnezeu aşa a iubit lumea, încât pe Fiul Său Cel Unul-Născut L-a dat ca oricine crede 
în El să nu piară, ci să aibă viaţă veşnică. Şi mai departe îi spune: Căci n-a trimis Dumnezeu 
pe Fiul Său în lume ca să judece lumea, ci ca să se mântuiască, prin El, lumea. Cel ce crede în 
El nu este judecat, iar cel ce nu crede a şi fost judecat, fiindcă nu a crezut în numele Celui 
Unuia-Născut, Fiul lui Dumnezeu. Iar aceasta este judecata, că Lumina a venit în lume şi 
oamenii au iubit întunericul mai mult decât lumina. Căci faptele lor erau rele (Ioan 3, 16-19). 
Vezi, oare, cât de clar se numeşte El pe Sine însuşi de trei ori Fiul Cel Unul Născut al lui 
Dumnezeu Tatăl şi că El este Lumina care a venit în lume, şi cel ce nu crede în El a fost deja 
osândit, iar cel ce crede nu se teme de osândire, căci va fi izbăvit de mânia cea dreaptă şi 
înfricoşătoare a lui Dumnezeu, mânie ce va să vină peste fiii neascultării! 

Oare cum nădăjduiţi voi să dobândiţi mântuire în ziua înfricoşătoarei Lui veniri când îi 
negaţi dumnezeirea şi însuşirea Lui de Fiu? Dacă voi lăudaţi Sfânta Evanghelie în chip sincer, 
iar nu făţarnic, şi spuneţi despre ea „inzil-hac"*, atunci încetaţi de a-L mai huli pe Hristos şi 
mărturisiţi împreună cu noi că El este Fiul lui Dumnezeu, aşa cum mărturiseşte despre El 
Sfânta Evanghelie. Să faceţi aceasta dacă doriţi să scăpaţi de mânia cea dreaptă şi 
înfricoşătoare a lui Dumnezeu, ce va să vină „peste fiii neascultării" care îl tăgăduiesc pe Fiul 
Cel Unul Născut şi Cuvântul lui Dumnezeu. 

De asemenea, şi Fericitul Ioan Botezătorul şi înaintemergătorul lui Hristos mărturiseşte 
în Evanghelia după Ioan luminos şi hotărât despre El. Unde? Unde se spune aşa: Şi a mărturisit 
Ioan zicând: Am văzut Duhul coborându-Se, din cer, ca un porumbel şi a rămas peste El. Şi eu 
nu-L cunoşteam pe El, dar Cel ce m-a trimis să botez cu apă, Acela mi-a zis: Peste care vei 
vedea Duhul coborându-Se şi rămânând peste El, Acela este Cel ce botează cu Duh Sfânt. Şi 
eu am văzut şi am mărturisit că Acesta este Fiul lui Dumnezeu (Ioan 1, 32-34). Acelaşi 
dumnezeiesc Apostol Ioan spune despre Mântuitorul Hristos şi următorul lucru: Cel ce vine de 
sus este deasupra tuturor. Aceasta el o spune despre Hristos, iar despre sine spune cu umilinţă: 
cel ce este de pe pământ, pământesc este, şi de pe pământ grăieşte. Şi iarăşi spune despre 
Hristos: Cel ce vine din cer este deasupra tuturor. Şi ce a văzut şi auzit, aceea mărturiseşte, 
dar mărturia Lui nu o primeşte nimeni. Tatăl iubeşte pe Fiul şi toate le-a dat în mâna Lui. Cel 
ce crede în Fiul are viaţă veşnică, iar cel ce nu ascultă de Fiul nu va vedea viaţa, ci mânia lui 
Dumnezeu rămâne peste El (Ioan 31-32; 35-36). 

Având asemenea mărturii mari şi puternice ale Sfintei Evanghelii, noi, creştinii, credem 
şi mărturisim cu tot sufletul şi cu toată inima că Hristos este Fiul lui Dumnezeu şi Dumnezeu şi 
că prin Botez ne curăţim de păcatele noastre, chemându-L pe Tatăl şi pe Fiul şi pe Sfântul Duh, 
după porunca Mântuitorului Hristos. Căci El le-a spus Sfinţilor Săi ucenici şi Apostoli: Drept 
aceea, mergând, învăţaţi toate neamurile, botezându-le în numele Tatălui şi al Fiului şi al 



* Cuvânt luat din Coran; înseamnă: Evanghelie adevărată 

Sfântului Duh (Mt. 28, 19); Cel ce va crede şi se va boteza se va mântui; iar cel ce nu va crede 
se va osândi (Marcu 16, 16). 

Voi însă, agarenilor, dacă, într-adevăr, credeţi că Evanghelia este adevărată şi dreaptă şi 
s-a pogorât din cer, atunci de ce tăgăduiţi şi nu ascultaţi aceste mărturii puternice despre 
dumnezeirea lui Hristos şi nu îl mărturisiţi nici ca Dumnezeu, nici ca Fiu al Celui de Sus şi nu 
vă botezaţi în numele Tatălui şi al Fiului şi al Sfântului Duh? Prin ce nădăjduiţi să vă mântuiţi? 
Prin faptul că vă tăiaţi împrejur, ca iudeii, credeţi că vă mântuiţi!? Vă înşelaţi amarnic! Această 
tăiere împrejur nu vă aduce acum nici un folos. Până la venirea lui Hristos în această lume, 
tăierea împrejur, săvârşită după legea lui Moise, avea putere, deoarece se săvârşea după 
porunca lui Dumnezeu şi cei care se tăiau împrejur aveau nădejde de mântuire, însă numai cu 
condiţia împlinirii celorlalte porunci ale lui Dumnezeu. Dar din momentul în care a venit 
Hristos şi a dat Legea cea nouă şi desăvârşită a Evangheliei, tăierea împrejur rânduită de Moise 
a încetat şi a fost distrusă definitiv şi nu mai are nici o putere. Căci o dată cu venirea 
Adevărului-Hristos, au încetat chipurile, adică poruncile lui Moise cu privire la jertfe şi toate 
obiceiurile iudaice. 

De asemenea, nici spălarea zilnică cu apă a mădularelor voastre ruşinoase nu curăţeşte 
sufletele voastre de necurăţiile voastre trupeşti, aşa cum nici câinii nu se curăţă niciodată de 
murdăria şi mirosul greu al împuţiciunii lor, pentru că ei ling cu limba mădularele lor ruşinoase 
şi de aceea rămân întotdeauna murdari, rău-mirositori şi necuraţi. Nici voi nu dobândiţi iertarea 
păcatelor prin spălarea deasă a mădularelor voastre ruşinoase, căci prin aceasta curăţiţi numai 
partea dinafară a vasului, iar lăuntrul lui este plin de toată necurăţia. Spălaţi partea dinlăuntru a 
vasului, ceea ce înseamnă să curăţiţi sufletele voastre cu Sfântul Botez, săvârşit în numele 
Tatălui şi al Fiului şi al Sfântului Duh, şi atunci sufletele şi inimile voastre vor fi curăţite de 
toată credinţa cea rea, fărădelegea şi de toată necurăţia. 

Aşa porunceşte Sfânta Evanghelie, pe care voi o cinstiţi şi despre care spuneţi „inzil- 
hac", ceea ce înseamnă că ea este dreaptă şi adevărată. în ea se spune că lui Nicodim, iudeul 
cel de neam bun, i-a spus însuşi Hristos: Adevărat, adevărat zic ţie: De nu se va naşte cineva 
de sus, nu va putea să vadă împărăţia lui Dumnezeu. Şi iarăşi i-a spus tot lui: Adevărat, 
adevărat zic ţie: De nu se va naşte cineva din apă şi din Duh, nu va putea să intre în împărăţia 
lui Dumnezeu (Ioan 3, 3; 5). De ce îi vorbeşte aşa? Pentru că apa singură, fără invocarea Sfintei 
Treimi, curăţă numai murdăria dinafară a trupului, iar nu şi putreziciunea sufletească. Curăţiţi 
lepra voastră sufletească cu Sfântul Botez, săvârşit în numele Tatălui şi al Fiului şi al Sfântului 
Duh, şi atunci veţi fi curaţi. 

Voi spuneţi că noi, creştinii, mărturisind pe Tatăl şi pe Fiul şi pe Sfântul Duh, deosebim 
trei Dumnezei. Fereşte-ne, Doamne! Acest lucru nu se poate întâmpla! Dacă cineva 
mărturiseşte trei Dumnezei, acela să fie blestemat în vecii vecilor, amin! Noi cunoaştem un 
singur Dumnezeu, pe Făcătorul tuturor, Care are Cuvânt şi Duh, egali după dumnezeire şi 
împreună fără de început şi pururea fiitori, căci niciodată Dumnezeu nu a fost fără Cuvântul şi 
Duhul. Să nu fie la noi o asemenea hulă. De aceea şi spunem: veşnic este Dumnezeu Tatăl, 
veşnic este Fiul şi Cuvântul Lui şi împreună cu El veşnic este şi Duhul Sfânt Care purcede din 
Tatăl. Un singur Dumnezeu în Treime, iar nu trei Dumnezei - să nu fie aceasta! Aşa cum 
mintea, cuvântul şi duhul, toate trei, se numesc un singur suflet, iar nu trei suflete, sau discul 
solar, lumina şi razele - alcătuiesc toate trei un singur soare, iar nu trei sori, tot aşa este şi cu 
taina Sfintei Treimi. Chiar dacă spunem: Dumnezeu Tatăl, Dumnezeu Fiul şi Cuvântul Lui, 
Dumnezeu Preasfântul Duh, totuşi aceştia trei nu sunt trei Dumnezei, ci toţi trei sunt un singur 
Dumnezeu, fără început şi fără sfârşit. 

Ascultaţi şi alt exemplu: o casă înaltă cu trei etaje se împarte în trei părţi: subsolul este şi 
se numeşte casă; următorul etaj este şi se numeşte casă; de asemenea partea cea mai de sus, pe 
care noi o numim mansardă, este şi se numeşte casă. Totuşi, aceste trei etaje alcătuiesc nu trei 
case, ci o singură casă. De asemenea, fiecare copac are rădăcină, tulpină şi ramuri, însă acestea 
trei alcătuiesc un singur copac şi aşa se şi numeşte, iar nu trei copaci. în ceea ce priveşte timpul 

zilei: timpul scurs de la ivirea zorilor până la micul dejun este şi se numeşte ziuă, timpul de la 
micul dejun până la miezul zilei, de asemenea, este ziuă şi timpul de la miezul zilei până seara 
este şi se numeşte ziuă, totuşi aceste trei perioade ale zilei alcătuiesc nu trei zile, ci o singură zi. 
Aşa este şi cu dumnezeirea: Dumnezeu Tatăl, Dumnezeu Fiul, Dumnezeu Sfântul Duh. Cu 
toate acestea nu sunt trei Dumnezei, ci Toţi trei sunt un singur Dumnezeu, o singură împărăţie, 
o singură stăpânire, o singură putere. 

Dacă tot nu credeţi şi această taină, care întrece orice minte şi orice cuvânt, nu o primiţi 
şi nu puteţi să o înţelegeţi, atunci eu vă voi arăta că şi voi, fără să înţelegeţi şi fără să vreţi, II 
mărturisiţi pe singurul Dumnezeu în trei Persoane. Spuneţi-mi: atunci când mărturisiţi reaua 
voastră credinţă, de ce nu ridicaţi degetul mare ci pe cel arătător*? Evident, pentru că degetul 
mare are numai două încheieturi şi de aceea el nu este potrivit pentru mărturisirea celor Trei 
Persoane. Degetul arătător are trei încheieturi şi, aşa cum fiecare încheietură a degetului se 
numeşte deget, totuşi nu sunt trei degete, ci toate aceste încheieturi sunt un singur deget. 

Iată că şi voi, fără să înţelegeţi şi fără să vreţi, prin ridicarea degetului arătător, mărturisiţi 
un singur Dumnezeu întreit în Persoane, adică Sfânta Treime. In numele Ei să binevoiţi şi voi 
să vă botezaţi ca să vă învredniciţi să fiţi fiii credincioşi şi buni ai Sarrei, soţia Patriarhului 
Avraam. Căci atât timp cât nu sunteţi botezaţi, voi sunteţi fiii nelegitimi ai roabei Agar, 
înstrăinaţi şi alungaţi de la moştenirea Dreptului Avraam şi nu aveţi nici o părtăşie cu Isaac, 
fiul soţiei libere... 

Eu aş putea să vă aduc, spre încredinţarea voastră, multe alte mărturii puternice şi 
dovezi din cărţile lui Moise şi ale Proorocilor pentru a crede că există numai o singură credinţă 
adevărată, neîntinată şi plăcută lui Dumnezeu: credinţa cea evanghelică şi apostolească, pe care 
o păzesc creştinii ortodocşi. Dar pentru că voi lăudaţi dumnezeiasca Evanghelie mai mult decât 
toate celelalte cărţi şi vă minunaţi de ea, eu v-am arătat dovezi numai din Evanghelie ca să nu 
puteţi spune: „Voi, creştinilor, ne aduceţi mărturii şi dovezi mincinoase". 

Voi ne ponegriţi, zicând: „Dacă Hristos al vostru ar fi Dumnezeu, atunci iudeii, fiind 
oameni, nicicum nu ar fi putut să îi pricinuiască suferinţe şi să îl omoare cu moarte ruşinoasă", 
împotriva acestei nebune defăimări a voastră vă voi răspunde iarăşi din aceeaşi Sfântă 
Evanghelie. Hristos este Dumnezeu Atotţiitor şi Creatorul tuturor, şi aceasta am arătat-o deja 
prin mărturiile evanghelice aduse mai sus. Iar faptul că El de bunăvoie S-a predat pe Sine la 
moarte, iar nu din pricina neputinţei firii Lui omeneşti, că iudeii L-au prins şi L-au omorât şi că 
El putea să piardă într-o clipă nu numai Ierusalimul şi pe iudeii care locuiau în el, ci să îi 
nimicească dintr-o dată pe toţi iudeii neascultători care se aflau în toată lumea, toate acestea vi 
le voi arăta cu aceeaşi Sfântă Evanghelie. 

El singur S-a predat pe Sine de bunăvoie la moarte pentru mântuirea oamenilor şi despre 
aceasta mărturiseşte, zicând în Evanghelia după Ioan astfel: Eu sunt păstorul cel bun. Păstorul 
cel bun îşi pune sufletul pentru oile sale. Şi iarăşi zice: Eu sunt păstorul cel bun şi cunosc pe 
ale Mele şi ale Mele Mă cunosc pe Mine. Precum Mă cunoaşte Tatăl şi Eu cunosc pe Tatăl. Şi 
sufletul îmi pun pentru oi. Pentru aceasta Mă iubeşte Tatăl, fiindcă Eu îmi pun sufletul, ca 
iarăşi să-l iau. Nimeni nu-l ia de la Mine, ci Eu de la Mine însumi îl pun. Putere am Eu ca să-l 
pun şi putere am iarăşi să-l iau. Această poruncă am primit-o de la Tatăl Meu (Ioan 10, 11; 
14-15; 17-18), adică, după sfatul şi voia Tatălui Meu Ceresc, Eu am venit în lumea aceasta 
pentru ca prin Mine toţi oamenii să înceapă să cunoască numele Lui cel sfânt şi ca Eu, pentru 
mântuirea oamenilor, să primesc moarte cu trupul. De aceea Tatăl Mă iubeşte, căci Eu doresc 
cu tărie să mor, ca prin moartea Mea neamul omenesc să dobândească viaţa veşnică. Şi Eu, 
împlinind voia Tatălui Meu, de bunăvoie îmi pun sufletul Meu pentru mântuirea multora, ceea 
ce înseamnă că primesc moartea după firea omenească. Aşa cum spune şi în alt loc: Căci Fiul 



„Lihan", în limba greacă, înseamnă „deget arătător", care la mahomedani este numit „degetul 
mărturisirii" pentru că acest deget îl ridică de obicei cei ce intră în mahomedanism în momentul în care rostesc 
mărturisirea credinţei mahomedane. 

Omului n-a venit ca să piardă sufletele oamenilor, ci ca să le mântuiască (Luca 9, 55) şi să-Şi 
dea sufletul răscumpărare pentru mulţi (Mt. 20, 28), precum spune şi în alt loc: Iată ne 

suim la Ierusalim şi se vor împlini toate cele scrise prin prooroci despre Fiul Omului. Căci va 
fi dat păgânilor şi va fi batjocorit şi va fi ocărât şi scuipat. Şi, după ce II vor biciui, II vor 
ucide; iar a treia zi va învia (Luca 18, 31-33). 

Iar pentru că Proorocii lui Dumnezeu au proorocit astfel despre El, după voia lui 
Dumnezeu, şi El însuşi a binevoit să îndure cu tărie toate acestea, voi, agarenilor, de ce nu 
primiţi această iubire de oameni şi grijă a lui Dumnezeu şi ne ponegriţi pe noi, cei care credem 
şi mărturisim toate acestea ca fiind săvârşite după sfatul cel nespus al lui Dumnezeu? Oare noi 
am proorocit toate acestea despre El şi le-am scris? Nu noi, ci Sfinţii Prooroci ai lui Dumnezeu, 
care, fiind luminaţi de Duhul Sfânt, au prezis acestea despre Hristos Mântuitorul. Ce ruşine şi 
ce umilinţă pot fi pentru Hristos şi pentru noi faptul că El a suferit atâtea după voia lui 
Dumnezeu, iar pentru noi pentru că avem încredere în aceasta şi că ne mântuim prin cinstitele 
patimi ale Lui? Nu auziţi, oare, cum Hristos însuşi defăima necredinţa Ucenicilor Săi, iar prin 
ei pe toţi cei care nu primesc ceea ce Sfinţii Prooroci au spus despre El? 

în Evanghelia după Luca El spune aşa: O, nepricepuţilor şi zăbavnici cu 

inima ca să credeţi toate câte au spus proorocii! Nu trebuia, oare, ca Hristos să pătimească 
acestea şi să intre în slava Sa? (Luca 24, 25-26) Aşadar, voi sunteţi nepricepuţi şi zăbavnici cu 
inima şi necredincioşi, deoarece nu credeţi cele spuse de Prooroci despre patimile mântuitoare 
ale lui Hristos, prin care El S-a preaslăvit şi a intrat în slava Sa şi în împărăţia cerească. însă noi, 
cei credincioşi, ne dovedim a fi înaintea lui Dumnezeu înţelepţi şi ne mântuim prin credinţa în 
El. Vă întreb: spuneţi-mi mie, ce scriere sfântă urmaţi de nu recunoaşteţi dumnezeirea lui 
Hristos şi calitatea Lui de Fiu, şi socotiţi patimile Lui mântuitoare ruşine şi umilinţă pentru El, 
iar pe noi ne ocărâţi şi ne ponegriţi? Aici nu aveţi răspuns. Căci însuşi Hristos, iarăşi prin 
Sfânta Sa Evanghelie, vă închide gurile, zicând: Acum a fost preaslăvit Fiul Omului şi 
Dumnezeu a fost preaslăvit întru El. Iar dacă Dumnezeu a fost preaslăvit întru El, şi 
Dumnezeu îl va preaslăvi întru El şi îndată îl va preaslăvi (Ioan 13, 31-32). Aceasta El a spus- 
o după ce Iuda-vânzătorul, încă din timpul serii, s-a dus la arhiereii iudeilor ca să îl vândă lor 
pe Hristos, deoarece ei râvneau moartea Lui. De aceea şi Domnul nostru Iisus Hristos, dorind 
să pătimească pentru mântuirea noastră, şi cunoscând gândul viclean al lui Iuda, a glăsuit cu 
mare bucurie către ceilalţi ucenici ai Săi: Acum a fost preaslăvit Fiul Omului şi Dumnezeu a 
fost preaslăvit întru El. Iar dacă Dumnezeu a fost preaslăvit întru El, şi Dumnezeu II va 
preaslăvi întru El şi îndată îl va preaslăvi. 

Vedeţi voi, oare, cum Crucea, moartea Sa de trei zile şi celelalte patimi, El le numeşte şi 
le socoteşte slava Sa şi slava lui Dumnezeu Tatăl? Cum a fost El preaslăvit? A fost preaslăvit 
prin faptul că, prin patimile Lui mântuitoare, prin înviere şi înălţarea la cer, s-a revărsat harul şi 
s-a dat darul Sfântului Duh Sfinţilor Săi ucenici, iar prin ei tuturor neamurilor. înşelăciunea 
slujirii la idoli a încetat pentru totdeauna şi pretutindeni a strălucit lumina neîntinatei vederi a 
lui Dumnezeu. în acestea stă slava lui Hristos, adică în mântuirea omenirii, de la care voi, în 
marea voastră nesimţire, vă abateţi fără minte. 

înţelegeţi dar, că patimile lui Hristos alcătuiesc slava Lui, iar nu ruşinea, aşa cum credeţi 
voi în chip nedrept. Prin ce semne înfricoşătoare L-a preaslăvit Tatăl Lui Ceresc după ce de 
bunăvoie El S-a predat iudeilor nelegiuiţi spre a fi răstignit! Atârnând pe Cruce, ca un mort fără 
suflare, El a prefăcut imediat ziua în întuneric, astfel încât luna a întunecat lumina soarelui 
timp de trei ceasuri, tot pământul s-a cutremurat puternic, pietrele s-au despicat, mormintele s- 
au deschis şi multe trupuri ale Sfinţilor adormiţi au înviat şi s-au arătat în Sfânta cetate a 
Ierusalimului, aşa cum este scris în Sfânta Evanghelie. 

înţelegeţi dar, cât de mare a fost puterea Celui Răstignit şi dat spre îngropare. Oare El nu 
ar fi putut şi înainte de răstignirea Lui să săvârşească asemenea minuni înfricoşătoare şi să îi 
îngrozească pe cei ce I se împotriveau şi să îi afunde în prăpastia iadului, ca pe Datan şi 
Aviron? într-adevăr, ar fi putut, ca un Dumnezeu atotputernic! Dacă, fiind mort fără suflare, a 

putut să arate asemenea semne înfricoşătoare, atunci cu atât mai mult ar fi putut să facă aceasta 
viu fiind! El însă a vrut să aducă la Sine şi să mântuiască neamul omenesc nu prin dezlănţuire 
şi mânie nestăpânită, ci prin blândeţe, bunătate şi îndelungă-răbdare. 

Aşadar, cunoscând bunătatea Lui şi puterea neasemuită a lui Dumnezeu din nenumăratele 
minuni pe care El singur le-a săvârşit în mijlocul poporului iudeu celui rău credincios, minuni 
pe care mai apoi le-a lucrat prin Ucenicii Săi în toată lumea, şi din semnele înfricoşătoare pe 
care le-a arătat în ziua răstignirii Lui, să vă lepădaţi de necredinţa voastră satanică primită de la 
părinţii voştri, şi să vă apropiaţi cu pocăinţă sinceră de Mântuitorul Hristos şi Dumnezeul 
tuturor, şi să vă luminaţi cu lumina neîntinatei cunoaşteri a lui Dumnezeu. Să luaţi asupra 
voastră jugul Lui, adică Legea Evangheliei, învăţătura cea adevărată şi bună şi sarcina Lui cea 
uşoară, adică poruncile Lui mântuitoare. 

Cu ajutorul acestora, sufletele credincioşilor înlătură de pe ele povara diferitelor păcate şi 
primesc bogăţia nepieritoare a darurilor duhovniceşti. De ce? Pentru că devin locaşurile lui 
Dumnezeu, după cum a făgăduit însuşi Domnul, zicând: Dacă Mă iubeşte cineva, va păzi 
cuvântul Meu, şi Tatăl Meu îl va iubi, şi vom veni la el şi vom face locaş la el (Ioan 14, 23). 

Aşadar, dacă lăudaţi sincer dumnezeiasca lui Hristos Evanghelie şi o socotiţi dreaptă şi 
adevărată, atunci îngrijiţi-vă să împliniţi cuvântul lui Hristos scris în ea, adică poruncile Lui, 
învăţăturile şi dogmele despre Tatăl, Fiul şi Sfântul Duh ca să fiţi şi voi de acum locaşul Sfintei 
Treimi şi să fie alungate din voi duhurile cele necurate şi viclene care locuiesc în inimile 
voastre. 

IX 
Cuvânt împotriva relei credinţe a armenilor 



Credinţa cea rea a armenilor, alcătuită din diferite erezii, conţine în ea trei erezii mai 
mari, erezii ce sunt mai ticăloase decât toate celelalte. 

Prima dintre ele, şi cea mai rea, constă în faptul că ei cred că în timpul patimilor 
mântuitoare ale lui Dumnezeu-Cuvântul, atât dumnezeirea cea nepătimitoare s-a supus morţii 
cât şi omenitatea. 

A doua este cea care afirmă că Iisus Hristos, Cuvântul lui Dumnezeu întrupat, după 
înălţarea la cer a renunţat la trupul primit de El din preacuratele sângiuiri ale Preacuratei 
Născătoare de Dumnezeu. 

Cea de a treia este aceea care amestecă cele două firi ce s-au unit fără să se contopească 
în Hristos - cea omenească şi cea dumnezeiască. Acestea ar fi devenit, după părerea lor, o 
singură fire. 

Acestea sunt principalele lor erezii urâte de Dumnezeu. 

Noi însă, ortodocşii, ce spunem împotriva acestora? Oare le împărtăşim părerea? 
Nicidecum! Să nu se întâmple să primim vreodată asemenea gânduri ticăloase şi hulitoare 
despre firea dumnezeiască, cea una în fiinţă, pururea fiitoare, nemuritoare şi nepătimitoare şi 
despre nemurirea Lui, despre care nici diavolii cei potrivnici lui Dumnezeu nu vor să audă şi 
nu pot să spună. Şi acest lucru se vede din ceea ce a spus şarpele pierzător şi începător al răului 
străbunei Eva. Căci i-a zis cu linguşire: Nu, nu veţi muri! Dar Dumnezeu ştie că în ziua în care 
veţi mânca din el vi se vor deschide ochii şi veţi fi ca Dumnezeu, cunoscând binele şi răul (Fac. 
3, 4-5), ceea ce înseamnă că veţi fi nemuritori şi nestricăcioşi, precum însuşi Dumnezeu, Care 
v-a creat. Insă a vorbi mult despre nemurirea Creatorului tuturor nu numai că este de prisos, dar 
este şi absurd, căci nu numai scrierile insuflate de Dumnezeu sunt pline de mărturii despre 
nemurirea Vieţii Pururea Fiitoare, ci şi cei mai nevrednici filosofi şi retori preamăresc minunat 
în scrierile lor măreţia nemuririi dumnezeieşti şi pururea fiitoare. 

Cum dar, blestemaţii armeni, împreună cu blestematul Dioscor, afirmă că firea cea 
nemuritoare a dumnezeirii lui Hristos a murit împreună cu trupul Lui cel sfânt? Dacă, prin 
absurd, dumnezeirea Lui cea nepătimitoare, nemuritoare şi necreată, s-a supus morţii, atunci 
înseamnă că şi sfântul Lui suflet, fiind creat împreună cu trupul, a murit împreună cu 
dumnezeirea Lui. Şi dacă recunoaştem că s-a întâmplat aşa, atunci cum spunem că El S-a 
pogorât în iad şi a sfărâmat porţile cele de aramă şi lanţurile de fier şi i-a scos din iad pe 
Drepţii, care se aflau acolo din veac? Dacă El a murit atât cu trupul cât şi cu dumnezeirea şi cu 
sufletul, atunci cum va fi adevărat ceea ce a spus însuşi Cel Răstignit: Pentru aceasta Mă 
iubeşte Tatăl, fiindcă Eu îmi pun sufletul, ca iarăşi să-L iau. Nimeni nu-L ia de la Mine, ci Eu 
de la Mine însumi îl pun. Putere am Eu ca să-L pun şi putere am iarăşi să-L iau (Ioan 10, 17- 
18). Şi dacă, prin absurd, El a murit atât cu trupul, cât şi cu dumnezeirea şi cu sufletul, atunci 
cum a putut să îl ia, El, Care este puterea cea nemăsurată a Atotţiitorului Dumnezeu, fiind cu 
totul mort ? Dacă sufletul omenesc, creat spre a fi cuvântător şi nemuritor, nu poate muri, 
atunci cum a putut Viaţa tuturor, Ceea ce singură are nemurire şi locuieşte întru lumină 
neapropiată (1 Tim. 6, 16) să moară pe cruce cu dumnezeirea Sa nemuritoare? 

Faptul că această gândire eretică este hulitoare şi mincinoasă şi urâtă de Dumnezeu, ne-a 
arătat în chip preaînţelept Alamundar Ismaeliteanul, care s-a alăturat credinţei creştin-ortodoxe 
şi s-a botezat cu toata casa şi cu tot neamul lui. Căci ticălosul Sever, auzind despre trecerea 
ismaeliteanului de la reaua lui credinţă strămoşească la credinţa ortodoxă, a trimis la el doi 

episcopi, credincioşi ereziei lui, străduindu-se să îl întoarcă la erezia lui cea urâtă de 
Dumnezeu. Când ei au ajuns şi i-au vorbit mult despre învăţătura lui Sever, el i-a lăsat să plece, 
spunând: „Vom mai vorbi şi mâine despre aceasta". Iar când ei au plecat, el i-a poruncit uneia 
dintre slugile, care îi slujeau cu credinţă, zicând: „Când vor veni din nou la mine cei trimişi de 
Sever şi vor începe să-mi spună învăţătura lor eretică, tu să te apropii de mine şi să îmi spui în 
şoaptă la ureche: „Arhanghelul Mihail a murit". Când aceia au venit şi au început să vorbească 
cu viclenie înaintea nou-luminatului Alamundar, în mijlocul discuţiei lor s-a apropiat de el 
sluga lui pomenită mai sus şi i-a şoptit la ureche stăpânului său ceea ce îi fusese poruncit. 
Atunci Alamundar, în chip prefăcut, a început să se întristeze şi să se mâhnească şi, lăsând 
capul în jos, şedea tăcând, fără să ia în seamă cuvintele episcopilor. Iar când aceia au început să 
cerceteze cu sârguinţă pricina tristeţii lui atât de puternice, el le-a răspuns: „Am primit vestea 
că Arhanghelul Mihail a murit! Cum să nu mă întristez când am pierdut un asemenea 
ocrotitor?". Aceia i-au spus imediat: „Să nu crezi, onorabile prinţ, şi să nu dai nicidecum 
importanţă unei asemenea veşti, ea este pură minciună, căci firea îngerească nu este supusă 
morţii, deoarece este creată de Făcătorul tuturor spre a fi nemuritoare". Atunci Alamundar le-a 
spus: „Spuneţi-mi, vă rog, dacă firea îngerească, pe care Făcătorul tuturor a creat-o, cu harul 
Său, nemuritoare, nu poate muri, atunci Cel ce singur are după fire nemurirea, Cel fără de 
început şi pururea fiitor, care „locuieşte întru lumină neapropiată", cum a putut muri cu 
dumnezeirea Lui nemuritoare în timpul patimilor Lui mântuitoare? Vă rătăciţi puternic şi staţi 
departe de adevăr, dimpreună cu învăţătorul vostru!" Prin acest chip preaînţelept, acel 
ismaelitean nou-luminat le-a închis gurile şi i-a ruşinat. 

Să auzim şi altă minune, nu de pe pământ, ci din cer, arătată după voia lui Dumnezeu 
pentru vestirea adevăratei credinţe şi spre descoperirea ereziei armenilor. Când Preafericitul 
Patriarh Proclu a înconjurat împreună cu tot clerul şi cu tot poporul împrejurimile 
Contantinopolului, făcând cu lacrimi rugăciuni şi slujbe pentru încetarea deselor şi puternicelor 
cutremure de pământ, în acele momente, pe neaşteptate, un copil mic din mijlocul poporului a 
fost răpit sus, la cer, în văzul tuturor credincioşilor care au strigat cu mare frică: „Doamne 
miluieşte!". Apoi, copilul a fost iarăşi adus pe pământ, fiind nevătămat. Când Preafericitul 
Proclu 1-a întrebat pe copil ce a văzut şi ce a auzit acolo, el a răspuns că Sfinţii îngeri cântă 
acolo trisaghionul fără adaos, aşa cum cântă pe pământ Sfânta, Soborniceasca şi Apostoleasca 
Biserică. Imediat după ce a spus numai acest lucru, copilul, prin judecăţile nepătrunse ale lui 
Dumnezeu, a murit. Expresia „fără adaos" arată următorul lucru: rău credinciosul Sever, 
cugetând despre dumnezeirea lui Hristos că ea a fost supusă durerii şi dorind să întărească 
această erezie, i-a învăţat pe ucenicii lui să cânte trisaghionul cu adaos. Şi era cântat astfel: 
„Sfinte Dumnezeule, Sfinte tare, Sfinte fără de moarte, care ai pătimit pentru noi, miluieşte- 
ne". Prin acest adaos, ticălosul vroia să arate că dumnezeirea lui Hristos a pătimit, adică a murit 
împreună cu Sfântul Lui Trup. Ce poate fi mai urât şi mai ticălos înaintea lui Dumnezeu decât 
această hulă? 

Dacă dumnezeirea Celui Unuia Născut a pătimit, adică a murit împreună cu Sfântul Lui 
Trup, aşa cum afirmă ei, păgânii, atunci înseamnă că toată Sfânta Treime a pătimit, adică a 
murit, căci o dumnezeire, o fire şi o fiinţă sunt trei lucruri nedespărţite. Sfânta Treime se 
împarte în Persoane nedespărţite, Care în fiinţă sunt unite, dar necontopite. Aceasta înseamnă 
că există un singur Dumnezeu: Sfânta Treime Cea de o fiinţă, împărţită şi nedespărţită - 
împărţită în Persoane, dar nedespărţită în fiinţă şi în fire şi în dumnezeire. De aceea sunt daţi în 
vileag în mod clar ticăloşii armeni împreună cu Sever, pentru faptul că ei hulesc Sfânta Treime, 
spunând că Ea este supusă durerilor, adică S-a supus morţii în timpul patimilor mântuitoare ale 
Celui Unuia Născut. O, ce defăimare şi ce gândire satanică! Datorită acestei erezii, trebuie ca 
noi să îi înlăturăm definitiv şi să ne îndepărtăm de ei, potrivit cu dumnezeiasca cugetare a 
Psalmistului: Oare, nu pe cei ce Te urăsc pe Tine, Doamne, am urât şi asupra vrăjmaşilor Tăi 
m-am mâhnit? Cu ură desăvârşită i-am urât pe ei şi mi s-au făcut duşmani (Ps. 138, 21-22). 

Să mai ascultăm o povestire despre o întâmplare minunată, care a avut loc prin voia lui 
Dumnezeu pentru arătarea adevărului şi spre descoperirea vădită a hulei lui Sever. Când s-a 
întrunit cel de-al patrulea Sinod Ecumenic şi s-au adunat 630 de Sfinţi Părinţi purtători de 
Dumnezeu la Calcedon şi s-a lucrat timp de multe zile la descoperirea profundă a adevărului, 
vreme în care ereticii, îndemnaţi de ambiţia demonică, se împotriveau cu putere în faţa 
dovezilor aduse de ortodocşi din scrierile dumnezeieşti, ambele părţi au ajuns, în mod raţional, 
la următoarea învoială: să lase arătarea adevărului în voia lui Dumnezeu şi a slăvitei Muceniţe 
Eufimia. Pentru aceasta, fiecare parte a scris separat mărturisirea credinţei sale şi a pecetluit-o. 
Apoi, deschizând racla cu moaştele Muceniţei, au pus ambele suluri pe sfintele ei degete, timp 
în care ortodocşii au spus: „Tu, Doamne, Care vezi inimile, pentru rugăciunile slăvitei 
Muceniţei Tale, încredinţează-i pe cei ce se împotrivesc adevărului Tău!". Apoi, închizând şi 
pecetluind sfânta raclă, s-au răspândit la locurile lor. După câteva zile s-au adunat iarăşi toţi, 
după învoiala comună, şi au deschis sfânta raclă şi - o, cât de mari sunt minunile Tale şi întrec 
orice minte, Stăpâne Preabun şi iubitor de oameni! - au văzut că Sfânta Muceniţă ţinea cu 
putere în sfânta ei mână sulul ortodocşilor, iar cel eretic era aruncat departe de sfintele ei 
picioare, ca unul ce era plin de toată hula şi ticăloşia. De ce încredinţare mai este nevoie pentru 
a face de ruşine erezia lor? Dar tot nu ascultă, blestemaţii! 

Mai este un cuvânt bisericesc care spune că mărturia din partea vrăjmaşului este socotită 
cel mai mult vrednică de crezare; dar cine poate fi vrăjmaşul credinţei noastre ortodoxe? 
Diavolul! De aceea, adăugând la cele spuse mai sus încă o mărturie adusă de diavol, voi 
încheia acest cuvânt. 

în vremea în care domnea întunericul slujirii la idoli, în Elada era un loc cunoscut cel 
mai mult prin vrăjitoriile lui, numit Pithia, unde se ridicase un minunat templu idolesc. In el se 
afla un idol vestit, căruia toţi necredincioşii îi acordau o deosebită cinstire şi care era numit în 
limba lor zeul Apollo. Aici se adunau de pretutindeni necredincioşii tuturor neamurilor şi 
fiecare primea răspuns la întrebarea lui, prin viclenie drăcească, de la proorociţa-slujitoare a 
zeului Apollo. De aceea, toate popoarele necredincioase aveau mare credinţă în acest zeu. Dar 
după mântuitoarele patimi ale Domnului nostru Iisus Hristos şi după înălţarea Lui la cer, când 
lumina adevăratei cunoaşteri a lui Dumnezeu a luminat tot pământul şi unii oameni, urmând cu 
bucurie propovăduirea apostolică, au primit Sfântul Botez, iar alţii s-au împotrivit cu putere şi 
au început în toată lumea mari prigoane şi lupte între cei apropiaţi, un anumit slujitor al zeului 
Apollo, văzând tulburarea cea atât de mare ce a pătruns în toată lumea şi care în scurt timp a 
zguduit toate popoarele, şi dorind să afle de la zeul său, Apollo, ce este această nouă 
propovăduire care se rosteşte pe tot pământul despre un nou Dumnezeu, Iisus Hristos, a 
îndrăznit să îl întrebe despre aceasta. însă diavolul, duşmănind buna credinţă a lui Hristos, s-a 
mâniat pe slujitorul lui pentru întrebarea pusă de el şi nu 1-a lăudat, ci i-a spus: „Mai bine ar fi 
fost ca tu să nu mă întrebi deloc despre aceasta, o slujitorul meu blestemat!". Cu toate acestea, 
fiind silit de puterea lui Dumnezeu şi fără să vrea, i-a spus în câteva cuvinte slujitorului său 
taina cea înfricoşătoare a întrupării lui Hristos, Dumnezeu-Cuvântul şi a patimii Lui 
mântuitoare, adăugând la sfârşit: „Cel Care a pătimit este Dumnezeu, însă dumnezeirea Lui nu 
a pătimit". Ce pot spune după aceasta ticălosul Sever dimpreună cu adepţii lui, de trei ori 
blestemaţii armeni, care mărturisesc că dumnezeirea lui Hristos a pătimit? Iată cum acest 
prooroc mincinos în multe alte lucruri, Apollo, fiind silit de puterea lui Dumnezeu, a mărturisit 
chiar şi împotriva voinţei lui că Mântuitorul Hristos a fost supus durerilor şi nu a fost supus 
durerilor: a fost supus durerilor după firea omenească pentru că a fost om desăvârşit şi nu a fost 
supus durerilor după firea dumnezeiască. Oare cum Dioscor, Sever şi adepţii lor, blestemaţii 
armeni, nu se înspăimântă când afirmă că dumnezeirea nemuritoare a lui Hristos a fost supusă 
durerilor în timpul patimilor Lui mântuitoare? 

Din această pricină te sfătuiesc, ca pe un prieten credincios şi frate iubit, să te lepezi de 
prietenia lor ticăloasă şi discuţiile linguşitoare cu ei dacă, într-adevăr, doreşti să te păzeşti până 
la sfârşit nevătămat în dreapta credinţă primită de la străbuni. Căci „discuţiile rele strică 

obiceiurile bune", spune cuvântul apostolesc. Şi acelaşi Apostol spune din nou: De omul eretic, 
după întâia şi a doua mustrare, depărtează-te (Tit 3, 10). Iar blestemaţii armeni se împotrivesc 
nu prima dată sau a doua oară, ci stau împotriva învăţăturii celor şapte Sinoade. Aşadar, cum să 
îi socotim noi vrednici de legături şi de împreună- vorbiri cu noi? Cel ce doreşte să îl vindece pe 
cel lepros, se molipseşte el însuşi de lepra lui, iar aceluia nu îi aduce nici o vindecare. 

Să ştii şi faptul că fiecare erezie îl are ca începător al ei pe diavol. El este acel vrăjmaş 
pomenit în Evanghelie - omul care a semănat printre grâul curatei şi neîntinatei cunoaşteri a lui 
Dumnezeu pleavă vicleană, adică feluritele erezii urâte de Dumnezeu, în care se şi străduieşte, 
ticălosul, să ne atragă şi prin ele să ne îndepărteze de neîntinata credinţă ortodoxă. Căci, după 
învăţătura ei, noi credem în dumnezeirea cea pururea fiitoare şi fără de început a Sfintei Treimi 
Celei de o fiinţă, atotţiitoare şi nedespărţite, şi în taina cea înfricoşătoare, care întrece orice 
minte şi cuvânt, a întrupării Fiului Celui Unuia Născut, Unuia din Sfânta Treime, prin Care s- 
au nimicit definitiv săgeţile celui puternic în răutate şi au pierit armele lui şi i s-au dărâmat 
cetăţile şi el însuşi, ca o pasăre neputincioasă, a devenit ţinta necinstirii şi batjocurii tuturor 
celor ce cred cu adevărat şi cu tot sufletul în Iisus Hristos Cel răstignit, biruitorul diavolilor. 

Să nu trăim în nepăsare şi în nesimţire când avem un asemenea duşman neîmpăcat al 
vieţii şi al mântuirii noastre, ci să veghem neîncetat şi să fim treji. Şi aşa cum el nu încetează 
niciodată să se înarmeze împotriva noastră cu toate cursele, dorind cu putere pieirea noastră, 
aşa şi noi să ne înarmăm împotriva armatei lui şi a luptătorilor lui, adică a ereticilor celor urâţi 
de Dumnezeu, cu armele bunei credinţe, şi să ne îngrădim cu toată raţiunea şi ştiinţa scrierilor 
insuflate de Dumnezeu ca să ne fie dat şi nouă să ne atingem de hrana cea tare şi nu să ne 
petrecem tot timpul vieţii bând lapte. 

Să ne înarmăm puternic cu armele dogmelor, cu capetele teologice ale Preaînţeleptului 
Ioan Damaschin. Pe acestea să le învăţăm bine ca să fim în stare să îngrădim cu ascuţişul lor 
gurile cele neîngrădite ale potrivnicilor noştri şi să nimicim fiecare atac potrivnic lui Hristos. 
Căci Hristos ne-a dat nouă puterea să călcăm peste şerpi şi peste scorpii şi peste toată puterea 
vrăjmaşului. Căci lupta noastră nu este împotriva trupului şi a sângelui, adică împotriva 
oamenilor neputincioşi, ci împotriva începătoriilor, împotriva stăpâniilor, împotriva 
stăpânitorilor întunericului acestui veac, împotriva duhurilor răutăţii, care sunt în văzduhuri 
(Efes. 6, 12), ale căror uneltiri şi năvăliri să le nimicească Domnul şi pe noi să ne păzească 
nevătămaţi în veci. Amin. 

X 

Cuvânt de laudă către Sfinţii Apostoli Petru şi Pa vel; tot aici şi cuvânt de acuzare 

împotriva celor trei mari erezii latine 

Preamăreşte-i, suflete, pe dumnezeieştii Apostoli Petru şi Pavel, cei care sunt mai presus 
decât ceilalţi Apostoli şi primii pe tronurile slavei, stelele minunate ale Bisericii lui Hristos, 
care, cu strălucirile dătătoare de viaţă ale luminii învăţăturii lui Dumnezeu, au întors neamurile 
de la ticăloasa înşelăciune idolească şi de la slujirea diavolilor, la lumina bunei credinţe şi a 
adevărului. 

Preamăreşte-i după măsura puterii tale, iar cântările vrednice de ei lasă-le în seama celor 
mai înflăcărate minţi. Cântarea pe care o aduci lor, culege-o din izvoarele mântuitoare ale 
dumnezeiescului Israel, căci ei sunt vlăstare ale acestei rădăcini dumnezeieşti şi, prin 
strălucirile dumnezeieşti ale vieţii şi cuvântului lor, au lucrat minunat spre slava ei, iar 
Dumnezeu-Cuvântul întrupat a mers pe ei, în chip tainic, ca pe nişte cai şi a tulburat multe ape 
urâte, adică tainele ticăloşilor diavoli, care acoperiseră înainte tot pământul cu întunericul 
adânc al slujirii la idoli. Şi pământului, care înainte dădea roade bune, iar apoi, prin răutatea 
locuitorilor lui s-a transformat în sărătură, El, prin faptele dumnezeieşti ale acestor lucrători 
preaînţelepţi, i-a dat iarăşi putere să îl bucure pe Stăpânul lui prin roadele lui aromate, iar cel 
care mai înainte era pustiu şi nu avea umezeală, acela, prin ţâşniturile acestor izvoare 
dumnezeieşti şi pururea curgătoare, s-a dovedit a fi îmbelşugat şi udat de şuvoaie de apă 
purtătoare de viaţă. 

Ei sunt fulgerele care au strălucit de la focul dumnezeiesc al Sfântului Duh şi, ca nişte 
săgeţi trimise de El, prin lumina cea plăcută a învăţăturii şi focul cel aprins al minunilor, au 
alungat de pe pământ tot întunericul poveştilor născocite de mincinoşii diavoli. Cum? Prin 
propovăduirea cinstită a unei singure Fiinţe dumnezeieşti în trei străluciri. Aşa au luminat 
minţile credincioşilor, şi le luminează întotdeauna, lucrându-le cu sapa tainică a cuvântului şi 
adăpându-le cu şuvoaiele bogate ale Sfântului Duh. Ei au fost izvoarele cele tainice, pline de 
apa cea purtătoare de viaţă, prin care s-au descoperit temeliile lumii (Ps. 17, 16), adică au fost 
începătorii rangurilor dumnezeieşti ale credincioşilor care, prin rugăciuni de toată noaptea şi 
cântări duhovniceşti, au fost temeliile lumii şi le-au dat putere pentru însuşirea raţiunilor 
dumnezeieşti. 

Aceştia sunt cerurile tainice, care, după cuvântul înţeleptului Psalmist, spun slava lui 
Dumnezeu. Fiind împodobiţi frumos cu strălucirile învăţăturilor dumnezeieşti şi cu fulgerele 
minunilor care întrec orice minte, ei au fost pentru toată creaţia stele cereşti şi puternica lor 
vestire, asemănându-se cu nişte trâmbiţe dumnezeieşti, a făcut să răsune pe tot pământul înalta 
propovăduire a teologiei care întrece orice minte şi orice cuvânt. 

Pe minţile care mai înainte au strălucit asemeni soarelui, iar apoi s-au pironit, asemeni 
vitelor, spre pământ, ei le-au ridicat de la pământ şi le-au înduplecat să nu mai râvnească cu tot 
sufletul la toate frumuseţile cele pământeşti şi trecătoare, ci să îşi dorească numai bunătăţile 
cele veşnice şi să aibă întotdeauna gândul la cele cereşti, străduindu-se să fie întotdeauna 
nedespărţite de slava dumnezeiască prin obiceiurile plăcute lui Dumnezeu, arătate prin viaţă şi 
prin cuvânt. Şi pentru una şi pentru cealaltă trebuie să avem aceeaşi râvnă, căci una fără 
cealaltă nu aduce nici un folos, ci, dimpotrivă, devine ţinta batjocurii şi ocării pentru cei care 
au idei sănătoase, aşa cum mersul cu un singur picior nu este frumos, nici sigur, de asemenea, 
nici faţa cu un singur ochi nu poate fi socotită frumoasă. 

Viaţa plăcută lui Dumnezeu, care este alcătuită şi din una şi din cealaltă şi este trăită 
astfel până la sfârşitul cel obştesc, adică până la moarte, este dovada ucenicului desăvârşit al lui 
Hristos, care îşi doreşte sincer, din tot sufletul, nu această viaţă trecătoare, ci viaţa cea pururea 

fiitoare. Căci în pomul care face roade bune, Dumnezeu caută roade bune şi folositoare, iar 
pomului care creşte rău îi porunceşte să se usuce, tot aşa cum nu oricui care îl numeşte Domn 
îi făgăduieşte intrarea în împărăţia cerească, ci numai aceluia care, cu râvnă fierbinte, face voia 
Tatălui Său Ceresc (Mt. 7, 21). Tot astfel şi cel care a intrat în cămara cea de nuntă cu veşminte 
nepotrivite, adică nu s-a îngrijit ca după baia cea luminoasă (după Sfântul Botez) să 
dobândească veşmântul ţesut în chip minunat din fapte bune, a poruncit să fie luat din mijlocul 
fericiţilor părtaşi ai ospăţului, şi aruncat în focul cel nestins. Dar! Aceasta s-a făcut nu pentru a 
se curaţi şi a deveni iarăşi părtaş al fericitului ospăţ, precum afirmă erezia cea mincinoasă, ci 
pentru a arde în el în vecii vecilor. 

De asemenea şi pentru fecioarele cele împodobite cu bunătate, dar care nu şi-au luat 
untdelemn în vasele lor, adică nu au luminat frumuseţea fecioriei lor cu mila faţă de săraci - 
vai! - s-a închis uşa cămării Mirelui şi răspunsul Lui dumnezeiesc nu le mustră pentru că au 
venit la El fără să se curăţească mai întâi în focul cel curăţitor şi nu le porunceşte: „mergeţi şi 
curăţiţi-vă mai întâi în flăcările focului, iar apoi intraţi în cămara Mea", ci, spunându-le: nu vă 
cunosc pe voi, le trimite departe de El. Vai! Vai! Dacă lauda cea dumnezeiască şi mai presus de 
fire a fecioriei este trimisă departe de cămara tainică de nuntă pentru că nu s-a împodobit cu 
untdelemnul milosteniei faţă de săraci, atunci cei care prin hoţie şi multe fărădelegi, prin 
vrăjitorie, ucidere şi desfrânare ticăloasă au decăzut sufleteşte în decursul întregii lor vieţi, cum 
vor intra în cămara cea dumnezeiască fără să se fi îngrijit ca înainte de plecarea lor să aducă 
roade de pocăinţă, potrivit cu păcatele lor? 

Veacul acesta - spune dumnezeiescul Propovăduitor - este timpul pentru fapte, iar timpul 
pentru răsplată este veacul viitor. Diferenţa dintre sfârşitul săracului Lazăr şi cel al bogatului 
nemilostiv dovedeşte în mod limpede acest lucru, căci sufletul fiecăruia dintre ei după moarte 
şi-a primit imediat locul său, unul - în gheenă, iar celălalt - în sânul lui Avraam. Iar între ei se 
afla o mare prăpastie, care îi împiedica să treacă unul la celălalt, precum spune acelaşi Patriarh, 
mustrându-1 în chip înţelept pe bogatul nemilostiv, fără să îl mai mângâie cu nădejdea trecerii 
scurte prin focul cel curăţitor. 

Acest lucru ne arată clar că viaţa aceasta este lăsată pentru nevoinţe, pentru curăţirea 
păcatelor sufleteşti prin diferite fapte bineplăcute lui Dumnezeu şi prin răbdarea până la sfârşit 
a necazurilor, atât a celor cu voie cât şi a celor fără de voie. De acest lucru ne-a încredinţat 
Judecătorul prin pilda respectivă. Să îl ascultăm şi să ne lepădăm de mincinoasele cugetări 
eretice. Fiind învăţaţi de glasul cel dumnezeiesc potrivit căruia tâlharul în aceeaşi zi a fost 
aşezat în rai, fără vreo curăţire în focul cel curăţitor, să alungăm departe de noi rătăcirile 
străine. 

însă mai înainte ca târgul acestei vieţi să se isprăvească, să ne curăţăm păcatele prin 
suspine, nevoinţe şi lacrimi, aşa cum ne învaţă acela care în fiecare noapte şi-a udat cu lacrimi 
patul său. Căci nu există nimeni care, în ceasul acela înfricoşător al plecării, ar putea să îl 
pomenească pe Dumnezeu sau care ar putea să îl mărturisească în iad. Oare, morţilor vei face 
minuni? Sau cei morţi se vor scula şi te vor lăuda pe Tine? Oare, va spune cineva în mormânt 
mila Ta şi adevărul Tău în locul pierzării? Oare, se vor cunoaşte întru întuneric minunile Tale 
şi dreptatea Ta în pământ uitat? (Ps. 87, 11-13). 

Prin acestea, Psalmistul arată clar că darurile şi dreptatea şi minunile şi adevărul lui 
Dumnezeu sunt arătate de aceia care, mai înainte de plecarea lor, au făcut pocăinţă vrednică de 
laudă pentru păcatele lor. împărăţia cerurilor se ia prin străduinţă şi cei ce se silesc pun mâna 
pe ea (Mt. 11, 12), precum auzim, iar nu aceia care s-au îmbuibat cu toate mâncărurile gustoase 
şi cu poftele cele desfrânate şi ticăloase ale trupului, iar apoi şi-au acoperit faptele lor rele, 
curăţindu-se după plecarea de aici, înainte de judecată, prin focul cel curăţitor. Dacă este aşa, 
atunci pare a fi în zadar toată lucrarea cuvântului mântuitor, adică dogmele şi învăţătura 
Evangheliei care îl arată pe Judecător scoţând foc neîndurător împotriva celor care nu au trăit 
după poruncile Lui şi care îi osândeşte în focul cel nestins pe aceia care nu i-au miluit pe 

săraci. Dar aceasta o face nu aşa încât să îi învrednicească de slava dumnezeiască după 
curăţirea lor în focul cel vremelnic, înainte de judecată. 

Şi ceea ce este mai mult decât orice vrednic de uimire şi teamă este faptul că El îi 
izgoneşte ameninţător de la judecata dumnezeiască tocmai pe cei care au săvârşit minuni, au 
izgonit pe viclenii diavoli de la oameni şi au proorocit în numele Lui dumnezeiesc. Acelora le 
mărturiseşte că niciodată nu i-a cunoscut, deoarece ei au irosit harul duhovnicesc spre 
mulţumirea poftelor sufletelor lor şi nu s-au îngrijit niciodată să îl preamărească pe Domnul pe 
pământ prin mădularele lor, aşa cum ar fi trebuit. Iar acestea, de asemenea, sunt în zadar. 

însă milostiv fii mie, împărate al tuturor, Dumnezeule şi Stăpâne, Care te-ai îmbrăcat în 
firea omenească şi ai întărit legile cu ameninţările cele mai înfricoşătoare şi ai îndurat moarte 
ruşinoasă pe Cruce! Dacă este adevărat că păcatele pământenilor urmează ca, înainte de 
judecată, să se curăţească în focul vremelnic, atunci de ce a mai fost nevoie să pătimească atât 
Cel singur fără de păcat, când mântuirea oamenilor este atât de uşoară? Dacă Cel singur drept 
şi fără de păcat a trebuit să intre în slava Sa prin multe şi cumplite chinuri, aşa cum El însuşi 
mărturiseşte luminat despre Sine, atunci să ne cutremurăm toţi cei care nu numai că mergem pe 
calea cea potrivnică poruncilor lui Dumnezeu, al cărei sfârşit, precum auzim, este nu curăţirea 
în foc, ci pieirea veşnică, dar în marea noastră nebunie, urmând învăţătura străină şi nedreaptă, 
nădăjduim să atingem slava cea nepieritoare a lui Hristos, Care a pătimit. Aceste idei sunt 
nebunii copilăreşti şi nu înţelegerea pietrei celei tari pe care Hristos a întemeiat Biserica Lui, 
stropind-o cu sângele Lui dumnezeiesc. 

De asemenea, mincinos şi vrednic de toată batjocura este lucrul poruncit celor ce trăiesc 
în fărădelegi. Care lucru? Iată-1: atunci când cineva, în parcursul întregii lui vieţi, nădăjduind în 
curăţirea prin foc după moarte, trăieşte în fărădelegi, lăsându-se în voia dezmăţului, fără să îşi 
vină niciodată în fire şi să se tânguiască de bunăvoie pentru fărădelegile lui, să mănânce cenuşă 
în loc de pâine, să amestece cu plânsul hrana lui, să se îmbrace în sac, să meargă toată ziua 
tânguindu-se pentru că mădularele lui s-au umplut de necinste, fără să verse mirul cel preţios şi 
dumnezeiesc al credinţei pe capul preacurat al lui Hristos şi fără să spele preacuratele Lui 
picioare cu lacrimi fierbinţi, asemenea desfrânatei din trecut, atunci când prin hoţie, cămătărie 
şi toate celelalte câştiguri ticăloase şi-a strâns mulţime nenumărată de aur şi argint, fără să îl 
urmeze pe vameşul care a dat înapoi împătrit şi fără să împartă, ca el, jumătate din averea sa 
săracilor, ci, dimpotrivă, cu ajutorul zapiselor de datorii, le-a poruncit rudelor şi străinilor ca, 
după moartea sa, să îi asuprească şi să îi zdrobească fără milă pe săracii şi sărmanii pe care ar fi 
trebuit să îi cruţe şi să îi slobozească de asupririle cumplite ca să audă şi el dumnezeiescul glas: 
Astăzi s-a făcut mântuire casei acesteia, deodată, înainte de ultima suflare, rosteşte numai 
cuvintele: „mea culpa, mea culpa", adică: „păcatul meu", şi se loveşte peste gură cu trei şi două 
degete, imediat se învredniceşte de slava cea dumnezeiască, curăţindu-se împotriva voinţei sale 
în focul de după moarte! 

E bine şi necesar şi mântuitor ca cineva să se mustre pe sine în ceea ce a greşit; însă dacă 
nu va fi printre cei tămăduiţi numiţi mai sus de Psalmist, atunci, chiar dacă toată gheena cea 
cumplită ar începe să se golească, tot nu ar scăpa de chinurile veşnice. Căci s-a spus: Fereşte-te 
de rău şi fă bine (Ps. 33, 13), şi celui ce a dobândit sănătate i-a spus: De acum să nu mai 
păcătuieşti, ca să nu-ţi fie ceva mai rău (Ioan 5, 14), şi nu că se va curaţi cu ajutorul focului 
curăţitor. Şi iar zice că pomul care nu aduce roade bune, se taie şi se aruncă în foc (Mt. 3, 10), 
nu se tămăduieşte. De asemenea, Domnul a spus despre înviere că vor ieşi din morminte spre 
viaţa neîmbătrânitoare cei ce au săvârşit binele, nu cei ce au săvârşit răul; aceştia vor ieşi din 
morminte nu spre învierea vieţii, ci spre învierea judecăţii şi nu după ce au trecut, după părerea 
voastră, prin focul curăţitor. 

Din cele spuse să înţelegem - o, prietenii mei! - învăţătura cea tainică despre acest lucru 
şi, înţelegând-o, să lepădăm orice sfadă deşartă. Viaţa veşnică o vor dobândi aceia care au 
săvârşit fapte bune, iar nu aceia care au săvârşit fapte rele, iar apoi, după plecarea lor, până la 
judecată s-au curăţit în focul cel vremelnic. 

Ce altă stare se poate înţelege între viaţa veşnică şi chinurile de dedesubt din cuvintele 
dumnezeieşti pomenite? Ele mărturisesc limpede că nu există nici o altă stare ci cei drepţi vor 
fi imediat chemaţi la moştenirea fericirii veşnice, iar lucrătorii fărădelegii vor fi osândiţi în 
focul cel nestins şi nu se vor învrednici de slava cea dumnezeiască după curăţirea lor în focul 
cel vremelnic de până la judecată. Pentru săvârşirea faptelor bune este lăsată viaţa aceasta în 
timpul căreia sufletele sunt unite cu trupurile lor şi împreună săvârşesc binele sau răul, după 
propria voie. De aceea, nu prin curăţirea în focul de după moarte, ci prin săvârşirea faptelor 
bune în viaţa de zi cu zi vor dobândi cei binecredincioşi, după ieşirea din mormânt, răsplata 
vieţii veşnice. 

Mântuitorul le-a poruncit Ucenicilor Săi: Intraţi prin poarta cea strâmtă, că largă este 
poarta şi lată este calea care duce la pieire şi mulţi sunt cei care o află. Şi strâmtă este poarta 
şi îngustă este calea care duce la viaţă şi puţini sunt care o află (Mt. 7, 13-14), arătând prin 
aceasta sărăcia de bunăvoie şi nevoinţa pe care noi trebuie să le ducem din pricina poftelor rele 
şi înclinaţiilor spre patimi, proprii sufletelor noastre. De ele ne porunceşte clar să ne curăţim 
aici, mergând pe calea cea îngustă şi dureroasă, iar nu prin focul cel curăţitor dinaintea 
judecăţii. Căci mulţi caută să intre în cămara cea dumnezeiască şi nu pot, iar atunci când bat 
din afară în uşa dumnezeiască, aud: Nu vă cunosc pe voi (Mt. 25, 12) şi nicidecum nu se 
întâmplă astfel încât, curăţindu-se prin foc, să fie primiţi înăuntrul cămării. 

Vai! Vai! Dacă cei ce caută calea cea îngustă şi dureroasă nu pot intra toţi, pentru că nu 
s-au nevoit după Lege, aşa cum ne învaţă dumnezeiescul Propovăduitor al lui Hristos, dar aceia 
care năzuiesc neîncetat şi cu toată fiinţa să meargă pe calea cea largă, unde se vor duce? 
Propovăduitorul spune clar: Nu vă amăgiţi: Nici desfrânaţii, nici batjocoritorii, nici răpitorii şi 
nici aceia care sunt enumeraţi la rând cu ei, nu vor dobândi slava cea nepieritoare (1 Cor. 6, 
9; 10). Cum adică nu s-au rătăcit de la adevăr aceia care cred că, împotriva poruncii 
dumnezeieşti, mai înainte de judecată, curăţindu-se în foc, vor intra în slava cea 
dumnezeiască!? 

Spunând nu vă amăgiţi, apostolul a scos la iveală învăţătura cea mincinoasă a 
corintenilor, pe care aceştia o aveau despre mântuire, căci nădăjduiau ca înainte de ultima 
suflare, printr-un cuvânt rece, să facă pocăinţă pentru nenumăratele lor greşeli, deşi înainte de 
moarte nu s-au străduit cu tot sufletul să renunţe la săvârşirea lor. Care oameni vor sta de-a 
stânga Mântuitorului dacă toţi cei care săvârşesc răul se vor curaţi în focul cel curăţitor şi se 
vor învrednici de viaţa veşnică? 

Dar se poate ca voi să credeţi că acestea sunt zise numai cu privire la cei necredincioşi. 
Insă, o, preaînţelepţilor, dumnezeiescul şi înţeleptul Propovăduitor al lui Hristos ne învaţă clar 
că aceştia din urmă, care fără lege au păcătuit, fără lege vor şi pieri, iar aceia care au păcătuit în 
Lege, prin lege vor fi judecaţi (Rom. 2, 12) şi nu se vor curaţi prin foc. Din acest lucru reiese 
că toată lucrarea Judecătorului va fi îndreptată către cei care au păcătuit sub Lege, deoarece 
oricui i s-a dat mult, mult i se va cere, şi cui i s-a încredinţat mult, mai mult i se va cere (Luca 
12,48). 

Iar dacă unii, aşa cum spune Propovăduitorul, fără lege vor pieri, iar alţii, aşa cum 
afirmaţi voi, se vor curaţi mai întâi prin foc şi se vor învrednici de viaţa veşnică, atunci nu va 
sta nimeni de-a stânga Mântuitorului şi nimeni nu va fi trimis în focul cel nestins pentru 
asprimea şi cruzimea sa. Şi astfel, după părerea voastră, cuvântul despre judecată este 
mincinos! Aici se potriveşte şi următorul cuvânt dumnezeiesc, care spune: Umblaţi cât aveţi 
Lumina ca să nu vă prindă întunericul (Ioan 12, 35). Prin aceasta El spune clar că cei ce umblă 
în chip nedemn de lumina credinţei sunt acoperiţi de întuneric şi nu se curăţesc prin foc după 
moartea lor. El numeşte lumină credinţa în El, iar umblatul înseamnă să împlinim cu toată 
sârguinţa poruncile Lui mântuitoare. 

întunericul care ne acoperă este despărţirea definitivă a sufletului de trup când nu se mai 
poate ca sufletul să săvârşească fapte folositoare care să ne sfinţească. Căci aşa cum trupul 
acesta devine nemişcat când îl părăseşte duhul care 1-a însufleţit, aşa şi sufletul, despărţindu-se 

de trup, nu mai este părtaş la faptele cele mântuitoare, căci el pierde atunci unealta cu care 
împreună-lucra spre milostivirea Judecătorului. Cu privire la acest lucru, Mântuitorul a spus cu 
gura Lui că în ziua judecăţii din urmă oamenii vor da socoteală pentru orice cuvânt deşert (Mt. 
12, 36). Dacă şi cea mai mică greşeală se aminteşte la judecata din urmă, atunci cum se va 
curaţi mulţimea păcatelor neîndreptate înainte de această judecată? Nu se poate să cugetăm 
împotriva a ceea ce a rânduit Judecătorul, punând înaintea acestei judecăţi focul care curăţă 
păcatele neîndreptate. Căci Fiul Omului va să vină întru slava Tatălui Său, cu îngerii Săi; şi 
atunci va răsplăti fiecăruia după faptele sale (Mt. 16, 27). 

Tu însă, punând înaintea acestei înfricoşătoare judecăţi curăţirea prin foc a celor mai 
ticăloase fapte săvârşite în viaţă, nu minţi în chip vădit, răstălmăcind fără minte această 
rânduială dumnezeiască? Căci cel ce îl numeşte pe aproapele său nebun, vrednic este de 
gheenă, precum auzim, şi nu se va învrednici de slava dumnezeiască, curăţindu-se înainte de 
înfricoşătoarea judecată prin focul vremelnic. 

Judecătorul îl trimite în chinul veşnic şi pe cel care a păcătuit puţin, dar nu s-a pocăit, şi 
nu îl iartă curăţindu-1 prin foc. Tu însă, ca şi cum ai fi mai milostiv decât Creatorul, curăţindu-1 
pe cel ticălos în foc înainte de judecată, îl duci în viaţa veşnică. Ia seama, bunule, să nu se 
împlinească cu tine cele zise: şi dacă orb pe orb va călăuzi, amândoi vor cădea în groapă (Mt. 
15, 14) - învederat, în focul cel nestins. 

însă tu, suflete, lepădându-te de acest gând pierzător de suflet, supune-te adevărului şi 
urmează-i pe înaintaşi, aducând laudă bine întocmită celor mai mari Apostoli. Ei sunt ochii 
Celui ce stăpâneşte cu puterea Sa veacul (Ps. 65, 6), aşa cum vesteşte Psalmistul, ochi care 
spre neamuri privesc (Ps. 65, 6) şi a căror privire alungă întunericul minciunii ca să 
strălucească lumina adevărului. Ei sunt buzele Celui împodobit cu bunătatea mai mult decât 
toţi fiii oamenilor, pe care s-a revărsat harul dumnezeiesc şi prin care, lucrând, El a dus până la 
marginile pământului cântarea cea nouă şi bineplăcută. 

Aceşti Apostoli i-au crescut pe cei credincioşi prin învăţăturile duhovniceşti, pentru ca ei 
să ajungă la măsura bărbatului desăvârşit, aşa cum este scris, învrednicindu-i să se ridice la 
măsura deplinătăţii lui Hristos. Ei sunt, într-adevăr, mâinile şi degetele învăţate de Cel ce este 
singur puternic şi neînvins la luptă şi la război (Ps. 143, 1). 

Prin vitejia acestora se depărtează orice furtună duşmană şi pierzătoare de suflete şi 
străluceşte primăvara cea plăcută a liniştii în sufletele oamenilor. Ei sunt muşchiul cel tare, 
precum arcul de aramă, şi picioarele care devin iuţi ca ale cerbului (Ps. 17, 36-37-38), datorită 
adierii fericite şi dumnezeieşti a Sfântului Duh cu care au alungat imediat de pe tot pământul 
toată înşelăciunea cea stricăcioasă a diavolilor. Ei sunt norii cei curaţi, plini de ploaie 
dumnezeiască, ce udă neîncetat via celui iubit cu picăturile lor dumnezeieşti şi o ajută să dea 
roade bune Stăpânului său. Ei sunt săgeţile ascuţite ale celui puternic, slobozite din arcul lui 
Dumnezeu către sceptrele rele şi închinătoare la idoli, adică împărăţiile, săgeţi care, atunci când 
s-au înfipt în chip binefăcător în inimile popoarelor ce mai înainte fuseseră duşmanii 
împăratului tuturor, le-au umplut de dragoste dumnezeiască şi le-au supus la picioarele Lui 
preacurate, determinându-le să primească cu bucurie pe gâtul lor jugul poruncilor Lui făcătoare 
de viaţă. 

Mai sus ţi s-a zis, suflete, să laşi în seama puterilor netrupeşti cântările vrednice de ei, ca, 
silindu-te să îi preamăreşti pe aceia care sunt mai presus de lauda ta, să nu te arăţi a fi, în 
obrăznicia ta, supărătorul lor; căci străduinţa de a-i preamări după vrednicie este ca şi 
încercarea de a număra stelele. 

O, doime bine-lăudată a Mântuitorului, stâlpii care întăresc neîncetat pământul prin 
dumnezeieştile rugăciuni ca să nu se clatine! O, Petre, temelia Bisericii lui Hristos, care ai în 
mâinile tale cheile de la comorile cele mai presus de fire; vârful cel mai înalt al minţilor 
teologice înflăcărate; primul după Primul la judecată! Şi tu, Pavele, trâmbiţa cea puternic 
glăsuitoare şi dumnezeiască a întregii lumi, care, prin vestirea şi propovăduirea grăitoare de 
Dumnezeu şi prin lumina şi puterea adevărului, i-a îngrozit pe cei pricepuţi în viclenie şi 

făţărnicie, pe aceşti urmaşi pociţi ai oraşului Pithia, şi i-a împrăştiat în diferite locuri, 
aruncându-i în prăpastia uitării; razele luminii celor trei sori, ca soarele cel mai mare şi 
prealuminos, luminat de Dumnezeu, tu le-ai răspândit pe tot pământul. Tu, care în trup, aşa 
cum spui, sau fără el, ai fost răpit în chip minunat până la al treilea cer şi, fiind învăţat acolo 
prin vederea tainelor nespuse, te-ai arătat ca un potir de aur, plin cu băutura cea dumnezeiască, 
adică cu Sfântul Duh, care a adus întregii lumi bucurie dumnezeiască! 

Bucuraţi-vă cei ce sunteţi plini de frumuseţea lui Hristos şi aţi primit de la El răsplata cea 
veşnică, luminoasă şi îmbelşugată a străduinţelor voastre! Primiţi cu bucurie această laudă şi 
cercetaţi-ne cu milă, vă rugăm, şi cu iubire dumnezeiască, pe noi cei ce cinstim pomenirea 
voastră cea preacinstită şi preamărită. Primul dintre voi să ne dăruiască nouă iertarea păcatelor 
şi statornicie neîncetată în credinţă, iar când vom pleca din această viaţă blestemată, să ne ajute 
cu rugăciunile lui să intrăm în locaşurile cele mari şi preacurate. Celălalt să umple gândurile 
noastre din belşug cu bogăţia scrierilor dumnezeieşti şi a luminării, şi să ne dea cuget drept şi 
evlavios ca să cinstim cu dreptate Puterea Cea de o fiinţă şi în trei străluciri, aşa cum aţi arătat 
în cărţile voastre. 

Fiind luminaţi de dumnezeiescul Mângâietor, să păzim mărturisirea de credinţă ortodoxă 
care este: „Cred întru Unul Dumnezeu..." precum au rânduit şi au întărit cu putere cele şapte 
Sinoade care s-au întrunit după voi, prin semn dumnezeiesc, adunându-se cei mai cinstiţi şi 
înţelepţi păstori, povăţuiţi de însuşi Mângâietorul în Care s-au îmbrăcat, adică în Sfântul Duh 
Care cunoaşte adâncurile lui Dumnezeu. 

Faţă de cele rânduite prin insuflarea lui Dumnezeu de către voi şi ei, nu vom îndrăzni cu 
mintea noastră obraznică să adăugăm sau să micşorăm ceva, căci a îndrăzni să facem una sau 
cealaltă este deopotrivă rău şi ne duce în cele mai cumplite blesteme, rânduite şi statornicite de 
vechii Părinţi care ardeau de râvnă dumnezeiască. Pe cei care îndrăznesc, fără minte, să calce 
rânduielile lor, ei îi alungă departe de locaşurile dumnezeieşti. 

Dacă nu minte Acela Care 1-a numit fur şi tâlhar pe cel ce nu intră pe uşa dumnezeiască 
în staulul oilor, ci sare pe aiurea; Cel Care, de asemenea, spune: Oile Mele ascultă de glasul 
Meu, iar de glasul străinului fug (Ioan 10, 1; 27), iar pe acela, care nu se află împreună cu El, 
adică nu vieţuieşte după învăţătura Lui dumnezeiască, 1-a numit clar duşmanul Lui neîmpăcat, 
precum este scris în Evanghelie: Cine nu este cu Mine este împotriva Mea şi cine nu adună cu 
Mine risipeşte (Mt. 12, 30), dacă pe cel ce nu adună cu El învăţătura care se potriveşte în toate 
cu cele rânduite de El însuşi 1-a numit, după dumnezeiasca Sa judecată, risipitor, iar despre cel 
ce va călca cea mai mică poruncă şi nu îi va învăţa pe oameni ceea ce El însuşi a învăţat, a spus 
că va fi predat chinurilor cumplite, atunci, vai de acela care poceşte cuvântul înfricoşător şi 
înalt al învăţăturii Sfântului Duh pe care El însuşi le-a rostit cu gura Lui. Oare ce chinuri va 
primi de la Dumnezeu-Cuvântul? Şi înfricoşătoarea ta hotărâre, Pavele, spune: chiar dacă noi 
sau un înger din cer v-ar vesti altă Evanghelie decât aceea pe care v-am vestit-o, să fie străin 
de unirea cu Hristos şi să se osândească împreună cu Satana în focul cel nestins al gheenei - 
căci aşa se tâlcuieşte cugetarea: să fie anatema! (Gal. 1, 8-9). 

Ascultaţi cu înţelepciune şi îngroziţi-vă cu tot sufletul şi, înţelegând, să vă căiţi voi, cei 
care în obrăznicia minţii voastre şi împotriva rânduielilor bărbaţilor purtători de Dumnezeu, 
umblaţi pe căi greşite. Acela care şi pe îngeri îi îndepărtează de unirea cu Hristos în cazul 
neascultării de învăţăturile lui dumnezeieşti, va cruţa, oare, Roma sau Atena sau Bizanţul, dacă 
acestea ar încălca cinstitele rânduieli? 

Voi, cinstiţi bărbaţi, vă rog cu sârguinţă, nu trebuie să vă amăgiţi cu speranţe deşarte, nu 
trebuie nicicum! Nici dregătorilor, nici oraşelor importante nu li se îngăduie să schimbe după 
mintea lor ceea ce este pe deplin tainic şi ştiut numai de Singura Fiinţă în trei străluciri, adică 
de Sfânta Treime; dimpotrivă, s-a poruncit cu asprime să nu fie schimbate aceste rânduieli, ci 
să fie păzite fără de schimbare. Păzeşte ceea ce eu îţi poruncesc acum şi nimic să nu adaugi la 
acestea şi nimic să nu scoţi - i-a spus Domnul lui Moise. Dacă El cere atât de stăruitor de la un 
bărbat atât de minunat împlinirea totală a Legii Vechi, care este numai umbră şi chip, atunci ţie 

nicidecum nu îţi va îngădui să schimbi nici chiar cea mai mică dintre rânduielile bărbaţilor 
desăvârşiţi cu privire la toată credinţa ortodoxă, adică Sfântul Simbol al Credinţei alcătuit de 
dumnezeieştii bărbaţi la cele şapte Sfinte Sinoade care s-au întrunit în diferite oraşe şi în 
diferite perioade şi au întărit rânduielile Lui prin jurăminte cumplite. Faptul de a nu socoti cele 
prezente mai vrednice de respect decât umbra şi chipul, este obrăznicie şi nebunie de neîndurat 
a sufletului, după cuvântul adevărului. Şi iată aici este mai mult decât Solomon (Mt. 12, 42) 
şi iată, mai mult decât Iona este aici (Luca 11, 32). 

Nimeni să nu se apropie în veşminte rupte de muntele dumnezeiesc, căci altfel va fi 
omorât de piatră. Ci mai întâi să cureţe cu mare frică şi cu mare înfrânare această cămaşă 
murdară, şi să stea dincolo de cele cinci uşi (adică cele cinci simţuri), şi astfel să intre în 
întunericul cel tainic. Când va intra acolo, să nu cerceteze cu obrăznicie şi să nu caute cu 
nesocotinţă, după dorinţa gândului, ceea ce întrece orice minte, ci, fiind acoperit cu mâna lui 
Dumnezeu, adică luminat cu lumina dumnezeiască, să contemple din rămăşiţele pietrei tainele 
lui Dumnezeu, adică, după ce s-a curăţit mai întâi cu puterea poruncilor, să cerceteze cu atenţie 
raţiunea creaţiei văzute şi nevăzute căci prin ea se pot înţelege tainele lui Dumnezeu. La faţa lui 
Dumnezeu să nu se uite fără ruşine, adică să nu cerceteze cum este Dumnezeu, ci să se bucure, 
mulţumindu-se cu ceea ce este descoperit de dumnezeieştii bărbaţi, iar mai mult decât acestea 
să nu cerceteze, ci să asemene învăţătura lor cu Sfânta Scriptură şi să nu se mândrească, 
punându-şi nădejdea în propria înţelepciune. Căci dumnezeiasca Scriptură spune undeva: Greu 
îţi este să loveşti în ţepuşă cu piciorul (Fapte 26, 14) şi: nu poate omul să vadă faţa Mea şi să 
fie viu, i-a spus cândva Domnul lui Moise, oprind astfel gândurile celor care îndrăznesc să 
cerceteze ceea ce nu poate fi deloc cercetat, adică tainele dumnezeieşti. Cei care contemplă cu 
adevărat lumina dumnezeiască (adică serafimii cei cu şase aripi), îşi acoperă vederea lor cu 
două aripi, atât pentru că nu pot îndura strălucirea dumnezeiască, care este de neîndurat, cât şi 
pentru ca astfel să arate celor mai prejos decât ei felul în care poate fi văzut Dumnezeu. 

A schimba fără minte învăţăturile dumnezeieşti şi rânduielile întărite de cei din trecut 
este semnul obrăzniciei vădite şi al vătămării minţii deoarece ele nu pot fi supuse cercetării 
precise a minţii omeneşti. Mai mult, faptul de a le tâlcui fără nici o sfială, de obicei, duce în 
focul veşnic. Căci blestemaţi sunt cei ce se abat de la poruncile Tale (Ps. 118, 21) - a spus 
Psalmistul. Şi cine vor fi aceşti blestemaţi dacă nu aceia care sunt trimişi în gheenă? Este bine 
să fim biruitori în ceva în care nu există lucru rău, dar este cu mult mai bine să fim biruiţi de 
acele lucruri în care stă mântuirea. A fi statornic în rânduielile dumnezeieşti şi a iubi poruncile 
lor neclintite este semnul sufletului cu adevărat înţelepţit de Dumnezeu, care este în toate 
asemănător celui ce se laudă, zicând: ca un dobitoc eram înaintea Ta. Dar eu sunt pururea cu 
Tine (Ps. 72, 22). Pentru că se supune Stăpânului asemenea dobitocului, va fi întotdeauna 
nedespărţit de El. 

Aşadar, urmându-i pe Părinţii din trecut, să îl preamărim pe Singurul Părinte ca pe cauza 
şi începutul Fiului şi Duhului, care există din El. Şi întrucât El singur este Părintele Fiului, tot 
El singur este şi Cel din Care purcede Duhul, iar fiecare Persoană îşi păstrează însuşirea Sa şi 
este neschimbată. însă ideea care susţine că Duhul cel pururea fiitor purcede şi din Fiul, nu 
numai din Tatăl, încalcă rău legea însuşirilor. Căci însuşirea, aşa cum au spus teologii, dacă se 
schimbă, nu mai este însuşire. Tatăl are ca însuşiri pururea fiitoare şi una şi cealaltă: şi a naşte 
şi a purcede pe Cei de o fiinţă cu El, precum mărturiseşte învăţătura teologică. 

Teologul Dionisie Areopagitul şi, împreună cu el, tot soborul bărbaţilor grăitori de 
Dumnezeu, afirmă că Tatăl este singurul izvor al fiinţei dumnezeieşti. Iar dacă se afirmă că 
Duhul purcede şi din Fiul, se reneagă însuşirea deosebită şi adevărată de Fiu a Mântuitorului. 
Această idee arată două Persoane, total opuse una celeilalte. De ce? Pentru că fiecăreia i se 
atribuie cauza celei de-a treia Persoane. 

Este foarte rău şi hulitor să se arate două începuturi în Fiinţa cea întreită. Dacă sunt doi 
din care purcede Duhul, atunci cum de nu sunt şi două izvoare ale Duhului? Aşa cum 
Dumnezeu este Unul în fiinţă, tot aşa este şi întreit în Persoane. Prin urmare, trebuie să 

îngăduim că Cei din care purcede Duhul se unesc ori cu Persoanele, ori după Fiinţă atunci când 
II purced pe Duhul pururea fiitor. Şi dacă îngăduim că Ei se unesc cu Persoanele, când îl 
purced pe Duhul pururea fiitor, atunci se vede clar erezia lui Savelie, când Cei doi se unesc 
într-o singură Persoană. Dacă spunem din nou că prin unirea fiinţei, Ei îl purced pe Duhul 
pururea fiitor, atunci, eu, într-adevăr, renunţ să mai cercetez neghiobia care reiese de aici. Căci 
Fiinţa şi Unirea sunt una pentru toate cele trei Persoane. Ele [Fiinţa şi Unirea] sunt în toate cele 
trei Persoane egale între ele, în afara însuşirilor Lor. De aceea, pare că şi Duhul, împreună cu 
Tatăl, îl naşte pe Fiul. Ce poate fi mai hulitor decât acest lucru? Dacă tu spui că Duhul purcede 
şi din Fiul ca să îl arăţi pe Fiul egal în toate cu Cel ce L-a născut, aşa cum eu am auzit din 
cugetarea ta, atunci trebuie ca tu să îi dăruieşti şi Duhului acelaşi lucru, căci şi El este egal cu 
Tatăl şi cu Fiul; atunci şi El, împreună cu Tatăl, îl naşte pe Fiul ca şi Duhul să Se arate egal cu 
Tatăl şi cu Fiul. Cam aşa ceva reiese din cugetarea ta. Dacă mărturiseşti că Duhul purcede din 
Fiul, adică Fiul este cauza existenţei Duhului, pentru că El a suflat şi le-a zis ucenicilor Săi: 
Luaţi Duh Sfânt (Ioan 20, 22), atunci trebuie să mărturiseşti şi că acea suflare care i-a fost dată 
oarecând primului om purcede din Tatăl şi din Fiul. 

Dacă este o hulă să înţelegem acel lucru aşa, atunci şi aici este tot o hulă, căci Scriptura 
socoteşte că şi acolo şi aici este aceeaşi suflare. Dacă în timpul arătării Lui Ucenicilor Săi, El 
le-a insuflat Fiinţa Sfântului Duh, atunci de ce le-a mai poruncit să nu se îndepărteze de 
Ierusalim, ci să stea în el până când se vor îmbrăca cu putere de sus? Este clar că din plinătatea 
Sa El le-a dat darul de a ierta păcatele şi nu le-a dat întreaga Persoană a Sfântului Duh Celui de 
o fiinţă cu El. Căci cum ar fi putut Cel ce nu poate fi descris, să fie îngrădit de buze, de parcă ar 
fi fost insuflat printr-o ţeava în ucenici? 

Dar pentru că Duhul este numit Duhul Lui, nu trebuie să înţelegem că El purcede din 
Fiul, deoarece nu putem spune, atât timp cât avem minţile şi simţurile sănătoase, că Cel ce L-a 
născut se naşte din El pentru că se numeşte Tatăl Lui. Cel ce este născut îl numeşte pe Cel ce 
L-a născut mai mare decât Sine şi aceasta numai în sensul existenţei, iar nu în sensul exact al 
cuvântului referitor la Fiinţa dumnezeiască, deoarece El este deopotrivă cinstit în trei Persoane, 
nici mai mult nici mai puţin. 

Dacă, după părerea voastră, mărturisim că Duhul pururea fiitor purcede din Fiul în egală 
măsură ca şi din Tatăl, atunci se pare că Fiul L-a numit în zadar mai mare decât Sine pe Tatăl 
Care L-a născut. Dar, milostiv fii mie, împărate şi Stăpâne al tuturor! Căci egalitatea cauzei 
şterge dintre Ei calitatea de a fi mai mare. Cine însă, fiind împodobit cu buna credinţă, va răbda 
să audă adevărul hulit atât de rău? Căci dacă Cel Născut este egal cu Cel ce L-a născut, atât 
după fiinţă cât şi după cauza existenţei, atunci pare că însuşi Adevărul-Hristos nu a spus 
adevărul când L-a numit pe Tatăl mai mare decât Sine. 

De aceea, mincinoase sunt gândurile omeneşti care îndrăznesc fără ruşine să strige prin 
cuvintele lor deşarte împotriva poruncilor dumnezeieşti. Să se preamărească Dumnezeu 
întotdeauna pentru că este adevărat, şi poruncile Lui dumnezeieşti să fie păzite cu frică şi cu 
evlavie şi cu cinstită închinare. 

înţelegeţi, oare, în ce prăpăstii hulitoare ne atrag seminţele cele deşarte sădite în 
învăţătura de credinţă ortodoxă? Cu înţelepciune, într-adevăr, s-a rugat dumnezeiescul Psalmist 
ca inima lui să se plece la poruncile lui Dumnezeu şi nu la lăcomie (Ps. 118, 36), adică nu la 
practicile deşarte ale învăţăturilor străine. De ce? Pentru că aceasta amăgeşte puternic mintea 
omenească şi îl îndepărtează de adevăr pe acela care se lasă cu nesocotinţă atras de ea. Dacă îţi 
pui cu putere stavilă gândurilor minţii, înfrânându-le cu frâul cu care sunt stăpâniţi caii 
dumnezeieşti, şi le pui în jugul cel dumnezeiesc, adică în Evanghelie, atunci vei dobândi calul 
cu aripi de aur, care te va duce negreşit la cer, atunci vei dobândi aripi argintate ca ale 
porumbiţei şi spate împodobit cu aur (Ps. 67, 14). 

Dacă îngădui să fii atras de turbarea nedreaptă a minţii, atunci vei fi un gândac ce se 
naşte din gunoi şi se sileşte să urce cu aripile lui slabe în sus, dar cade iarăşi cu ele în jos; sau te 

vei asemăna măgarului care îşi umple pântecele cu ciuruială şi are întotdeauna privirea 
îndreptată în jos; sau orbului care pipăie peretele şi porcului care se afundă în tina cea murdară. 
Insă dacă ascultaţi aceste cuvinte neînţelepte ale mele şi dacă aveţi vreo grijă pentru 
lauda cuvenită vouă şi pentru obşteasca mântuire, atunci veniţi să lepădăm jugul cel vechi şi să 
iubim iarăşi pacea dăruită de Dumnezeu de care Se bucură Hristos, şi să începem în bună 
înţelegere, aşa cum au hotărât rânduielile dumnezeieşti, să îl preamărim pe Duhul Sfânt Care 
purcede numai din Tatăl, urmându-L în simplitatea minţii pe învăţătorul, spre a dobândi de la 
El lauda robului care s-a dovedit a fi credincios peste puţine. Să fim mulţumiţi, prieteni, dacă 
ne dovedim a fi egali cu învăţătorul în tainele care întrec şi mintea şi cuvântul, căci a Lui este 
şi acea învăţătură care spune că nici un ucenic nu este mai mare decât învăţătorul lui, nici robul 
nu este mai mare decât stăpânul. 

Să primim, o iubiţilor, ca pruncii, atât timp cât proorocim în parte, împărăţia care întrece 
orice înţelegere a minţii şi orice învăţătură dumnezeiască, pentru a ne învrednici să intrăm în 
slava lui Dumnezeu. Altfel, este cu neputinţă să ajungem acolo, precum ne-a vestit 
nemincinosul glas (Mt. 18, 3)! 

Să nu căutăm cu îndrăzneală desăvârşirea înainte de vreme, atât timp cât înţelegem în 
parte, căci este zis: spun fiecăruia din voi să nu cugete despre sine mai mult decât trebuie să 
cugete, ci să cugete fiecare spre a fi înţelept (Rom. 12, 3). Dumnezeiescul Pavel, văzând 
dinainte căderea voastră, a scris aceasta pentru voi, romanii. 

Să păzim cu putere toată învăţătura cea dumnezeiască fără de schimbare, ca să ne 
asemănăm bărbatului înţelept care şi-a clădit casa sa pe piatră, iar nu aceluia care, în nebunia 
lui, a clădit-o pe nisip şi ea, neîndurând atacurile neaşteptate ale norilor şi vânturilor, s-a năruit. 
De asemenea şi celelalte rânduieli care arată că pe pământ Biserica lui Hristos este al 
doilea cer, prin cinstitele jertfe şi prin curăţenia vieţii şi a obiceiurilor preoţilor să ne îngrijim 
să le îndreptăm [obiceiurile], aşa cum au hotărât vechile pravile predate de dumnezeieştii 
bărbaţi care, prin voia lui Dumnezeu, s-au întâlnit de şapte ori în diferite oraşe şi în diferite 
perioade. Să facem aceasta pentru ca Fiica împăratului, a Cărei slavă toată este înlăuntru, să fie 
preaînfrumuseţată cu ţesături de aur şi veşminte aurite pe dinafară şi astfel să stea de-a dreapta 
împăratului tuturor (Ps. 44, 11; 15). 

Este un mare păcat să aducem aluat nedospit desăvârşitei Pâini a vieţii Care S-a unit pe 
deplin cu firea omenească şi nu a primit-o pe jumătate din Preacurata Fecioară, ceea ce 
înseamnă că Şi-a unit pe deplin şi fără schimbare şi sufletul şi mintea - care sunt înfăţişate prin 
sare şi drojdie. 

Aşa învaţă dumnezeiescul Ierarh al Cezareii, Vasile cel Mare, smulgând din rădăcină 
erezia cea rea a lui Apolinarie din Laodiceea, iar pe aceia care nu amestecă în prescură sare şi 
drojdie, i-a alungat din Biserică pentru că erau rău-credincioşi şi hulitori şi nu primeau 
întruparea desăvârşită a lui Dumnezeu-Cuvântul prin faptul că îndrăzneau să se poarte nelegiuit 
cu prescura (făcând-o fără sare şi drojdie). De aici reiese că nu de la dumnezeieştii Petru şi 
Pavel şi ceilalţi ucenici ai lor s-a dobândit începutul jertfei ca prinos făcut fără sare, ci de la 
nebunul Apollinarie, care a sporovăit nebuneşte şi a spus că Dumnezeu-Cuvântul a primit trup 
fără suflet, fiind creat înainte de toată creaţia, şi a trecut prin tânăra cea curată ca printr-o 
trâmbiţă. De aceea, el a interzis să se pună în pâinea cea dumnezeiască sare şi drojdie, deoarece 
prin sare este arătată mintea, iar prin drojdie sufletul. Iar când el a îndrăznit să introducă acest 
nou obicei cu privire la dumnezeiasca prescură, în acel moment, marele păstor al Cezareii, 
arzând de râvnă apostolică, a vădit în scris ticăloasa lui dogmă. 

Prin aceasta se vede clar că în acel timp se întrebuinţa pretutindeni pâine dospită, potrivit 
cu vechea învăţătură şi luminare a cinstiţilor propovăduitori ai Dumnezeu-Cuvântului. De 
aceea, fiind rodul gândirii eretice, iar nu luminare apostolică şi nici învăţătură veche sau obicei 
statornic, alungaţi această dogmă din mijlocul credincioşilor, ca să fiţi în toate neîntinaţi şi 
neclintiţi. Căci în prinosul nedospit al jertfei constă o mare parte din serbarea israelită. Cât este 
de rău şi ruşinos să ne împrietenim cu aceia care au cuget străin nouă! Acest lucru este clar 

pentru toţi cei care gândesc drept, cărora le şi aparţine marea şi minunata vrednicie a 
dumnezeieştii preoţii, care însă trebuie să fie înfrumuseţată cu daruri apostoleşti şi nu să 
miroasă urât din cauza aromelor necurate, precum vedem acum, din cauza nepăsării celor ce 
sunt în fruntea Bisericii lui Hristos. 

Voi ştiţi - numai dacă nu aţi orbit de bunăvoie! - la ce urâţenie şi necuviinţă a ajuns astăzi 
preoţimea, tocmai pentru că nimeni nu se mai îngrijeşte de îndreptarea obiceiurilor lor potrivit 
cu vechile legi şi pravile, deşi ar trebui să existe o mare grijă şi supraveghere pentru cinstea şi 
buna cuviinţă a vieţii lor din partea celor care păzesc cu evlavie Legea lui Hristos. Căci 
porunca dumnezeiască spune aşa: să feriţi pe fiii lui Israel de necurăţenia lor (Lev. 15, 31). Şi 
iarăşi: Voi sunteţi sarea pământului; dacă sarea se va strica, cu ce se va săra? (Mt. 5, 13) - 
precum grăieşte dumnezeiescul glas. Şi iarăşi porunceşte acelaşi glas dumnezeiesc: Nu daţi 
cele sfinte câinilor, nici nu aruncaţi mărgăritarele voastre înaintea porcilor (Mt. 7, 6), cu care 
se aseamănă cei ce săvârşesc cu nevrednicie tainele lui Dumnezeu. Căci dacă ochiul va orbi şi 
nu va putea deloc să se uite la razele soarelui, atunci cum va putea el să aibă grijă de celelalte 
mădulare ale trupului, care au nevoie de vindecare? 

Fiţi sănătoşi şi, chiar şi mai târziu, să vă înţelepţiţi odată în gânduri, lepădând toată 
putreziciunea care vine de la duhul cel viclean şi, în simplitatea minţii, să mergeţi în urma 
dumnezeiescului năvod, ca nişte peşti cuvântători, spre a fi şi voi adunaţi cu cei mai buni în 
vasele cele de taină, iar nu să fiţi aruncaţi afară cu cei stricaţi. Primiţi aceste cuvinte cu calm, 
cu pace, lepădând orice supărare necuviincioasă, ca să fiţi şi voi râvnitori pentru Hristos, 
asemeni bărbaţilor dumnezeieşti din trecut, şi să primiţi de la El cinste egală cu a lor. Amin. Să 
vă fie vouă aceasta pentru sfintele rugăciuni ale Sfinţilor Apostoli Petru şi Pavel, preaînţelepţii 
învăţători şi ocrotitori ai tuturor, căci aceasta îi place lui Hristos. 

Roma înarmată până-n dinţi şi-a răspândit puterea ei pe tot pământul cu ajutorul 
iscusinţei în luptă şi al bărbăţiei cetăţenilor ei mărinimoşi, ajungând prin nenumărate şi slăvite 
biruinţe la o înălţime de neatins. Această Romă, prin împăraţii ei foarte mândri şi nedrepţi, a 
aprins focul cel dăunător şi 1-a aţâţat cu toate flăcările lui împotriva lui Iisus, împăratul cel 
ceresc şi pururea viu. Insă doi bărbaţi nepricepuţi, care trăiau în lipsuri, sărăcie şi neputinţe, dar 
erau înarmaţi cu putere şi râvnă dumnezeiască pogorâte de sus - o ce înfricoşare! - au aşternut 
în chip minunat toate marginile pământului la preacuratele picioare ale lui Hristos, împăratului 
lor, luând în locul oricărei alte arme o armă nevăzută: Crucea preamărită. Fiind acoperiţi cu ea, 
au alungat din Roma toată înşelăciunea urzitoare de rele a curselor diavoleşti. 

Vestindu-L pe Hristos, ca pe împăratul Cel de Sus şi Dumnezeul Cel Mare şi Pururea 
Fiitor, şi ca pe Judecătorul nepărtinitor al tuturor, ei au fost, precum oile cele blânde, ţintuiţi de 
împăratul rău-credincios şi, ca o jertfă curată, au fost aduşi Lui. Iar El, răsplătindu-i pentru 
nevoinţele slăvite şi sfinte ale bunei lor credinţe, i-a încununat cu cununile slavei veşnice. 
Aceşti bărbaţi preaslăviţi au dobândit, cu trupurile Roma, iar cu sufletele cerul, ca răsplată 
pentru străduinţele lor, de la Hristos, împăratul cel mare, a Cărui dumnezeire au însămânţat-o 
pe toată întinderea pământului, prin sângele lor. 

XI 

Cuvânt împotriva lucrării mincinoase a lui Nicolae neamţul - despre unirea ortodocşilor 

cu latinii* 

Acest Nicolae Bulev a trăi multă vreme în oraşul izbăvit de Dumnezeu, Moscova, în 
zilele binecinstitorului împărat, marelui cneaz Vasili Ioanovici al întregii Rusii, şi s-a bucurat 
de mare cinste din partea acestui împărat pentru iscusinţa lui de medic. Insă el a scris, cu scop 
viclean, un cuvânt plin de toată făţărnicia, despre unirea credinţei greceşti cu cea romană. In 
acest cuvânt, el laudă cu viclenie credinţa noastră, iar ereziile latine, din pricina cărora noi ne- 
am despărţit de ei, le-a ascuns, vicleanul, şi nu a scris nimic despre ele. însă călugărul Maxim, 
aflând despre lucrarea lui înşelătoare, s-a înarmat împotriva uneltirilor lui cu harul Sfântului 
Duh şi a scris acest cuvânt: 

„Domnul şi Dumnezeul şi Mântuitorul nostru Iisus Hristos, la mulţimea celorlalte 
porunci şi învăţături mântuitoare ale Sale, prin care ne îndrumă pe noi, cei ce credem în El, pe 
calea cunoaşterii neclintite şi neîntinate a lui Dumnezeu, a adăugat şi aceasta, zicând: Feriţi-vă 
de proorocii mincinoşi, care vin la voi în haine de oi, iar pe dinăuntru sunt lupi răpitori (Mt. 7, 
15). De aceea, Iubitorul de oameni, învăţându-ne cum să îi recunoaştem şi să ne păzim 
nevătămaţi de ei, adaugă: După roadele lor îi veţi cunoaşte. 

El îi numeşte prooroci mincinoşi pe învăţătorii mincinoşi, adică pe ereticii care vorbesc 
din pântecele lor (din cuget trupesc), iar nu după Legea Evangheliei şi după teologie, şi care, 
prin propriile lor cuvinte şirete, amăgesc inimile oamenilor simpli. Roadele lor sunt nu numai 
faptele şi cuvintele lor, ci şi învăţătura lor răstălmăcită, ascunsă în adâncul scrierilor lor. 

La fel ca şi Mântuitorul, vesteşte şi dumnezeiescul Apostol Pavel vorbind despre aceiaşi 
prooroci mincinoşi în a doua Epistolă către Corinteni. Iată ce zice Pentru că unii ca aceştia 
sunt apostoli mincinoşi, lucrători vicleni, care iau chip de apostoli ai lui Hristos (2 Cor. 1 1 , 
13). Ca unii ca aceştia este şi linguşitorul Nicolae neamţul, care a trăit mulţi ani în mijlocul 
bine-credinciosului popor rus şi s-a străduit prin toate mijloacele să-1 abată de la credinţa cea 
ortodoxă primită de la strămoşii săi. în rândul celorlalte fapte viclene ale lui se numără şi faptul 
că a scris cuvântul despre unirea ruşilor cu latinii, silindu-se să arate că atât credinţa unora, cât 
şi a celorlalţi este una şi aceeaşi. 

Acest lucru el îl dovedeşte prin faptul că şi unii şi ceilalţi îl mărturisesc pe Hristos ca Fiu 
al lui Dumnezeu şi Dumnezeu adevărat, că Botezul este săvârşit la fel şi la unii şi la ceilalţi 
prin trei cufundări în numele Tatălui şi al Fiului şi al Sfântului Duh, că este săvârşit în apă, iar 
nu în altceva, şi că mărturisirea de credinţă propovăduită de ambele popoare este una şi 
aceeaşi. De aceea, străduindu-se mai tare să dovedească faptul că Biserica latină mărturiseşte în 
toate cu dreptate taina bunei credinţe, spune că în felul în care ea a primit de la Sfinţii Apostoli 
şi Părinţi, inspiraţi de Dumnezeu, învăţătura teologică, adică dogmele credinţei ortodoxe, aşa o şi 
păzeşte, neschimbând nimic. 

Dacă, într-adevăr, Biserica latină ar gândi şi ar păzi aşa cum afirmă înşelătorul sofist 
Nicolae, atunci s-ar cuveni şi ar trebui ca noi să ne unim cu ei, ca şi cu nişte fraţi şi, renunţând 
la orice discuţie şi ceartă, să trăim cu ei în pace şi bună înţelegere. Dar pentru că Nicolae se 
dovedeşte a fi mincinos în multe lucruri şi, în special, atunci când spune că Biserica latină 
păzeşte neschimbate toate dogmele teologice şi tainele primite de ea de la Sfinţii Apostoli şi 



Prefaţa acestei lucrări este a unui autor necunoscut şi se află în manuscrise şi în ediţia academică tipărită 
cu titlul Povestiri despre Nicolae neamţul. 

Părinţi inspiraţi de Dumnezeu şi pe care el le numeşte mădulare, cu ajutorul lui Dumnezeu să 
cercetăm cu atenţie sofismele-dovezi ale lui Nicolae şi, dându-le în vileag cu Evanghelia, să 
vedem că sunt mincinoase. 

Să nu le primim şi să nu le îngăduim nicidecum în mintea noastră, ci să le respingem, 
deoarece ne abat de la credinţa cea dreaptă şi neîntinată, lăsată nouă de părinţii noştri, şi să fim 
neînduplecaţi în ceea ce am învăţat de la Sfinţii Apostoli şi de la Cuvioşii şi purtătorii de 
Dumnezeu Părinţi ai noştri. 

Dar mi-a venit deja timpul să încep lupta. Voi începe cu ceea ce a început el. Este bine, 
Nicolae, este chiar foarte bine şi mântuitor ca între voi şi noi să fie unitate şi bună înţelegere 
căci, dacă acestea nu există, nu poate fi în mijlocul nostru Hristos Mântuitorul, Care a spus: Că 
unde sunt doi sau trei, adunaţi în numele Meu, acolo sunt şi Eu în mijlocul lor (Mt. 18, 20). Nu 
putem nici să o mărturisim pe Sfânta Treime dacă nu avem dragoste curată şi desăvârşită unul 
faţă de celălalt, aşa cum ne glăsuieşte din altar, în timpul Sfintei Liturghii, preotul, care spune: 
„Să ne iubim unii pe alţii ca într-un gând să mărturisim: pe Tatăl, pe Fiul şi pe Sfântul Duh, 
Treimea cea de o fiinţă şi nedespărţită!". Insă, o preaînţeleptule Nicolae! Dacă, într-adevăr, 
vreţi ca noi să ne unim cu voi, atunci uniţi-vă voi înşivă mai întâi cu Apostolii cei grăitori de 
Dumnezeu şi cu Sfinţii Părinţi care s-au adunat în Duhul Sfânt la cele şapte Sinoade 
Ecumenice. 

De ce spun asta? Deoarece voi aţi încălcat una dintre cele mai importante dogme 
apostolice şi anume dogma despre purcederea dumnezeiescului Mângâietor şi aţi adăugat în 
Sfântul Simbol al credinţei ortodoxe acestea, zicând: „Care de la Tatăl şi de la Fiul purcede". 
Acest lucru este împotriva învăţăturii tuturor teologilor inspiraţi de Dumnezeu din răsărit şi 
chiar a Sfinţilor Apostoli. Cugetând şi învăţând aşa, se vede că voi nu vă temeţi de blestemele 
înfricoşătoare ale Sinoadelor Sfinte la care fericiţii Episcopi romani, împreună cu ceilalţi patru 
patriarhi, au întărit prin Sfântul Duh credinţa ortodoxă. 

Cum spui tu că Biserica latină păzeşte cu sârguinţă credinţa ortodoxă pentru că a primit-o 
de la început de la Apostoli şi Sfinţii Părinţi? Ce Apostol sau Evanghelist a predicat această 
dogmă? Sau care Sfinţi Părinţi, adunându-se laolaltă, au adăugat aceasta la Sfântul Simbol al 
credinţei? Nu poţi dovedi sub nici o formă acest lucru, ci, dimpotrivă, vei găsi că dogma 
aceasta este lepădată şi că cei ce gândesc astfel sunt sub anatema. Sinodul al treilea, al cărui 
cap a fost Sfântul Chirii, patriarhul Alexandriei - Sinod care a definit învăţătura dumnezeiască 
despre Sfântul Duh -, nu numai că nu ne îngăduie nici nouă nici vouă să adăugăm ceva la 
Sfântul Simbol întărit de el sau să schimbăm sau să scoatem chiar şi un singur cuvânt, dar nici 
lui nu îşi îngăduie să facă aşa ceva cu privire la acesta. Căci s-a zis: „Dacă cineva după noi va 
îndrăzni să facă acest lucru, să fie anatema", adică blestemat. 

Ce spui împotriva acestui lucru, Nicolae? Sau poate nu crezi, găsind că acest lucru este 
hotărât greşit de către Sinod? Dacă tu nu crezi şi nu primeşti acest lucru, atunci ce altceva 
putem să spunem despre tine decât numai că eşti nebun? Crezi tu, oare, Nicolae, că acele 
sfeşnice purtătoare de Dumnezeu s-au adunat în Sfântul Duh şi, fiind învăţate de Duhul lui 
Dumnezeu, au hotărât şi au rânduit corect, întărind Sfântul Simbol al neîntinatei noastre 
credinţe ortodoxe? Dacă, într-adevăr, crezi, atunci leapădă-te de această neascultare şi 
nesupunere latină, de care suferă împreună cu tine întreaga biserică latină, şi mărturiseşte cu 
toate Sinoadele din trecut că Preasfântul Duh, după fiinţa Sa, purcede numai din Tatăl - aşa 
cum ne-a învăţat în Sfânta Evanghelie după Ioan, însuşi Fiul şi Cuvântul Cel de o fiinţă cu Tatăl, 
spunându-le ucenicilor Săi: Iar când va veni Mângâietorul, pe Care Eu II voi trimite vouă de la 
Tatăl, Duhul Adevărului, Care de la Tatăl purcede, Acela va mărturisi despre Mine (Ioan 15, 
26). 

Primeşte această învăţătură tainică şi dumnezeiască, ce se revarsă din însăşi gura 
nemincinoasă a lui Hristos, Dumnezeul nostru şi al vostru; primeşte cu toată credinţa şi evlavia 
această învăţătură care este numită în chip metaforic: împărăţia lui Dumnezeu, tocmai pentru 
că ne duce la viaţă; primeşte această taină aşa cum primeşte copilul nerăutăcios învăţătura 

învăţătorului său, ca să te învredniceşti şi tu să intri în această împărăţie. Adevărat zic vouă: 
Cine nu va primi împărăţia lui Dumnezeu ca un copil nu va intra în ea (Marcu 10, 15). 

Să nu căutăm, fraţilor, ceea ce este mai presus de înţelegerea noastră, ci să ne mulţumim 
cu ceea ce ne-a fost descoperit de Duhul Sfânt, de însuşi Mântuitorul şi de Sinoadele 
Ecumenice. Căci nici un ucenic nu este mai presus decât învăţătorul său, nici robul nu este mai 
presus decât stăpânul său. Este de ajuns pentru ucenic să fie la fel ca învăţătorul său. Fiind 
luminaţi de această pildă a Stăpânului şi dând ascultare Sfântului Apostol Pavel, care ne 
porunceşte să nu cugetăm mai mult decât trebuie, adică mai presus de cele scrise prin 
descoperirea Sfântului Duh, ci să cugetăm cu înţelepciune, adică aşa încât, ştiind răutatea 
gândurilor noastre, să trăim între hotarele smeritei înţelepciuni, să trăim cu tărie şi statornicie în 
rânduielile bunei credinţe hotărâte de Sfinţii Apostoli şi Sfintele Sinoade, şi mai departe decât 
acestea să nu năzuim şi să nu ne înălţăm. 

Voi însă, latinilor, care schimbaţi şi stricaţi nu numai mărturisirea cea curată a credinţei 
ortodoxe hotărâtă de ei, dar şi multe tradiţii bisericeşti sfinte ale lor, sunteţi vrednici să fiţi 
numiţi nu numai schismatici, ci, în parte, şi eretici, deoarece încălcaţi pravilele şi învăţăturile 
Apostolilor şi Părinţilor. Legea împăraţilor binecinstitori şi rânduiala bisericească spun: dacă 
cineva schimbă şi cel mai mic lucru în credinţa ortodoxă, acela este eretic şi va fi supus 
pedepselor hotărâte pentru eretici. Voi însă, schimbând taina cea mai mare despre Dătătoarea 
de viaţă şi Preasfânta Treime şi propovăduind două începuturi ale Purcederii nepătrunse a 
Preasfântului Duh - şi acestea fără a-i lua în seamă pe toţi învăţătorii răsăriteni inspiraţi de 
Dumnezeu! - aţi încălcat multe rânduieli bisericeşti şi tradiţii apostoleşti, printre care cea mai 
importantă şi cea mai mare greşeală a voastră este aceea că aduceţi prescuri nedospite la Sfânta 
şi dumnezeiasca slujbă, gândind la fel ca blestematul Apolinarie care a hulit prescura ce 
conţinea drojdie şi sare, deoarece una reprezintă sufletul, iar cealaltă mintea, de care el, 
blestematul, L-a lipsit pe Domnul nostru Iisus Hristos, susţinând că El a luat un trup fără de 
suflet şi de minte. Ce poate fi mai hulitor decât această defăimare? Voi sunteţi părtaşii ei 
deoarece aduceţi, asemeni blestematului aceluia, prescuri nedospite, şi de aceea veţi fi supuşi 
aceleiaşi anateme împreună cu el pentru că propovăduiţi acelaşi lucru ca şi el, deşi nu vă daţi 
seama. 

Nu voi începe să enumăr celelalte abateri ale voastre şi rânduieli străine, pe care voi 
înşivă le-aţi născocit în afara legii bisericeşti şi a tradiţiilor apostolice, şi pentru care veţi fi 
supuşi aceloraşi epitimii ca şi ereticii. în faţa acestor multe şi mari fărădelegi ale voastre cum 
putem noi să ne unim cu voi atât timp cât voi rămâneţi în ele cu încăpăţânare şi stăruinţă? De 
aceea, nu există temei şi nici nu ne este spre folos sufletesc să ne unim cu voi. Şi să nu ne spui, 
prin cuvintele tale viclene şi uneltitoare, că Botezul este unul şi acelaşi şi de aceea şi credinţa 
ruşilor şi a latinilor este una şi aceeaşi. Ascultă cu atenţie şi înţelege corect: ereticii noviţiani, 
numiţi aşa de la Novat, fost preot roman, nu se deosebesc nici prin botez, nici printr-o altă taină 
a credinţei ortodoxe sau canon bisericesc de noi, ci numai prin faptul că tăgăduiesc pocăinţa 
dăruită păcătoşilor prin iubirea de oameni a Mântuitorului Hristos şi nu îi iartă pe cei care, în 
vremea prigoanei, s-au lepădat de Hristos. Ei bine, numai pentru acest lucru au fost 
excomunicaţi de toate Sinoadele ortodoxe şi blestemaţi! 

Dumnezeiescul Apostol Pavel, în Epistola către Galateni, glăsuieşte - fără să spună pe 
ocolite: Dar chiar dacă noi sau un înger din cer v-ar vesti altă Evanghelie decât aceea pe care 
v-am vestit-o - să fie anatema! (Gal. 1, 8). Acelaşi Apostol mai spune: Că de vă veţi tăia 
împrejur, Hristos nu vă va folosi la nimic (Gal. 5, 2). Deşi ei le păzeau pe toate cu dreptate - şi 
botezul şi mărturisirea credinţei creştine şi toată rânduiala bisericească şi ierarhia preoţească - 
totuşi, pentru că au primit, după tradiţia lui Moise, tăierea împrejur şi alte câteva obiceiuri 
iudaice, Apostolul i-a lepădat, zicând: Cei ce voiţi să vă îndreptaţi prin Lege v-aţi îndepărtat 
de Hristos, aţi căzut din har (Gal. 5,4). 

înţelegi, tu, oare, Nicolae, cât de puternică este grija propovăduitorului lui Dumnezeu 
pentru dreapta credinţă? El i-a lepădat pe ucenicii lui imediat ce a auzit că ei s-au îndepărtat 

prin ceva puţin important de adevărul şi libertatea Evangheliei, spunând: Cei ce voiţi să vă 
îndreptaţi prin Lege v-aţi îndepărtat de Hristos. Iar expresia v-aţi îndepărtat ce altceva 
înseamnă dacă nu: aţi căzut din harul şi înfierea lui Hristos? 

Tu ai deformat nu numai Sfântul Simbol al credinţei ortodoxe, dar, încălcând multe alte 
tradiţii apostolice şi bisericeşti, prin uneltirile tale viclene şi vorbirea pestriţă ne atragi spre 
unirea cu voi, deşi, acelaşi Fericit Apostol Pavel, ne porunceşte cu asprime să ne îndepărtăm nu 
numai de aceia care propovăduiesc o învăţătură străină nouă, ci şi de oricine se numeşte frate, 
dacă nu trăieşte după învăţătura şi tradiţia apostolică: cu unul ca acesta nici să nu şedeţi la 
masă. 

Oare nu Pavel scrie aceasta către Corinteni, zicând: Dar eu v-am scris acum să nu vă 
amestecaţi cu vreunul, care, numindu-se frate, va fi desfrânat, sau lacom, sau închinător la 
idoli, sau ocărâtor, sau beţiv, sau răpitor. Cu unul ca acesta nici să nu şedeţi la masă (1 Cor. 
5, 11)? Şi iarăşi zice: Scoateţi afară dintre voi pe cel rău (1 Cor. 5, 13). Acestui astru ceresc, 
noi - grecii, ruşii, gruzinii, bulgarii, sârbii, românii şi alte neamuri - ne supunem pe deplin şi, ca 
nişte copii cuminţi, dându-i ascultare, ne îndepărtăm de voi, latinii. 

însă aceasta o facem din râvnă dumnezeiască şi din dorinţa vieţii veşnice, iar nu din 
mândrie fariseică şi fală deşartă, aşa cum ne cleveteşti tu în lucrarea ta uneltitoare şi vicleană în 
care sunt cuprinse şi câteva învăţături şi poveşti necuviincioase ale tale, care sunt născociri ale 
minţii neluminate. Cum să nu le numesc necuviincioase, vrednice de lepădare şi urâte pentru 
auzul cel binecredincios, când ele spun că dumnezeieştii Apostoli Luca şi Cleopa, când au mers 
spre Emaus, au fost orbiţi de lucrarea satanică? De unde ai scos tu acest lucru? Sau ce tâlcuire 
părintească insuflată de Dumnezeu te-a învăţat pe tine că prin lucrarea satanică, iar nu prin voia 
dumnezeiască care întrece puterea de înţelegere a oricărei minţi omeneşti, au fost ochii lor 
ţinuţi ca ei să nu II recunoască pe Iisus - la fel ca şi ochii Sfintei Măria Magdalena care, 
văzându-L stând în apropiere, nu L-a cunoscut şi I-a vorbit, crezând că este grădinarul: 
Doamne, dacă tu L-ai luat, arată-mi unde L-ai pus?. 

E cu putinţă ca tu, Nicolae, să înţelegi astfel că şi ochii ei au fost orbiţi de Satana? O, ce 
minte neştiutoare, sau, mai bine zis, hulitoare de Dumnezeu, ai tu! De pronia dumnezeiască, 
neînţeleasă pentru noi, Nicolae, au fost întunecaţi ochii ucenicilor, iar nu de lucrarea satanică. 
Căci unde este prezenţa lui Dumnezeu şi Cuvântul Stăpânului, de acolo fug şi pier toată 
lucrarea şi toate uneltirile Satanei. 

Asemeni acestei tâlcuiri necuviincioase a ta, mai povesteşti şi un alt lucru, străin şi 
necunoscut pentru Biserica Sfântă, Sobornicească şi Apostolească. Tu spui că dumnezeieştii 
Apostoli, adunându-se, au hotărât pravilele şi mărturisirea credinţei ortodoxe, şi atunci fiecare 
dintre ei a spus o anumită parte a acestei mărturisiri. Dar în ce oraş sau în ce ţară şi când au 
hotărât ei aceste lucruri şi în ce carte inspirată de Dumnezeu ne-au lăsat nouă acestea, tu nu ne- 
ai explicat, evident, pentru că te-ai temut, după părerea mea, să fii acuzat de cei binecinstitori. 
Căci la noi, ortodocşii, nicăieri nu se află scris ceva asemănător. 

Dimpotrivă, toţi ortodocşii de pretutindeni cunosc cu siguranţă că primul Sinod întrunit 
de Sfântul Duh, unde au participat 318 Părinţi purtători de Dumnezeu, Sinod care s-a ţinut la 
Niceea împotriva ticălosului Arie care spunea că Dumnezeu-Cuvântul este creat, a hotărât 
canoanele credinţei ortodoxe şi, în câteva cuvinte, a formulat teologia tainei Preasfintei şi 
închinatei Treimi şi a întrupării Dumnezeu-Cuvântului. Iar despre Sfântul Duh au spus numai 
atât: credem şi în Sfântul Duh. 

Dar pentru că, după câţiva ani, a apărut potrivnicul Macedonie, rostind hulă asupra 
Sfântului Duh şi numindu-L creat, s-a întrunit după trebuinţă şi al doilea Sinod Ecumenic, unde 
au participat 150 de Părinţi purtători de Dumnezeu, la Constantinopol, în timpul domniei lui 
Teodosie cel Mare. Acest sinod a adăugat în Sfântul Simbol dogma despre Sfântul Duh. 

Al treilea Sfânt Sinod a fost în Efes; el a fost condus de Sfântul Chirii, patriarhul 
Alexandriei, care a întărit prin jurăminte înfricoşătoare mărturisirea de credinţă alcătuită de 
cele două Sinoade Ecumenice dinaintea lui, astfel încât nimeni să nu îndrăznească să schimbe 

vreun cuvânt, nici să adauge ceva la Simbolul alcătuit înainte, nici să scoată ceva din el. Aşa 
cum citim în faptele Sfintelor Sinoade, aşa păzim, aşa credem şi propovăduim, dorind să fim 
moştenitorii binecuvântării şi bunurilor veşnice, împreună cu Sfinţii Părinţi, ale celor şapte 
Sinoade Sfinte, nu să moştenim cu voi, neascultătorii, blestemul şi osânda cea veşnică. Iar 
despre povestirea ta, Nicolae, noi nu am văzut nicăieri ca aceasta să fie scrisă în vreo carte 
ortodoxă şi nu am auzit despre ea de la nimeni până acum. 

Dar să zicem că este aşa cum afirmi tu: că Sfinţii Apostoli au hotărât mai înainte de 
Sfântul Sinod de la Niceea pravilele credinţei ortodoxe. Atunci tu, Nicolae, de ce încâlci fără 
minte Sfânta şi dumnezeiasca lor învăţătură despre Sfântul Duh, şi nu o păzeşti aşa cum au 
rânduit-o ei? Ei, după povestirea ta, au spus prin Apostolul Bartolomeu: „credem şi în Sfântul 
Duh" şi mai departe nu au mers. La fel şi Sfântul Sinod de la Niceea a hotărât asemenea lor, 
fără nici un adaos. De aceea, al doilea Sinod al Sfinţilor Părinţi, a adăugat în Sfântul Simbol 
învăţătura desăvârşită despre Sfântul Duh, spunând: „Şi întru Duhul Sfânt, Domnul de viaţă 
Făcătorul, Care din Tatăl purcede" - aşa cum a învăţat însuşi Fiul Cel Unul Născut al lui 
Dumnezeu, Iisus Hristos, după cuvintele Sfântului Evanghelist Ioan. 

Tu însă - ca şi cum te-ai înălţa cu aripile teologiei tainice mai presus decât Sfinţii 
Apostoli şi decât cele trei Sinoade Sfinte şi chiar decât Cel Unul Născut! - ai îndrăznit să 
adaugi de unul singur la teologia lor neîntinată, zicând: „Şi întru Duhul Sfânt, Care de la Tatăl 
şi de la Fiul purcede". 

Astfel, te dovedeşti a fi de două ori mincinos. în primul rând minţi când spui că Biserica 
latină păzeşte neschimbat Sfântul Simbol al credinţei ortodoxe, aşa cum 1-a primit de la Sfinţii 
Apostoli; şi se adevereşte că minţi pentru că ea a adăugat de la sine expresia: „şi de la Fiul", 
încălcând astfel poruncile şi jurămintele Apostolilor şi Părinţilor şi supunându-se anatemei din 
partea Sinoadelor. în al doilea rând, minţi în chip vădit, deoarece propovăduieşti două 
începuturi pentru purcederea pururea fiitoare şi nepătrunsă a Sfântului Duh, ceea ce este o hulă. 
Dacă Duhul Sfânt purcede din doi - din Tatăl şi din Fiul - atunci înseamnă că există două 
începuturi ale dumnezeirii Sfântului Mângâietor. Acest lucru este mincinos şi potrivnic 
teologiei tainice a Evangheliei şi a Sfinţilor Părinţi. Căci există un singur izvor al dumnezeirii, 
atât pentru Fiul, cât şi pentru Duhul Sfânt, iar acesta este Tatăl, aşa cum învaţă în chip minunat 
teologul, inspirat de Dumnezeu, Dionisie Areopagitul şi, împreună cu el, toţi Sfinţii Părinţi. 

Fiind dat în vileag şi în una şi în cealaltă ca mincinos, încetează să îi mai superi pe ruşii 
ortodocşi, zicând că ei nu după raţiunea adevărului s-au îndepărtat de unirea cu latinii. Da, 
Nicolae, nu după raţiune şi nici după râvna deşartă, ci după ascultarea de Sfântul Ioan Teologul 
care ne-a poruncit cu asprime, zicând: Oricine se abate şi nu rămâne în învăţătura lui Hristos 
nu are pe Dumnezeu; cel ce rămâne în învăţătura Lui, acela are şi pe Tatăl şi pe Fiul (2 Ioan 
1, 9). Apoi adaugă, zicând: Dacă cineva vine la voi şi nu aduce învăţătura aceasta, să nu-l 
primiţi în casă şi să nu-i ziceţi: Bun venit! Căci cel ce-i zice: Bun venit! se face părtaş la 
faptele lui cele rele (2 Ioan. 1, 10-11). 

înţelege, Nicolae, puterea acestor vorbe apostolice şi leapădă toată vorbăria cea deşartă şi 
încăpăţânarea. Căci el nu îl numeşte doar eretic pe cel care se abate şi nu rămâne în învăţătura 
lui Hristos, ci îl numeşte clar ateu. Voi însă, latinilor, încălcând învăţătura lui Hristos despre 
purcederea Sfântului Duh şi adăugând de la voi în Sfântul Simbol al credinţei acest lucru: „şi 
de la Fiul" - cum puteţi să vă numiţi creştini ortodocşi? Cum, oare, când voi aţi lepădat 
învăţătura cea dumnezeiască propovăduită de Mântuitorul Hristos, şi spuneţi fără frică: „Şi 
întru Duhul Sfânt, Care de la Tatăl şi de la Fiul purcede", deşi Cel Unul Născut nu a adăugat 
aceasta, ci a spus că purcede numai din Tatăl? 

Dacă doriţi sincer, iar nu făţarnic, unirea cu noi, atunci dărâmaţi zidul care este o piedică 
între noi şi voi - şi mă refer la acest adaos hulitor şi de prisos. Renunţaţi la prinosul cu prescuri 
nedospite în jertfa cea tainică, deoarece acest lucru a fost rânduit de ereticul Apolinarie; 
îndepărtaţi-vă de erezia dăunătoare a lui Origen, care afirmă că prin foc curăţitor timp de mulţi 
ani se curăţesc sufletele pline de toate păcatele şi apoi sunt trimise de acolo în viaţa veşnică. 

Această învăţătură nu numai că îi determină pe mulţi oameni să devină leneşi în 
îndreptarea lor de la păcate prin faptul că ei îşi aşteaptă curăţirea după moarte în focul cel 
curăţitor, dar şi răstălmăceşte astfel învăţătura despre dreapta judecată. Căci, dacă toţi aceia 
care au săvârşit păcate foarte mari în credinţa creştină, se curăţesc în foc şi trec în viaţa 
veşnică, aşa cum învaţă Origen şi cum afirmaţi voi, atunci cine vor fi aceia care, stând de-a 
stânga dreptului Judecător, vor auzi această sentinţă amarnică: Duceţi-vă de la Mine, 
blestemaţilor, în focul cel veşnic, care este gătit diavolului şi îngerilor lui (Mt. 25, 41)? Doar 
nu cei necredincioşi vor fi alungaţi de dreptul Judecător pentru că au fost cruzi, neiubitori de 
oameni şi nemilostivi. Aceştia, păcătuind fără lege, fără lege vor şi pieri, aşa cum mărturiseşte 
Sfântul Apostol Pavel. Falsitatea învăţăturii voastre reiese şi din faptul că mulţi oameni, stând 
de-a stânga Judecătorului, Ii vor spune în ziua judecăţii, ca şi cum îndreptăţindu-se: Doamne, 
Doamne, au nu în numele Tău am proorocit şi nu în numele Tău am scos demoni şi nu în 
numele Tău minuni multe am făcut?, şi vor auzi răspunsul din partea dreptului Judecător: 
Niciodată nu v-am cunoscut pe voi. Depărtaţi-vă de la Mine cei ce lucraţi fărădelegea (Mt. 7, 
22-23). 

Vezi cât de clar este dată în vileag, prin aceste cuvinte evanghelice, falsitatea învăţăturii 
lui Origen şi a voastră, latinilor, despre focul cel curăţitor. Dacă toţi păcătoşii-creştini s-ar 
curăţa de păcatele lor în focul cel curăţitor de după moarte, atunci cei care au făcut în numele 
Lui multe minuni nu ar putea nicidecum să fie necunoscuţi de dreptul Judecător şi nu ar fi 
numiţi de El lucrători ai fărădelegii. 

Aş dori să dau în vileag şi celelalte născociri şi abateri ale voastre, pe care voi le-aţi adus 
de la sine în Sfintele taine, în cinul preoţesc şi în celelalte rânduieli bisericeşti, şi faptul că 
gândiţi şi lucraţi în afara pravilelor apostolice şi a rânduielilor celor şapte Sinoade ecumenice. 
Insă renunţ de bunăvoie la acest lucru, deoarece le sunt cunoscute tuturor creştinilor ortodocşi, 
căci unii scriitori din trecut le-au dat în vileag în operele lor. 

Dar tu mai aduci şi o altă învăţătură vicleană ca dovadă pentru faptul că toţi credincioşii 
trebuie să fie uniţi între ei şi spui că, pentru a arăta acest lucru, Mântuitorul tuturor a lăsat jertfa 
Sa cea tainică sub forma pâinii şi a vinului, deoarece pâinea este făcută din multe boabe de 
grâu, iar vinul este făcut din multe boabe de struguri. La această teorie vicleană a ta voi spune: 
„Pâinea adusă de noi, adică unitatea în Dumnezeu a grecilor, ruşilor, gruzinilor, bulgarilor, 
sârbilor, românilor şi a altor multor neamuri, o facem numai din boabe de grâu, adică din 
învăţăturile drepte ale Apostolilor şi pravilele şi tradiţiile Sfinţilor Părinţi. Şi, de aceea ea, fiind 
cea mai curată şi gustoasă şi coaptă de focul dumnezeiescului Mângâietor, este adusă ca prinos 
Făcătorului de pâine Ceresc şi ea Ii este Lui bineplăcută şi foarte dulce. Iar pâinea pe care o 
aveţi voi, latinii, adică unitatea voastră, este făcută nu numai din boabe de grâu, ci din alte 
seminţe: orz, mei, secară şi ovăz. Cel ce înţelege să înţeleagă acest cuvânt sincer". 

Nu ne mai amăgi cu multe alte vorbe viclene. îţi fie ştiut, Nicolae, că învăţăturile 
evanghelice şi apostoleşti, pe care tu le aduci în lucrarea ta spre lauda şi preamărirea voastră, 
iar nouă spre ponegrire şi osândire, cu acelea, mai ales, vă osândeşte pe voi dreptul Judecător 
deoarece păstraţi lucruri potrivnice pravilelor apostolice şi Tradiţiilor Părinţilor, şi pentru că pe 
trupul lui Hristos, alcătuit bine şi plăcut lui Dumnezeu, adică Biserica Sobornicească, L-aţi 
dezbinat şi L-aţi rupt prin toate învăţăturile voastre noi, străine şi absurde. Aceste răspunsuri 
ale noastre la învăţătura despre unire, alcătuită de tine împotriva noastră cu multă viclenie, dar 
în esenţă pentru răzvrătire, sunt de ajuns. 

Să ştiţi şi tu, Nicolae, şi papa şi tot clerul vostru şi marea mulţime a învăţătorilor şi 
filosofilor pe care îi aveţi, că noi ne supunem Domnului Dumnezeului nostru care porunceşte: 
Adevărat zic vouă: De nu vă veţi întoarce şi nu veţi fi precum pruncii, nu veţi intra în 
împărăţia cerurilor (Mt. 18, 3); şi iarăşi: Adevărat zic vouă: Cine nu va primi împărăţia lui 
Dumnezeu ca un prunc nu va intra în ea (Luca 18, 17). Dând ascultare acestor două porunci, 
noi păzim toate tainele credinţei şi toate dogmele teologice ale Apostolilor şi tradiţiile 
bisericeşti ale Părinţilor, care sunt numite în sens metaforic: împărăţia lui Dumnezeu. Pe toate 

le primim şi le păzim fără schimbare, aşa cum primesc copiii mici învăţătura de la învăţătorii 
lor: fără nici o îndoială şi mai presus de neputinţa noastră nu cercetăm puterea lor tainică, ci ne 
supunem celui ce porunceşte: Cele mai presus de tine nu le căuta şi cele mai tari decât tine nu 
le iscodi. Cele ce s-au poruncit ţie, acelea cu cuviinţă le cugetă, că nu-ţi sunt de nevoie cele 
ascunse (Isus Sirah 3, 21-22). 

Sfânta Treime este singurul Dumnezeu, fără început şi pururea fiitor, şi acest lucru noi îl 
ştim şi îl credem şi îl mărturisim cu inima şi cu buzele; de asemenea, ştim şi credem că din 
Dumnezeu-Tatăl Fiul este născut şi Duhul Sfânt purcede. însă mijloacele naşterii şi purcederii 
nu căutăm să le înţelegem şi nici nu putem. Acest lucru este pe deplin negrăit şi de neînţeles 
pentru toată firea creată. Arătaţi şi voi dorinţa cea bună de a vă întoarce la dreapta mărturisire a 
credinţei şi la unirea cu noi, cea plăcută lui Dumnezeu, pe care le-aţi avut la început şi din care 
aţi căzut rău, fiind biruiţi de duhul cel viclean al iubirii de slavă deşartă şi al mândriei. 

Dacă nu vreţi să primiţi frăţeşte sfatul cel mântuitor, pe care noi vi-1 dăm cu dragoste 
duhovnicească, atunci noi nu putem nicicum să ne îndepărtăm de credinţa ortodoxă lăsată nouă 
de Sfinţii Apostoli şi de Sinoadele Ecumenice şi să fim de acord cu voi, care rătăciţi pe toate 
cărările. Căci ştim cele spuse: Ieşiţi din mijlocul lor şi vă osebiţi, zice Domnul, şi de ce este 
necurat să nu vă atingeţi şi Eu vă voi primi pe voi (2 Cor. 6, 17): de aceea despărţirea este mai 
bună şi mai vrednică decât unirea care ne îndepărtează de Dumnezeu, a Căruia este slava în 
veci. Amin. 

XII 

Cuvânt împotriva latinilor despre faptul că nu trebuie să adauge nimic şi nici să scoată 
ceva din dumnezeiasca mărturisire a neîntinatei credinţe creştine* 

Despre miere, doctorii spun că, pe lângă dulceaţa ei naturală, mai are şi o anumită 
amăreală, precum şi calitatea de a curaţi. De aceea, rănile care fac puroi şi sunt greu de 
vindecat, sunt curăţate cu miere curată, mai ales de aceia care sunt pricepuţi la aceasta. De 
asemenea, ea este amestecată cu mare folos şi în băuturile folosite la primenire deoarece, din 
pricina diferitelor flori din care este culeasă, dobândeşte o calitate minunată. Asemeni acesteia 
este şi scurta ta scrisoare pe care mi-ai scris-o, o cinstitule şi mult iubitul meu domn Teodor. 
Fiind cu totul desfătată şi plină de dulceaţă duhovnicească, ea nu desfată numai gustul raţional 
al sufletului, ci trezeşte în taină şi mintea, ridicând-o spre iluminare, adică o provoacă, cu toată 
nepăsarea ei, la răspunsuri. Nu ţi se pare destul de înjositor - ca să nu spun ruşinos! - ca unui 
om care este hrănit încă din anii tinereţii cu dogmele ortodoxe ale neîntinatei credinţe creştine, 
să i se spună deschis că nu trebuie să se ocupe şi să fie atras de asemenea scrieri ca cele ale lui 
Nicolae? 

Eu mă dau în lături de la a mă desfăta cu ele, într-atât renunţ să mă satur cu doctoriile lor 
cele aducătoare de moarte. Dar, am auzit că mulţi oameni se miră de înţelepciunea acelui om şi 
că lui Teodor, care i-a trimis câteva întrebări curioase şi i-a cerut dezlegări la ele, el i-a trimis 
un cuvânt alcătuit foarte iscusit şi înţelept. Şi eu am vrut să mă străduiesc ca albinele, care 
zboară prin toate florile, însă nu culeg mierea din toate. Este important aceasta pentru că am 
auzit despre Teodor cel renumit în ortodoxie şi dăruit, într-adevăr, cu raţiune înţeleaptă, că a 
pornit pe acest drum şi a dorit să îl vadă şi să îl asculte pe acela, deşi nu-i este ucenic şi nici 
linguşitor tăcut, ca ceilalţi. A tăcea atâta vreme despre aceasta, dovedeşte limpede că cele 
cuprinse în scrisoare sunt socotite vrednice de mari laude, după cunoscuta învăţătură care 
spune că Naşterea lui Hristos trebuie cinstită prin tăcere. însă despre aceasta am spus destul, 
căci pretutindeni se cer cuvinte puţine. 

Tu însă, o dragul meu, ridicându-mă la luptă împotriva cuvintelor pe care le conţine 
scrisoarea pomenită, să ştii că îmi încredinţezi astfel o sarcină. Spun aceasta nu pentru că 
explicaţiile lui Nicolae ar avea profunzime - ele sunt neînsemnate, slabe şi asemănătoare 
pânzei de păianjen - ci pentru că nu am timp liber nici să oftez, fiind ocupat în întregime cu 
lucrul la traducerea Psaltirii. Din această pricină aş renunţa la împlinirea dorinţei tale, dar, pe 
de altă parte, râvna pentru adevăr trezeşte duhul meu, fără să îmi dea odihnă, şi aceasta tocmai 
pentru ca minciuna să nu se înalţe deasupra adevărului şi întunericul să nu se laude înaintea 
luminii, şi ca tu şi ceilalţi să cunoaşteţi că Maxim nu greşeşte deloc în teologia Părinţilor 
purtători de Dumnezeu, ci, dimpotrivă, urăşte toate învăţăturile eretice şi ultimele născociri şi 
cuvinte deşarte ale latinilor şi se îndepărtează de ele. 

De aceea, eu intru cu curaj şi cu mare tragere de inimă în această nevoinţă, punându-mi 
nădejdea în Dumnezeul Cel purtător de nevoinţe şi Mântuitorul Hristos, dătătorul raţiunii, şi, 
fiind luminat duhovniceşte cu învăţătura Părinţilor, mă voi strădui să alung întunericul egiptean 
cu lumina puternică a adevărului apostolic. întuneric simţit cu adevărat şi negură adâncă sunt 
tot ce nu se potriveşte cu Evanghelia insuflată de Dumnezeu şi cu învăţătura celorlalţi Părinţi 



* Cu acest titlu sunt aşezate atât acest cuvânt, cât şi cel ce urmează după el: Cuvânt despre Sfântul Duh (care mai 
are şi un alt titlu) în manuscrise şi în cartea tipărită de Chirii. Ele alcătuiesc părţile unui cuvânt scris de Cuviosul 
Maxim împotriva trimisului papei, a lui Nicolae Schomberg, cel care, în timpul şederii sale la Moscova, a reuşit să 
îl atragă de partea sa pe un renumit boier, Teodor (ediţia academică). 

purtători de Dumnezeu, care au propovăduit prin Duhul Sfânt. De aceea, acest lucru [tot ceea 
ce nu se potriveşte cu Evanghelia] trebuie să fie numit adunare de pleavă, iar nu învăţătură. 
Dacă Domnul nostru Iisus Hristos este lumina şi adevărul şi viaţa - căci este spus: întru El era 
viaţă şi viaţa era lumina oamenilor. Şi lumina luminează în întuneric şi întunericul nu a 
cuprins-o (Ioan 1, 3-4) - atunci este adevărat că toate învăţăturile eretice, care nu curg din 
izvoarele pururea curgătoare ale Israelului, de unde Proorocul a poruncit să se alcătuiască 
cântări Domnului Savaot - precum este spus: în adunări binecuvântaţi pe Dumnezeu, pe 
Domnul din izvoarele lui Israel! (Ps. 67, 27) - ci clocotesc în şanţuri adânci şi întunecate, şi 
oamenii beau din ele spre pieire şi otrăvire, sunt întuneric simţit şi minciună vădită şi moarte. 

însă a venit deja timpul să mă apuc de dărâmarea întăriturilor care se pun, aşa cum spune 
dumnezeiescul Apostol, peste cunoaşterea Mântuitorului Hristos, fără a-mi pune nădejdea în 
car şi cai, adică în dovezile mincinoase cu care se laudă filosofii lui Aristotel, ci în numele 
Domnului Dumnezeului nostru, aşa cum cântă fericitul Psalmist. Celor care îşi pun nădejdea în 
carele şi caii lor li se întâmplă căderea şi nimicirea: aceştia s-au împiedicat şi au căzut, iar 
celor care cheamă numele Domnului Dumnezeu li se binevesteşte ridicarea şi îndreptarea: iar noi 
ne-am sculat şi ne-am îndreptat (Ps. 19, 8; 9). 

Nu voi vorbi împotriva tuturor învăţăturilor lui Nicolae - este cu neputinţă pentru mine 
să împlinesc acest lucru acum, aşa cum am spus mai sus! - ci numai împotriva acelor locuri în 
care el nu se teme să gândească şi să vorbească cu foarte mare îndrăzneală despre purcederea 
pururea fiitoare a dumnezeiescului Mângâietor. Despre aceasta va fi cuvântul meu, care este 
luminat de lumina dumnezeiescului Mângâietor. Căci în aceasta constă importanţa rătăcirilor 
latine, care ne despart pe noi de ei. 

Dăunătoare sunt şi celelalte învăţături ale lui, care faţă de tradiţiile şi învăţăturile 
Părinţilor purtători de Dumnezeu de la cele şapte Sinoade stau atât de departe încât numai 
Dumnezeu poate să le îndrepte. Cineva nu poate să înţeleagă cele spuse în alt loc decât dacă se 
află în vestita Romă, unde şi vede fărădelegile acelora care se înalţă în mândrie şi se laudă că 
deţin scaunul apostolic. Acolo, în Roma, el va vedea toate urâţeniile lor, vrednice de toată 
lepădarea. însă izvorul şi temelia tuturor relelor sunt născocirile cu privire la Sfântul Duh, prin 
care au intrat toate celelalte rele. Şi acest lucru nu e de mirare - o, preaînţeleptule Teodor! - 
căci aceia care au pierdut insuflarea Mângâietorului, nu mai pot nici să teologhisească drept şi 
nici să alcătuiască regulile credinţei. 

Cum vor mai primi insuflarea Duhului aceia care îl lipsesc pe Tatăl de suflarea Lui, 
precum va fi arătat mai jos? Căci s-a spus: Duhul suflă unde voieşte (Ioan 3, 8). Dar unde 
voieşte? Voieşte numai acolo unde Tatăl şi Fiul, împreună cu El, sunt propovăduiţi drept şi 
slăviţi potrivit cu cinstitele predanii ale Părinţilor purtători de Dumnezeu. Căci există o singură 
voinţă a Tatălui şi a Fiului şi a Sfântului Duh, la fel cum există o singură Fiinţă şi putere, între 
voinţele Sfintei Treimi neexistând deosebire. 

Dar pentru că acest cuvânt a ajuns la o asemenea înălţime, trebuie ca, prin orice mijloc, în 
adevăr şi iubire, să vindec raţiunea celor suferinzi. Şi, avându-L ca Povăţuitor în cercetarea 
adevărului pe Doctorul tuturor şi Mântuitorul Iisus Hristos, trebuie ca printr-un cuvânt cinstit 
să termin cuvântarea. Cercetând adâncul principalelor tâlcuiri ale lui Nicolae, voi aduce 
împotriva lor dogmele cele curate ale simplului adevăr, iar nu învăţăturile greşite cu figuri 
geometrice, din care nu au dobândit nici un folos cei ce s-au condus după ele în dovedirea 
adevărului. Ci, prin vorbele cele insuflate de Dumnezeu şi prin cele mai curate învăţături ale 
Părinţilor, voi aduce la lumină adevărul, aşa cum trebuie să lucreze cei ce umblă în lumină. 

îţi aduc mai întâi la cunoştinţă faptul că, adresându-mă deseori persoanei tale şi spunând: 
„Tu nu te ruşinezi" sau „Tu spui aşa" sau „Tu nu te temi gândind aşa" - eu prin acestea nu pe 
tine te învăţ, nici nu te acuz, căci ele nu se referă la tine, preaînţeleptule Teodor, ci le spun 
împotriva lui Nicolae şi a ucenicilor lui. De aceea, mai înainte de a începe dezbaterea 
articolelor, cred că este necesar să le explic acelora care vorbesc împotriva poruncilor Părinţilor 
purtători de Dumnezeu că Părinţii ne interzic să cercetăm şi să ispitim ceea ce este mai presus 

de noi şi mai presus de orice minte îngerească. Aceea trebuie să mai ştie că noi, nu din lipsa 
cuvintelor sau a dovezilor păzim poruncile şi predaniile Părinţilor, ci pentru că îi cinstim adânc 
pe aceia care ne-au propovăduit taina cea nepătrunsă a Sfintei Treimi. 

Noi ştim cu siguranţă că nu ei ne-au descoperit această taină, ci Duhul Sfânt, precum 
spune Fericitul Chirii în Epistola sa către Ioan, Patriarhul Antiohiei. Oare nu la fel procedează, 
de obicei, şi doctorii, atunci când lucrează împotriva bolilor care ne lovesc? Şi ei sfătuiesc în 
viaţă cumpătarea - prescrisă de învăţătorii lor dinainte - şi îi explică bolnavului că prin 
cumpătare el poate avea o oarecare nădejde de a dobândi vindecarea. In caz contrar, bolnavul 
se poate apropia de moarte. Când boala se agravează, atunci se înarmează împotriva ei şi cu 
focul şi cu fierul şi cu diferite medicamente. De aceea, nici pe mine, care îi imit pe ei, să nu mă 
mustre nimeni, ci, dimpotrivă, să primească cu toată sârguinţa şi cu deplina atenţie acest cuvânt 
- nu ca fiind al meu, ci ca fiind spus de acei Fericiţi bărbaţi, căci eu vestesc cuvintele lor. De 
asemenea, să îl audă nu cu scopul de a certa, ci, izgonind din minte tot cugetul vrăjmaş, să 
asculte cuvântul cu sârguinţa şi cu dragoste pentru adevăr. 

Voi începe, dar, astfel: să le fie cu încredinţare cunoscut tuturor celor care au altă 
învăţătură şi care conduc şi locuiesc atât în Roma, cât şi în toată Italia şi în ţările care se află 
dincolo de munţii Alpi şi Pirinei, că noi, cei care ne-am aplecat gâtlejurile noastre sub jugul 
preacinstitului tron al Bisericii apostoleşti din Constantinopol, într-atât suntem departe de a fi 
vicleni şi de a îndrăzni să aducem vreo noutate în mărturisirea cea tare a neîntinatei credinţe 
lăsate nouă de Apostoli şi Sinoade, încât ne dăm în lături de la a născoci ţinte purtătoare de 
moarte împotriva vieţii noastre. Ştim - cu încredinţare ştim! - şi am învăţat din dumnezeieştile 
Scripturi că a muta sau a schimba ceva, oricât de neînsemnat ar fi, din învăţătura de credinţă, 
este o mare nelegiuire şi cădere din viaţa veşnică. 

Mai înainte de toate, martorul acestui lucru este însuşi întemeietorul credinţei noastre şi 
începătorul dreptăţii, Domnul nostru Iisus Hristos, Care, începând să le spună dumnezeiasca 
învăţătură ucenicilor Săi, a pus ca temelie tare şi neclintită faptul de a păzi cu toată sârguinţa şi 
cu mare frică chiar şi cele mai mici porunci ale Lui, fără de schimbare şi strămutare. Căci 
spune în Evanghelia după Matei: Deci, cel ce va strica una din aceste porunci, foarte mici, şi 
va învăţa aşa pe oameni, foarte mic se va chema în împărăţia cerurilor; iar cel ce va face şi va 
învăţa, acesta mare se va chema în împărăţia cerurilor (Mt. 5, 19). Cuvintele foarte mic, după 
tâlcuirea dumnezeiescului Ioan Gură de Aur, înseamnă acelaşi lucru cu: „va fi osândit". 

Dacă însă cineva îndrăzneşte să spună că Iisus a zis aceasta despre poruncile Legii 
[Vechi] - deoarece a spus că o iotă sau o cirtă din Lege nu va trece, până ce se vor face toate -, 
atunci este nedrept, căci însuşi Mântuitorul a fost primul care a desfiinţat porunca sâmbetei şi 
de aceea a şi fost învinuit de fariseii care au spus: Omul acesta nu este de la Dumnezeu, căci nu 
ţine sâmbăta. însă şi după El, ucenicii Lui, dintre care primul a fost Sfântul Apostol Pavel, s-au 
îndreptat pe deplin împotriva tuturor poruncilor Legii, deoarece ele slujeau ca şi chip al celor 
viitoare, şi le-au desfiinţat pe toate, aşa cum se spune în Faptele apostolilor şi alte cărţi 
insuflate de Dumnezeu. 

Din acestea reiese că Mântuitorul a vorbit despre poruncile Noului Testament; de aceea, 
împlinind acea învăţătură dumnezeiască, îi întăreşte din nou pe ucenici prin următoarea 
poruncă, zicând: De aceea oricine aude aceste cuvinte ale Mele, pe care Eu vi le-am spus acum 
şi le îndeplineşte asemăna-se-va bărbatului înţelept care a clădit casa lui pe stâncă. A căzut 
ploaia, au venit râurile mari, au suflat vânturile şi au bătut în casa aceea, dar ea n-a căzut, 
fiindcă era întemeiată pe stâncă. Iar oricine aude aceste cuvinte ale Mele şi nu le îndeplineşte, 
asemăna-se-va bărbatului nechibzuit care şi-a clădit casa pe nisip (Mt. 7, 24-26). 

Nu numai prin aceasta ne porunceşte Mântuitorul să păzim dumnezeiasca Lui învăţătură, 
dar şi în Evanghelia după Ioan nu o dată, ci de multe ori, face aceasta cu mare grijă, precum 
prin următoarea pildă, zicând: Adevărat, adevărat zic vouă: Cel ce nu intră pe uşă, în staulul 
oilor, ci sare pe aiurea, acela este fur şi tâlhar (Ioan 10, 1). Cine este această uşă dacă nu 
însuşi Cel ce spune: Eu sunt uşa oilor! Şi tot acolo spune despre Sine că, atunci când El le 

scoate afară pe toate ale sale, merge înaintea lor, şi oile merg după El, căci cunosc glasul Lui; 
iar după un străin, ele nu vor merge, ci vor fugi de el, pentru că nu cunosc glasul străinilor 
(Ioan 10, 4-5); de asemenea, spune: rămâneţi întru iubirea Mea şi, învăţându-i cum să rămână 
în ea, spune: Dacă păziţi poruncile Mele, veţi rămâne întru iubirea Mea (Ioan 15, 9-10). Şi 
iarăşi spune: Dacă veţi rămâne în cuvântul Meu, sunteţi cu adevărat ucenici ai Mei; şi veţi 
cunoaşte adevărul, iar adevărul vă va face liberi (Ioan 8, 31-32). 

După toate acestea nu e, oare, limpede că latinii mint, spunând că ei nu s-au îndepărtat 
deloc de dumnezeiasca Evanghelie, când iată, există porunci aspre şi înalte, date de Hristos 
ucenicilor Săi prin viu grai? Mai apoi, după câţiva ani de la înălţarea Sa la cer, prin Sfântul 
Ioan, când se afla pe insula Patmos, au fost pecetluite definitiv de Sfântul Duh. Ei nu se tem să 
schimbe învăţătura şi, prin adaosul străin în sfânta mărturisire a credinţei, au vătămat-o. Cum 
se pot lăuda oare că adună împreună cu Hristos, când nu păzesc învăţătura Lui?! Nu ar trebui să 
fie numiţi furi şi tâlhari pentru că nu intră pe uşa Evangheliei în staulul oilor? Sau cum îi va 
slobozi pe ei adevărul de chinurile veşnice când ei nu se supun adevărului evanghelic, dovedit 
şi întărit de atâţia Părinţi mari, purtători de Dumnezeu în decursul atâtor ani? 

Cum să nu fie rupţi de iubirea lui Hristos, când nu vor să audă învăţătura Lui despre 
Sfântul Duh, ci, lăsându-se ademeniţi de ideile mincinoase ale înţelepciunii acestei lumi, care 
se târăsc pe tot pământul şi în care se află, ei arată în chip nebun, ca să nu spun rău-credincios, 
două începuturi pentru Mângâietorul Care purcede numai din Tatăl, neştiind că, aşa cum Cel 
Unul Născut se naşte Singur numai din Tatăl, aceasta fiind însuşirea Lui proprie, aşa şi Duhul 
Sfânt, fiind în toate egal Tatălui şi Fiului, purcede numai din Tatăl, şi de aceea purcederea este 
doar una şi constituie însuşirea Lui specifică. însă despre aceasta voi vorbi mai încolo. 

Acum, însă, voi expune poruncile bărbaţilor purtători de Dumnezeu, aşa cum am 
făgăduit. Le voi spune, în primul rând, pe cele ale dumnezeiescului Pavel care, trezindu-se din 
întunericului iudaic şi din mânie, şi după ce a băut toată cupa cea dătătoare de viaţă a Viţei 
Celei Adevărate, cunoscând cu cea mai mare încredinţare voia Mântuitorului, porunceşte în 
Epistola către Coloseni: Luaţi aminte să nu vă fure minţile cineva cu filosofia şi cu deşartă 
înşelăciune din predania omenească, după înţelesurile cele slabe ale lumii şi nu după Hristos 
(Col. 2, 8); de asemenea, dorind să îi întărească şi pe Galateni, spune: Dar chiar dacă noi sau 
un înger din cer v-ar vesti altă Evanghelie decât aceea pe care v-am vestit-o - să fie anatema! 
Precum v-am spus mai înainte, şi acum vă spun iarăşi: Dacă vă propovăduieşte cineva altceva 
decât aţi primit - să fie anatema! (Gal. 1, 8). 

Vezi tu cum numeşte Sfântul Apostol Pavel filosofia? înşelăciune deşartă care întunecă 
raţiunea oamenilor simpli, deoarece provine din predaniile omeneşti, după înţelesurile lumii, 
iar nu după Hristos. Oare nu după ea se călăuzesc astăzi popoarele latine, răstălmăcind 
adevărul apostolic? Mergi cu gândul în şcolile italiene şi vei vedea cum curg acolo, ca nişte 
râuri îmbelşugate, învăţăturile lui Aristotel şi ale lui Platon şi ale celor asemenea lor. Vei vedea 
că nici o dogmă nu este cinstită de ei dacă nu este supusă silogismelor aristotelice. Iar dacă ea 
nu se potriveşte cu ştiinţa lor, atunci fie o leapădă pentru că este rea, fie înlătură din ea ceea ce 
nu se potriveşte cu ştiinţa lor şi o schimbă în favoarea învăţăturii aristotelice; şi atunci o apără 
ca fiind adevărată. 

Cum aş putea să-ţi explic toate fărădelegile latinilor de astăzi, care, precum spune 
Apostolul, se lasă puternic ademeniţi de înşelăciunea filosofică despre nemurirea sufletului, 
despre desfătările viitoare ale drepţilor şi despre starea credincioşilor după plecarea din această 
viaţă? Ei rătăcesc prin toate acestea, deoarece se călăuzesc cel mai mult după ştiinţa uşoară a 
dialecticii, iar nu după filosofia bisericească profundă, dăruită de Dumnezeu. într-adevăr, sunt 
bune cunoştinţele venerabilei ştiinţe, însă sunt folositoare numai pentru căpătarea deprinderii 
de a vorbi frumos şi pentru înnobilarea şi dezvoltarea minţii, iar nu pentru însuşirea 
dumnezeieştilor dogme şi a judecăţii duhovniceşti. Căci acestea sunt mai presus de orice 
gândire şi mai presus de orice contemplare a celor văzute şi nevăzute; acestea se cunosc şi se 
văd numai prin credinţă şi fug de toată ştiinţa filologică, fiind mai presus de ea. 

Ştiind bine acest lucru, Sfântul Ioan Gură de Aur vorbeşte despre aceasta în cuvântul 
despre serafimi, unde explică vedenia Sfântului Prooroc Isaia. Cuvintele lui de aur despre acest 
lucru sunt următoarele: „Despre ceea ce el a văzut, a spus, dar despre cum a văzut - despre 
aceasta a tăcut. Voi primi cele spuse şi nu voi cerceta în amănunt cele despre care a tăcut. Voi 
înţelege ceea ce este descoperit şi nu voi căuta să aflu ceea ce este acoperit. Pentru aceasta a şi 
fost acoperit. Citirea Scripturii este temelie de aur şi ţesătură de aur. Nu voi ţese o pânză de 
păianjen, căci ştiu neputinţa gândurilor mele. Nu încălca hotarele veşnice, rânduite de Părinţi. 
A muta aceste hotare este primejdios. Şi cum oare să schimbăm ceea ce ne-a fost rânduit de 
Dumnezeu?". 

O, ce evlavie negrăită a avut acest Fericit Părinte, domnule Teodor! Vai de obraznica 
noastră neruşinare din pricina căreia îndrăznim să pătrundem tainele dumnezeieşti, care sunt pe 
deplin neînţelese chiar şi pentru îngeri ! 

Acest Părinte, fiind atât de mare în virtuţi, nu a îndrăznit să contemple sau să vorbească 
mai mult decât un rob. S-a mulţumit cu ceea ce a spus Proorocul, smerindu-se şi asemănând cu 
pânza de păianjen gândurile lui. Noi, însă, fiind mult mai departe de harul şi înţelepciunea date 
lui din cer şi de viaţa lui fără asemănare şi de sfinţenia îngerească, lăsându-ne atraşi în mare 
parte de patimi şi lipindu-ne, precum dobitoacele cele necuvântătoare, de poftele şi plăcerile 
ticăloase - având o mică înclinaţie spre discuţii, iar nu spre filosofie, pentru care pricină unii 
dintre noi se înfierbântă - am sărit, ca fiarele sălbatice, şi veşmântul Bisericii, care este împletit 
din cea mai înaltă teologie, l-am sfâşiat în chip jalnic prin strâmbătatea dialecticii şi a 
sofismelor, şi dezbatem în zadar, silindu-ne să arătăm oamenilor sfintele taine care sunt cu totul 
nespuse şi neînţelese şi ştiute numai de Sfânta Treime. Şi atunci când Sfântul Ioan Gură de Aur 
spune că „a muta hotarele este primejdios. Şi cum oare să schimbăm ceea ce ne-a fost rânduit 
de Dumnezeu?", tu, Nicolae, călcând temelia cea atât de mare şi puternică a casei dumnezeieşti 
a neîntinatei noastre credinţe rânduite mai întâi de Dumnezeu, iar apoi alcătuite şi întărite de 
atâţia mari şi dumnezeieşti Părinţi, nu te-ai temut să o nimiceşti prin ticăloasele sofisme! Oare 
nu este acest lucru turbarea minţii? Discuţia care este nefolositoare şi nu slujeşte la zidirea 
sufletului trebuie să o lepădăm; să lucreze cuvântul luminos, care îl învaţă cel mai mult pe 
ascultător. Acesta trebuie să constituie ţelul tuturor propovăduitorilor adevărului. Acest lucru îl 
spune dumnezeiescul Pavel. 

Acum este timpul să îl ascultăm şi pe Preaînţeleptul Dionisie, supranumit Areopagitul, şi 
ceea ce ne porunceşte el despre acestea şi cât ne îngăduie să cercetăm despre dumnezeieştile 
Persoane. El spune: „Să păzim ceea ce ne este arătat de Dumnezeu prin dumnezeieştile 
Scripturi, căci toată darea cea bună şi tot darul desăvârşit de sus este, pogorându-se de la 
Părintele luminilor (Iac. 1, 17). Toată lumina lucrătoare care se revarsă din Tatăl şi vine în chip 
binefăcător spre noi, se întoarce iarăşi, ca o putere unificatoare, la Izvorul ei - Tatăl - şi la 
simplitatea vederii lui Dumnezeu; căci toate sunt de la El şi în El, aşa cum spune cuvântul cel 
sfânt". Iată că el, care este atât de mare, spune: „să păzim", adică să păstrăm cu tărie ceea ce 
ne-a fost descoperit în chip dumnezeiesc de Sfânta Treime. Iar tu, omule, nu te-ai temut să 
schimbi acestea şi îi atragi şi pe alţii în aceeaşi groapă. 

Dar să ascultăm şi cum ne învaţă el să cugetăm despre dumnezeirea cea pururea fiitoare. 
El spune că „de naşterea cea mai presus de fire a lui Dumnezeu nu se împărtăşesc şi Unul şi 
Celălalt, căci există un singur izvor al dumnezeirii - Tatăl; iar Fiul nu este Tatăl şi Tatăl nu este 
Fiul". Este evident că acest lucru se referă şi la Sfântul Duh. Căci dacă el ar fi înţeles că şi Fiul 
este izvorul Duhului, atunci nu ar fi spus că există un singur izvor - Tatăl, căci ceea ce este 
unic nu îngăduie şi alt lucru. Şi iarăşi spune el că „izvorul dumnezeirii este Tatăl, iar Fiul şi 
Duhul sunt naşterile lui Dumnezeu, dacă se poate spune aşa, care au crescut ca florile şi 
luminile cele mai presus de fire, aşa cum noi am înţeles din sfintele cuvinte". 

Ce poate fi mai luminos şi mai convingător decât această mărturie? Căci învăţătorul cel 
de taină al lui Dionisie, cu privire la ascunsa şi negrăita dumnezeire cea mai presus de fire, a 
fost Pavel. El spune clar că din naşterea cea mai presus de fire a lui Dumnezeu nu se 

împărtăşesc şi unul şi altul, adică nu sunt părtaşi la acea însuşire care îi este proprie fiecăreia 
dintre Persoane, precum: Tatălui îi este proprie nenaşterea, Fiului - naşterea şi Duhului Sfânt - 
purcederea. Latinii dintr-o dată resping tot acest cult, fără să se ruşineze să afirme că aceste 
însuşiri ale Persoanelor sunt supuse schimbării şi astfel se împotrivesc în mod clar adevărului, 
spunând că Fiul este, alături de Tatăl, izvorul Sfântului Duh. Ce altceva vor ei să dovedească 
prin aceasta dacă nu faptul că însuşirea Tatălui, după care Duhul purcede din El, trece şi la 
Fiul, aşa cum va fi arătat mai departe? 

Dionisie spune mai departe: există un singur izvor al dumnezeirii Celei mai presus de fire 
- Tatăl; tu, însă, nu te ruşinezi să îl numeşti şi pe Fiul izvor al dumnezeirii! Dacă îngăduim 
părerea ta, atunci cum vor mai rămâne în putere cuvintele lui Dionisie care I-a numit pe Fiul şi 
pe Duhul ramuri şi flori şi care au crescut amândouă din rădăcina - Tatăl? Ramură este Fiul, 
ramură este şi Duhul Sfânt; de asemenea, floare este Fiul, floare este şi Duhul Sfânt. El nu a 
spus: „ramură şi floare", la singular, ci „ramuri şi flori", la plural, pentru a arăta că Ei nu cresc 
unul din celălalt, ci din Tatăl Singur, ca dintr-o rădăcină. Din Tatăl cresc Amândoi şi sunt 
cinstiţi în mod egal. De unde ai luat tu sau de la care alt Pavel ai auzit tu această învăţătură pe 
care o propovăduieşti acum, omule? Acela (Dionisie) spune: „să păzim", iar tu afirmi că tu şi 
papa de la Roma aveţi puterea de a muta hotarele Sfinţilor Părinţi şi de a le schimba aşa cum 
vreţi voi? Cine ţi-a dat ţie această putere? 

Ţie îţi este încredinţat să lucrezi la mântuirea semenilor tăi, şi nu aşa cum ai vrea să faci 
tu, ci după învăţătura mântuitoare a Sfintelor Evanghelii şi după tradiţiile Apostolilor şi ale 
Sfinţilor Părinţi. De ce? Tocmai pentru ca să auzi şi tu: Fericit eşti, Simone, fiul lui Iona, că nu 
trup şi sânge ţi-au descoperit ţie acestea, ci Tatăl Meu, Care este în ceruri. Dacă vei lucra 
altfel, atunci ia seama ca să nu auzi şi tu acel glas înfricoşător: Mergi înapoia Mea, satano! 
Căci tu nu cugeti cele ale lui Dumnezeu, ci cele ale oamenilor (Marcu 8, 33). Pentru aceasta ai 
şi primit cheile, care simbolizează comorile nevăzute, ascunse în taină, pe care tu trebuie să le 
deschizi şi să le arăţi aşa cum le-a lăsat Stăpânul casei în pivniţele apostolice, în manuscrise şi 
cerneală şi cuvinte făcătoare de viaţă, iar nu pentru a aduce lucruri străine pe care să le aperi cu 
construcţii dialectice şi nu cu luminarea duhovnicească şi cu mărturisirea credinţei. Noi nu 
trebuie să îndrăznim să cugetăm sau să vorbim ceva în afară de ceea ce ne este propovăduit de 
Sfânta Scriptură. Acest lucru îl arată în mod clar Sfântul Dionisie, zicând: „nimic nu ne este 
îngăduit să vorbim sau să cugetăm despre dumnezeirea Cea mai presus de fire în afară de ceea 
ce ne-a descoperit Dumnezeu în Sfânta Scriptură". Ia seama aici, o, minunatule Teodor, la 
evlavia Sfântului Dionisie! 

Nu ne este îngăduit - a spus el - nu numai să vorbim, dar nici măcar să cugetăm ceva în 
afară de ce este scris. însă Nicolae şi adepţii lui au căzut într-o asemenea obrăznicie încât se 
laudă că pot dovedi dumnezeirea Cea mai presus de fire, tainică şi nepătrunsă, prin figuri 
geometrice în afara Scripturii. Ce altceva poate fi mai ascuns dacă nu naşterea Celui Unuia 
Născut din Tatăl şi purcederea Mângâietorului? Aceste aşa numite adâncuri ale lui Dumnezeu, 
după cuvintele lui Pavel, sunt cercetate de Mângâietorul: Duhul toate le cercetează, chiar şi 
adâncurile lui Dumnezeu (1 Cor. 2, 10). 

Pe ce putere mai presus de fire a înaltei raţiuni şi a vredniciei să ne întărim noi, pentru a 
intra, fără să ne temem, în acel adânc al tainei dumnezeieşti, care nu este supus nici înţelegerii 
şi nici cercetării, şi care este acoperit de întuneric - după cuvintele dumnezeiescului David: şi 
şi-a pus întunericul acoperământ - noi, care nu suntem în stare să înţelegem nici măcar firea 
noastră, adică prin ce mijloc este unită raţiunea cu sentimentele sau în ce constă unirea şi 
lucrarea lor reciprocă? Nu este, oare, acest lucru vrednic de tot râsul şi nu este, oare, aceasta 
curată nebunie? 

Nu îţi este de ajuns, o omule, cunoscându-ţi neputinţa, să păzeşti cele cercetate de atâţia 
bărbaţi sfinţi şi în decursul atâtor vremuri prielnice? Şi Pavel, care a fost răpit până la al treilea 
cer şi a auzit vorbe negrăite, preamăreşte, zicând: Pentru că în parte cunoaştem şi în parte 
proorocim (1 Cor. 13,9). Acela - în parte, iar tu - în întregime! Căci a discuta cu viclenie şi cu 

cuget omenesc pentru a arăta ceea ce este tainic despre dumnezeire, adică care sunt firea şi 
modul Lui de existenţă, ce altceva înseamnă dacă nu faptul că tu ai înţeles deja totul? 

Dar să întoarcem cuvântul nostru de unde am plecat şi să ascultăm alţi Părinţi 
dumnezeieşti şi ceea ce ne poruncesc ei nouă cu privire la păzirea deplină şi statornică a sfintei 
mărturisiri de credinţă, fără să adăugăm şi nici să scoatem ceva. In timpul lui Teodosie cel Mic 
s-a întrunit în Efes al treilea Sfânt Sinod ecumenic, care 1-a anatematizat pe ticălosul Nectarie. 
Preşedintele acestui sinod a fost Prealuminatul Chirii, care era şi locţiitorul Fericitului papă 
Celestin de la Roma. In scrisoarea sa către acest Sfânt Sinod, scrisoare care s-a păstrat în 
întregime, prin harul lui Hristos, până în ziua de astăzi, Fericitul Celestin scrie despre 
dumnezeiasca şi sfânta mărturisire de credinţă astfel: „dacă cineva vreodată, scoţând sau 
adăugând ceva la mărturisirea de credinţă, a fost predat anatemei, acest lucru a fost făcut cu 
dreptate; căci ceea ce ne este lăsat cu plinătate şi claritate de Sfinţii Părinţi nu poate îndura nici 
adaos, nici micşorare. Noi am citit în cărţile noastre că nu trebuie nici să adăugăm, nici să 
scoatem şi că cei care adaugă sau scot ceva sunt supuşi chinurilor mari. De aceea, noi pregătim 
şi focul şi fierul pentru asemenea oameni, deoarece altfel nu pot fi îndreptaţi". 

Auzi, oare, Nicolae, că dogmele propovăduite nouă de acei Sfinţi Părinţi în Sfânta 
mărturisire de credinţă, sunt propovăduite cu plinătate şi claritate, adică sunt desăvârşite şi 
luminate, şi pe cât de uşor de înţeles au fost pentru ei şi uşor de însuşit pentru noi, într-atât de 
clar şi de curat au fost spuse de ei şi nu mai au nevoie de nici o lămurire teologică? însă, 
dimpotrivă, sunt supuşi anatemei toţi cei care ar îndrăzni să schimbe sau să adauge sau să 
scoată ceva şi sunt ameninţaţi cu focul şi cu fierul, adică cu blestemul, excomunicarea şi 
ruperea de comunitatea credincioşilor. 

Potrivit cu această scrisoare, vorbeşte şi Sfântul Chirii, ca şi cum ar vorbi din partea 
Sfântului Sinod, într-una din scrisorile sale, pe care a trimis-o la Ioan, patriarhul Antiohiei. In 
ea se apără pe sine împotriva clevetelii îndreptate asupra lui de către Teodoret, Episcopul 
oraşului Cir, care spunea că el ar păzi dogma potrivit căreia Duhul Sfânt purcede şi de la Fiul 
Cel pururea fiitor. Dând răspuns la această defăimare, el spune astfel: „Noi nu îngăduim cu nici 
un chip schimbări în credinţa lăsată nouă de Părinţi, adică în mărturisirea credinţei noastre, şi 
nu ne îngăduim nici nouă, nici altora să schimbe chiar şi un cuvânt din ceea ce este cuprins în 
ea sau să înlăture vreo silabă, căci ne amintim de cel care spune: nu încălca hotarele veşnice, 
pe care le-au pus părinţii tăi. Pentru că nu el a spus acestea, ci Duhul lui Dumnezeu-Tatăl, 
Care din El purcede şi Care, după fiinţă, nu este străin de Fiul". 

Auzi tu, oare, că el interzice nu numai să schimbi sensul, ci şi un cuvânt sau o silabă nu 
îşi îngăduie nici lui, nici altora să înlăture, spunând aceasta din partea întregului Sinod 
ecumenic, şi sunt rostite blesteme cumplite, care sunt cuprinse în cartea faptelor Sinodului? 
Dacă aceia nu îşi îngăduie lor înşişi, atunci cum îţi vor îngădui ţie? 

Trebuie să luăm seama, preaînţelepte Teodor, că Ioan, Patriarhul Antiohiei, şi Episcopii 
răsăriteni care erau împreună cu el, primind o asemenea scrisoare, s-au încredinţat de ortodoxia 
lui Chirii, s-au împăcat cu el şi au intrat în comuniune, fiindcă mai înainte de aceasta fuseseră 
despărţiţi, după cum scrie Teodoret. El spune că Episcopii, după ce au citit scrisoarea şi au 
cercetat cu atenţie sensul ei, au fost de acord cu tot ce scria în ea şi cu faptul că ceea ce se 
spunea în ea provenea din adevărul Evangheliei, şi că Domnul nostru Iisus Hristos este 
propovăduit în ea ca Dumnezeu desăvârşit şi Om desăvârşit, iar Duhul Sfânt ca Cel ce are 
fiinţa nu de la Fiul sau prin Fiul, ci purcede din Tatăl şi este de o fiinţă cu Fiul. Ce poate fi mai 
clar şi mai sigur decât această mărturie împotriva înverşunării latine? Episcopii îl învinuiseră 
pe Fericitul Chirii că păzeşte dogma potrivit căreia Duhul purcede şi de la Fiul şi are prin Fiul 
fiinţa cea pururea fiitoare. însă el, respingând această învinuire, se dezvinovăţeşte prin faptul că 
nu gândeşte astfel, ci recunoaşte că El purcede din Tatăl, potrivit cu predaniile Sfintei Scripturi, 
iar faptul că are fiinţa şi de la Fiul îl numeşte străin de sensul fiinţei. El are aceeaşi fiinţă şi fire, 
însă nu după modul existenţei, adică după purcedere. 

Episcopii, primind şi lăudând aceste expresii, au spus prin Teodoret că Duhul Sfânt nu 
are fiinţa de la Fiul sau prin Fiul, ci purcede din Tatăl şi este trimis de Fiul, ca fiind de o fiinţă 
cu El. Iată cât de limpede reiese de aici înţelegerea Sfântului Chirii, pe care o avea despre 
purcederea Sfântului Duh! Latinii, însă, se silesc să dovedească contrariul a ceea ce au înţeles 
Sfinţii, şi nu se ruşinează să se împotrivească acestui adevăr curat. Aşadar, aceasta este 
interpretarea Sfântului Chirii! 

Dar să auzim ceea ce a poruncit despre Sfânta mărturisire de credinţă şi al patrulea Sinod 
ecumenic care s-a întrunit la Calcedon, în timpul împăratului Marcian, împotriva lui Eutihie şi 
Dioscor. Fericitul papă Leon de la Roma a înfrumuseţat şi a întărit acest Sinod prin sfinţii lui 
locţiitori - Paschasinus, Lucentius şi Bonifacius. După citirea Sfintei mărturisiri de credinţă, 
alcătuită de primele două Sinoade ecumenice şi întărită de al treilea, el a spus: „Acest Sfânt 
sinod ecumenic porunceşte: nimănui nu îi este îngăduit să rostească sau să scrie sau să 
alcătuiască sau să înveţe sau să dovedească altă credinţă. Iar cei care îndrăznesc să scrie sau să 
alcătuiască sau să rostească altă credinţă, aceia, dacă vor fi Episcopi sau clerici, să fie lipsiţi de: 
episcopii - de episcopat, iar clericii - de chemarea preoţească; dacă, însă, vor fi mireni, aceia 
să fie blestemaţi!". 

Acelaşi lucru şi cu aceeaşi exprimare poruncesc şi celelalte Sinoade: al cincilea, al 
şaselea şi al şaptelea, care spune limpede: „Noi păzim legile bisericeşti, noi păstrăm hotarele 
părinteşti, iar pe cei ce adaugă sau scot ceva din învăţătura Bisericii noi îi blestemăm!". Şi 
iarăşi spune: „Dacă cineva respinge toată tradiţia bisericească, scrisă sau nescrisă, să fie 
anatema!". 

Ce pot spune duşmanii adevărului împotriva acestui lucru? Cum vor putea ei să se 
izbăvească de anatema atâtor Fericiţi şi mari părinţi, deşi se laudă la nesfârşit cu Roma şi cu 
măreţia ei? Căci nu de oraşe sau de scaune apostolice depind măreţia şi puterea, ci prin 
dogmele drepte, prin vieţuirea dumnezeiască şi prin învăţătura Părinţilor se călăuzeşte şi se 
cunoaşte adevărata credinţă. Şi atâta timp cât avem raţiune sănătoasă, nu îl vom numi doctor pe 
acela care este îmbrăcat numai pe dinafară cu haina de doctor, dar nu are cunoştinţe medicale 
potrivite cu îmbrăcămintea. Insă pe cel ce ştie cu încredinţare să lucreze potrivit cu ştiinţa 
medicinei, după tradiţia vracilor preaînţelepţi dinaintea lui, pe acela îl numim vraci şi îl 
chemăm să vindece bolile, dacă ne îngrijim de sănătatea noastră. 

Dar să ascultăm şi ceea ce ne porunceşte despre aceasta Sfântul Ioan Damaschin. El 
spune aşa: „Să învăţăm şi să păstrăm cu cinste tot ce ne este lăsat şi prin Lege şi prin Prooroci 
şi prin Evanghelie, şi să nu căutăm nimic mai mult. Căci Dumnezeu, fiind bun şi dătătorul 
oricărui bine, ne-a descoperit ceea ce a trebuit ca noi să ştim, iar despre ceea ce noi nu am putut 
înţelege, a tăcut. Să iubim ceea ce ne este lăsat de El şi în acestea să trăim, fără să încălcăm 
hotarele veşnice şi nici predania dumnezeiască. Căci cine respinge vreun lucru dumnezeiesc, 
mic sau mare, acela respinge toată Legea, şi este socotit împreună cu cei ce au încălcat-o". Iată 
că şi acest sfânt şi slăvit învăţător al lumii, privighetoarea Bisericii, organul cel dulce-cântător 
al Sfântului Duh spune: toate să le primim şi să le învăţăm şi să le păstrăm cu cinste şi mai mult 
decât acestea nimic să nu căutăm şi să cercetăm. De ce? Pentru că, spune el, Dumnezeu, fiind 
bun, a descoperit ceea ce a ştiut că este folositor pentru noi. De aceea, să fim mulţumiţi, adică 
să ne împăcăm cu ele ca fiind rânduite de Dumnezeu. Şi dacă nu vrem să arătăm acestora mare 
cinste, atunci să le cinstim aşa cum cinstim poruncile împăraţilor pământeşti, şi să le păzim fără 
să le cercetăm, aşa cum facem cu acelea. Insă romanii şi la acestea rămân surzi, asemenea 
viperei surde care îşi astupă urechile sale. Dar nu numai atât, ci, trufindu-se cu lauda şi părerea 
deşartă, resping cu mare dispreţ, ca pe ceva netrebnic, tot ce nu se supune dovezilor dialectice 
rele şi viclene. Insă despre aceasta vom mai vorbi; acum să cercetăm ceea ce se referă la 
obiectul nostru. 

In timpul lui Vasilie, împăratul Constantinopolului şi al Preafericitului patriarh Fotie, 
când la cârma pravilelor Părinteşti se afla sfinţitul papă Ioan de la Roma, care era împodobit cu 
toată ortodoxia şi cinstea vieţuirii evanghelice, la porunca împăratului şi a sfinţilor patriarhi, s- 

a întrunit un sinod ecumenic la Constantinopol pentru întărirea celui de-al şaptelea Sfânt sinod 
şi pentru înlăturarea ereziei latine care apăruse din nou şi se înălţase, şi care, asemenea unei 
furtuni puternice, tulbura Sfânta Biserică a lui Dumnezeu. La acest Sinod au fost trimişi de 
sfinţitul papă Ioan locţiitorii lui, Paul şi Eugen, episcopi dumnezeieşti, şi presbiterul şi 
cardinalul Petru. Acest Sfânt sinod, după ce a întărit al şaptelea Sinod, a dat în vileag din destul 
erezia latină şi pe cei care o apărau i-au predat anatemei, făcând această precizare împotriva 
celor care au îndrăznit să schimbe ceva în mărturisirea de credinţă: „Dacă cineva îndrăzneşte să 
scrie altceva sau să adauge sau să scoată ceva din această Sfântă mărturisire de credinţă şi 
îndrăzneşte să numească acest lucru porunca sinodului, acela să fie osândit şi lepădat de toată 
comunitatea creştină". Această afurisenie a pronunţat-o Sfântul şi dumnezeiescul Sinod 
împotriva unei asemenea fărădelegi. 

Fericitul papă Ioan s-a bucurat de aceasta, fiind astfel mulţumit, şi a scris către Sfântul 
patriarh Fotie un cuvânt lung şi lămuritor, respingând cu desăvârşire adaosul la Sfântul simbol 
al credinţei. El spune: „Frăţiei tale îi este bine cunoscut că, atunci când a venit la noi acela care 
a fost trimis nu cu mult înainte şi ne-a întrebat despre Sfânta mărturisire de credinţă, ne-a găsit 
păzind-o în întregime, aşa cum ne-a fost lăsată de la început, şi a văzut că noi nu adăugăm şi nu 
scoatem nimic, ştiind cu încredinţare că pe cei ce îndrăznesc să facă acest lucru îi aşteaptă cea 
mai grea osândă. De aceea îi comunicăm din nou Sfinţiei tale în ceea ce priveşte cunoscuta 
teorie, din pricina căreia au venit ispitele în bisericile lui Dumnezeu, că noi nu numai că nu 
mărturisim acest lucru, dar şi pe cei care au îndrăznit mai înainte să facă acest lucru din proprie 
voinţă, îi socotim călcătorii poruncilor lui Dumnezeu şi răstălmăcitorii învăţăturii Domnului 
Iisus Hristos şi a Sfinţilor Părinţi, care, întrunindu-se în Sinoade, au alcătuit Sfânta mărturisire 
de credinţă. Noi îi socotim pe acei neascultători egali cu Iuda, deoarece ei au îndrăznit să facă 
acelaşi lucru ca şi el, predând la moarte nu Trupul Domnului, ci pe credincioşii care sunt 
mădularele Trupului Său, despărţindu-i şi îndepărtându-i unul de celălalt şi predându-i astfel 
morţii veşnice, dar mai ales pe ei înşişi, aşa cum a făcut în chip nedrept numitul ucenic". 

Iată cât de limpede a arătat acel Sfânt Părinte, prin aceste cuvinte scurte, că această erezie 
este urâtă şi respinsă. El îi compară cu Iuda pe cei care au născocit-o şi pe cei care au susţinut-o 
după ei. Ce pot spune, iarăşi, duşmanii împotriva acestui lucru? Sau îşi astupă şi împotriva 
acestui lucru urechile, asemenea viperei surde, şi nu primesc mustrarea? Toate acestea nu au 
fost spuse şi făcute nici ieri şi nici alaltăieri, nu într-un colţ sau într-un loc întunecat, acest 
lucru ei nu vor îndrăzni să-1 spună dacă judecă sănătos şi se îngrijesc de adevăr. 

Oare nu au trecut mai mult de şase sute de ani de când au fost scrise şi făcute toate 
acestea? Oare nu în vechea Romă şi în oraşul care domnea pe atunci, s-au săvârşit toate acestea 
înaintea monarhilor, arhiereilor şi cărturarilor, când aceste două oraşe slăvite înfloriseră cu 
desăvârşire nu numai în filosofia insuflată de Dumnezeu, ci şi în ştiinţă, iar cinul, atât cel 
preoţesc cât şi cel mirenesc, strălucea din belşug prin înaltă sfinţenie şi viaţă curată şi blândeţe 
duhovnicească? însă şi Preasfinţitul papă Adrian, care a fost după Ioan - aşa cum spune 
Preafericitul Fotie - i-a trimis lui Fotie, după vechiul obicei, o Epistolă sobornicească în care 
propovăduieşte aceeaşi bună credinţă şi că Duhul purcede din Tatăl. 

însă de ce să vorbim mult când putem să închidem gura celor ce se împotrivesc 
adevărului cu ceea ce a făcut Fericitul papă Leon de la Roma? Acest Fericit papă Leon, când a 
văzut că această erezie nou-apărută ispiteşte Sfânta şi Marea Biserică încredinţată lui, în afară 
de multe alte măsuri luate de el pentru stârpirea acestei boli eretice, el a găsit şi această cale: a 
trimis epistole soborniceşti în toate regiunile şi ţările supuse lui, poruncind pretutindeni 
Sfintelor Biserici ale lui Dumnezeu să rostească cu voce tare mărturisirea Sfintei credinţe la 
dumnezeiasca Liturghie nu în limba latină, ci în limba greacă, fără adaosul „şi de la Fiul" - 
atingând astfel două ţeluri: în primul rând, prin cântarea mărturisirii de credinţă în limba 
greacă, limbă ce este mai potrivită pentru exprimarea ideii, mulţimea credincioşilor supuşi lui 
putea să scape mai uşor şi fără nenorociri de prăpastia ereziei, iar în al doilea rând, se înnoia 

unirea dragostei care a existat de la început cu Biserica de Răsărit şi care începuse să se ruineze 
din pricina relei îngăduinţe a celor ce doreau să spună erezii. 

De asemenea, el a arătat prin aceasta care sunt cinstea şi respectul de care trebuie să se 
bucure din partea tuturor Biserica lui Dumnezeu din Constantinopol, cea Sfântă, mare şi 
apostolească, şi celelalte Sfinte Biserici ale lui Dumnezeu din răsărit, precum: cele din 
Alexandria, Antiohia şi Ierusalim. Aşa au ştiut aceşti Fericiţi ucenici ai blândului Iisus să se 
iubească unii pe alţii şi să se înalţe cu cinste în simplitatea inimii şi în duhul blândeţii. 

Şi nu numai lucrul acesta 1-a făcut Fericitul Leon, după cum relatează Sfântul Fotie, ci, 
găsind în sacristia bisericească a Sinodului Sfinţilor Apostoli două scuturi care se păstraseră 
din timpuri vechi, când înflorise buna credinţă, şi pe care era scrisă în limba greacă Sfânta 
mărturisire a neîntinatei credinţe fără adaosul „şi de la Fiul" le-a luat şi a poruncit tuturor să le 
arate şi să le citească înaintea mulţimii poporului roman. S-a arătat astfel a fi ca un alt Moise 
care a primit de la Dumnezeu poruncile scrise pe piatră şi le-a arătat celor neascultători, ca prin 
acest mijloc să îi oblige să lepede cruzimea inimii şi să îşi însuşească dragostea. Căci în 
sufletul rău - a spus Preaînţeleptul Solomon - nu intră înţelepciunea. Tot aşa şi aceia, înghiţind 
oarecând undiţa mândriei şi îngâmfării, pe care pescarul cel rău a aruncat-o spre pierderea lor, 
au rămas nevindecaţi şi neîndreptaţi. Aceia însă să meargă pe drumul lor. 

Noi, arătând prin câteva dovezi mărunte suficiente mărturii acelora care ascultă 
dumnezeieştile Scripturi, le-am mărturisit în simplitatea credinţei sănătoase, cu frică de 
Dumnezeu şi cu tot adevărul, că nu trebuie nicidecum să mute sau să schimbe ceva din 
mărturisirea de credinţă - nici mic, nici mare, nici vreun cuvânt, nici vreo silabă din cele ce 
sunt puse acolo - ci trebuie să păzească în întregime toate acelea cu toate puterile şi cu toată 
atenţia, ca pe lumina ochilor, ca să nu se supună anatemei atâtor Sfinţi şi mari Părinţi. 

Cu aceasta voi încheia prima parte a cuvântului de faţă, pe care să îl primeşti şi să îl 
citeşti. Şi dacă vei găsi în el ceva spus frumos, atunci să atribui acel lucru Dătătorului tuturor 
bunurilor - lui Dumnezeu - al Cărui har m-a întărit. îţi voi trimite curând şi cealaltă parte a 
acestui cuvânt, unde voi face, aşa cum ţi-am făgăduit şi atât cât mă va ajuta Dumnezeu, 
acuzarea articolelor lui Nicolae neamţul, pe care le-a alcătuit împotriva dogmei corecte despre 
Preasfântul Duh. Să fii sănătos! 

XIII 

Continuarea aceluiaşi cuvânt 
(Partea a doua) 

începutul cuvintelor Tale este adevărul şi veşnice toate judecăţile dreptăţii tale (Ps. 118, 
160) - a glăsuit dumnezeiescul Părinte David, fiind sfinţit în gândire de cuvântul 
Mângâietorului. Şi cum să nu fie şi să nu se numească adevărate judecăţile dreptăţii, când 
Dumnezeu ni le porunceşte şi le face Legi? Şi dacă învăţătura cuprinsă în ele despre El şi 
despre toate este adevărată, şi noi păzind-o, putem dobândi viaţa veşnică, atunci ar trebui ca şi 
latinii, dacă încă nu socotesc că este drept să acorde o mare încredere şi o mare cinste 
cuvintelor insuflate de Dumnezeu din dumnezeieştile Evanghelii - întrucât au înclinaţie spre 
învăţăturile înţeleptului Aristotel mult cinstit de ei - măcar să învrednicească de cinste egală cu 
acelea cuvintele dumnezeieşti ale Mântuitorului şi, aşa cum învăţătura înţeleptului lor o 
socotesc adevărată, aşa şi cuvintele Stăpânului tuturor ar trebui să le păzească curate şi 
nerăstălmăcite. 

Şi aşa cum fiecare părere şi învăţătură, născocite în afara învăţăturii lui Aristotel, ei s-au 
deprins să le numească mincinoase şi înşelătoare, aşa şi pe acela care învaţă fără teamă 
împotriva învăţăturilor Domnului şi a rânduielilor Sfinţilor Părinţi, mai ales cu privire la buna 
credinţă şi la mărturisirea de credinţă ortodoxă, ar trebui ca ei să îl socotească şi să îl numească 
eretic şi amăgitor. 

Acum, însă, ei şi-au pierdut minţile într-atât încât nu numai că socotesc că au puterea de 
a schimba învăţăturile Stăpânului, dar nici nu se tem să mintă împotriva Evanghelistului Ioan. 
Căci, fiind îndrăzneţi din pricina mândriei, spun în chip prefăcut că Sfântul Ioan Evanghelistul 
a zis cu intenţie aparte că Duhul purcede de unul singur din Tatăl. De ce? Pentru a-i convinge 
pe Apostoli să cugete drept despre Tatăl, pe Care ei încă nu îl cunoşteau bine. 

Ei nu ştiu, blestemaţii, că Sfânta Evanghelie după Ioan a fost scrisă la mulţi ani după 
pogorârea Mângâietorului peste Sfinţii Apostoli, atunci când ei toţi, în mod egal, după măsura 
perceperii firii omeneşti, s-au îmbogăţit din belşug cu cunoaşterea tainelor negrăite ale lui 
Dumnezeu prin descoperirea Sfântului Duh. După aceea, ei toţi, în mod egal, L-au mărit pe Cel 
de Sus şi L-au propovăduit limpede şi curat pe tot pământul, nu în ghicitură, nici prin 
prototipuri ca la evrei. Acelora [evreilor], aşa cum şi trebuia, măreţia lui Dumnezeu li s-a 
propovăduit prin umbră şi ghicitură din pricina neputinţei de înţelegere a ascultătorilor şi a 
minţii lor de copil; aici, însă, Sfânta Treime se propovăduieşte limpede şi curat, nu prin 
ghicitură. 

Astăzi Domnul spune: Cel ce M-a văzut pe Mine a văzut pe Tatăl; de asemenea spune: 
Eu sunt întru Tatăl şi Tatăl este întru Mine (Ioan 14, 9; 10). De asemenea şi despre Sfântul 
Duh, multe cuvinte ale Domnului explică şi îl arată ca Dumnezeu, egal în putere în toate şi de o 
fiinţă cu Tatăl şi cu Fiul. însă latinii, fiind întrebaţi de ortodocşi de ce au născocit adaosul „şi 
de la Fiul", spun că ei fac acest lucru în mod prevăzător, adică pentru a arăta că Fiul este egal 
în toate cu Tatăl şi atotputernic. Cu atâta nepăsare şi nebunie răspund latinii! Ei nu înţeleg că o 
anumită pravilă şi învăţătură se poate alcătui în mod prevăzător doar atunci când această 
prevedere nu se referă la un obiect principal al credinţei şi nu pricinuieşte daune învăţăturii 
insuflate de Dumnezeu despre dogmele dumnezeieşti şi poruncile Apostolilor. 

însă, în ceea ce priveşte dumnezeieştile dogme soborniceşti care au fost rânduite de la 
început de către Sfinţii Părinţi, nu există aşa ceva. Martorul de încredere al celor spuse este 
Sfântul Chirii, care la al treilea Sfânt sinod a întărit Sfânta mărturisire de credinţă prin cele mai 
aspre legi, în rândul cărora spune şi acest lucru: „Dacă cineva va schimba ceva din Sfintele şi 

dumnezeieştile dogme ale Părinţilor, atunci acest lucru nu trebuie numit prevedere, ci încălcare 
şi abatere de la dogmă şi necinstire împotriva lui Dumnezeu". Iar Sfântul Ioan Gură de Aur, 
dorind să semene în noi cea mai mare frică cu privire la cuvintele dumnezeieşti, spune: „Aşa 
cum la moneda împărătească, dacă cineva distruge chiar şi cea mai mică parte din chipul 
împărătesc, toată moneda devine falsă, aşa şi în adevărata credinţă: cine schimbă cel mai mic 
lucru în ea, acela o denaturează pe toată". 

Urmându-1 pe acesta, Cuviosul Isidor Pelusiotul spune: „Cei care îndrăznesc să scoată 
sau să adauge ceva la cuvintele insuflate de Dumnezeu, aceia suferă de unul din cele două 
lucruri: ori nu cred că Sfânta Scriptură a fost rostită de Sfântul Duh şi sunt necredincioşi, ori se 
socotesc mai înţelepţi decât Sfântul Duh şi acest lucru nu înseamnă altceva decât că ei sunt 
nebuni". De aceea ar trebui ca noi, împotriva acestora, numiţi de Cuviosul Isidor „nebuni" şi 
„necredincioşi", să nu spunem nici un cuvânt; căci ce folos poate dobândi cineva vreodată de la 
unii ca aceştia? Dar ca minciuna să nu se poată lăuda împotriva adevărului, eu am socotit 
necesar, o înţeleptule Teodor, să mă ridic cu ajutorul lui Dumnezeu spre nimicirea articolelor 
lui Nicolae, în care el şi-a arătat necinstea şi nu adevărul, şi pe care eu mă străduiesc să le dau 
în vileag, cu ajutorul lui Dumnezeu, prin cuvintele iubirii adevărate, iar nu cu ajutorul vicleniei, 
aşa cum lucrează el pretutindeni, amestecând curata şi neîntinata învăţătură insuflată de 
Dumnezeu cu minciuna celui care întrece mai curând nebunia decât înţelepciunea veacului 
acestuia. 

Deoarece Nicolae propune două temelii ale teologiei lui - cele două mărturisiri ale 
Sfântului Duh, care au avut loc înaintea pogorârii Sfântului Duh peste Apostoli în ziua Sfintei 
Cincizecimi - şi prin acestea se sileşte să îi convingă pe ascultători că dumnezeiasca Scriptură 
spune simplu că Sfântul Duh purcede de-a pururi, după Persoană, de la Fiul, de aici trebuie ca 
şi eu să încep să dau în vileag şi celelalte temelii pe care latinii le-au născocit în chip mincinos 
împotriva adevărului apostolic. La nici unul dintre teologii şi învăţătorii din vechime, a căror 
învăţătură s-a propovăduit de la începuturile până la marginile pământului, nu vei găsi această 
învăţătură, oricât de mult ai căuta, ci, dimpotrivă, vei găsi că toţi se opun acesteia şi o resping 
ca pe ceva străin. 

Mă mir foarte tare că Nicolae, fiind raţional, aşa cum am auzit, şi priceput în ştiinţele 
filologice, nu înţelege că îşi clădeşte casa pe temelii atât de mici şi uşor de dărâmat. Le numesc 
mici nu după esenţa şi nici după vrednicia lor - nu, ci după raţiunea celui care s-a gândit să 
ridice pe ele un turn uriaş, egal ca însemnătate cu cel din Babilon. Care om, citind chiar şi o 
singură dată tâlcuirea Sfinţilor Părinţi la Evanghelie, nu înţelege clar că darurile şi puterea 
dinainte de patimile mântuitoare, propovăduite de Mântuitorul Sfinţilor Săi ucenici, şi harul 
Duhului de după înviere, care le-a fost insuflat [prin suflarea asupra lor] (Ioan 20, 22), au fost 
daruri repetate, ele fiind ca şi o logodnă cu harul desăvârşit al Mângâietorului Care urma să Se 
pogoare peste ei [la Cincizecime] - tot la fel ca şi grija prevăzută de Dumnezeu de demult, 
pentru lepădarea şi nimicirea ereziei care avea să se înalţe mai târziu, şi care spunea că Sfântul 
Duh este creat şi străin de dumnezeirea Tatălui şi a Fiului? 

Aşadar, darurile dăruite lor atunci au fost daruri repetate, şi acest lucru reiese din ceea ce 
a spus Domnul într-un anumit loc: Iată, v-am dat putere să călcaţi peste şerpi şi peste scorpii, 
şi peste toată puterea vrăjmaşului, şi nimic nu vă va vătăma (Luca 10, 19), şi iarăşi: Tămăduiţi 
pe cei neputincioşi, înviaţi pe cei morţi, curăţiţi pe cei leproşi, pe demoni scoateţi-i; în dar aţi 
luat, în dar să daţi (Mt. 10, 8), iar în alt loc spune: Luaţi Duh Sfânt; cărora veţi ierta păcatele, 
le vor fi iertate şi cărora le veţi ţine, vor fi ţinute (Ioan 20, 22-23). Acestea sunt daruri 
duhovniceşti care dau puterea de a ierta păcatele, de a izgoni demonii şi de a vindeca bolile. 

Iar faptul că acestea au fost daruri repetate, care s-au revărsat din plinătatea 
Mântuitorului şi au lucrat la vremea cunoscută - iar nu purcederea după fiinţă a Duhului din 
Fiul! - aşa cum vor să dovedească latinii, reiese din multe împrejurări şi mai ales din faptul că 
nu s-a văzut ca Apostolii (până la aflarea desăvârşită a Sfântului Duh) să ierte cuiva păcatele, 
ci, dimpotrivă, ei au fugit şi s-au ascuns de frica iudeilor, căci încă nu erau cu desăvârşire 

îmbrăcaţi cu putere de sus. De aceea, câţiva s-au şi întors la pescuit, uitând - nu pentru mult 
timp, însă! - poruncile Mântuitorului. După pogorârea Mângâietorului, nimic asemănător nu s-a 
mai întâmplat cu ei, ci, îmbrăcându-se în chip desăvârşit cu puterea Lui nebiruită, s-au 
răspândit cu îndrăzneală în toată lumea, ca leii cei hotărâţi sau ca vulturii înaripaţi. 

Cum se poate spune sau gândi că darul Duhului dat sau insuflat lor atunci, este dovada 
faptului că Persoana Duhul Sfânt purcede şi de la Fiul? Cei care cugetă astfel, trebuie să 
îngăduie unul din aceste două lucruri: ori faptul că atunci Ucenicii au primit Duhul pe jumătate, 
ori că L-au primit pe deplin şi desăvârşit. Şi unul şi celălalt lucru nu numai a le spune, ci şi a le 
gândi sunt în egală măsură fapte rele, căci Sfântul Duh este întotdeauna, şi după fiinţă şi după 
putere, nedespărţit în Sine şi, ca un Dumnezeu adevărat, egal în putere şi în toate cu Tatăl şi cu 
Fiul, în afara însuşirii. Cu privire la acest lucru, ei cugetă ceva şi mai nepotrivit. 

Dacă ei socotesc că prin suflare simţită li s-a dat atunci ucenicilor fiinţa Duhului, iar nu 
puterea de a face minuni, atunci ei înşişi, fără să cunoască acest lucru, spun că Duhul este 
supus formei, deoarece El s-a revărsat prin buzele trupeşti ale Dumnezeu-Cuvântului întrupat. 
Ce poate fi mai ticălos decât această cugetare, domnule Teodor? Căci este limpede că tot ce se 
supune formei are început şi este supus timpului şi nu se deosebeşte prin nimic, ori prin ceva 
foarte mic, de duhurile slujitoare. Şi, oare, nu apare din nou erezia lui Macedonie, dacă este 
îngăduit faptul că Duhul insuflat atunci ucenicilor nu a fost un dar duhovnicesc care s-a 
revărsat în chip duhovnicesc din plinătatea lui Iisus, ci purcedere ipostatică supusă formei, aşa 
cum gândesc latinii? 

Despre aceasta, dumnezeiescul Ioan Gură de Aur, în a 87-a tâlcuire la Sfânta Evanghelie 
după Ioan, spune astfel: „Unii spun că prin suflare Hristos nu le-a dat ucenicilor Duhul, ci doar 
i-a pregătit pentru primirea Lui. Dacă Daniel, văzându-1 pe înger, s-a îngrozit, atunci ucenicii 
nu ar fi simţit dacă ar fi primit acest har negrăit, fără să fie pregătiţi dinainte pentru aceasta? De 
aceea nu a spus Hristos: voi aţi primit Duhul Sfânt, ci: primiţi. Nu greşeşte nici un pic acela 
care spune că ei au primit atunci o anumită putere şi har duhovnicesc, însă nu aşa încât să învie 
şi morţii şi să facă minuni, ci numai să ierte păcatele, căci darurile Duhului sunt diferite; de 
aceea a şi adăugat: cărora veţi ierta păcatele, le vor fi iertate - arătând prin aceasta ce fel de 
dar le va da El lor. Apoi, după patruzeci de zile, ei au primit puterea de a face minuni. Tocmai 
de aceea spune: primiţi puterea pogorâtă de Sfântul Duh peste voi şi fiţi martorii Mei. Iar ei au 
devenit martori după ce au primit harul şi darurile diferite ale Duhului în chip de limbi de foc". 
Astfel vorbeşte dumnezeiescul Gură de Aur despre suflarea puterii dată atunci, urmându-1 în 
aceasta pe dumnezeiescul Pavel care spune: Darurile sunt felurite, dar acelaşi Duh. Şi felurite 
slujiri sunt, dar acelaşi Domn. Şi lucrările sunt felurite, dar este acelaşi Dumnezeu care 
lucrează toate în toţi (1 Cor. 12, 4-6). 

Nicolae spune mai departe că, dacă Fiul nu L-ar fi avut în Sine pe Duhul, atunci nu L-ar 
fi dat. Dar dacă, avându-L cu fiinţa, îl dăruieşte celor vrednici, atunci înseamnă că îl şi revarsă 
de-a pururi. împotriva acestui lucru noi răspundem aşa: Fiul îl are în sine pe Duhul întreg, însă 
în sensul unei singure fiinţe şi firi, nefiind pricină a purcederii ipostatice. Căci această însuşire 
aparţine numai Tatălui. în gândirea tuturor teologilor, Tatăl întreg este în Fiul şi Fiul întreg este 
în Tatăl; însă din aceasta nu reiese că Tatăl se naşte din Fiul numai pentru că El este în 
întregime în Fiul. De asemenea şi Fiul întreg se află în Duhul cu fiinţa; însă din aceasta nu 
reiese că El se naşte din Duhul, ceea ce niciodată nu vom îngădui să se spună atât timp cât 
avem cuget drept. Dacă este rău să îngăduim asemenea idei despre Tatăl şi Fiul numai pentru 
că Ei se află unul în celălalt după fiinţă, atunci este rău şi hulitor să cugetăm aşa şi despre 
Duhul, spunând că El purcede şi de la Fiul, pentru că Fiul îl are întreg în Sine. 

Să îl întrebăm însă pe Nicolae despre pogorârea Sfântului Duh la Cincizecime, şi să ne 
răspundă, dacă poate, în adevăr şi fără discuţii de prisos, la această întrebare: „Domnul a primit 
fiinţa Mângâietorului de la Tatăl şi a revărsat-o peste Sfinţii ucenici sau a primit altceva care 
aparţinea Mângâietorului"? Dacă Nicolae va spune că El a primit fiinţa, atunci ia seama că 
această idee nu este binecredincioasă, căci fiinţa este nedespărţită, deoarece ea este una singură 

la Tatăl şi la Fiul şi la Sfântul Duh şi ea nu se revarsă. Prin urmare rămâne să spunem că Fiul, 
cu încuviinţarea Tatălui, a revărsat darul bunătăţilor duhovniceşti peste Sfinţii ucenici prin 
intermediul pogorârii libere a Sfântului Duh. Dovada acestui lucru sunt limbile care au apărut 
şi prin care s-a arătat împărţirea darurilor, nu a fiinţei. Iar Fiul primeşte nu de la Sine, ci de la 
Tatăl, aşa cum spune Sfântul Apostol Petru în Faptele Apostolilor: ...şi primind de la Tatăl 
făgăduinţa Duhului Sfânt, L-a revărsat pe Acesta, cum vedeţi şi auziţi voi (Fapte 2, 33). Auziţi 
deosebirea în expresii: „primind", „revarsă", iar nu „purcede". Iar conceptul „a revărsa" este cu 
totul diferit de conceptul „a purcede". Cuvântul „a purcede" arată originea fiinţei după 
Persoană, exact aşa cum „a se naşte" se referă la Persoana Fiului, iar faptul de „a se revărsa" şi 
„a fi trimis", arată lucrarea Mângâietorului şi a darurilor. 

Martorul de netăgăduit al acestui lucru este chiar dătătorul darurilor Sfântului Duh, 
Domnul nostru Iisus Hristos, Care a pus deosebire între toate acestea şi purcederea Duhului. El 
a atribuit purcederea numai Tatălui, ca fiind singurul izvor al dumnezeirii pentru Cei ce îşi iau 
fiinţa din El, aşa cum spune Sfântul Dionisie. Domnul spune: Duhul Adevărului, Care de la 
Tatăl purecede (Ioan 15, 26); iar însuşirile de a dărui şi de a trimite sunt şi ale Lui şi ale 
Tatălui: Şi Eu voi ruga pe Tatăl şi alt Mângâietor vă va da vouă ca să fie cu voi în veac (Ioan 
14, 16). Şi iarăşi: Dar Mângâietorul, Duhul Sfânt, pe Care-L va trimite Tatăl, în numele Meu, 
Acela vă va învăţa toate şi vă va aduce aminte despre toate cele ce v-am spus Eu (Ioan 14, 26). 
Nu vorbeşte aici despre Sine - că Duhul purcede din El - la fel ca şi acolo unde spune: Iar 
când va veni Mângâietorul, pe Care Eu II voi trimite vouă de la Tatăl (Ioan 15, 26). 

Se observă deosebirea între „a purcede" şi „a trimite" şi cât este de rău să le confundăm. 
Căci atunci când a trebuit să se propovăduiască învăţătura dumnezeiască despre purcederea 
ipostatică a Sfântului Duh, Mântuitorul a binevoit să ne descopere acest lucru prin cuvintele: 
Care de la Tatăl purcede, vorbind la timpul prezent şi arătând astfel că El purcede cu fiinţa din 
Tatăl; iar acolo unde arată revărsarea darurilor ce urma să aibă loc prin bunăvoinţa Tatălui şi a 
Fiului, nu foloseşte expresia „a purcede" şi nu vorbeşte la timpul prezent, ci la viitor: „va 
trimite" şi „va da", deoarece trimiterea are loc în vremurile ştiute spre întărirea şi sfinţirea celor 
vrednici de acest har. Şi deşi Mântuitorul ştie şi pune deosebire între „purcedere" şi „trimitere", 
Nicolae şi adepţii lui nu se ruşinează să spună că între „purcedere" şi „trimitere" nu este nici o 
deosebire şi că aceste cuvinte sunt identice. Aşa cum Persoana Duhului nu este trimisă de Fiul, 
tot aşa nici dumnezeirea Lui nu se revarsă şi nu este dată de El, aşa cum vor latinii, însă El 
[Duhul] prin Sine însuşi coboară cu putere şi din proprie voinţă prin bunăvoinţa Tatălui şi a 
Fiului şi îi umple cu darurile Sale pe cei vrednici de pogorârea Lui. 

Martorul de încredere al celor spuse este Sfântul Ioan Gură de Aur care, în al 15-lea 
cuvânt al învăţăturilor sale morale, mai precis despre Sfântul Duh, spune astfel: „Duhul Sfânt 
după fiinţă este nedespărţit, deoarece provine din fiinţa cea nedespărţită; iar numele Lui sunt: 
Duhul Sfânt, Duhul Adevărului, Duhul lui Dumnezeu, Duhul Domnului, Duhul Tatălui, Duhul 
Fiului, Duhul lui Hristos, Duhul Care este din Dumnezeu, Duhul Vieţii. Toate acestea sunt 
denumirile puterii curate a Sfântului şi Cinstitului Duh. Există şi alte nume, care se referă nu la 
fiinţa, ci la lucrarea şi puterea Lui, adică la darurile Lui, precum: Duhul sfinţeniei, al credinţei, 
al făgăduinţei, al înţelepciunii, al dragostei, al puterii, al blândeţii, al înfierii, al descoperirii, al 
poveţei, al tăriei, al raţiunii şi al bunei credinţe, al fricii de Dumnezeu". 

Apoi spune: „Acestea ni s-au spus despre stăpânirea dumnezeiască a Sfântului Duh, 
despre deosebirea lucrărilor. însă ereticii, fără a înţelege că atunci când se vorbeşte despre 
Sfântul Duh se pomenesc făgăduinţele darurilor, atribuie acestea fiinţei Lui, zicând: «vezi, 
oare, că acesta este darul lui Dumnezeu, că Dumnezeu l-a dat şi Duhul Sfânt l-a dăruit»? Şi au 
cinstit denumirile darurilor şi le-au atribuit pe acestea fiinţei Lui. Ar trebui ca ei să ştie ce 
denumiri arată fiinţa şi ce denumiri arată harul Duhului". 

Şi iarăşi spune mai încolo: „Unul este Duhul Sfânt şi altul este darul, aşa cum unul este 
împăratul şi altul darul împăratului". Apoi, despărţind învăţăturile despre Sfântul Duh, adaugă, 

zicând: „Dacă îl auzi pe Cel Care spune: vă voi trimite pe Duhul Sfânt, nu atribui acest lucru 
dumnezeirii Lui, căci nu Dumnezeu este trimis; aceasta este o denumire, care arată lucrarea". 

Şi iarăşi spune mai departe: „Când spune: vă voi trimite pe Duhul Sfânt, să înţelegi 
darurile Duhului, căci darul este trimis, nu Duhul. Mântuitorul spune Apostolilor: Şi iată, eu 
trimit peste voi făgăduinţa Tatălui Meu; voi însă şedeţi în cetate, până ce vă veţi îmbrăca cu 
putere de sus (Luca 24, 49) venind Duhul Sfânt peste voi (Fapte 1, 8). Un lucru este puterea 
dăruită şi alt lucru este Duhul Care dăruieşte". 

Apoi, arătând că Domnul a fost trimis de Tatăl şi Duhul, încheie, zicând: „Făcătorul 
cerului spune: Domnul M-a trimis şi Duhul Lui. Iar ereticii primesc trimiterea Duhului ca pe o 
supărare. Tatăl L-a trimis fără să îl îndepărteze, Fiul L-a trimis pe Duhul fără să Se despartă şi 
fără să Se îndepărteze de El. De aceea Scriptura spune: Dumnezeu a revărsat darul Sfântului 
Duh. Dumnezeirea nu se revarsă, însă astfel se arată că acesta este darul, deoarece ceea ce se 
revarsă nu este Duhul Sfânt, ci harul Duhului lui Dumnezeu. Spune David către Hristos: 
revărsatu-s-a har pe buzele Tale (Ps. 44, 3): harul se revarsă, nu Cel Care dăruieşte harul". 

Aceste cuvinte ale Fericitului Ioan Gură de Aur, cinstitule Teodor, sunt de ajuns pentru a 
alunga orice rătăcire latină şi a învăţa că Duhul Sfânt, fiind de o fiinţă cu Tatăl şi cu Fiul, nu 
este primit şi revărsat de Fiul, ci harul Lui, adică împărţirea darurilor este primită şi trimisă şi 
revărsată dumnezeieşte peste cei vrednici. Aşadar, Fiul este dătătorul darurilor Sfântului Duh, 
nu al fiinţei Lui, şi nu este Cel din Care purcede Persoana Lui; căci există un singur izvor al 
dumnezeirii: Tatăl, după învăţătura Sfântului Dionisie. însă latinii, amăgindu-se cu asemănarea 
denumirilor darurilor, au atribuit denumirile lor chiar Persoanei Duhului, procedând astfel ori 
cu un scop viclean, pentru a dovedi învăţătura lor, ori fără să înţeleagă deosebirea dintre fiinţă 
şi daruri. 

Dar să ia cuvântul Marele şi dumnezeiescul Grigorie, care are denumirea de Teolog 
potrivită vredniciei sale, şi să ne înveţe neschimbarea naturii celei nemişcate, adică a 
Persoanelor. într-unui din cuvintele lui teologice, el spune lămurit aşa: „însuşirea este ceva 
neschimbat, căci cum altfel va fi ea însuşire dacă se schimbă şi se transformă? Purcederea 
Duhului nu trece de la Tatăl la Fiul în sensul cauzei existenţei; dacă acest lucru este comun 
Celor doi şi trece de la unul la altul, atunci aceasta nu poate fi însuşire; căci ceea ce este comun 
nu este însuşire". 

Ce poate fi mai clar sau mai adevărat decât această teologie? Purcederea Duhului nu 
trece de la Tatăl la Fiul, astfel încât Fiul să fie autorul existenţei Duhului. Iar dacă purcederea 
Duhului este comună Celor doi, adică Tatălui şi Fiului, atunci aceasta nu va mai fi însuşire. Şi 
cum nu poate fi adevărată învăţătura insuflată de Dumnezeu a Sfinţilor teologi despre 
Persoane, când Nicolae şi adepţii lui îi unesc foarte urât şi necuviincios, într-un singur început, 
pe Cel nenăscut şi pe Cel născut? Nu sunt ei, oare, urmaşii lui Savelie, amestecând însuşirile 
cele neamestecate şi atribuindu-le şi Tatălui şi Fiului? Nu aşa trebuie să gândim, Nicolae, 
despre Preaînalta Treime, nu aşa! Ar trebui să îţi fie ruşine în faţa vredniciei Teologilor şi 
Părinţilor din trecut şi să înveţi de la ei calea cea dreaptă şi neîntinată, deoarece fermitatea lor 
este dovedită nu numai de timp şi de înţelepciunea lor foarte mare, ci şi de viaţa lor îngerească 
şi, mai presus de toate, de harul dumnezeiescului Mângâietor care s-a sălăşluit în ei şi care i-a 
şi proslăvit prin nenumărate daruri. 

Nimeni să nu gândească, din pricina celor spuse, că noi înţelegem că Duhul Sfânt S-a 
pogorât cu fiinţa peste Sfinţii Apostoli sau că El nu este trimis de Fiul. Să nu fie la noi o 
asemenea hulă! însă, dorind a scoate în vileag învăţătura mincinoasă a acelora care se silesc să 
dovedească, prin pogorârea Sfântului Duh peste Sfinţii ucenici, care a fost la vremea sa, că 
Duhul Sfânt purcede şi de la Fiul la fel ca şi din Tatăl, adică purcede cu fiinţa şi cu 
dumnezeirea, noi spunem că limbile (de foc), care au apărut atunci, nu au arătat împărţirea 
fiinţei, ci au slujit ca mărturie pentru darurile diferite, împărţite cu putere de Mângâietorul, şi 
că harul nu este revărsat de fiinţa Fiului. Şi am spus şi de ce: pentru că fiinţa este una singură la 
Tatăl şi la Fiul şi la Sfântul Duh, şi, după natură, este nedespărţită şi nerevărsată. 

Despre aceasta iarăşi trebuie să îl întrebăm pe Nicolae: dacă ea este nedespărţită, atunci 
cum primeşte Fiul ceea ce are în Sine unit, aşa cum s-a spus mai înainte? Dacă Persoanele 
dumnezeieşti sunt unite una cu cealaltă în fiinţă, atunci de unde vine cealaltă părere şi cum 
poate fi primit şi despărţit ceea ce este dăruit, atâta timp cât se află în mâinile celui ce a primit? 
Ce poate fi mai ticălos decât să vorbim şi să gândim aşa? Şi nu îşi ridică, oare, capul din nou 
turbarea ariană şi nu dezbină totul? Cum să nu fie nebunie cumplită a spune că Mântuitorul a 
primit atunci de la Tatăl fiinţa Mângâietorului şi a revărsat-o peste Apostoli, deşi o avea în Sine 
nedespărţită pentru că este pururea fiitoare la Tatăl şi la Fiul şi la Sfântul Duh, aşa cum ni s-a 
spus de multe ori. 

Aşadar, cum se poate spune că El a primit-o? Cum să înţelegem cele spuse, astfel încât 
Mântuitorul „primind, L-a revărsat", aşa cum a spus Sfântul Petru în Faptele Apostolilor? 
Trebuie să înţelegem cu bună credinţă cele spuse, iubitule Teodor, iar nu în mod grosolan, 
trupeşte. Sfânta Treime, nedespărţită în fiinţă, Se desparte în chip tainic prin însuşirile 
Persoanelor, adică prin nenaştere, naştere şi purcedere. însă, aşa cum Se desparte tainic cu 
Persoanele, aşa Se uneşte iarăşi cu fiinţa. 

Tatăl a binevoit ca prin Fiul să li Se arate ucenicilor dumnezeiescul Mângâietor şi să îi 
umple de putere şi înţelepciune, aşa cum le făgăduise de multe ori Mântuitorul, vorbindu-le în 
chip omenesc. Căci le-a spus că ei vor primi sălăşluirea dumnezeiască, adică faptul că (Duhul) 
va fi trimis şi revărsat - şi altele asemenea. Căci Dumnezeu - după cuvintele Sfântului Ioan 
Gură de Aur - nu este trimis şi nu este revărsat. 

Unde să fie trimis Acela Care este pretutindeni cu Tatăl şi Fiul, şi cum să fie revărsat 
Acela Care însufleţeşte şi sfinţeşte totul fără să fie revărsat? Să nu credem despre Duhul Sfânt 
că şi El este trimis asemenea lui Gavriil şi celorlalte duhuri slujitoare, care sunt trimise spre a 
sluji ca nişte robi. Să se îndepărteze de noi un asemenea gând rău şi ticălos! Dar să înţelegem 
aşa, că bunăvoinţa Tatălui şi a Fiului este (pentru Duhul) trimitere dumnezeiască; căci El Se 
arată şi vine din proprie voinţă, făcându-i fericiţi pe ucenici şi împărţindu-le cinstitele Sale 
daruri, şi toate lucrează în ei după puterea Sa de Domn, în toate fiind egal cu Tatăl şi cu Fiul 
Cel Unul Născut, şi nu primeşte porunci şi nu este trimis ca un rob sau ca unul mai mic. 

Dumnezeiasca Scriptură uneori exprimă în chip trupesc şi nepotrivit măreţia 
dumnezeirii, deoarece ţine cont de neputinţa noastră, şi dacă noi nu vom înţelege aceasta aşa 
cum trebuie, atunci putem cădea în nenumărate nerozii. Prin această cugetare a Mântuitorului: 
Eu îl voi ruga pe Tatăl trebuie să înţelegem exprimarea iubirii Lui puternice pentru noi şi grijii 
sale. Căci, dacă cineva va primi această expresie - „voi ruga" - în sens literal, aşa cum se 
citeşte în Evanghelie, va găsi în ea nenumărate idei nepotrivite: în primul rând s-ar părea că 
Tatăl, mai înainte, nu a vrut să îl trimită pe Duhul Sfânt, iar a vorbi aşa este rău şi este 
împotriva lui Pavel şi Ioan. Căci Pavel spune despre Tatăl: El, Care pe însuşi Fiul Său nu L-a 
cruţat (Rom. 8, 32); iar Ioan spune: Căci Dumnezeu aşa a iubit lumea, încât pe Fiul Său Cel 
Unul Născut L-a dat ca oricine crede în El să nu piară, ci să aibă viaţă veşnică (Ioan 3, 16). 

în al doilea rând, apare despre Fiul o asemenea idee cum că El nu ar avea nici o putere de 
a-L dărui pe Duhul Sfânt, iar a gândi aşa este rău ca şi faptul că Tatăl şi Fiul nu ar avea o 
singură voinţă. Dacă El are nădejdea în rugăciune, atunci este evident că El ori nu este în stare 
să îşi împlinească Singur în Sine intenţia şi de aceea îl roagă pe Cel care poate, ori nu poate 
deloc să facă aceasta cu puterea Lui şi de aceea se adresează Celui care are puterea cea 
binefăcătoare. După care dintre aceste două pricini spunem că Cel Unul Născut se roagă 
Tatălui pentru pogorârea Mângâietorului? Să spună acela care ştie, dar să o facă din dragoste 
pentru adevăr, iar nu de dragul discuţiilor deşarte. Să înţelegem, însă, ce prăpastie primejdioasă 
se deschide pentru aceia care nu tâlcuiesc cu atenţie învăţăturile dumnezeieştii Scripturi, după 
raţiunea Sfinţilor Părinţi. Aşa cum prin rugăciune înţelegem iubirea negrăită a Mântuitorului 
către noi, aşa şi prin primirea făgăduinţei Tatălui de către El, prin revărsare sau dăruire şi 
trimitere cu bună credinţă, înţelegem că venirea la ucenici a Mângâietorului s-a săvârşit prin 
bunăvoinţa comună a Tatălui şi a Fiului. 

98 



Socotesc că cele spuse sunt de ajuns pentru combaterea primelor două articole ale lui 
Nicolae. Acum voi combate celelalte articole ale lui. Insă mă mir că Nicolae, care se 
recunoaşte şi se numeşte pe sine întru totul ortodox, nu s-a temut să aducă învăţătură cu privire 
la purcederea negrăită, nepătrunsă şi pururea fiitoare din necreata şi nepătrunsa Treime a 
Preasfântului Duh Care însufleţeşte totul, învăţătură care îi dă purcederii Lui sensul de făptură 
şi creatură şi numără purcederea Lui în rândul celorlalte creaturi. Acest lucru chiar şi a-1 gândi, 
nu numai a-1 spune şi a-1 scrie, constituie o mare necinstire şi o renaştere a ereziei lui 
Macedonie. 

Silindu-se să dovedească faptul că Duhul Sfânt purcede şi de la Fiul, şi negăsind pentru 
aceasta dovezi în Scriptură, el tâlcuieşte cele spuse în Scriptură despre cu totul alte lucruri, 
adică despre unele rânduieli şi creaţii dumnezeieşti, vorbind cu viclenie şi greşit spre amăgirea 
oamenilor simpli. El spune că Fiul nu poate să facă nimic de la Sine, dacă nu va vedea pe 
Tatăl făcând; căci cele ce face Acela, acestea le face şi Fiul întocmai (Ioan 5, 19). Şi spune el: 
Tatăl săvârşeşte purcederea Duhului. Prin urmare, şi Fiul o săvârşeşte, căci Tatăl toate le-a 
făcut prin Fiul şi fără El nimic nu face. Ia seama cu atenţie, cinstite Teodor, la această hulă 
macedoniană şi urăşte-o şi înţelege că Nicolae prin aceasta spune clar că purcederea Duhului 
este creată. El spune că tot ceea ce săvârşeşte Tatăl, săvârşeşte prin Fiul; căci toate prin El s-au 
făcut. Prin urmare, şi purcederea Duhului o săvârşeşte tot prin El, iar dacă nu o săvârşeşte prin 
El, atunci înseamnă că nu toate s-au făcut prin El. Astfel Evanghelia după Ioan se dovedeşte a 
fi mincinoasă şi Fiul nu va fi egal în putere cu Tatăl în toate. O, ce nerozie, ca să nu spun hulă! 
O, ce negrăită şi îndelungă răbdare ai Tu, bunule Mângâietor! 

Pentru ce răstălmăceşti, Nicolae, raţiunea Evangheliei? De ce nu mărturiseşti adevărul şi 
te amăgeşti pe tine şi pe alţii cu născociri înşelătoare şi cuvântul „a face", spus de Evanghelie 
pentru creaturi, nu te-ai temut să îl atribui dumnezeirii necreate? Nu auzi, oare, că Sfânta 
Scriptură pretutindeni foloseşte acest cuvânt cu privire la creaturi? Căci uneori spune: La 
început a făcut Dumnezeu cerul şi pământul, iar alteori: Cel ce faci pe îngerii Tăi duhuri (Ps. 
103, 5), şi iarăşi: Mâinile Tale m-au făcut şi m-au zidit (Ps. 118, 73), şi iarăşi: Cât s-au mărit 
lucrurile Tale, Doamne, toate cu înţelepciune le-ai făcut! Umplutu-s-a pământul de zidirea Ta! 
(Ps. 103, 25), şi multe altele asemenea sunt cuprinse în Sfânta Scriptură. Dacă purcederea 
Mângâietorului se săvârşeşte prin Fiul, după cum tâlcuieşti tu greşit, şi spui că dacă Fiul nu 
creează, atunci înseamnă că nu s-au făcut toate prin El, nu se adevereşte, după părerea ta, că 
Mângâietorul este o creatură şi nu se numără cu celelalte creaturi? 

Nu poţi să spui că unul este Mângâietorul şi alta este purcederea Lui, deşi tu, din pricina 
rătăcirii tale celei mari, ai şi gândit astfel. Aşadar, dacă Mângâietorul este creat prin Fiul, 
atunci înseamnă că nu este Dumnezeu Acela Care după natură este de-a pururea fiitor cu Tatăl 
şi cu Fiul, ci este o putere creată, care nu se deosebeşte prin nimic, nici prin ceva foarte mic, de 
Puterile îngereşti. însă hula aceasta să se întoarcă asupra celor care, după Macedonie, coboară 
în rândul făpturilor esenţa necreată a Mângâietorului. Şi aceştia, evident, hulesc asemenea lui. 
Căci Macedonie, dorind să dovedească faptul că Duhul este creat, a schimbat ordinea 
cuvintelor Evangheliei după Ioan şi după cuvintele: nimic nu s-a făcut a pus punct şi apoi a 
început lectura: „Ceea ce s-a făcut, în aceea era viaţă". Prin aceasta, el, ticălosul, a vrut să 
dovedească faptul că şi Duhul este creat. Aşa şi latinii, dorind să dovedească faptul că 
purcederea Duhului este creată, afirmă că ea, împreună cu celelalte făpturi, a fost săvârşită prin 
Fiul. 

Cele ce sunt scrise spun: Toate prin El s-au făcut; şi fără El nimic nu s-a făcut din ce s-a 
făcut. Ce poate fi mai ticălos şi mai urât decât acestea? Dacă şi Duhul este creat prin Fiul, ca şi 
toate celelalte, atunci, fiind creat şi supus timpului, va fi pe deplin una dintre celelalte făpturi, 
iar nu Dumnezeu. Cu privire la aceasta spune: deoarece Apostolul II numeşte Duhul Fiului - 
căci dacă cineva nu are Duhul lui Hristos, acela nu este al Lui (Rom. 8, 9) - atunci înseamnă 
că el purcede din Fiul; dacă El nu ar fi al Fiului prin purcedere, atunci nu ar spune: „al Lui". 

La aceasta îi răspunde luminatul Fotie, patriarhul Constantinopolului, care, împreună cu 
fericitul papă Ioan şi cu ceilalţi patriarhi, la Sinodul ecumenic întrunit în Bizanţ pentru întărirea 
celui de-al şaptelea Sinod ecumenic, a dat blestemului veşnic orice altă erezie împreună cu 
maladia latină. El spune aşa: „Unde spune Pavel că Duhul purcede din Fiul? Faptul că El este 
ca un Fiu pentru că nu îi este străin, o spune şi el şi Biserica lui Dumnezeu, care mărturiseşte şi 
ştie acest lucru. Dar că purcede din Fiul, aceasta nu a ieşit din gura lui grăitoare de Dumnezeu 
şi nici un învăţător binecredincios nu a propovăduit acest lucru. 

Pavel spune: Duhul Fiului. De ce nu spui şi tu la fel, ci vicleneşti şi ceea ce se află sus 
aduci în jos şi schimbi cuvântul propovăduitorului? El spune: Duhul Fiului Său - prin aceasta 
arată nedespărţirea fiinţei şi nu arată deloc pricina purcederii. El cunoaşte unirea în fiinţă, dar 
faptul că Fiul, fiind de o fiinţă cu Tatăl, i-a dat naştere Duhului ca Persoană, nu îl spune deloc, 
nicăieri, şi nu II recunoaşte [pe Fiul] ca purcezător al Duhului. 

Să o luăm şi altfel: oare nu îl binecuvântează toţi pe Tatăl ca Tată al Fiului? Se poate ca 
tu, din această pricină, să întorci către Fiul naşterea Lui? Tatăl este numit Tatăl Fiului nu pentru 
că Tatăl S-a născut din Fiul, ci pentru că Tatăl este de o fiinţă cu Fiul. Dacă vrei să spui că este 
numit aşa pentru că S-a născut din El, atunci nu se adevereşte, oare, că prin aceeaşi expresie - 
Duhul Fiului - în loc de a-L recunoaşte [pe Fiul] autor şi dătător, Duhul Se coboară şi este pus 
de tine în starea Celui care purcede şi este dependent de altă cauză? 

Biserica îi binecuvântează şi pe Fiul, pentru că El este Fiul Tatălui, şi pe Tatăl, pentru că 
El este Tatăl Fiului, deoarece Ei sunt de o fiinţă, însă nu pentru că Fiul este binecuvântat, fiind 
născut din Tatăl - căci şi Tatăl este numit Tatăl Fiului şi invers. Aşa şi atunci când îl 
binecuvântăm pe Duhul, numindu-L Duhul Tatălui şi Duhul Fiului, prin aceste expresii arătăm 
deofiinţimea Amândurora. Noi ştim că Duhul este de o fiinţă cu Tatăl, căci El din Tatăl 
purcede; dar faptul că este de o fiinţă şi cu Fiul, pentru că purcede şi din El, nu îl îngăduim, 
căci Fiul este de o fiinţă cu Tatăl nu pentru că se naşte din Tatăl, ci pentru că Amândoi au 
aceeaşi fiinţă nedespărţită mai înainte de veci, fiecare în felul Său". 

Aşa scrie Preasfinţitul Fotie într-unui din cuvintele insuflate de Dumnezeu şi vorbeşte, 
după cum mi se pare mie, în ortodoxie desăvârşită şi cu deplină siguranţă, fiind împodobit pe 
deplin nu numai cu raţiune şi înţelepciune, ci şi cu viaţă virtuoasă şi îndelungată, fiind întors 
din nou de către fericitul papă Ioan pe scaunul din Constantinopol datorită credinţei lui 
ortodoxe curate, aşa cum se relatează clar în faptele Sinodului care s-a întrunit după cel de-al 
şaptelea Sinod ecumenic. 

De aceşti Părinţi purtători de Dumnezeu, care au întărit cel de-al şaptelea Sinod ecumenic 
şi care au alungat orice erezie împreună cu maladia latină, noi trebuie să ascultăm pe deplin, iar 
de Nicolae şi de adepţii lui care, împotriva tuturor bărbaţilor purtători de Dumnezeu din veac, 
pun în conducerea unică a Sfintei Treimi două începuturi şi două cauze, trebuie să ne 
îndepărtăm, deoarece ei se îndepărtează de Cauza iniţială ca de Unicul început, mărturisind că 
Duhul purcede de la Tatăl şi de la Fiul. 

într-adevăr, lor li se potriveşte pilda care spune că: fugind de fum, au căzut în flăcări. 
Afirmând o cauză dublă, ei îngăduie amestecul lui Savelie numai ca să dovedească, aşa cum 
spun ei, că Fiul este în toate egal cu Tatăl, fără să înţeleagă, „înţelepţii" că ceea ce se silesc ei 
să dovedească despre Fiul este, pe de altă parte, nesocotirea Sfântului Duh. 

Ei spun că, dacă nu mărturisim că Duhul purcede din Fiul la fel ca şi din Tatăl, nu 
recunoaştem că Fiul este egal în putere cu Tatăl; căci El însuşi spune: tot ce are Tatăl este al 
Meu, iar în rândul acesta se numără şi faptul de a-L purcede pe Duhul. Prin urmare, Duhul ia 
naştere şi din El. Cu acest prilej, îl vom întreba cu dreptate pe Nicolae: recunoşti tu, oare, că şi 
Duhul Sfânt este în toate egal cu Tatăl şi socoteşti, oare, că El este egal în putere cu Tatăl şi 
părtaş la tot ce are Tatăl, la fel ca şi Fiul sau nu? însă ştiu bine că el recunoaşte pe deplin că 
Duhul are toate acestea: învăţătura dumnezeiască spune că aşa cum este Tatăl, aşa este şi Fiul, 
aşa este şi Sfântul Duh. 

Oare, după cuvintele tale, se recunoaşte că Duhul Sfânt lucrează aceleaşi lucruri ca şi 
Tatăl? Dacă da, atunci trebuie să mărturisim că El îl naşte pe Fiul ca să fie în toate egal cu 
Tatăl. Şi dacă Nicolae recunoaşte acest lucru, atunci nu propune doi Taţi pentru Fiul? Iar dacă 
acest lucru nu este îngăduit, atunci, după părerea ta, Duhul se dovedeşte a fi în multe lucruri 
mai mic decât Tatăl, pentru că nu are ceea ce aparţine Tatălui. însă acest lucru, evident, este 
nepotrivit şi străin de adevăr. Dar ceea ce este şi mai nepotrivit este ca cele spuse de Fiul 
Tatălui: toate ale Mele ale Tale sunt şi ale Tale sunt ale Mele, să fie atribuite însuşirilor. Cea 
mai deosebită însuşire a Fiului este aceea de a se naşte, iar însuşirea Tatălui, aceea de a nu se 
naşte. 

Ce se întâmplă (după cuvintele pe care le-am amintit) dacă schimbăm aceste însuşiri şi 
mărturisim că Tatăl este născut şi că Fiul este şi născut şi nenăscut, iar Tatăl nu numai că este 
nenăscut şi dă naştere, dar este şi născut? Iată la ce aduce cugetarea ta care spune: tot ce are 
Tatăl aparţine şi Fiului şi aşa cum Tatălui îi este specific să îl purceadă pe Duhul, aşa şi Fiului 
îi este specific acest lucru, şi să nu îndrăzneşti să spui că această însuşire nu Le este comună, 
căci Mântuitorul însuşi a spus: toate ale Mele ale Tale sunt şi ale Tale sunt ale Mele. Iată cât 
este de clar că această însuşire Le este „comună". 

Aceasta este, bunule Teodor, învăţătura cea meşteşugită a lui Nicolae! Ea este, într- 
adevăr, asemenea pânzei de păianjen şi jocurilor copilăreşti, înaintea cărora este foarte bine şi 
foarte folositor să ne astupăm urechile şi să păzim cuvintele lui Grigorie Teologul, zise de el ca 
răspuns pentru macedonienii care l-au întrebat despre originile Fiului şi Duhului şi care poate fi 
natura originii Celor doi şi cum pot fi Ei de o fiinţă dacă iau naştere în chip asemănător din 
Domnul. „Spuneţi-mi - le-a zis el lor - cum este Tatăl nenăscut şi atunci eu vă voi dovedi 
naşterea Fiului şi purcederea Duhului. V-aţi pierdut minţile silindu-vă să pătrundeţi în tainele 
lui Dumnezeu, voi, care nu ştiţi cu siguranţă nici ceea ce se află sub picioarele voastre". 

Şi iarăşi spune: „Dă-mi un Dumnezeu şi o fiinţă Dumnezeiască şi eu îţi voi înfăţişa 
aceeaşi Treime cu aceleaşi denumiri şi însuşiri. Dar pentru că Dumnezeu este Unul singur şi 
fiinţa cea înaltă este una singură, de unde să îţi iau asemănare? Tu cauţi acest lucru în cele de 
jos şi în ceea ce te înconjoară? Este foarte ruşinos, şi nu numai ruşinos, ci şi foarte nerod, să iei 
din cele de jos asemănare pentru cele de sus şi să cercetezi natura celor nepătrunse şi cum este 
Dumnezeu, şi să descoperi despre cele vii în cele moarte, adică cele ce aparţin luminii să le 
cauţi în întuneric". 

Dacă Nicolae ar vedea acest lucru, bunule Teodor, şi ar dori să asculte cu bună credinţă, 
atunci nu ar începe să cerceteze cu îndrăzneală cele nepătrunse prin intermediul formulelor 
geometrice, iar cugetarea apostolică: Cele nevăzute ale Lui se văd de la facerea lumii, 
înţelegându-se din făpturi (Rom. 1, 20), nu ar înţelege-o atât de necuviincios ca şi cum 
Apostolul prin aceasta ar porunci să cercetăm fiinţa cea nepătrunsă prin asemenea formule, 
însă Pavel, spunând acest lucru în Epistola către Romani, scoate în vileag credinţa cea rea a 
grecilor şi faptul că ei atribuiau în chip viclean slava Dumnezeului Celui nevăzut pietrelor şi 
copacilor şi nenumăratelor animale şi, dorind să arate că ei nu au înţeles măreţia lui Dumnezeu, 
deşi Dumnezeu le arătase lucrul acesta, spune astfel: Căci mânia lui Dumnezeu se descoperă 
din cer peste toată fărădelegea şi peste toată nedreptatea oamenilor care ţin nedreptatea drept 
adevăr. Pentru că ceea ce se poate cunoaşte despre Dumnezeu este cunoscut de către ei; 
fiindcă Dumnezeu le-a arătat lor. Cele nevăzute ale Lui se văd de la facerea lumii, 
înţelegându-se din făpturi, adică veşnica Lui putere şi dumnezeire, aşa ca ei să fie fără cuvânt 
de apărare (Rom. 1, 18-20). 

Dumnezeiescul Ioan Gură de Aur explică această cugetare astfel: „Spunând mai sus că 
elinii au respins raţiunea lui Dumnezeu, el întăreşte acum acest lucru, zicând că prin rânduiala 
cea bună a creaţiei este propovăduit Creatorul, aşa cum spune şi David: Cerurile spun slava lui 
Dumnezeu şi facerea mâinilor Lui o vesteşte tăria (Ps. 18, 1). Dar să ştii că Dumnezeu-Unul 
este de nepătruns, ca şi fiinţa Lui, iar celelalte înţelese ca tot ce denumeşte fiinţa, adică 
bunătatea, înţelepciunea, puterea, dumnezeirea, măreţia şi cele asemenea lor sunt cele nevăzute 

ale Lui. Despre acestea, Pavel spune că pot fi înţelese numai prin cercetarea făpturilor. Aşadar, 
El le-a arătat elinilor despre Sine ceea ce putea fi înţeles, adică denumirile fiinţei Lui, şi ceea ce 
era nevăzut pentru ochii trupeşti, pentru minte era de înţeles din armonia creaţiei". Aşa spune 
dumnezeiescul Ioan Gură de Aur. 

Cum de nu se ruşinează Nicolae să îl clevetească pe Sfântul Apostol Pavel, ca şi cum el 
ne-ar povăţui să cercetăm şi să găsim cu ajutorul formulelor geometrice măreţia dumnezeiască 
cea negrăită şi nepătrunsă? Unde găseşte un asemenea lucru în cuvintele lui grăitoare de 
Dumnezeu? Dimpotrivă, dacă vei căuta cu atenţie, vei găsi că el interzice acest lucru. Unde 
anume? în aceeaşi Epistolă. Cercetând cu mintea rânduielile dumnezeieşti de la începutul lumii 
şi aflând varietatea lor cea nepătrunsă, el a strigat: O, adâncul bogăţiei şi al înţelepciunii şi al 
ştiinţei lui Dumnezeu! Cât sunt de necercetate judecăţile Lui şi cât de nepătrunse căile Lui! 
(Rom. 11,33). 

Dacă el mărturiseşte că judecăţile lui Dumnezeu şi căile Lui sunt necercetate şi 
nepătrunse, oare îţi va îngădui ţie, Nicolae, să cercetezi fiinţa dumnezeiască prin unităţi de 
măsurare a pământului? Cum de nu te-ai temut să îl cleveteşti cu atâta obrăznicie pe 
propovăduitorul adevărului? Cine dintre dumnezeieştii bărbaţi de la începutul lumii a cercetat 
dumnezeirea cu ajutorul formelor scrise şi a înţeles şi le-a transmis urmaşilor lui? Despre 
Avraam şi Moise, aceşti bărbaţi dumnezeieşti, noi ştim că prin intermediul cercetării bunătăţii 
şi armoniei celor văzute au ajuns la cunoaşterea întemeietorului, au crezut în El şi s-au 
învrednicit de mari binefaceri şi daruri din partea lui: şi Avraam a devenit patriarh şi model de 
credinţă şi iubire pentru adevăratul şi viul Dumnezeu, iar Moise a fost pus de Dumnezeu 
conducătorul şi învăţătorul şi legiuitorul poporului iudeu, ca unul care îl cunoştea cu adevărat 
pe Dumnezeul Cel viu şi Creatorul tuturor, Care S-a arătat în chip minunat în rugul aprins, iar 
nu în figuri geometrice dreptunghiulare şi triunghiulare, şi în alte născociri ciudate, propuse de 
Nicoale, străine de credinţa cea ortodoxă şi binecinstitoare, şi specifice raţiunii sufleteşti care 
se târăşte pe pământ, şi cercetărilor pământeşti. 

Dar cele de sus şi cele contemplate, care sunt mai presus de noi, de unde au venit la noi? 
Au venit prin har de la Părintele luminilor, aşa cum spune Sfântul Dionisie. De aceea nu se 
cuvine a cerceta şi a explica aşa cum doreşte raţiunea cea neînfrânată, ci aşa cum este rânduit 
de Proorocii şi Apostolii, iar mai apoi de Părinţii şi învăţătorii inspiraţi de Dumnezeu, care au 
învăţat tainele lui Dumnezeu cu ajutorul harului dumnezeiesc. 

Şi dacă rămâne ceva neînţeles pentru gândirea noastră, atunci trebuie ca noi, fără şovăire, 
cu conştiinţa neputinţei noastre şi a neînţelegerii dumnezeieştii Scripturi, să cinstim în tăcere 
ceea ce este mai presus de noi, să iubim cele spuse de ei şi să ne aflăm în ele, dând ascultare 
dumnezeiescului Grigorie Teologul care spune: mai bine să ne trudim cu mintea şi, după 
îndrumarea Duhului, să dăm cinstea cuvenită, decât să purtăm discuţii la suprafaţă din pricina 
lenii, căci noua credinţă şi înţelepciunea necuviincioasă sunt mai slabe decât pânza de păianjen 
care ţine numai muştele, iar viespile o destramă - ca să nu spun ce îi pot face degetele sau 
altceva mai tare decât trupul. 

învaţă să păzeşti numai ceea ce nu poate vătăma învăţătura cunoscută prin cuvinte 
amăgitoare. Nu este important să fii biruit de cuvinte, dar să te îndepărtezi de Dumnezeu este 
rău, căci El este nădejdea tuturor. Să îngăduim oricui să cerceteze cum vrea sensul Scripturii cu 
privire la fiinţa cea nedescrisă? Să cercetăm cu adevărat ce iese din aceasta şi vom afla că ei îşi 
retează capetele cu propriile săbii, precum Goliat de către David, adică cu puternicul cuvânt al 
adevărului. Să pătrunzi sârguincios cu mintea şi vei înţelege că nedreptatea a minţit sieşi (Ps. 26, 
18), după dumnezeiescul David. 

Nicolae a ales chipul triunghiului echilateral ca fiind mai potrivit decât celelalte forme 
pentru lămurirea egalităţii Persoanelor Tatălui şi Fiului şi Sfântului Duh, deoarece are toate 
unghiurile şi laturile egale. Şi sus îl aşează pe Tatăl, iar jos, la ambele unghiuri, pe Fiul şi pe 
Duhul. Astfel, înfăţişând prin trei unghiuri cele trei Persoane şi trasând în jurul lor un cerc, 
vrea, ca prin aceasta, să înfăţişeze lipsa începutului şi a sfârşitului naturii dumnezeieşti, 

deoarece cercul, după cuvintele lui, nu are nici început, nici sfârşit. Cu compasul îl aseamănă 
pe Duhul Sfânt, zicând că, aşa cum compasul, fixându-se într-un punct ştiut şi fiind folosit în 
cerc, face cercul, aşa şi Duhul, ieşind din Tatăl, ajunge până la Fiul şi, dacă rămâne aici şi nu se 
întoarce la Persoana Tatălui, atunci Treimea rămâne nedesăvârşită. în aceasta constă toată 
înţelepciunea minunatului Nicolae care la început se arată vrednică de laudă, deoarece prin 
această descriere se vede bine că Dumnezeu nu are nici început, nici sfârşit, însă puţin mai 
încolo, el singur, şi nimeni altul, a distrus-o, arătând că ea, după dreptate, ar trebui să fie 
socotită un joc de copil. Cine nu recunoaşte, după dreptate, că este joc de copil, iar nu lecţie 
filosofică, a afirma că prin cercul înfăţişat cu mâna omenească şi cu compasul, care începe 
dintr-un punct şi un timp, se pot arăta cu precizie şi cuviinţă veşnicia şi tainele lui Dumnezeu? 
Cine dintre cei ce judecă nu va râde şi nu îi va spune acestui inventator: „omule! dacă tu te-ai 
hotărât definitiv să nu te supui adevărului şi acelor bărbaţi dumnezeieşti şi robi credincioşi ai 
lui Dumnezeu, care au propovăduit acestea înaintea ta şi a noastră, ci doreşti şi mai mult să te 
ţii de figurile geometrice şi de mincinoasa învăţătură, atunci de ce nu înveţi adevărul chiar de la 
aceste figuri iubite de tine? Tu şi în relaţie cu ele eşti în afara Legii şi te străduieşti să 
răstălmăceşti sensul triunghiului. Acest triunghi şi aspectul dreptunghiular, după filosofia lui 
Pitagora, au aceeaşi semnificaţie, ca şi numărul trei. Acelea înfăţişează Treimea prin numere, 
iar metaforic, prin triunghiul dreptunghiular, înfăţişează structura întregii existenţe, deoarece 
aspectul dreptunghiular are aceeaşi semnificaţie ca şi numărul trei, aşa cum spun cei pricepuţi 
în acest domeniu. începutul acestui număr este cifra unu, care a dobândit unghiul de sus al 
triunghiului. Dar pentru ce răstălmăceşti tu sensul triunghiului tău şi unghiurile lui de jos le 
duci în sus, iar pe cel de sus le răstorni în jos? Dumnezeu Tatăl este cauza, începutul şi izvorul 
dumnezeirii pentru Aceia Care iau naştere din El - aşa cum spun dumnezeiescul Dionisie şi toţi 
Sfinţii învăţători şi propovăduitori şi toţi binecredincioşii, care cred în dumnezeire şi o 
proslăvesc. Iar ea [dumnezeirea], este întreită - una în fiinţă, dar întreită în Persoane - aşa cum 
triunghiul echilateral arată egalitatea desăvârşită a Persoanelor, egale în toate între ele. 

Noi trebuie să înţelegem, aşa cum se cuvine, egalitatea în toate după fiinţă, în afara 
nenaşterii, naşterii şi purcederii. Prin aceste însuşiri, Treimea se desparte nedespărţit şi, datorită 
lor, Persoanele sunt cunoscute separat. Ce nevoie este să mărturisim că Duhul, odată ce iese din 
Tatăl, vine la Fiul şi, în acelaşi timp, purcede iarăşi din Fiul şi se întoarce la Tatăl? Oare numai 
pentru ca să nu fie Tatăl părăsit de Duhul? Dar să nu fie la noi o asemenea cugetare despre 
fiinţa cea nedespărţită! Deşi această fericită şi nepătrunsă fiinţă este văzută despărţită în 
Persoane în chip negrăit şi mai presus de orice înţelegere, totuşi în sine este nedespărţită. Cum 
are loc acest lucru şi de ce este binecuvântat aşa, numai El ştie şi nici o raţiune creată nu poate 
să pătrundă acest lucru până când nu va înceta cunoaşterea „în parte" şi nu va veni cea 
desăvârşită. 

Cu privire la aceste lucruri, ştim că în numere, cifra unu naşte cifra doi, iar cifra doi naşte 
cifra patru, nu cifra unu. După care idee spui tu că doi este originea lui unu? Cum va fi 
egalitate între toate cele trei Persoane dacă Duhul are mai multe origini decât Fiul? Aşa cum în 
fiinţă şi în ceea ce denumeşte fiinţa, Preafericita Treime este egală, aşa şi în continuare 
Persoanele sunt egale şi numai printr-un singur mod se alcătuieşte fiecare Persoană: Tatăl - 
prin nenaşterea din nimeni altcineva, Fiul - prin naşterea din Tatăl, Duhul - prin purcederea tot 
din Tatăl; însă dacă purcede şi din Fiul, aşa cum spui tu, atunci unde este egalitatea Persoanelor 
după natura originii? Cu privire la acest lucru se adevereşte că tu îţi închipui o dezbinare între 
Persoanele dumnezeieşti, de aceea îl şi întrebi pe bunul Teodor ca să îţi răspundă: „unde vine 
Duhul, când purcede din Tatăl, şi unde Se întoarce"? 

Astfel, amăgindu-te cu sensul acestei origini, tu cazi în aceeaşi cugetare pe care a avut-o 
odinioară cel ce nu a recunoscut că Fiul este de o fiinţă cu Tatăl. Căci şi acela (Arie), 
amăgindu-se cu obrăznicie în ceea ce priveşte sensul naşterii, a spus că: „dacă este născut, 
atunci înseamnă că nu a existat înainte de naşterea Lui şi, neexistând înainte de naştere, El, în 
consecinţă, nu este veşnic". Arie, nu a înţeles că naşterea din Dumnezeu înseamnă ceva fără de 

început, pururea fiitor şi nedespărţit, tot aşa cum şi purcederea Duhului este ceva negrăit şi care 
nu se transmite. Tu, încurcându-te, ai născocit că, dacă purcede din Tatăl [Duhul], prin urmare, 
vine la Fiul, iar de acolo iarăşi vine la Tatăl. Şi astfel, mişcându-se în cerc, desăvârşeşte Sfânta 
Treime pe Care tu nu te-ai temut să O asemeni cercului. După părerea ta, de aici reiese, în 
primul rând, o dezbinare între Persoanele dumnezeieşti. Căci din faptul de a se mişca spre Fiul 
şi apoi să treacă de la El spre Tatăl, se naşte ideea despre despărţirea locurilor, chiar dacă tu nu 
vrei să mărturiseşti această nebunie, ruşinându-te de învăţătura ta. In al doilea rând, se 
dovedeşte că Duhul, îndepărtându-Se de Tatăl, face o mare mutare către Fiul şi de aceea Tatăl 
rămâne în acest timp fără Duhul. în al treilea rând se dovedeşte că Fiul nu este unit după fiinţă 
şi nedespărţit cu Tatăl, deoarece [Duhul] trebuie să treacă la El. O, ce rătăcire sunt aceste 
născociri nepotrivite! 

Nu aşa trebuia să înţelegi şi să judeci despre slava cea mai înaltă, bunule Nicolae! Ci ar fi 
trebuit ca, înţelegând numai deosebirea care există între măreţia dumnezeiască cea nepătrunsă 
şi nemărturisită şi neputinţa noastră, a celor care ne târâm pe pământ ca furnicile şi ne hrănim 
ca ţânţarii, să cauţi cu toată râvna mântuirea ta şi să primeşti în tăcere cele dumnezeieşti şi să le 
păzeşti în întregime, aşa cum le-ai primit de la dumnezeieştii Apostoli şi de la Părinţii noştri 
inspiraţi de Dumnezeu, fără să cercetezi nimic mai mult decât ceea ce ne-au învăţat, aşa cum 
porunceşte cel între Sfinţi părintele nostru Vasile, numit cel Mare, după înălţimea învăţăturii 
sale şi a teologiei neîntinate, care zice: „Vă rugăm prin toate mijloacele să nu căutaţi la noi 
ceea ce vreţi să auziţi, ci să primiţi ceea ce este bineplăcut Domnului şi potrivit cu Sfinţii 
Părinţi". 

îl auzi tu, oare, pe dumnezeiescul învăţător, care spune că nu trebuie să cercetăm ceea ce 
ne place nouă? Va fi, oare, bineplăcut Domnului şi potrivit cu Scriptura să cugetăm împotriva 
învăţăturii Domnului Care binecuvântează în Evanghelia după Ioan şi spune că Duhul purcede 
din Tatăl? Şi nu este, oare, potrivnică Sfinţilor Părinţi învăţătura născocită nu de mult de către 
voi şi adăugată la Sfânta mărturisire de credinţă? 

Dar e bine să mai ascultăm cum ne învaţă iarăşi (Sfântul Vasile cel Mare) să cugetăm 
despre Tatăl, Fiul şi Sfântul Duh: „Ceea ce ai spus tu despre Fiul - că trebuie să mărturisim 
Persoana Lui diferită - aceea trebuie să spunem şi despre Sfântul Duh, căci Tatăl şi Duhul nu 
sunt unul şi acelaşi, deşi este scris că Dumnezeu este Duh, şi, de asemenea, Fiul şi Duhul nu 
sunt una şi aceeaşi Persoană, deşi este zis: dacă cineva nu are Duhul lui Hristos, acela nu este 
al Lui (Rom. 8, 9). Astfel, unii s-au înşelat şi au crezut că Duhul şi Hristos sunt unul şi acelaşi, 
însă noi afirmăm că prin aceasta se dovedeşte unitatea fiinţei, iar nu confundarea Persoanelor". 

Auzi tu, oare, cum înţelege acest Fericit? Prin cuvintele: dacă cineva nu are Duhul lui 
Hristos, acela nu îi aparţine, se arată şi se mărturiseşte că Duhul are însuşire proprie şi că El 
este de o fiinţă cu Cel Unul Născut, iar nu aşa cum spuneţi voi, cugetând împotrivă şi zicând că 
El purcede din Fiul. Să auzi şi teologia lui: „Tatăl singur în Sine este desăvârşit şi El este 
rădăcina nesecată şi izvorul Fiului şi al Duhului Sfânt". Iată, el mărturiseşte din nou că numai 
Tatăl este rădăcina şi izvorul Acelora Care iau naştere din El. Dacă el ar fi ştiut că şi Fiul este 
izvorul dumnezeirii, atunci L-ar fi pomenit şi pe El împreună cu Tatăl. însă el nu a învăţat acest 
lucru de la Hristos şi de la ucenicii Lui. Să auzi şi despre Fiul: „în plinătatea dumnezeirii este 
Cuvântul Cel viu şi rodul desăvârşit al Tatălui. De asemenea, şi Duhul este desăvârşit, nu este 
parte a unuia, ci Singur în Sine este desăvârşit şi întreg". Iată cât de cinstit cuvântează el despre 
Duhul, Care purcede din Tatăl desăvârşit şi întreg şi Care este contemplat nu ca parte a Fiului, 
ci ca fiind în toate egal cu Fiul. Prin expresia: „nu ca parte a Fiului", ce altceva vrea să spună 
decât că nu are Persoana din altul decât numai din Tatăl, desăvârşit, ca şi Fiul, şi că nu este 
rodul altei cauze, deoarece Cel Care îl purcede este desăvârşit şi nesecat. însă Fiul este unit cu 
Tatăl, iar această unitate nu îngăduie dezbinare şi despărţire, şi Duhul nu este despărţit, ci unit 
cu Cei de o fiinţă. Iată că Sfântul Vasile cel Mare mărturiseşte că unitatea dintre Persoane este 
fără despărţire. Iar tu, afirmând că Duhul face un cerc mergând de la Tatăl la Fiul şi de la Fiul 
iarăşi la Tatăl, nu ne dai a înţelege că între Persoane există despărţire de spaţiu ori de timp? 

Ar trebui, aşa cum am spus mai devreme, să îi urmezi pe Părinţi şi să nu rosteşti nimic 
mai mult decât cele rânduite şi să nu cercetezi cugetările Scripturii astfel încât celor spuse 
despre un lucru să le dai un alt sens, numai pentru ca să stărui în dorinţa ta, aşa cum face 
Nicolae care, imediat ce vede vreo învăţătură, ori despre unirea Duhului cu Fiul, ori una care 
arată că Duhul este al Fiului, fiind de o fiinţă cu El, trage pe loc concluzia, aşa cum îi convine 
lui, fără a cerceta îndelung. 

Astfel, găsind în Sfânta Evanghelie după Luca cele scrise: Iar Iisus, plin de Duhul Sfânt, 
S-a întors de la Iordan şi a fost dus de Duhul în pustie (Luca 4, 1), s-a agăţat de această 
cugetare şi a tras concluzia, zicând: „Dacă Iisus a fost plin de Duhul Sfânt, atunci înseamnă că 
Duhul purcede din El". Ia seama, bunule Teodor, ce lipsă de judecată şi ce nebăgare de seamă 
are Nicolae! Dacă, pentru că Luca a spus că Iisus S-a întors de la Iordan plin de Duh, el vrea ca 
Duhul să şi purceadă din Fiul, atunci, după gândirea greşită a lui Nicolae, trebuie ca El să 
purceadă şi din întâiul Mucenic Ştefan. Căci acelaşi Evanghelist, spune în Faptele Apostolilor 
despre Ştefan: ...şi au ales pe Ştefan, bărbat plin de credinţă şi de Duh Sfânt (Fapte 6, 5). Şi 
iarăşi spune, tot despre el: Iar Ştefan, fiind plin de Duh Sfânt şi privind la cer, a văzut slava lui 
Dumnezeu şi pe Iisus stând de-a dreapta lui Dumnezeu (Fapte 7, 55). Din pricina acestei mici 
cugetări, va spune el, oare, că Duhul Sfânt purcede şi din Ştefan? Nu va fi acest lucru nelalocul 
lui? 

însă fie ca, din pricina celor spuse de mine, nimeni să nu creadă că eu îl pun pe Iisus pe 
aceeaşi treaptă cu Ştefan cu privire la împărtăşirea Duhului. Să se depărteze de noi o asemenea 
hulă! Eu ştiu şi cred că Iisus este plin de Duhul ca fiinţă, în plinătatea ei şi întotdeauna, nu 
numai când S-a întors de la Iordan. însă eu am spus acesta despre Ştefan care, chiar dacă s-a 
asemănat într-o oarecare măsură cu El după har, fiind părtaş al Duhului atotsfinţitor, adică al 
darului dumnezeiesc, numai ca să arăt nebunia lui Nicolae, cât de nesăbuit gândeşte el şi cum 
apare el în toate părerile lui. 

Nicolae spune că, mărturisind că Duhul Sfânt purcede din Tatăl şi din Fiul, arată prin 
aceasta unitatea Persoanelor, nu aşa încât El să aibă două începuturi, ci un singur început al 
celor două Persoane unite. Despre aceasta, noi îl întrebăm pe Nicolae - şi să ne răspundă după 
adevăr, nu numai de dragul discuţiilor - după fiinţă se unesc cele două Persoane dumnezeieşti 
într-un început care săvârşeşte purcederea Duhului sau unirea are loc după Persoană? Trebuie 
ca el să îngăduie unul din cele două lucruri: ori este după fiinţă ori după Persoană. Dacă va 
spune că după fiinţă este acest început dublu ipostatic al purcederii Duhului, atunci în acest caz 
şi Duhul, fiind de o fiinţă şi nedespărţit cu Tatăl şi cu Fiul, Singur purcede din Sine ca şi din Ei 
şi este părtaş cu Tatăl la naşterea Fiului şi va fi Tatăl Celui Unuia Născut şi Se purcede şi pe 
Sine, căci Preasfântul Duh este în toate egal cu Tatăl şi cu Fiul, în afara însuşirii, aşa cum am 
mai spus de multe ori. Din propunerea lui Nicolae reiese că Duhul, pentru a nu fi, după 
cuvintele lui, mai mic decât Tatăl şi Fiul, trebuie să fie părtaş cu Tatăl la naşterea Fiului. însă 
această hulă satanică să ajungă pe capetele celor care nu ştiu că în Sfânta Treime trebuie să 
mărturisim deosebirea însuşirilor! 

Şi iarăşi: dacă Nicolae îşi închipuie unirea Persoanelor într-un singur început, atunci ia 
seama din nou, cinstite Teodor, ce ticăloşie mare este aceasta! De aici se naşte iarăşi în chip 
tainic erezia blestematului Savelie, care a mărturisit că în stăpânirea cea treipostatică există, de 
fapt, o Persoană cu trei nume. Dar cum să se poată uni ceea ce există în mod distinct, adică 
Persoanele? Dacă Ele se unesc şi alcătuiesc un singur început, atunci trebuie să mărturisim că 
Ele se unesc ori veşnic, ori vremelnic. Şi dacă va spune că Persoanele Tatălui şi a Fiului se 
unesc veşnic, atunci el va arăta că Persoana rezultată de aici, este compusă, şi astfel nu se mai 
ajunge la Treime, ci la o doime inegală, care este formată, de fapt,dintr-o Persoană complexă, 
compusă la rândul ei din două Persoane, şi încă o Persoană simplă şi mică [adică Persoana 
Duhului Sfânt]. Astfel, va fi o doime inegală, care se distinge prin majoritate şi minoritate. Ce 
poate fi mai defăimător decât aceasta? Iar dacă Nicolae spune că această unire este vremelnică, 
atunci observă din nou, cu ochiul cel tainic, reaua credinţă propovăduită. 

Dacă, după nevoie, Persoana Fiului trece alături de Tatăl pentru purcederea Duhului, 
atunci nu îl învinuieşte acest lucru pe Tatăl că este neputincios, ca şi cum El nu ar fi în stare să 
II purceadă pe Duhul fără contribuţia Fiului? Astfel, Tatăl Se aseamănă unui cremene care, 
dacă nu este lovit cu fierul, nu poate scoate scântei. Prin aceasta se dovedeşte că purcederea 
Duhului este vremelnică, nu veşnică. Toate acestea, însă, sunt nepotrivite şi stau departe de 
buna credinţă! Dacă cele două Persoane se unesc pentru a da naştere alteia, prin aceasta se 
dovedeşte că Persoana Duhului se află undeva în interiorul Lor, dar separat de Cei Care îi dau 
naştere. Astfel, apare întrebarea pe care o pune Nicolae: Duhul, luând naştere din ei, unde Se 
îndreaptă? Totuşi, Nicolae a spus într-o oarecare măsură că Se îndreaptă spre Fiul, deşi a luat 
naştere şi din Tatăl şi din Fiul ca dintr-un singur început, unit după Persoane, aşa cum vrea 
Nicolae să fie. Iar dacă îngăduie că Duhul se află undeva în interiorul Lor, dar separat, atunci 
cum va putea să creadă în unitatea cea pururea fiitoare dintre El şi Ei? Căci, după fiinţă, 
Persoanele dumnezeieşti sunt unite între ele şi egale în toate. 

însă Nicolae nu ştie ce să spună la aceasta şi nici nu poate, după dreptate, să răspundă 
ceva, căci şi mai înainte de acestea, preaînaltele puteri dumnezeieşti, Serafimii, i-au arătat prin 
faptă dumnezeiescului Isaia, acoperindu-şi cu aripile de sus feţele lor, iar cu cele de jos 
picioarele şi zburând cu cele care se aflau în ambele părţi, după cum au tâlcuit Părinţii purtători 
de Dumnezeu, că nici o făptură creată, chiar dacă ar fi ea şi cea mai apropiată de El, nu poate 
să înţeleagă nimic din tainele cele ascunse şi nepătrunse ale fiinţei dumnezeieşti celei fără de 
sfârşit, înalte şi fericite. Dorind să ne convingă de acest lucru, ei şi-au acoperit picioarele lor, 
arătând în chip metaforic rânduielile diferite şi nepătrunse de jos, care au fost mai târziu, şi că 
nu se poate ca făptura creată să înţeleagă pe deplin deosebita înţelepciune a lui Dumnezeu, care 
se află în ele, căci raţiunea cuprinsă în ele este negrăită şi necercetată, precum a strigat 
dumnezeiescul Apostol, zicând: O, adâncul bogăţiei şi al înţelepciunii şi al ştiinţei lui 
Dumnezeu! Cât sunt de necercetate judecăţile Lui şi cât de nepătrunse căile Lui! (Rom. 1 1 , 
33). însă şi Isaia a strigat înainte de el, zicând: Cine a căutat în adânc Duhul Domnului şi cine 
L-a sfătuit pe El? (Isaia 40, 13) 

Dacă ştiinţa rânduită de El, din iubire de oameni pentru noi, Pavel o numeşte: 
„necercetată" şi „nepătrunsă", atunci cum este posibil - sau poate ne-am pierdut minţile! - să 
îndrăznim să cercetăm tainele cele înfricoşătoare şi neînţelese, nici chiar de Apostoli, ale 
adâncului Dumnezeiesc, să născocim forme pentru cele nedescrise şi să asemănăm Treimea cea 
necreată şi mai presus de toată desăvârşirea, cu cercul soarelui, razele şi căldura, aceste lucruri 
create, nedesăvârşite şi supuse descrierii, şi să ne silim să explicăm prin acestea fiinţa cea 
nepătrunsă care este mai presus de orice cuvânt şi raţiune? 

Sunt de ajuns pentru tine, Nicolae, dovezile atâtor slăviţi Părinţi purtători de Dumnezeu, 
care îl propovăduiesc pe Sfântul Duh Ce purcede dintr-un singur început, din Tatăl, spre a te 
învrednici şi tu împreună cu ei, ca un adevărat ucenic, să îl slăveşti în Ierusalimul de Sus pe 
Tatăl Cel fără de început, pe Fiul Cel fără de început şi pe Duhul Cel pururea fiitor cu Tatăl şi 
cu Fiul, Care din Tatăl purcede şi în Fiul se odihneşte, fiind de o fiinţă cu El şi luând naştere 
din acelaşi izvor. 

Spune tu: ce te împiedică să te supui învăţăturii dumnezeieşti despre Sfântul Duh, care 
este cuprinsă în Evanghelie, unde se spune că El purcede din Tatăl? Tu prezinţi cele scrise în 
Sfânta Evanghelie cu nepăsare şi neştiinţă sau cu răutate şi ură. Căci dacă cineva nu se supune 
cuiva, face aceasta dintr-una din cele două pricini. însă nu este bine să credem că 
dumnezeiescul Ioan nu a cunoscut acest adevăr sau că el, care este propovăduitorul şi 
învăţătorul adevărului, a înşelat şi a minţit. Şi iarăşi, este necuviincios să credem că 
Evanghelistul a scris aşa cu intenţie deosebită pentru ceilalţi Apostoli care mai aveau păreri 
nedesăvârşite, aşa cum afirmi tu. Adică, ceilalţi ucenici nu aveau o idee desăvârşită despre 
Tatăl, şi el tocmai de aceea a spus că Duhul purcede din Tatăl, numai ca să creadă ei. Această 
învăţătură nu numai că este mincinoasă, dar este şi hulitoare şi conţine în ea o puternică 
defăimare, în primul rând la adresa Fiului, Care i-a înţelepţit pe toţi şi i-a luminat cu învăţătura, 

iar în al doilea rând la adresa Sfântului Duh, Care a coborât peste ei şi care le-a dat tuturor 
ucenicilor în aceeaşi măsură cunoaşterea tainelor şi le-a descoperit învăţătura dumnezeiască 
despre Tatăl, Fiul şi Sfântul Duh. 

Cum să nu numim acest lucru viclenie din partea ta? Nu se poate ca tu să nu fi ştiut că 
întrebarea lui Filip despre Tatăl a fost înainte de patimile Domnului şi înainte de desăvârşirea 
ucenicilor în înţelegerea tainelor Sfintei Treimi. Această întrebare a fost pusă în seara cea de 
taină, atunci când toţi erau nedesăvârşiţi, „neînţelepţi şi zăbavnici cu inima", aşa cum le-a spus 
Mântuitorul, când încă Evanghelia nu era scrisă. Căci Evanghelia după Ioan a fost scrisă pe 
insula Patmos la treizeci de ani după înălţarea Mântuitorului. 

Cum de nu te ruşinezi să îi numeşti pe ucenici nedesăvârşiţi după ce ei au devenit 
desăvârşiţi în înţelepciune, şi să le atribui grosolănia minţii şi neştiinţa despre Tatăl? Sau tu 
crezi că le vorbeşti oamenilor străini de gândire şi plini de nepăsare, care cred că sunt adevărate 
cele înfăţişate de tine ca dovezi şi mărturii ale faptului că Evanghelistul a procedat aşa din 
pricina necunoştinţei ucenicilor? Acest cuvânt al tău este greşit, iar învăţătura aceasta nu merită 
nici o împotrivire. Tu spui că Evanghelistul a procedat aşa în mod prevăzător, adică pentru a 
arăta Apostolilor că Duhul purcede nu numai din Tatăl, ci şi din Fiul. Dar de ce, ştiind bine 
acest lucru, nu îl schimbaţi în Sfânta Evanghelie, ca să scăpaţi de mustrare? Nu îndrăzniţi să 
faceţi acest lucru deoarece conştiinţa vă mustră şi dă în vileag cugetarea voastră mincinoasă! 

Dacă voi aţi fi avut nădejde în dreptatea voastră, demult aţi fi făcut lucrul acesta. Dacă nu 
v-aţi temut să spuneţi că prin această învăţătură evanghelică mulţi au fost înşelaţi, şi îi 
defăimaţi fără ruşine pe Sfinţii părinţi ai celor şapte Sinoade ecumenice, care ne-au lăsat Sfânta 
mărturisire de credinţă, pe care noi am păzit-o cu harul lui Hristos până acum, atunci cu atât 
mai mult aţi fi făcut dinainte schimbarea în Evanghelie. însă nu îndrăzniţi să faceţi aceasta, 
ştiind că, într-adevăr, este eretic acela care schimbă ceva, oricât de mic, din conţinutul 
Evangheliei. 

Dar, pentru că sunt silit să dovedesc prin asemănarea cu soarele taina Sfintei Treimi, cea 
nepătrunsă de nici o făptură creată, aş începe acest lucru dacă nu ar fi interzis de teologi să 
asemăn cu el taina unităţii întreite, care întrece orice cuvânt. Dar aş începe să fac aceasta nu aşa 
cum cercetează Nicolae, ci atât cât poate sluji ca dovadă a celor trei Persoane mărturisite în 
Treime, însă nu astfel încât să ia naştere Una din Cealaltă. Acest cuvânt al meu este întărit de 
Grigorie cel priceput în dogmele dumnezeieşti, în cuvântul său despre Sfântul Duh, spunând 
clar aşa: „Iarăşi m-am gândit la soare şi la raza de lumină; însă şi aici m-am temut, în primul 
rând, ca să nu fie îngăduit vreun amestec în fiinţa cea neamestecată, ca soarele şi ceea ce este în 
soare; în al doilea rând, prin acest exemplu dovedim existenţa Tatălui, dar a celorlalţi nu, ci 
arătăm numai puterile lui Dumnezeu, care se află în El, iar nu fiinţele de sine stătătoare. Căci 
nici raza, nici lumina nu alcătuiesc un alt soare, ci sunt numai nişte emanări ale soarelui şi nu 
fiinţa fiinţei. Şi astfel, prin această asemănare, îl înfăţişăm pe Dumnezeu şi existent şi 
inexistent; însă acest lucru este nepotrivit pentru obiectul de faţă". Şi puţin mai departe zice: 
„în cele din urmă m-am convins că este mult mai corect să părăsesc de tot chipurile trecătoare, 
deoarece sunt înşelătoare şi, în cea mai mare parte, stau departe de adevăr. De aceea, păzind 
raţiunea cea binecredincioasă, întărindu-mă cu câteva cuvinte şi avându-L pe Duhul ca 
îndrumător, am luat de aici luminarea pe care o voi păzi până la sfârşit ca pe o prietenie 
adevărată care nu îmi îngăduie să păşesc în tovărăşia acestui veac şi mă îndeamnă să îi 
povăţuiesc, după putere, şi pe ceilalţi să se închine Tatălui şi Fiului şi Sfântului Duh, unicei 
dumnezeiri şi puteri". 

Aşa vorbeşte dumnezeiescul Grigorie. Dar de unde a luat Nicolae ideea potrivit căreia 
chipul soarelui înfăţişează cu desăvârşire Fiinţa cea nepătrunsă şi preexistentă? De aceea 
afirmă că există un alt cer şi îl aseamănă pe Duhul cu căldura soarelui, ca şi cum ar vorbi după 
dumnezeiescul Grigorie. Nu ştiu unde a găsit el scris acest lucru. Dacă, pentru că Mântuitorul a 
spus: foc va veni pe pământ, Nicolae spune că aici se înţelege Duhul Sfânt, atunci să ştie că 
denumirea focului se referă la toată dumnezeirea, nu anume la Sfântul Duh. Dacă 

dumnezeiescul Pavel este martor de încredere - căci spune: „Dumnezeul nostru - foc este" - 
atunci cum atribuie Nicolae unei singure Persoane cele spuse despre toată dumnezeirea? Nu 
este clar că el ne înşeală? Apoi, el mai spune că în Scriptură este zis: şi Fiul îl iubeşte pe Tatăl. 
Se poate spune că nu există iubire în Fiul? Dacă există iubire în Fiul, şi El îl iubeşte pe Tatăl 
Său, atunci trebuie ca această iubire să pornească de la Fiul către Tatăl şi astfel se dovedeşte că 
iubirea porneşte din Fiul şi, pornind de la Fiul către Tatăl, este Duhul Sfânt. Prin urmare, Duhul 
Sfânt purcede şi de la Fiul. Această născocire, Nicolae, nu este vrednică de nici o încredere şi 
nu poate fi adeverită nici prin Evanghelie, nici prin arta ta dialectică, ci dintr-o propoziţie 
greşită tu ai tras şi concluzia greşită, aşa cum îţi voi arăta cu ajutorul lui Dumnezeu. 

Tu spui că în Scriptură este zis: şi Fiul îl iubeşte pe Tatăl. Acest lucru se află în 
Dumnezeiasca Evanghelie într-un fel, iar tu îl pomeneşti în alt fel - ori din neştiinţă, ori dintr-o 
oarecare viclenie, aşa cum ai făcut, de altfel, şi în alte locuri. Sfântul Evanghelist Ioan, scriind 
despre aceasta, în trei locuri mărturiseşte că Tatăl îl iubeşte pe Fiul şi toate le dă în mâinile 
Lui, dar nu cum spui tu că Fiul îl iubeşte pe Tatăl. Şi iarăşi în alt loc, arătând motivul pentru 
care Mântuitorul este iubit de Tatăl Său, spune: Pentru aceasta Mă iubeşte Tatăl, fiindcă Eu 
îmi pun sufletul. Iată, tu nici aici nu te-ai ruşinat să răstălmăceşti cuvântul Evangheliei. Şi ai 
făcut aceasta numai ca să împleteşti pânza de păianjen a învăţăturii tale amăgitoare. Dar, dacă 
ai avut de gând să faci lucrul acesta, atunci ar fi trebuit să înfăţişezi textul evanghelic pe care 
Mântuitorul 1-a spus despre Sine şi în care, dorind să arate supunerea Sa faţă de Tatăl Său şi 
buna Lui înţelegere cu Tatăl, spune: căci vine şi stăpânitorul acestei lumi şi el nu are nimic în 
Mine; dar ca să cunoască lumea că Eu iubesc pe Tatăl şi precum Tatăl Mi-a poruncit, aşa fac 
(Ioan 14, 30-31). Dar unde aţi găsit voi, învăţătorii cei noi, scris că iubirea este anume Duhul 
Sfânt şi de aceea afirmaţi că El purcede din Fiul? Cuvântul „iubire" se referă în mod firesc la 
Dumnezeu Tatăl, şi acest lucru îl mărturiseşte acelaşi Fericit Ioan în prima Epistolă 
sobornicească, în capitolul al patrulea, zicând aşa: Iubiţilor, să ne iubim unul pe altul, pentru 
că dragostea este de la Dumnezeu şi oricine iubeşte este născut din Dumnezeu şi cunoaşte pe 
Dumnezeu. Cel ce nu iubeşte n-a cunoscut pe Dumnezeu, pentru că Dumnezeu este iubire. 
Intru aceasta s-a arătat dragostea lui Dumnezeu către noi, că pe Fiul Său cel Unul Născut L-a 
trimis Dumnezeu în lume, caprin El viaţă să avem (1 Ioan 4, 7-9). Aici se vorbeşte clar despre 
iubirea Tatălui şi despre trimiterea Fiului către noi, iar nu despre purcederea Duhului, aşa cum 
spui tu. Iar Fiului I se cuvine mai mult decât Duhului expresia iubirii. Acest lucru reiese din 
versetele pomenite mai sus, unde se mărturiseşte că Tatăl îl iubeşte pe Fiul. Şi iarăşi: Şi noi am 
cunoscut şi am crezut iubirea, pe care Dumnezeu o are către noi. Dumnezeu este iubire şi cel 
ce rămâne în iubire rămâne în Dumnezeu şi Dumnezeu rămâne întru el (1 Ioan 4, 16). 

Iată că pretutindeni iubirea se referă la Tatăl, iar nu la Duhul, aşa cum gândeşti tu. Cum 
atribuiţi voi, latinii, cele spuse despre Sfânta şi dumnezeiasca Treime numai Persoanei 
Mângâietorului? De unde aţi luat voi acest lucru şi prin ce învăţătură a Bisericii lăsată de 
Părinţi dovediţi aceasta? Iubirea, dreptatea, înţelepciunea, bunătatea, providenţa, veşnicia şi 
cele asemenea lor, prin care se binecuvântează Sfânta şi dumnezeiasca Treime, nu alcătuiesc 
nici Persoanele, nici fiinţa, ci sunt denumiri ale acestei Fiinţe pururea fiitoare şi nepătrunse, şi 
sunt înţelese ca lucrări ale măreţiei dumnezeieşti pururea fiitoare, specifice în mod egal şi 
firesc tuturor celor trei Persoane. Cum atribuiţi voi numai Duhului ceea ce este specific tuturor 
Persoanelor? Dumnezeu este iubire spune Ioan Teologul; iar denumirea „Dumnezeu" este a 
Sfintei Treimi. în ceea ce priveşte acest lucru, acelaşi Evanghelist spune pretutindeni: Tatăl îl 
iubeşte pe Fiul, prin care arată că Tatăl este izvorul iubirii. Iar iubirea nu este fiinţă, nici 
Persoană, ci lucrarea specifică fiinţei, la fel ca şi înţelepciunea şi dreptatea şi celelalte puteri, 
însă nu există nicăieri ca Duhul să fie numit în chip deosebit iubire. Aşadar, propunerile tale 
sunt greşite şi concluzia scoasă din ele este vorbire deşartă şi înşelăciune vădită. Se ştie, de 
asemenea, că Sfântul Apostol Pavel a spus: Şi nu numai atât, ci ne lăudăm şi în suferinţe, bine 
ştiind că suferinţa aduce răbdare, şi răbdarea încercare, şi încercarea nădejde, iar nădejdea 

nu ruşinează pentru că iubirea lui Dumnezeu s-a vărsat în inimile noastre, prin Duhul Sfânt 
cel dăruit nouă (Rom. 5, 3-5). 

Iată cât de limpede arată Fericitul Pavel că iubirea Tatălui este altceva, iar nu Duhul, aşa 
cum spuneţi voi. Dacă aceasta ar fi fost Duhul Sfânt, atunci el ar fi spus că iubirea lui 
Dumnezeu, care este Duhul Lui, s-a vărsat în inimile noastre. Apoi, arătând, parcă, în ce constă 
iubirea lui Dumnezeu Tatăl pentru noi, lămureşte puţin mai jos, zicând: Dar Dumnezeu îşi 
arată dragostea Lui faţă de noi prin aceea că, pentru noi, Hristos a murit când noi eram încă 
păcătoşi (Rom. 5, 8). Ia seama, Nicolae, dacă poţi, şi află că aceasta este iubirea lui Dumnezeu 
Tatăl pentru noi, cunoscând că ea nu este nici fiinţă, nici Persoană, ci lucrare şi însuşire, adică 
iubire de oameni şi blândeţe nespusă, specifice fiinţei dumnezeieşti, ca şi înţelepciunea şi 
dreptatea şi celelalte. Şi lasă cearta şi iubeşte adevărul neîntinat al Sfinţilor Părinţi. 

Am dat destul în vileag, prin cuvântul adevărului, scopul minciunii. Şi pentru că acest 
cuvânt este îndreptat spre un om împodobit cu raţiunea şi ortodoxia, este timpul să închei 
lucrarea destinată iubitorului tăcerii. Şi acesta pe de o parte, pentru că, aşa cum am spus mai 
devreme, nu am timp să mă ocup de aceasta, iar pe de altă parte, pentru că adresez acest cuvânt 
unui asemenea om ca tine, cinstite Teodor. Aflând de la slujitorii Cuvântului şi de la ceilalţi 
Sfinţi Părinţi care au strălucit din veac prin toată înţelepciunea duhovnicească şi darul facerii 
de minuni că nu trebuie să schimbăm nimic în credinţă, nici ceva important, nici ceva 
neînsemnat, ci trebuie să o păzim cu toată râvna şi atenţia şi să o iubim din tot sufletul şi să ne 
nevoim de dragul ei, dacă trebuie chiar până la sânge, să ne ferim de toată vorbăria zadarnică şi 
vicleană prin care se arată, mai ales, batjocura latinilor care nu se tem să cerceteze cele 
nepătrunse cu mare îndrăzneală şi cu ajutorul exemplelor şi cuvintelor înşelătoare. Să iubim 
ceea ce ne-a fost descoperit, aşa cum a spus Dumnezeiescul Ioan Gură de Aur, să imităm firea 
cea fericită a serafimilor celor cu şase aripi şi să acoperim cu aripile fricii şi cu cea mai mare 
evlavie curiozitatea minţii noastre atunci când fie năzuim spre înălţimea măreţiei dumnezeirii, 
care întrece toată făptura creată, fie dorim să ridicăm mintea spre cercetarea judecăţilor Lui, 
care sunt necercetate. Iar dacă va fi nevoie să zburăm, atunci să folosim cele două aripi primite 
pentru aceasta din ambele părţi şi cu mare atenţie. Prin aceste aripi sunt arătate mila nespusă şi 
iubirea neasemuită a lui Dumnezeu şi dreptatea, care se revarsă peste tot neamul omenesc de la 
capătul cerului şi până la sfârşitul lui. Iar dacă cineva va cerceta acestea fără bunăvoinţă şi 
atenţie, şi, mai ales, aşa cum au explicat Părinţii, cu cruzime şi ură pentru fraţi, atunci va cădea 
la sfârşit ori în lucrarea vrăjmaşului, ori în prăpastia lui Origen, mărturisind, după învăţătura lui 
greşită, că şi diavolii sunt mântuiţi. 

Dar să ne fie nouă dat ca, lucrând cu cele două aripi pomenite mai sus, să trecem, sub 
povăţuirea şi îndrumarea Dumnezeiescului Duh fiind, prin adâncul raţiunii dumnezeieşti şi să 
ne învrednicim să ajungem cu pace şi linişte la locaşurile desfătărilor dumnezeieşti ale harului 
şi să stăm acolo fără încetare cu Domnul şi să îl slăvim împreună cu Tatăl şi cu Sfântul Duh, o 
dumnezeire, o putere şi o stăpânire, Căreia I se cuvine toată slava, cinstea şi închinăciunea, 
acum şi pururea şi în vecii vecilor. Amin. 

XIV 
împotriva lui Nicolae latinul: cuvânt despre purcederea Sfântului Duh 



Toată darea cea bună şi tot darul desăvârşit de sus este, pogorându-se de la Părintele 
luminilor, la care nu este schimbare sau umbră de mutare (Iac. 1, 17). Toată lumina, care vine 
de la Tatăl în chip binefăcător la noi ne ridică iarăşi, ca o putere unificatoare, spre înălţime şi 
ne îndreaptă spre Tatăl, principiul unităţii şi al simplităţii dumnezeieşti. însuşi Binele firesc, 
Cuvântul, spune: Duhul adevărului, Care de la Tatăl purcede. Dumnezeu este soarele dreptăţii, 
precum este scris, soarele care îşi împrăştie razele sale binefăcătoare peste toţi; iar sufletul 
fiecărui om iubitor de Dumnezeu se aseamănă cu ceara, iar sufletul celui lumesc se aseamănă 
cu lutul, care este uscat de soare. Sufletul înclinat spre cele materiale şi iubitor de lume este 
pedepsit de Dumnezeu şi, din cauza voii lui proprii, nu îşi dobândeşte pecetea şi tinde spre 
moarte. Sufletul iubitor de Dumnezeu se înmoaie ca ceara şi, primind în sine chipul raţiunilor 
dumnezeieşti, devine locaş al lui Dumnezeu în Duh (Efes. 2, 22). 

Vrăjmaşul cel viclean al mântuirii noastre, a sădit cu răutate, încă de la început, păcatele 
cele mari în sufletele oamenilor împătimiţi. Prin ele, satana cel viclean le interzice să năzuiască 
spre viaţa cea nemuritoare. Care sunt aceste păcate? Acestea sunt egoismul şi mândria. însă tu, 
ascultătorule, nu fi urmaşul egoismului şi al mândriei şi nu umple văzduhul cu vorbe despre 
cum înţeleg şi explică latinii Sfânta Scriptură. Părerea lor este specifică numai urmaşilor slavei 
deşarte, şi tâlcuirea lor este lipsită de judecată. Tu îmi scrii şi mă rogi să îmi exprim părerea 
despre acest lucru. Dacă eu voi începe să scriu părerea mea potrivit cu conţinutul scrisorii tale, 
aşa cum ai făcut tu cu privire la mica mea scrisoare, atunci mă tem să nu mă găsească vara 
scriind despre acest lucru fără să agonisesc nimic. Dar pentru că am auzit că te pregăteşti să 
primeşti canon şi să te pocăieşti, să ne apucăm de lucru şi să începem să cercetăm nu prin 
expresii obişnuite, ci să împrumutăm răspunsurile la problemele neînţelese din Sfânta 
Scriptură. Căci cel ce cugetă aşa cum vrea el şi are păreri proprii se amăgeşte, iar cine învaţă 
din Scriptură, acela are ca învăţător al său însuşi adevărul. însă este timpul să ne apucăm de 
lucru. 

Te rog să asculţi cu atenţie şi să iei seama cu mintea, ca să nu treacă pe lângă urechi cele 
spuse şi mintea să judece cu nebăgare de seamă. Căci acest cuvânt este despre Sfântul Duh! 
Aceasta nu este o simplă povestire, ci lămurirea tainelor adevăratei credinţe. Sfântul Duh a 
creat la început făpturile împreună cu Tatăl şi cu Fiul, aşa cum spune David: Cu cuvântul 
Domnului s-au întărit cerurile şi cu Duhul gurii Lui toate puterile lor. Duhul purcede din fiinţa 
Tatălui; de aceea nu a spus Proorocul şi despre Cuvântul: „Cuvântul gurii Lui", tocmai ca să 
arate lămurit şi să ne încredinţeze că el vorbeşte despre purcederea (Duhului). însă El purcede 
numai din Tatăl, nu aşa cum spui tu - că Duhul Sfânt purcede din Tatăl şi din Fiul printr-o 
singură suflare. Din aceasta reiese că Dumnezeu nu a fost desăvârşit de la început, ci au fost 
numai Tatăl şi Fiul şi că, mai târziu, căindu-Se, El Şi-a însuşit Persoana Care lipsea, adică 
Duhul, revărsându-L prin suflare comună. Şi astfel, a dobândit plinătatea desăvârşirii. 

Vai, ce rătăcire! Cât de potrivnic este credinţei ortodoxe să gândeşti aşa! Nu aşa, nu aşa! 
Tatăl, Fiul şi Sfântul Duh se deosebesc, după cuvintele Sfântului Ioan Damaschin, prin aceea 
că Tatăl este nenăscut, Fiul este născut şi fără de început alături de Tatăl, având un singur 
început - naşterea cea mai înainte de veci, iar Duhul Sfânt purcede din Tatăl şi este fără de 
început alături de Tatăl şi de Fiul, având un singur început - purcederea fără de început din 
Tatăl; prin aceasta nici Tatăl nu este lipsit de nenaştere, fiind Cel Care L-a născut pe Fiul, nici 
Fiul nu este lipsit de naştere, fiind Cel Care S-a născut şi, de asemenea, nici Duhul, prin 

purcederea Sa, nu se transformă în Tatăl sau în Fiul. Şi, fiind Dumnezeu, îşi păstrează însuşirea 
Sa neschimbată. Altfel, cum poate fi însuşirea, însuşire, dacă ea se schimbă şi se transmite? 

Acum este momentul cel mai bun pentru mine să descriu dovada despre Sfântul Duh 
adusă de tine, unde se spune: Şi pentru că sunteţi fii, a trimis Dumnezeu pe Duhul Fiului Său în 
inimile noastre, care strigă: Avva, Părinte! (Gal. 4, 6). înţelege, te rog, ceea ce a spus 
Apostolul: Iar când a venit plinirea vremii, Dumnezeu a trimis pe Fiul Său, născut din femeie, 
născut sub lege (Gal. 4, 4) . Pentru ce a venit El? Ca pe cei de sub lege să-i răscumpere şi nu 
numai ca să desfiinţeze jurământul legii, ci şi să dobândim înfierea. Acestea sunt zise despre 
Hristos. Ce trebuie să spunem mai departe? Şi pentru că sunteţi fii, a trimis Dumnezeu pe 
Duhul Fiului Său în inimile voastre, adică Duhul înfierii. Aşa îl numeşte Pavel şi în alt loc, 
zicând: Pentru că n-aţi primit iarăşi un duh al robiei, spre temere, ci aţi primit Duhul înfierii, 
prin care strigăm: Avva! Părinte! (Rom. 8, 15). 

Domnul L-a numit Duhul adevărului, spunând: Iar când va veni Mângâietorul, pe Care 
Eu II voi trimite vouă de la Tatăl, Duhul Adevărului, Care de la Tatăl purcede, Acela va 
mărturisi despre Mine (Ioan 15, 26). De aceea după Hristos, El, Mângâietorul nostru, nu 
încetează (să fie cu noi), pentru ca tu să ţii minte să îi cinsteşti în mod egal. Aici Duhul este 
numit oarecum un alt fiu, căci cu adevărat Duhul este egal cu Fiul în lucrare şi de o fiinţă cu El, 
în afară de naştere. Aşa cum Hristos primeşte înfierea, aşa şi Duhul săvârşeşte înfierea, căci 
nimeni nu poate să zică: Domn este Iisus, - decât în Duhul Sfânt (1 Cor. 12, 3). Şi Hristos, în 
prima Epistolă a lui Ioan, este numit Mângâietor (Mijlocitor): dacă va păcătui cineva, avem 
Mijlocitor către Tatăl, pe Iisus Hristos cel drept (1 Ioan 2, 1). Dar când a plecat Mângâietorul 
(Hristos), atunci a trebuit să vină un alt Mângâietor, adică Duhul. Căci însuşi Domnul spune în 
Evanghelia după Ioan: Şi Eu voi ruga pe Tatăl şi alt Mângâietor vă va da vouă ca să fie cu voi 
în veac (Ioan 14, 16), un altul la fel ca Mine, egal cu Mine. Să pătrunzi cu deplină atenţie 
cuvintele Domnului, pe care tu le aduci ca dovadă că Duhul Sfânt purcede şi din Fiul: Iar dacă 
cineva nu are Duhul lui Hristos, acela nu este al Lui (Rom. 8, 9). într-adevăr, aici este numită 
Duhul lui Hristos Legea dată de El, Duhul Legii lui Hristos, care porunceşte să îl iubim pe 
aproapele, să dispreţuim cele pământeşti, să ne îngrijim de cele cereşti, să nevoim trupul din 
pricina păcatului şi să înfrânăm gândurile trupeşti. Nu cred că cineva poate să facă acestea fără 
să aibă Duhul lui Hristos, căci un asemenea om, din pricina invidiei, îşi vatămă mintea, se 
înalţă în mândrie, se îndârjeşte în mânie până la pierderea minţilor, este chinuit de zgârcenie şi 
piere din cauza desfrâului. însă tu, ascultătorule, nu te tulbura, auzind acestea. 

Apostolul a spus mai sus: Iar cei ce sunt în carne nu pot să placă lui Dumnezeu (Rom. 8, 
8). Cine sunt aceştia, care sunt în carne? Evident că aceia care sunt călăuziţi de gândurile 
trupeşti. Dar voi nu sunteţi în carne, ci în Duh datorită harului lui Dumnezeu dat vouă. Nu 
sunteţi în carne, adică nu trăiţi în fapte şi păcate trupeşti, ci sunteţi călăuziţi de raţiunea cea 
duhovnicească şi de aceea nu mai sunteţi acolo dacă Duhul lui Dumnezeu locuieşte în voi. 
Pentru ce a adăugat: Duhul lui Hristos (Rom. 8, 9)? Pentru a nu primi pe altul, deoarece există 
multe duhuri, ci pe adevăratul Duh al Domnului, pe Care Hristos a făgăduit să îl trimită de la 
Tatăl, căci noi suntem mântuiţi prin bunăvoinţa comună a Sfintei Treimi. 

Spui că Duhul Sfânt purcede din Fiul: „Fiul îl are de la Tatăl, aşa cum El însuşi spune: 
Toate Mi-au fost date de către Tatăl Meu (Luca 10, 22)". în zadar te tulburi cu lucrul acesta. 
Oare pe Duhul Sfânt L-a dat Tatăl Fiului? O, ce fărădelege mare este aceasta: să îl asemeni pe 
Duhul lui Dumnezeu cu un rob! Ce înseamnă: Toate Mi-au fost date de către Tatăl Meu! Mai 
sus El l-a spus Tatălui: Te slăvesc pe Tine, Părinte, Doamne al cerului şi al pământului, că ai 
ascuns acestea de cei înţelepţi şi de cei pricepuţi şi le-ai descoperit pruncilor, pentru ca tu să 
crezi că El singur nimic nu face şi că toate sunt de la Tatăl, spune: Toate Mi-au fost date, adică 
puterea Mea şi a Lui este una singură. Şi iarăşi spune: Fiul nu poate să facă nimic de la Sine, 
dacă nu va vedea pe Tatăl făcând; căci cele ce face Acela, acestea le face şi Fiul întocmai; Eu 
pentru Tatăl trăiesc. Acela, Care este puterea lui Dumnezeu, spune despre Sine: Fiul nu poate 
să facă nimic de la Sine şi înţelepciunea cea desăvârşită spune că a primit poruncă ce să spun 

şi ce să vorbesc. Şi iarăşi Nu voi mai vorbi multe cu voi, ci precum Tatăl Mi-a poruncit, aşa fac 
(Ioan 12, 49; 14, 31). 

El spune toate acestea nu pentru că nu avea nici o putere şi nu putea să facă nimic şi 
aştepta porunci pentru toate, ci spune acestea pentru ca să arate că gândul Lui este unit cu 
gândul Tatălui şi, astfel, El ne călăuzeşte spre cunoaşterea Tatălui, Căruia îi şi atribuie 
minunile pe care le făcuse, tocmai ca, prin acestea, noi să îl cunoaştem pe Tatăl. Te rog, nu 
spune că Fiul are de la Tatăl faptul că Duhul Sfânt purcede din El! Oare nu ştii ce spune Sfânta 
Scriptură când ne lămureşte deschis: iar Mângâietorul, Duhul Sfânt, pe Care II va trimite Tatăl 
în numele Meu, Acela vă va învăţa toatei Spune-mi, unde spune aici Fiul că Duhul Sfânt 
purcede din El? Dimpotrivă, Domnul a spus: Duhul Adevărului, Care de la Tatăl purcede. 
Vezi cât de clar şi deschis spune că Se revarsă din Tatăl nu prin naştere, ci prin purcedere, fiind 
de o fiinţă cu Tatăl şi cu Fiul, Duhul lui Dumnezeu, cel pururea fiitor, drept, stăpânitor, izvorul 
vieţii şi al sfinţeniei, Care este numit, împreună cu Tatăl şi cu Fiul, „Dumnezeu adevărat"? 

însă tu spui, iarăşi, că Fiul vorbeşte clar şi deschis despre Sfântul Duh şi zice că Duhul 
purcede din El, în cuvintele: Dacă însetează cineva, să vină la Mine şi să bea. Cel ce crede în 
Mine, precum a zis Scriptura: râuri de apă vie vor curge din pântecele lui. Iar aceasta a zis-o 
despre Duhul pe Care aveau să-L primească acei ce cred în El (Ioan 7, 37-39). Să pătrunzi 
ceea ce îţi voi spune eu: a stat Iisus Hristos şi Dumnezeul nostru şi a strigat, zicând: „Dacă 
însetează cineva, să vină la Mine şi să bea". Aceasta dovedeşte că Hristos nu obligă şi nu 
atrage pe nimeni cu forţa la El, ci îi cheamă numai pe aceia care au râvnă mare şi înflăcărată; 
numai pe ei îi cheamă, şi vrea să îi adape, căci cine va bea această apă pe care El le-o dă, acela 
nu va mai înseta în veac (Ioan 4, 14). Toţi cei care sunteţi însetaţi, veniţi la această apă şi 
adăpaţi-vă şi primiţi viaţa. Căci cei ce însetează, când vor lua în mâini cupa plină până sus, 
atunci o vor ţine cu mare râvnă şi osteneală până când o vor bea şi se vor răcori. Aşa şi cei care 
ascultă învăţătura Mântuitorului şi Dumnezeului nostru, dacă o vor primi cu sete, atunci nu vor 
înceta să bea până când se vor sătura. Şi fericiţi cei ce flămânzesc şi însetează de dreptate, că 
aceia se vor sătura. înţelege ceea ce îţi spun. Cel ce crede în Mine, precum a zis Scriptura: 
râuri de apă vie vor curge din pântecele lui. Mulţi au crezut despre ei înşişi că au credinţă, însă 
ei nu au crezut precum a zis Scriptura, ci au urmat voia lor proprie. De aceea sunt eretici! Râuri 
de apă vie curg din pântecele celui ce crede aşa „precum a zis Scriptura". „Pântece" este 
numită aici inima, adică partea raţională şi cuvântătoare a sufletului, aşa cum se spune şi în alt 
loc: şi legea Ta înlăuntru inimii mele (Ps. 39, 11). 

Harul Sfântului Duh, când se sălăşluieşte în inima curată şi îşi găseşte loc în ea, curge 
mai bogat decât orice izvor şi nu mai încetează niciodată să curgă, nu secătuieşte şi niciodată 
nu se opreşte. Eu ştiu bine acest lucru chiar din exemplul Apostolilor: ei au învăţat fără nici o 
teamă şi au binevestit cuvântul lui Dumnezeu şi nu au învinuit deloc nici împotrivirea tiranilor, 
nici atacurile care li se pregăteau în multe oraşe şi nici mânia neamurilor crude, ci au revărsat 
râurile de apă vie ale învăţăturii lor. Aceasta a fost lucrarea harului Sfântului Duh, precum 
spune Evanghelistul: Iar aceasta a zis-o despre Duhul pe Care aveau să-L primească acei ce 
cred în El. 

Duhul adevărului este lumina şi viaţa şi izvorul cel viu şi înţelept, Duhul înţelepciunii, 
Duhul raţiunii, bunul, dreptul, înţeleptul, Care stăpâneşte, curăţeşte păcatele, Dumnezeu, Care 
ia naştere foc din foc şi Care grăieşte, săvârşeşte şi împarte daruri, aşa cum spune Apostolul: 
Darurile sunt felurite, dar acelaşi Duh. Şi felurite slujiri sunt, dar acelaşi Domn. Şi lucrările 
sunt felurite, dar este acelaşi Dumnezeu care lucrează toate în toţi. Şi fiecăruia se dă arătarea 
Duhului spre folos. Că unuia i se dă prin Duhul Sfânt cuvânt de înţelepciune, iar altuia, după 
acelaşi Duh, cuvântul cunoştinţei. Şi unuia i se dă întru acelaşi Duh credinţă, iar altuia, 
darurile vindecărilor, întru acelaşi Duh; unuia faceri de minuni, iar altuia proorocie; unuia 
deosebirea duhurilor, iar altuia feluri de limbi şi altuia tălmăcirea limbilor. Şi toate acestea le 
lucrează unul şi acelaşi Duh, împărţind fiecăruia deosebi, după cum voieşte (1 Cor. 12, 4-1 1). 

Tu spui iarăşi că s-a zis: Şi iată, Eu trimit peste voi făgăduinţa Tatălui Meu (Luca 24, 
49); iar dacă Fiul trimite, atunci înseamnă că Duhul purcede din El, ca şi din Tatăl. Prin 
urmare, Domnul, după cuvintele tale, ne-a lăsat să pierim în deplină necunoştinţă? Căci El nu a 
spus: Duhul Sfânt purcede de la Mine, ci, dimpotrivă, a arătat foarte clar aici făgăduinţa 
Tatălui. Ascultă-1 pe Grigorie Teologul, care spune: „Când Fiul a venit la noi, s-a cuvenit ca şi 
Duhul să Se arate trupeşte, iar când Iisus Hristos a plecat de la noi, a trebuit ca Acela să 
coboare la noi; El a venit ca Domn, dar a fost trimis, nefiind potrivnic lui Dumnezeu". Aceste 
învăţături, arată şi mai mult armonia prin care se distinge fiinţa. De ce? Pentru că Persoanele 
Sfintei Treimi se despart în chip nedespărţit şi se unesc, ca să spun aşa, fără să se confunde: o 
dumnezeire în trei Persoane şi trei Persoane Care alcătuiesc un întreg în dumnezeire. Iar 
Domnul, arătând egalitatea Sa cu Tatăl, spune: Şi iată, Eu trimit peste voi făgăduinţa Tatălui 
Meu. în alt loc, Domnul spune că Tatăl îl trimite pe Duhul Sfânt, iar aici spune despre Sine că 
El îl trimite pe Duhul şi că nu este trimis de Tatăl. Fiind de o fiinţă, Duhul este şi al Meu şi al 
Tatălui, dar fiinţa o are din însăşi fiinţa Tatălui. El nu a spus: Eu II purced pe Duhul din 
adâncul Meu! Dar ce a spus? Duhul, Care de la Tatăl purcede, este Duhul Adevărului. 

Ce cugeti tu, zicând că trimiterea înseamnă acelaşi lucru ca purcederea? Dacă ar fi aşa, 
atunci şi Tatăl purcede din Fiul, căci Fiul însuşi spune: Eu sunt întru Tatăl şi Tatăl este întru 
Mine. Cuvintele pe care vi le spun, nu le vorbesc de la Mine, ci Tatăl - Care rămâne întru 
Mine -face lucrările lui (Ioan 14, 10). Vai, ce nebunie au aceia care spun că Duhul Sfânt 
purcede din Fiul! Nu aceasta este credinţa creştină! 

Domnul a spus: Eu sunt Calea. Ce este calea? Calea este însuşi Hristos, căci El a spus: 
„Eu sunt Calea şi prin Mine fiecare urcă la Tatăl. Eu sunt nu numai Calea, ci şi Adevărul. De 
aceea, trebuie ca voi să fiţi vrednici de încredere, ca să nu se dovedească a fi mincinoase cele 
spuse de Mine; de asemenea Eu sunt şi Viaţa, şi chiar dacă cineva va muri, tot nu se va lipsi de 
intrarea la Tatăl, căci la El prin nici o altă cale nu se poate intra decât numai prin Mine". 

Dacă tu mergi lucrând, atunci Hristos este calea ta; dacă ajungi la cunoaştere, atunci El 
este adevărul tău. însă mulţi au mers lucrând şi au ajuns la cunoaştere şi, cu toate acestea, nu au 
dobândit viaţa pentru că şi-au însuşit virtuţile fiind îndemnaţi de slava deşartă; de aceea au şi 
pierdut răsplata pentru străduinţele lor şi s-au rătăcit de la adevărata cale. Hristos este calea 
împlinirii adevărate a cuvântului şi viaţa celor care au ajuns la cunoaştere pe această cale. 
Trebuie ca noi, prin faptele noastre, să privim la viaţa veacului viitor şi să nu fim atenţi la 
părerile oamenilor muritori. Domnul a spus: Cel ce ascultă cuvintele Mele şi crede în Cel ce 
M-a trimis pe Mine are viaţă veşnică. Tu de ce nu crezi cuvintele Lui? De ce nu crezi ceea ce a 
spus însuşi Cuvântul: Duhul Adevărului, Care de la Tatăl purcede, Acela va mărturisi despre 
Minei Nu a spus: El de la Mine purcede. Dacă tu nu crezi ceea ce ne-a învăţat Hristos, că 
Duhul Sfânt purcede de la Tatăl, atunci nu vei avea viaţă veşnică. 

O, Nicolae, de ce nu asculţi tu cuvintele Domnului? Ce poate fi mai mult şi mai 
convingător decât ceea ce a spus cuvântul sfânt: Duhul Adevărului, Care de la Tatăl purcede! 
Dar de unde ai născocit tu acest lucru: să schimbi cuvintele lui Dumnezeu şi să le răstălmăceşti 
după mintea ta? în alt loc Domnul a spus: Dar Eu vă spun adevărul: Vă este de folos ca să Mă 
duc Eu. Căci dacă nu Mă voi duce, Mângâietorul nu va veni la voi, iar dacă Mă voi duce, îl 
voi trimite la voi (Ioan 16, 7). înţelege că de aici sunt şi puterea Duhului şi bunăvoinţa Fiului, 
deoarece, prin cuvintele Mângâietorul va veni, se arată puterea Duhului, iar prin cuvintele // 
voi trimite, se arată bunăvoinţa Fiului. 

Iar tu spui: prin faptul că Fiul le făgăduieşte ucenicilor Lui să îl trimită de la Sine pe 
Duhul Sfânt, se dovedeşte clar că Duhul purcede din El. Nu te înşela cu faptul că, vorbind 
despre pogorârea Sfântului Duh, El a pomenit despre Tatăl; căci mai sus El a spus: pe Care Eu 
îl voi trimite de la Tatăl şi a arătat clar: Duhul Adevărului, Care de la Tatăl purcede. De 
asemenea: Eu la Tatăl Meu Mă duc. De aceea El nu a pomenit iarăşi despre Tatăl, deoarece 
mai devreme îi învăţase că va merge la Tatăl şi le-a făgăduit că le va trimite de la Tatăl, Duhul 
cel adevărat şi făcător de viaţă. 

Dacă vei înţelege „trimiterea" în sensul „purcederii", atunci vei afla că şi Fiul este trimis 
de Duhul, precum spune Isaia din partea Fiului: Şi acum, Domnul Dumnezeu Mă trimite cu 
Duhul Său! (Isaia 48, 16) Să pătrunzi cu atenţie şi să cercetezi ce înseamnă „a trimite" şi ce 
înseamnă „a purcede"; căci Fiul este trimis de Tatăl. Aceasta înseamnă, oare, că Fiul purcede 
din Tatăl? Sau, după părerea ta, „a trimite" înseamnă acelaşi lucru cu „a naşte"? Leapădă 
necredinţa ta, căci aceasta nu este credinţă creştină, adică a-L socoti pe Fiul rădăcina Duhului 
Sfânt. Să primim învăţătura care există şi care spune că Duhul Sfânt purcede din Tatăl, dar este 
egal cu Tatăl şi cu Fiul. Să ne amintim că omul este creat după chipul lui Dumnezeu şi să luăm 
seama la modul în care sunt înfăţişate în el triunitatea dumnezeirii. Cum are loc aceasta? 
Evident că mintea este nenăscută şi este chipul lui Dumnezeu Tatăl Celui nenăscut, cuvântul 
este născut în chip tainic şi el se naşte din minte în mod negrăit, nevăzut şi nepătimitor, după 
chipul Fiului Celui născut, iar duhul nu este născut, ci purcede, curge pretutindeni de jur 
împrejur, cercetează totul şi cutreieră în mod nevăzut, după chipul Preacuratului Duh Care 
purcede din Tatăl. 

Ia seama: există un singur izvor al dumnezeirii - Tatăl, iar Fiul şi Duhul Sfânt sunt 
ramurile dumnezeirii, aşa cum spune Apostolul: Totuşi, pentru noi, este un singur Dumnezeu, 
Tatăl, din Care sunt toate şi noi întru El; şi un singur Domn Iisus Hristos, prin Care sunt toate 
şi noi prin El (1 Cor. 8, 6) şi un singur Duh Sfânt, în Care sunt toate. învaţă de la puternicul 
glăsuitor, Apostolul Pavel, că Duhul Sfânt purcede din Tatăl şi este egal cu Tatăl şi cu Fiul, şi-i 
ascultă cuvintele şi crede în Tatăl, dar nu cerceta despre El. închină-te Fiului şi nu îl întreba 
despre naşterea Lui. Preamăreşte-L pe Duhul Sfânt şi nu căuta să înţelegi taina Sfintei Treimi. 
Du-te cu gândul la Iordan şi priveşte taina Sfintei Treimi Celei de o fiinţă, care S-a arătat acolo 
în vedere: pe Tatăl, Care a mărturisit de sus, pe Fiul, Care s-a botezat jos şi pe Preasfântul Duh, 
Care a purces din Tatăl în chip de porumbel, şi aceasta îţi va fi de ajuns pentru ortodoxie! 

Iar dacă vei începe să crezi că Duhul Sfânt purcede din Fiul, atunci se dovedeşte că noi 
nu suntem creaţi după chipul lui Dumnezeu, deoarece duhul nostru nu purcede din cuvântul 
nostru, ci unul se naşte, iar celălalt purcede numai din minte şi nu este supus unul altuia, ci 
mintea, cuvântul şi duhul au o singură fiinţă comună, aşa cum şi Duhul Sfânt primeşte fiinţa 
numai din fiinţa Tatălui, nu şi de la Fiul. 

Ascultă: noi mărturisim o singură fiinţă a Tatălui şi a Fiului şi a Sfântului Duh, astfel 
încât nici Fiul nu S-a născut înaintea purcederii Sfântului Duh, nici Duhul Sfânt nu purcede 
înaintea naşterii Fiului. Aceste denumiri, „nenaşterea", „naşterea" şi „purcederea", ne arată că 
nu este nici una după cealaltă, precum am spus, şi, deşi sunt nume diferite, totuşi nu au fiinţe 
diferite şi nu se despart ca şi cum ar avea fiinţe diferite, aşa cum afirmă arienii; dimpotrivă, ele, 
fiind într-o singură fiinţă, se despart după însuşiri în Persoane distincte ale fiinţei şi 
dumnezeirii nedespărţite şi există o singură fiinţă comună a Sfintei Treimi fără de început, 
nedescrisă şi nepătrunsă. Iar cei care se străduiesc să îl înţeleagă pe Dumnezeu, aleargă după 
umbra lor, şi cei care au vrut să definească fiinţa lui Dumnezeu, aceia se silesc să măsoare 
prăpastia cu mâna lor. 

Iar cei care au crezut că au născocit un mijloc pentru acestea, aceia au căzut în rele erezii. 
Dacă Duhul Sfânt purcede din Fiul, atunci înseamnă că Fiul lui Dumnezeu S-a născut din 
Tatăl înaintea purcederii Sfântului Duh şi Duhul Sfânt nu purcede de-a pururi şi nu este de o 
fiinţă cu Tatăl, ci a luat naştere din nefiinţă. Dar Sfânta Treime nu a luat naştere din nefiinţă, 
iar în Treime există o singură dumnezeire pururea fiitoare şi o singură slavă. 

Voi, însă, îndrăzniţi să O separaţi în fiinţe diferite, mărturisind că Tatăl este pururea 
fiitor, Fiul stă de-a pururi alături de Tatăl, iar despre Duhul Sfânt spuneţi că a fost un timp în 
care El nu a existat. Oare Treimea este alcătuită din cele care nu au existat? Dacă este aşa, 
atunci a fost un timp în care nu a existat Treimea, ci a fost numai doime, iar apoi, căindu-Se, 
această doime a dat naştere Persoanei Care lipsea, adică Duhului, revărsându-L printr-o suflare 
comună. Şi astfel Treimea a ajuns la plinătatea Ei! 

O! Cum de nu vă temeţi să îl micşoraţi pe Duhul şi să îl puneţi în rândul celor care nu au 
existat, şi nu vă ruşinaţi să spuneţi că Duhul Sfânt purcede din Fiul? Vai, cât de potrivnic este 
acest lucru faţă de credinţa ortodoxă! Ce dezbinare este aceasta! Cât de clar şi deschis ne învaţă 
însuşi Mântuitorul şi Domnul nostru Iisus Hristos, zicând în Sfânta Evanghelie: Duhul 
Adevărului, Care de la Tatăl purcede, Acela va mărturisi pentru Mine; şi în alt loc, în aceeaşi 
Evanghelie Sfântă, zice: Fiindcă nu voi sunteţi care vorbiţi, ci Duhul Tatălui vostru este care 
grăieşte întru voi (Mt. 10, 20). 

Dar de ce nu crezi cuvintele Mântuitorului şi Dumnezeului nostru şi Domnului Iisus 
Hristos? Căci El însuşi a spus în Sfânta Evanghelie: Cine ascultă cuvântul Meu şi crede în Cel 
ce M-a trimis pe Mine are viaţă veşnică. Iar dacă nu crezi cuvintele Mântuitorului şi 
Dumnezeului şi Domnului nostru Iisus Hristos spuse în Sfânta Evanghelie, atunci nu îţi va fi 
dat să vezi viaţa veşnică. Căci în cea de-a zecea hotărâre a celui de-al treilea Sinod ecumenic, 
este scris: „Cum să nu îl numim vrednic de osândă şi blestem pe acela care scoate sau adaugă 
ceva la credinţă? Dreapta credinţă este propovăduită în plinătatea ei de Sfinţii Apostoli şi ea nu 
suportă nici un adaos. Aşa cum găsim scris în sfintele noastre cărţi (aşa şi trebuie să păzim) şi 
nu trebuie nici să adăugăm, nici să scoatem ceva, căci îi aşteaptă chinuri mari şi pe cei care 
adaugă şi pe cei care scot". 

Te rog, Nicolae, leapădă necredinţa ta şi mărturiseşte că Duhul Sfânt purcede numai din 
Tatăl şi încetează să afirmi că El purcede şi din Fiul. începe a te întări pe piatra credinţei şi 
mărturiseşte că Duhul Sfânt purcede numai din Tatăl şi este egal cu Tatăl şi cu Fiul, căci există 
o singură fiinţă a Tatălui şi a Fiului şi a Sfântului Duh. Aşa ne-au poruncit stăpânii, Apostolii, 
în cele 49 de canoane ale lor, şi aşa ne-au învăţat cele şapte Sinoade ecumenice. Aşa au crezut 
şi ne-au învăţat toţi Sfinţii Părinţi. 

Eu am primit cele două scrisori trimise de tine, le-am citit cu atenţie, şi am luat peniţa să 
răspund la primele tale epistole care încep aşa: „Cinstitului domn" şi „Cinstite bărbate, 
domnule". După ce voi scrie acest răspuns scurt, cu ajutorul Sfântului Duh, ţi-1 voi trimite. însă 
despre Cina cea de taină a lui Hristos nu am început să scriu, de asemenea am lăsat fără 
răspuns şi a treia epistolă a ta ca să nu împovărez atenţia ta cu mulţimea scrisului. Această 
scrisoare conţine sfaturi la toate cele despre care se vorbeşte în ea. Toţi Sfinţii, ale căror 
mărturii le-am adus treptat, ne călăuzesc cu încredere spre dreapta credinţă şi ne apără de 
rătăcire şi de pieire. Vai celor care rostesc hule la adresa Sfântului Duh, căci păcatul lor nu li se 
iartă nici în viaţa aceasta, nici în cea viitoare, deoarece cu Sfântul Duh au propovăduit toţi 
Părinţii credinţa ortodoxă. Iar noi, păzind credinţa cea ortodoxă şi apostolică şi învăţătura 
Părinţilor de la cele şapte Sinoade ecumenice, şi purtând-o ca pe un veşmânt împărătesc, ne 
vom învrednici să fim moştenitorii împărăţiei cereşti, cu harul Treimii Celei de o fiinţă şi 
necreate. Amin. 

XV 
Scrisoare către multînvătatul Nicolae neamţul 



Nu cu mult timp înainte de aceasta, tu m-ai rugat să te pomenesc întotdeauna şi să fac 
pentru tine rugăciuni către Mântuitorul Hristos. Să-ţi fie ştiut că noi suntem învăţaţi de Sfânta 
Biserică a lui Dumnezeu să ne rugăm nu numai pentru voi, cei care mergeţi pe jumătate pe 
acelaşi drum cu noi, ci şi pentru păgânii care rătăcesc în necunoştinţa adevărului. Şi facem 
acesta pentru ca singurul Dumnezeu, bun şi milostiv, să îi întoarcă pe drumul cel adevărat. 
Dacă, într-adevăr, doreşti să dobândeşti folos din rugăciunile noastre slabe, atunci leapădă toată 
patima latină a discuţiilor zadarnice. Mărturiseşte cinstita şi neîntinata mărturisire a credinţei 
sfinte, soborniceşti şi apostoleşti, primeşte-o fără adaos, şi crede pur şi simplu, fără cercetare, 
într-un singur Dumnezeu, închinat în trei Persoane: în Tatăl nenăscut şi fără început, Care 
există prin Sine însuşi şi nu a luat naştere din altcineva, Care are fiinţa şi nu este supus 

cercetării nici unei făpturi despre cum a fost El sau cum este, căci El este pe deplin învăluit de 
taină, aşa cum spune Proorocul: Şi şi-apus întunericul acoperământ (Ps. 17, 13). De asemenea, 
mărturiseşte-L pe Fiul, Care S-a născut din El în chip negrăit mai înainte de toţi vecii, fiind fără 
de început împreună cu Tatăl. 

De ce? în primul rând, pentru că Tatăl niciodată nu a fost fără Fiul, exact aşa cum nici 
Fiul nu a fost fără Tatăl, ci împreună Tatăl şi împreună Fiul. în al doilea rând, pentru că din El, 
ca dintr-o cauză, Fiul şi-a luat fiinţa mai înainte de veci şi în chip negrăit. De asemenea, trebuie 
să crezi în Sfântul Duh Care purcede numai din Tatăl, adică îşi are fiinţa din El, precum ne-a 
spus Evanghelia şi ne-au propovăduit dumnezeieştii Părinţi de la cele şapte Sinoade ecumenice 
şi locale, învăţături pe care le-au luat unii de la alţii şi le-au transmis şi le-au întărit cu 
jurăminte (împotriva tuturor schimbărilor). 

Aşadar, trebuie să mărturiseşti o singură fiinţă şi o singură esenţă, o singură putere şi o 
singură stăpânire, trei Persoane. Fiecare trebuie înţeleasă cu propria însuşire, aşa încât să nu le 
confunzi şi să nu îngădui vreo schimbare sau transmitere a însuşirilor. Căci dacă însuşirea se 
transmite, atunci ea nu mai este însuşire, ci este ceva comun. Dacă însuşirea Tatălui constă în 
aceea că El este începutul şi cauza şi izvorul dumnezeirii, care se recunoaşte în Fiul şi în 
Sfântul Duh, aşa cum afirmă toţi Sfinţii teologi, dar, după părerea voastră, a latinilor, şi Fiul 
este părtaş la aceasta cu Tatăl şi împreună cu El îl purced pe Sfântul Duh, atunci cum va mai fi 
însuşirea Tatălui neclintită? 

Oare nu se arată iarăşi amestecul lui Savelie care uneşte cele două Persoane şi 
mărturiseşte că amândouă sunt un singur început pentru Sfântul Duh? Nu-mi spune mie 
cuvintele tale rele şi viclene: „că El este numit la Apostolul Ioan Duhul Fiului şi Duhul 
Adevărului, iar adevărul este Hristos şi că prin aceasta se dovedeşte că El purcede de la Fiul". 
Dumnezeieştii Părinţi au ştiut mai bine decât noi toate acestea, însă nu au îndrăznit să adauge 
nici o cirtă la cuvintele Sfântului Duh, căci ei au ascultat acel glas dumnezeiesc, care 
porunceşte cu hotărâre: Oile Mele ascultă de glasul Meu, iar după un glas străin ele nu vor 
merge. Să ne mulţumim cu teologia insuflată de Dumnezeu a acelor bărbaţi fericiţi şi să nu 
scornim şiretlicuri noi. 

Mai trebuie să vă amintiţi că învăţătura voastră latină - sau mai bine zis: vorbirea deşartă 
şi nu teologia - a început nu demult, fiind născocită de oameni care se lăudau cu înţelepciunea 
şi cu viclenia aristotelică şi nu erau călăuziţi de Duhul Sfânt. Dacă ei ar fi fost călăuziţi de 
Duhul Sfânt, atunci, după cuvintele Apostolului, ar fi mers cu Duhul şi nu ar fi încălcat 
hotarele dumnezeieşti ale dreptei credinţe, ci ar fi trăit în ceea ce era rânduit şi transmis prin 
insuflarea Duhului Sfânt de către acei Sfinţi Părinţi vestiţi şi desăvârşiţi. Dacă, însă, continuând 
să te cerţi, spui că Augustin aşa a arătat în lucrările sale, atunci trebuie să-ţi răspund la aceasta 
că Augustin, care a fost la Sinodul din Cartagina, a fost un filosof minunat din toate punctele 
de vedere, şi cărţile lui, fiind pline de toată înţelepciunea şi folosul duhovnicesc, sunt foarte 
respectate. însă tu, Nicolae, îl defaimi spunând că: „el aşa a arătat în operele sale". Dacă 
Augustin ar fi scris despre acestea, aşa cum susţineţi voi, atunci el nu a înţeles mai bine decât 
Sinoadele la care au fost nu numai bărbaţi sfinţiţi de Dumnezeu şi împodobiţi cu toată 
înţelepciunea - dumnezeiască şi omenească - ci au fost şi mari monarhi. 

însă pentru ce să îi enumerăm degeaba pe preoţi şi împăraţi? însuşi Sfântul Mângâietor, 
Care a fost prezent alături de ei, a vorbit prin ei despre dogmele dumnezeirii Celei negrăite şi a 
arătat în chip nevăzut prin ei cum trebuie să înţelegem despre Treimea Cea înaltă. însă spui că 
biserica romană nu adaugă, ci face numai o lămurire, şi nu greşeşte deloc în aceasta şi de aceea 
trebuie să o ascultăm şi să o urmăm fără îndoială. Iar eu îţi răspund la aceasta că nici o Biserică 
nu are puterea, chiar dacă ar învia şi morţii, să schimbe Sfânta mărturisire de credinţă rânduită 
de Sfinţii Părinţi, căci ea este întărită şi îngrădită prin jurăminte cumplite, iar cine îndrăzneşte 
să schimbe ceva din conţinutul ei, adică să adauge sau să scoată sau să mute, acela este vinovat 
înaintea lui Dumnezeu şi cade sub acele blesteme cumplite. Căci nu minte dumnezeiescul 
Propovăduitor, care întotdeauna a strigat în biserici, zicând: Dacă vă propovăduieşte cineva 

altceva decât aţi primit, să fie anatema, adică străin de Hristos. Şi iarăşi, repetând anatema, tot 
el spune: dacă cineva aduce ceva nou în învăţătura de credinţă, chiar de ar fi şi înger din cer, să 
fie anatema. 

înţelege, domnule Nicolae, semnificaţia cuvintelor propovăduitorului şi teme-te şi 
încetează să lauzi atât de mult rangul şi puterea papei. Dimpotrivă, leapădă de la tine această 
frică nebună faţă de el şi supune-te lui Pavel care te povăţuieşte şi îţi vorbeşte deschis: chiar 
dacă ar fi şi înger din cer acela care schimbă ceva în dreapta credinţă, nu te ruşina să îl predai 
anatemei. Căci credinţa noastră este întărită nu pe oameni, nici pe îngeri, ci pe însuşi 
Mântuitorul Hristos, precum se spune în Scriptură: Căci nimeni nu poate pune altă temelie, 
decât cea pusă, care este Iisus Hristos (1 Cor. 3, 11). 

Primeşte şi tu, împreună cu Sfinţii Părinţi, ca un prunc, după porunca lui Hristos, 
împărăţia cerească, adică mărturisirea dreptei credinţe, dacă vrei să dobândeşti viaţa veşnică. 
Pruncul, atât timp cât este la această vârstă, nu poate înţelege ideile tatălui şi nu poate fi tată. 
Tot aşa nici noi nu putem să cunoaştem ceea ce se referă la fiinţa dumnezeiască şi la 
Persoanele ei: cum sunt sau ce sunt ele, atât timp cât trăim în acest trup. Când va înceta 
cunoaşterea în parte şi va începe cea desăvârşită, atunci fiecare, după măsura virtuţilor şi a 
vredniciei sale, încă din viaţa aceasta va cunoaşte ceea ce îi va descoperi Sfântul Duh. 

Păzeşte şi tu neschimbată mărturisirea ortodoxă, aşa cum a fost propovăduită întregii 
lumi de cele şapte Sinoade. Pune pe această temelie aur, argint, pietre preţioase, adică fapte şi 
cunoştinţe drepte, care se potrivesc unui filosof creştin. Adu-ţi aminte întotdeauna de acel 
învăţător înţelept care a spus: „nu cugetaţi mai mult decât se cuvine să cugetaţi". Dacă vei 
primi acest lucru cu credinţă şi vei dovedi cu fapta că îl primeşti, atunci, într-adevăr, fericit vei 
fi în Hristos şi vei fi părtaşul împărăţiei Lui, şi noi, nu numai că vom face pentru tine rugăciuni 
înaintea lui Dumnezeu, ci, dacă vei începe să ne înveţi ceva folositor sufletului şi plăcut lui 
Dumnezeu, te vom asculta cu sârguinţă ca pe un învăţător şi propovăduitor al adevărului. Să fii 
sănătos ! 

XVI 

Scrisoare către domnul Teodor Ivanovici Karpov 

Bucură-te! Am citit epistola ta, domnule Teodor Ivanovici, şi m-am mirat de 
nepotrivirea din cuvintele tale, care nu sunt bine exprimate şi nu sunt potrivite cu buna ta 
credinţă şi cu raţiunea ta, precum şi cu acea părere pe care o aveam despre tine. Nu te tulbura, 
te rog, din pricina introducerii acestei scrisori, care este alcătuită într-un mod neobişnuit, 
deoarece bolile vătămătoare au nevoie de medicamente mai puternice. M-am mirat de tine 
tocmai pentru că ai avut posibilitatea să cunoşti bine adevărul din acele mărturii de netăgăduit 
înfăţişate de Sfinţii bărbaţi, care sunt cuprinse în scrisoarea mea către tine. Dar tu, nu numai că 
nu ai putut să îl înţelegi, dar te şi ridici cu mare înflăcărare împotriva dogmelor Bisericii, 
înarmându-te cu dovezi care se referă la altceva şi sunt spuse în cu totul alt sens. 

Eu ţi-am înfăţişat o mulţime de învăţători creştini renumiţi care, ca să spun aşa, au 
dezvăluit înaintea ta şi au dat clar în vileag vicleşugul învăţăturii celor care urmăresc mişcarea 

stelelor şi îndepărtează această învăţătură de sfânta ogradă a Bisericii, în aşa fel că ar trebui ca 
tu să înveţi pe deplin adevărul din cuvintele lor sfinte, pomenite de mine. 

însă iarăşi nu ştiu de unde aduci şiretlicuri neobişnuite şi demonice, neîngăduite deloc de 
rânduielile Sfinţilor Părinţi, şiretlicuri care aparţin oamenilor ce sunt preamăriţi prin toată 
necredinţa. Astfel, tu îi pomeneşti pe împăratul Alexandru şi pe un oarecare alt nebun, ce a 
domnit în Constantinopol. Pe temelia acestor dovezi ale tale, tu mărturiseşti că învăţătura 
astrologiei este necesară creştinilor şi foarte folositoare. De asemenea, aduci în mijloc şi vieţile 
sfinţilor, care au avut multe experienţe ale vedeniilor cereşti. Ar trebui să te gândeşti mai întâi 
că aceşti Sfinţi Părinţi au cercetat de la început această învăţătură cu mare râvnă şi străduinţă, 
iar apoi nu s-au lenevit să dea în vileag înşelăciunea ei şi să dezrădăcineze răul care luase 
naştere din ea. Nu numai Cozma* şi Grigorie din Acragandia, ci şi Vasile cel Mare, Grigorie de 
Nazianz, Grigorie de Nyssa şi Ioan Gură de Aur, şi toţi aceia care au strălucit prin înţelepciune 
şi sfinţenie, au studiat în tinereţea lor ştiinţa - când încă nu ajunseseră la înalta înţelepciune! - 
prin care se puteau uni cu Dumnezeu şi se puteau învrednici de cunoaşterea lui Dumnezeu, dar 
au făcut-o atâta timp cât au rămas la poalele muntelui împreună cu ceilalţi nouă ucenici. De ce? 
Pentru că nu puteau să-şi însuşească cunoaşterea desăvârşită şi mai aveau nevoie de lapte, nu 
de hrană tare, aşa cum le-a spus Pavel corintenilor. Iar când au atins vârsta desăvârşită, la care 
şi Pavel, când a ajuns, a lepădat cele ale copilului, atunci şi ei au dispreţuit nu numai astrologia, 
ca pe ceva greşit care îndepărtează pe oameni de Dumnezeu şi îi atrage la forţele lumii acesteia 
şi le umple minţile cu nenumărate gânduri nedrepte, ci şi pe celelalte ştiinţe care nu puteau să îi 
îndrume spre buna credinţă. Mărturisind că ele sunt credinţe rele şi înşelăciuni, ei au năzuit cu 
totul spre izvoarele Proorocilor şi Apostolilor şi s-au adăpat cu apa lor. 

De adevărul celor spuse să te convingă marele Grigorie Teologul, pe care tu, după cât se 
vede, te sprijini puternic, dar raţiunea lui nu ai putut să o înţelegi. Dacă tu l-ai fi înţeles pe 
deplin, atunci ai fi lepădat demult discuţiile şi ai fi început să umbli împreună cu noi după 
adevăr. Ascultă cu atenţie ceea ce spune el în cuvântul al şaselea, unde dă răspuns cu privire la 
tăcerea lui: „Eu am vrut pentru totdeauna să devin mort pentru această viaţă şi să duc o viaţă 
ascunsă în Hristos; să fiu un mare negustor şi pentru tot ce am să dobândesc o comoară 
preţioasă, iar pentru cele veşnice şi cereşti să le dau pe cele trecătoare şi pământeşti - căci în 
aceasta constă negoţul cel mai mare şi mai folositor pentru cei care au minte. în afară de acest 
câştig, sunt gata să vând acestea (cele trecătoare şi pământeşti) celor care îşi doresc tronuri 
(poziţii înalte), iar eu însumi să fiu toată viaţa elev şi ucenic, până când voi înmuia cu cuvinte 
dulci pe cele amare". 

Ce crezi, domnule Teodor, despre cuvintele Sfântului Grigorie? Despre ce fel de moarte 
vorbeşte el şi cum vrea el să moară: oare cu simţurile sau cu raţiunea sau şi cu unele şi cu 
cealaltă? Şi cel fel de viaţă ascunsă în Hristos vrea să ducă Sfântul: oare aceea despre care 
vorbeşti tu şi care constă în minunăţia stelelor şi astrelor, în frumuseţea cerului, în cercetarea 
planetelor şi în semnele zodiacului şi în rânduiala lor minunată, sau aceea care, prin împlinirea 
poruncilor mântuitoare şi zămislirea în pântece a fricii de Domnul, aşa cum spune Isaia, aduce 
curăţirea minţii? Ce sunt cele trecătoare şi pământeşti pe care el le dă pentru cele veşnice şi 
cereşti? Oare averile materiale sau bogăţiile intelectuale? Spune dacă poţi! El nu vorbeşte aici 
despre averi şi nici despre câştiguri materiale, ci despre acele cunoştinţe ştiinţifice multe şi 
felurite, pe care el le-a agonisit, fiind încă tânăr. Acest lucru îl explică el însuşi, zicând că îşi 
doreşte să fie toată viaţa elev şi ucenic până când le va înmuia cu cuvintele dulci pe cele amare. 

Cuvintele dulci sunt acelea pe care le-au grăit Proorocii şi Apostolii cu Duhul Sfânt, şi le- 
au lăsat în cărţile lor; iar cele amare sunt acelea pe care le-au lăsat grecii în operele lor, ca pe 
ceva măreţ şi vrednic de cinstire, dar în care se ascund o mare necredinţă şi ticăloşie. Ştiinţele 



* Cosma Indicopletos, a cărui descriere a pământului s-a bucurat de o mare cinste în antichitate [n. 
Academiei Duhovniceşti din Kazan] 

sunt bune şi folositoare pentru viaţa omului, însă în cea mai mare parte ele sunt dăunătoare şi 
ascund în ele stricăciunea, iar noi, dacă am vrea să le înşirăm amănunţit, atunci ar trebui să 
scriem o carte întreagă: atât de multe minciuni şi necuraţii sunt în ele! Şi bine le-a numit 
Sfântul Grigorie ca fiind amare pentru gustul cel duhovnicesc, pentru că sunt ca unele care îi 
îndepărtează de dulceaţa adevărului pe cei ce lucrează fără chibzuială cu ele. 

Aceste cuvinte ale mele sunt întărite de tâlcuitorul lui Grigorie Teologul, Nichita Sârbul, 
care spune aşa: „până când voi înmuia învăţăturile eline cu lacrimi şi cuvinte duhovniceşti şi 
dogme". De aceea el a preferat vieţile lui Moise, Ilie şi Ioan, care, prin lucrarea poruncilor 
Domnului şi vederea tainelor ascunse în Sfintele cărţi ale lui Dumnezeu, îl unesc cu Dumnezeu 
[pe cel care citeşte aceste vieţi] şi pe râvnitorii acestei vederi îi fac prietenii lui Dumnezeu. 

Aşadar, acest lucru nu se întâmplă prin contemplarea minunatelor căi ale soarelui, ale 
lunii şi a luminii stelelor, a frumuseţii cerului, a mişcării şi ordinii planetelor şi zodiacului, aşa 
cum afirmi tu, desfătându-te cu poveşti despre făpturile văzute şi mirându-te fără măsură de 
frumuseţea lor şi de dreapta lor rânduială. Prin aceasta, Teodor, ne dai ocazia să credem că nu 
tu ai alcătuit scrisoarea, ci un oarecare ucenic al înţelepciunii de suprafaţă, care, ascunzându-se 
sub numele tău, a compus şi a răspândit o asemenea batjocură şi ticăloşie împotriva adevărului. 
Cinstind şi lăudând mincinoasa înţelepciune, el nu s-a abţinut să nu o numească arta artelor, 
cugetând şi îndrăznind să scrie împotriva Sfântului Ioan Gură de Aur şi Fericitului Augustin, 
dintre care primul numeşte ştiinţa citirii în stele nedreptate şi tulburare, zicând că ea este 
studiată de toţi în zadar şi nebuneşte; iar Fericitul Augustin spune că ea se dobândeşte cu 
ajutorul Satanei şi că, prin intermediul legăturii tainice cu diavolul, prooroceşte despre viitor, 
ghicind întâmplările. 

Acelaşi om, oricine ar fi el, împotrivindu-se acestor învăţători, nu numai că nu s-a abţinut 
să numească această ştiinţă arta artelor, dar a născocit ceva şi mai ticălos şi mai dăunător 
pentru sufletul lui. Acele laude prin care Preaînţeleptul Solomon preamăreşte în chip tainic 
adevărul şi înţelepciunea dumnezeiască şi lumească, el le-a atribuit mincinoasei ştiinţe despre 
stele. Dar ce legătură are lumina cu întunericul? Despre acea înţelepciune, Solomon, care a 
cercetat-o, zice: Mi-a fost dragă şi am cercetat-o din tinereţile mele şi am căutat să mi-o peţesc 
mireasă şi am iubit mult frumuseţea ei. Fiindcă ea duce pe oameni la ştiinţa lui Dumnezeu şi 
ea alege lucrurile Lui. Şi de iubeşte cineva dreptatea, ostenelile înţelepciunii rodesc sfinte 
puteri; ea ne învaţă înfrânarea şi chibzuinţă, dreptatea şi bărbăţia, tot ce este mai de folos în 
viaţa oamenilor (Inţ. lui Sol. 8, 2; 4; 7). 

Iar despre înţelepciunea înşelătoare a citirii în stele, noi am învăţat cum este ea de la 
Sfântul Vasile cel Mare, Sfântul Ioan Gură de Aur şi Fericitul Augustin, care afirmă că ea este 
greşită, că este tulburare pentru toţi şi că îl are ca ajutor pe diavolul. Ce feciorie, ce curăţie sau 
ce dreptate şi ce bărbăţie ne poate învăţa ştiinţa citirii în stele, care încalcă toate legile 
dumnezeieşti, punând împotriva rânduielii dumnezeieşti puterea şi legea stelelor, iar pe cele 
care depind de propria voinţă - virtuţile şi patimile - le atribuie schimbărilor cursului stelelor. 

Ce altceva reiese de aici dacă nu faptul că preabunul Dumnezeu este vinovatul creator al 
răului? Dacă este aşa, atunci cum pot virtuţile pomenite mai sus să se formeze prin cursul 
stelelor, când toţi oamenii depind de puterea stelelor şi tot binele şi răul se face forţat, iar nu 
din proprie voinţă? Şi dacă eu aş şti că tu nu vei fi copleşit de mulţimea spuselor mele, atunci 
ţi-aş vorbi amănunţit despre preamărirea înţelepciunii insuflate de Dumnezeu, lăudată de 
Solomon, şi te-aş lămuri că ea nu are nimic comun cu pseudo-înţelepciunea pe care voi o 
lăudaţi în zadar şi pe care cu dreptate o osândesc nu numai apărătorii Bisericii lui Hristos, care 
sunt atacaţi de voi, ci şi primul mare filosof, Platon, o îndepărtează de legea şi rânduială 
generală a filosofiei, aşa cum bine ştiţi şi voi, deşi nu vă împăcaţi cu adevărul. 

Voi spuneţi că nici unul dintre conducătorii din antichitate şi dintre cei ce s-au preaslăvit 
prin vitejia în lupte, nu au săvârşit ceva vrednic de laudă fără înainte-vederile şi răspunsurile citirii în 
stele. Din această cauză, susţineţi că ştiinţa este necesară, deoarece ea păzeşte şi întăreşte în 
societatea omenească ceea ce este mai cinstit decât orice pentru ea, adică împărăţia. însă cu 

privire la aceasta, se dovedeşte a fi mincinos acela care ţi-a şoptit astfel, oricine ar fi el. Eu 
chiar îi voi ocoli pe perşi şi faptele lui Alexandru, deoarece nu întăresc dovezile lor şi propun 
spre studiu faptele lui Scipio Africanul, care s-a bucurat de cinste din partea lor şi care este cel 
mai cunoscut şi despre care s-a scris: „Faptele lui Scipio". 

Când Anivac din Cartagina, pe care romanii l-au numit Hannibal, a cucerit Italia şi a 
dobândit împotriva romanilor renumita victorie de la Cannah, şi romanii au devenit foarte 
strâmtoraţi, atunci Scipio, fiind însufleţit de prezicerile astrologice, a venit în Africa cu o mică 
oaste, lăsându-1 pe Hannibal undeva lângă Roma şi, luptându-se acolo cu vitejie împotriva 
oştenilor africani, nu s-a oprit până nu a distrus patria lui Hannibal - Cartagina, iar pe locuitorii 
ei i-a luat în robie. Oare nu a săvârşit el toate acestea cu bărbăţia sufletului, folosindu-se de 
momentul prielnic - aflarea lui Hannibal în Italia? Oare Iuliu Cesar, datorită prezicerilor 
astrologice şi observării timpului a dat dovadă de acea mare vitejie şi îndrăzneală împotriva 
galilor, sau tocmai datorită bărbăţiei sale sufleteşti, a priceperii de a conduce lupta şi firii lui 
nobile? 

Toţi cei care au domnit în Roma şi care, aşa cum afirmaţi voi, au respectat în egală 
măsură astrologia, nu au avut vitejie, pricepere în luptă şi fire curajoasă; aceşti prezicători au 
fost aduşi în Roma de către domnitorii cu firea slabă şi s-au bucurat de cinste din partea lor. 
Domnitorii cei viteji şi nobili la suflet şi la minte îi alungau pe aceştia nu numai din Roma, ci şi 
din Italia, ca pe nişte vrăjitori care, sub pretextul că preziceau viitorul împăraţilor, secătuiau 
bogăţiile împărăteşti. Pe aceştia, împăratul Claudiu i-a alungat departe de Roma şi de Italia ca 
fiind nişte înşelători şi răzvrătitori, iar nu filosofi. 

Filosofia este un lucru foarte sfânt şi, într-adevăr, dumnezeiesc, căci ne învaţă cu 
sârguinţă despre Dumnezeu, despre dreptatea Lui şi despre providenţa Lui cea nepătrunsă care 
ţine toate şi, deşi nu înţelege tot, neavând parte de insuflarea dumnezeiască pe care au avut-o 
dumnezeieştii Prooroci, totuşi ea preamăreşte curăţia, înţelepciunea şi blândeţea, iar pe orice 
altă bună înfrumuseţare a obiceiurilor o hotărăşte ca lege şi dă definiţia bunului cetăţean. în 
general vorbind, aduce pe pământ toată virtutea şi tot binele. Din această pricină, cineva din 
antichitate a spus: „mult mai bine îmi face în această viaţă un filosof decât un bun împărat". 
Alături de aceştia trebuie să trăim întotdeauna, deoarece ei aduc adevărul şi buna credinţă şi să 
ne însuşim de la ei ceea ce ne apropie de buna credinţă. Dar despre acestea am spus destul. 

Ar trebui să înţelegi adevărul din acel exemplu pe care eu ţi l-am adus în prima mea 
epistolă: astrologia nu i-a adus nici un folos, ci, dimpotrivă, i-a dăunat lui Ludovic, cârmuitorul 
Mediolanului, pe care Ambrozie 1-a sfătuit să nu cugete aşa cu privire la izbânda şi întărirea 
împăraţilor, ca şi cum fără astrologie ei nu pot atinge bunăstarea. 

Dar pentru că acest exemplu nu te-a putut convinge, învaţă adevărul de la marii noştri 
cneji ruşi, cei binecredincioşi şi pururea pomeniţi. Şi ca să nu lungesc cuvântul, nu voi vorbi 
despre alţii, ci îl voi pomeni numai pe marele cneaz Dimitrie Donskoi, care a nimicit armata 
numeroasă a necredinciosului Mamai. Prin ce lucrare a ghicitului în stele i-a învins el pe 
necredincioşi? Oare nu a fost însufleţit de râvna cea dumnezeiască şi, apărându-se cu scutul 
credinţei, s-a luptat cu tiranul şi 1-a biruit? Cine dintre domnitori, după creştinarea noastră, a 
nădăjduit în astrologi în lupta împotriva tătarilor necredincioşi? De ce lupţi atât de necuviincios 
împotriva adevărului? De ce confunzi ceea ce nu trebuie să confunzi? O singură astrologie le 
trebuie împăraţilor binecredincioşi - credinţa dreptmăritoare în Sfânta Treime Cea dătătoare de 
viaţă, precum şi vieţuirea cea bineplăcută lui Dumnezeu, clădită pe această temelie puternică şi 
întărită din toate părţile cu înţelepciunea în Hristos, cu dreptatea nefăţarnică, cu bărbăţia 
sufletească şi cu fecioria vieţii curate. Toate trebuie să arate ca o casă minunată, sprijinită pe 
patru stâlpi neclintiţi. 

Cine va păzi cu tot sufletul această rânduială iubită de Dumnezeu, acela nu va greşi 
niciodată cu nimic, căci II va avea ca apărător pe Cel tare în război. Dimpotrivă, cei care 
dispreţuiesc această viaţă iubită de Dumnezeu şi încalcă toată credinţa şi tradiţia, nu vor avea 
izbândă în nimic, chiar dacă ar fi Set şi Enoh, ei fiind primii care au introdus şi s-au folosit de 

122 



astrologie. Unde se pomeneşte în „Faptele lui Alexandru", scrise de bărbaţi înţelepţi şi vrednici 
de curajul şi înţelepciunea lui Alexandru, că el a săvârşit faptele lui curajoase şi slăvite timp de 
treisprezece ani cu ajutorul astrologiei aristotelice? Sau de unde se vede că însuşi Aristotel a 
lucrat potrivit cu astrologia? De ce minţiţi atât de vădit împotriva acelor bărbaţi viteji şi 
minunaţi? Iar despre Temistocle, acest conducător renumit care a nimicit armata numeroasă a 
lui Xerxes, pe mare şi pe uscat, prin iscusinţa în luptă şi agerimea minţii, unde scrie că s-a 
folosit de astrologie? Sau că în Thuchidida a folosit, împotriva perşilor, ghicitul în stele? Dacă 
ştiţi unde scrie acest lucru, spuneţi-ne şi, dacă aveţi, daţi-ne dovezi scrise. Atunci noi vom fi şi 
noi de acord cu voi. 

Dar fiindcă spuneţi că şi aceia care au domnit la noi, grecii, au alergat la astrologi în 
timpul războaielor, atunci, dacă voi aţi dovedit înaintea tuturor că ne înşelaţi şi ne speriaţi ca pe 
nişte copii mici, ce răspuns veţi da la vremea cuvenită? Spuneţi, prin ce mijloc a nimicit marele 
împărat Constantin cruda stăpânire a lui Maxenţiu? Prin sfaturile şi învăţăturile astrologilor, 
aşa cum vreţi voi să credeţi, sau pentru că s-a înarmat cu crucea din stele, care i-a apărut pe cer 
şi pe care scria: „Prin acest semn vei învinge"? Maxenţiu, care se lăsase cu râvnă în voia 
ghiciturilor, vrăjitoriilor şi înşelăciunilor astrologice, era păzit în interiorul zidurilor romane şi, 
aşa cum spune istoria, Constantin se temea foarte mult de el din pricina vrăjitoriei lui. însă, 
chiar dacă era constrâns de această frică, el nu a alergat la astrologie, aşa cum credeţi voi, ci a 
căutat ajutorul lui Dumnezeu Care a făcut cerul şi pământul. De aceea a şi fost întărit de 
cuvintele scrise (cu stele), care l-au însufleţit în luptă. 

V-am convins, oare, cu aceste dovezi sau aveţi nevoie de leacuri şi mai puternice 
împotriva rătăcirilor voastre? Să facem şi acest lucru pentru voi, în virtutea iubirii. Căci trebuie 
să biruim răul cu binele, după cuvântul dumnezeiescului propovăduitor. 

Ar trebui, o prietenilor, ca noi să vorbim din Sfintele Scripturi, nu să aducem lămuriri din 
mintea noastră. Căci tot ce ia naştere din lumină este lumină, şi pe cel ce o păzeşte, lumina îl 
îndrumă pe calea cea neîntinată. Iar dacă, după părerea voastră, împăraţii noştri au avut nevoie 
de sfaturile astrologilor şi nu au început nimic fără învăţăturile şi sfaturile lor, atunci de ce au 
hotărât aceşti împăraţi prin lege să nu se înveţe matematica? Căci legea împărătească spune 
despre acest lucru în următoarele cuvinte: să se predea geometria în mod liber, iar matematica 
să fie interzisă! Auziţi surzilor, priviţi orbilor! Matematica era un lucru interzis. împăraţii au 
defăimat-o şi au alungat-o din patria lor, iar voi afirmaţi că era necesară pentru împăraţi şi nu 
vă ruşinaţi vorbind atât de deschis împotriva adevărului. 

Dacă doreşti să afli cine sunt adepţii matematicii, atunci ascultă-1 pe Matei (Vlastares), 
tâlcuitorul Sfintelor pravile, care îţi vorbeşte clar aşa: „adepţii matematicii sunt aceia care 
gândesc că, corpurile cereşti au stăpânire asupra întregii creaţii şi că faptele noastre depind de 
mişcarea lor, iar astrologii sunt aceia, care cu ajutorul diavolilor ghicesc în stele şi cred în ele 
ca în nişte dumnezei". Aţi înţeles, din aceste puţine cuvinte, ce fărădelegi învaţă aceia care au 
râvnă pentru matematică? 

Ascultă şi celelalte cuvinte ale lui Matei, tămăduieşte-ţi mintea şi încetează să ne mustri 
pentru că te oprim să înveţi aceste lucruri. Noi nu te oprim să le înveţi, ci te sfătuim să nu sari 
peste prăpastie şi să nu iei în seamă învăţăturile care sunt mai presus de cele rânduite prin 
Sfintele pravile, adică să nu gândeşti că faptele propriei noastre voinţe sunt săvârşite prin 
lucrarea planetelor şi a zodiacului şi că prin acestea este îndrumată viaţa noastră spre virtuţi sau 
patimi, spre buna credinţă sau spre necazuri. Şi să nu mai spuneţi că unele zile şi ceasuri sunt 
bune, iar altele sunt rele şi trebuie să ne ferim de ele. Toate acestea sunt hule aduse la adresa 
Făcătorului nostru, ale Cărui lucruri toate sunt bune foarte şi s-au învrednicit de binecuvântarea 
Lui, precum mărturiseşte Dumnezeiasca Scriptură. 

Nu încercaţi să aflaţi viitorul nici după glasul, nici după zborul păsărilor. Toate acestea 
sunt vicleşuguri satanice şi sunt blestemate de Sfinţii Părinţi, iar neascultarea învăţăturii lor 
este cădere de la viaţa veşnică, precum s-a spus: Cel ce vă ascultă pe voi pe Mine Mă ascultă, 
şi Cel ce se leapădă de voi se leapădă de Mine; iar cel ce se leapădă de Mine se leapădă de 

Cel ce M-a trimis pe Mine (Luca 10, 16). înfricoşător este acest cuvânt, domnule Teodor, şi cel 
ce are mintea lui Hristos trebuie să îl reţină cu mare atenţie. 

Dar, deşi corpurile cereşti sunt, după cuvintele Sfântului Ioan Damaschin, prevestitorii 
vânturilor şi ploii şi, în parte, şi ai furtunii, totuşi nu trebuie să ne temem de ele, ca şi cum ar fi 
cauzele acestora, şi să lăsăm treburile, căci ele nu înainte-vestesc întotdeauna adevărul, ci în 
cea mai mare parte greşesc. însă, trebuie să păzim cele spuse: celui ce îl iubeşte pe Dumnezeu 
toate îi merg bine şi, punându-ne nădejdea în puterea cea nebiruită a lui Hristos, să săvârşim cu 
ajutorul lui Dumnezeu treburile noastre de zi cu zi. Solomon a spus că binecuvântată este casa 
care nu se supune observărilor astrale, adică nu urmăreşte zilele şi ceasurile şi nu îşi îndreaptă 
atenţia spre glasurile şi zborurile păsărilor. Iar pe cei care se călăuzesc după aceste semne, 
Sfinţii Părinţi i-au dat anatemei. 

Cu privire la cărţile de matematică - câte şi cum sunt ele - vorbeşte acelaşi Matei astfel: 
aşa numitele cărţi de matematică sunt patru: aritmetica, analiza, geometria şi astronomia. 
Pravila nu ne opreşte să citim aceste cărţi, ci ne interzice să ne folosim de ele anapoda şi să 
credem că viaţa noastră depinde de mişcarea corpurilor cereşti şi să încercăm să aflăm ceva din 
viitor, care urmează să se săvârşească negreşit după o mişcare sau alta a stelelor. Aşa spune 
Sfântul Matei; iar el pomeneşte de canonul 36 a Sinodului din Laodiceea. 

Deoarece Constantin cel Mare 1-a întrebat pe un oarecare astrolog, pe nume Valent, 
despre soarta oraşului făurit de el, voi trageţi din aceasta concluzia că astrologia este o ştiinţă 
necesară pentru împăraţi. La aceasta răspundem că, în primul rând, prezicerea astrologului s-a 
dovedit a fi greşită şi neadevărată - căci el a prezis că oraşul va dăinui numai 606 ani; iar 
oraşul există, dacă socotim numai timpul în care au domnit în el binecredincioşii împăraţi, de 
1108 ani, iar dacă mai adăugăm şi timpul de după ocuparea lui de către ismaeliteni, atunci se 
dovedesc a fi 1214 ani. Astfel se dă în vileag minciuna acestui vicleşug. Şi dacă aşa a fost în 
acele vremuri, când înfloriseră cel mai mult ştiinţele şi învăţăturile înţelepciunii greceşti care 
au atins la noi cea mai înaltă treaptă, atunci putem spune că în prezent, când această învăţătură, 
la fel ca şi celelalte ştiinţe greceşti, s-au stins cu totul şi au ajuns, ca să spunem aşa, la ultima 
suflare, fiind slăbite de puterea Dumnezeu-Cuvântului întrupat, această ştiinţă cu atât mai mult 
se dovedeşte a fi mincinoasă. Şi despre acest lucru, la fel ca şi despre multe altele, Proorocii au 
prezis: înţelepciunea celor înţelepţi se va pierde şi isteţimea celor isteţi va pieri (Isaia 29, 14). 
Pavel spune mai clar, zicând: Unde este înţeleptul? Unde e cărturarul? Unde e cercetătorul 
acestui veac? Au n-a dovedit Dumnezeu nebună înţelepciunea lumii acesteia? (1 Cor. 1, 20). 
Iar dacă această ştiinţă este mărturisită ca fiind mincinoasă şi este arătată de Dumnezeu ca o 
nebunie, aşa cum spune Apostolul, atunci înseamnă că ea a devenit nefolositoare pentru 
împăraţii binecredincioşi şi nu pot afla viitorul cu ajutorul ei, căci ea s-a dovedit a fi 
mincinoasă şi nebunie la Dumnezeu. 

în al doilea rând, mărturisim că împăraţii binecredincioşi nu au nici o trebuinţă să urmeze 
obiceiurile împăraţilor romani din antichitate. Multe dintre obiceiurile greceşti, împreună cu 
împăraţii, au dobândit dreptul de cetăţenie în rândul celor binecredincioşi. De ce? Deoarece 
împăraţii nu au putut de la început să se lepede de toate dintr-o dată. Şi aceasta este dovedită 
clar prin faptul că Teodosie cel Mare a încercat mult timp să îi înduplece pe membrii senatului 
să primească credinţa în Hristos şi să părăsească închinarea la zeii greceşti, dar nu a putut să îi 
convingă. Apoi i-a rugat a doua oară ca, deşi nu vor să primească credinţa în Hristos, totuşi să 
fie de acord să desfiinţeze acea risipă care avea loc, după obiceiul grecesc, la sărbători şi 
aduceri de jertfe, căci prin această risipă, a spus el, se împovărează vistieria împărătească, iar 
pentru întreţinerea armatei sunt necesare multe mijloace materiale. însă nici cu privire la acest 
lucru nu l-au ascultat membrii senatului. 

Vedeţi cum era păzit atunci obiceiul cel dăunător de către apropiaţii împăraţilor 
cucernici? De aceea nu este nimic de mirare dacă, în virtutea vechiului obicei, dintr-o anumită 
trebuinţă, se aflau la ei şi astrologi. însă acest lucru nu s-a prelungit şi în timpul următorilor 
împăraţi, deoarece împărăţia a ajuns la desăvârşirea vârstei şi raţiunii în Hristos. Atunci, toate 

vicleşugurile vechi au fost lepădate şi împăraţii binecredincioşi au hotărât o lege potrivit căreia 
se interzicea să se predea poporului o parte a matematicii, numită astrologie, în care era 
enunţată învăţătura despre ghicitul la naştere, şi care era interzisă de Sfinţii Părinţi. Prin 
urmare, şi această a părere a voastră, ca şi toate celelalte, este deşartă. 

Vedeţi că buna învăţătură a Bisericii este îngrădită din toate părţile de Prooroci, 
Apostoli, învăţători, de istoria Bisericii, scrisă atât de istorici străini cât şi de istoricii noştri, de 
Sfintele pravile şi de legile împărăteşti? De ce să dispreţuim adunarea atâtor Sfinţi şi mari 
bărbaţi şi să luăm în seamă unul, doi sau trei vrăjitori, ca şi cum ar fi apostoli, şi, urmând 
învăţătura lor, să rostim hule împotriva lui Dumnezeu, spunând că El este creatorul răului? 
Căci, după cuvintele voastre, datorită influenţei stelelor, noi suntem atraşi cu forţa spre patimi 
nefireşti, deoarece semnele zodiacului şi planetele au hotărât la naşterea noastră faptele noastre 
din viitor. 

Ascultaţi voi care spuneţi că viitorul se poate afla cu ajutorul stelelor şi îngroziţi- vă! 
îngerii cei fără trup, fiind fiinţe raţionale care sunt luminate puternic şi se desfătează 
întotdeauna cu lumina cea dumnezeiască, nu ştiu nici ei despre viitor nimic mai mult decât ceea 
ce le descoperă Duhul Sfânt. Cum puteţi spune că stelele, fiind neînsufleţite, iraţionale şi 
nesimţitoare, pot avea o anumită putere de prevestire şi pot să hotărască sorţii pentru viaţa 
noastră şi să ne atragă cu forţa spre virtuţi sau patimi? Cu adevărat nesimţitori şi pe deplin 
nesocotiţi sunt atât cei care propovăduiesc, cât şi cei care primesc această învăţătură! Vai de 
marea noastră orbire! 

Pentru ce faci referiri aici la Ghedeon şi la David? Iar ceea ce ei au poruncit, nu ai 
explicat. Sau vrei să spui despre ei că prin intermediul citirii în stele, al zborului şi al cântecului 
păsărilor şi al altor superstiţii păgâne, au dobândit acele biruinţe vestite şi minunate asupra 
celor de alt neam? Pentru ce au introdus proverbul care spune că atunci când sărăcesc 
proorociile, se învrăjbesc oamenii? Sau voi credeţi că aici este vorba despre citirea în stele? 
Dacă gândiţi aşa, atunci într-adevăr s-au împlinit cu voi cele spuse: Dar ei n-au cunoscut, nici 
n-au priceput, ci în întuneric umblă (Ps. 81,5); Zicând că sunt înţelepţi, au ajuns nebuni (Rom. 
1, 22). Căci şi pentru un orb dovezile sunt clare, aşa cum spune pilda. 

Dar pentru că tu ai pomenit despre Ghedeon şi David, arată-mi unde scrie în Scriptură 
despre ei că au luat în seamă vreodată, măcar puţin, citirea în stele sau zborul şi glasul 
păsărilor. Oare nu prin înger a primit Ghedeon înştiinţare şi, fiind însufleţit de el, a nimicit acea 
hoardă numeroasă a păgânilor, având cu el numai trei sute de ostaşi? Sau tu socoteşti că îngerul 
care i s-a arătat a fost un oarecare astrolog? La fel şi David, îi întreba mereu pe marii preoţi din 
vremea lui, cărora le poruncea să ia efodul, adică să se îmbrace în veşmântul sfânt, şi să îl 
întrebe la rândul lor pe Dumnezeu dacă El îi porunceşte să atace neamurile. Şi atunci abia se 
înarma împotriva lor şi întotdeauna biruia. Dar în nici un caz nu se adresa astrologilor sau 
ventrilocilor, adică diavolilor care erau purtaţi în pântece şi dădeau răspunsuri, aşa cum a făcut 
blestematul Saul care şi-a pierdut astfel şi viaţa şi împărăţia. Ghedeon şi David au alergat 
întotdeauna la Dumnezeu şi la plăcuţii Lui, şi de aceea spune David într-un Psalm: Cu 
Dumnezeu vom birui şi El va nimici pe cei ce ne necăjesc pe noi (Ps. 59, 13). 

Ascultaţi cu atenţie: cu Dumnezeu trebuie să biruim, iar nu cu ajutorul stelelor sau al 
zborului şi glasului păsărilor, aşa cum înţelegeţi voi, anapoda. în ce a constat biruinţa în 
Dumnezeu a lui David, ascultă cum îţi spune el în câteva cuvinte în Psalmul al şaptelea în care, 
cerând de la Dumnezeu ajutor ca să îl izbăvească de toţi cei care îl prigonesc, II roagă pe 
Domnul să ia aminte la nerăutatea lui, zicând: Doamne, Dumnezeul meu, de am făcut aceasta, 
de este nedreptate în mâinile mele, de am răsplătit cu rău celor ce mi-au făcut mie rău şi de am 
jefuit pe vrăjmaşii mei fără temei, să prigonească vrăjmaşul sufletul meu şi să-l prindă, să 
calce la pământ viaţa mea şi mărirea mea în ţărână să o aşeze (Ps. 7, 3-5). Cel ce are mâinile 
sale curate şi nepătate de omor şi asuprire, de lăcomie şi răpirea avutului străin, ceea ce s-a 
arătat prin cuvintele: de este nedreptate în mâinile mele, iar inima şi-o păzeşte curată şi 
nepătată de mânie, invidie şi pomenirea răului, acela este păzit de Dumnezeu. El nu va cădea în 

mâinile vrăjmaşului, iar sufletul lui nu va fi prigonit de vrăjmaşi şi viaţa lui nu va fi călcată la 
pământ şi mărirea lui nu va fi aşezată în ţărână. Unui astfel de om toate îi sunt în bunăstare şi 
el nu are nevoie nici de ghicitul în stele, nici de observarea zborului şi a cântecului păsărilor în 
care a nădăjduit blestematul Saul şi a pierit atât el cât şi tot neamul lui. 

Nu aşa a procedat Dreptul Ezechia, ci cu lacrimi şi cu zdrobirea inimii a alergat la Cel 
puternic să îl mântuiască de necaz atunci când a văzut în jurul zidurilor oraşului armata 
numeroasă a duşmanului. Acestuia trebuie să îi urmăm, nu împăraţilor romani, lui Alexandru şi 
perşilor, oameni care au trăit în necredinţă. De asemenea, trebuie să ne străduim să fim înţelepţi 
în dumnezeieştile Scripturi, după tradiţia Sfinţilor Apostoli şi a învăţătorilor de la Sinoadele 
ecumenice, şi să nu căutăm studiul ştiinţelor dăunătoare doar pentru a nu ne face de ruşine 
înaintea străinilor, aşa cum spui tu. 

Deoarece cuvintele mele au în toate confirmare, vă mai propun o dovadă neîndoielnică, 
luată din călătoriile şi propovăduirile dumnezeiescului Apostol Petru, descrise de ucenicul lui, 
iar apoi de urmaşul scaunului său din Roma, de Sfântul Mucenic Clement. Dovada este 
următoarea: Faust, tatăl lui Clement, fiind grec şi priceput în astrologie, a încercat să îl 
convingă pe Petru că nu există Providenţă Dumnezeiască, ci totul în viaţă depinde de naşterea 
(sub o planetă cunoscută) şi de soartă, pe care romanii o numesc „fortuna". Când Faust şi-a 
întărit ideea cu o mulţime de dovezi, Petru i-a spus: „Dacă totul depinde de naştere şi tu te-ai 
încredinţat că se întâmplă cu adevărat aşa, atunci mă sfătuieşti nepotrivit cu convingerile tale. 
Căci, dacă împotriva legii naşterii nu se poate aduce vreo învăţătură, atunci de ce te trudeşti în 
zadar să mă sfătuieşti să fac ceea ce nu se poate face? Dacă legea, pecetluită la naştere, trebuie 
să se împlinească, atunci nu te mai trudi în zadar, povăţuindu-mă să nu îl cinstesc pe Stăpânul 
stelelor, căci, dacă El nu vrea să existe ceva, acel lucru nu poate exista, pentru că cei ce se 
supun stăpânului trebuie întotdeauna să îi dea ascultare. Iar eu şi neamul meu am primit de la 
protopărinţii noştri porunca de a-L cinsti pe Dumnezeu şi de a nu crede în naştere, adică în 
prezicerea astrologică. De aceea nu am primit sfatul tău, mai ales că nu sunt priceput în 
astrologie. Dar, aşa cum înţeleg, eu îţi spun: eu cred că totul este condus de Providenţa 
dumnezeiască şi fiecare va primi după faptele lui ori răsplată ori pedeapsă. Iar dovada faptului 
că naşterea nu înseamnă nimic este următorul lucru: dacă cineva dintre cei de faţă este lipsit de 
un ochi sau are o mână scrântită sau şchioapătă cu un picior sau are vreo altă neputinţă 
trupească, pe care doctorii nu o pot vindeca, eu mă rog lui Dumnezeu şi îi vom da vindecare. 
Dacă se întâmplă aşa, atunci nu greşesc împotriva Făcătorului şi Dumnezeului tuturor cei ce II 
hulesc?" - Faust a spus: „Oare este o hulă să afirmi că totul se supune legii naşterii?" - Petru a 
răspuns: „într-adevăr, aşa este. Dar să spunem că toate păcatele şi ticăloşiile şi necurăţiile 
omeneşti se săvârşesc sub influenţa stelelor, aşa cum afirmi tu, iar modul în care lucrează 
stelele este rânduit de Dumnezeu, deşi ele săvârşesc toate relele. Atunci este evident că toate 
faptele au legătură cu El, deoarece El a dat stelelor putere să îi pună pe toţi sub legea zilei 
naşterii". La acestea Faust a răspuns: „într-adevăr, aşa este". 

Ce poate fi mai clar şi mai convingător decât această dovadă, o preaînţeleptule Teodor? 
Cel mai mare Apostol a spus că cei ce afirmă că toate faptele noastre depind de ziua naşterii 
aduc prin aceasta o hulă împotriva lui Dumnezeu. Dependenţa de o stea cunoscută, la noi, 
grecii, este numită „ceasul naşterii"; vechii greci o numesc „imarmenia", iar latinii o numesc 
„fatum" şi „fortuna". Se numeşte „ceasul naşterii" pentru că, potrivit cu sporovăielile 
astrologice, stelele hotărăsc sorţii vieţii omeneşti. 

Să ne îndepărtăm de o asemenea ticăloşie dacă dorim să fim lăudătorii, iar nu hulitorii 
bunului Stăpân, şi să nu îngăduim să fim înşelaţi de cuvinte amăgitoare şi de năzuinţe deşarte. 
Prin acest sfat, eu nu te opresc să studiezi ştiinţele filologice care îl împodobesc pe omul lui 
Dumnezeu, aşa cum mă învinuieşti pe nedrept în toate epistolele tale. Unde găseşti ca eu să-ţi fi 
poruncit ceva asemănător, domnule Teodor, sau să te fi îndepărtat vreodată de studiul 
medicinei sau de vreo altă ştiinţă filosofică? însă nici chiar de contemplarea astrelor cereşti şi 
de cunoaşterea mişcării şi a interdependenţei lor, datorită cărora iau naştere schimbările celor 

patru anotimpuri şi sunt alcătuite pentru noi lunile, anotimpurile şi anii, nu te îndepărtez, căci 
ele sunt necesare pentru determinarea timpului. Eu nu te îndepărtez de acestea - nicidecum! - 
însă te îndepărtez de învăţăturile care sunt de prisos şi interzise de Sfintele pravile, tocmai 
pentru că abat gândurile credincioşilor de la credinţa şi nădejdea în Dumnezeu şi atribuie totul 
stelelor şi îi determină să aştepte de la ele ajutor şi întărire. 

Ascultă ce spune Sfânta Scriptură: Cât de bun este Dumnezeu cu Israel, cu cei drepţi la 
inimă (Ps. 72, 1). Ingrijeşte-te să dobândeşti dreptatea inimii, şi atunci II vei avea pe Dumnezeu 
grabnic ajutător în toate şi îndreptător al lucrului mâinilor tale. Căci Dumnezeu toate le 
lucrează spre binele celor ce iubesc pe Dumnezeu (Rom. 8, 28). Iar dreptatea inimii o vei 
dobândi atunci când vei spune şi tu cu Psalmistul: Cât s-au mărit lucrurile Tale, Doamne, toate 
cu înţelepciune le-ai făcut! (Ps. 103, 24) Nu există nimic îndărătnic sau desfrânat în ele, căci 
toate cu înţelepciune le-a făcut. Toate cele făcute cu înţelepciune sunt foarte bune şi pline de 
bunătatea Ta, iar înţelepciunea este unită cu dreptatea şi prietena lor nedespărţită este 
bunătatea. 

Creându-1 pe om, cu înţelepciunea Ta cea nepătrunsă, după chipul Tău şi după asemănare 
- ceea ce înseamnă cu voinţă liberă şi stăpân peste tot ce este pe pământ - Tu l-ai împodobit cu 
dreptatea şi cu bunătatea şi, după iubirea Ta de oameni, i-ai dat porunci mântuitoare, prin 
păzirea cărora i-ai făgăduit viaţa veşnică şi împărăţia cerească. Dar cum să mărturisim că Tu 
eşti înţelept, bun şi drept, dacă pe cel creat după chipul Tău l-ai supus influenţei stelelor, aşa 
cum îl batjocoresc [pe om] astrologii mincinoşi? Dacă eşti Judecător drept, cum îi primeşti sau 
îi alungi pe aceia care, după propria lor voinţă, aleg binele sau răul, şi pe cei buni îi 
învredniceşti de viaţa veşnică, iar pe cei răi îi lipseşti şi de aceasta - atunci când şi unii şi 
ceilalţi, împotriva voinţei, sunt atraşi prin forţa stelelor la dreapta sau la stânga? De ce l-ai 
supus prin forţă influenţei stelelor pe acela pe care l-ai creat pentru dobândirea împărăţiei 
cereşti? Oare pentru că acest trup pământesc al lui îl împiedică să ducă viaţa virtuoasă, pe care 
el o pierde deseori, fiind biruit de poftele trupeşti? De aceea Tu l-ai legat cu cele mai puternice 
forţe, ca şi cum l-ai fi invidiat pentru dobândirea bunurilor veşnice. Şi dacă noi mărturisim că 
este aşa, atunci unde îţi sunt, Stăpâne, înţelepciunea şi dreptatea?! 

Dar să nu îmi îngădui, Stăpâne, să cuget astfel sau să primesc în minte ceva asemănător 
despre iubirea Ta nespusă de oameni şi despre bunătatea Ta! Niciodată nu vom îngădui să se 
spună că Tu eşti creatorul zilelor şi ceasurilor rele, pentru că Tu eşti singur bun şi pricina 
oricărui bine. Noi suntem răi şi nerecunoscători faţă de Tine, Dumnezeul şi Stăpânul cel iubitor 
de oameni, şi din cauza nesocotinţei suntem înconjuraţi de nenumărate necazuri. Noi înşine 
suntem pentru noi cauza atât a bunăstării cât şi a nenorocirii. 

Dacă vei vedea că în mintea ta vin asemenea păreri, atunci, într-adevăr, vei fi drept cu 
inima şi bun va fi cu tine Dumnezeul lui Israel. Dar dacă cercetezi în chip nedrept zilele şi 
ceasurile şi pe unele le socoteşti rele, iar pe altele bune, şi pui sub influenţa stelelor voinţa cea 
liberă dată ţie de Dumnezeu, atunci să ştii negreşit că se va lua de la tine, după cuvintele 
Evangheliei, şi ceea ce ţi se pare că ai (Luca 8, 18). 

Eu am aflat din experienţă că cine nu primeşte deloc această învăţătură, numai acela îşi 
păstrează credinţa curată în Dumnezeu. Mulţi oameni nefericiţi s-au înecat definitiv, 
afundându-se cu desăvârşire în această necredinţă. Vai, câţi oameni care suferă de această 
boală vei găsi în şcolile italiene şi în Franţa şi, de frică să nu fie supuşi pedepselor hotărâte de 
papă, sunt obligaţi să ascundă în ei această necredinţă chiar şi împotriva voinţei. 

Dar eu, având bunăvoinţă către tine, din dragoste duhovnicească am scris aceasta, 
adunând dovezi din Scripturile insuflate de Dumnezeu şi, atât în prima mea epistolă, cât şi 
acum, mărturisesc despre aceasta. Nu am scris acest lucru ca să arăt bogăţia înţelepciunii mele 
sau ca prin aceste epistole să te abat de la studiul ştiinţelor filologice. Stau departe de această 
nebunie. însă, cunoscând din experienţă îndelungată înşelăciunea ştiinţei despre mişcarea 
stelelor, am socotit că este nedrept să tac şi am vorbit despre răul care există în ea celor ce 
doresc să primească cele spuse. Nu ştiu ce s-a întâmplat cu tine, dar ai arătat o lipsă de 

bunăvoinţă faţă de epistolele mele şi nu ai întârziat să mă învinuieşti pe nedrept de faptul că mă 
străduiesc să te îndepărtez de studiul ştiinţelor folositoare, învinuindu-mă cu mare mânie şi 
nebunie în toate scrisorile tale, în care îmi porunceşti să înţeleg cum se cuvine învăţăturile 
Sfinţilor, pomenite de tine. 

însă dacă tu ai fi spus ceva folositor şi plăcut Sfinţilor, atunci eu, într-adevăr, ţi-aş fi fost 
foarte recunoscător şi nu aş fi refuzat să învăţ de la tine. Insă tu înţelegi greşit învăţăturile 
Sfinţilor şi le răstălmăceşti potrivit cu gândirea ta, nădăjduind ca în acest fel să te îndreptăţeşti 
în rătăcirea ta. Atunci când vei vedea dezastrul provocat de folosirea rea a învăţăturilor 
Sfinţilor, vei plânge, dar s-ar putea să fie fără folos. Eu sunt curat şi nepătat de sângele tău, căci 
am făcut ceea ce a depins de mine. Fie ca nimeni să nu mă mai tulbure după aceasta. Să fii 
sănătos în Domnul şi să cunoşti adevărul! 

XVII 

Soarta omenească este orânduită de Providenţa lui Dumnezeu, iar nu de stele şi de cercul 

norocului 



După ce am citit multe cărţi, atât creştineşti cât şi alcătuite de înţelepţi străini, şi am luat 
din ele destul folos sufletesc, eu, în primul rând, am învăţat că Dătătorul şi Săvârşitorul tuturor 
virtuţilor pe care le lucrăm noi, oamenii, şi al oricărei puteri şi conduceri pe care le dorim, este 
Făcătorul şi Stăpânul tuturor. Acest lucru l-am aflat eu şi l-am înţeles. Toată darea cea bună şi 
tot darul desăvârşit de sus este, pogorându-se de la Părintele luminilor, la Care nu este 
schimbare sau umbră de mutare (Iac. 1, 17). Una este darea cea bună şi altul este darul 
desăvârşit. Darea cea bună este virtutea sufletească, precum: raţiunea, bărbăţia, dreptatea, 
fecioria, blândeţea şi smerita înţelepciune; de asemenea şi bunurile pământeşti date nouă de 
Bunătatea dumnezeiască de Sus, care ne folosesc pentru a trăi, dar pentru a trăi bine. Iar darul 
desăvârşit, care este dat din belşug de sus celor vrednici, este harul diferit al Sfântului Duh, har 
ce desăvârşeşte, întăreşte şi păzeşte până la sfârşit bunurile sufleteşti fireşti pomenite mai sus. 

împărăţia şi preoţia, împodobite şi îngrădite cu mărturisirea credinţei ortodoxe, sunt două 
bunuri mari şi desăvârşite, date de sus binecredincioşilor prin iubirea de oameni şi bunătatea 
dumnezeiască, tocmai ca printr-unii [prin preoţi] să se sfinţească şi să se lumineze oamenii 
credincioşi pentru a se mântui în chip plăcut lui Dumnezeu şi a se păzi în credinţa şi iubirea 
către Cel de Sus prin împlinirea sârguincioasă a poruncilor lui Dumnezeu, iar prin ceilalţi [prin 
împăraţi] să fie ocrotiţi şi să trăiască nevătămaţi şi cu bună nădejde, fără să se teamă de 
cotropirea străinilor, având asupra lor împăraţi binecredincioşi care pornesc întotdeauna la 
luptă împotriva duşmanilor, pregătindu-le supuşilor o viaţă liniştită şi fără tulburare. 

Dacă, într-adevăr, se întâmplă aşa şi dacă aşa mărturisesc toţi Părinţii şi învăţătorii 
ortodocşi inspiraţi de Dumnezeu, atunci să nu mai existe oameni neştiutori şi să nu mai 
rostească hule împotriva noastră aceia care gândesc la fel ca nemţii, păzind învăţăturile 
caldeilor şi egiptenilor, spunând şi propovăduind că norocul, prin intermediul cercului format 
de stele, pe unii îi ridică pe treptele puterii şi conducerii, iar pe alţii îi detronează şi îi lasă în 
nenorociri şi în ruşine cumplită. Să înveţe să spună şi ei împreună cu Proorocul inspirat de 
Dumnezeu şi împăratul David: Şi am zis celor fără de lege: Nu faceţi fără de lege! şi 
păcătoşilor: Nu înălţaţi fruntea! Ci Dumnezeu este judecătorul; pe unul îl smereşte şi pe altul îl 
înalţă (Ps. 74, 4; 7). Iată învăţătura cea dreaptă: însuşi dreptul Judecător şi Proniatorul tuturor 
făpturilor Sale, pe unul îl înalţă, iar pe altul îl smereşte prin judecăţile Sale negrăite, ştiute 
numai de El. El şi nu norocul fabulos, nu cercul zodiacului, nu ivirea stelelor şi a planetelor! 
Acelaşi împărat inspirat de Dumnezeu, binecuvântează şi în alt loc, zicând: Cine este ca 
Domnul Dumnezeul nostru, Cel ce locuieşte întru cele înalte şi spre cele smerite priveşte, în 
cer şi pe pământ? Cel ce scoate din pulbere pe cel sărac şi ridică din gunoi pe cel sărman, ca 
să-l aşeze cu cei mari, cu cei mari ai poporului Său (Ps. 112, 5-8). 

Să o ascultăm cu atenţie şi pe Fericita Proorocită Ana şi să păstrăm cu tărie în mintea 
noastră învăţătura ei curată şi insuflată de Dumnezeu. Ea vorbeşte clar şi ferm, închizând gurile 
cele nezăvorâte ale urmaşilor germanilor catolici, care se silesc să înrădăcineze erezia lor în 
minţile ortodocşilor. Să ascultăm cu atenţie ce spune această Fericită Proorocită, luminată de 
Duhul Sfânt, iar nu caldeii care au fost întunecaţi şi înşelaţi de duhul diavolesc. Nu vă lăudaţi 
şi cuvinte trufaşe să nu iasă din gura voastră, căci Domnul este Dumnezeul a toată cunoştinţa 
şi lucrurile la Dânsul sunt cântărite. Apoi adaugă, zicând: Domnul omoară şi învie; El 
coboară la locuinţa morţilor şi iarăşi scoate. Domnul sărăceşte pe om şi tot El îl îmbogăţeşte; 

El smereşte şi El înalţă. El ridică pe cel sărac din pulbere şi din gunoi pe cel lipsit, punându-i 
în rând cu cei puternici şi dându-le scaunul măririi, căci ale Domnului sunt temeliile 
pământului şi El întemeiază lumea pe ele (1 Regi 2, 3; 6-7). Există, oare, în aceste cuvinte 
cinstite, ceva despre noroc sau despre roata norocului care îi înalţă şi îi smereşte pe anumiţi 
oameni după predestinarea făcută de stele şi planete? Ce vor spune la aceasta cei care 
mărturisesc că mişcarea stelelor este pentru unii pricina bogăţiei sau a slavei şi a dregătoriei, iar 
pentru alţii, pricina sărăciei, a umilinţei şi a ruşinii cumplite? Prin urmare, nu de la stele, zodiac 
şi planete, ci de la însuşi Creatorul, Părintele luminilor vin toată darea cea bună şi tot darul 
desăvârşit peste cei vrednici de acest dar şi acest har. Şi nu puţine dovezi vom găsi pentru 
aceasta dacă le vom căuta cu încredere şi dragoste pentru adevăr în Vechiul şi Noul Testament. 

In Vechiul Testament vom găsi cele spuse despre cele săvârşite prin pronia şi harul 
dumnezeiesc cu Saul şi David, primii împăraţi ai Israelului. Vom vedea că Saul, pornind să îi 
găsească pe cei pierduţi, a fost condus la proorocul Samuel nu de roata norocului, aşa cum mint 
astrologii, ci de însuşi Făcătorul tuturor, Care i-a înainte-vestit despre el proorocului şi i-a 
poruncit să îl ungă împărat peste israeliţi şi când, după ungere, Saul s-a ascuns, Domnul i-a 
spus lui Samuel unde s-a ascuns. Apoi, când Domnul s-a mâniat pe el pentru neascultarea lui 
cea nebună şi când el a făcut neascultare de două şi de trei ori, i-a poruncit lui Samuel să 
meargă în Bethleem şi să îl ungă împărat pe fiul lui lesei. Când Proorocul a vrut să îl ungă pe 
Eliav, primul fiu al lui lesei, care se deosebea între ceilalţi fraţi prin frumuseţe şi prin vârsta 
trupească, Domnul 1-a oprit, spunându-i Proorocului despre fiecare dintre cei şapte fraţi că pe 
nici unul dintre ei nu 1-a ales pentru împărăţie. Atunci a fost chemat de la turma oilor fratele 
lor mai mic, David, pe care, atunci când s-a înfăţişat, Proorocul 1-a uns imediat, deoarece 
Domnul i-a spus despre el: Acesta este cel pe care Eu l-am ales; ridică-te şi unge-l. 

Am înţeles noi, oare, din aceasta că nu datorită poveştilor despre roată şi noroc, ci prin 
sfatul şi semnul dumnezeiesc sunt aşezaţi unii oameni pe scaune înalte şi iarăşi daţi jos de pe 
ele? Aşa au fost cele cu privire la Saul şi David. Dar să mai vedem şi alte rânduieli ale Proniei 
lui Dumnezeu cu privire la împăraţii Samariei. 

Când Solomon L-a mâniat pe Făcătorul şi Domnul tuturor, închinându-se şi aducând 
jertfe lui Astarte, zeiţa Sidonului, şi lui Hamos, zeul Moabului, şi celorlalţi zei ai soţiilor lui, 
omul lui Dumnezeu, Proorocul Ahia, primind poruncă de la Dumnezeu, i-a încredinţat zece 
seminţii israelite lui Ieroboam, robul lui Solomon, numindu-1 împărat peste ele, ceea ce s-a şi 
întâmplat, după porunca lui Dumnezeu, iar nu după roata norocului. Apoi, când Ieroboam a 
căzut în fărădelegi şi a păcătuit înaintea lui Dumnezeu, Vaas, fiul lui Ahia, a primit împărăţia 
Samariei, ucigându-1 pe împăratul Navat, fiul lui Ieroboam şi nimicind toată casa lui, care 
atrăsese asupra ei mânia lui Dumnezeu. 

Dar nu vreau să îi copleşesc pe cititori cu relatarea despre cele ce s-au întâmplat cu 
fiecare dintre ei după rânduiala lui Dumnezeu. Căci multe lucruri minunate s-au săvârşit acolo 
prin Pronia lui Dumnezeu, prin care unii au fost ridicaţi la demnitatea împărătească din starea 
de jos şi apoi au fost pierduţi cu tot neamul lor pentru că au cârmuit împărăţia rău şi fără 
credinţă. 

Dar voi trece la Noul Testament şi mă voi strădui să povestesc ceea ce s-a petrecut în el 
după voia cea necercetată a lui Dumnezeu. Ceea ce s-a întâmplat aici nu este mai puţin 
important decât ceea ce a fost în Vechiul Testament, în sensul arătării adevărului şi a divulgării 
înşelăciunii astrologice, ci este foarte convingător şi neîndoielnic. 

Aşadar, Constantin cel Mare, primul dintre împăraţii creştini, a fost însufleţit să 
pornească la luptă împotriva necredinciosului Maxenţiu nu prin roata norocului şi nici prin 
mişcarea diferită a planetelor, ci prin arătarea crucii alcătuite din stele, prin care a fost condus 
treptat la adevărata credinţă, şi prin inscripţie, căci inscripţia i-a spus clar: „Constantin, cu 
aceasta îl vei învinge pe vrăjmaşul tău". Apoi, după ce l-a biruit cu puterea crucii şi a devenit 
singurul împărat al întregului imperiu roman, după voia lui Dumnezeu s-a îmbolnăvit, ca, 
străduindu-se să se izbăvească de boală, să se învrednicească să găsească un asemenea doctor 

care ar fi putut să îl izbăvească şi de boală şi de lepra necredinţei, ceea ce a şi primit. Astfel a 
fost providenţa pentru acest împărat binecredincios. 

Iar despre cele săvârşite cu privire la cei ce au domnit în Constantinopol, Iustinian cel 
Mare şi Iustin, Vasile Macedoneanul, Foca tiranul şi Mavrichie, se mărturiseşte clar că prin 
sfatul şi semnul dumnezeiesc, iar nu prin roata norocului şi cursul stelelor, unii au fost ridicaţi 
la demnitatea împărătească, iar alţii au pierdut-o în chip ruşinos. 

Când împăratul Anastasie, numit Dicor, a vrut să îi tortureze pe câţiva dregători care îi 
erau duşmani, o vedenie dumnezeiască, pe care a avut-o în vis, i-a îngăduit să facă acest lucru 
şi i s-a spus: „Ţi se îngăduie să îi torturezi pe duşmanii tăi; iar lui Iustinian şi lui Iustin să nu le 
faci nici un rău, căci ei sunt vase pregătite de Pronia dumnezeiască şi care vor urma să îi 
slujească, fiecare la vremea lui". 

De asemenea Mavrichie a trimis multe milostenii cuvioşilor călugări care vieţuiau 
pretutindeni, înduplecându-L prin ei pe Dumnezeu să îi ierte păcatul neomenesc pe care 1-a 
săvârşit, ducând la moarte patrusprezece mii de ostaşi în marea lui duşmănie faţă de barbari. Şi 
a auzit în somn glasul Nemitarnicului Judecător Care i-a spus: „Când vrei să te pedepsesc: în 
veacul acesta sau în cel viitor?" Şi când el a răspuns: „In veacul acesta", Dreptul Judecător a 
spus: „Predă-te ostaşului Foca", ceea ce s-a şi întâmplat imediat. în partea de răsărit, Foca 
fusese proclamat de către armată împăratul grecilor. Iar Mavrichie, auzind despre aceasta şi 
aflând, în acelaşi timp, despre venirea lui, a fugit în timpul nopţii din palatul împărătesc. Dar 
Foca, primind puterea împărătească şi auzind că Mavrichie se află încă printre cei vii, a 
poruncit să fie adus şi torturat în public, ceea ce s-a şi împlinit prin dreptele judecăţi ale lui 
Dumnezeu, iar nu prin roata norocului. Şi pentru că Foca a cârmuit împărăţia în chip rău şi 
nevrednic, Domnul 1-a detronat cu ruşine prin Heraclie şi 1-a lipsit de această viaţă prin moarte 
amarnică. 

Dar, ca să nu vă copleşesc povestind amănunţit despre întâmplările care au avut loc prin 
voia Făcătorului tuturor în toate timpurile şi împărăţiile diferitelor popoare, vă propun spre 
studiu mărturia Părinţilor şi învăţătorilor inspiraţi de Dumnezeu de la Sinoadele ecumenice 
care ne interzic foarte clar şi aspru să intrăm în vicleşugul astrologiei. Cu aceasta voi şi încheia 
cuvântul. 

Primul după Sfântul Iacov, fratele Domnului, vorbeşte Pavel, care a fost răpit până la al 
treilea cer şi care ne porunceşte în Epistola către Romani, spunând clar: Tot sufletul să se 
supună înaltelor stăpâniri, căci nu este stăpânire decât de la Dumnezeu; iar cele ce sunt, de 
Dumnezeu sunt rânduite. Pentru aceea, cel ce se împotriveşte stăpânirii se împotriveşte 
rânduielii lui Dumnezeu. Iar cei ce se împotrivesc îşi vor lua osândă (Rom. 13, 1-2). Din 
aceasta reiese clar că prin semnul şi rânduiala dumnezeiască, iar nu prin roata şi norocul 
neobişnuit de mare, sunt ridicaţi unii la demnitatea împărătească şi, de asemenea, tot astfel o şi 
pierd dacă îşi conduc împărăţia rău şi nepotrivit cu voia lui Dumnezeu, aşa cum este scris de 
Duhul Sfânt: Domnul pune împăraţi şi îi dă la o parte. Iar dacă Domnul face acest lucru, atunci 
nu este vorba despre vreo roată a norocului sau fortuna şi unirea stelelor, aşa cum arată 
rătăcirea caldeilor şi a egiptenilor. 

îndepărtându-ne de rătăcirea lor, acelaşi dumnezeiesc Apostol ne scrie clar sau, mai bine 
zis, îi mustră pe galateni, zicând astfel: Dar atunci, necunoscând pe Dumnezeu, slujeaţi celor 
ce din fire nu sunt dumnezei; acum însă, după ce aţi cunoscut pe Dumnezeu, sau mai degrabă 
după ce aţi fost cunoscuţi de Dumnezeu, cum vă întoarceţi iarăşi la înţelesurile cele slabe şi 
sărace, cărora iarăşi voiţi să le slujiţi ca înainte? Ţineţi zile şi luni şi timpuri şi ani? (Gal. 4, 8- 
10) Acestea sunt cuvintele Apostolului Pavel. Iar faptul de a observa zilele şi orele este o 
ticăloşie şi nu este propriu creştinilor. 

Sfântul Apostol Pavel numeşte aceste învăţături diavoleşti „năluciri", iar despre acestea 
să îl auzi pe Părintele inspirat de Dumnezeu, pe Vasile cel Mare, care ne învaţă astfel tâlcuind 
cuvântul Proorocului Isaia împotriva iudeilor, unde spune: Tu ai lepădat neamul Tău, casa lui 
Iacov. Ea este plină de vrăjitori şi de magi ca Filistenii şi ea face legământ cu cei de alt neam 

(Isaia 2, 6), Sfântul ne zice astfel: „Vezi ce rău este pentru tine să ghiceşti în stele? Urmaşii 
vrăjitoriei sunt lepădaţi de pronia lui Dumnezeu. Mulţi dintre creştini ascultă şi astăzi de 
vrăjitori şi observă zilele, orele şi timpurile şi cred în semne, urmăresc zborul păsărilor, 
ecourile şi întâlnirile şi multe altele. Dar să auzim cum a fost lepădat poporul care a urmat 
aceste lucruri. Lucrarea şi născocirile acestea sunt satanice. Căci popoarele acestea, pe care le 
izgoneşti tu, ascultă de ghicitori şi de prevestitori, iar ţie nu-ţi îngăduie aceasta Domnul 
Dumnezeul tău" (Deut. 18, 14). 

Aşa ne învaţă şi ne porunceşte nouă, credincioşilor, acest Părinte şi învăţător 
dumnezeiesc. Noi însă - nu ştiu ce s-a întâmplat cu noi! - ascultăm mai mult de rătăcirile 
caldeilor şi germanilor decât de învăţăturile grăitoare de Dumnezeu ale Părinţilor şi 
învăţătorilor noştri inspiraţi de Dumnezeu, care spun că tot ce ne priveşte pe noi nu ia naştere şi 
nu depinde de stele, zodiac, mişcarea şi unirea planetelor şi nici de roata norocului, ci, fiind 
dăruiţi încă de la început cu voinţă liberă de către Cel ce ne-a creat, noi suntem singurii stăpâni 
ai gândurilor şi faptelor noastre, atât ai celor bune cât şi ai celor rele. 

Să îl ascultăm cu atenţie pe Cuviosul Părintele nostru Ioan Damaschin şi să ne 
îndepărtăm, vă rog, de vicleşugul astrologiei care vrea să pună stăpânire pe noi. Acest Părinte 
şi învăţător dumnezeiesc spune lămurit aşa: „Elinii au înţeles că aceste astre - soarele şi luna, 
răsăritul şi apusul lor - călăuzesc toate lucrurile care ne privesc pe noi. însă noi, cei 
credincioşi, mărturisim că ele prevestesc ploaia şi seceta, frigul şi căldura, umezeala şi 
uscăciunea şi vânturile, dar nu prevestesc nicicum lucrurile care ne privesc pe noi. Noi înşine, 
fiind creaţi de Făcătorul nostru cu voinţă liberă, suntem stăpânii faptelor noastre. Iar dacă toate 
faptele noastre sunt săvârşite după cursul stelelor, atunci noi facem din constrângere ceea ce 
facem; iar ceea ce se face din constrângere nu este nici bine nici rău. Dacă noi nu facem nici 
bine nici rău după propria voinţă, atunci nu merităm nici laudă şi răsplată, nici mustrare şi 
pedeapsă. în acest caz şi Dumnezeu este nedrept, deoarece unora le dă bine, iar altora le dă rău; 
de asemenea, se dovedeşte că El nu conduce şi nu are grijă de făptura Lui". 

Având asemenea mărturii nemincinoase şi de netăgăduit ale înţelepţilor Părinţi şi 
învăţători inspiraţi de Dumnezeu, este foarte bine pentru noi şi mântuitor să ne supunem şi să le 
dăm ascultare, mulţumindu-ne cu învăţăturile şi predaniile lor insuflate de Dumnezeu, iar pe 
cele străine nu numai să le lepădăm, ca fiind necurate şi ticăloase, ci să le şi urâm şi să fugim 
de ele ca de şarpele iadului, după porunca dumnezeiască: Oile Mele ascultă de glasul Meu; iar 
după un străin ele nu vor merge, ci vor fugi de el, pentru că nu cunosc glasul străinilor (Ioan 10, 27; 
5). 

Şi cine pot fi numiţi cel mai mult străini şi vrăjmaşi lui Dumnezeu şi nouă, dacă nu aceia 
care spun şi învaţă că toate gândurile, faptele, dorinţele şi împrejurările noastre iau naştere şi 
depind de influenţa planetelor, de zodiac şi de roata norocului? Ei nu numai că ne lipsesc de 
darul voinţei libere, cu care am fost înzestraţi de Făcătorul nostru şi datorită căruia ne 
recunoaştem a fi creaţi după chipul şi asemănarea lui Dumnezeu, dar se dovedesc a fi foarte 
necredincioşi şi îl hulesc în chip diavolesc pe însuşi Acela Care este dreptatea şi bunătatea cea 
mai înaltă, numindu-L nedrept şi creator al făpturilor rele. 

Dacă, după părerea lor, cursul stelelor şi al zodiacului îi face pe unii buni, iar pe alţii răi, 
pe unii stăpâni, iar pe alţii supuşi, pe unii trăind în cinste şi în curăţie, iar pe alţii ticăloşi, 
necuraţi şi săvârşind orice fărădelege; dacă, într-adevăr, unele stele au această putere 
binefăcătoare cu care îi face pe unii buni şi curaţi şi stăpâni, iar pe alţii răi, ticăloşi şi supuşi, 
atunci probabil că Făcătorul stelelor a pus în ele această putere. Iar dacă noi primim acest lucru, 
atunci se adevereşte că Dumnezeu este cauza şi începutul tuturor relelor şi, prin mişcarea 
stelelor, pentru unii este mijlocitorul binelui şi al mântuirii, iar pentru alţii este dătătorul răului 
şi al pieirii. Ce poate fi mai ticălos decât acest lucru? 

Dumnezeu este cu adevărat Bun şi dătătorul şi cauza oricărui bine. El nu este nicidecum 
pricina răului, aşa cum ne învaţă în chip tainic şi dumnezeiescul Iacov, fratele Domnului, 
zicând: Nimeni să nu zică, atunci când este ispitit: De la Dumnezeu sunt ispitit, pentru că 

Dumnezeu nu este ispitit de rele şi El însuşi nu ispiteşte pe nimeni. Ci fiecare este ispitit când 
este tras şi momit de însăşi pofta sa. Apoi pofta, zămislind, naşte păcatul, iar păcatul odată 
săvârşit, aduce moarte (Iac. 1, 13-15). 

Iată pricina tuturor relelor noastre şi a pieirii noastre! Ea constă în faptul că ne supunem 
imediat, asemenea animalelor, poftelor şi patimilor netrupeşti, trupeşti şi sufleteşti care se 
ridică asupra noastră, şi nu dorim să ne împotrivim lor, să le oprim şi să le punem frâu cu 
puterea raţiunii dată nouă de sus, aşa cum ne învaţă în chip înţelept şi cucernic dumnezeiescul 
Maxim Mărturisitorul, zicând astfel: „aceasta nu este altceva decât nepăsarea faţă de lucrarea 
minţii; de aceea, cei care se ostenesc întotdeauna cu râvnă în această lucrare, fac binele mereu, 
iar răul nu îl fac niciodată". 

Dacă vrei şi tu să te izbăveşti de rău, leapădă nepăsarea şi împreună cu ea alungă şi tot 
răul care constă în ispita gândului ce este urmată de fapte necuviincioase. în ce constă lucrarea 
firească a minţii noastre, ne învaţă clar acelaşi Părinte, zicând: „iar lucrarea firească a minţii 
noastre constă în aceea ca partea cuvântătoare a sufletului, specifică nouă, să se afle în 
ascultarea cuvântului lui Dumnezeu şi ca ea să ţină supusă partea necuvântătoare a sufletului". 
Fie ca această rânduială să se păstreze în toţi, şi atunci nu se va mai afla în făpturi nici un rău şi 
nici o putere care să le atragă spre rău. 

Iar faptul că noi nu din constrângere, nici prin unirea unor stele, nici prin zodiac nu 
suntem atraşi spre fapte bune sau rele şi nici prin roata norocului nu suntem slăviţi sau umiliţi, 
ne învaţă clar acelaşi Părinte şi învăţător preaînţelept, zicând: mintea noastră se află între două 
persoane şi fiecare îşi săvârşeşte în ea lucrarea sa: unul virtutea, iar celălalt patima; aceştia doi 
sunt: îngerul şi diavolul. Iar mintea noastră are puterea să îi urmeze sau să se împotrivească cui 
vrea. Sfintele puteri ne atrag întotdeauna spre bine, iar înclinaţiile fireşti şi buna voinţă ne ajută 
să facem binele; iar atacurile diavoleşti produc în noi patimile şi voinţa cea vicleană. Noi avem 
trei îndemnuri spre bine: înclinaţia firească, sfintele puteri şi buna voinţă. De asemenea, există 
trei îndemnuri spre rău: patimile, diavolii şi reaua voinţă. 

Aşadar, auzim şi suntem învăţaţi drept de către Părinţii şi învăţătorii noştri inspiraţi de 
Dumnezeu că suntem stăpânii gândurilor şi faptelor noastre şi că suntem îndemnaţi la fapte 
bune în chip nevăzut de îngerul lui Dumnezeu şi suntem păziţi de el, iar la fapte viclene şi 
fărădelegi suntem atraşi de demonul cel viclean din pricina nebuniei noastre celei mari şi a 
nepăsării faţă de poruncile lui Dumnezeu. De asemenea, mai învăţăm că Domnul sărăceşte şi 
îmbogăţeşte, smereşte şi înalţă, aruncă în iad şi scoate de acolo, îl ridică pe cel sărac de la 
pământ şi pe cel lipsit din pulbere. 

Auzind acestea, să ne îndepărtăm, vă rog, de vicleşugul egiptenilor şi al caldeilor, care 
hulesc şi spun că toate faptele şi gândurile noastre sunt săvârşite de stele şi roata norocului, iar 
nu prin Pronia lui Dumnezeu şi prin judecăţile Lui nespuse. Ei au fost dintru început slujitorii 
şi ucenicii viclenilor diavoli. De aceea cugetă şi vorbesc în chip vrednic de învăţătorii lor, 
silindu-se să îi atragă pe cei binecinstitori de la credinţa în Dumnezeu, de la dragostea, 
nădejdea şi frica de Dumnezeu, prin care este slăvit şi preamărit Făcătorul şi Domnul tuturor. 
Atunci când credincioşii ortodocşi şi slujitorii lui Dumnezeu se mântuiesc, învăţătorul cel 
mincinos, diavolul, acest legiuitor ticălos al caldeilor şi al elinilor, care se străduieşte prin toate 
mijloacele să îi atragă întotdeauna cu vicleşugul astrologiei pe cei binecredincioşi de la 
credinţa în Dumnezeu şi de la dragostea Lui, este ruşinat, făcut de ocară şi umilit. 

Prin harul şi iubirea de oameni a Domnului nostru Iisus Hristos, noi, creştinii, trebuie să 
păzim învăţăturile dumnezeieştilor Lui ucenici şi ale celorlalţi Părinţi ai noştri inspiraţi de 
Dumnezeu, să cugetăm potrivit cu ele şi numai pe ele să le cercetăm şi să le iubim 
[învăţăturile]. Aşadar, dacă aţi înviat împreună cu Hristos, căutaţi cele de sus, unde Se află 
Hristos, şezând de-a dreapta lui Dumnezeu; cugetaţi cele de sus, nu cele de pe pământ (Col. 3, 
1-2). a 

învăţătura cea mincinoasă şi ticăloasă a astrologilor şi a celor care prezic soarta omului 
potrivit cu zilele de naştere nu este de sus şi nici nu le-a fost descoperită caldeilor, elinilor şi 

egiptenilor de harul Sfântului Mângâietor, ci de diavolii cei vicleni care îi urăsc pe oameni, 
spre pieirea celor ce cred în ea. Iar învăţătura dumnezeieştilor Prooroci şi a Apostolilor şi a 
învăţătorilor Sinoadelor ecumenice este descoperită de Sfântul Mângâietor şi propovăduită 
credincioşilor spre mântuire. 

Spune-mi unde găseşti tu în aceste Scripturi pomenit cuvântul „noroc", sau unde se 
vorbeşte despre unirea şi despărţirea planetelor şi a zodiacului, care rânduiesc pentru unii 
bunăstare, iar pentru alţii sărăcie, pentru unii ranguri de conducere, iar pentru alţii robie şi 
umilinţă? Nu vei găsi nicăieri asemenea vorbe deşarte şi mincinoase. Dimpotrivă, în Scripturi 
este propovăduit un singur Dumnezeu, Făcător, Stăpân, Proniator şi Cârmuitor al tuturor 
faptelor şi gândurilor noastre bune. De un alt cârmuitor al nostru în afară de El noi nu am auzit 
şi nici nu am întâlnit în Sfintele Scripturi şi nu vom primi, chiar de ar fi şi înger din cer şi ar 
începe să propovăduiască şi să ne înveţe acest lucru şi chiar dacă toţi înţelepţii lumii acesteia şi 
cercetătorii ar începe să spună acest lucru. 

Noi nu vom fi de acord cu ei, deoarece suntem creştini adevăraţi şi urmaşi adevăraţi ai 
dumnezeiescului Mângâietor Care spune prin Isaia: Eu sunt Cel dintâi şi Cel de pe urmă. Mâna 
Mea a întemeiat pământul şi dreapta Mea a desfăşurat cerurile. Eu le chem şi iată ele stau de 
faţă (Isaia 48, 12-13). Şi iarăşi spune: Iată, Domnul Dumnezeu Savaot va lua din 

Ierusalim şi din Iuda orice sprijin şi orice ajutor, orice hrană de pâine şi orice sprijin de apă, 
pe viteaz şi pe omul de luptă, pe judecător şi pe prooroc, pe prezicător şi pe bătrân; pe 
căpetenia peste cincizeci, pe sfătuitor, pe înţelept, pe fermecător şi pe ghicitor. Voi pune băieţi 
căpetenii peste ei şi copiii vor domni peste aceia (Isaia 3, 1-4). 

Iată, prin aceasta învăţăm clar că nu de la stele şi zodiac, ci de sus, adică de la însuşi 
Părintele luminilor se pogoară toată darea cea bună şi darul desăvârşit peste neamul omenesc 
atât timp cât oamenii slujesc cu bună credinţă, înţelepciune, cuviinţă şi dreptate Stăpânului 
Celui de Sus, împlinind sfintele Lui porunci. Iar atunci când nu ascultă şi încalcă poruncile Lui 
sfinte, toate bunurile pomenite mai sus se iau de la ei, aşa cum spune iarăşi acelaşi Prooroc: 
Pământul este în chin şi sleit, lumea tânjeşte şi se istoveşte, cerul împreună cu pământul vor 
pieri. Pământul este pângărit sub locuitorii lui, căci ei au călcat legea, au înfrânt orânduiala şi 
legământul stricatu-l-au pe veci! Pentru aceasta, blestemul mistuie pământul şi locuitorii îndură 
pedeapsa lor; drept aceea cei ce locuiesc pe pământ sunt mistuiţi, iar oamenii rămaşi sunt 
puţini la număr! (Isaia 24, 4-6). 

Potrivit cu acesta prooroceşte şi împăratul David, vorbind către Făcătorul tuturor despre 
unii oameni care săvârşeau păcate grele: într-adevăr pe drumuri viclene i-ai pus pe ei şi i-ai 
doborât când se înălţau. Cât de iute i-ai pustiit pe ei! S-au stins, au pierit din pricina 
nelegiuirii lor (Ps. 72, 18-19). 

învăţătura astrologilor care afirmă că prin apropierea planetelor şi a zodiacului se dă 
tuturor oraşelor şi, separat, fiecărui om binele şi răul este minciună, iar acest lucru ni-1 arată 
acelaşi dumnezeiesc Prooroc Isaia, prevestind împărăţiei egiptene pieirea definitivă. Proorocia 
lui este aceasta: Păstrează pentru tine fermecătoriile tale şi vrăjitoriile cu care te-ai trudit din 
tinereţe, poate îţi vor sluji, poate vei insufla temere! Tu te-ai obosit întrebând pe atâţia 
sfătuitori! Să iasă la iveală şi să te izbăvească acei care măsoară cerul şi iscodesc stelele; care 
în fiecare lună nouă spun ceea ce se va întâmpla. Iată-i ca pleava pe care o mistuie focul, aşa 
vor ajunge ei şi de puterea flăcărilor viaţa lor nu vor putea s-o scape căci nu va fi jeratic la 
care să se încălzească, nici vatră ca să stea dinaintea ei (Isaia 47, 12-14). 

Ce altă dovadă poate fi mai convingătoare decât această mărturie care spune că 
vicleşugul astrologie este pe deplin mincinos şi urât de Dumnezeu şi nu îi poate mântui pe cei 
ce îi dau atenţie, deoarece iubitorii lui, ca nişte vreascuri, vor arde în focul cel veşnic şi nu vor 
putea să îşi izbăvească sufletele din flăcări? 

Să nu căutăm în zadar ajutor de la lucruri oarbe, nesimţitoare şi iraţionale, şi nici înainte- 
vederea a ceea ce a rânduit Făcătorul şi Stăpânul tuturor pentru fiecare dintre noi. Acest lucru îi 
este cu totul necunoscut şi neştiut oricărei fiinţe create. „Căci cine va cunoaşte raţiunea 

Domnului sau cine va fi sfetnicul Lui?" Nimeni! Şi dacă nimeni nu cunoaşte viitorul, în afară 
de Făcătorul tuturor, şi doar dacă El însuşi îi descoperă vreunui bărbat sfânt şi cucernic, unui 
prooroc de-al Lui, atunci de ce să căutăm, ca nebunii, vrăjitori îndrăciţi şi mincinoşi şi 
observatori ai mişcării stelelor şi ai păsărilor? 

Nu se cuvine să facem acest lucru, care le este străin creştinilor ortodocşi ce spun în 
fiecare zi şi se laudă înaintea lui Dumnezeu: Către Tine, Doamne, am ridicat sufletul meu, 
Dumnezeul meu. Spre Tine am nădăjduit, să nu fiu ruşinat în veac, nici să râdă de mine 
vrăjmaşii mei (Ps. 24, 1). Dacă noi spunem aceasta cu credinţă şi ne rugăm Lui, atunci cum să 
alergăm iarăşi cu nădejde sinceră la astrologii cei urâţi de Dumnezeu şi la diferiţi vrăjitori şi să 
ne blestemăm fără minte pe noi înşine? Căci, rugându-ne cu acelaşi psalm, adăugăm: Pentru că 
toţi cei ce Te aşteaptă pe Tine nu se vor ruşina; să se ruşineze toţi cei ce fac fărădelegi în 
deşert. Cine sunt aceştia care fac fărădelegi, dacă nu aceia care se desprind fără minte de 
credinţa în Dumnezeu şi de nădejdea în Stăpânul tuturor şi se îndreaptă cu bani, cu credinţă 
mare şi cu nădejde către prietenii diavolilor - astrologi şi vrăjitori - dorind să afle de la ei ceva 
despre sine? 

Chiar dacă toate acestea nu ne-ar fi fost interzise aspru de Sfânta Scriptură, nici atunci nu 
ar fi trebuit să le căutăm, ci să îi dăm ascultare dumnezeiescului Apostol Pavel care ne 
porunceşte, zicând: Şi nu voiesc ca voi să fiţi părtaşi ai demonilor. Nu puteţi să beţi paharul 
Domnului şi paharul demonilor; nu puteţi să vă împărtăşiţi din masa Domnului şi din masa 
demonilor (1 Cor. 10, 20-21). Iar dacă el porunceşte să nu mâncăm din jertfele aduse diavolilor 
pentru că sunt pângărite, atunci cu atât mai mult ne va interzice să mergem la vrăjitori şi 
fermecători, slujitorii diavolilor, acela care a alungat din sclava din Filipi duhul cel viclean ce îi 
vrăjise pe elini, şi 1-a oprit, deşi el a spus adevărul despre Apostoli (Fapte 16, 16-18). 

Aşa şi noi trebuie, asemenea dumnezeiescului învăţător, nu numai să nu ne dorim 
prevestirea a ceea ce trebuie să se întâmple cu noi, dar să ne şi oprim de la a ne ocupa cu 
aceasta, iar pe aceia care nu se îndreaptă, să îi îndepărtăm de împreună-vieţuirea cu noi ca pe 
uneltele vicleanului demon şi vase săvârşite spre pieire. Creştinii ortodocşi trebuie să se 
îndepărteze cu tot sufletul de aceste lucruri, iar toată nădejdea lor să o aibă în singurul şi 
adevăratul Dumnezeu, Domnul nostru Iisus Hristos, şi să împlinească întotdeauna cu frică de 
Dumnezeu şi cu credinţă nestrămutată sfintele Lui porunci şi să spună cu Proorocul: Domnul, 
Stăpânul meu, este tăria mea; El face picioarele mele ca ale căprioarelor, pe culmi poartă 
paşii mei! - Mai marelui cântăreţilor, cu cântare din harpe (Avac. 3, 19). A Lui este slava în 
veci. Amin. 

XVIII 

Cuvânt împotriva acelora care se silesc să prezică viitorul cu ajutorul citirii în stele şi 

cuvânt despre voinţa liberă a omului 

înarmându-mă în nevoinţa pentru adevărul Evangheliei, pregătindu-mă pentru stârpirea 
minciunii şi fiind încins cu focul râvnei pentru adevăr, găsesc că este momentul prielnic de a 
spune, împreună cu Proorocul David, învăţăturile zise de el pentru ucigătorii de Prooroci sau, 
mai bine zis, ucigătorii de Hristos, adică neamului iudeu: Fiii oamenilor, până când grei la 
inimă? Pentru ce iubiţi deşertăciunea şi căutaţi minciuna? (Ps. 4, 2). 

într-adevăr, grei la inimă sunt, şi căutători ai deşertăciunii şi minciunii şi afundaţi în 
adâncul întunericului, aceia care, fără să dea ascultare învăţăturilor Apostolilor, Proorocilor şi 
Părinţilor, se lipesc de diavoleasca robie babilonică, urmând vicleniile şi răutăţile diavolilor. Şi 
sunt atât de îndârjiţi, încât sunt gata mai degrabă să se lepede de sufletele lor, dacă cineva ar 
începe să îi tortureze din cauza necredinţei lor, decât să se lepede în vreun fel de diavoleasca 

citire în stele. Şi acest lucru nu este de mirare, căci începătorul şi legiuitorul acestui vicleşug, 
tatăl minciunii, care este numit în Sfânta Scriptură: închipuire asiriană, deoarece nu cugetă 
nimic plăcut lui Dumnezeu, trebuie să aibă reprezentanţi puternici în raţiune, puşi de el, ca unul 
care locuieşte şi lucrează în ei. 

Asemenea oameni a avut el, amăgitorul, în timpul Faraonului, împăratului egiptean, 
oameni pe care i-a pus împotriva Proorocului Moise, străduindu-se prin ei să întunece acele 
minuni vădite. Pe unii ca aceştia i-a ridicat el împotriva Proorocului Ieremia, silindu-se să arate 
că răspunsurile lui mântuitoare, pe care le dăduse poporului iudeu, nu sunt bune de nimic. Pe 
un asemenea om 1-a ridicat el împotriva Sfântului Apostol Petru, în persoana samarineanului 
Simon, dorind, ticălosul, să arate chiar de la începutul propovăduirii evanghelice că această 
însămânţare este nefolositoare. Tot pe un astfel de om, în persoana lui Eleodor, 1-a înarmat el 
împotriva Preasfinţitului Episcop Leon al Cataniei. 

Prin mulţi ca aceştia şi astăzi mai dăunează Bisericii lui Hristos, celei sfinte, apostoleşti 
şi soborniceşti, acest dragon pierzător care atribuie tot ce a sădit Făcătorul în omul cel creat 
după chipul lui Dumnezeu, adică libertatea voinţei şi a raţiunii prin care omul se înfăţişează 
înaintea celorlalte făpturi ca fiind creat după chipul şi asemănarea lui Dumnezeu, unirii 
zodiacului şi stelelor, şi de aceasta leagă dependenţa în alegerea virtuţilor şi patimilor. Şi acest 
apostat a ajuns la o asemenea nebunie încât, fără ruşine, afirmă că buna credinţă şi vieţuirea cu 
cinste vor înceta şi că prin lucrarea lui Zeus şi a lui Ares (Marte) ele vor apărea din nou în scurt 
timp în Biserica lui Hristos şi va fi o reînnoire şi o lege nouă care depinde de mişcarea 
planetelor şi a zodiacului. 

O, ce hulă! Vai, ce răutate satanică! La ce înălţime a răutăţii a ajuns acest ticălos! Ce auz 
creştinesc ar îndura acest lucru, chiar dacă cineva ar fi atins numai cu marginea buzelor băutura 
apostolică? Mi se pare că aceia care vorbesc aşa, gândesc în taină, chiar dacă nu îndrăznesc să 
propovăduiască lămurit minciuna lor, că şi Mântuitorul nostru Iisus Hristos a luat naştere prin 
mişcarea planetelor, după necesitate a luat trup, a fost răstignit pe Cruce şi, din aceeaşi 
necesitate, a săvârşit toate acele minuni mai presus de fire. Faptul că aceşti ticăloşi gândesc aşa 
reiese din ceea ce spun ei - fără nici o ruşine! - că prin lucrarea lui Zeus şi a lui Ares vor apărea 
iarăşi buna noastră credinţă şi cinstita vieţuire. 

Ce poate fi mai ticălos, acum sau mai târziu, decât această cugetare? Dacă prin rotaţia 
stelelor, prin unirea şi apropierea lor, ne sunt date nouă dumnezeieştile daruri, şi după ce ele 
slăbesc ia naştere reînnoirea lor şi raţiunea noastră, şi voinţa liberă a sufletelor noastre se află 
în dependenţă de însuşirile zodiacului şi sunt conduse de el fie spre virtuţi fie spre viaţa 
desfrânată, atunci propovăduirea apostolică se dovedeşte a fi zadarnică şi zadarnică este şi 
credinţa noastră. 

In acest caz să fie lepădată Legea, să înceteze propovăduirea Evangheliei, să înceteze 
rugăciunile şi prinosul de jertfe! Toate acestea sunt de prisos şi fără nici un folos dacă noi ne 
aflăm sub stăpânirea unor asemenea stăpâni şi suntem atraşi de ei împotriva voinţei noastre 
spre rău: ori de Afrodita spre desfrâu, ori de Ares spre ucidere şi război, ori de Hermes spre 
hoţie, ori de duşmănosul Cronos spre mânie şi vrăjmăşie neîmpăcată. Nimeni să nu se mai 
îngrijească de virtuţi şi să nu se mai străduiască să se lepede de patimi. Ci, aflând cum sunt 
sorţii lui, să aştepte de la ei binele, dacă a dobândit un stăpân bun, iar dacă a dobândit unul rău, 
atunci să nu se străduiască în zadar să se elibereze din robia stăpânului său, căci niciodată nu va 
putea să scape din această robie, oricât de mult s-ar nevoi pentru aceasta. Unui asemenea om să 
nu îi fie teamă de cercetările înfricoşătoare ale dreptului Judecător, căci el va avea atunci 
destulă îndreptăţire. Care este aceea? Ea constă în asuprirea stăpânului său celui rău, de care a 
fost atras, împotriva voinţei, spre diferite patimi. De asemenea şi acela care a dobândit virtuţi, 
să nu aştepte de la Judecătorul răsplată pentru dreptate şi adevăr, căci virtuţile lui nu au depins 
de propria lui voinţă, ci de puterea stăpânului său pe care el, întâmplător, 1-a dobândit la sorţi şi 
de care, asemenea unui animal supus, a fost îndrumat să meargă pe drumul cel drept şi să se 
ferească de prăpastia răului, care se afla în ambele părţi. 

Judecătorul nostru a făgăduit că îi va răsplăti pe aceia care se dovedesc a fi buni din 
propria voinţă, iar nu din constrângere, zicând: Dacă vrea cineva să vină după Mine, să se 
lepede de sine, să-şi ia crucea şi să-Mi urmeze Mie (Mt. 16, 24). Spunând astfel, Creatorul firii 
noastre a arătat clar că de propria noastră voinţă depind şi faptele bune şi cele rele, căci a zis: 
Dacă vrea cineva să vină după Mine, să se lepede de sine şi nu a zis: să se lepede de puterea 
care îl stăpâneşte. Dacă El ar fi ştiut că aceasta nu depinde de puterea noastră, atunci ar fi spus 
lămurit: dacă poate cineva să vină după Mine. Din această pricină, şi aceluia care L-a întrebat 
cum să dobândească viaţa veşnică, i-a răspuns, zicând: dacă vrei să fii desăvârşiţi Nu i-a spus: 
„dacă poţi", ceea ce ar fi însemnat că nu de voinţa lui depinde binele sau răul, ci i-a spus: „dacă 
vrei". Iar faptul de „a vrea" sau „a nu vrea" arată limpede că el este stăpân pe faptele sale. Din 
această pricină se şi păstrează faptele fiecăruia pentru judecată, ca unele care iau naştere din 
propria voinţă, iar nu din constrângerea şi forţa zodiacului şi a planetelor. 

Oare nu se dovedesc a fi blasfemiatorii lui Dumnezeu şi defăimătorii Lui aceia care 
atribuie toate faptele noastre stelelor şi afirmă că în afara rânduielii lor nu se săvârşeşte nimic 
din ceea ce ne priveşte pe noi? Căci dacă Dumnezeu, Care este însuşi Adevărul şi Dreptatea şi 
Bunătatea, Care încă de la început, prin toate mijloacele, a lucrat mântuirea noastră prin 
judecata Lui cea negrăită şi nepătrunsă, a ştiut că există o putere ce ne constrânge aflată în 
zodiac şi care îl atrage pe fiecare dintre noi după însuşirea lui şi, împotriva dorinţei noastre, ne 
obligă să facem ceea ce nu vrem, atunci cum de ne-a mai poruncit, zicând: să nu săvârşeşti 
adulter, să nu ucizi, să nu furi, să nu depui mărturie mincinoasă şi altele asemănătoare? 

E posibil să se spună că Dumnezeu a luat din stele puterea pusă în ele mai înainte, pe care 
o aveau asupra noastră, şi apoi ne-a poruncit aşa? Dar este absurd să gândim aşa despre 
Dumnezeu, cu atât mai mult să vorbim, căci acest lucru ar fi semnul nejudecăţii şi 
neorânduielii Lui. Căci darurile şi chemarea lui Dumnezeu nu se pot lua înapoi (Rom. 11, 29) 
a spus Pavel, iar David mărturiseşte despre El că este înfricoşător la sfat mai mult decât fiii 
oamenilor. Sau e posibil să se spună că Domnul a invidiat mântuirea oamenilor şi de aceea nu a 
spus lui Moise şi Proorocilor despre puterea stelelor? însă dacă este aşa, atunci cum spune 
David despre Dumnezeu: Cunoscute a făcut căile Sale lui Moise, fiilor lui Israel voile Sale 
(Ps. 102, 7)? Şi dacă Dumnezeu a invidiat mântuirea noastră, atunci cum spune David iarăşi 
despre El: Cât de bun este Dumnezeu cu Israel, cu cei drepţi la inimă (Ps. 72, 1)? Dacă este 
invidie în El, atunci cum este El milostiv şi cum nu vrea moartea păcătosului? 

Evident, minte acela care, împotriva rânduielii Făcătorului, spune că unirea stelelor şi a 
zodiacului este ceva înalt; adevărat este Făcătorul nostru Care nu l-a supus pe om nimănui, ci 1- 
a lăsat liber şi l-a înzestrat cu chipul Său, făcându-1 bun din fire, iar nu datorită influenţei 
stelelor. Dacă Dumnezeu ştia că stelele au putere de constrângere, atunci de ce când omul a 
păcătuit în Eden la sfatul şarpelui, El i-a pedepsit pe cel ce a păcătuit şi pe cel ce l-a ademenit? 
De ce nu Şi-a revărsat mânia Lui cea dreaptă pe principalul vinovat al înşelăciunii, planeta 
Mercur (Hermes), ci pe şarpele care l-a ademenit pe Adam şi care a nesocotit sfatul 
Făcătorului? 

Dar se cuvenea ca şi Făcătorul să îl prevină pe om cu privire la puterea pe care a dat-o 
stelelor asupra lui, pentru ca el să se pregătească cât mai bine (să se supună lor) şi să nu îl 
mânie din neştiinţă pe Stăpânul lui. Aceasta se cuvenea să facă bunătatea şi dreptatea 
Creatorului; dar acum noi nu vedem nimic asemănător, ci, dimpotrivă, vedem că sunt trimise 
din porunca lui Dumnezeu boli şi pedepse, şi ziua judecăţii este numită ziua cea rea, iar în alt 
loc se spune că pentru păcătoşi această zi este plină de suferinţe şi boli, căci este zis: în ziua 
cea rea îl va izbăvi pe el Domnul (Ps. 40, 2). 

Un alt Prooroc, înşirând diferite pedepse pregătite la Dumnezeu (pentru păcătoşi), spune 
ca şi cum ar fi din partea lui Dumnezeu: Au nu sunt acestea ascunse la Mine? Şi nu sunt ele 
pecetluite în cămările Mele ? A Mea este răzbunarea şi răsplătirea când se va poticni piciorul 
lor; că aproape este ziua pieirii lor şi curând vor veni cele gătite pentru ei (Deut. 32, 34-35). 

Să ascultăm cele zise, nesăbuiţilor, şi, deşi este târziu, să începem o dată să cugetăm 
despre cele ascunse la Dumnezeu şi pecetluite în cămările comorilor Lui. Cine v-a descoperit 
vouă, celor ce rătăciţi cu privire la puterea stelelor, faptele lor [ale stelelor]? îngerii sau 
Arhanghelii? Dar care dintre ei „cunoaşte raţiunea Domnului"? Sau, poate, vreun Prooroc 
luminat de Duhul Sfânt? Arătaţi-ne cine este acesta, şi atunci vom tăcea. In ziua judecăţii a 
Mea este răzbunarea şi răsplătirea, iar nu în ziua arătării lui Cronos sau a vreunei alte planete 
care vă insuflă frica cea drăcească. Apoi adaugă mai lămurit, arătând pricina: când se va 
poticni piciorul lor, ceea ce înseamnă: când vor începe să nu mai meargă drept, călcând 
poruncile Lui. 

Să înţelegem dar, că pedepsele sunt îngăduite de Dumnezeu cu un scop asupra noastră: 
dacă păcătuim, să fie spre îndreptarea noastră. Aceste pedepse ne ating în momentul în care noi 
cădem în neascultare, dar ne ating cu voia lui Dumnezeu, iar nu atunci când vor Cronos sau 
Marte. 

Dumnezeu ne spune şi mai clar, zicând: Vedeţi, vedeţi, dar, că Eu sunt şi nu este alt 
Dumnezeu afară de Mine: Eu omor şi înviez, Eu rănesc şi tămăduiesc şi nimeni nu poate scăpa 
din mâna Mea! (Deut. 32, 39). Eu sunt însuşi Dumnezeu, spune; prin aceasta, El te abate de 
la minciunile astrologiei şi de la toată frica cea drăcească, învăţându-te să îţi pui nădejdea 
numai în El şi să recunoşti că numai El te pedepseşte în chip părintesc. De ce? Căci El te 
tămăduieşte nu cu ajutorul stelelor rele, ci al cuvintelor aspre, al bolilor şi al suferinţelor care 
vin asupra noastră din porunca lui Dumnezeu. 

Cele spuse aici sunt de ajuns pentru aceia care îşi pleacă gâtul lor cu evlavie şi supunere 
sub jugul Sfintei Scripturi. însă aşa cum nu toţi cei chemaţi sunt şi aleşi, după cuvântul 
Evangheliei, pentru o mai mare încredinţare a acelora care se îndoiesc de adevăr, trebuie să 
aduc dovezi şi din scrierile Sfinţilor Părinţi. 

Marele nostru Părinte, Vasile, dând în vileag de la început, în al şaselea cuvânt al său, 
acest vicleşug al citirii în stele, şi dovedind că este mincinos şi cu totul vrednic de batjocură, 
adaugă, zicând: 

„însă unii nu se opresc numai la aceasta, ci atribuie corpurilor cereşti şi pricina lucrului 
pe care este stăpână propria voinţă a fiecăruia dintre noi, adică pricina înclinaţiei către virtute 
sau patimă. Pe de o parte, este caraghios să îi contrazicem, iar pe de altă parte, pentru că mulţi 
sunt molipsiţi de această rătăcire, nu trebuie să lăsăm acest lucru sub tăcere. 

Aşadar, înainte de toate îi întrebăm: nu se schimbă, oare, corpurile alcătuite din stele de 
mii de ori în fiecare zi? Căci aşa-numitele planete se mişcă neîncetat şi anumite planete se 
întâlnesc mai repede una cu cealaltă, iar altele săvârşesc legătura foarte încet; deseori stau o 
singură oră una în faţa alteia şi sunt ascunse una de alta. Iar în momentul naşterii, aşa cum spun 
ei, are o putere foarte mare pentru om faptul de a fi în vederea unei stele binefăcătoare sau 
răufăcătoare. Şi deseori, din necunoaşterea unei ursite mici, negăsind vreme în care steaua să se 
arate binefăcătoare, au descris-o ca fiind în rândul celor răufăcătoare - eu sunt silit să folosesc 
propriile lor expresii. 

însă în cuvintele lor este, cu siguranţă, multă nesăbuinţă, dar cu mult mai multă ticăloşie! 
Căci stelele răufăcătoare atribuie pricina răutăţii lor Creatorului lor. Dacă răul lor este firesc, 
atunci Creatorul este autorul răului. Iar dacă ele devin rele din proprie voinţă, atunci, în primul 
rând, ele sunt fiinţe vii, înzestrate cu voinţă liberă şi consacrate năzuinţelor libere. A afirma 
însă acest lucru despre lucrurile neînsufleţite, este ceva mai presus de nebunie. Apoi, cât este 
de absurd să nu se împartă fiecăruia binele şi răul după vrednicie, ci steaua să fie binefăcătoare, 
pentru că se află într-un anumit loc, şi să devină răufăcătoare, pentru că se află sub o anumită 
stea, şi iarăşi să-şi uite imediat însuşirea cea rea dacă s-a îndepărtat puţin de corpul cunoscut! 
Şi despre aceasta am spus destul. 

Dacă în fiecare clipă, aşezarea reciprocă a stelelor se schimbă de la un corp la altul, iar 
datorită acestor schimbări nenumărate se alcătuiesc de multe ori pe zi forme care arată naşterea 
împăraţilor, atunci de ce nu se nasc în fiecare zi împăraţi? Sau de ce le revine împărăţia prin 

moştenire de la părinţi? Căci, cu siguranţă, nu fiecare împărat asociază naşterea fiului său cu 
forma împărătească a stelelor. Dar ce om este stăpân pe acest lucru? Cum 1-a născut Ozia pe 
Ioatam, Ioatam pe Ahaz, Ahaz pe Ezechia? Şi nici unuia dintre ei nu i s-a întâmplat să se nască 
în ceasul robiei. 

Mai presus de acestea, dacă începutul faptelor rele şi al celor virtuoase nu depinde de noi, 
ci ele sunt urmarea naşterii, atunci degeaba există legiuitori care hotărăsc ce trebuie să facem şi 
ce să nu facem, degeaba există şi judecători care răsplătesc virtutea şi pedepsesc viciul. Nici 
hoţul şi nici ucigaşul nu sunt vinovaţi de încălcarea legii: ei, chiar dacă ar fi vrut, nu ar fi putut 
să-şi ţină mâinile la locul lor, deoarece nevoia lor i-a împins inevitabil către aceste fapte. Dar 
mai mult decât toţi, se amăgesc cei ce se ostenesc în artă. Contrar acestora, cel ce lucrează 
pământul adună roade bogate chiar şi fără să arunce seminţe în pământ şi fără să ascută 
coasele, iar negustorul se îmbogăţeşte chiar dacă vrea aceasta sau nu, deoarece soarta îi aduce o 
grămadă de bani. Iar marile nădejdi ale creştinilor se transformă în nimic, deoarece nici 
dreptatea nu va fi cinstită, nici păcatul osândit, pentru că oamenii nu fac nimic după propria lor 
voinţă. Căci acolo unde domnesc necesitatea şi soarta, nu are loc răsplata după vrednicie". 

Astfel, potrivit cu insuflarea deosebită a Sfântului Duh care a lucrat în el, a vorbit 
dumnezeiescul Vasile care a şi lăsat acestea binecinstitorilor. Să începem cu tot sufletul să 
urmăm învăţătura lui dacă vrem să fim binecinstitori ai lucrurilor dumnezeieşti. 

Dar să ascultăm şi ceea ce spune Sfântul Grigorie Teologul, bineînţeles în acord cu 
Vasile. El cugetă şi scrie în cuvântul său (al 14-lea) despre iubirea faţă de săraci. In acesta, el 
cercetează pricina nenorocirilor ce îi lovesc pe oameni, bolile şi sărăcia, şi pricina bunăstării, 
de unde şi din ce iau naştere unele şi cealaltă. Şi plângând pentru aceia care mărturisesc în chip 
greşit că totul este întâmplare şi atribuie destinului, norocului şi mişcării stelelor totul, ţinând 
cont de ceea ce revine prin sorţi, spune despre ei: 

„Astfel sunt aceia despre care vorbim noi. Nu vor să admită că Dumnezeu este mai 
înţelept decât ei. Şi dacă li se întâmplă să nu priceapă vreun eveniment, atunci, în loc să se 
trudească ei înşişi să caute pricina acelui eveniment în nădejdea că, poate, celui ce se sârguieşte 
în căutare i se va da adevărul, sau măcar să se sfătuiască cu oameni care sunt mai înţelepţi şi 
mai înduhovniciţi decât ei, deoarece şi înţelepciunea este unul dintre daruri şi nu toţi au 
cunoştinţa (1 Cor. 8, 7), sau, iarăşi, prin curăţia vieţii să încerce să dobândească cunoaşterea şi 
să caute înţelepciunea la Izvorul înţelepciunii, ei, din pricina nepăsării, se îndreaptă către ceea 
ce este mai aproape de ei şi cugetă greşit că în această lume totul este săvârşit fără nici o cauză 
raţională, deoarece ei înşişi nu înţeleg cauzele celor ce se săvârşesc. Şi astfel, din pricina 
nepăsării lor, devin înţelepţi sau, aşa zis, din cauza prea multei înţelepciuni devin neînţelepţi şi 
nesăbuiţi. 

De aceea, unii au născocit norocul şi neprevăzutul, o născocire care, într-adevăr, este 
întâmplător produsă de ei. Alţii au născocit o anumită putere iraţională şi nestrămutată a 
stelelor, care se îmbină după voia lor sau, mai bine zis, fără voie sunt obligate să urzească 
soarta noastră prin intermediul unirii şi opunerii şi al mişcării ce domneşte peste toate. 

însă aceştia, aşa cum am spus, vor fi lepădaţi, deoarece mai înainte de noi i-a osândit 
cuvântul lui Dumnezeu, zicând: Pentru că, cunoscând pe Dumnezeu, nu L-au slăvit ca pe 
Dumnezeu, nici nu l-au mulţumit, ci s-au rătăcit în gândurile lor şi inima lor cea nesocotită s-a 
întunecat. Zicând că sunt înţelepţi, au ajuns nebuni. Şi au schimbat slava lui Dumnezeu Celui 
nestricăcios cu asemănarea chipului omului celui stricăcios şi al păsărilor şi al celor cu patru 
picioare şi al târâtoarelor (Rom. 1, 21-23), deformând prin anumite poveşti şi umbre 
Providenţa Cea Atotţiitoare. Iar noi, ca nişte fiinţe raţionale şi slujitori ai Cuvântului, dacă 
ascultăm numai de raţiune, nu trebuie nici să născocim asemenea idei monstruoase, nici să 
primim ideile acelora care gândesc aşa, oricât de iscusită ar fi limba lor în alcătuirea cugetărilor 
şi învăţăturilor neroade şi oricât ar fi de încântătoare noutatea născocirilor lor". 

Este clar pentru noi că acest Părinte dumnezeiesc numeşte „nebunie" învăţătura despre 
naştere şi „frică diavolească" ideile mincinoase despre influenţa stelelor. El spune că spre 

această ticăloşie, unii oameni s-au aplecat numai pentru că nu au putut să înţeleagă cauzele 
diferitelor rânduieli ale proniei dumnezeieşti. Să fugim de învăţătura lor şi să înţelegem că totul 
este condus şi săvârşit de providenţa nepătrunsă a Stăpânului şi de înţelepciunea Lui negrăită, 
iar nu de unirea şi despărţirea stelelor! 

Să ascultăm şi ceea ce spune Sfântul Ioan Gură de Aur în al 75-lea cuvânt al tâlcuirii lui 
la Sfânta Evanghelie după Matei: 

„Unde sunt aceia care pun împotriva învăţăturii Bisericii puterea naturii şi periodicitatea 
timpurilor? îşi aminteşte, oare, cineva dintre ei să mai fi apărut vreodată un alt Hristos, să se fi 
întâmplat un asemenea eveniment? Aşadar, despre ce periodicitate vorbiţi voi? N-a mai fost 
nici o altă Sodomă, nici o altă Gomoră, nici un alt potop. Până când vă veţi bate joc şi veţi 
vorbi despre transformări şi naşteri? Tu te întrebi cum se împlinesc multe din cele prezise? 
Pentru că tu însuţi te-ai lipsit de ajutorul lui Dumnezeu, l-ai nesocotit şi te-ai aşezat în afara 
providenţei. Diavolul conduce şi rânduieşte faptele tale aşa cum vrea el". 

Auzi tu, oare, ce spune acest Sfânt Părinte? Spune că diavolul îi ajută pe slujitorii stelelor 
şi împreună-lucrează cu ei şi preface, după cum vrea, întâmplările credincioşilor în învăţătură 
astrologică. Să ne temem şi, chiar dacă e târziu, să ne înţelepţim şi să nu îi facem diavolului loc 
în noi. Dacă acesta nu va fi în noi, atunci se va sălăşlui în noi Hristos, puterea lui Dumnezeu şi 
înţelepciunea lui Dumnezeu. Apoi [Sfântul Ioan Gură de Aur], continuând predica, explică ce 
este ceasul naşterii, numind ceasul naşterii ghicire după cursul stelelor, care poate fi bună sau 
rea. El spune: „Ce înseamnă, de fapt, ghicirea în stele? Nimic altceva decât minciună şi 
amestec, potrivit cărora totul dă naştere norocului şi nu numai norocului, ci şi lipsei de 
judecată". 

Apoi, răspunzându-le acelora care [în apărarea învăţăturii lor] pun împotrivă nu aceleaşi 
întâmplări, ci diferite întâmplări care au loc în fiecare zi, spune: „Insă tu spui: dacă steaua nu 
are influenţă asupra sorţii omului, atunci de ce unul e bogat, iar altul e sărac? Nu ştiu. Aşa îţi 
răspund de la început, ca să te învăţ să nu cercetezi cu obrăznicie totul şi să nu gândeşti 
nicidecum că, din această pricină, totul se produce întâmplător şi fără scop. Nu trebuie să 
născoceşti ceea ce nu există, numai pentru că nu înţelegi acest lucru. Necunoaşterea este mai 
bună decât învăţătura vătămătoare. Acum, vă voi spune de ce unul este bogat: unuia Dumnezeu 
îi dă bogăţie, iar altuia îi îngăduie bogăţia. Iată explicaţia cea scurtă şi simplă a cauzei. 
Greşeşte cel ce spune că El îl face bogat pe bărbatul adulter şi pe acela care întrebuinţează rău 
bogăţia lui. El nu îl face bogat pe un astfel de om, ci îi îngăduie numai să dobândească bogăţie; 
iar printre altele, între «a face» şi «a îngădui» există o mare diferenţă. Cu toate acestea, El 
de ce îngăduie? Deoarece nu a sosit încă vremea judecăţii ca fiecare să primească după 
vrednicie". 

Am înţeles noi, oare, din cele spuse, pricina cărei nebunii, dezordini şi răutăţi este 
astrologia diavolească? Sau mai nădăjduim în dovezile împotriva acestei minciuni? Dar mi se 
pare că acela care nu este convins de cele spuse, nu se va supune nici unei alte dovezi, ca un 
bolnav nevindecat, şi dacă cineva l-ar întreba: „ce motiv nu îi dă voie să fie de acord cu 
mărturiile adevărate: raţiunea sufletească sau vreo stea vrăjmaşă adevărului", atunci el nu ar 
putea să spună că steaua. De ce? Pentru că toate lucrurile lui Dumnezeu sunt bune şi, în orice 
caz, după cuvântul Fericitului Apostol, celui ce se teme de Dumnezeu îi merge bine. De aceea 
steaua, ca făptură a lui Dumnezeu, este bună şi Creatorul nu a pus în ea ura pentru adevăr, căci 
El este bun şi Făcător al oricărui bine, nu al răului. 

Pe de altă parte, noi ştim că mulţi oameni în decursul istoriei, au aflat - şi încă şi acum 
vedem pe mulţi! - că citirea în stele este înşelăciune şi învaţă adevărul. Şi acest lucru nu s-ar fi 
întâmplat cu ei dacă s-ar fi supus forţei stelelor. De aici reiese că omul este înzestrat cu voinţă 
liberă şi creat după chipul lui Dumnezeu, şi dacă el îşi îndreaptă de bunăvoie gândul la 
Dumnezeu, atunci nimeni nu poate să îl abată uşor de la lucrul pe care şi 1-a ales, atâta timp cât 
nu se lasă de bunăvoie şi nu atrage singur asupra sa osândirea pentru necunoştinţa binelui. 

Dar noi, fiind ucenicii Bisericii Mântuitorului Hristos sau, ceea ce este acelaşi lucru, 
râvnitorii adevărului, căci Dumnezeul nostru, Iisus Hristos, este Lumina, înţelepciunea şi 
Adevărul, să auzim ce spun Sfinţii Prooroci Isaia şi Ieremia şi să urâm orice înşelăciune păgână 
şi minciunile citirii în stele şi să ne menţinem în hotarele adevărului proorocesc şi apostolesc, 
fără să ne amăgim cu elocvenţa şi cu mărturiile viclene ale închipuiţilor înţelepţi elini, 
învăţătorul lor este diavolul care îi înţelepţeşte, punând în chip tainic în ei vorbe frumoase şi 
dovezi convingătoare, tocmai ca să îi înşele pe cei mai nechibzuiţi. 

Citirea în stele este înşelăciune şi prăpastie pierzătoare, iar acest lucru 1-a dovedit clar 
dumnezeiescul Prooroc Isaia atunci când a proorocit împotriva Babilonului şi a zis: 
înţelepciunea ta şi meşteşugul tău te-au înşelat. Şi iarăşi: Să iasă la iveală şi să te izbăvească 
acei care măsoară cerul şi iscodesc stelele; care în fiecare lună nouă spun ceea ce se va 
întâmpla. Iată-i ca pleava pe care o mistuie focul, aşa vor ajunge ei şi de puterea flăcărilor 
viaţa lor nu vor putea s-o scape căci nu va fi jeratic la care să se încălzească, nici vatră ca să 
stea dinaintea ei (Isaia 47, 13-14). 

O, fraţi creştini! Să ascultăm cu atenţie şi să ne temem de Dumnezeul cel viu, noi, care în 
situaţiile grele, părăsind nădejdea în Dumnezeu, alergăm cu credinţă la astrologi, căutând şi 
nădăjduind să primim ajutor de la ei. Proorocul spune că ei vor arde ca pleava în foc. Iată ce 
răsplată bună este pregătită de Dumnezeu celor ce dau atenţie citirii în stele! La aceasta trebuie 
să mai adaug cunoscuta învăţătură apostolică: Vrednic este lucrătorul de plata sa (1 Tim. 5, 
18). Insă noi, cei care dorim să ne izbăvim de focul cel veşnic şi să fim împreună cu Hristos, să 
păzim Sfintele Lui Scripturi, ascultându-1 pe Proorocul Ieremia care spune din partea lui 
Dumnezeu aşa: Nu deprindeţi căile neamurilor şi nu vă îngroziţi de semnele cerului, de care se 
îngrozesc neamurile; că datinile neamurilor sunt deşertăciune (Ieremia 10, 2-3). Şi, într- 
adevăr, ele sunt deşarte, neîntemeiate, mincinoase şi pline de tot vicleşugul, căci nu sunt 
rânduite de Dumnezeu, ci de dracii cei pierzători de suflete. 

Pe acestea [datinile] nu le-au rostit, prin Duhul Sfânt, Proorocii Dumnezeului celui viu, 
nici nu au adeverit buna lor credinţă şi puterea lor de mântuire, ci au fost născute tocmai de 
slujitorii duhului viclean, de oamenii care duceau o viaţă necurată şi se lăsau în voia tuturor 
patimilor: caldeii, babilonienii, egiptenii, arabii şi fenicienii, care s-au distins încă de la început 
prin reaua lor credinţă, de asemenea şi de elini, mai ales dintre aceea care au fost urmaşii lui 
Epicur şi Diagor, numiţi atei pentru necredinţa lor. 

Nici Socrate, nici Platon, nici Aristotel, cei mai respectaţi filosofi şi iubitori de adevăr din 
rândul filosofilor elini, nu au fost de acord cu înşelătoarea ghicire după cursul stelelor, aşa cum 
reiese din operele lor. De aceea, după cum se vede, Aristotel, înţelegând că aceasta este 
înşelăciune şi că această ghicire în zadar este numită ştiinţă la ei, a osândit-o, mărturisind că 
este demnă de dispreţ şi mincinoasă, spunând undeva în operele sale cu privire la prezicerea 
întâmplărilor viitoare că acesta nu este adevărul precis şi că despre aceasta nu există nici 
viziuni, nici ştiinţe. 

Cum îndrăznesc apărătorii stelelor să ghicească fără ruşine judecăţile viitoare ale lui 
Dumnezeu, afirmând că vor fi o nouă rânduială şi o nouă perioadă care vor înflori în evlavie şi 
curăţie şi că acestea vor fi aduse de Zeus şi de Marte? Dacă, după cuvintele unui filosof elen cu 
privire la viitor, nu există nici o ştiinţă şi nici o viziune, căci previziunea viitorului este lucrarea 
harului dumnezeiesc şi nu lucrarea astrologiei diavoleşti care alcătuieşte o ştiinţă nebună ce 
greşeşte în multe lucruri şi se bucură de împreună-lucrarea Satanei, atunci nu ea trebuie să 
judece lucrurile dumnezeieşti. Legile date de Dumnezeu au fost rânduite în chip minunat şi 
desăvârşit şi întărite cu multe secole în urmă de multe Sinoade ale Sfinţilor, preamăriţilor şi 
purtătorilor de Dumnezeu Părinţi. în aceste rânduieli ale lor, nu pot fi nicidecum îngăduite nici 
micşorări, nici adaosuri. 

Satana ajută prin insuflările lui diavoleasca ştiinţă astrologică, şi martorul de netăgăduit 
al acestui lucru este Fericitul Augustin care, în primul capitol al tâlcuirilor sale, spune astfel: 
„Deşi astrologii oferă adesea preziceri adevărate despre viitor, totuşi acestea provin nu atât din 

semnele cereşti, cât din tainica insuflare a Satanei, căruia uneori, fără să observe, i se supun 
minţile omeneşti. Astfel, aceste preziceri sunt produse în comun şi iau naştere din învoirea cu 
diavolul". Prin aceasta, Fericitul Augustin a arătat clar de unde provine această învăţătură 
diavolească şi că diavolul le descoperă adepţilor astrologiei ceea ce li se va întâmpla oarecând, 
tocmai pentru a prezice cu adevărat ceea ce vine prin insuflarea demonilor. Cine dintre creştini, 
care crede cu adevărat, iar nu făţarnic, se va învoi vreodată să dobândească ştiinţa acestui 
vicleşug satanic şi să intre în împreună-lucrare cu diavolii? E posibil ca numai acela care 
preferă unirea cu diavolii în locul vieţii veşnice! 

Auzindu-1 pe Fericitul Augustin care vorbeşte despre cititorii în stele şi spune că ei prezic 
adesea viitorul, nu te clătina din această pricină cu mintea şi nu te gândi că ei spun adevărul 
întotdeauna şi în toate. Să ţii minte că acest Părinte spune că ei, în cea mai mare parte, 
dobândesc acestea cu ajutorul Satanei, iar nu de la unele semne cereşti. Prin aceste cuvinte, 
Fericitul Augustin a arătat clar cum că creştinii trebuie să lepede şi să urască această învăţătură 
diavolească şi că nu trebuie să creadă aceste preziceri şi nicicum să spună că această putere de 
a prezice, pe care o au unii, provine de la semnele cereşti. 

Ideea potrivit căreia corpurile cereşti arată dinainte adevărul despre cele viitoare este 
minciună şi rătăcire. După învăţătura Sfântului Ioan Damaschin, viitorul nu este cunoscut nici 
de îngeri, ci ei ştiu numai ce le descoperă Dumnezeu şi le porunceşte să spună. Tocmai de 
aceea se şi împlineşte ceea ce spun ei. Şi diavolii prezic, prevăzând uneori cu mult timp înainte 
ceea ce urmează să se întâmple, iar alteori ghicesc. Insă în cea mai mare parte mint şi de aceea 
nu trebuie să îi credem, chiar dacă uneori se şi împlinesc prezicerile lor. 

Să ne ferim de aluatul fariseilor, adică de învăţătura diavolească cea amară şi acră a 
astrologilor mincinoşi, căci ei, după cuvintele Fericitului Augustin, se află în cea mai mare 
parte sub influenţa diavolilor şi, de aceea, dacă li se întâmplă vreodată să prezică adevărul cu 
privire la suferinţele omeneşti, să nu îi credem, aşa cum ne porunceşte Sfântul Ioan Damaschin. 

Să ne ruşinăm de atâţia învăţători şi propovăduitori plini de harul Mântuitorului Hristos 
şi să nu cinstim învăţătura cea diavolească mai mult decât învăţătura Bisericii. Să ne temem de 
ocara cea dreaptă şi adevărată cu care Apostolul îi mustră pe galatenii ce se înrobiseră păzirii 
pravilelor Legii [Vechi], zicându-le astfel: Dar atunci, necunoscând pe Dumnezeu, slujeaţi 
celor ce din fire nu sunt dumnezei; acum însă, după ce aţi cunoscut pe Dumnezeu, sau mai 
degrabă după ce aţi fost cunoscuţi de Dumnezeu, cum vă întoarceţi iarăşi la înţelesurile cele 
slabe şi sărace, cărora iarăşi voiţi să le slujiţi ca înainte? Ţineţi zile şi luni şi timpuri şi ani? 
Mă tem de voi, să nu mă fi ostenit la voi, în zadar (Gal. 4, 8-11). 

Cine sunt aceia care poruncesc oamenilor să urmărească zilele, lunile, anotimpurile şi 
anii, dacă nu ticăloşii cititori în stele, care ameninţă cu almanahul pentru fiecare lucru, astfel 
încât cei ce le dau crezare nu îndrăznesc să facă un pas până nu cercetează mai întâi ticăloasa 
carte numită „Almanah" spre a şti în ce poziţie se află planetele. Astfel de oameni au făcut de 
ruşine Sfânta Scriptură care spune că toate zilele săptămânii sunt făcute de Creator bune şi 
Creatorul a binecuvântat şi a sfinţit ziua a şaptea prin încetarea tuturor lucrărilor Sale; însă ei, 
ticăloşii, împart zilele în bune şi rele, iar ziua a şaptea o numesc cu deosebire rea, chiar dacă 
Dumnezeu a sfinţit-o şi a rânduit-o ca sărbătoare sfântă şi cinstită de cei ce se află sub Lege. 

Aceşti oameni care suferă de rea credinţă, îndepărtând de la ei toată frica de Dumnezeu, 
au furat-o de la Dumnezeul cel viu [ziua a şaptea] şi au atribuit-o planetei care i-a amăgit, lui 
Cronos (Saturn), şi o socotesc rea şi făcătoare de rele. De asemenea, au separat şi ziua a treia şi 
au atribuit-o lui Marte, numind aceste zile rele şi afirmând că în ele nu trebuie nici să începem 
vreun lucru, nici să călătorim, deoarece planetele care stăpânesc aceste zile se împotrivesc ca 
lucrurile începute în aceste zile să ajungă la bun sfârşit. 

O, ce necredinţă! Ce turbare! Acele zile, pe care Creatorul şi Dumnezeul tuturor le-a 
binecuvântat şi a sfinţit ziua a şaptea, ticăloşii astrologi le vorbesc de rău şi le pângăresc, ca şi 
cum ei ar fi mai presus de Dumnezeu. Şi deşi Sfânta Scriptură spune: Şi a privit Dumnezeu 
toate câte a făcut şi iată erau bune foarte (Fac. 1, 31), ticăloşii de astrologi, înarmându-se 

împotriva lui Dumnezeu, le numesc rele şi dăunătoare, atribuindu-le denumirea zodiacului şi a 
planetelor, dintre care pe unele le socotesc binefăcătoare, iar despre aceia care se nasc sub 
semnul lor, afirmă că li se va împlini tot ceea ce este specific acestor planete, chiar dacă vor 
acest lucru sau nu. 

Şi astfel, despre omul care este creat după fire bun şi cu voinţă liberă, spun că, fără să 
vrea, s-a înrobit influenţei planetei sub care s-a născut, chiar dacă nu şi-a dorit lucrul acesta. 
Cine a legiuit aceasta? Sau cine dintre Sfinţii bărbaţi mărturisiţi de Dumnezeu a propovăduit 
aceasta? Sau, mai bine spus, cine dintre Sfinţi nu osândeşte acest lucru? De ce este ziua a treia 
aducătoare de rele? Cum puteţi să dovediţi acest lucru? Cu ce Scriptură Sfântă? Dar mai ales, 
cum pot cele create mai târziu să stăpânească ceea ce a fost creat mai înainte? Nu în ziua a 
patra au fost create astrele mari şi celelalte stele? Cum s-a întâmplat ca amăgitoarea şi 
înşelătoarea planetă Marte, creată în următoarea zi, să facă răufăcătoare ziua a treia, care a fost 
făcută de Creatorul bună şi binefăcătoare? 

Şi nu numai în aceasta se dau ei în vileag ca nişte necredincioşi, ci şi în ceea ce 
Nemincinosul Domn i-a făgăduit Patriarhului Noe, că nu va mai fi potop în lume în veci, 
spunându-i astfel: Şi închei acest legământ cu voi, că nu voi mai pierde tot trupul cu apele 
potopului şi nu va mai fi potop, ca să pustiiască pământul (Fac. 9, 11). Şi puţin mai departe, 
spune a doua oară Atotînduratul Domn: şi nu va mai fi apa potop, spre pierzarea a toată 
făptura (Fac. 9, 15). 

Şi deşi Făcătorul tuturor i-a dat dreptului Noe aceste legăminte făcute în repetate rânduri, 
ei, ca şi cum ar cunoaşte ceva mai bun decât Dumnezeu, în cartea lor mincinoasă numită 
„Almanah", au pus cu îndrăzneală o afirmaţie, zicând că va fi pe tot pământul un potop cumplit 
care va pierde tot trupul. In această afirmaţie, îndrăznind oarecum asupra noastră, ei ne 
poruncesc în modul cel mai necredincios, zicând: „înălţaţi-vă capetele voastre, o creştinilor, şi 
înţelegeţi". 

însă, vorbind astfel, ei mărturisesc clar despre sine că nu sunt creştini, ca unii ce scriu şi 
vorbesc împotriva Sfintei Scripturi. Cu dreptate şi la momentul potrivit le-a spus cineva: cum 
de nu vă ruşinaţi să vorbiţi atât de deschis şi obraznic împotriva Scripturii insuflate de 
Dumnezeu? Dacă voi sunteţi creştini şi vă lăudaţi cu credinţa creştină, pentru ce amestecaţi în 
ea ceea ce nu are nimic în comun cu ea, gândind elineşte? Iar dacă voi preferaţi în locul 
învăţăturii creştine nebunia babilonică, atunci pentru ce vă numiţi în zadar creştini? Până când 
veţi acoperi lupul cu blană de oaie? 

Lepădaţi-vă, chiar dacă mai târziu, de îndărătnicie şi învăţaţi adevărul, iar dacă nu vreţi 
[să învăţaţi] de la alţii, atunci, cel puţin, de la Sfântul Silvestru, papă al Romei, care, asemenea 
astrului, a luminat tot pământul cu strălucirea cuvântărilor sale. Acest Sfânt, după cum 
relatează cartea scrisă despre el, a fost în chip desăvârşit împodobit cu toată înţelepciunea şi 
elină şi romană. Iar când s-a învrednicit de „veşmintele cele veşnice" şi a fost îmbătat de 
„laptele cel dulce al cuvântului" şi a înţeles vicleşugul astrologilor care domnea atunci peste tot 
pământul şi care pusese zilelor săptămânii nume de planete aşa cum obişnuiseră până atunci să 
le numească latinii, a urât acest vicleşug şi, fiind călăuzit de judecata apostolească şi 
arhierească, a schimbat denumirile zilelor săptămânii după ordinea lor, dându-le denumiri mai 
creştineşti. Prima zi, în care s-a săvârşit învierea Mântuitorului, a numit-o: „ziua Domnului", 
pe următoarea, (luni), a numit-o: „a doua" şi a închinat-o Sfintelor puteri îngereşti care sunt 
luminile imediate după Lumina cea dintâi, fără de început şi nepătrunsă; următoarea zi, care la 
noi se numeşte marţi, este închinată Sfântului Ioan înaintemergătorul. Următoarea zi după 
aceasta (miercuri) a numit-o: „a patra" şi a închinat-o Crucii celei făcătoare de viaţă şi Maicii 
Domnului. Iar pe cea care urmează după ele (joi) a numit-o: „a cincea" şi a închinat-o Sfinţilor 
Apostoli; următoarea după ea (vineri), a numit-o: „paraschevi", adică: „pregătire" şi este ziua 
care, în ordine, este a şasea din săptămână şi pe care a închinat-o Crucii celei făcătoare de viaţă 
şi Maicii Domnului. Iar următoarea după ea este ziua a şaptea, care la evrei se numeşte sabat, 
adică odihnă, şi a lăsat-o cu această denumire şi a închinat-o tuturor Sfinţilor Mucenici, 

deoarece prin nevoinţele şi sângele lor sfânt a fost slobozită Sfânta Biserică a Mântuitorului 
Hristos de prigoniri şi au încetat nenumăratele ei greutăţi şi dureri. 

Şi aceasta, nu degeaba a rânduit-o Sfântul Părinte, ci pentru că a dorit să dezrădăcineze 
din minţile credincioşilor observarea planetelor, ceea ce s-a şi întâmplat cu harul lui Hristos şi 
rugăciunile Sfinţilor Lui în bisericile răsăritene, şi până acum s-a păstrat de toţi cei 
binecredincioşi. Din această pricină, Sfinţii Părinţii au rânduit pentru credincioşi ca în fiecare 
zi a săptămânii, la Vecernie, să se cânte în chip plăcut şi uniform cântările rânduite spre slava 
lui Dumnezeu şi spre lauda acelor Sfinţi care sunt pomeniţi în fiecare zi şi care, fiind lăudaţi, 
sfinţesc minţile credincioşilor, alungând de la ele toată linguşirea păgână şi diavolească şi 
revărsând în ele multă desfătare duhovnicească. 

Iar despre Apollo şi Artemis, Mercur şi Marte, Jupiter, Venera şi Saturn, nu există nici 
pomenire la ei şi nici o urmă. Toate acestea ei le-au lepădat, lăsându-le în seama elinilor şi 
egiptenilor şi supunându-se cuvântului Sfântului Duh Care porunceşte: Ca să nu grăiască gura 
mea lucruri omeneşti, pentru cuvintele buzelor Tale eu am păzit căi aspre (Ps. 16, 4). Şi iarăşi: 
Nu voi lua parte la adunările lor cu jertfe de sânge, nici nu voi pomeni numele lor pe buzele 
mele. Domnul este partea moştenirii mele şi a paharului meu (Ps. 15, 4-5). Care sunt aceste căi 
aspre (de care s-a păzit Proorocul), dacă nu învăţăturile cele rău credincioase şi predaniile 
cititorilor în stele, dar mai ales consultarea ticălosului Almanah cu privire la zilele, orele şi 
clipele prin care el, ca pe nişte căi, îi duce la prăpastia pieirii pe cei ce îl ascultă şi face aceasta 
nu numai cu gândurile, ci şi cu simţurile lor. 

Ceea ce vreau eu să povestesc aici am văzut cu ochii mei, nu am auzit de la altcineva, şi 
povestesc aşa ca înaintea lui Dumnezeu, din dragoste pentru adevăr. în Italia este un oraş slăvit 
şi populat care se numeşte Mediolan şi care abundă în nenumărate bunuri necesare vieţii, dar 
mai ales în oameni înţelepţi şi virtuoşi; în el, de asemenea, au înflorit iubirea de străini şi 
bunătatea. Oraşul se află într-o regiune numită Lombardia. în acest oraş a fost un cârmuitor, un 
duce latin cu numele Ludovic, poreclit Moro, a cărui stăpânire a fost nimicită de renumitul rege 
al francezilor din apus, Ludovic al XH-lea. Căci numitul duce Ludovic, pe lângă nenumăratele 
sale răutăţi şi vicleşuguri şi-a adus un maestru ghicitor în stele cu numele Ambrozie Posad, 
care se considera primul între astrologii de atunci. Acest blestemat, 1-a dominat prin faptele 
sale rele şi linguşire atât de mult pe duce, încât acela a început să creadă că în scurt timp va 
deveni stăpânul întregii Italii. Ambrozie 1-a încredinţat de aceasta prin citirea în stele. De 
aceea, el le-a pricinuit atunci veneţienilor o mulţime nenumărată de rele, asmuţindu-1 împotriva 
lor pe necredinciosul sultan turc Baiazid, care, venind de la Constantinopol cu oaste puternică, 
a cucerit unele regiuni şi oraşele Madona şi Corona ce aparţinuseră până atunci veneţienilor. 

O mulţime de alte nenumărate rele a pricinuit Italiei acest duce Ludovic, care s-a supus 
atât de mult vrăjitoriilor lui Ambrozie, încât le-a interzis pictorilor să îl zugrăvească pe lespezi 
şi pereţi sprijinindu-se în mâna stângă, ci înconjurând toată lumea cu mâna dreaptă, prin care să 
arate puterea lui cea atotstăpânitoare. Chiar şi atunci când trebuia să se aşeze pe cal, dacă se 
întâmpla să fie prezent Ambrozie şi să îi spună că ceasul acela nu este aducător de bine, el îşi 
scotea piciorul din scăriţa de la şa. Apoi, după puţin timp, astrologul îi îngăduia să încalece şi 
să plece. Se spunea chiar că Ambrozie îi pregătise un vas de pământ în care cu ajutorul 
meşteşugului vrăjitoriei închisese un duh mincinos de la care ducele primea dinainte înştiinţare 
despre viitor. 

Amăgindu-se în acest fel, acel duce blestemat s-a înălţat cu mintea, a tulburat toate 
interesele Italiei, a devenit pricina nenumăratelor vărsări de sânge şi, în cele din urmă, a ajuns, 
aşa cum spune renumita pildă, să dea cu piatra în el însuşi sau, aşa cum spune dumnezeiasca 
Scriptură, cădea-vor în mreaja lor păcătoşii (Ps. 140, 10). Căci regele francez, a trimis oaste 
împotriva lui şi a cucerit tot ce era sub stăpânirea lui. Iar acest obraznic, care năzuia să 
stăpânească singur şi era înfăţişat de pictori ţinând toată lumea, acum, fiind cuprins de frică şi 
cutremur, cu mare ruşine a fugit în Germania, la împăratul Maximilian. Apoi, după ce a trecut 
un timp, s-a întors cu oaste, având de gând să îşi reia stăpânirea şi să recucerească unele oraşe, 

dând dovadă de vitejie: luptând împotriva unui oraş numit Navarro, el a fost prins în timpul 
nopţii de francezii care l-au luat viu în robie şi au înrobit şi toată oastea lui. Şi astfel, acela care 
năzuia să fie singurul stăpân al întregii lumi - vai! - a fost imediat prins, dus în Franţa şi închis 
acolo într-un turn puternic, unde s-a şi sfârşit în chip ruşinos. 

Astfel a fost sfârşitul acestui adept al vicleşugului astrologie; asemenea bunuri s-a 
învrednicit el să dobândească de la citirea în stele: vitejia a pierdut-o, iar de conducere şi de 
viaţă a fost lipsit. Nimic din acestea nu i s-ar fi întâmplat dacă ar fi ascultat-o pe dreapta Ana 
care spune: Domnul sărăceşte pe om şi tot El îl îmbogăţeşte; El smereşte şi El înalţă. El ridică 
pe cel sărac din pulbere şi din gunoi pe cel lipsit, punându-i în rând cu cei puternici şi dându- 
le scaunul măririi, căci ale Domnului sunt temeliile pământului şi El întemeiază lumea pe ele. 
Paşii sfinţilor Săi El îi păzeşte, iar nelegiuiţii vor pieri întru întuneric căci omul nu prin putere 
este tare (1 Regi 2, 7-8) şi nu prin unirea şi apropierea planetelor despre care vorbesc în deşert 
ghicitorii în stele. Nebunia lor şi falsitatea neînsemnatei lor viclenii oricine le poate înţelege 
din faptul că fiecare dintre ei îşi descrie pe fiecare an părerile lui lungi şi le propune pentru 
vânzarea în pieţe* şi toţi scriu despre unul şi acelaşi lucru şi nu se poate afla nimic din aceste 
păreri, căci nu sunt de acord una cu alta. Căci fiecare, înţelegând în felul său influenţa unei 
stele, o descrie diferit. Acest lucru nu li s-ar întâmpla dacă ştiinţa astrologiei ar fi adevărată. 
Dar pentru că temelia lor nu este adevărată şi puternică, tot ce ia naştere din ea este greşit. 

Fiind mincinoase şi necredincioase, aşa cum s-a spus mai sus, vicleşugurile astrologice 
sunt înfrumuseţate cu ajutorul diavolului şi cu diferite cuvinte, spre pieirea sufletelor. Să ne 
străduim din toate puterile să le îndepărtăm de la noi de dragul îndurărilor lui Hristos şi, 
punându-ne nădejdea în Dumnezeu, numai de la El să nădăjduim să primim întotdeauna bunuri 
şi în viaţa aceasta şi în cea viitoare, împlinind cu râvnă poruncile Lui mântuitoare. Dacă le vom 
împlini cu sinceritate, iar nu cu făţărnicie, atunci totul ne va fi în bună sporire şi totul ne va fi 
rânduit spre folos de Pronia dumnezeiască. Căci Proorocul David spune: Aproape este Domnul 
de toţi cei ce-L cheamă pe El, de toţi cei ce-L cheamă pe El întru adevăr (Ps. 144, 18). De 
aceea a şi adăugat aici cuvintele: întru adevăr, ca să arate că aceasta se referă la cei care 
împlinesc şi cu cuvântul şi cu fapta poruncile Lui; acest lucru 1-a spus şi Mântuitorul, în Sfânta 
Evanghelie, iudeilor care încălcau poruncile Lui: Şi pentru ce Mă chemaţi: Doamne, Doamne, 
şi nu faceţi ce vă spun? (Luca 6, 46). 

Atunci când noi împlinim poruncile lui Dumnezeu cu fapta, tot harul coboară la noi din 
cer, de la Părintele luminilor, precum este scris; iar când le încălcăm, este trimisă imediat 
pedeapsa de la Stăpânul Care le-a poruncit [pe aceste porunci], iar nu de la zodiac şi planete, 
căci ele sunt neînsufleţite şi iraţionale şi nu au nici o putere asupra chipului lui Dumnezeu, 
adică asupra voinţei noastre libere cu care am fost înzestraţi de la început. 

Martorul de încredere al acestui lucru este Sfântul Ioan Damaschin, care spune astfel: 
„Elinii atribuie conducerea tuturor faptelor noastre răsăritului şi apusului soarelui, lunii şi 
stelelor şi unirii lor. Noi spunem, însă, că datorită lor se cunosc semnele ploii şi a secetei, 
căldurii şi frigului, umidităţii şi uscăciunii, acţiunii vânturilor şi a altora asemenea, dar 
nicidecum ale faptelor noastre. Căci noi, fiind înzestraţi de Creatorul cu liberă voinţă, înşine 
avem putere asupra faptelor noastre. Dacă acestea ar depinde de cursul stelelor, atunci s-ar 
dovedi că noi facem din constrângere ceea ce facem. Iar ceea ce se face din constrângere, nu se 
numeşte nici virtute, nici fărădelege. Şi dacă noi nu avem nici virtuţi şi nici patimi, nu merităm 
nici laudă, nici răsplată, nici mustrare, nici pedeapsă. Dar, în cazul acesta, şi Dumnezeu va 
părea nedrept, dându-le unora bine, iar altora trimiţându-le necazuri; de asemenea, prin aceste 
concepţii, parcă Dumnezeu nu are nici o purtare de grijă pentru făpturile Sale, deoarece totul se 
săvârşeşte după necesitate; chiar şi ideea despre virtute şi patimă este pentru noi cu totul de 
prisos. Dacă nu există nici o faptă plăcută lui Dumnezeu, atunci convingerile propovăduite 



Este vorba despre calendare [nota ediţiei academice]. 

despre acest lucru sunt de prisos, căci raţiunea ne-a fost dată pentru a gândi; de aceea fiecare 
fiinţă raţională trebuie să aibă în chip necesar şi voinţă liberă". 

S-ar putea ca cineva să spună: oare ostaşii nu depind de semnele corpurilor cereşti? (La 
aceasta voi răspunde:) Oare nu am spus încă de la începutul acestui cuvânt al meu că dintre 
toate cele ce se rotesc pe cer, fie ele planete sau zodiac, nimic nu este pricină pentru cele ce se 
află sau nu se află în puterea noastră? Faptele noastre sunt călăuzite prin semnul Stăpânului şi 
prin dreptele Lui judecăţi care sunt cunoscute numai de El. Iar toate planetele care se rotesc pe 
cer sunt neînsufleţite şi iraţionale şi nu sunt pricină nici pentru rău, nici pentru bine, ci sunt 
numai dovada a ceea ce se săvârşeşte în creaţie în afara voii noastre, prin pronia Celui ce ţine 
toate şi le cârmuieşte pe toate, cum ar fi: ploaia, seceta, căldura şi frigul, şi toate celelalte 
fenomene asemănătoare lor. 

Dar blestemaţii astrologi, neînţelegând ce diferenţă există între cauzele acestor semne şi 
primind cu viclenie semnele rânduite pe cer de Creator spre folosul nostru, le-au însufleţit şi le-au 
divinizat şi le-au numit stăpânii şi cârmuitorii tuturor faptelor şi ideilor noastre, atât bune, cât şi 
rele, ai slavei şi ai umilinţei şi ale tuturor celor asemenea. Ce poate fi mai ticălos decât acest 
lucru? Căci cine înţelege astfel, acela respinge categoric faptul că toate acestea sunt cârmuite 
de Dumnezeu Creatorul şi crede în întâmplare sau în imarmenia (soartă), pe care elinii o pun la 
conducere în chip nedrept şi iraţional. 

Dacă stelele atrag cu forţa firea omenească spre fapte demne de laudă sau de ocară, 
atunci nu îşi mai are locul credinţa că Dumnezeu veghează asupra tuturor şi le cârmuieşte pe 
toate şi că va fi o judecată la care se va da răsplată demnă după fapte. Se pare chiar că 
Dumnezeu este pricina relelor, deşi El este Bunătatea cea mai mare şi Dreptatea cea mai înaltă. 
Ce creştin adevărat, care îşi păzeşte credinţa fără făţărnicie, îşi va îngădui să îmbrăţişeze acest 
lucru? 

De aceea, îl rog pe fiecare credincios, să nu se lase amăgit cu uşurinţă de aceste ticăloşii, 
chiar dacă cei ce îi învaţă ar fi mari în ortodoxie şi s-ar distinge prin înţelepciune! Căci 
vrăjmaşul nostru diavolul, ştiind sigur că mântuirea noastră depinde de adevărata credinţă şi 
nădejde în Dumnezeu, încearcă neîncetat prin toate mijloacele să ne abată de la această 
credinţă şi nădejde, înfăţişându-ne tuturor prezicerile înşelătoare ale mincinoşilor astrologi pe 
care el îi încurajează în mare parte şi îi învaţă acest meşteşug, străduindu-se să ne înşele, 
precum ne-a spus Fericitul Augustin şi dumnezeiescul Ioan Gură de Aur. 

Ştie el, atotvicleanul, că, prin vicleşugului prezicerilor, poate să ne atragă uşor de la 
Dumnezeu la el, determinându-ne să credem că stelele stăpânesc faptele şi gândurile noastre. 
Iar când va fi primită această credinţă, atunci nu ne vom mai îngriji deloc sau foarte puţin de 
păcatele noastre, având ca scuză caracterul inevitabil al influenţei stelelor. Iar în timpul 
năvălirii necazurilor îl vom învinui pe Dumnezeu, ca întemeietor al răului. Procedând astfel, 
vom fi lipsiţi de apărarea lui Dumnezeu şi atunci vrăjmaşului îi va fi uşor să ne stăpânească şi 
să ne ducă în fundul iadului. 

Să ne izbăvească de cursele lui Domnul nostru Iisus Hristos, adevăratul Mântuitor şi 
Dumnezeu, Căruia I se cuvine toată slava, cinstea şi închinăciunea împreună cu Tatăl şi cu 
Sfântul Duh, acum şi pururea şi în vecii vecilor. Amin. 

XIX 

Scrisoare de învăţătură către un cneaz, despre înşelăciunea astrologiei, şi un cuvânt de 

mângâiere pentru cei ce trăiesc în necazuri 

Aşa cum trupul acesta stricăcios al nostru este lovit de multe şi diferite boli, de unele din 
pricina împărţirii nepotrivite şi neuniforme a elementelor care intră în compunerea trupului 
nostru, iar de altele din deosebita grijă dumnezeiască pentru a ne aduce la cunoaşterea şi 
îndreptarea greşelilor noastre, tot aşa şi sufletele noastre sunt lovite deseori de necazuri diferite 
şi de greutăţi. însă acest lucru nu se întâmplă datorită unui noroc nebun sau datorită mişcării 
şi unirii stelelor răufăcătoare, aşa cum spun aiurea nebunii de astrologi care îi amăgesc pe 
oameni şi care cugetă şi scriu împotriva tuturor scripturilor insuflate de Dumnezeu, ci se 
întâmplă astfel ori datorită invidiei şi urii demonilor vicleni şi a oamenilor înrăiţi, ori datorită 
îngăduinţei dumnezeieşti a Făcătorului şi Stăpânului tuturor din pricina unor păcate grele şi 
neîndreptate ale noastre, în care noi cădem din marea noastră nebunie, încălcând poruncile Lui 
mântuitoare. Şi acest lucru reiese din ceea ce spune dumnezeiasca Scriptură, referindu-se la 
unii oameni care trăiau nedrept şi nelegiuit: într-adevăr pe drumuri viclene i-ai pus pe ei şi i-ai 
doborât când se înălţau. Cât de iute i-ai pustiit pe ei! S-au stins, au pierit din pricina 
nelegiuirii lor. Ca visul celui ce se deşteaptă, Doamne, în cetatea Ta chipul lor de nimic l-ai 
făcut (Ps. 72, 18-20). 

Iată, Scriptura ne-a arătat clar pricina nimicirii şi a pieirii unora, zicând: pe drumuri 
viclene i-ai pus pe ei, adică i-au lovit necazurile şi răutăţile. Şi puţin mai departe spune: s-au 
stins, au pierit din pricina nelegiuirii lor, iar nu din pricina învârtirii unor stele răufăcătoare 
sau din pricina roţii norocului, născocită de necredinţa caldeilor. Şi iarăşi spune în alt loc: 
Domnul este în locaşul cel sfânt al Său, Domnul în cer are scaunul Său. Ochii Lui spre sărac 
privesc, genele Lui cercetează pe fiii oamenilor. Domnul cercetează pe cel drept şi pe cel 
necredincios; iar pe cel ce iubeşte nedreptatea îl urăşte sufletul Său. Apoi adaugă: Va ploua 
peste păcătoşi laţuri, foc şi pucioasă; iar suflare de vifor este partea paharului lor, adică 
supărarea şi mânia cea dreaptă a lui Dumnezeu împotriva lor. Dar de ce sunt îngăduite toate 
acestea împotriva lor? Pentru că: drept este Domnul şi dreptatea a iubit şi faţa Lui spre cel 
drept priveşte (Ps. 10, 4-7), iar paharul este în mâna Domnului, plin cu vin curat bine- 
mirositor (Ps. 74, 9), adică paharul furiei puternice şi al mâniei drepte a lui Dumnezeu, care se 
ridică împotriva celor ce fac fărădelegi pe pământ, iar nu înfăţişarea norocului sub forma unei 
femei în vârstă, care, cu o roată, pe unii îi ridică la înălţimea slavei pământeşti, iar pe alţii îi 
umileşte şi îi duce în cea mai cumplită ruşine. Scriptura spune clar: Domnul sărăceşte pe om şi 
tot El îl îmbogăţeşte; El smereşte şi El înalţă. El ridică pe cel sărac din pulbere şi din gunoi pe 
cel lipsit, punându-i în rând cu cei puternici şi dându-le scaunul măririi, căci ale Domnului 
sunt temeliile pământului şi El întemeiază lumea pe ele (1 Regi 2, 7); nu norocul şi cercul 
latinilor răucredincioşi şi al nemţilor preamândri ! 

Toate aceste vorbe şi învăţături deşarte le-au luat de la elinii, egiptenii şi arabii 
necredincioşi şi, din pricina lor, s-au înrădăcinat în ideile lor răucredincioase. De aceea nu 
trebuie nicidecum să îi luăm în seamă, deoarece cugetă împotriva tuturor Scripturilor insuflate 
de Dumnezeu. Dimpotrivă, dacă vrem să fim binecredincioşi şi să II avem pe Cel de Sus 
Ocrotitorul, înaintestătătorul şi Apărătorul nostru în necazurile noastre, atunci cu deplină 
dreptate să îi dispreţuim şi să ne îndepărtăm complet de ei. însă despre aceasta am spus 

destul aici. 

Aşa cum în suferinţele şi bolile trupeşti aşteptăm mângâiere şi ajutor numai de la doctorii 
pe care îi căutăm cu sârguinţă şi îi răsplătim cu dărnicie, dorind ca prin intermediul lor să 

dobândim sănătatea, aşa şi în necazurile şi neplăcerile sufleteşti, una să ne fie chemarea 
puternică, una să ne fie mântuirea şi apărarea - Cel de Sus, însuşi Judecătorul cel drept şi 
înfricoşător Care, prin judecăţile Lui nepătrunse, îngăduie asupra noastră toate necazurile şi 
greutăţile din pricina mulţimii fărădelegilor noastre atunci când trăim nedrept şi nelegiuit, când 
ne urâm unul pe altul, când ne asuprim unul pe altul şi când clevetim şi minţim unul împotriva 
altuia. Căci, lepădând frica de Dumnezeu şi nimicind în inimile noastre ceea ce înseamnă 
împlinirea legii, adică iubirea către aproapele, noi, asemenea fiarelor sălbatice, ne ridicăm unul 
împotriva altuia, fiecare dorind să îi aibă pe toţi la picioarele lui, fără să înţeleagă, în marea lui 
nebunie, că pe cât se sileşte cineva să se ridice la înălţimea slavei deşarte, pe atât mai mult este 
supus căderii. Căci Dumnezeu celor mândri le stă împotrivă. Iar dacă însuşi Dumnezeu le stă 
împotrivă, atunci cine va fi în stare să le dea ajutor? 

Ingăduindu-ne să săvârşim atâtea fărădelegi grele înaintea sfintelor priviri ale 
Atotţiitorului, noi nu trebuie să ne mirăm şi să ne tulburăm din pricina nenumăratelor necazuri 
care ne lovesc. Căci nu în zadar a vorbit dumnezeiescul Prooroc şi împărat despre unii care 
făceau fărădelegi: Auzi-va Dumnezeu şi-i va smeri pe ei, Cel ce este mai înainte de veci. Că nu 
este în ei îndreptare, adică izbăvire. Şi de ce? Pentru că nu s-au temut de Dumnezeu. Intins-au 
mâinile împotriva aliaţilor lor, întinat-au legământul Lui (Ps. 54, 21-22-23), adică au încălcat 
sfintele Lui porunci, apucatu-m-au ca un leu gata de pradă, ca un pui de leu ce locuieşte în 
ascunzişuri (Ps. 16, 12); Deşertăciuni a grăit fiecare către aproapele său, buze viclene în inimă 
şi în inimă rele au grăit. De aceea pierde-va Domnul toate buzele cele viclene şi limba cea plină 
de mândrie (Ps. 11, 2-3). Căci ei îl lipsesc de dreptate pe cel drept, adică pe cel vrednic de 
miluire îl osândesc, iar pe cel ticălos îl îndreptăţesc pentru mită (Isaia 5, 23). Din pricina 

tuturor acestora, vorbind cu cuvintele Apostolului, vine mânia lui Dumnezeu peste fiii 
neascultării (Col. 3, 6), căci Dumnezeu este cel ce dă răsplată pentru toate aceste fapte, spune 
dumnezeiescul Pavel. 

Ceva asemănător şi mai rău decât acestea, şi-au îngăduit în trecut, mult timp, împăraţii şi 
domnitorii Ierusalimului şi ai Samariei. Pentru aceasta, Dumnezeu, ridicându-Se împotriva lor, 
a dus zece seminţii israelite în robia ninivitenilor şi a nimicit ţara lor, iar celelalte două 
seminţii, care alcătuiau împărăţia iudeilor, le-a dus în robia lui Nabucodonosor, împăratul 
Babilonului, şi a distrus ţara lor. 

Mai târziu, acelaşi lucru s-a întâmplat şi în împărăţia noastră grecească, de asemenea şi la 
bulgari şi la sârbi, pentru care nu demult ne-a făcut şi pe noi robi, îngăduind asupra noastră, 
prin dreapta Lui judecată, sceptrul şi sabia necredincioşilor ismaeliteni. Şi dreaptă este judecata 
Ta, Stăpâne Dumnezeule! Tu însuţi ne-ai înştiinţat dinainte şi ne-ai prevenit prin 
dumnezeiescul Tău Prooroc Isaia, spunând clar aşa: De veţi vrea şi de Mă veţi asculta, 
bunătăţile pământului veţi mânca; iar de nu veţi vrea şi nu Mă veţi asculta, atunci sabia vă va 
mânca, adică năvălirea celor de alt neam, şi ostaşii vă vor nimici datorită mâniei Mele drepte 
asupra voastră. Apoi adaugă, zicând: căci gura Domnului grăieşte, adică nu se poate ca acestea 
să nu se împlinească (Isaia 1, 19-20). 

Pe cât de multe sunt faptele bune şi îndreptările plăcute lui Dumnezeu, care ne apropie de 
Stăpânul şi Dumnezeul nostru şi datorită cărora El ne priveşte cu ochi milostiv şi ne păzeşte ca 
pe lumina ochilor de toţi vrăjmaşii cei văzuţi şi nevăzuţi şi ne preamăreşte atât aici, cât şi în 
veacul viitor, pe atât de multe sunt şi patimile cele mari şi fărădelegile, care ne lipsesc de grija 
dumnezeiască, de ajutorul şi apărarea Lui şi ne duc în nenumărate necazuri şi boli şi în diferite 
neplăceri. Iar când, din pricina mulţimii păcatelor noastre, pierdem ajutorul lui Dumnezeu, 
atunci, ca urmare, capătă putere asupra noastră demonii cei vicleni care luptă neîncetat 
împotriva noastră în chip nevăzut şi care îşi spun unul altuia: Dumnezeu l-a părăsit pe el, 
urmăriţi-l şi-l prindeţi pe el, că nu este cel ce izbăveşte (Ps. 70, 12). 

Din aceste scurte cugetări, noi putem să cunoaştem cu siguranţă acea duşmănie pe care ei 
o au împotriva noastră, a nebunilor. Căci vrăjmaşul nostru, diavolul, după cuvintele marelui 
Apostol Petru, rage ca un leu, căutând întotdeauna pe cine să înghită. Să înţelegem, de 

asemenea, şi neputinţa lui. Căci atât timp cât noi ne apropiem prin fapte bune de Dumnezeu şi 
suntem păziţi de El, ei nu au nici o putere asupra noastră şi nu ne pot face rău, nici nu ne pot 
îndemna întotdeauna la rău, ci se îndepărtează, ticăloşii, neputând să ne oblige să facem rău. 
Fiind de la început înzestraţi de Creatorul cu voinţă liberă, noi suntem stăpâni pe faptele 
noastre, atât pe cele bune cât şi pe cele rele şi nimeni nu are putere asupra noastră, în afara 
Celui Care ne-a creat: nici îngerii, nici demonii, nici stelele, nici zodiacul, nici planetele, nici 
roata norocului cea născocită de diavoli. 

Să nu ne lăsăm fără minte în seama vicleşugului latinilor şi nemţilor mândri care învaţă şi 
propovăduiesc aceste lucruri. Noi înşine suntem pricina necazurilor şi greutăţilor noastre care 
ne lovesc, pentru că încălcăm poruncile mântuitoare ale Celui Care ne-a creat. Să ne convingă 
potopul de apă din trecut şi nimicirea cu foc de mai târziu a Sodomei şi Gomorei care au fost 
săvârşite de mânia lui Dumnezeu din pricina feluritelor fapte rele şi ticăloase ale oamenilor de 
atunci. Să urâm viaţa lor desfrânată şi multele lor fărădelegi; să iubim buna îndreptare în 
Domnul a ninivitenilor şi să rămânem în ea până la sfârşit. 

Dacă, prin judecăţile nepătrunse ale lui Dumnezeu, cădem în unele nenorociri şi în 
necazuri neaşteptate, atunci să nu ne descurajăm, să deznădăjduim sau să ne întristăm fără de 
măsură. Ci să ne aducem aminte de dumnezeiescul Iacov, fratele Domnului, care spune: Mare 
bucurie să socotiţi, fraţii mei, când cădeţi în felurite ispite (Iac. 1, 2), prin care dreptul 
Judecător fie ne pedepseşte aici, pentru păcatele noastre, fie ne previne pentru viitor cu privire 
la acele păcate în care ar urma să cădem. 

Să nu ne întristăm fără măsură şi să ne descurajăm în timpul necazurilor, ci să stăm cu 
bărbăţie, ca nişte adevăraţi credincioşi creştini, având nădejdea că, prin necazurile îngăduite 
asupra noastră, vom dobândi mântuirea, pomenindu-1 pe cel ce spune: Căci Domnul ceartă pe 
cel pe care-l iubeşte şi ca un părinte pedepseşte pe feciorul care îi este drag (Pilde 3, 12). Şi în 
alt loc se spune: Fericit este omul pe care îl vei certa, Doamne, şi din legea Ta îl vei învăţa pe 
el (Ps. 93, 12). Şi iarăşi: Certând m-a certat Domnul, dar morţii nu m-a dat. Dreapta Domnului 
m-a înălţat, dreapta Domnului a făcut putere. Nu voi muri, ci voi fi viu şi voi povesti lucrurile 
Domnului. Tăria mea şi lauda mea este Domnul şi mi-a fost mie spre izbăvire (Ps. 117, 18; 16; 
17; 14). Cu acestea şi cu altele asemenea lor, să ne mângâiem şi să ne întărim sufletul cu 
bărbăţia, învăluindu-ne în credinţa şi nădejdea în Hristos, asemeni Mucenicilor, cu toată 
răbdarea şi statornicia şi recunoştinţa din tot sufletul. 

Este bine ca în aceste cazuri să ne amintim de tăria firii regelui Mânase care, fiind 
prăbuşit din înălţimea tronului împărătesc în cea mai mare umilinţă şi suferinţă, fiind închis de 
împăratul asirian într-un butoi de aramă şi primind în fiecare zi o bucată de pâine mucegăită şi 
puţină apă, nu s-a descurajat şi nu a deznădăjduit cu privire la mântuirea lui, ci s-a întărit cu 
gândul cel puternic la mântuire. Aducându-şi aminte de nenumăratele sale ticăloşii, prin care 
L-a necinstit pe Cel de Sus, templul Lui şi legile părinţilor săi, el a mărturisit că este vinovat de 
mare necredinţă. De aceea, a făcut multă pocăinţă, a vărsat un izvor de lacrimi fierbinţi şi o 
mulţime de suspine negrăite, plângând din adâncul inimii. Astfel, a putut să îl înduplece asupra 
sa pe Dumnezeul şi Stăpânul cel milostiv şi iubitor de oameni, grabnic spre apărarea şi 
mântuirea tuturor celor ce îl cheamă prin pocăinţă sinceră şi nefăţarnică şi Care, prin 
dumnezeiescul Său Prooroc, ne-a făgăduit şi ne-a poruncit părinteşte: Jertfeşte lui Dumnezeu 
jertfă de laudă şi împlineşte Celui Preaînalt făgăduinţele tale. Şi Mă cheamă pe Mine în ziua 
necazului şi te voi izbăvi şi Mă vei preaslăvi (Ps. 49, 15-16). 

Fiind prigoniţi şi supuşi necazurilor puternice, să ne amintim de îndelunga răbdare şi 
diferitele suferinţe ale acelui tânăr bun şi iubit de Dumnezeu - mă refer la blândul David - şi 
de felul în care el, fiind atâţia ani prigonit, fără să aibă vreo vină, de nedreptul Saul şi pribegind 
prin pustiuri şi munţi şi ascunzându-se în peşteri, niciodată nu s-a lepădat de nădejdea în 
Dumnezeu, de credinţa şi de dragostea faţă de El, ci s-a întărit prin toate mijloacele, zicând: 
Iubite-voi, Doamne, vârtutea mea. Domnul este întărirea mea şi scăparea mea şi izbăvitorul 
meu, Dumnezeul meu, ajutorul meu şi voi nădăjdui spre Dânsul, apărătorul meu şi puterea 

mântuirii mele şi sprijinitorul meu (Ps. 17, 1-2-3). Şi iarăşi: Domnul este luminarea mea şi 
mântuirea mea; de cine mă voi teme? Domnul este apărătorul vieţii mele; de cine mă voi 
înfricoşa? (Ps. 26, 1-2) Şi iarăşi: In Domnul am nădăjduit. Cum veţi zice sufletului meu: Muta- 
te în munţi, ca o pasăre? (Ps. 10, 1) Şi iarăşi: Cuprinsu-m-au durerile morţii, primejdiile 
iadului m-au găsit; necaz şi durere am aflat şi numele Domnului am chemat: O, Doamne, 
izbăveşte sufletul meu! (Ps. 114, 3-4) Şi iarăşi: In necaz am chemat pe Domnul şi m-a auzit şi 
m-a scos întru desfătare. Domnul este ajutorul meu, nu mă voi teme de ce-mi va face mie omul 
(Ps. 117, 5-6). 

Aceasta este nădejdea lui de căpetenie: Dumnezeu. Cu ea s-a mângâiat atunci şi ne 
mângâie şi acum pe noi şi ne întăreşte în răbdarea necazurilor, căci şi el, ca un om, s-a tulburat 
uneori în timpul necazurilor puternice, însă cu nădejdea s-a mângâiat şi s-a întărit în chip 
minunat, zicând: Pentru ce eşti mâhnit, suflete al meu, şi pentru ce mă tulburi? Nădăjduieşte în 
Dumnezeu, că-L voi lăuda pe El; mântuirea feţei mele este Dumnezeul meu (Ps. 41, 6-7). 

Această mângâiere mântuitoare să ne-o însuşim şi noi deseori, dimpreună cu marea 
credinţă şi nădejdea în Dumnezeu. Când vom face acestea, va străluci şi asupra noastră lumina 
cea de sus a harului dumnezeiesc şi a ajutorului lui Dumnezeu. Căci dumnezeiasca Scriptură 
spune: Aproape este Domnul de toţi cei ce-L cheamă pe El, de toţi cei ce-L cheamă pe El întru 
adevăr. Voia celor ce se tem de El o va face şi rugăciunea lor o va auzi şi-i va mântui pe dânşii 
(Ps. 144, 18-19). 

învăţând lămurit, din puţinele cuvinte insuflate de Dumnezeu, că necazurile şi greutăţile 
sunt îngăduite asupra noastră - fie din pricina mulţimii greşelilor pe care ni le-am îngăduit 
înainte, fie pentru curmarea păcatelor viitoare, asupra cărora avem putere - să încetăm să îl 
mâniem pe Cel de Sus prin neascultarea şi încălcarea poruncilor Lui dumnezeieşti. Să iubim 
toată virtutea, dreptatea obiceiurilor şi milosteniile către săraci, având întotdeauna inimile 
noastre îndreptate spre cer, de unde îl şi aşteptăm pe Mântuitorul şi Domnul nostru Iisus 
Hristos, ale Căruia sunt slava şi puterea în vecii vecilor. Amin. 



151 



152 



XX 

Scrisoare către un călugăr, cu rangul de egumen, despre vicleşugul nemţesc numit 

Fortuna şi despre roata norocului 



Din rândul multelor semne care arată însuşirile şi lucrarea iubirii adevărate şi desăvârşite 
în Dumnezeu, care sunt enumerate de dumnezeiescul Apostol, eu socotesc că cel mai mare 
dintre ele este să nu te bucuri de neadevăr, ci să te bucuri de adevăr. Cu adevărat, prieten sincer 
şi credincios este acela care se bucură din tot sufletul pentru faptele cele bune şi izbânda 
prietenului său, ca şi cum ar fi ale sale, şi se mâhneşte atunci când vede că prietenul său ori se 
rătăceşte în ceea ce priveşte dogmele apostolice ale bunei credinţe şi predaniile Sfinţilor 
Părinţi, ori a căzut în necazuri lumeşti. Şi, împărtăşind durerea prietenului său, se străduieşte 
prin orice mijloc să îl ajute şi să îl aducă la bunăstarea dinainte. 

Cu o asemenea dragoste fiind şi eu legat de cuvioşia ta, iubite frate, ar fi, într-adevăr, 
nedrept, după legea sfintei iubiri, dacă aş tăcea, văzând că urmezi învăţătura elină, caldee şi 
latină, născocită de draci. Vorbesc cu privire la acea idee despre roata norocului, numită la 
latini fortuna, pe care tu o ai şi o propovăduieşti şi altora - conform căreia Hristos şi 
Mântuitorul nostru cârmuieşte prin intermediul acestei roţi faptele oamenilor şi cu ea îi ridică 
pe unii în culmea puterii, iar pe alţii îi detronează şi îi coboară în cea mai mare umilinţă şi 
ruşine. Eu mă mir cum tu, un asemenea om priceput mai mult decât alţii în ştiinţa Scripturilor 
insuflate de Dumnezeu, ai fost atât de repede atras de această învăţătură ticăloasă a lui Nicolae 
neamţul! O asemenea învăţătură noi nu am auzit şi nu am văzut până acum în nici o scriptură 
dumnezeiască. Dacă vrei să urmezi adevărului, atunci vei afla că aceasta nu numai că este pe 
deplin lepădată de toţi Părinţii şi învăţătorii inspiraţi de Dumnezeu, ci este aruncată anatemei 
atât învăţătura însăşi, cât şi cei ce o urmează şi o propovăduiesc. 

Noi ştim că această învăţătură greşită a fost iniţiată de Zoroastru şi de alţi vrăjitori de 
demult care au trăit în Persia şi care au învăţat că toate faptele oamenilor sunt rânduite după 
mişcările cereşti ale stelelor, fie că sunt virtuţi sau necazuri lumeşti. Acest vicleşug l-au primit 
cu tot sufletul egiptenii, iar de la ei elinii, care au născocit şi multe alte hule ticăloase împotriva 
Creatorului. Ei, blestemaţii, cugetă şi învaţă că El (Creatorul), prin influenţa forţată a stelelor şi 
apropierea planetelor de zodiac, îi face pe oamenii născuţi sub semnul unei planete sau al unei 
stele, buni sau răi, slăviţi sau umiliţi. Ei au născocit acest lucru din cugetarea cea pământească, 
vestind din pântecele lor, plăsmuind norocul neobişnuit sau fortuna, despre care un înţelept 
elin, pe nume Cheos, a spus că este orb şi că stă pe o piatră rotundă. El a spus că este orb din 
pricina vicleşugurilor lui, deoarece le dă oamenilor averi şi ranguri domneşti în chip nesăbuit şi 
neuniform. Şi a spus că stă pe o piatră rotundă, deoarece darurile lui nu sunt statornice, ci se 
schimbă uşor, trecând de la unii la alţii. 

Desfătându-se cu asemenea poveşti şi fiind ei înşişi desfătare pentru diavoli, elinii şi 
egiptenii au scris şi au hotărât învăţătura lor ca unii ce erau străini de luminarea dumnezeiască 
şi de raţiunea neîntinată a Scripturilor prooroceşti insuflate de Dumnezeu. Iar începătorul 
răutăţii, diavolul cel urzitor de rele, văzând că adevăraţii credincioşi, luminaţi de Scripturile 
insuflate de Dumnezeu, nu se lipesc de învăţătura lui cea urâtă de Dumnezeu, ci, dimpotrivă, o 
urăsc şi o leapădă, s-a străduit, ticălosul, prin alt mijloc să facă învăţătura lui accesibilă pentru 
cei binecredincioşi. El i-a convins pe latinii şi germanii, care se afundaseră deja în această 
învăţătură şi înghiţiseră tot vicleşugul pierzător de suflet, să zugrăvească puţin mai sus de 
ticăloasa fortuna, preacuratul chip al Domnului şi Mântuitorului nostru Iisus Hristos, Care cu 
un lănţişor fin, ce cobora din sfânta Lui mână, ar cârmui norocul şi roata înfăţişată înaintea lui. 

153 



El a făcut astfel, pentru ca cei binecredincioşi, înşelaţi de o asemenea imagine, să se aplece 
către ticăloasa înşelăciune astrologică, văzând că fortuna este cârmuită de preacurata mână a 
Mântuitorului. îşi doreşte necuratul diavol să atribuie o mică parte a bunei credinţe cugetului 
său viclean ca, astfel, să întărească în principiile binecredincioşilor, vicleşugul învăţătorilor 
mincinoşi - al astrologilor! Şi aceasta nu e de mirare. Căci nu o dată s-a întâmplat ca acest 
ticălos, luând chip de înger de lumină sau de preot sfânt, să se apropie de un pustnic sfânt şi să 
îl amăgească, dar s-a mai întâmplat ca el, ticălosul, să lucreze în mod înfricoşător şi cu chipul 
Mântuitorului însuşi. 

Această învăţătură este o născocire vicleană a elinilor! în ceea ce o priveşte, ascultă cu 
atenţie şi pătrunde cu râvnă ceea ce spune despre fortuna un înţelept filosof creştin: „Elinii 
numesc noroc cârmuirea lumii, străină de purtarea de grijă a lui Dumnezeu, sau strămutarea din 
cunoscut către ceea ce este necunoscut şi întâmplător. Iar noi, creştinii ortodocşi, mărturisim că 
Hristos Dumnezeu rânduieşte şi cârmuieşte totul". Şi iarăşi tot el spune: „Nu prin gândurile şi 
judecăţile omeneşti, ci prin grija lui Dumnezeu şi prin judecăţile Lui nepătrunse sunt rânduite 
toate faptele oamenilor; iar oamenii nebuni s-au obişnuit să numească acest lucru întâmplare şi 
soartă, neînţelegând de unde şi din ce pricină se ivesc întâmplările cunoscute în viaţa unui om. 
însă noi, creştinii cei binecinstitori, credem în Hristos, Care cârmuieşte totul". 

îndreptaţi-vă acum atenţia cuvenită către fortuna cea înfăţişată de elini. Ei spun că 
norocul este cârmuirea lumii cea străină de purtarea de grijă a lui Dumnezeu, adică totul există 
nu datorită proniei înţelepte şi drepte a lui Dumnezeu. înţelegi de aici că latinii şi germanii 
rostesc hule împotriva Celui ce este singur bun, drept şi preaînţelept Făcător şi Cârmuitor a 
toate, zugrăvind-o aproape de preacuratul chip al Mântuitorului pe ticăloasa fortuna, 
mărturisind că ea ar fi ajutorul Lui la cârmuire? 

Acest lucru nu l-au putut învăţa din dumnezeieştile Scripturi, căci nicăieri nu găseşti în 
Scripturile insuflate de Dumnezeu o asemenea învăţătură pierzătoare de suflete şi nimeni dintre 
toţi filosofii străini nu a lăudat acest lucru. Dimpotrivă, unii dintre ei au spus că norocul este 
orb, atribuind această însuşire cârmuirii lumii, celei străine de purtarea de grijă a lui 
Dumnezeu, adică învăţăturii că totul este săvârşit nu prin grija şi rânduiala lui Dumnezeu. 

Ei îl osândesc pe filosoful Epicur pentru că el a gândit şi i-a învăţat nedrept pe oameni, şi 
de aceea nu îl laudă, ci îl numesc necredincios, zicând astfel: „învăţătura lui Epicur spune că 
toată această creaţie este cârmuită de un anumit noroc, nu de voia şi judecata lui Dumnezeu". 
Auzi, oare, a cui este această învăţătură necredincioasă şi cum o ponegresc înşişi elinii? 

Cum se poate ca tu, un asemenea om, să te laşi ademenit atât de uşor şi fără judecată de 
aceste vorbe nebune şi deşarte ale nemţilor, fără să-1 asculţi pe dumnezeiescul şi tainicul 
învăţător, care ne spune în Epistola către Coloseni: Luaţi aminte să nu vă fure minţile cineva cu 
filosofia şi cu deşartă înşelăciune din predania omenească, după înţelesurile cele slabe ale 
lumii şi nu după Hristos (Col. 2, 8). Şi iarăşi tot el spune în Epistola către Evrei: Nu vă lăsaţi 
furaţi de învăţăturile străine cele de multe feluri (Evr. 13, 9). 

Şi cum de nu te-a înfricoşat acelaşi dumnezeiesc propovăduitor care le vorbeşte despre 
acelaşi lucru nebunilor de galateni: Dacă vă propovăduieşte cineva altceva decât aţi primit, 
adică ceea ce aţi primit de la noi, Apostolii lui Hristos, să fie anatemal Chiar dacă un înger din 
cer va face acest lucru, să fie anatema, adică să fie blestemat! 

înţelegi, oare, din aceasta că şi unii dintre latini sunt supuşi aceleiaşi anateme rostite de 
Apostol, ca unii ce au adus în minţile binecredincioşilor învăţătura cea străină? 

Străduieşte-te, pentru Dumnezeu, străduieşte-te să fugi de acest vicleşug al nemţilor şi 
mărturiseşte drept şi cinstit, împreună cu David cel inspirat de Dumnezeu şi cu Proorocită Ana, 
care spun lămurit şi fără nici o viclenie aşa: Domnul sărăceşte pe om şi tot El îl îmbogăţeşte; El 
smereşte şi El înalţă. El ridică pe cel sărac din pulbere şi din gunoi pe cel lipsit. Spune-ne, o, 
Sfântă Proorocită, pentru ce face acestea? Punându-i în rând cu cei puternici şi dându-le 
scaunul măririi, căci ale Domnului sunt temeliile pământului şi El întemeiază lumea pe ele. Nu 
cu fortuna şi nici prin învârtirea roţii, ci prin Sfântul Prooroc 1-a uns Domnul ca împărat mai 

întâi pe Saul, iar apoi pe David, luându-1 pe acesta de la păscutul oilor, de la turmă, aşa cum 
este scris. 

Judecă cu mintea şi modul în care Dreptul Iosif s-a proslăvit în Egipt, astfel încât a fost 
recunoscut al doilea ca putere, după Faraon, al întregii ţări. De asemenea, gândeşte-te cum a 
fost Moise ridicat la o aşa înălţime, prin rânduiala şi grija lui Dumnezeu, iar nu prin norocul cel 
orb şi învârtirea roţii. Străină, cu totul străină de Sfânta Scriptură, şi necunoscută este această 
învăţătură latină despre fortuna, iubitul meu frate şi domn! Din această pricină, cei care păzesc 
această învăţătură potrivnică lui Dumnezeu, se îndepărtează de adunarea ortodocşilor. Aceşti 
oameni nu adună împreună cu Hristos grâul cel curat şi neîntinat în jitniţele Lui cereşti, care 
sunt inimile şi gândurile celor ce cred în El, ci, dimpotrivă, scot din ei şi din cei ce îi ascultă 
acea comoară dumnezeiască ce a fost pusă de sus în gândurile lor, adică dogmele ortodoxe 
despre dreapta purtare de grijă a lui Dumnezeu. Ceea ce nu a fost scris de Proorocii şi Apostolii 
inspiraţi de Dumnezeu, nu trebuie să primim, aşa cum ne porunceşte aspru marele sfeşnic al 
întregii lumi - Ioan Gură de Aur. 

Să rămânem în hotarele neîntinatei raţiuni dumnezeieşti. Ca nişte prunci nevinovaţi să 
bem cu nerăutate „laptele cel dulce" ca să dovedim şi noi că împlinim exact porunca 
Mântuitorului, care spune: Dacă nu vă veţi întoarce şi nu veţi fi ca pruncii, nu veţi intra în 
împărăţia cerească. Şi iarăşi spune: Dacă cineva nu va primi împărăţia lui Dumnezeu ca un 
prunc, nu va intra în ea. Prin împărăţia lui Dumnezeu, Stăpânul numeşte aici propovăduirea 
evanghelică, adică ceea ce auzind de la Tatăl Său le-a descoperit ucenicilor Săi. Acestea sunt: 
poruncile, învăţătura cea tainică în pilde, dogmele despre neîntinata cunoaştere a lui 
Dumnezeu, precum: dogma despre veşnicia Tatălui şi a Fiului şi a Sfântului Duh, Care sunt o 
singură dumnezeire, domnie şi împărăţie, dogma despre nemurirea sufletului şi despre învierea 
cea de obşte de la sfârşitul veacului şi despre răsplata celor ce au trăit cucernic şi plăcut lui 
Dumnezeu, de asemenea despre chinurile nesfârşite ale celor ce nu s-au supus propovăduirii 
apostolice şi au trăit necinstit. 

Toate acestea, precum şi celelalte dogme şi învăţături apostoleşti şi prooroceşti, 
Mântuitorul le-a arătat printr-o singură expresie împărăţia lui Dumnezeu. El doreşte ca 

noi să primim acestea în simplitate, cu toată credinţa şi evlavia, şi să ni le însuşim cu fermitate, 
ca nişte copii nevinovaţi care primesc fără cercetare învăţătura învăţătorilor lor şi, cu ajutorul 
credinţei şi ascultării faţă de ei, ajung la cunoaşterea desăvârşită a Sfintelor Scripturi şi a 
ştiinţelor filologice. Aşa trebuie să păzim şi noi dogmele şi învăţăturile propovăduite nouă de 
însuşi Mântuitorul nostru şi de Sfinţii Lui ucenici şi Apostoli şi de Sinoadele ecumenice şi să 
nu adăugăm nicidecum ceva la ele sau să scoatem, căci aşa au rânduit Părinţii noştri purtători 
de Dumnezeu, prin ale căror sfinte rugăciuni să ne învrednicim să dobândim partea celor ce se 
mântuiesc. Amin. 

XXI 
Cuvânt împotriva înşelătorului astrolog, Nicolae neamţul 



Sfârşitul lumii te-ai grăbit să îl prevesteşti, Nicolae, supunându-te stelelor, dar sfârşitul 
neaşteptat al vieţii tale nu poţi nici să îl prezici, nici să îl afli dinainte. Ce poate fi mai nebun 
decât nebunia ta? De aceea, voi cu adevărat sunteţi învăţătorii înţelepciunii deşarte, voi care 
credeţi că totul este cârmuit de stele, iar nenorocirea voastră nu puteţi să o aflaţi dinainte, aşa 
cum spune Leonid: „Vrăjitori care urmăriţi cursul stelelor! Pieriţi, învăţători ai minciunii şi ai 
înţelepciunii deşarte! Pe voi v-a născut necuviinţa şi v-a educat nebunia, însă nu puteţi să aflaţi 
dinainte nenorocirea voastră". 

XXII 

Cuvânt împotriva relei credinţe latine; tot aici şi împotriva „Almanahului" care a prezis 
că va fi un potop universal, mai distrugător decât cel pomenit odinioară 



Acest cuvânt este simplu şi lipsit de viclenie, nu pentru că are scopul de a relata lucruri 
simple şi prea puţin demne de atenţie. El este scris nu cu scopul de a arăta înţelepciunea cea 
vicleană, oricât de zadarnică ar fi ea, ci pentru a-i scoate din adâncul vicleşugului astrologie pe 
cei ce s-au afundat în el. Dar să nu vă miraţi de asprimea introducerii, căci eu sunt cuprins de o 
mare suferinţă lăuntrică nu numai pentru că voi, suferind fără vindecare, nu vă îngrijiţi de ceea 
ce se cuvine şi nu aveţi nicidecum în minte intenţia să vă treziţi, ci şi pentru că strâmbaţi căile 
cele drepte ale Domnului şi vă străduiţi necontenit să atrageţi mulţimea nevinovată a 
credincioşilor în aceeaşi prăpastie a înşelăciunii, deoarece nu vă mulţumiţi cu propria voastră 
nenorocire. 

Voi nici nu ştiţi că înaintea voastră stă nenorocirea care vine de la Domnul. De ce? 
Pentru că sunteţi vinovaţi de sminteală! Căci Domnul spune clar: Iar cine va sminti pe unul 
dintr-aceştia mici care cred în Mine, mai bine i-arfi lui să i se atârne de gât o piatră de moară 
şi să fie afundat în adâncul mării (Mt. 18, 6). Dacă celui ce sminteşte un singur credincios în 
Domnul, i se înfăţişează o asemenea nenorocire groaznică, atunci ce trebuie să credem despre 
aceia care smintesc nu numai unul sau doi credincioşi, ci o Biserică întreagă care s-a adunat cu 
bine în Domnul? Ei râvnesc să o corupă şi să o îndepărteze de învăţătura Apostolilor şi a 
Părinţilor. Voi, prin învăţăturile voastre dăunătoare, pe care le scoateţi din pântecele vostru, nu 
vă temeţi să răstălmăciţi învăţătura cea luminoasă propovăduită de Apostoli şi de Sfinţii 
Părinţi. Iar uneori, lucrând cu şiretlicurile cele rele ale lui Valaam şi cu citirile în stele ale 
diavolilor, îi înduplecaţi pe oamenii simpli să vină la voi şi să creadă prezicerile voastre despre 
ceea ce urmează să se întâmple în viaţa fiecăruia. 

însă, socotind că introducerea este de ajuns, a venit momentul să îndrept cuvântul către 
ceea ce aveam de gând, către ideea care vă va învăţa să nu cugetaţi în felul vostru. Şi dacă acest 
cuvânt al meu va ajunge cu bine la ţelul său, atunci slavă lui Dumnezeu Care 1-a îndrumat către 
scopul propus. Iar dacă nu îşi va atinge scopul şi nu va mişca gândurile voastre, şi atunci slavă 
lui Dumnezeu Care m-a ajutat să mă nevoiesc spre îndreptarea voastră, chiar dacă voi aţi 
lepădat ţinta din pricina înclinaţiei mari către nemulţumire. 

Dacă voi, o oamenilor, credeţi puţin în Hristos şi aşteptaţi învierea morţilor şi venirea pe 
cer a dreptului Judecător, înaintea Căruia se vor înfăţişa toţi oamenii care au fost din veac şi 
fiecare va da răspuns pentru ceea ce a făcut, chiar şi pentru un cuvânt deşert, precum a spus 
Judecătorul, atunci pentru ce nesocotiţi şi lepădaţi de la voi sfintele Lui făgăduinţe şi învăţături 
spuse dreptului Noe şi, urmând vicleşugului astrologie şi învăţăturii diavoleşti a caldeilor, 
propovăduiţi despre schimbările ce vor fi făcute de zodiac în tot ceea ce există şi în toate 
făpturile raţionale şi iraţionale care se mişcă pe pământ, aşa cum nu a fost de la începutul lumii 
şi cum nu s-a auzit în manuscrisele cele vechi? Voi păziţi atât de ferm aceste convingeri, încât 
este mai uşor să vă oprim respiraţia acestui aer decât să vă dezlipim de aceste practici. 

Spunând aceasta, eu nu mustru ştiinţa corpurilor cereşti, care este necesară şi folositoare 
vieţii acesteia, cum ar fi ştiinţa rotirii, apariţiei şi dispariţiei stelelor, după care se calculează 
fără greşeală timpurile acestui veac şi se determină corect data Paştilor. Eu nu mustru această 
ştiinţă, ci înclinaţia peste măsură către această ştiinţă şi cercetarea prea multă a ceea ce este 
ştiut numai de Dumnezeu. De asemenea mustru abaterea cea rea şi vicleană a credincioşilor de 
la Dumnezeu prin înduplecarea lor ca să urmărească poziţiile stelelor, datorită cărora unele 

dintre ele sunt numite binefăcătoare, iar altele răufăcătoare! Şi de aici, ajung la concluzia că nu 
numai zilele şi orele, ci şi oamenii sunt diferiţi, numindu-i pe unii buni, iar pe alţii răi. Acest 
lucru îl osândesc eu şi îl numesc necredinţă, urmându-i astfel pe toţi sfinţii bărbaţi care din 
veac au strălucit prin buna credinţă. 

Şi voi, toţi propovăduitorii, adepţii şi apărătorii înflăcăraţi ai acestui lucru, sunteţi dovada 
cea mai convingătoare a faptului că nu mint atunci când spun că voi şi cei din jurul vostru 
sunteţi martori de netăgăduit. Făgăduinţa fermă şi porunca Creatorului, pe care El a dat-o 
dreptului Noe, voi le-aţi crezut mincinoase şi aţi dat crezare prezicerilor ticălosului „Almanah", 
şi nu vă este ruşine să propovăduiţi că pe tot pământul va veni în scurt timp un potop mai rău 
decât a fost cel dinainte. Dar pentru că această prezicere s-a dovedit a fi mincinoasă şi voi v-aţi 
făcut de ruşine, afirmaţi acum că prezicerea s-a referit nu la un potop de apă, ci la schimbarea 
şi transformarea a tot ceea ce există pe pământ. Cu toate acestea, „Almanahul" spune clar că 
acest lucru trebuie să se săvârşească prin intermediul apei şi că celelalte stele trebuie să se 
adune la zodiac şi să dea naştere unei asemenea schimbări pe pământ. Iar pe zodiac îl numiţi: 
„prevestitorul şi vinovatul apelor şi al ploilor". 

însă este timpul să vă spun şi vouă cuvântul Fericitului Pavel, pe care el 1-a scris către 
galateni (3, 1): „O, latini fără de minte! Cine v-a ademenit pe voi să nu vă încredeţi adevărului? 
Ce v-a făcut să vă îndepărtaţi de adevăr şi să cercetaţi zilele, lunile, timpurile şi anii? Văd că vi 
s-a întâmplat şi vouă lucrul acesta, asupra căruia i-a prevenit Apostolul pe coloseni, şi vă 
amăgiţi cu filosofia şi cu deşartă înşelăciune din predania omenească, după înţelesurile cele 
slabe ale lumii şi nu după Hristos (2, 8). Şi nu e de mirare. Căci cea mai mare importanţă o are 
la voi Aristotel, care v-a atras, sau mai bine zis, v-a inundat cu silogisme patetice şi cu vorbe 
viclene, fără să vă dea voie să fiţi de acord cu ceea ce au spus Proorocii şi Apostolii, în chip 
tainic, despre înalta Treime. Şi dacă o dogmă nu se potriveşte cu silogismele lui [ale lui 
Aristotel] alcătuite viclean, atunci ori o numiţi netrebnică, ori o prelucraţi fără nici o frică, de 
dragul şiretlicurilor patetice. 

Dacă nu ar exista primejdia ca lungimea cuvântului meu despre această nebunie să 
copleşească atenţia voastră, eu v-aş arăta ceea ce vă călăuzeşte, şi cu privire la majoritatea 
tainelor cinstite de creştini v-aş arăta că pe unele le-aţi distrus complet, iar pe altele le-aţi 
schimonosit în favoarea voastră, răstălmăcind toate canoanele Sfinţilor Părinţi. Dar să nu 
credeţi că eu, din această pricină, osândesc învăţătura cea străină, care este folositoare şi 
încuviinţată de aproape toţi cei care au strălucit prin buna credinţă. Eu nu sunt un ucenic atât de 
nerecunoscător al acestei învăţături, chiar dacă nu m-am aflat în pragul ei, dar osândesc 
curiozitatea nemăsurată a raţiunii. Căci ar trebui ca oamenii să cerceteze cu evlavie această 
învăţătură şi să-şi însuşească cu mintea numai ceea ce contribuie la întărirea credinţei creştine 
şi, aşa cum spune dumnezeiescul Pavel, să-şi înrobească toată raţiunea în ascultarea lui Hristos 
şi să oblige ştiinţa să urmeze în toate adevărul evanghelic, socotind-o roaba acestui adevăr. 

Dar ei procedează invers: s-au lăsat cu totul în voia ştiinţei, îndepărtându-se de adevăr, şi 
îi urmează toată viaţa lor pe Aristotel, pe Platon şi pe ceilalţi filosofi elini; cu ei se hrănesc şi 
pe ei îi respiră. Schimonosirea dogmelor, care ia naştere de aici, şi reaua credinţă care, de 
obicei, se naşte în convingerile celor ce studiază ştiinţa, nu pot fi descrise de nici un cuvânt. Eu 
însumi sunt martorul de încredere al tuturor acestor lucruri şi nu ca unul care a auzit, ci ca unul 
care a văzut acestea în Italia şi în Lombardia şi care a fost oarecând părtaşul lor. Şi dacă nu m- 
ar fi miluit Domnul, Care se îngrijeşte de mântuirea tuturor, şi nu m-ar fi cercetat imediat cu 
harul Său şi nu ar fi luminat cu lumina Sa gândul meu, atunci aş fi pierit de mult împreună cu 
necredincioşii care se aflau acolo. 

Vai, câţi oameni am întâlnit în Italia, oameni care aveau credinţe păgâne şi îşi băteau joc 
de cele mai mari taine ale noastre! Unul dintre aceşti oameni, Cobezmic Ferrarski, care îi 
întrecea pe ceilalţi în ştiinţă, atunci când a murit le-a spus ucenicilor şi prietenilor săi: 
„Bucuraţi-vă împreună cu mine, iubiţilor, căci mâine mă voi odihni în câmpiile Elizee cu 
Socrate, cu Platon şi cu toţii eroii!". într-atât fusese înşelat de învăţătura păgână! 

în Patavia a fost un altul, după el, filosoful Sesa napolitanul, care atât a urât credinţa 
noastră şi obiceiurile ei, încât, atunci când a mers la biserică, le-a spus prietenilor săi: „Să 
mergem şi noi la amăgirea comună!". 

Cine nu îl ştie pe Angelo Poliziano care a trăit în Florenţa şi care a ajuns vestit prin 
necredinţă şi toată necurăţia şi s-a sfârşit în chip jalnic? Au existat şi alţii, în alte locuri pline de 
toată necinstirea, care, într-adevăr, ar fi ridicat de mult altare idolilor dacă nu i-ar fi cuprins 
frica în faţa excomunicării de către papă. 

însă trebuie să mă întorc acolo unde am lăsat cuvântul şi să arăt că voi nu numai că 
sunteţi înşelaţi de Aristotel şi celelalte învăţături filosofice şi vă abateţi de la adevărul creştin, 
dar şi ceea ce spuneţi spre îndreptăţirea voastră este cu totul vrednic de râs. Căci îndrăznind să 
procedaţi aşa, voi pretutindeni îl socotiţi pe al vostru papă dumnezeiesc, atribuindu-i puterea 
dată marelui Apostol Petru. Şi cu papa, ca şi cu o sperietoare, nu încetaţi să îi speriaţi pe 
oamenii simpli, cugetând greşit şi în acest caz, precum şi în altele. Căci puterea dată celui mai 
mare Apostol (ceea ce însemnă că: dacă ceva este dezlegat sau legat pe pământ, dezlegat sau 
legat va fi şi în cer) a fost, de asemenea, dată şi celorlalţi ucenici. 

Puterea dată celui mai mare Apostol nu constă în faptul de a schimba Evanghelia lui 
Hristos, adică rânduiala şi învăţătura dumnezeiască atât despre El, cât şi despre Sfânta Treime, 
ci în faptul de a ierta păcatele celor ce se căiesc şi a lucra părinteşte la mântuirea lor, neţinând 
cont de asprimea canoanelor rânduite, ci, uitându-se la starea sufletească a celor ce se căiesc, să 
scurteze sau să prelungească vremea pocăinţei. Iar ca să nu îndrăznească nicidecum să schimbe 
ceva foarte mic care este cuprins în Evanghelie, Domnul a poruncit, zicând: Deci, cel ce va 
strica una din aceste porunci, foarte mici, şi va învăţa aşa pe oameni, foarte mic se va chema 
în împărăţia cerurilor (Mt. 5, 19). 

Oare nu s-a transmis puterea dată celui mai mare Apostol şi la Episcopii romani de după 
el, cum ar fi: Silvestru, Celestin, Leon, Agapit, Agaton, Adrian şi mulţi alţii? Este clar pentru 
fiecare că s-a transmis. Care dintre ei a îndrăznit vreodată să schimbe ceva din dumnezeieştile 
dogme ortodoxe şi din pravilele şi obiceiurile bisericeşti, până la al şaptelea Sinod ecumenic? 
Oare nu s-au aflat toţi în acord cu sfeşnicele din răsărit, fiind uniţi unii cu ceilalţi prin legătura 
iubirii în Sfântul Duh, ocârmuind astfel cu bine bisericile credincioşilor de pretutindeni? Oare 
nu a existat pretutindeni o singură mărturisire de credinţă ortodoxă care conţinea învăţătura 
despre Mângâietorul Care purcede numai din Tatăl? Oare nu se săvârşea unul şi acelaşi Botez 
prin întreita cufundare, aşa cum porunceşte pravila apostolică? Oare nu exista o singură 
prescură care conţinea sare şi drojdie şi se aducea ca jertfă fără de sânge? Şi acestea reies din 
multe mărturii, dar mai ales ne-au încredinţat cu privire la ele minunaţii arhierei Vasile cel 
Mare şi Ioan Gură de Aur, lăsând bisericilor scrieri despre ele. 

Dumnezeiescul Vasile a dus luptă împotriva ereticului Apollinarie care a spus că Fiul lui 
Dumnezeu a luat un trup fără minte şi suflet şi, din această pricină, a rânduit pentru adepţii lui 
să aducă azimă ca jertfă, deoarece sarea este chipul minţii omeneşti, potrivit cu cele spuse în 
Evanghelie: să aveţi sare în voi; iar drojdia închipuie sufletul care însufleţeşte trupul. Luptând 
împotriva hulei lui Apollinarie, dumnezeiescul Vasile a lăsat în scrierile sale următorul canon, 
pe care trebuie să-1 păzească Biserica Sobornicească: „Dacă cineva aduce ca jertfă azimă, să fie 
anatema!". 

Iar dumnezeiescul Ioan Gură de Aur, ne-a arătat adevărul, vorbind în cuvântul său despre 
Cruce astfel: „Cele vechi au trecut, toate cele noi au venit: acolo chivotul, aici Fecioara, acolo 
toiagul, aici Crucea, acolo azima, aici pâinea". Aşa a strălucit adevărul prin aceşti doi 
învăţători. 

Iar voi ce puteţi să spuneţi împotriva acestora? Spunând că în trecut a existat porunca 
azimei, el a pus în faţa ei pâinea. Astfel, a adeverit că ea ne face părtaşi la jertfa Noului 
Testament. Dacă voi ne puneţi în faţa celor spuse de Sfântul Apostol Pavel către corinteni: 
Curăţiţi aluatul cel vechi, ca să fiţi frământătură nouă (1 Cor. 5, 7) şi iarăşi: De aceea să 
prăznuim nu cu aluatul cel vechi, nici cu aluatul răutăţii şi al vicleşugului, ci cu azimele 

curăţiei şi ale adevărului (5, 8) noi, ca răspuns la acestea, nu vă vom spune ceva de la noi, ci 
ceea ce am auzit de la acelaşi Părinte şi învăţător Ioan Gură de Aur, care prin descoperire 
dumnezeiască a tâlcuit Epistolele Sfântului Apostol Pavel, aşa cum reiese din viaţa lui. El 
spune astfel: „Sfântul Apostol Pavel, mustrându-i mai întâi pentru faptul că ei au trecut sub 
tăcere împreună-vieţuirea cu mama vitregă şi au lăsat fără cercetarea cuvenită această 
fărădelege, îi sfătuieşte [pe coloseni] să se lepede de răutatea cea veche în care au trăit înainte, 
adică de dobitoceasca şi ticăloasa împreună-vieţuire păgână [de incest], pe care a numit-o 
metaforic aluatul cel vechi, după cum le-a spus Domnul Apostolilor: Feriţi-vă de aluatul 
fariseilor, adică de învăţătura lor făţarnică şi de traiul lor nelegiuit. Şi le porunceşte să trăiască 
în nedospirea curăţiei şi adevărului, adică în obiceiuri sfinte şi curate, aşa cum se cuvine 
creştinilor să trăiască, numind aceasta sărbătoare". 

Vedeţi, oare, cum înţelege acest dumnezeiesc părinte cugetarea apostolică? El nu a 
pomenit deloc despre pâinea adusă la Sfânta slujbă, aşa cum tâlcuiţi voi. Cui ne porunciţi voi să 
ne supunem: celor care au strălucit în trecut prin toată sfinţenia şi înţelepciunea dumnezeiască, 
Sfântului Vasile cel Mare, Sfântului Ioan Gură de Aur şi tuturor celorlalţi Sfinţi, sau vouă, 
celor care încălcaţi cele legiuite de ei şi ne atrageţi erezia lui Apollinarie? Voi nu puteţi să 
spuneţi că azimele sunt rânduială apostolească. Este rânduiala voastră! Iar îndreptăţirea voastră 
se dă în vileag prin ceea ce au spus Sfinţii Vasile cel Mare şi Ioan Gură de Aur. 

însă cele spuse aici despre acestea sunt de ajuns pentru cei care se supun cu înţelepciune 
tradiţiei Bisericii ortodoxe. De ce? Pentru că nu trebuie să prelungesc cuvântul pentru cel care 
stăruie în intenţia lui. Iar intenţia acestui cuvânt este de a da în vileag ideea voastră greşită 
despre potop, pe care voi aţi alcătuit-o cu obrăznicie, vorbind „din pântecele vostru"*. 

Ce preziceri prooroceşti şi apostoleşti aţi vestit voi, oamenilor, de aţi răspândit această 
învăţătură defăimătoare în lume? Cum aţi zămislit şi aţi scos la lumină acest rod ticălos vrednic 
de întunericul peşterilor trotoniene? Oare voi nu ştiţi, oamenilor, că, dacă sunteţi cât de cât 
creştini, nu trebuie nici să cugetaţi, nici să scrieţi nimic mai presus de cele scrise şi lăsate nouă 
de Prooroci, Apostoli şi de învăţătorii de după ei, dacă doriţi să cugetaţi drept în domeniul 
credinţei? 

Poate că veţi spune: cine a rânduit acest lucru? L-a rânduit însuşi Domnul nostru 

Iisus Hristos în Sfânta Evanghelie, unde, dându-i în vileag pe saduchei, care cugetau nedrept cu 
privire la înviere, le-a spus: Vă rătăciţi neştiind Scripturile (Mt. 22, 29). Oare aceste cuvinte nu 
conţin în mod clar porunca de a nu îndrăzni să cugetăm nimic mai mult decât cele scrise? El le- 
a spus cam aşa: „Voi vă rătăciţi pentru că nu daţi ascultare Sfintei Scripturi, pe care trebuie să o 
urmaţi în toate şi de la ea să învăţaţi adevărul". Oare nu acelaşi lucru se cuvine să vi-1 spună şi 
vouă, latinilor: „Vă rătăciţi neştiind Scripturile, nici puterea lui Dumnezeu"? Dacă voi aţi fi 
crezut ceea ce i-a spus Creatorul şi Stăpânul tuturor dreptului Noe, că nu va mai fi în veci 
potop de apă pe pământ astfel încât să piardă tot trupul (Fac. 9, 11) şi că e cu neputinţă ca 
Dumnezeu să fi minţit (Evr. 6, 18) şi că cerul şi pământul vor trece, dar cuvintele Mele nu vor 
trece (Mt. 24, 35) - dacă voi aţi fi ştiut toate acestea şi le-aţi fi crezut, atunci nu aţi fi ajuns la o 
asemenea nebunie. Ce puteţi spune împotriva acestui lucru? Dacă v-aţi convins de cele spuse, 
atunci rămâneţi cu noi în adevăr. Sau aveţi nevoie de leacuri mai puternice? Voi face atunci şi 
aceasta cu ajutorul lui Dumnezeu. 

Mi se pare că cei ce se menţin în această nebunie suferă de unul din cele două lucruri: ori 
nu cred că însuşi Creatorul poartă de grijă făpturilor Sale, şi în acest caz sunt necredincioşi; ori 
cred că El le poartă de grijă, însă nu tuturor, ci numai făpturilor Sale cereşti, iar pe cele 
pământeşti le-a lăsat în seama cârmuirii zodiacului şi planetelor şi aşa numitului noroc. Insă 
nici în acest caz nu vor scăpa de învinuirea necredinţei, căci necredinţa este cuprinsă în egală 
măsură şi în primul lucru şi în al doilea. Iar dacă însuşi Creatorul le poartă de grijă făpturilor 



Ceea ce înseamnă: din cugetarea trupească [n. tr.]. 

Sale şi îi pasă de ele, astfel încât fără voia Lui nici pasărea nu cade în plasă şi nici numărul 
firelor noastre de păr nu îi este necunoscut, aşa cum a spus Domnul în Evanghelie, atunci cum 
vor putea zodiacul şi planetele să aducă un asemenea dezastru în creaţia lui Dumnezeu, când 
Dumnezeu o întreţine şi o păzeşte cu mâna Lui creatoare? 

Iar dacă voi, fiind stingheriţi de adevăr, alergaţi la ştiinţa astrologică şi spuneţi că ştiinţa 
astrologică vă învaţă să gândiţi şi să judecaţi astfel şi nu se poate nicidecum să fie altfel, atunci 
eu vă voi spune iarăşi la modul cel mai simplu aşa: pronia nepătrunsă a lui Dumnezeu, care 
cârmuieşte, rânduieşte şi ţine totul cu înţelepciune, nu este supusă nici influenţei stelelor, nici 
mişcării planetelor, ci stăpâneşte şi rânduieşte totul aşa cum vrea. Iar Dumnezeu vrea, cu tot 
dinadinsul, ca totul să fie cârmuit drept şi înţelept de pronia Lui cea nepătrunsă şi înţeleaptă, şi 
nu vrea ca prin influenţa forţată a stelelor şi a zodiacului totul să se săvârşească în chip 
nesăbuit şi neuniform, precum huliţi voi, atribuind o forţă de neînlăturat planetelor şi 
zodiacului, care v-au înşelat. Dacă ar fi existat în ele o asemenea forţă, la care visaţi voi, şi 
dacă totul ar fi fost cârmuit nu prin voia cea dumnezeiască, ci prin forţa şi mişcarea lor, care ar 
fi adus asemenea dezastre, precum spuneţi voi, atunci totul ar fi pierit de mult, fiind forţat de 
influenţa puternică a stelelor. 

Iar dacă, fiind mustraţi de mine, veţi spune că toate acestea trebuie să se întâmple cu voia 
cea dumnezeiască, atunci aduceţi-mi dovezile din care aţi scos acest lucru: proorociile şi 
scrierile Apostolilor şi ale învăţătorilor bisericeşti. Cine a prevestit după Moise, cel ce L-a 
văzut pe Dumnezeu, că va fi pe pământ un al doilea potop? Spuneţi-mi dacă aveţi o asemenea 
proorocie. însă nu puteţi să îmi arătaţi, chiar dacă v-aţi trudi la nesfârşit! 

Vreţi să vă dovedesc prin alt mijloc necredinţa celor ce au scris şi au înţeles aşa? Numai 
să nu vă tulburaţi, căci a mai rămas pentru voi nădejdea mântuirii. Dacă vreţi să vă convingeţi 
că unii s-au înşelat cugetând în afara Sfintei Scripturi, atunci cuvântul acesta este de ajuns 
pentru a da în vileag înşelăciunea lor. Ce li se poate spune despre ceea ce au adăugat la sfârşitul 
acestei preziceri diavoleşti, zicând: „înălţaţi capetele voastre, o bărbaţi creştini"? Sau voi 
credeţi că prin această glăsuire vă adresaţi unor inculţi care nu au minte? Ce altceva spun ei 
prin această scurtă expresie dacă nu faptul că, lipindu-se odată de înţelepciunea deşartă a 
acestui veac, s-au despărţit de Biserica creştinilor şi, în marea lor nebunie, au învinuit Sfânta 
Scriptură? De aceea propovăduiesc cu trufie reaua lor credinţă şi cu cea mai mare mândrie ne 
ocărăsc pe noi, cei binecredincioşi, poruncindu-ne să înălţăm capetele noastre, adică minţile. 
Mai că nu ne spun: „O, creştinilor nebuni! Voi, care vă înşelaţi cu scrierile lui Moise şi nu mai 
aşteptaţi al doilea potop înainte de sfârşitul cel de obşte! înţelegeţi, dar, dacă puteţi, că v-aţi 
înşelat şi reveniţi-vă din această amăgire!". 

Oare nu râdeţi de noi, spunând acest lucru? Oare nu propovăduiţi o adunare 
necredincioasă şi păgână, poate cea a caldeilor, ai cărei părtaşi sunteţi, şi de aceea ne numiţi pe 
noi: „creştini"? Căci cine apără concepţiile potrivnice creştinismului şi se leapădă de numele de 
creştin, acela, evident, merge pe alt drum. Oare nu cu aceeaşi trufie l-au mustrat fariseii pe 
orbul cel luminat, zicându-i în adunarea lor: Tu eşti ucenic al Aceluia, iar noi suntem ucenici ai 
lui Moise (Ioan 9, 28)? 

Dar noi suntem atât de departe de a ne întrista de acest lucru, încât vă şi mulţumim pentru 
că ne numiţi creştini, iar capetele noastre, adică minţile, le înălţăm cât mai sus, adică la 
înălţimea raţiunii Sfintei Scripturi şi, luând de acolo luminare din belşug, cântăm împreună cu 
Proorocul David: Spusu-mi-au călcătorii de lege deşertăciuni, dar nu sunt ca legea Ta, Doamne 
(Ps. 118, 85). Şi iarăşi: Certat-ai pe cei mândri; blestemaţi sunt cei ce se abat de la poruncile 
Tale (Ps. 118, 21). Cine sunt călcătorii de lege dacă nu aceia care, prin ticălosul „Almanah", 
spun că din pricina apropierii planetelor şi a zodiacului iau naştere transformări şi schimbări ce 
nu au existat la început? Cei ce spun acest lucru nesocotesc legămintele sfinte ale lui 
Dumnezeu date dreptului Noe, în care Stăpânul cel iubitor de oameni nu o dată, ci de multe ori 
îl întăreşte pe acesta cu cuvinte ce exprimă marea grijă părintească, deosebita atenţie şi 
neschimbarea legământului. 

Să fie aduse aici cuvintele cele sfinte ale Stăpânului tuturor către dreptul Noe, ca să arate 
neamului omenesc marea grijă şi pronie a lui Dumnezeu pentru restul creaţiei. De asemenea să 
arate că El şi pedepseşte şi miluieşte cu dreaptă măsură şi că prin porunca Lui dumnezeiască 
ţine şi cârmuieşte totul cu înţelepciune şi cuviinţă, iar nu prin lucrarea nesăbuită şi 
necuviincioasă a zodiacului şi a planetelor. 

însă înainte de a pomeni cele spuse de Dumnezeu lui Noe, să ne îndreptăm atenţia spre 
faptul că, după mărturia Dumnezeieştii Scripturi, Stăpânul tuturor trimite cu dreptate necazuri 
asupra oamenilor din trei motive: fie pentru viaţa desfrânată şi necurăţia care au sporit, fie 
pentru necredinţa şi neascultarea faţă de El, fie pentru încălcarea poruncilor Lui. Pentru primul 
motiv slujesc ca dovadă contemporanii lui Noe şi, de asemenea, Sodoma şi Gomora. Pentru al 
doilea Faraon şi tot Egiptul, care ajunseseră la mare necredinţă şi nu se supuneau deloc 
Stăpânului tuturor, neţinând cont de nenumăratele minuni pe care le făcuse Moise înaintea lor. 
Iar pentru al treilea, poporul israelit care, după ce a ajuns la pământul făgăduinţei, pentru 
încălcarea poruncilor Stăpânului a fost prigonit de mii de ori de străini, iar mai târziu a fost luat 
în robie de babilonieni. 

Nu degeaba vă vorbesc despre acestea, ci ca să arăt falsitatea proorociei „Almanahului" 
despre potop şi să vă arăt şi faptul că vorbirea lui deşartă nu este numai ticăloasă, pentru că se 
opune fără ruşine Stăpânului tuturor şi lui Moise, celui plăcut Lui, ci este cu totul plină de 
nesăbuinţă şi nebunie. Căci ea [proorocia] nu înfăţişează nici unul dintre motivele pomenite 
mai sus, pentru care, de obicei, Stăpânul tuturor îi pedepseşte pe călcătorii de lege, aşa cum s-a 
spus, ci aduce numai un motiv: mişcarea iraţională a planetelor şi a zodiacului. Din aceasta 
reiese că ea suferă de o mare necredinţă, deoarece atribuie cârmuirea întregii creaţii unui lucru 
neînsufleţit şi nesimţitor, iar nu lui Dumnezeu Care, potrivit cu cuvintele Apostolului, ţine 
toate cu cuvântul puterii Sale. Dar deja este timpul să ne îndreptăm atenţia la făgăduinţa de mai 
sus, să scoatem mai bine în vileag deşartă proorocie a „Almanahului" şi să arătăm că este 
mincinoasă şi hulitoare. 

Creatorul şi Păzitorul tuturor are grijă de mântuirea noastră şi niciodată nu trimite asupra 
noastră pedepse fără motiv, iar acest lucru reiese din celelalte cugetări şi întâmplări ale 
Scripturii, mai ales din relatarea Sfintei Scripturi despre potopul din timpul lui Noe. Despre 
acesta este scris aşa: Pământul însă se stricase înaintea feţei lui Dumnezeu şi se umpluse 
pământul de silnicii (Fac. 6, 11). Aceste cuvinte conţin în ele învinuirea vieţii noastre 
desfrânate şi îndreptăţirea judecăţii lui Dumnezeu: El nu trimite nici o pedeapsă fără motiv, ci 
se îngrijeşte părinteşte de trezirea noastră atunci când noi ne îndepărtăm de El fără putinţă de 
întoarcere. Apoi, arătând iubirea de oameni a Stăpânului şi faptul că El râvneşte puternic la 
mântuirea noastră, spune: Şi a căutat Domnul Dumnezeu spre pământ şi iată era stricat, căci 
tot trupul se abătuse de la calea sa pe pământ (Fac. 6, 12). 

Prin expresia a căutat, este arătată iubirea nespusă a Stăpânului către noi, căci şi noi ne 
desfătăm şi nu ne mai saturăm de vederea celor pe care îi iubim, astfel încât nimic nu ne poate 
abate privirile de la ei. Mai departe spune: Atunci a zis Domnul Dumnezeu către Noe: Sosit-a 
înaintea feţei Mele sfârşitul a tot omul, căci s-a umplut pământul de nedreptăţile lor, şi iată Eu 
îi voi pierde de pe pământ (Fac. 6, 13). 

Stăpânul cel iubitor de oameni a binevoit să se judece cu făpturile mâinilor Sale, ca să 
arate că El nu Se bucură de pieirea oamenilor, ci că ei înşişi sunt vinovaţi de pieirea lor. Sosit-a 
sfârşitul spune, adică a sosit vremea răsplăţii şi a dreptei judecăţi. Şi mai spune: de mult îndur 
Eu fărădelegile voastre. Şi zicând: s-a umplut pământul de nedreptăţile lor, El a arătat motivul, 
pentru care i-a osândit la pieire. De asemenea, spune: nu Eu sunt vinovat de pieirea lor, ci ei 
înşişi prin fărădelegile lor au dus la mânie îndelunga Mea răbdare. Apoi îi descoperă dreptului 
Noe şi calea pierii lor, zicând: Şi iată Eu voi aduce asupra pământului potop de apă, ca să 
pierd tot trupul de sub cer, în care este suflu de viaţă, şi tot ce este pe pământ va pieri (Fac. 6, 
17). 

De ce este adăugat aici: Şi iată Eul Ar fi fost de ajuns să spună voi aduce. Să nu credem 
că aceasta în zadar este spusă aşa. Pentru că în acel timp avea mare trecere vicleşugul 
astrologiei, care îşi dobândise începutul de la Set, aşa cum scrie istoricul evreu Iosif [Flaviu], şi 
pentru că mulţi dintre oamenii de atunci, ca şi cei de astăzi, aveau concepţii greşite, atribuind 
totul zodiacului, mişcării planetelor şi norocului. De aceea Stăpânul cel iubitor de oameni, 
adaugă această expresie în chip părintesc şi pentru mustrarea lor: Şi iată Eu, ca şi cum ar 
spune: oamenilor, nu daţi atenţie învăţăturilor mincinoase ale celor ce vestesc din pântecele lor. 
Nu zodiacul va trimite apă pe pământ, datorită apropierii dintre el şi celelalte stele, ci Eu, voia 
Mea, sfatul Meu şi porunca Mea vor deschide de sus jgheaburile cerului, iar jos toate izvoarele 
adâncului (Fac. 7, 11) şi astfel va pieri tot trupul. 

Iar faptul că nu va mai fi un asemenea potop ne învaţă clar tot Sfânta Scriptură, care ni-L 
înfăţişează pe Creator vorbind astfel: Iar Domnul Dumnezeu a mirosit mireasmă bună şi a zis 
Domnul Dumnezeu în inima Sa: Am socotit să nu mai blestem pământul pentru faptele omului, 
pentru că cugetul inimii omului se pleacă la rău din tinereţile lui şi nu voi mai pierde toate 
vietăţile, cum am făcut (Fac. 8, 21). 

Ce poate fi mai convingător şi mai adevărat decât aceste cuvinte scurte? Creatorul însuşi 
vorbeşte cu Sine, întărindu-ne şi făcându-ne încrezători, ca pe viitor să nu ne mai temem şi să 
nu mai aşteptăm ceva asemănător. De aceea, adaugă şi motivul: pentru că cugetul omului se 
pleacă la rău din tinereţile lui şi el nu poate, fiind trupesc, să se elibereze de dorinţele şi 
poftele trupeşti, pentru care Eu ar trebui să îi pierd des de pe pământ. Acest lucru nu este 
propriu bunătăţii Mele şi de aceea trebuie să Mă îngrijesc de ei prin îndelungă răbdare, pace şi 
diferite pedepse. Pentru aceasta, Stăpânul şi Domnul cel iubitor de oameni, întărindu-ne mai 
mult, repetă acelaşi cuvânt, zicând: nu voi mai pierde toate vietăţile, cum am făcut. 

Acestea ar trebui să fie de ajuns dacă acest cuvânt al meu ar ajunge la oamenii înţelepţi, 
pentru deplina încredinţare că nu trebuie să mai aşteptăm un potop pentru toată lumea. Dar 
pentru că acest cuvânt se referă la latinii care sunt orbiţi mai mult decât toţi oamenii de 
vicleşugul păgân şi de învăţătura diavolească a caldeilor, să cercetăm şi celelalte cuvinte 
prooroceşti şi sfinte cu care Stăpânul cel iubitor de oameni 1-a întărit pe dreptul Noe, iar prin el 
pe tot neamul omenesc, ca să nu se mai teamă în veci de un asemenea dezastru. 

Cuvintele Sfintei Scripturi sunt următoarele: Iată Eu închei legământul Meu cu voi, cu 
urmaşii voştri. Şi cu tot sufletul viu, care este cu voi (Fac. 9, 9-10). Apoi, repetând, spune 
acelaşi cuvânt: Şi închei acest legământ cu voi, că nu voi mai pierde tot trupul cu apele 
potopului şi nu va mai fi potop, ca să pustiiască pământul (Fac. 9, 11). 

Ce poate fi mai clar sau mai convingător decât aceste cuvinte? Priviţi, orbilor, şi auziţi, 
surzilor, şi, dacă puteţi, înţelegeţi, nesăbuiţilor, Cine spune acestea! Şi, înţelegând, îngroziţi-vă 
de faţa Domnului Savaot, Făcătorul tuturor, Care pe toate le creează şi le schimbă aşa cum 
vrea, cu cuvântul puterii Lui. El ne făgăduieşte şi ne spune că nu mai trebuie să ne temem de 
un asemenea dezastru, iar voi fără ruşine spuneţi că va fi potop datorită acţiunii stelelor. Cine a 
spus şi a întărit lucrul acesta? 

Oare nu îl auziţi pe Isaia care spune clar: Iată hotărârea pentru tot pământul, iată mâna 
întinsă peste toate neamurile! Dacă Domnul Savaot a hotărât, cine II va putea împiedica? Şi 
dacă mâna Lui stă întinsă, cine o va întoarce la loc? (Isaia 14, 26-27). Aţi înţeles voi, oare, din 
aceste cuvinte sfinte, tăria şi statornicia făgăduinţei Atotţiitorului Dumnezeu şi ale adevărului 
Lui? Sau încă vă mai menţineţi în neascultarea cea dragă vouă şi în aplecarea către ceartă sau, 
mai bine zis, în necredinţă? 

Dacă voi aţi fi crezut Sfânta Scriptură şi aţi fi îndreptat auzul vostru cu atenţie către ea, 
atunci nu aţi fi căzut în aceste prăpăstii ale hulei. Dar, ca să nu prelungesc fără măsură 
cuvântul, aducând toate proorociile, care sunt foarte multe, voi mai spune ceva scurt şi cu 
aceasta voi încheia. Căci oricine menţionează proorociile trebuie să înţeleagă foarte bine 
avertismentul cuprins în ele. 

Aşadar, noi, o, oamenilor, prin harul lui Hristos, fiind de la început creştini, educaţi în 
învăţăturile şi predaniile Apostolilor şi ale Părinţilor, şi păzind cu evlavie şi neschimbate cele 
adeverite şi pecetluite de ei, aşa cum am învăţat, cum am crezut, cum păzim şi cum mărturisim 
împreună cu ei, aşa vă scriem şi vouă, nespunând nimic de la noi, nici născocind noi înşine 
ceva, aşa cum, după cât se pare, îndrăzniţi să faceţi voi. însă, împrumutând dovezi din Sfânta 
Scriptură şi explicând acestea cu tâlcuirile Sfinţilor Părinţi, noi ne întărim astfel pe noi înşine, 
primind lumina raţiunii, pe care o dăruim celor ce strălucesc prin credinţă. 

Vă rugăm, lepădaţi şi voi orice împotrivire şi orice trufie care se nasc din pricina raţiunii 
false în cei ce se lipesc fără băgare de seamă de ea, şi primiţi cu credinţă această bucurie şi, 
împreună cu Proorocul David, spuneţi-I întotdeauna, cu smerenie, Stăpânului tuturor: Că eram 
fără de minte şi nu ştiam; ca un dobitoc eram înaintea Ta. Dar eu sunt pururi cu Tine (Ps. 72, 
22). De ce spune el acest lucru? El spune: eu am înţeles, o Stăpâne, că taina judecăţilor Tale 
este un adânc nepătruns şi neînţeles al raţiunii Tale dumnezeieşti. Eu nu sunt decât un vierme, 
nu sunt om, şi de aceea mă mulţumesc cu ceea ce am primit de la învăţătorii dinaintea mea şi la 
acestea mă limitez şi nimic mai mult nu cercetez, căci ştiu neputinţa cugetului meu. De aceea 
eu socotesc că este drept să primesc cu simplitate şi fără discuţie sfintele Tale porunci, judecăţi 
şi învăţături, aşa cum dobitocul cel supus pântecelui primeşte sarcina aşezată de stăpân pe el şi 
merge acolo unde îl îndrumă stăpânul. Eu aplic acest lucru faţă de mine pentru a fi întotdeauna 
cu Tine, nedespărţit de harul Tău dumnezeiesc. 

Căci nu se poate, o, oameni buni, să intre cineva în împărăţia cerească făgăduită nouă, 
dacă nu o primeşte ca un copil, adică dacă nu primeşte cu simplitate şi fără cercetare 
dumnezeiasca învăţătură care ne-a fost descoperită despre înalta Treime şi ceea ce ne-a fost 
propovăduit şi întărit de Părinţii purtători de Dumnezeu de la cele şapte Sinoade ecumenice, fie 
că sunt tâlcuiri, obiceiuri sau canoane. Căci ei nu au spus de la sine, ci prin ei a vorbit Duhul 
Sfânt Care purcede de la Tatăl, aşa cum ne-a arătat Domnul, lăsându-ne învăţătura despre El, şi 
Care este de o fiinţă cu Fiul, aşa cum ne învaţă Sfântul Chirii cel Mare şi toţi Sfinţii. Aşa cum 
cauza Celui Unuia Născut este numai Tatăl, aşa şi cauza Mângâietorului este numai Tatăl, Care 
îl purcede, iar Persoanele dumnezeieşti sunt egale în toate, tocmai datorită cauzei (dumnezeirii 
lor). 

Fiul nu este lipsit de egalitatea cu Tatăl, precum spuneţi voi, chiar dacă El nu îl purcede 
pe Duhul, exact aşa cum Duhul nu este lipsit de egalitatea cu Tatăl şi Fiul, chiar dacă nu îl 
naşte împreună cu Tatăl pe Fiul. Aceasta este îndreptăţirea voastră copilărească, ce vă atrage în 
gândirea satanică şi vă duce în prăpastia lui Savelie. Aceia care mărturisesc că Duhul Sfânt 
purcede şi de la Fiul, ca şi cum Fiul ar fi o cauză, trebuie să îngăduie unul din cele două lucruri: 
Persoana Tatălui trebuie să Se unească cu Persoana Fiului ori după fiinţă ori după Persoană, 
atunci când Ei îl purced pe Mângâietorul. Dar dacă voi spuneţi că Ei Se unesc după fiinţă, 
atunci ideea nu numai că pare nepotrivită, dar conţine în ea o mare hulă, căci în toate cele trei 
Persoane fiinţa este una singură şi nedespărţită. Unind după fiinţă Persoana Fiului cu Persoana 
Tatălui, voi, evident, îl separaţi pe Mângâietorul de această unire într-o fiinţă. Iar acest lucru 
este mai presus de orice hulă! Iar dacă spuneţi că Ele se unesc după Persoană, atunci luaţi 
seama cum vă daţi în vileag, apărând erezia lui Savelie, căci Persoanele nu se unesc, potrivit cu 
învăţătura tuturor Sfinţilor teologi, şi nu se amestecă între ele. 

Multe alte neghiobii care se ascund în învăţătura voastră ar putea fi scoase la iveală; însă 
nu mai este timp să vorbesc despre ele în această epistolă care se apropie deja de sfârşit. 
Domnul le porunceşte clar în Sfânta Evanghelie celor ce cred în El: Cine nu este cu Mine este 
împotriva Mea şi cine nu adună cu Mine risipeşte (Mt. 12, 30). Şi iarăşi: Oile Mele ascultă de 
glasul Meu; iar după un străin, ele nu vor merge, ci vor fugi de el, pentru că nu cunosc glasul 
străinilor (Ioan 10, 27;5). 

Aceia care schimbă şi răstălmăcesc, prin adaosuri străine, credinţa apostolică lăsată de 
cele şapte Sinoade ecumenice, nu sunt cu Hristos şi nu adună cu El, ci risipesc. Iar acest lucru 
reiese atât din multele dovezi de netăgăduit, cât şi din faptul că ei nu se tem să moştenească 

nenumăratele blesteme şi anateme ale Sfintelor Sinoade, încălcând învăţăturile apostoleşti şi 
dispreţuind propovăduirea şi predaniile Sfinţilor Părinţi. 

Iar dacă doriţi şi voi să fiţi cu Hristos şi să adunaţi cu El bogăţia adevăratei învăţături 
dumnezeieşti şi să scăpaţi de acele blesteme înfricoşătoare, atunci păziţi fără cercetare 
învăţătura lăsată de Domnul şi, de asemenea, predaniile şi îndrumările Sinoadelor ecumenice, 
ca nişte prunci nevinovaţi, hrănindu-vă din vasul evanghelic cu laptele cel dulce, până când 
veţi ajunge la bărbatul desăvârşit, spunând ca Apostolul, la măsura vârstei deplinătăţii lui 
Hristos. Atunci va fi de ajuns pentru noi acest răspuns, iar vouă vă va fi în chip deosebit prieten 
şi răsplătitor Hristos, Care vă va spune: Bine, slugă bună şi credincioasă, peste puţine ai fost 
credincioasă, peste multe te voi pune; intră întru bucuria Domnului tău (Mt. 25, 21). 

XXIII 
Cuvânt împotriva luteranilor, despre cinstirea Sfintelor Icoane 

Domnul i-a spus lui Moise: Să nu-ţi faci chip cioplit şi nici un fel de asemănare (Exod 
20, 4). El nu i-a zis: să nu-ţi faci nici o asemănare, ci nici un fel de asemănare, aşa cum fac 
elinii, înfăţişând asemănările şi feţele vrăjitorilor, adulterilor şi ucigaşilor, ale fiarelor şi 
păsărilor şi reptilelor, numind aceste asemănări dumnezei şi închinându-se lor. Iar dacă 
asemănarea cea vrednică de cinstire este spre slava lui Dumnezeu, atunci nu greşeşti deloc prin 
aceasta. Şi dacă nu crezi acest lucru, atunci îţi voi aduce ca dovadă cuvântul lui Dumnezeu, 
spus lui Moise. Spunându-i mai întâi: să nu-ţi faci chip cioplit şi nici un fel de asemănare, 
Dumnezeu i-a poruncit apoi aceluiaşi Moise să îşi facă multe asemănări (Exod 12 şi 26). 

în primul rând, i-a poruncit să-şi facă biserică, adică cortul legământului Domnului. 
Apoi, Dumnezeu i-a poruncit ca în interiorul bisericii să construiască totul după asemănarea şi 
după chipul lucrurilor cereşti. Iar pentru că în cer se află heruvimi, i-a poruncit lui Moise să 
facă din aur heruvimi şi să îi aducă două table cioplite în piatră, pe care a scris cu degetul Său 
cel sfânt zece porunci, iar vasul de aur care conţinea mană cerească, şi toiagul lui Aaron a 
poruncit să le aşeze în chivot [dimpreună cu Tablele Legii], apoi, pe pereţi şi perdele a poruncit 
să se pună şi să se brodeze ţesături de in şi mătase violetă şi stacojie cu chipuri de heruvimi. 

Luaţi seama şi ascultaţi cu atenţie: cortul era făcut din aur şi argint, din mătase violetă, 
stacojie şi vişinie, iar tăbliţele erau cioplite din piatră. Şi noi facem asemănări şi este un lucru 
bun şi plăcut lui Dumnezeu să le cinstim şi să ne închinăm lor, numai că nu trebuie să le facem 
dumnezei şi să spunem chipului: tu eşti dumnezeul nostru, ci să îl cinstim ca pe chipul şi 
asemănarea înfăţişării trupeşti (a întrupării) sau ca pe chipul robului şi plăcutului lui 

Dumnezeu, de exemplu, al lui Ilie sau ca pe chipul Preacuratei Născătoare de Dumnezeu. 

Iar dacă, gândind nebuneşte, spui că lucrurile cinstite şi sfinte pe care Domnul i-a 
poruncit lui Moise să le facă, cum ar fi: cortul, heruvimii, chivotul, tăbliţele de piatră, vasul cu 
mană şi celelalte, trebuie să le cinstim, dar nu trebuie să ne închinăm nici unuia, în afara lui 
Dumnezeu, împotriva acestui lucru îţi voi răspunde aşa: dacă nu trebuie să ne închinăm acestor 
lucruri, atunci cum de s-au închinat lor însuşi marele Prooroc Moise, dumnezeiescul Părinte 
David, împărat şi Prooroc, apoi Iona, Daniel şi Ezdra? Ei toţi s-au închinat lucrurilor făcute de 
mână omenească. în cartea Exodului se spune: Şi când se îndrepta Moise spre cort, tot poporul 
se scula şi sta fiecare la uşa cortului său şi se uita după Moise, până ce intra el în cort. Iar 
după ce intra Moise în cort, imediat se pogora un stâlp de nor şi Domnul apărea în cort în 
stâlpul de nor (Exod. 33, 8; 9; 10). Iar oamenii, văzând stâlpul de nor, se închinau fiecare din 
uşa cortului său. Se închinau stâlpului de nor şi cortului, pentru că Dumnezeu, nevăzut după 
fiinţă, datorită neputinţei noastre, Se ascundea în stâlpul de nor şi Se arăta în această lumină în 
cort. Aşadar, stâlpul de nor era pentru ei ca un veşmânt (în care se învăluia Domnul); în locul 
sălaşului ceresc El avea cortul, care astăzi se numeşte biserică. Oare nu putea Dumnezeu să 
vorbească cu oamenii fără cort? însă prin aceasta, El a dorit să arate încă de la început cinstea 
şi slava bisericii Lui. 

Scriptura mărturiseşte iarăşi în Exod, că atunci când Moise a terminat toate lucrările, 
construind cortul mărturiei, şi a adus în biserica mărturiei chivotul lui Dumnezeu şi 1-a acoperit 
cu un văl, norul a învăluit biserica şi ea s-a umplut de slava Domnului şi Domnul 1-a chemat pe 
Moise din biserica mărturiei. Atunci când s-a construit biserica, nu a fost nici un semn, iar când 
a fost adus chivotul, atunci slava Domnului a umplut biserica şi Domnul a început să vorbească 
din biserică (Exod 40, 33-38). Domnul i-a spus şi lui Solomon: am sfinţit templul pe care l-ai 
zidit, ca să petreacă numele meu acolo în veci şi vor fi ochii şi inima Mea acolo în toate zilele 

(3 Regi 9, 3). Dacă însuşi Domnul Dumnezeu spune că numele şi ochii şi inima Lui sunt în 
biserică în veci, atunci este clar că însuşi Domnul Dumnezeu este în biserică. 

Să înţelegem şi să pătrundem cu atenţie că, în biserică, unde este slava Domnului 
Dumnezeu Atotţiitorului, acolo este şi prezenţa lui Dumnezeu, iar dacă undeva este prezenţa 
lui Dumnezeu, cine nu se închină acelui loc? Şi dacă bisericii trebuie să i ne închinăm, atunci 
cum să nu ne închinăm icoanei Domnului nostru Iisus Hristos şi icoanelor Sfinţilor Lui şi 
celorlalte lucruri dumnezeieşti, datorită cărora biserica însăşi devine sfântă? 

O, nebunilor! De ce comparaţi voi lucrurile cele sfinte ale lui Dumnezeu cu idolii? 
înţelegeţi ceea ce vă spun eu, şi anume că voi înşivă sunteţi asemenea idolilor şi, având ochi, 
nu vedeţi adevărul. în momentul în care oamenii credincioşi se închină icoanei lui Dumnezeu, 
Celui arătat în chip văzut în trup omenesc, voi nu vedeţi în aceasta evlavia, ci o luaţi în râs. 
într-adevăr, râsul vostru se va preface în plâns căci, având urechi, nu auziţi adevărul şi 
învăţătura cea bună a Dumnezeieştii Scripturi din pricina împietririi inimilor voastre. Iar noi, în 
locul cortului, avem biserica, clădită spre slava lui Dumnezeu. în locul tăbliţelor de piatră, 
avem Sfânta Scriptură a harului celui nou. în locul heruvimilor, avem icoanele lui Hristos şi ale 
Sfinţilor Lui. în locul vasului cu mană, avem pâinea şi vinul prefăcute în Trupul şi Sângele lui 
Hristos. în locul toiagului lui Aaron, avem toiagul lui Hristos, Crucea Preacurată şi Făcătoare 
de viaţă; şi celelalte. 

Şi atunci când privim la icoana zugrăvită după asemănarea lui Hristos, ne umplem de 
bucurie duhovnicească, văzându-L pe El, Stăpânul, înfăţişat în acest chip trupesc în care a 
binevoit să vieţuiască alături de oameni. Şi din acest motiv ne umplem de frica lui Dumnezeu 
şi pomenim minunile pe care El le-a făcut, trăind pe pământ. Iar dacă privim icoanele Sfinţilor 
Apostoli şi învăţători, atunci se reînnoieşte în inima noastră învăţătura lor preaînţeleaptă. îi 
cinstim şi pe Sfinţii îngeri, chemându-i în ajutor, deoarece ei sunt păzitorii şi apărătorii noştri 
faţă de cel viclean, sunt călăuzitori către Dumnezeu şi dătători de putere, şi de aceea îi slăvim 
prin Psalmi şi cântări. îi mărim pe adevăraţii Prooroci, care au proorocit adevărul despre 
Hristos. îi lăudăm şi îi slăvim pe Apostolii lui Hristos care ne-au propovăduit pe Soarele 
Dreptăţii, Hristos, preaveşnicul Dumnezeu. îi fericim pe Sfinţii Arhierei, care au fost urmaşii 
Apostolilor şi au tâlcuit dreapta credinţă, alungând ereziile. îi mărim pe Sfinţii Mucenici care 
au dobândit cu sângele lor cerurile şi nu s-au lepădat de Hristos. îi admirăm pe Cuvioşii Părinţi 
care, prin nevoinţe, post şi lacrimi, s-au omorât pe ei şi s-au făcut morţi în timpul vieţii, iar 
după moarte s-au arătat vii. 

Ereticii spun că Dumnezeu a poruncit să nu-ţi faci dumnezei de argint şi dumnezei de 
aur. La aceasta voi răspunde aşa: Dumnezeu le-a spus acest lucru iudeilor, care îşi turnaseră în 
pustiu un viţel de aur şi spuneau: acesta este dumnezeul tău, Israele, iar mai târziu i-au acordat 
cinste dumnezeiască lui Velfegor, şi în timpul lui Ahav - lui Baal, adică lui Cronos, în timpul 
lui Mânase - lui Dios, în timpul lui Ieroboam - statuilor de aur, iar în timpul lui Nabucodonosor 
- chipului de aur. Şi Proorocul spune despre ei: au mâncat fiii lor împreună cu diavolul căci, 
părăsindu-L pe adevăratul Dumnezeu, au făcut idoli în cinstea oamenilor ticăloşi şi a 
animalelor necuvântătoare şi i-au numit dumnezei. 

Noi, însă, nu facem nici idoli, nici viţei, nici statui ale oamenilor, ci slujim Dumnezeului 
Celui viu şi Sfinţilor Lui, căci nimeni dintre cei ce îl iubesc pe împărat nu îi necinsteşte pe 
casnicii lui. Dacă icoanele sunt asemenea idolilor, aşa cum gândiţi voi, atunci şi cortul pe care 
1-a făcut Moise şi templul, construit de Solomon, după părerea voastră, sunt asemenea 
templelor idoleşti. Iar jertfele care se aduceau în ele spre slava lui Dumnezeu sunt 

asemenea jertfelor eline pe care ei le aduceau idolilor. Chivotul, în care erau Tablele Legii şi 
celelalte, nu se deosebeşte cu nimic de cufărul tău în care îţi păstrezi lucrurile casei, iar toiagul 
lui Aaron, care a înfrunzit, nu se deosebeşte de bastonul tău pe care te sprijini. Sfeşnicul de aur, 
cel cu şapte braţe, nu se deosebeşte de sfeşnicul tău pe care îl aprinzi în casa ta. Dacă toate 
aceste lucruri se aseamănă între ele, aşa cum am spus, atunci şi Sfintele icoane sunt asemenea 
idolilor. 

Deşi Dumnezeu putea să îl mântuiască pe Noe şi fără chivot, căci totul este cu putinţă la 
Dumnezeu, totuşi i-a adus mântuirea printr-un lucru neînsufleţit şi făcut de mâini omeneşti. De 
asemenea, Dumnezeu putea şi pe evrei să îi izbăvească fără şarpele de aramă, însă a binevoit, 
după judecăţile Sale cele nespuse, să îi izbăvească de moarte printr-un şarpe de aramă. Aşa şi 
nouă astăzi, Domnul şi Dumnezeul nostru ne aduce mântuirea în chip nevăzut prin Sfintele 
icoane văzute şi prin celelalte lucruri dumnezeieşti. Căci aşa a poruncit El însuşi şi Şi-a 
zugrăvit pe năframă chipul Său care a fost dus mai târziu în Constantinopol. Apoi, Sfinţii 
Apostoli i-au poruncit Evanghelistului Luca să zugrăvească pe o icoană preacuratul Lui chip şi 
s-au închinat omenităţii Lui dumnezeieşti, înfăţişate pe ea. Evanghelistul Luca a zugrăvit, de 
asemenea şi chipul Preacuratei Maicii Lui care este, într-adevăr, Născătoare de Dumnezeu. 

Iar dacă voi, nesăbuiţilor, vă îndoiţi de modul în care se pot săvârşi minuni prin lucrurile 
neînsufleţite şi făcute de mână omenească, atunci să ştiţi că la Dumnezeu totul este cu putinţă. 
Cum s-a întâmplat atunci când a făcut Moise minuni, ca Dumnezeu să îi dea puterea de a face 
minuni nu lui, ci toiagului lui? De asemenea, cum s-a întâmplat că mantiei lui Ilie, Dumnezeu 
i-a dăruit harul Său şi Elisei a săvârşit cu ea minuni înfricoşătoare pe care nu le-ar fi putut 
săvârşi de unul singur? Iudeii au cinstit mormintele Proorocilor şi ale Patriarhilor şi au mutat 
din Egipt osemintele lui Iosif. Să îl ascultăm pe Pavel care vorbeşte despre darurile diferite ale 
harului duhovnicesc, aşa cum se spune în Sfânta Scriptură: precum am rânduit pentru bisericile 
Galatiei, aşa să faceţi şi voi (1 Cor. 16, 1). 

Voi însă, fiind trufaşi cu inima, faceţi fărădelegea şi mâinile voastre împletesc 
nedreptatea; neînţelegând adevărul v-aţi rătăcit, grăind din pântecele vostru. Aţi mers pe 

marea lumii acesteia, râvnind să vindecaţi sufletele altora, iar voi înşivă sunteţi cuprinşi de boli 
şi nu înţelegeţi lucrul acesta şi vreţi să fiţi cinstiţi mai ales înaintea celorlalţi. Fiind călăuziţi de 
judecata minţii voastre trupeşti, vă îngrăşaţi şi pierdeţi sănătatea sufletească, deoarece nu vă 
hrăniţi cu poruncile Domnului. Ochiul cel bolnav nu se poate uita la razele soarelui, aşa nici 
omul cel nesăbuit nu poate vorbi drept din Sfânta Scriptură, căci în locul adevărului el vede 
numai nişte umbre, din pricina patimilor sale. Aşa cum o dată cu pierderea sănătăţii, apare în 
locul ei boala, tot aşa, o dată cu pierderea născătoarei de virtuţi a sufletului - a sfintei credinţe, 
se sălăşluieşte în inimă vrăjmaşul şi orbeşte ochii sufleteşti. Ca vipera cea surdă, care atunci 
când îl aude pe cel ce rosteşte descântece, îşi lipeşte o ureche de pământ, iar pe cealaltă o 
astupă cu coada sa ca să nu audă glasul celui ce rosteşte descântecul, aşa fac şi aceşti nebuni 
din pricina neascultării şi lenii lor. Dar, mai ales, din pricina invidiei nu ascultă mustrarea, iar 
apoi, din pricina ruşinii nebune apără învăţătura lor cea rea şi dăunătoare. 

O, nebunilor, cei ce sunteţi avuţia Satanei, vlăstarele păcatului, hrana înşelăciunii, 
întunericul necredinţei, moştenitorii gheenei, vâslaşii ticăloşi ai călcătorului de lege şi 
îndrumători grabnici la viclenie! Voi sărbătoriţi în chip ticălos şi nu judecaţi cuviincios şi, în 
loc să preamăriţi numele lui Dumnezeu, v-aţi făcut hulitorii Lui. Aceasta este, oare, lumina 
voastră înaintea oamenilor! Aceasta nu este lumină, ci întuneric. într-adevăr, oamenii aceştia 
sunt nebuni şi nesăbuiţi. I-a orbit răutatea lor; văzând nu văd şi auzind nu aud; inima lor e 
deşartă, deci nu le daţi să înţeleagă tainele lui Dumnezeu. Vicleşugurile voastre sunt multe, dar 
neputincioase, deşi par mari, grase, cu faţa rumenă şi sănătoasă; în ele nu există inimă, ci ochi 
bolnavi, picioare care nu pot merge, mâini lipsite de sănătate, limba ascuţită spre ceartă, gata să 
înghită, însă buzele se închid, iar apoi adorm toate. Scriptura spune: dacă cineva se 
împotriveşte voii lui Dumnezeu şi învăţăturii Sfinţilor Lui Apostoli şi cuvintelor scrierilor 
noastre ortodoxe, pe acela să nu-l primiţi în casă şi să nu-i ziceţi: Bun venit! Căci cel ce-i zice: 
Bun venit! Se face părtaş la faptele lui cele rele (2 Ioan 10-11). 

XXIV 
Cuvânt împotriva hulitorilor Preacuratei Născătoare de Dumnezeu 

Toată Scriptura cea insuflată de Dumnezeu, ne învaţă şi ne porunceşte să ne închinăm şi 
să cinstim nu numai preacuratul chip al Mântuitorului nostru Iisus Hristos şi al Preacuratei 
Născătoare de Dumnezeu şi al celorlalţi Sfinţi plăcuţi ai Lui, ci şi toate cele care i-au fost 
închinate ca ofrandă Mântuitorului Hristos: fie vasele bisericeşti pentru dumnezeiasca slujbă, 
fie diferitele văluri pentru împodobirea preacuratei Lui icoane sau a Sfântului altar. Toate 
acestea trebuie să le cinstim, deoarece sunt părtaşe ale sfinţeniei. Acest lucru reiese din ceea ce 
însuşi Mântuitorul le-a spus fariseilor, mustrându-i: Vai vouă, călăuze oarbe care ziceţi: Cel ce 
se va jura pe templu nu este cu nimic legat, dar cel ce se va jura pe aurul templului este legat. 
Nebuni şi orbi! Ce este mai mare, aurul sau templul care sfinţeşte aurul? Ziceţi iar: Cel ce se 
va jura pe altar cu nimic nu este legat, dar cel ce se va jura pe darul ce este deasupra altarului 
este legat. Nebuni şi orbi! Ce este mai mare, darul sau altarul care sfinţeşte darul? (Mt. 23, 
16-19). 

Şi ce este de mirare în faptul că lucrurile închinate lui Dumnezeu cu bună voinţă şi după 
pravilele rânduielii bisericeşti, devin părtaşe ale sfinţeniei? Căci cădelniţele de aramă ale celor 
două sute cincizeci de bărbaţi - care s-au ridicat împotriva lui Moise şi a preotului Aaron - şi 
care erau prietenii lui Core, Datan şi Aviron şi din care mulţi au fost înghiţiţi de pământ de vii 
împreună cu corturile lor şi cu toată averea lor, iar alţii au fost arşi de focul pogorât de la 
Dumnezeu - aduse de ei împotriva poruncii dumnezeieşti, Dumnezeu le-a poruncit lui Moise şi 
preotului Eleazar, fiul lui Aaron, să le ia şi să facă din ele foi pentru acoperit jertfelnicul, adică 
pentru acoperirea altarului şi pentru că le-au adus aceia înaintea Domnului, s-au sfinţit (Num. 
16, 1-38). 

Acest lucru arată clar că fiecare lucru material, care a fost închinat lui Dumnezeu în 
calitate de instrument al slujbei dumnezeieşti, devine părtaş al sfinţeniei şi trebuie cinstit. Iar 
dacă este aşa, atunci cum de nu se îngrozesc cei ce sunt în afara curăţiei, să respingă înălţimea 
cea mai presus de fire a sfinţeniei şi slavei Preacuratei şi Preamăritei Născătoare de Dumnezeu, 
Care este mai presus de ceruri şi de toate puterile cereşti, şi să îndrăznească să spună că ea a 
fost Sfântă şi Preamărită numai atunci când L-a purtat în preacuratul ei pântece pe Emmanuel, 
iar după ce L-a născut şi L-a hrănit la pieptul ei, nu s-a mai deosebit prin nimic de celelalte 
femei? 

O, ce gânduri şi cuvinte potrivnice lui Dumnezeu! O, ce nebunie şi necredinţă 
neasemuită! O, ce nepăsare cumplită şi ce neştiinţă a Scripturilor insuflate de Dumnezeu! Cum 
nu au înţeles ei, blestemaţii, cele spuse despre ea de protopărintele ei către Dumnezeu- 
Cuvântul, Cel ce S-a născut şi S-a întrupat din ea: Stătut-a împărăteasa de-a dreapta Ta, 
îmbrăcată în haină aurită şi prea înfrumuseţată (Ps. 44, 11)? Cine este această împărăteasă 
înfrumuseţată cu haine ţesute din aur, o nebunilor şi zăbavnicilor cu inima? Şi de-a dreapta Cui 
stă ea? Oare nu îl cunoaşteţi pe Cel Unul Născut, Care sade sus şi despre Care spune Tatăl Cel 
ce L-a născut: Zis-a Domnul Domnului Meu: şezi de-a dreapta Mea ... din pântece mai înainte 
de luceafăr Te-am născut şi, de asemenea: Şi scaunul lui ca soarele înaintea Mea şi ca luna 
întocmită în veac (Ps. 109, 1; 3; 88, 36)? 

Tot acolo stă şi împărăteasa şi Doamna tuturor: de-a dreapta împăratului tuturor, a Fiului 
şi Creatorului ei, rugându-L neîncetat pentru mântuirea tuturor celor ce vin la ea cu credinţă şi 
nădejde tare. Aceştia primesc de la ea ajutor şi izbăvire de necazurile ce îi înconjoară. 

Dar auziţi, surzilor, ce spune către ea protopărintele ei: Ascultă fiică şi vezi şi pleacă 
urechea ta şi uită poporul tău şi casa părintelui tău, că a poftit împăratul frumuseţea ta, adică 

neasemuita curăţie şi neîntinata feciorie a ei, că El este Domnul tău, căci El, Creatorul şi 
Dumnezeul ei, a binevoit să devină Fiul ei. De aceea se vor închina Lui, lui Dumnezeu şi Fiului 
Tău - fiicele Tirului, adică popoarele care mai înainte au fost închinătoare la idoli, căci aşa a 
fost cetatea Tir care, mai târziu, prin credinţa în Hristos şi prin dumnezeiescul Botez, a devenit 
fiica lui Dumnezeu, vor alerga la Tine cu daruri, ca la Preacurata Maică a Dumnezeului lor. De 
asemenea feţei tale se vor ruga mai-marii poporului cu frică şi cu dragoste, plecându-şi 
genunchii înaintea preacuratei şi cinstitei Tale icoane. Aşa au făcut până astăzi nu numai toţi 
ortodocşii, ci şi toţi latinii şi armenii eretici, începând din vremurile apostolice, când 
evanghelistul Luca a zugrăvit cinstitul ei chip şi i 1-a dus cât era încă în viaţa aceasta. Fiind 
mulţumită de acest lucru (precum spune tradiţia), ea a spus: „Harul care este în Mine, să fie cu 
această icoană". 

Să ascultăm şi mai departe această proorocie întrucât ea este minunată şi adevărată. 
Toată slava fiicei împăratului este înăuntru, îmbrăcată cu ţesături de aur şi preaînfrumuseţată. 
Prin slava acestei fiice a împăratului şi Făcătorului tuturor, ce altceva trebuie să înţelegem dacă 
nu curăţia ei neasemuită şi fecioria cea îngerească, iar ţesăturile de aur, potrivite curăţiei, 
înseamnă virtuţile dumnezeieşti, cum ar fi: smerita înţelepciune, blândeţea, pacea, firea 
nevinovată şi sinceră, bunăvoinţa, iubirea de oameni şi altele asemănătoare acestora, care îl 
împodobesc pe omul creat după chipul şi asemănarea lui Dumnezeu. Cu toate aceste virtuţi este 
împodobită şi întru-tot-lăudata fiică a împăratului Ceresc şi, prin ele, ea este mai presus decât 
toate fiicele Ierusalimului, precum şi înţeleptul Solomon spune clar despre ea: Multe fete s-au 
dovedit harnice, dar tu le-ai întrecut pe toate! înşelător este farmecul şi deşartă este 
frumuseţea; femeia care se teme de Domnul trebuie lăudată! (Pilde 31, 29-30). 

Cui i se cuvin cel mai mult aceste laude minunate ale lui Solomon, dacă nu Preacuratei şi 
Neîntinatei Născătoare de Dumnezeu? Cu toate că şi alte fiice ale oamenilor dinaintea ei au 
dobândit bogăţie şi putere, adică virtuţi şi deprinderi minunate: Sarra, Rebeca, Lia, Rahela, 
Mariam, Estera, Iudita, Ana proorocită, Suzana, totuşi nici una dintre ele nu se poate compara 
cu Preacurata şi Pururea Fecioara Măria, Maica lui Emmanuel. In ele exista şi o plăcere 
lumească, adică diferite împodobiri exterioare ale trupului cu veşminte şi găteli şi ungerea cu 
aromate şi altele asemenea, născocite de femeile măritate pentru bărbaţii lor, lucruri pe care 
înţeleptul Solomon le-a numit frumuseţe deşartă. însă cu privire la Preacurata Născătoare de 
Dumnezeu, nu s-a observat niciodată ceva asemănător, ci toată slava frumuseţii ei este 
înăuntru, adică este naturală şi împodobită cu virtuţi cuvioase şi dumnezeieşti. Cu această slavă 
şi măreţie a sfinţeniei dumnezeieşti este împodobită împărăteasa tuturor şi aşa este descrisă în 
scripturile cele insuflate de Dumnezeu. 

Să se ruşineze nebunii care rostesc hule împotriva ei şi îndrăznesc să micşoreze înălţimea 
neasemuită a măreţiei ei dumnezeieşti şi care, împreună cu iconoclastul Copronim, o aseamănă 
cu un sac despre care ei spun că are mare preţ atât timp cât este plin cu aur, iar când aurul se va 
vărsa, nu va mai avea nici un preţ sau va avea un preţ foarte mic. Iconoclaştii spun că aşa s-a 
întâmplat cu Preacurata Născătoare de Dumnezeu: atât timp cât ea L-a purtat în pântece pe 
dumnezeiescul şi cinstitul Emmanuel a fost sfântă şi slăvită şi a avut un mare merit, dar după 
naşterea Lui, ea a pierdut toate aceste merite şi a început să fie la fel ca toate celelalte femei. 

O, ce nebunie şi ce cuvinte potrivnice lui Dumnezeu ale celor ce îndrăznesc să spună 
acest lucru! Cum nu au înţeles ei, nebunii, cele spuse: Eu am zis: Dumnezei sunteţi şi toţi fii ai 
Celui Preaînalt (Ps. 81, 6). Şi iarăşi: Fiţi sfinţi, pentru că Eu sunt Sfânt (1 Petru 1, 16). Şi 
iarăşi: Dumnezeu a stat în dumnezeiască adunare şi în mijlocul dumnezeilor va judeca (Ps. 81, 
1). Dacă pe oamenii simpli, care se străduiesc să îi facă pe plac prin toate virtuţile şi faptele 
cele drepte, însuşi Cel de Sus îi numeşte dumnezei şi fii ai Celui Preaînalt, poruncindu-le să fie 
sfinţii şi cuvioşii Lui prin toată sfinţenia şi viaţa curată, atunci cum a putut pierde slava Sa 
neasemuită şi măreţia sfinţeniei dumnezeieşti aceea care este mai presus de toate Puterile 
cereşti, mult mai cinstită şi mai mărită decât ele, şi pe care a sfinţit-o cu totul Duhul Sfânt, aşa 
cum i-a binevestit dumnezeiescul Gavriil? însă şi mai înainte de el, Sfântul protopărinte i-a 

spus: Cel Preaînalt a sfinţit locaşul Lui. Dumnezeu este în mijlocul cetăţii, nu se va clătina (Ps. 
45, 4-5). 

Auziţi, surzilor, şi înţelegeţi, nesăbuiţilor, şi pieriţi: Dumnezeu este în mijlocul ei, adică 
este purtat în pântecele ei, ca prunc; din această pricină nu se va clătina, adică nu va pierde 
slava şi neasemuita ei sfinţenie, pe care i le-a dăruit cinstitul şi dumnezeiescul Mângâietor prin 
umbrirea Lui asupra ei şi prin şederea de nouă luni a Dumnezeu-Cuvântului în ea. Spuneţi-mi, 
o, nebunilor, ce împărăteasă pământească, după ce îi naşte bărbatului ei fii şi fiice, încetează să 
fie şi să se numească împărăteasă şi să aibă putere în toată împărăţia bărbatului ei? Ea este şi se 
numeşte împărăteasă nu numai în timpul vieţii bărbatului ei, ci şi după moartea lui rămâne 
pentru toţi supuşii bărbatului său împărăteasa cea slăvită şi este cinstită şi păzită şi iubită de 
toată curtea. Şi, dacă moare înaintea bărbatului ei sau după el, este înmormântată împărăteşte şi 
este numită de toţi împărăteasă şi nu pierde acest nume nici după moarte. Iar dacă această 
rânduială, bună şi dreaptă, se păstrează pentru împăraţii cei vremelnici, atunci cum o socotiţi 
voi, potrivnicilor lui Dumnezeu, o femeie oarecare, fără nici o slavă, cinste şi putere, pe cea 
aleasă de Dumnezeu din toate neamurile în slăvitul locaş al împăratului tuturor, Hristos 
Dumnezeu, pe cea care după naştere a rămas fecioară şi după moarte a rămas vie? 

Şi dacă nenumăratele şi slăvitele minuni, pe care ea le-a săvârşit pretutindeni pe pământ, 
nu vă conving să îi daţi slavă mereu, atunci adunarea cea minunată a Sfinţilor Apostoli, care au 
fost aduşi de la toate marginile pământului pe nori, să convingă cugetul vostru nesăbuit că atât 
înainte de zămislirea şi purtarea în pântece a lui Emmanuel, cât şi după naşterea Lui şi sfânta ei 
adormire, ea a fost, este şi va fi întotdeauna slăvită. Şi în ceea ce Ii cere Fiului şi Creatorului 
său are putere să împlinească totul pentru cei ce o cheamă în ajutor cu credinţă şi nădejde tare. 

Nu auziţi, oare, o, nesimţitorilor, cântarea cea sfântă care glăsuieşte: „Spăimântatu-s-au 
puterile îngereşti în Sion, văzându-L pe Stăpânul lor sufletul fecioarei în mâini ţinând şi celei 
curate, care L-a născut, glăsuind: priveşte, Curată, că eşti proslăvită de Fiul şi Dumnezeul 
Tău". Iar dacă Fiul ei Cel Unul Născut, Iisus Hristos însuşi, a luat în mâinile Lui prealuminosul 
şi preasfântul ei suflet şi a chemat-o, zicând: „Vino, Maica Mea cinstită şi desfată- Te, ca şi 
Mine, cu aceeaşi slavă şi măreţie dumnezeiască", atunci să înţelegeţi cât de mari sunt în ceruri 
slava ei şi celelalte însuşiri dumnezeieşti, şi încetaţi să mai rostiţi hule împotriva ei împreună 
cu ticălosul iconoclast Copronim, căci lui îi aparţine această defăimare satanică împotriva 
Maicii Domnului. 

încetaţi, vă rog, încetaţi, dacă vreţi să vă izbăviţi de chinurile amarnice împreună cu 
Copronim şi cu hulitorii Preacuratei Născătoare de Dumnezeu, a Cărei slavă şi măreţie şi toate 
celelalte referitoare la ea sunt o taină dumnezeiască, nespusă, mai înainte vestită, în diferite 
chipuri, de Proorocii purtători de Dumnezeu. 

Şi, în primul rând, Patriarhul Iacov a numit-o scara pe care a văzut-o în vis şi care era 
înfiptă în pământ, iar în sus se întindea până la cer, şi în vârf L-a văzut pe Domnul şi pe îngerii 
lui Dumnezeu, care urcau şi coborau pe ea. Ce altceva i-a arătat Domnul în această vedenie 
dacă nu pe aceea, prin intermediul căreia El, iubitorul de oameni, a binevoit să coboare din 
înălţimea slavei Lui dumnezeieşti la neputincioasa şi smerita fire omenească şi să ia chip de 
rob pentru a-1 îmbrăca pe om în haina nestricăciunii pierdută de el la început? Aceste trepte ale 
scării simbolizează arătările tainice ale lui Dumnezeu, care au fost văzute în diferite momente 
de către Sfinţii Prooroci şi prin care s-a descoperit treptat taina nespusă a întrupării Lui, care 
urma să se săvârşească în vremurile din urmă. Iar îngerii lui Dumnezeu, care urcau şi coborau 
pe ea, înseamnă: urcuşul este slava dumnezeirii, iar coborârea este neputinţa umanităţii, pe care 
Dumnezeu-Cuvântul a binevoit să Şi-o însuşească. 

în al doilea rând, lui Moise, cel ce L-a văzut pe Dumnezeu, i s-a arătat taina referitoare la 
ea atunci când a văzut rugul care era cuprins de flăcările focului şi nu se mistuia. Rugul aprins 
însemna neputinţa firii omeneşti, căci şi planta însăşi - tufişul - este neputincios, se frânge uşor 
şi este noduros, iar mulţimea nodurilor arată felurimea păcatelor noastre. Iar focul de care era 
cuprins rugul, nemistuindu-1 însă, însemna dumnezeirea Fiului, Cel Unul Născut al Celui de 

Sus. Căci Dumnezeul nostru este şi foc mistuitor - spune dumnezeiescul Apostol (Evr. 12, 29). 
Această vedenie a arătat unirea desăvârşită a Mântuitorului cu omenirea, unire pe care El a 
înfăptuit-o prin intermediul Preacuratei Născătoare de Dumnezeu, sălăşluindu-Se în ea, dar fără 
să o mistuie, adică păstrând-o nemuritoare. 

De asemenea Daniel, grăitorul cel tainic, fiind învăţat de Dumnezeu, ne-a învăţat şi pe 
noi, numind-o pe Maica Domnului: muntele de pe care s-a desprins, fără ajutorul mâinilor 
omeneşti, o piatră uriaşă ce a zdrobit trupul alcătuit din multe părţi diferite, văzut în vis de 
împăratul Nabucodonosor (Dan. 2, 34). Despre această taină şi despre acest munte, 
protopărintele ei spune: Munte al lui Dumnezeu este muntele Vasan, munte de piscuri este 
muntele Vasan (Ps. 67, 16). Munte de piscuri înseamnă munte plin şi foarte îmbelşugat în 
daruri duhovniceşti şi nu există altul care să fie locaş minunat şi plăcut Fiului Celui de Sus aşa 
cum este ea. Acest lucru îl arată dumnezeiescul Prooroc când spune: Pentru ce, munţi cu 
piscuri, pizmuiţi, adică pentru ce pizmuiţi, oamenilor? Nu există alt munte - adică altă fecioară 
curată - în afară de acest munte dumnezeiesc. De aceea adaugă: muntele în care a binevoit 
Dumnezeu să locuiască în el, pentru că va locui în el până la sfârşit? (Ps. 67, 17). 

Ruşinaţi-vă de credinţa voastră, împreună cu ticălosul Copronim, cei ce spuneţi că ea a 
pierdut slava şi cinstea pururea fecioriei după ce L-a născut pe Emmanuel. Căci Domnul va 
locui în el până la sfârşit, adică ea va fi prezentă în slava Fiului Cel Unul Născut. 

Un alt propovăduitor tainic o numeşte mlădiţă care va ieşi din tulpina lui lesei, spunând 
lămurit aşa: O Mlădiţă va ieşi din tulpina lui lesei şi un Lăstar din rădăcinile Lui va da 

(Isaia 11, 1) şi aşa mai departe, însă las proorocia ca să nu fiu copleşitor pentru unii. Dar de ce 
a numit-o Proorocul pe Pururea Fecioara Măria: „mlădiţă"? Pentru că Dumnezeul cel Purtător 
de trup, Care S-a născut din ea, a zdrobit toate capetele şerpilor din iad, adică diferitele 
vicleşuguri diavoleşti de pe tot pământul, prin care ei, ticăloşii, au înrobit şi au îndepărtat de 
Dumnezeu, blestematul neam omenesc. De aceea se şi numeşte floarea ei Cel ce S-a născut din 
ea fără sămânţă: pentru curăţia întrupării lui Dumnezeu-Cuvântul şi pentru că, prin venirea Lui, 
urma să înflorească biserica alcătuită din păgâni, numită metaforic: „pustie", căci aşa a fost 
înainte, suferind de necunoaşterea lui Dumnezeu şi afundându-se în necredinţă, aşa cum ne 
învaţă irmosul cântării a treia, care se cântă pe glasul al doilea: „înflorit-a pustia ca un crin, 
Doamne, biserica cea păgână şi neroditoare, prin venirea Ta şi în ea se întăreşte inima mea". 

Şi de ce nu se spune că a înflorit pustia ca un trandafir, ci „ca un crin"? Chiar dacă 
trandafirul este foarte înmiresmat şi minunat la înfăţişare, crinul, pe lângă mireasma lui plăcută, 
mai are trei frunzuliţe care închipuie cele trei Persoane dumnezeieşti ale Sfintei Treimi, în 
numele Cărora se săvârşeşte dumnezeiescul Botez, prin care pustia dinainte, adică biserica 
alcătuită din neamuri păgâne, s-a curăţit şi a înflorit, adică s-a înnoit ca floarea ce se numeşte 
crin. Deşi trandafirul este înmiresmat şi are o înfăţişare minunată, totuşi nu este chip al Sfintei 
Treimi, deoarece are multe frunzuliţe şi ghimpi, de aceea nu este potrivit pentru a arăta taina 
Sfintei Treimi. Căci ghimpele este pomenit în Sfânta Scriptură pentru a se arăta păcatul, de 
exemplu: şi am căzut în suferinţă când ghimpele Tău mă împungea (Ps. 31, 4), adică, 
păcătuind, eu nu am neglijat păcatul meu, nu am trecut pe lângă el ca şi cum aş fi fost 
nevinovat, ci m-am înarmat imediat cu post, rugăciune, lacrimi şi suspine, cu privegheri şi 
plecăciuni dese, mâhnindu-mă şi chinuindu-mi trupul. 

De aceea eu vă sfătuiesc, fraţilor, pe voi, în care s-a înfipt ghimpele cel cumplit al hulei 
ticălosului Copronim, să vă îngrijiţi mai repede să vă lepădaţi de el şi să scoateţi din gândurile 
voastre această hulă, deoarece este o născocire a iconoclastului şi cumplitului prigonitor al 
ortodocşilor, este o plăsmuire iudaică sau, mai bine zis, satanică. Pentru că acest potrivnic al lui 
Dumnezeu nu a contenit de la început să semene pleava răutăţii sale, printre seminţele cele 
bune pe ogorul Lucrătorului Ceresc şi se străduieşte, ticălosul, să îl abată iarăşi pe om de la 
credinţa ortodoxă în Sfânta Treime. Cunoscând marea lui răutate şi furia nestăpânită împotriva 
noastră, lepădaţi-vă de această necinstire a Preacuratei Născătoare de Dumnezeu şi de cumplita 
hulă împotriva ei, pentru ca şi ea să se apropie de voi şi să vă păzească nevătămaţi de toate 

uneltirile vicleanului şi să vă învrednicească de şederea de-a dreapta Fiului ei Cel Unul Născut, 
Căruia I se cuvine toată slava, cinstea şi închinăciunea în vecii vecilor. Amin. 

XXV 
Răspuns către Nicolae latinul 



Nu cu mult timp înainte, m-ai întrebat când şi cum s-a produs despărţirea latinilor de 
greci şi de Sfânta Biserică a lui Dumnezeu şi cum şi-au alcătuit ei o lege nouă, aducând ca 
jertfă la slujbă azime şi rostind hulă împotriva Sfântului Duh; şi m-ai rugat cu stăruinţă să îţi 
redau acestea în scris. In numele Domnului Dumnezeu Atotţiitorului, eu mă voi strădui să îţi 
scriu, cu dragoste, despre acestea, pe măsura înţelegerii minţii mele, deşi ai pus o sarcină grea 
pe umerii mei. în primul rând, îţi voi scrie cum aţi înţeles voi lucrurile înainte de despărţire, 
apoi îţi voi scrie şi despre despărţirea voastră. Pregătindu-mă să mă nevoiesc pentru adevărul 
evanghelic şi înarmându-mă pentru stârpirea minciunii, fiind aprins de focul râvnei pentru 
adevăr, eu voi rosti cele spuse de David: Fiii oamenilor, până când grei la inimă? 

Pentru ce iubiţi deşertăciunea şi căutaţi minciuna? (Ps. 4, 2). 

într-adevăr, grei la inimă şi căutători ai deşertăciunii şi ai minciunii şi cuprinşi de 
întuneric adânc sunt aceia care nu dau ascultare poruncilor Apostolilor, Proorocilor şi 
Părinţilor. Cu dragă inimă şi cu dragoste mare voi merge şi la această nevoinţă, aşa cum am 
spus mai înainte, punându-mi nădejdea în Purtătorul de Nevoinţe, în Dumnezeu Hristos 
Mântuitorul, şi mă voi strădui, cu luminarea cea duhovnicească şi cu învăţătura Părinţilor, să 
alung întunericul egiptean, punând înaintea lui cuvântul prealuminos al adevărului apostolic. 

într-adevăr, întuneric şi negură adâncă este tot ceea ce nu se potriveşte cu Evanghelia cea 
insuflată de Dumnezeu şi cu învăţătura Părinţilor purtători de Dumnezeu, care au propovăduit 
cu Duhul Sfânt. Acestea [care nu se potrivesc cu Evanghelia] trebuie numite mai degrabă 
adunare de pleavă, nu învăţătură. Oare nu aşa obişnuiesc şi doctorii să facă atunci când se 
îngrijesc de începutul bolii şi prescriu măsură şi cumpătare în viaţă, care au fost rânduite de cei 
dinainte, prevenindu-i pe bolnavi şi spunându-le că prin respectarea acestor reguli pot avea o 
nădejde de însănătoşire, iar prin încălcarea lor se pot apropia de moarte? în cel mai rău caz, 
atunci când boala se înteţeşte, se înarmează împotriva ei cu focul şi cu fierul şi cu diferite 
leacuri. De aceea, nici pe mine, care procedez ca ei, să nu mă mustre cineva ci, dimpotrivă, să 
primească aceste cuvinte cu toată râvna şi atenţia, deoarece nu sunt ale mele, ci sunt zise de 
acei Sfinţi Bărbaţi. Eu doar vestesc cuvintele lor. De asemenea, să le asculte nu pentru a se 
certa, ci să alunge din minte toată părerea şi reaua voinţă şi, astfel, cu râvnă şi dragoste pentru 
adevăr să audă cele spuse. 

însă deja este timpul să îndrept cuvântul către cunoaşterea bunei credinţe şi nu o voi 
face aşa cum se laudă filosofii, urmaşii lui Aristotel, ci voi aduce înainte cinstitele dogme şi 
adevărurile simple, străine de născocirile mincinoase şi de figurile geometrice de la care nu au 
dobândit nici un folos cei ce s-au condus după ele, ci au rătăcit şi au stat departe de adevăr. Voi 
începe astfel. 

Să le fie ştiut celor ce se află în Roma, această căpetenie a învăţăturilor străine, şi celor 
care locuiesc în toată Italia şi în ţările aşezate dincolo de Alpi şi Pirinei, şi să audă glasul 
Apostolic şi învăţătura Părinţilor şi mărturisirea neîntinatei credinţe soborniceşti şi apostoleşti, 
care ne-a fost lăsată cu dârzenie şi care este mai puternică decât orice trâmbiţă şi mai 
răsunătoare decât orice instrument: Cred într-Unui Dumnezeu, Tatăl Atotţiitorul, Făcătorul 
cerului şi al pământului, văzutelor tuturor şi nevăzutelor. Şi într- Unul Domn Iisus Hristos, Fiul 
lui Dumnezeu Unul Născut, Care din Tatăl S-a născut, mai înainte de toţi vecii. Lumină din 
Lumină, Dumnezeu adevărat, din Dumnezeu adevărat, născut, nu făcut, Cel de o fiinţă cu 
Tatăl, prin Care toate s-au făcut. Care pentru noi oamenii şi pentru a noastră mântuire, S-a 

pogorât din ceruri şi S-a întrupat de la Duhul Sfânt şi din Măria Fecioara şi S-a făcut om. Şi 
S-a răstignit pentru noi în zilele lui Ponţiu Pilat, a pătimit şi S-a îngropat. Şi a înviat a treia zi 
după Scripturi. Şi S-a suit la ceruri şi sade de-a deapta Tatălui. Şi iarăşi va să vină cu slavă, 
să judece viii şi morţii, a Cărui împărăţie nu va avea sfârşit. Şi întru Duhul Sfânt, Domnul cel 
adevărat şi de viaţă Făcătorul, Care din Tatăl purcede, Cel ce împreună cu Tatăl şi cu Fiul 
este închinat şi slăvit, Care a grăit prin prooroci. Intru una, sfântă, sobornicească şi 
apostolească Biserică. Mărturisesc un Botez spre iertarea păcatelor. Aştept învierea morţilor 
şi viaţa veacului ce va să fie. Amin. 

Să mărturiseşti această credinţă proorocească, această credinţă apostolească, această 
credinţă părintească, această credinţă ortodoxă, această credinţă universală. Aceasta este 
credinţa protopărinţilor tăi de demult, de care s-au îndepărtat aceia care te învaţă împotriva 
cuvintelor Domnului şi încalcă rânduielile Sfinţilor Părinţi, afirmând că Duhul Sfânt purcede 
de la Tatăl şi de la Fiul, ceea ce nici unul dintre Sfinţii Părinţi nu a spus. In aceste cuvinte se 
află o mare şi adâncă prăpastie. Iar ei au ajuns la o aşa vătămare a minţii, încât nu numai că 
socotesc că au dreptul să schimbe cuvintele Stăpânului şi să încalce rânduielile Părinţilor, fără 
să creadă că prin aceasta vor fi supuşi unei nenorociri, ci şi despre Evanghelistul Ioan nu se tem 
să spună minciuni, atribuindu-i învăţătura despre purcederea Sfântului Duh din Tatăl şi Fiul. 

Ei nu ştiu, blestemaţii, că Sfânta Evanghelie după Ioan a fost scrisă la mulţi ani după 
pogorârea Mângâietorului peste Sfinţii Apostoli. Latinii, când sunt întrebaţi de ortodocşi de ce 
au născocit adaosul despre purcederea Sfântului Duh „şi de la Fiul", răspund că ei fac acest 
lucru în chip prevăzător. Ei pun la baza teologiei lor, ca dovezi, cele două revărsări ale 
darurilor Sfântului Duh peste Sfinţii Apostoli, care au avut loc înainte de dumnezeiasca 
Cincizecime, şi prin aceasta se străduiesc să îi convingă pe cei ce citesc în simplitatea inimii 
Sfânta Scriptură, să creadă că Duhul Sfânt purcede şi de la Fiul după Persoană. De aici trebuie 
să încep şi eu, iar apoi să dau în vileag şi celelalte dovezi ale lor. 

Ceea ce au născocit latinii de la ei împotriva adevărului apostolic, oricât te-ai strădui tu 
să cauţi, nu vei găsi nicăieri astfel încât aceasta să existe sau să fi fost spusă de vreunul dintre 
teologii sau învăţătorii de demult, a căror slavă a ajuns la toate marginile pământului. 
Dimpotrivă, vei găsi că ei se opun acestei învăţături [a Sfinţilor Părinţi] şi o leapădă ca pe 

ceva străin. Căci cine a citit măcar o dată tâlcuirile Sfinţilor Părinţi la Sfânta Scriptură şi nu a 
înţeles bine că atât puterea dată de Mântuitorul Sfinţilor Săi ucenici, înainte de patimile Lui 
mântuitoare, cât şi harul Duhului insuflat lor după înviere, au fost daruri necomplete şi arvună 
a harului desăvârşit al Mângâietorului care urma să se pogoare peste ei? Faptul că darurile date 
lor atunci au fost incomplete, reiese din cele spuse de Domnul atunci: Iată, v-am dat putere să 
călcaţi peste şerpi şi peste scorpii, şi peste toată puterea vrăjmaşului, şi nimic nu vă va vătăma 
(Luca 10, 19). Şi iarăşi: Tămăduiţi pe cei neputincioşi, înviaţi pe cei morţi, curăţiţi pe cei 
leproşi, pe demoni scoateţi-i; în dar aţi luat, în dar să daţi (Mt. 10, 8). Şi în alt loc spune: Luaţi 
Duh Sfânt; cărora veţi ierta păcatele, le vor fi iertate şi cărora le veţi ţine, vor fi ţinute (Ioan 
20, 22-23). Iată darul Sfântului Duh care, în primul caz, le dă puterea de a ierta păcatele, iar în 
celălalt caz le dă puterea de a izgoni demonii. 

Acestea au fost daruri incomplete care s-au revărsat din plinătatea Mântuitorului şi care 
au săvârşit la vremea lor lucrarea ştiută. Ele nu au însemnat purcederea Persoanei Duhului din 
[Persoana] Fiului, aşa cum vor să dovedească latinii. Iar acest lucru reiese din multe fapte, dar 
cel mai mult din faptul că, aşa cum se ştie, până la acea vreme ei nu iertaseră păcatele nimănui, 
ci, dimpotrivă, fugiseră şi se ascunseseră de frica iudeilor, pentru că nu erau încă înzestraţi pe 
deplin cu putere de sus. De aceea, unii dintre ei se apucaseră iarăşi de pescuit, uitând parcă 
pentru o vreme porunca Mântuitorului. 

însă după pogorârea Dumnezeiescului Mângâietor, nimic asemănător nu s-a mai 
întâmplat cu ei, ci, fiind înzestraţi pe deplin cu puterea Lui cea nebiruită, au plecat în toată 



Aceste cuvinte, evident, au fost puse în manuscris de către copiştii de mai târziu [n. tr.]. 

lumea cu îndrăzneală, ca leii care nădăjduiesc în puterea lor sau ca vulturii înaripaţi, pentru 
propovăduirea bunei credinţe. 

Este, oare, bine să spunem sau să credem că darul Duhului, dat lor mai înainte prin 
insuflare, este dovada faptului că Duhul purcede fiinţial şi din Fiul, adică după Persoană? Cei 
ce cugetă astfel trebuie să afirme unul din cele două lucruri: fie că ucenicii au primit atunci o 
jumătate din Duhul, fie pe tot, însă nu pe Cel atotputernic. Şi pe unul şi pe celălalt, nu numai a 
le spune, ci şi a le gândi, este rău. Căci Sfântul Duh este şi după fiinţă şi după putere 
întotdeauna nedespărţit în Sine, ca un Dumnezeu adevărat, şi egal în toate cu Tatăl şi cu Fiul, în 
afara purcederii din Tatăl, nu din Fiul, purcedere ce îi este proprie numai Lui. 

Se adevereşte că ei [latinii] cugetă ceva şi mai nepotrivit. Căci, dacă mărturisesc că prin 
insuflare le-a fost dată atunci fiinţa Duhului, iar nu puterea, astfel încât insuflarea să fie doar un 
semn văzut al lucrării, ei, fără să observe acest lucru, mărturisesc că Duhul Sfânt este supus 
formei, deoarece se revarsă prin buzele trupeşti ale Dumnezeu-Cuvântului întrupat, ca printr-o 
trâmbiţă. Ce poate fi mai ticălos decât acest lucru? Căci tot ce este supus formei exterioare are 
un început şi este trecător şi nu se deosebeşte deloc, sau foarte puţin, de duhurile slujitoare. Nu 
apare din nou erezia lui Macedonie? 

Duhul dat atunci ucenicilor prin insuflare a fost un dar duhovnicesc, revărsat din 
plinătatea lui Iisus, şi nu arată purcederea ipostatică, aşa cum gândesc latinii. Iar acest 

lucru reiese din cele 87 de omilii ale tâlcuirilor dumnezeiescului Ioan Gură de Aur la Sfânta 
Evanghelie după Ioan, unde zice astfel: „Unii spun că Hristos nu le-a dat atunci ucenicilor pe 
Duhul, ci prin insuflare le-a dat doar puterea de a-L primi. Căci dacă Daniel, la vederea 
îngerului, s-a îngrozit (Dan. 8, 17), atunci ce ar fi simţit ucenicii dacă ar fi primit acest har 
negrăit, nefiind pregătiţi dinainte pentru aceasta? De aceea, spun ei, Hristos nu a zis: „voi aţi 
luat Duhul Sfânt", ci luaţi Duh Sfânt. însă nu greşeşte nici acela care spune că atunci, ucenicii 
au primit o putere duhovnicească şi har, nu pentru a învia morţii şi a săvârşi minuni, ci pentru a 
ierta păcatele, deoarece darurile Duhului sunt diferite. De aceea Hristos a şi adăugat: cărora 
veţi ierta păcatele, le vor fi iertate, arătând ce fel de putere li se dăruieşte. Iar mai târziu, după 
patruzeci de zile, ei au primit puterea de a face minuni. De aceea şi spune Hristos: Ci veţi lua 
putere, venind Duhul Sfânt peste voi, şi îmi veţi fi Mie martori (Fapte 1, 8), iar martori au 
devenit prin intermediul minunilor. Căci nespus este harul Duhului şi multe şi felurite sunt 
darurile Lui". Astfel vorbeşte dumnezeiescul Ioan Gură de Aur despre puterea dată prin 
insuflare, urmându-1 pe Sfântul Apostol Pavel care spune: Darurile sunt felurite, dar acelaşi 
Duh. Şi felurite slujiri sunt, dar acelaşi Domn (1 Cor. 12, 4-5). 

Dar latinii spun că dacă Fiul nu L-ar fi avut pe Duhul în Sine, atunci nu ar fi putut să îl 
dăruiască. Iar dacă, avându-L cu fiinţa, îl dă celor vrednici, atunci îl şi purcede din veci. 
împotrivindu-mă acestei învăţături, le voi răspunde: Fiul are în Sine Duhul întreg, dar în sensul 
fiinţei şi al însuşirii fireşti, iar nu ca pricină a purcederii Lui ipostatice. Referindu-se la această 
însuşire, toată învăţătura teologică spune că aparţine numai Tatălui Care, aşa cum are însuşirea 
de a-L naşte pe Fiul, aşa are şi însuşirea de a-L purcede pe Duhul. Dacă vei căuta, vei găsi că 
toţi Sfinţii teologi propovăduiesc că Tatăl întreg este în Fiul întreg şi Fiul întreg este în Tatăl, 
însă din această pricină nu putem spune că Tatăl Se naşte din Fiul şi de aceea Se găseşte întreg 
în El. De asemenea, şi Fiul întreg Se află în Duhul întreg. însă din această pricină, atât timp cât 
suntem sănătoşi la minte, nu putem spune că Fiul Se naşte din Duhul. Dacă este rău ca, din 
această pricină, să născocim ceva asemănător despre Tatăl şi despre Fiul şi să spunem că Ei se 
află fiinţial Unul în Celălalt, atunci la fel de rău şi hulitor este să gândim despre Duhul că 
purcede şi de la Fiul, numai pentru că Fiul îl are întreg în Sine! 

Latinii care, în mândria lor, îndrăznesc să facă orice, nu numai că au crezut că au puterea 
de a schimba cuvântul Stăpânului, ci s-au lepădat şi de hotărârile Sinoadelor ecumenice prin 
care a fost propovăduită cu iscusinţă şi s-a întărit în adevăr credinţa noastră creştin ortodoxă. 
Aceste Sinoade sunt cei şapte stâlpi ai înţelepciunii lui Dumnezeu, pe care Duhul Sfânt Şi-a 
clădit în chip minunat casa Sa. Toţi papii care au păstrat cu vrednicie scaunul Sfântului Petru 

au fost de acord cu aceste Sfinte Sinoade şi nu au înţeles lucrurile aşa cum le înţeleg papii voştri 
de astăzi, care vând preoţia pe aur şi învăţătura pe argint. 

La primul Sinod a fost* Cinstitul papă Silvestru de la Roma, la al doilea Sinod a fost 
Damasus, la al treilea a fost Celestin, la al patrulea sinod a fost Fericitul Leon, care a fost 
numit: „stâlpul şi temelia ortodoxiei", la al cincilea sinod a fost Vigilius, la al şaselea a fost 
sfinţitul Agaton, care a fost un bărbat înţelept în lucrurile dumnezeieşti, la al şaptelea sinod a 
fost Sfântul papă Adrian. Toţi aceştia şi sfinţii ierarhi (care au fost atunci) au plecat cu 
îndrăzneală din toate colţurile lumii şi s-au unit într-o singură adunare în ajutorul ortodoxiei şi, 
ca nişte lei puternici sau ca nişte vulturi înaripaţi, au răsunat din înălţimea evlaviei şi au rostit 
mărturisirea de credinţă ortodoxă şi au întărit-o prin reguli şi prin cele mai aspre blesteme. La 
aceasta ei au adăugat: „Dacă cineva va schimba ceva din dogmele Sfinţilor Părinţi inspiraţi de 
Dumnezeu, acest lucru nu trebuie socotit măsură de prevedere, ci trebuie socotit neascultare, 
lepădare de dogme şi necinstire împotriva lui Dumnezeu". Cu aceasta închei pe scurt primul 
articol. 

Pentru că am spus pe scurt despre mărturisirea de credinţă ortodoxă, acum ni se 
înfăţişează o a doua problemă: postul în ziua de sâmbătă. Spuneţi-mi: pe ce temei postiţi voi în 
zilele de sâmbătă şi în cursul Sfântului Post al Crăciunului ţineţi, de asemenea, post în zilele de 
sâmbătă? Canoanele apostolice interzic cu asprime lucrul acesta Sfintei Biserici, căci în 
canonul 61 al Sfinţilor Apostoli se spune: „Dacă cineva dintre preoţi va fi văzut postind în ziua 
Domnului sau în ziua de sâmbătă, în afară de Marea Sâmbătă, să fie caterisit, iar dacă este 
mirean, să fie afurisit". Urmând acest canon, Părinţii Sfântului sinod, condus de către papa 
Agaton de la Roma şi de către Grigorie, Episcopul Acragandiei, au hotărât în bună înţelegere 
următoarea lege, zicând: „Noi am văzut că locuitorii oraşului Roma, în Sfântul Post al 
Crăciunului postesc în zilele lui de sâmbătă împotriva rânduielii bisericeşti lăsată de sfântul 
Sinod. în Biserica romană însă, este păzit nevătămat canonul care spune: dacă cineva dintre 
preoţi va fi văzut postind în sfânta zi a Domnului sau în ziua de sâmbătă, în afara celor 
rânduite, să fie caterisit, iar dacă este mirean să fie afurisit"*, în afară de acele cazuri când o 
boală trupească ne opreşte să folosim hrană. Noi săvârşim dumnezeiasca slujbă la ceasul al 
treilea 3 (ora 9 dimineaţă), în care este rânduit să aducem jertfa fără de sânge, iar voi ţineţi post 
până la ceasul al nouălea (ora 3 după amiază), încălcând canoanele Apostolilor şi ale Părinţilor. 

Te mai întreb cu privire la problema pusă de tine şi spune-mi fără nici o sfadă: cine a 
rânduit pentru voi să anulaţi sau să interziceţi căsătoria preoţilor? Dacă cineva va fi hirotonit 
preot şi după aceea vrea să se căsătorească, unui asemenea om legea îi interzice acest lucru. Iar 
dacă cel hirotonit preot s-a căsătorit mai înainte şi duce o viaţă curată, atunci, anulând căsătoria 
lui, voi săvârşiţi o fărădelege şi încălcaţi poruncile Sfinţilor Apostoli. 

în cartea a şasea din cele scrise de papa Clement de la Roma, în al şaptesprezecelea 
capitol, se spune că Apostolii au zis aşa: „Episcopii şi diaconii şi prezbiterii noi am hotărât să 
fie căsătoriţi o singură dată atât timp cât soţiile lor sunt în viaţă. Iar dacă ei nu s-au căsătorit 
înainte de hirotonie, nu trebuie să se căsătorească după hirotonie sau, dacă soţia a murit, nu 
trebuie să se căsătorească cu altă femeie, ci trebuie să se mulţumească cu aceea pe care a avut-o 
înainte de hirotonie". 

în al cincilea canon Sfinţii Apostoli au spus aşa: „Episcopul sau prezbiterul sau diaconul 
să nu-şi alunge soţia sub pretextul evlaviei. Iar dacă o alungă, să fie îndepărtat din comunitatea 
bisericii, iar dacă rămâne neînduplecat, să fie scos din cinul preoţesc". 



* prin faptul că Sfântul Maxim spune despre papi că „au fost" la Sinoadele ecumenice, nu trebuie să înţelegem că 
au participat efectiv acolo, deoarece nici unul nu a fost la nici un Sinod ecumenic, ci faptul că au fost de acord cu 
tot ceea ce s-a hotărât la ele şi că au trimis delegaţi. 

* Canonul 55 al celui de-al şaselea Sinod ecumenic [n. tr.]. 

Ce mai puteţi spune cu privire la al şaselea Sinod Ecumenic? Oare îi aduceţi învinuire 
celui ca v-a fost papă, sfinţitului Agaton, care a condus la Sinod, în timpul lui Constantin, 
urmaşul lui Heraclie, o sută şaptezeci de Sfinţi Părinţi? El nu s-a opus sinodului, care a dat 
porunci împotriva acelor fărădelegi pe care voi le săvârşiţi astăzi. Pentru că Părinţii Sinodului 
au socotit aceste obiceiuri străine şi lepădate de învăţătura apostolică, atunci şi Sfântul Agaton, 
împreună cu toţi Părinţii celui de-al şaselea Sinod, a vorbit atât despre azime şi despre postul în 
ziua de sâmbătă şi despre Sfânta jertfă în Marele Post, cât şi despre căsătoria preoţilor, spunând 
în canonul al 13-lea aşa: „întrucât am văzut că în Biserica romană, sub forma canonului, s-a 
rânduit ca cei care urmează să fie învredniciţi de punerea mâinilor pentru a fi diaconi, să nu se 
mai unească cu femei, noi, urmând vechiul Canon apostolic şi buna rânduială, găsim de 
cuviinţă ca împreună-vieţuirea sfinţilor slujitori să fie după lege şi neştirbită şi de acum înainte 
şi nu anulăm nicidecum unirea lor cu femeile şi nu îi lipsim de unirea reciprocă la vremea 
cuvenită". 

Cu toate că romanii poruncesc ca cei hirotoniţi diaconi şi preoţi să se despartă de femeile 
lor, totuşi noi poruncim ca împreună vieţuirea sfinţilor slujitori să fie neştirbită şi de acum 
înainte şi „dacă cineva este vrednic de punerea mâinilor spre a fi diacon sau preot, unuia ca 
acesta să nu i se interzică să urce pe treapta vieţuirii dimpreună cu soţia cea după lege".... „Iar 
dacă cineva lucrează împotriva Canoanelor apostolice şi îndrăzneşte să îl lipsească pe vreunul 
dintre preoţi de legătura şi unirea cu femeia cea după lege, să fie caterisit". 

Să mai vorbim despre dumnezeiasca slujbă cu azime. De unde s-a ajuns la slujirea cu 
pâine nedospită, adică cu azime? Căci Domnul Dumnezeul nostru, Iisus Hristos, a numit 
Trupul Său pâine (aluat dospit), precum arată istoria evanghelică, unde se spune că Iisus 
Hristos le-a zis iudeilor: Eu sunt pâinea cea vie, care s-a pogorât din cer. Cine mănâncă din 
pâinea aceasta viu va fi în veci. Iar pâinea pe care Eu o voi da pentru viaţa lumii este trupul 
Meu (Ioan 6, 51). De asemenea şi la Cina cea de Taină, luând pâinea şi frângând-o, a dat-o 
ucenicilor Săi, zicând: Luaţi, mâncaţi, acesta este trupul Meu care se frânge pentru voi spre 
iertarea păcatelor. Şi luând paharul şi mulţumind, le-a dat zicând: Beţi dintru acesta toţi, că 
acesta este sângele Meu, al Legii celei noi, care pentru mulţi se varsă spre iertarea păcatelor. 

Acum este clar că sub forma vinului şi a apei noi ne împărtăşim cu Sângele Domnului, 
căci din coasta cea sfântă a Domnului au ieşit sânge şi apă. împărtăşindu-ne cu acestea, noi 
credem că ele sunt chiar Sângele Lui, potrivit cu testamentul Lui dumnezeiesc. De asemenea 
credem că această pâine este însuşi Trupul Domnului nostru Iisus Hristos, trup care are suflet 
şi raţiune, şi nu neînsufleţit, ca azimele. Folosirea azimelor la jertfă este un obicei iudaic şi nici 
una dintre Bisericile ortodoxe sau dintre Sfintele patriarhii, nici cea de la Constantinopol, nici 
cea de la Alexandria, nici cea de la Antiohia şi nici cea de la Ierusalim, nu îngăduie la slujire 
pâine nedospită. Numai iudeii folosesc azime şi blestemaţii de armeni, de la care au luat 
exemplu, mai târziu, şi latinii. 

Canonul 70 al Sfinţilor Apostoli porunceşte astfel: „Dacă cineva, episcop, preot sau 
diacon, sau altcineva din rândul clerului, posteşte împreună cu iudeii sau prăznuieşte cu ei sau 
foloseşte azimele lor sau face ceva asemănător, unul ca acesta să fie caterisit, iar dacă este 
mirean, să fie afurisit". Şi Canonul al 11-lea al celui de-al cincilea Sinod de la Laodiceea spune 
aşa: „Nimeni din cinul preoţesc şi dintre mireni să nu mănânce azimele iudeilor. Iar cel ce îşi 
îngăduie acest lucru, dacă este preot, să fie caterisit, iar dacă este mirean, să fie caterisit". Nici 
unul dintre Canoanele dumnezeieşti nu îngăduie nicidecum azimele, ci, dimpotrivă, interzic 
acest lucru şi îl resping, pentru că este un obicei iudaic. 

Este clar şi faptul că dumnezeieştii Apostoli, ieşind din Ierusalim, aşa au vestit în toată 
lumea şi pretutindeni au slujit cu pâine dospită şi aşa au propovăduit la toate neamurile. Pavel, 
învăţătorul neamurilor, scrie către corinteni: Căci eu de la Domnul am primit ceea ce v-am dat 
şi vouă: Că Domnul Iisus, în noaptea în care a fost vândut, a luat pâine, şi, mulţumind, a frânt 
şi a zis: Luaţi, mâncaţi; acesta este trupul Meu care se frânge pentru voi. Aceasta să faceţi 
spre pomenirea Mea (1 Cor. 11, 23-24), dar nu a zis: „a luat azime", ci: „a luat pâine". 

în Ierusalim, până astăzi, slujirea s-a făcut cu pâine dospită. Cel mai mare Apostol, 
Petru, venind din Ierusalim în Antiohia, a propovăduit acolo şi şi-a păstrat scaunul, iar de acolo 
a venit la Roma. In Antiohia, 1-a pus pe Evod, patriarhul cel dintâi. De aceea, până în acest 
moment scaunul din Antiohia s-a numit scaunul lui Petru. Şi dacă cel mai mare Apostol, Petru, 
ar fi slujit cu azime, atunci în Antiohia s-ar fi făcut acelaşi lucru. Dimpotrivă, aflăm că nici în 
Roma, nici în Antiohia şi în nici una dintre ţările Răsăritului, nici unul dintre Apostoli nu a 
slujit cu azime, ci toţi Apostolii au propovăduit tuturor noroadelor să săvârşească slujba cea 
dumnezeiască şi fără de sânge cu pâine dospită. 

Iacov, fratele Domnului, şi Cleopa în Ierusalim, Marcu în Alexandria, Tadeu în Siria, 
Toma în Persia şi în India, Evanghelistul Ioan în Efes, Bartolomeu în Cipru, Filip în 
Nicomidia, Simon Canaanitul în Arabia şi ceilalţi din rândul celor doisprezece Apostoli şi cei 
şaptezeci şi doi de ucenici s-au răspândit în lume şi, propovăduind taina dumnezeieştii 
împărtăşanii, au lăsat ca ea să se săvârşească cu pâine dospită. Toate celelalte neamuri şi 
împărăţii ale Răsăritului şi Apusului, Nordului şi Sudului, şi toate cele patru patriarhii: 
Ierusalimul, Antiohia, Alexandria şi cea ecumenică de la Constantinopol, de la început şi până 
acum au slujit cu pâine dospită, toţi cu excepţia papei de la Roma şi a celor care se află sub 
stăpânirea lui; prin urmare, numai latinii au născocit acest lucru în ultimul timp. Iar ei l-au 
preluat de la blestemaţii armeni, primii eretici; iar armenilor le-a propovăduit acest lucru 
Apollinarie. 

însă mărturia de care sunt încredinţaţi cei ce ţin predaniile de la început trebuie socotită 
mai convingătoare şi mai adevărată decât obiceiul născocit nu de mult de latini. Şi de ce să 
vorbim mult atunci când şi cu puţin se pot închide gurile celor ce luptă împotriva adevărului? 
Căci această taină nu a fost rânduită ieri, nici alaltăieri, şi nu s-a săvârşit în vreun colţ de lume, 
nici în vreun loc întunecat. Oare nu în vechea Romă şi în oraşul care împărăţea pe atunci, în 
Constantinopol, s-au săvârşit toate acestea în prezenţa domnitorilor, arhiereilor şi învăţătorilor? 
Oare nu atunci înfloriseră pe deplin aceste două oraşe, renumite nu numai prin filosofia cea 
insuflată de Dumnezeu, ci şi prin înţelepciunea lumească, şi străluceau prin sfinţenie şi viaţă 
curată, blândeţea duhului şi plinătatea legilor bisericeşti şi pământeşti? Căci Apostolii, fiind de 
acord între ei, au lăsat în toată lumea să se săvârşească Jertfa cea fără de sânge cu pâine 
dospită, aşa cum minunile pe care le săvârşise Hristos înainte, cu cele cinci şi cu cele şapte 
pâini, fuseseră săvârşite cu pâini dospite, iar nu cu azime. Iar folosirea azimelor, aşa cum reiese 
din operele scriitorilor moderni, a început din pricina ereziei lui Apollinarie. Să ne păzească 
Dumnezeu de o asemenea înşelăciune ! 

Dar de ce mă trudesc aşa mult pentru acest lucru, scriind despre legea dumnezeiască? 
Căci eu nu sunt nici Prooroc, nici propovăduitor trimis la oamenii cei răi! Ei au Legea şi 
Proorocii. Toată Scriptura, de la început şi până astăzi, a glăsuit despre dumnezeiasca lege 
creştinească şi, prin propovăduirea cea răsunătoare, s-a preamărit rânduiala bunei credinţe. Iar 
dacă oamenii cei desfrânaţi se îndepărtează de aceste căi şi rătăcesc de la învăţătura Scripturii 
şi nu îşi îndreaptă auzul lor către vorbele ei sfinte, atunci cu atât mai mult vor respinge 
cuvintele mele. De aceea cred că este de prisos să aduc aici din Scriptură şi din cărţile 
dumnezeieşti multe dovezi despre minunata rânduiala şi să arăt propriile lor sfaturi. Fiecăruia îi 
este dat să deosebească binele şi răul şi merge după ceea ce îl desfată şi îl atrage mai mult. Căci 
toată firea omenească, potrivit Scripturii, aşa cum s-a dovedit, din pruncie este înclinată mai 
mult spre rău, decât spre bine. De aceea, cei ce au lepădat pacea şi dragostea, sunt cuprinşi de 
multe ispite şi erezii. însă vai omului aceluia prin care vin ele! 

Cine îşi ţine cu tărie părerea lui greşită şi se împotriveşte puternic, având în conştiinţă 
convingerea despre adevărul rătăcirii sale, fără nici o nădejde de schimbare, acela este eretic. 
Iar dacă el procedează aşa din neştiinţă, atunci este numit rătăcit, nu eretic. Sfântul Mucenic 
Iustin Filosoful spune despre el însuşi: „Pot să mă rătăcesc, însă eretic nu voi fi". 

Trebuie să ştim că, dacă cineva crede despre sine că înţelege mai bine decât ceilalţi şi 
este puternic legat de părerea lui sau, din invidie faţă de alt om, mai bun decât el, face 

dezbinare în comunitate şi dă naştere unei schisme sau unei erezii, pe un asemenea eretic 
trebuie să îl respingem, căci legătura cu el este foarte molipsitoare, aşa cum este apropierea de 
leproşi. Deşi Scriptura spune că ereziile există, din multe motive. Totuşi, după prima şi a doua 
mustrare, trebuie să respingem un astfel de om, aşa cum spune Apostolul Pavel în Epistola 
către Tit (cap. 3). Ştiind că el s-a răzvrătit, cu un astfel de om, scrie Apostolul, nici nu trebuie 
să mâncăm la masă. 

După toate cele spuse, eu închei cuvântul şi îmi pun pecetea tăcerii pe buze, căci această 
epistolă se tot lungeşte şi, după cum se vede, întrece răbdarea. Numai că trebuie să amintesc 
despre celelalte întrebări ale tale, pe care tu cu sârguinţă mi le pui mie, puţin învăţatului, adică 
întrebările despre despărţirea latinilor de greci. Cu dragoste şi cu toată râvna, cu 

deplină blândeţe şi cu bunătate desăvârşită, lăsând orice trândăvie, voi scrie şi despre aceasta 
spre bunăstarea şi folosul celor ce doresc să cunoască adevărul. Şi voi spune următorul lucru. 

Despărţirea a luat naştere în timpul domniei binecredinciosului împărat Constantin şi a 
mamei lui, Irina. Eu ţi-am spus deja de multe ori în ce mod şi din ce cauză s-au despărţit latinii 
de greci şi de ce lucruri erau ei legaţi, însă nu ţi-am spus despre toate motivele latinilor, ci, 
pentru a fi mai scurt, multe le-am trecut sub tăcere şi ţi-am pomenit doar puţin despre cauza 
despărţirii. Nu eu ţi-am spus acest lucru pe care l-ai citit în Scriptură: Fiindcă nu voi sunteţi 
care vorbiţi, ci Duhul Tatălui vostru este care grăieşte întru voi (Mt. 10, 20). Căci dacă 
învăţătura nu vine de la Sfântul Duh Care lucrează înăuntru, atunci degeaba se trudeşte limba 
celui care vorbeşte. Ai citit, doar, cele spuse de Psalmistul: Domnul va da cuvântul celor ce 
vestesc cu putere multă (Ps. 67, 12). Deşi eu, cel mai blestemat dintre toţi păcătoşii muritori, nu 
sunt Evanghelist şi nici nu afirm că am această putere, totuşi mă tem de cuvintele Domnului, 
spuse lui Iezechiel: De voi zice celui rău: Vei muri! şi tu nu-l vei înştiinţa, nici nu-i vei grăi, 
pentru a abate pe cel rău de la calea lui cea rea, ca să trăiască, cel rău va pieri în nelegiuirea 
sa şi Eu voi cere sângele lui din mâna ta (Iez. 3, 18). Pentru a scăpa de această pedeapsă 
cumplită, eu am fost silit să explic cele pomenite mai sus. Cine se teme de Dumnezeu şi îl 
ascultă, aceluia, potrivit proorociei lui Maleahi, îi va străluci soarele dreptăţii şi mulţimea 
păcii (Ps. 36, 11) şi acela va avea pace în întăriturile Domnului (Ps. 121, 7). Isaia, în capitolul 
al 6-ea al proorociei sale, spune: vai mie, că am tăcut*. 

De aceea, am socotit eu de cuviinţă să nu tac cu privire la cele spuse mai sus, ci să-ţi 
scriu deschis, prietenul meu. Iar tu să citeşti acestea cu răbdare şi cu bucurie şi, dacă vei crede 
că nu este de ajuns, atunci voi îndrepta acest lucru şi îl voi lămuri pe deplin. încă multe am a-ţi 
spune, vorbind cu cuvintele Evangheliei, după obicei, dar acum nu poţi să le porţi (Ioan 16, 
12). însă, când te vei lumina la minte, să-1 întrebi despre aceasta pe învăţătorul Daniel, 

Mitropolitul Rusiei întregi, şi acela te va învăţa tot adevărul. Căci eu nu ţi-am scris ştiinţific, ci 
ţi-am scris cu cuvinte simple şi neşlefuite, însă acela te va lumina şi te va învăţa cu ştiinţa lui. 
Atunci vei vedea clar că pe cât se deosebeşte soarele de stele prin lumina lui, pe atât se 
deosebeşte şi el de mine prin har şi lumină. Atunci, lăsând luna, vei merge după soare, ca 
Andrei, fratele lui Petru, ucenicul lui Ioan Botezătorul, al acestui sfeşnic înainte-mergător al lui 
Hristos. Când 1-a auzit pe Ioan, care îl lăuda pe Hristos, a lăsat sfeşnicul, adică pe Ioan 
Botezătorul, şi a devenit primul ucenic al Soarelui, adică al lui Hristos. Cred că aşa vei face şi 
tu. Când îl vei vedea pe sfântul şi învăţatul Mitropolit înzestrat din belşug cu raţiunea legii lui 
Hristos şi cu pricepere, atunci îl vei asculta cu dragoste. 

Iartă-mă, cinstite prietene, pentru puţinătatea scrisorii mele neînţelepte, în care am trasat 
pe scurt ceea ce trecusem mai înainte sub tăcere şi pentru că nu am scris atât cât a cerut mintea 
ta învăţată. Ai răbdare până la un alt moment mult mai prielnic, iar acum primeşte de la mine 
ceea ce am putut să fac. Căci, aşa cum am spus mai devreme, nu pot împlini acest lucru acum. 
Acest lucru este măreţ, cu adevărat măreţ şi greu de înţeles, căci ei nu se tem să gândească şi să 



Aici este parafrazat capitolul 6, versetul 5, unde se spune: Vai mie, că sunt pierdut! [n. tr.]. 

vorbească cu obrăznicie despre purcederea din veci a Dumnezeiescului Mângâietor. Rătăcirile 
latinilor, care constituie o barieră între ei şi noi, sunt atât de mari şi învăţătura lor este atât de 
dăunătoare şi ei stau atât de departe de învăţătura Bisericii încât numai Dumnezeu poate să îi 
îndrepte! Tu, îmbărbătează-te! 

XXVI 
Lămurire despre zapisul păcatelor 

Cine spune că Adam i-a dat diavolului ce 1-a amăgit un zapis, prin care i s-a făcut rob pe 
vecie, acela suferă de neştiinţă totală şi de neînţelegerea Sfintei Scripturi. Dacă el ar fi cunoscut 
sensul cuvintelor spuse de Creatorul celui amăgit şi dacă ar fi dat ascultare cuvintelor tainicului 
propovăduitor care porunceşte cu asprime: nu daţi crezare oricărui duh, adică nu urmaţi orice 
învăţătură, ci cercaţi duhurile dacă sunt de la Dumnezeu (1 Ioan 4, 1), ceea ce înseamnă: dacă 
învăţătura lor este potrivită cu învăţăturile apostoleşti şi prooroceşti insuflate de Dumnezeu, 
atunci nu ar fi spus această minciună supărătoare despre primul om creat şi nu L-ar fi învinuit 
de nedreptate pe Dreptul Judecător. 

Spunând acest lucru, eu mă refer la faptul că El a blestemat pământul care nu greşise cu 
nimic, spunând: blestemat va fi pământul pentru tine, iar pe acela, care s-a îndepărtat de El şi a 
ascultat de ticălosul demon, nu numai că 1-a lăsat fără pedeapsă, ci i-a şi arătat atât lui, cât şi 
urmaşilor săi, o mare purtare de grijă din neam în neam: i-a pus aproape de el şi de urmaşii lui 
pe îngerii Lui păzitori, aşa cum estre scris în a doua cântare, unde se spune: întreabă pe tatăl 
tău şi-ţi va da de ştire, întreabă pe bătrâni şi-ţi vor spune: Când Cel Preaînalt a împărţit 
moştenire popoarelor, când a împărţit pe fiii lui Adam, atunci a statornicit hotarele neamurilor 
după numărul îngerilor lui Dumnezeu; iar partea Domnului este poporul lui Iacov, Israel e 
partea lui de moştenire (Deut. 32, 7-9). 

Creatorul nu l-ar fi cruţat dacă ar fi ştiut că el s-a făcut de bunăvoie rob demonului 
potrivnic lui Dumnezeu, iar acest lucru reiese din ceea ce spune Dumnezeiasca Scriptură: 
Defăimat-ai pe toţi cei ce se depărtează de la îndreptările Tale. Din ce pricină? Pentru că 
nedrept este gândul lor (Ps. 118, 118). Şi iarăşi: Pierde-vei pe toţi cei ce grăiesc minciuna; pe 
ucigaş şi pe viclean îl urăşte Domnul (Ps. 5, 6). Din aceste cugetări ale Sfintei Scripturi, reiese 
că primul om creat ar fi putut fi atunci urât de Creatorul său, deoarece s-a îndepărtat de porunca 
Lui, şi ar fi trebuit să îi fie ruşine pentru că a săvârşit o mare fărădelege, iar Creatorul ar fi 
trebuit să îl piardă de tot pentru că a necinstit bunătatea atât de mare a lui Dumnezeu faţă de el. 
însă Creatorul nu numai că nu 1-a urât şi nu 1-a vătămat, nu numai că nu 1-a pierdut imediat, ci, 
dimpotrivă, i-a arătat îndelungă răbdare şi iubire de oameni şi, ca şi cum i-ar fi părut rău pentru 
el, i-a vorbit: Adame, unde eşti? El 1-a întrebat acest lucru nu pentru că nu ştia locul unde s-a 
ascuns Adam. Acela Care ştie totul, i-a vorbit cam aşa: „înţelegi tu, oare, o, nesăbuitule, din ce 
slavă şi cinste în ce umilinţă şi ruşine ai căzut?". Prin aceasta se adevereşte clar falsitatea celor 
care îl defăimează şi spun că el i-a dat diavolului ce 1-a amăgit, un zapis prin care s-a făcut 
robul lui pe vecie. 

Ce bunuri putea el nădăjdui să dobândească de la vicleanul demon care 1-a lipsit de slava 
lui îngerească, sau cum putea el să se teamă de acela al cărui cap putea să îl zdrobească cu 
puterea primită de la Stăpânul tuturor, astfel încât să îi dea un zapis, mai ales că a auzit de la 
Creatorul său: duşmănie voi pune între el şi neamul omenesc. Auzind de la Creatorul şi 
Stăpânul său că a pus duşmănie între ei, cum putea primul om creat să îi dea vrăjmaşului său 
un zapis potrivnic lui însuşi? Toată această învăţătură este vicleşugul şi profanarea unor 
oameni nebuni care nu au luat cugetările din Dumnezeiasca Scriptură, ci le-au născocit cu 
mintea lor cea săracă şi le-au răspândit peste tot, propovăduindu-le celor neştiutori asemenea 
lor, fără să se teamă deloc de cugetarea dumnezeiască: pierde-vei pe toţi cei ce grăiesc 
minciuna. 

Arătând falsitatea ideilor pomenite, care nu au nici o dovadă şi nici un temei, trebuie să 
lămuresc sensul zapisului pomenit în Dumnezeiasca Scriptură şi să spun cum trebuie înţeles. Se 

ştie că dumnezeiescul Apostol Pavel pomeneşte despre zapisul care a fost luat din mijloc şi 
pironit pe crucea Mântuitorului (Col. 2, 14), adică a devenit nul, fără valoare. Iar din Epistola 
către Efeseni învăţăm că acest zapis este Legea lui Moise, cu poruncile, cu predaniile ei şi cu 
ceea ce este scris în cartea Deuteronom despre jertfe şi arderi de tot, despre pastele Vechiului 
Testament, despre tăierea împrejur, despre înfrânările la mâncare şi despre diferite curăţiri şi 
spălări ale trupului. Apostolul numeşte această carte zid despărţitor şi vrăjmăşie, spunând clar 
în Epistola către Efeseni aşa: Căci El este pacea noastră, El Care a făcut din cele două - una, 
adică i-a unit la un loc pe iudei şi pe păgânii credincioşi, surpând peretele din mijloc al 
despărţiturii, desfiinţând vrăjmăşia în trupul Său, legea poruncilor şi învăţăturile ei, ca, întru 
Sine, pe cei doi să-i zidească într-un singur om nou şi să întemeieze pacea, şi să-i împace cu 
Dumnezeu pe amândoi, uniţi într-un trup, prin cruce, omorând prin ea vrăjmăşia (Efes. 2, 14- 
16). Iar în Epistola către Coloseni spune: Iar pe voi care eraţi morţi, în fărădelegile şi în 
netăierea împrejur a trupului vostru, v-a făcut vii, împreună cu Sine, iertându-ne toate 
greşelile; ştergând zapisul ce era asupra noastră, care ne era potrivnic cu rânduielile lui, şi l-a 
luat din mijloc, pironindu-l pe cruce (Col. 2, 13-14). 

El numeşte vrăjmăşie şi zid despărţitor acest scris de mână şi cu cerneală, din pricina 
greutăţii poruncilor lui Moise, pe care le şi numeşte zapis şi pe care iudeii nu le-au putut 
îndeplini, şi de aceea s-a dovedit a fi pentru ei vrăjmăşie către Dumnezeu şi zid despărţitor, 
despărţindu-i şi îndepărtându-i de iubirea lui Dumnezeu. Iar faptul că poruncile Legii erau greu 
de îndeplinit pentru iudei ni l-a arătat Apostolul Petru în Faptele Apostolilor, spunându-le 
fariseilor „credincioşi", care afirmau că păgânii întorşi la Dumnezeu trebuie să se taie împrejur 
şi să împlinească toată Legea lui Moise: Acum deci, de ce ispitiţi pe Dumnezeu şi vreţi să 
puneţi pe grumazul ucenicilor un jug pe care nici părinţii noştri, nici noi n-am putut să-l 
purtăm ? Ci prin harul Domnului nostru Iisus Hristos, credem că ne vom mântui în acelaşi chip 
ca şi aceia (Fapte 15, 10-11). 

Acest zapis, adică tocmai cartea poruncilor lui Moise, numită: vrăjmăşie şi zid 
despărţitor, este un jug, o greutate şi o pricină a blestemului, nu a binecuvântării, iar Fiul Cel 
Unul Născut şi Cuvântul lui Dumnezeu-Tatăl Celui fără de început, luând trup şi fiind sub 
Lege, ca să îi răscumpere pe cei de sub lege, l-a pironit pe Crucea Sa, adică l-a făcut 
neputincios şi l-a luat din mijloc, aşa cum spune Sfântul Apostol Pavel în Epistola către 
Galateni, zicând: Hristos ne-a răscumpărat din blestemul Legii, făcându-se pentru noi blestem; 
pentru că scris este: „Blestemat este tot cel spânzurat pe lemn" (Gal. 3, 13). 

Ca să ne slobozească de blestemul descris în cartea Vechiului Testament, unde se spune: 
Blestemat să fie tot omul care nu va plini toate cuvintele legii acesteia şi nu va urma după ea! 
(Deut. 27, 26) şi să ne izbăvească de această nenorocire cumplită, Domnul şi Dumnezeul 
nostru Iisus Hristos, în nespusa Lui bunătate şi iubire de oameni, a binevoit să primească o 
moarte atât de ruşinoasă ca, prin Hristos Iisus, să vină la neamuri binecuvântarea lui Avraam, 
ca să primim, prin credinţă, făgăduinţa Duhului (Gal. 3, 14). 

întrucât acest zapis este nimicit prin Crucea Domnului nostru Iisus Hristos, noi acum nu 
ne mai aflăm sub Legea poruncilor lui Moise, ci sub harul şi sub lumina rânduielii desăvârşite a 
Evangheliei. De aceea, nu mai avem nevoie de tăierea împrejur, căci prin dumnezeiescul Botez 
noi ne curăţim de toată murdăria trupului şi a sufletului. Tăierea împrejur curăţa vasul numai pe 
dinafară, dar Sfântul Botez îl curăţă şi îl sfinţeşte şi pe dinafară şi pe dinăuntru, aşa cum este 
scris: Stropi-mă-vei cu isop şi mă voi curaţi; spăla-mă-vei şi mai vârtos decât zăpada mă voi 
albi (Ps. 50, 8). Nu numai într-un oraş, în vechiul Ierusalim, ni s-a poruncit să săvârşim Pastele 
ci în fiecare oraş şi în fiecare ţară ni se îngăduie să aducem Domnului jertfă curată şi 
bineplăcută, pe însuşi Mielul lui Dumnezeu, Care a luat păcatele lumii, aşa cum este scris 
Atunci vei binevoi jertfa dreptăţii, prinosul şi arderile de tot (Ps. 50, 20). Şi în alt loc spune 
Jertfă şi prinos n-ai voit, dar trup mi-ai întocmit (Ps. 39, 9), adică însuşi Trupul Domnului 
adus lui Dumnezeu şi Tatălui pentru mântuirea noastră în locul oricărei alte jertfe a Vechiului 
Testament. Voi spune pe scurt: tot zapisul cel vechi s-a desfiinţat prin crucea lui Hristos, aşa 

cum este scris: Deci, dacă este cineva în Hristos, este făptură nouă; cele vechi au trecut, iată 
toate s-au făcut noi (2 Cor. 5, 17). 

Acesta este sensul zapisului, despre care vorbeşte Apostolul. Acum să auzim şi ce 
înseamnă zapisul păcatelor. în rugăciunea Ceasului al şaselea este scris aşa: „şi prin cinstita Lui 
Cruce zapisul păcatelor noastre rupt a fost". Acest zapis are acelaşi sens pe care îl au cele spuse 
în Evanghelia după Ioan către iudeii cei neascultători: Oricine săvârşeşte păcatul este rob 
păcatului (Ioan 8, 34). De asemenea, Sfântul Apostol Petru scrie: ceea ce te biruieşte, aceea te 
şi stăpâneşte (2 Petru 2, 19). Iar fiecare dintre noi este robul păcatelor sale şi, ca un animal 
necuvântător, este atras de ele întotdeauna spre săvârşirea păcatului şi munceşte pentru poftele 
trupului său, ca pentru nişte stăpâni. De aceea se cuvine să numim această robie a noastră faţă 
de patimi zapisul păcatelor noastre cărora ne-am făcut robi, asemenea slugilor care dau 
stăpânilor lor un zapis de robie şi făgăduiesc că vor munci la ei până la moarte. 

Această înrobire cumplită a noastră faţă de patimi, numită metaforic „zapis", Mântuitorul 
nostru a rupt-o prin Crucea Lui, dându-ne darul Sfântului Duh, întru care vom striga: Avva 
Părinte şi prin care ne vom lumina şi ne vom întări. Iar prin intermediul lui [al harului 
Sfântului Duh], s-a rupt zapisul pe care noi l-am dat poftelor viclene ale trupului nostru. 
Mântuindu-ne, prin harul Domnului nostru Iisus Hristos şi prin lucrarea Sfântului Duh, de 
această robie vicleană a poftelor păcătoase, să devenim fiii iubiţi ai lui Dumnezeu. Iar în 
libertatea, pe care ne-a dat-o Crucea Mântuitorului, să stăm neclintiţi şi să nu ne lăsăm iarăşi 
atraşi în jugul robiei. Să nu ne prefacem în stâlp de sare şi să nu ni se atribuie şi nouă pilda cea 
înţeleaptă a porcului care, după ce s-a spălat, s-a întors iarăşi în tina cea murdară, şi a câinelui 
care s-a întors la vărsătura lui. 

XXVII 

Cuvânt împotriva celor care spun că neamul omenesc urma să se înmulţească prin unire 
trupească şi prin naştere, chiar dacă nu ar fi păcătuit protopărinţii lui 



Eu i-am auzit pe unii spunând că, dacă protopărinţii noştri ar fi păzit porunca dată lor la 
început de Făcătorul şi Stăpânul tuturor, înmulţirea neamului omenesc s-ar fi înfăptuit prin 
acelaşi mijloc dobitocesc ca şi astăzi, numai că n-ar fi existat pofta, patima şi bolile femeieşti. 
Ei spun acest lucru fără nici o dovadă din dumnezeiasca Scriptură, ci se călăuzesc numai după 
idei omeneşti şi urmează marea ştiinţă a filosofiei. De aceea am socotit de cuviinţă să judec 
puţin şi să vorbesc cu ei, nu despre dovezi afirmative şi despre rânduieli, ci cu presupuneri şi 
propuneri simple, punând împotriva părerii lor judecăţile unei minţi sănătoase. 

Spuneţi-mi, dragilor, cum gândiţi voi: primii oameni au fost creaţi la început nestricăcioşi 
şi nemuritori sau supuşi stricăciunii şi morţii? Dacă ei vor afirma al doilea lucru, atunci este 
clar că vor fi daţi în vileag cu minciuna de către acel glas dumnezeiesc care i-a spus primului 
om creat: Iar din pomul cunoştinţei binelui şi răului să nu mănânci, căci, în ziua în care vei 
mânca din el, vei muri negreşit! (Fac. 2, 17). Spunând acest lucru, Creatorul ne-a învăţat clar 
că El i-a creat pe oameni nemuritori şi că ei ar fi rămas nemuritori pentru totdeauna dacă ar fi 
păzit porunca Lui cea sfântă, aşa cum mărturiseşte şi acel glas dumnezeiesc, care spune: Eu am 
zis: Dumnezei sunteţi şi toţi fii ai Celui Preaînalt, adică voi sunteţi mai presus de tot ce este 
muritor, iar apoi adaugă: Dar voi ca nişte oameni muriţi şi ca unul din căpetenii cădeţi (Ps. 81, 
6-7). Şi iarăşi: Omul în cinste fiind, adică în nestricăniune şi viaţă îngerească, n-a priceput; 
alăturatu-s-a dobitoacelor celor fără de minte şi s-a asemănat lor (Ps. 48, 21), adică a căzut în 
stricăciune şi moarte şi s-a supus patimilor necuvântătoare, neînţelegând cinstea lui, adică 
vrednicia nestricăciunii şi a nemuririi. De asemenea şi înţeleptul Solomon a spus: Căci 
Dumnezeu n-a făcut moartea şi nu se bucură de pieirea celor vii. Iar prin pizma diavolului 
moartea a intrat în lume şi cei ce sunt de partea lui vor ajunge s-o cunoască (Inţ. lui Sol. 1,13; 
2, 24). 

Iar dacă, fiind convinşi de Sfânta Scriptură, mărturisesc chiar şi împotriva voinţei lor că 
primii oameni au fost creaţi nestricăcioşi şi nemuritori şi că ar fi rămas pentru totdeauna în 
nestricăciune dacă n-ar fi încălcat porunca lui Dumnezeu, atunci cum afirmă ei că înmulţirea 
neamului nostru s-ar fi înfăptuit prin acelaşi mijloc dobitocesc prin care se înfăptuieşte astăzi, 
numai că n-ar fi existat pofta, patimile şi bolile femeieşti? Se ştie că organele pentru procreare 
au fost date bărbatului şi femeii din două motive: ca, prin intermediul lor, să se perpetueze 
neamul omenesc şi să nu piară definitiv şi ca, prin ele, să se elimine întotdeauna surplusul 
hranei digerate. 

Creatorul, ştiind totul înaintea existenţei, a ştiut, desigur, dinainte că urma să aibă loc 
căderea şi îndepărtarea primilor oameni de Dumnezeu; de asemenea, a ştiut şi pricina acestei 
căderi: faptul că ei au vrut să fie ca Dumnezeu. Din această pricină, preaînţeleptul Creator le-a 
dat aceste organe dobitoceşti şi a pus în ei ardoarea puternică a poftei dobitoceşti ca ei, şi 
împotriva voinţei, să se unească unul cu celălalt şi să dea naştere pruncilor. Altfel noi nu am fi 
dorit să ne unim unul cu celălalt, având în vedere, atât bărbatul cât şi femeia, mulţimea 
chinurilor de neîndurat ale naşterii de prunci şi creşterea celor născuţi. Femeia ar fi avut în 
vedere sarcina purtată timp de nouă luni în pântece şi acele neplăceri şi supărări pe care avea să 
le îndure mai târziu, după naştere şi grijile arzătoare pentru prunc până când se face mare. 
Tatăl, de asemenea, ar fi avut în vedere mulţimea grijilor pentru educaţia copiilor săi, 

gândindu-se cum e mai bine să îi educe şi să îi înveţe buna credinţă, iar apoi cum să îi 
căsătorească pe fiii şi fiicele lui. 

Prin acestea se adevereşte că Preaînţeleptul Creator a avut în vedere înmulţirea neamului 
nostru printr-un alt mijloc, mai înălţător şi care întrece mintea omenească, potrivit cu fiinţa cea 
creată după chipul şi după asemănarea Lui. Acest lucru s-ar fi întâmplat dacă omul ar fi păzit 
porunca lui Dumnezeu şi nu L-ar fi forţat pe Acela Care nu este supus nici unei forţe să 
rânduiască pentru chipul Lui această împreunare ruşinoasă, dobitocească şi ticăloasă. De aceea, 
este nedrept să înţelegem şi să spunem că omul, creat după chipul şi asemănarea lui Dumnezeu, 
adică nemuritor, nepătimitor şi nestricăcios, s-ar fi înmulţit tot prin această unire ticăloasă şi 
dobitocească dacă ar fi păzit neîntinată porunca Creatorului său. Căci pe lângă unirea cea 
dobitocească trebuie să existe şi ticăloasa scurgere de sânge, fără de care nu poate avea loc 
zămislirea. Iar dacă există scurgerea de sânge, atunci înseamnă că există şi stricăciunea şi 
patima ascunsă; prin urmare, cel ce este zămislit şi născut şi crescut nu mai este nemuritor, ci 
este stricăcios şi muritor şi vremelnic. Căci tot ce îşi are începutul în stricăciune, este, 
obligatoriu, supus stricăciunii şi morţii. Prin urmare, neamul omenesc avea să se înmulţească 
printr-un alt mijloc, minunat şi nepătruns de mintea noastră, nu prin intermediul unirii 
dobitoceşti, aşa cum cred unii, judecând în mod nepotrivit chipul dumnezeiesc. 

Dar să nu judecăm ceea ce întrece mintea şi înţelegerea noastră, căci mintea noastră este 
pământească şi neputincioasă şi greşeşte în multe lucruri, aşa cum mărturiseşte cuvântul lui 
Dumnezeu, care spune: Domnul, cunoaşte gândurile oamenilor, că sunt deşarte (Ps. 93, 11). Şi 
altă cugetare spune: Gândurile muritorilor sunt şovăielnice şi cugetările noastre sunt cu greşeală (înţ. 
lui Sol. 9, 14). Iar lucrurile lui Dumnezeu sunt nepătrunse pentru orice fiinţă creată. Căci cine a 
cunoscut gândul Domnului sau cine a fost sfetnicul Lui? (Rom. 11, 34). 

Să ne aducem aminte de mulţimile nenumărate ale Puterilor netrupeşti şi să ne amintim 
cât de repede au luat fiinţă prin semnul Lui atotputernic. Oare nu putea Cel Singur Atotputernic 
să înmulţească neamul omenesc prin acelaşi semn atotputernic al Lui, aşa cum a înmulţit ostile 
nemumăratelor Puteri raţionale şi netrupeşti, dacă primii oameni ar fi păzit porunca dată lor de 
Dumnezeu? într-adevăr, putea. Căci ce nu este cu putinţă pentru puterea Lui creatoare prin 
care El, dintr-o dată, a împodobit cerul cu milioane de stele şi a adus din nefiinţă la fiinţă 
mulţimea patrupedelor de pe pământ, a peştilor şi a păsărilor de pe cer, iar pământul tot 1-a 
împodobit cu nenumărate flori şi diferite livezi şi păduri? 

Aşadar, cât har mi s-a dat să vorbesc despre acestea, atât am şi vorbit. Iar dacă cineva nu 
este convins de acestea şi continuă să dezbată, un astfel de obicei noi nu avem, nici Bisericile 
lui Dumnezeu (1 Cor. 11, 16), spune Sfântul propovăduitor al lui Dumnezeu. Celui ce prin 
semnul Său atotputernic a creat, păzeşte şi cârmuieşte totul, Aceluia I se cuvine toată slava, 
cinstea şi închinăciunea în veci. Amin. 

XXVIII 
Cuvânt despre păcatul cel dintâi al firii omeneşti 



Cel dintâi păcat, aşa cum mărturiseşte Sfânta Scriptură, este neascultarea primului om, a 
lui Adam, pentru care el a fost izgonit din rai, s-a supus morţii şi stricăciunii şi a fost osândit 
să-şi câştige pâinea prin sudoarea frunţii lui. Astfel, în firea omenească, primul păcat este 
neascultarea lui Adam, prin care a intrat şi moartea în lume din invidia cea drăcească, aşa cum 
spune înţelepciunea lui Dumnezeu prin înţeleptul Solomon. Iar în firea îngerească a apărut 
mai înainte de toate, prin blestematul diavol, mândria cea ticăloasă şi potrivnică lui Dumnezeu. 
De aceea, mândria poate fi numită cel dintâi păcat, căci ticălosul diavol 1-a putut ademeni prin 
ea pe Adam, stârnindu-i dorinţa de a se face asemenea lui Dumnezeu: şi veţi fi ca Dumnezeu, a 
spus el. în aceasta constă mândria cea cumplită! 

